
B  B^i  y 

A  MONSEIGNEUR 

LE  DDG 

D’ALENÇON,  DE  BRABANT 

ET  COMTE  DE  FLANDRES, 


FILS  F.T  FRÈRE  DE  NOS  ROYS. 


Monseigneur, 

D’autant  que  vous  m’avez  fait  cet  honneur  souvent  à 
la  Cour  (le  causer  avec  moy  fort  privcment  de  plusieurs 
bons  mots  et  contes,  qui  vous  sont  si  familiers  et  assidus 
qu’on  diroit  qu’ils  vous  naissent  à  veüe  d’œil  dans  la  bou¬ 
che,  tant  vous  avez  l’esprit  grand,  prompt  et  subtil,  et  le 
dire  de  mesme  et  très-beau,  je  me  suis  mis  à  composer 
ces  Discours  tels  quels,  et  au  mieux  que  j’ay  pu,  afin  que 
si  aucuns  y  en  a  qui  vous  plaisent,  vous  fassent  autant 
passer  le  temps  et  vous  ressouvenir  de  moy  parmy  vos 
causeries,  desquelles  m’avez  honoré  autant  que  gentil¬ 
homme  de  la  Cour. 

Je  vous  en  dédie  donc.  Monseigneur,  ce  livre,  et  vous 
supplie  le  fortifier  de  vostre  nom  et  autorité,  en  attendant 

1 

que  je  me  mette  sur  les  discours  sérieux,  et  en  voyez  un  à 
part  que  j’ai  quasi  achevé,  où  je  déduis  la  comparaison  de 
six  grands  princes  et  capitaines  qui  voguent  aujourd’huy 
en  ceste  chrestienté,  qui  sont  le  roy  Henri  III  vostre 
frere,  Vostre  Altesse,  le  roy  de  Navarre  vostre  beau- 
frère,  M,  de  Guise,  M.  du  Maine  et  M.  le  prince  de 
Parme  (l),  alléguant  de  tous  vous  autres  vos  plus  belles 
valeurs,  suffisances,  mérites  et  beaux  faits,  sur  lesquels 
j’en  rémets  la  conclusion  à  ceux  qui  la  sçauront  mieux 
faire  que  moy. 

Cependant,  Monseigneur,  je  supplie  Dieu  vous  augmen¬ 
ter  tousjours  en  vostre  grandeur,  prospérité  et  altesse,  de 
laquelle  je  suis  pour  jamais, 

Monseigneub, 

Votre  très- humble  et  très-obéissant  sujet 
et  très-affectionné  serviteur, 

DE  BOURDEILLE. 


(1)  A  la  fin  de  son  Discours  XLI,  Des  capitaines  étrangers,  il  pro¬ 
met  de  même  cette  comparaison,  augmentée  du  vieux  Biron  et  du 
comte  Maurice;  mais  elle  manque. 


AU  LECTEUR. 


J’avüis  voüé  ce  deuxiesrae  livre  des  Femmes  à  mondit  sei¬ 
gneur  d’Aleiiçon  durant  qu’il  vivoit,  d'autant  qu’il  me  faisoit 
cet  honneur  de  m’aimer  et  causer  fort  privement  avec  moy,  et 
estoit  curieux  de  savoir  de  bons  contes.  Ores,  bien  que  son 
genereux  et  vallieureux  et  noble  corps  gise  sous  sa  lame  hono¬ 
rable,  je  n’en  ay  voulu  pourtant  révoquer  le  vœu;  ainsi  je  le 
redonne  à  ses  illustres  cendres  et  divin  esprit,  de  la  valeur  du¬ 
quel,  et  de  ses  hauts  faits  et  mérites  je  parle  à  son  tour,  comme 
des  autres  grands  princes  et  grands  capitaines  ;  car  certes  il  l’a 
esté  s’il  en  fut  onc,  encor  qu’il  soit  mort  fort  jeune. 


AVIS  DE  L’AUTEÜR 


Ce  volume  des  dames  galantes  est  dédié  à  M.  le  duc  d'Alençon,  de  Brabant, 
et  comte  de  Flandres,  qui  contient  plusieurs  beaux  discours. 

Le  premier  traite  de  l’amour  de  plusieurs  femmes  mariées,  et  qu'elles  n’en 
sont  si  blasmables  comme  l’on  diroit  pour  le  faire;  le  tout  sans  rien  nommer, 
et  à  mots  couverts. 

Le  deuxiesme,  sçavoir  qui  est  la  plus  belle  chose  en  amour,  la  plus  plai¬ 
sante,  et  qui  contente  le  plus,  ou  lavette,  ou  la  parole,  ou  l’attouchement. 

Le  troisiesme  traite  de  la  beauté  d’une  belle  jambe,  et  comment  elle  est  fort 
propre  et  a  grand  vertu  pour  attirer  à  l’amour. 

Le  quatriesme,  quel  amour  est  plus  grand,  plus  ardent  et  plus  aisé,  ou  celuy 
de  la  fille,  ou  de  la  femme  mariée,  ou  de  la  veufve,  et  quelle  des  trois  se  laisse 
plus  aisément  vaincre  et  abattre. 

Le  cinquiesme  parle  de  l’amour  d’aucunes  femmes  vieilles  et  comment  aucu¬ 
nes  y  sont  autant  ou  plus  sujettes  et  chaudes  que  les  jeunes,  comme  se  peut 
parestre  par  plusieurs  exemples,  sans  rien  nommer  ny  escandalyser. 

Le  sixiesme  traite  qu’il  n'est  bien  séant  de  parler  mal  des  honnestes  dames, 
bien  qu’elles  fassent  l’amour,  et  qu’il  en  est  arrivé  de  grands  inconvénients  pour 
en  médire. 

Le  septiesme  est  un  recueil  d’aucunes  ruses  et  astuces  d’amour,  qu’ont  in¬ 
venté  et  osé  aucunes  femmes  mariées,  veufves  et  filles  à  l’endroit  de  leurs  ma¬ 
ris,  amants  et  autres,  ensemble  d’aucunes  de  guerre  de  plusieurs  capitaines  à 
'endroit  de  leurs  ennemis  ;  le  tout  en  comparaison  :  à  sçavoir  lesquelles  ont 
esté  les  plus  rusées,  cautes,  artificielles,  sublimes  et  mieux  inventées  et  prati¬ 
quées,  tant  des  uns  que  des  autres.  Aussi  Mars  et  l’Amour  font  leur  guerre 
presque  de  mesme  sorte,  et  l’un  a  son  camp  et  ses  armes  comme  l’autre. 

Discours  sur  ce  que  les  belles  et  honnestes  dames  ayment  les  vaillants  hom. 
mes,  et  les  braves  hommes  ayment  les  dames  courageuses. 


YIES 


DES 

DAMES  GALANTES. 


DISCOURS  PREMIER. 


Sur  les  dames  qui  font  l’amour  et  leurs  maris  cocus  (1). 


D’autant  que  ce  sont  les  dames  qui  ont  fait  la  fondation  du 
cocuage,  et  que  ce  sont  elles  qui  font  les  hommes  cocus,  j'ay  voulu 
mettre  ce  discours  parmi  ce  livre  des  Dames,  encore  que  je  par- 
leray  autant  des  hommes  que  des  femmes.  Je  sçay  bien  que 
j’entreprends  une  grande  œuvre,  et  que  je  n’aurois  jamais  fait  si 
j’en  voulois  monstrer  la  fin,  car  tout  le  papier  de  la  chambre  des 
comptes  de  Paris  n’en  sçauroit  comprendre  par  escril  la  moitié 
de  leurs  histoires,  tant  des  femmes  que  des  hommes  ;  mais  pour¬ 
tant  j’en  escriray  ce  que  je  pourray,  et  quand  je  n’en  pourray 
plus,  je  quitteray  ma  plume  au  diable,  ou  à  quelque  bon  com¬ 
pagnon  qui  la  reprendra  ;  m’excusant  si  je  n'observe  en  ce  dis¬ 
cours  ordre  ny  derny,  car  de  telles  gens  et  de  telles  femmes  le 
nombre  en  est  si  grand,  si  confus  et  si  divers,  que  je  ne  sçache 
si  bon  sergent  de  bataille  qui  le  puisse  bien  mettre  en  rang  et 
ordonnance. 

Suivant  donc  ma  fantaisie,  j’en  diray  comme  il  me  plaira,  en 
ce  mois  d’avril  qui  en  rameine  la  saison  et  venaison  des  cocus  ; 
je  dis  des  branchiers,  car  d’autres  il  s’en  fait  et  s’en  voit  assez 
tous  les  mois  et  saisons  de  l’an.  Or  de  ce  genre  de  cocus,  il  y  en 


(1)  Dans  cet  ouvrage,  l’auteur  qualifie  telle  dame  de  belle  el  honnête,  dont 

pourtant  il  parle  comme  d’une  fieffée  p . ;  mais  lorsqu’il  ajoute,  comme  il 

fait  quelquefois,  vertueuse  à  belle  et  honnête,  il  insinue  par  là  que  la  dame 
étoit  saije  et  ne  faisoit  point  parler  d’elle. 


1. 

a  force  de  diverses  espèces;  mais  de  toutes  la  pire  est,  et  que 
les  dames  craignent  et  doivent  craindre  autant,  ce  sont  ces  fols, 
dangereux,  bizarres,  mauvais,  malicieux,  cruels,  sanglants  et 
ombrageux,  qui  frajipent,  tourmentent,  tuent,  les  uns  pour  le 
vray,  les  autres  pour  le  faux,  tant  le  moindre  soupçon  du  monde 
les  rend  enragés  ;  et  de  tels  la  conversation  est  fort  à  fuir,  et  pour 
leurs  femmes  et  pour  leurs  serviteurs.  Toutefois  j’ai  cogneu  des 
dames  et  de  leurs  serviteurs  qui  ne  s’en  sont  point  soucié;  car 
ils  estoient  aussi  mauvais  que  les  autres,  et  les  dames  estoient 
courageuses,  tellement  que  si  le  courage  'venoit  à  manquer  à 
leurs  serviteurs,  le  leur  remettoient  ;  d’autant  que  tant  plus  toute 
entreprise  est  périlleuse  et  scabreuse,  d’autant  plus  se  doit-elle 
faire  et  exéculer  de  grande  générosité.  D’autres  telles  dames  ay- 
je  cogneu  qui  n’avoient  nul  cœur  ny  ambition  pour  attenter 
choses  hautes,  et  ne  s'amusoient  du  tout  qu’à  leurs  choses  bas¬ 
ses  :  aussi  dit-on  lasche  de  cœur  comme  une  pulain. 

—  J’ay  cogneu  une  honneste  dame,  et  non  des  moindres,  la¬ 
quelle,  en  une  bonne  occasion  qui  s’offrit  pour  recueillir  la  jouis¬ 
sance  de  son  amy,  et  luy  remonstrant  à  elle  l’inconvénient  qui  en 
adviendroit  si  le  mary  qui  n’estoit  pas  loin  les  surprenoit,  n’en 
fit  plus  de  cas,  et  le  quitta  là,  ne  l’estimant  hardy  amant,  ou 
bien  pour  ce  qu’il  la  dédit  au  besoin  :  d’autant  qu’il  n’y  a  rien 
que  la  dame  amoureuse,  lors  que  l'ardeur  et  la  fantaisie  de  venir- 
là  luy  prend,  et  que  son  amy  ne  la  peut  ou  veut  contenter  tout  à 
coup  pour  quelques  divers  empeschements,  haïsse  plus  et  s’en 
dépite.  Il  faut  bien  loüer  cette  dame  de  sa  hardiesse,  et  d’autres 
aussi  ses  pareilles,  qui  ne  craignent  rien  pour  contenter  leurs 
amours,  bien  quelles  y  courent  plus  de  'fortune  et  dangers  que 
ne  fait  un  soldat  ou  un  marinier  au  plus  hasardeux  périls  de  la 
guerre  ou  de  la  mer. 

—  Une  dame  espagnole,  conduite  une  fois  par  un  galant  ca- 
vallier  dans  le  logis  du  Roy,  venant  à  passer  par  un  certain  re¬ 
coing  caché  et  sombre,  le  cavallier,  se  mettant  sur  son  respect  et 
discrétion  espagnole,  luy  dit  ;  Senora,  buen  lugar,  si  no  fuera 
vuessa  merced.  La  dame  luy  respondit  seulement  :  Si  buen  lu¬ 
gar,  si  no  fuera  vuessa  merced;  c’est-à-dire  :  «  Voici  un  beau 
K  lieu,  si  c'estoit  une  autre  que  vous.  —  Oüy  vraiment,  si  c’es- 
«  toit  aussi 'un  autre  que  vous.  »  Par-là  l’arguant  et  incolpant 
de  couardise,  pour  n’avoir  pas  pris  d’elle  en  si  bon  lieu  ce  qu’il 
vouloit  et  elle  désiroit  ;  ce  qu’eust  fait  un  autre  plus  hardy  ;  et, 
pour  ce,  oncques  plus  ne  l’ayma  et  le  quitta. 


DISCOURS  I. 

—  J’ay  ouy  parler  d'une  fort  belle  et  honneste  dame,  qui  donna 
assignation  à  son  amy  de  coucher  avec  elle,  par  tel  si  qu’il  ne  la 
toucheroit  nullement  et  ne  viendrait  aux  prises;  ce  que  l’autre 
accomplit,  demeurant  toute  la  nuict  en  grand’stase,  tentation  et 
continence,  dont  elle  lui  en  sceutsi  bon  gré,  que  quelque  temps 
après  luy  en  donna  joüissance,  disant  pour  ses  raisons  qu’elle 
avoit  voulu  esprouver  son  amour  en  accomplissant  ce  qu’elle  luy 
avoit  commandé  :  et,  pour  ce,  l’en  aima  puis  après  davantage, 
et  qu’il  pourroit  faire  toute  autre  chose  une  autre  fois  d’aussi 
grande  adventure  que  celle-là,  qui  est  des  plus  grandes.  Aucuns 
pourront  louer  cette  discrétion  ou  lascheté,  autres  non  :  je  m’en 
rapporte  aux  humeurs  et  discours  que  peuvent  tenir  ceux  de 
l’un  et  de  l’autre  party  en  cecy. 

—  J’ai  cogneu  une  dame  assez  grande  qui,  ayant  donné  une 
assignation  à  spn  amy  de  venir  coucher  avec  elle  une  nuict,  il 
y  vint  tout  appreslé,  en  chemise,  pour  faire  son  devoir;  mais, 
d’autant  que  c’esloit  en  hyver,  il  eut  si  grand  froid  en  allant, 
qu’estant  couché  il  ne  put  rien  faire,  et  ne  songea  qu’à  se  ré¬ 
chauffer  ;  dont  la  dame  l’en  haït  et  n’en  fit  plus  de  cas. 

—  Une  autre  dame  devisant  d’amour  avec  un  gentilhomme, 
il  luy  dit,  entre  autres  propos,  que  s’il  estoit  couché  avec  elle, 
qu'il  entreprendroit  faire  six  postes  la  nuict,  tant  sa  beauté  le 
feroit  bien  piquer.  «  Vous  vous  vantez  de  beaucoup,  dit-elle. 
«  Je  vous  assigne  donc  à  une  telle  nuict.  »  A  quoy  il  ne  faillit  de 
comparoistre  ;  mais  le  malheur  fut  pour  luy  qu’il  fut  surpris, 
estant  dans  le  lit,  d’une  telle  convulsion,  refroidissement  et  reti- 
rement  de  nerf,  qu’il  ne  put  pas  faire  une  seule  poste  ;  si  bien  que 
la  dame  luy  dit  ;  «  Ne  voulez-vous  faire  autre  chose?  or  vuidez 
«  de  mon  lict;  je  ne  le  vous  ay  pas  presté,  comme  un  lict 
«  d’hostellerie,  pour  vous  y  mettre  à  vostre  aise  et  reposer. 
«  Parquoy  vuidez.  »  Et  ainsi  le  renvoya,  et  se  moqua  bien 
après  de  luy,  l’haïssant  plus  que  peste.  Ce  gentilhomme  fust  esté 
fort  heureux  s’il  fust  esté  de  la  complexion  du  grand  proteno- 
taire  Baraud,  et  aumosnier  du  roy  François,  que,  quand  il  cou- 
choit  avec  les  dames  de  la  Cour,  du  moins  il  alloit  à  la  douzaine, 
et  au  matin  il  disoit  encore  :  «  Excusez-moi,  madame,  si  je  n’ay 
«  mieux  fait,  car  je  pris  hier  médecine,  »  Je  l’ai  veu  depuis,  et 
l’appeloit-on  le  capitaine  Baraud,  gascon,  et  avoit  laissé  la 
robbe,  et  m’en  a  bien  conté,  à  mon  advis,  nom  par  nom.  Sur 
ses  vieux  ans,  cette  virile  et  vénéreique  vigueur  luy  défaillit,  et 
estoit  pauvre,  encore  qu’il  eust  tiré  de  bons  brins  que  sa  pièce 

luy  avoit  valu  ;  mais  il  avoit  tout  brouillé,  et  se  mit  à  escouler  et 
distiller  des  essences  :  «  Mais,  disoit-il,  si  je  pouvois,  aussi  bien 
«  que  de  mon  jeune  aage,  distiller  de  l’essence  spermatique,  je 
«  ferois  bien  mieux  mes  affaires  et  m’y  gouvernerois  mieux.  » 
—  Durant  cette  guerre  de  la  ligue,  un  honneste  gentilhomme, 
brave  certes  et  vaillant,  estant  sorty  de  sa  place  dont  il  estoit 
gouverneur  pour  aller  à  la  guerre,  au  retour,  ne  pouvant  arriver 
d’heur  en  sa  garnison,  il  passa  chez  une  belle  et  fort  honneste 
et  grande  dame  veufve,  qui  le  convie  de  demeurer  à  coucher 
céans  ;  ce  qu’il  ne  refusa,  car  il  étoit  las.  Après  l’avoir  bien  fait 
souper,  elle  lui  donne  sa  chambre  et  son  lict,  d’autant  que 
toutes  ses  autres  chambres  estoient  dégarnies  pour  l’amour  de 
la  guerre,  et  ses  meubles  serrez,  car  elle  en  avoit  de  beaux. 
Elle  se  retire  en  son  cabinet,  où  elle  y  avoit  un  lit  d’ordinaire 
pour  le  jour.  Le  genlilbomme,  après  plusieurs  refus  de  cette 
chambre  et  ce  lict,  fut  contraint  par  la  prière  de  la  dame  de  le 
prendre  :  et,  s’y  estant  couché  et  bien  endormy  d’un  très-pro¬ 
fond  sommeil,  voicy  la  dame  qui  vient  tout  bellement  se  coucher 
auprès  de  luy  sans  qu'il  en  sentist  rien  ny  de  toute  la  nuict, 
tant  il  estoit  las  et  assoupy  de  sommeil  ;  et  reposa  jusques  au 
lendemain  matin  grand  jour,  que  la  dame  s’ostant  près  de  luy 
qui  s’accommençoit  à  esveiller,  luy  dit  :  «  Vous  n’avez  pas 
><  dormy  sans  compagnie,  comme  vous  voyez,  car  je  n’ay  pas 
«  voulu  vous  quitter  toute  la  part  de  mon  lict,  et  par  ce  j’en  ay 
«  joui  de  la  moitié  aussi  bien  que  vous.  Adieu  :  vous  avez  perdu 
«  une  occasion  que  vous  ne  recouvrerez  jamais.  »  Le  gentil¬ 
homme,  maugréant  et  détestant  sa  bonne  fortune  faillie  (c’estoit 
bien  pour  se  pendre),  la  voulut  arrester  et  prier;  mais  rien  de 
tout  cela,  et  fort  dépitée  contre  luy  pour  ne  l'avoir  contentée 
comme  elle  vouloit,  car  elle  n’estoit  là  venue  pour  un  coup, 
aussi  qu’on  dit;  «  Un  seul  coup  n’est  que  la  salade  du  lict,  et 
«  mesmes  la  nuict,  »  et  qu’elle  n’estoit  là  venue  pour  le  nombre 
singulier,  mais  pour  le  plurier,  que  plusieurs  dames  en  cela 
ayment  plus  que  l’autre.  Bien  contraires  à  une  très-belle  et 
honneste  dame  que  j’ai  cogneu,  laquelle  ayant  donné  assigna¬ 
tion  à  .son  amy  de  venir  coucher  avec  elle,  en  un  rien  il  fit  trois 
bons  assauts  avec  elle;  et  puis,  voulant  quarter  et  parachever 
de  multiplier  ses  coups,  elle  luy  dit,  pria  et  commanda  de  se 
découcher  et  retirer.  Luy,  aussi  frais  que  devant,  luy  représente 
le  combat,  et  promet  qu’il  feroit  rage  toute  cette  nuict  là  avant 
le  jour  venu,  et  que  pour  si  peu  sa  force  n’estoit  en  rien  dimi- 

nuée,  Elle  luy  dit  ;  «  Contentez-vous  que  j’ay  recogneu  vos 
«  forces,  qui  sont  bonnes  et  belles,  et  qu’en  temps  et  lieu  je  les 
«  sçauray  mieux  employer  qu’à  sl’heure;  car  il  ne  faut  qu’un 
«  malheur  que  vous  et  moy  soyons  descouverts;  que  mon  mary 
«  le  sçache,  me  voilà  perdue.  Adieu  donc  jusques  à  une  plus 
«  seure  et  meilleure  commodité,  et  alors  librement  je  vous  em- 
«  ployeray  pour  la  grande  bataille,  et  non  pour  si  petite  ren- 
«  contre.  »  Il  y  a  force  dames  qui  n’eussent  eu  celte  considéra¬ 
tion,  mais  ennivrées  du  plaisir,  puisque  tenoient  déjà  dans  le 
camp  leur  ennemy,  l’eussent  fait  combattre  jusques  au  clair  jour. 

—  Cette  honneste  dame  que  je  dis  de  paravant  celles-cy ,  estoit 
de  telle  humeur,  que  quand  le  caprice  lui  prenoit,  jamais  elle 
n’avoit  peur  ny  appréhension  de  son  mary,  encore  qu’il  eust 
bonne  espée  et  fust  ombrageux  ;  et  nonobstant  elle  y  a  esté  si 
heureuse,  que  ny  elle  ny  ses  amants  n’ont  pu  guières  courir 
fortune  de  vie,  pour  n’avoir  jamais  esté  surpris,  pour  avoir  bien 
posé  ses  gardes  et  bonnes  sentinelles  et  vigilantes  ;  en  quoy 
pourtant  ne  se  doivent  pas  fier  les  dames,  car  il  n’y  faut  qu’une 
heure  malheureuse,  ainsi  qu’il  arriva  il  y  a  quelque  temps  à  un 
gentilhomme  brave  et  vaillant,  qui  fut  massacré,  allant  voir  sa 
maîtresse,  par  la  trahison  et  menée  d’elle  mesme  que  le  mary 
lui  avoit  fait  faire  (1)  :  que  s’il  n’eust  eu  si  bonne  présomption 
de  sa  valeur  comme  il  avoit,  certes  il  eust  bien  pris  garde  à  soy 
et  ne  fust  pas  mort,  dont  ce  fut  grand  dommage.  Grand  exem¬ 
ple,  certes,  pour  ne  se  fier  pas  tant  aux  femmes  amoureuses, 
lesquelles,  pour  s’eschapper  de  la  cruelle  main  de  leurs  marys, 
joüent  tel  jeu  qu’ils  veulent,  comme  fit  cette-cy  qui  eut  la  vie 
sauve,  et  l'amy  mourut. 

—  Il  y  a  d’autres  marys  qui  tuent  la  dame  et  le  serviteur 
tout  ensemble,  ainsi  que  j’ay  ouy  dire  d’une  très-grande  dame 
de  laquelle  son  mary  estant  jaloux,  non  pour  aucun  effet  qu’il  y 
eust  certes,  mais  par  jalousie  et  vaine  apparence  d’amour,  il  fit 
mourir  sa  femme  de  poison  et  langueur,  dont  fut  un  très-grand 
dommage;  ayant  paravant  fait  mourir  le  serviteur,  qui  estoit  un 
honneste  homme,  disant  que  le  sacrifice  estoit  plus  beau  et  plus 
plaisant  de  tuer  le  taureau  devant  et  la  vache  après.  Ce  prince 
fut  plus  cruel  à  l’endroit  de  sa  femme  qu’il  ne  fut  après  à  l’en- 


(1)  Le  fameux  Bussi  d’Amboise,  Louis  de  Clermont,  massacré  le  19  août 
1579,  à  un  rendez-vous  que  lui  avait  donné  la  comtesse  de  Monsoreau  par  le 
commandement  de  son  mari.  (De  Tliou,  liv.  Lxvm.) 

droit  d’une  de  ses  filles  qu’il  avoit  mariée  avec  un  grand  prince, 
mais  non  si  grand  que  luy  qui  estoit  quasi  un  monarque.  Il 
eschappa  à  cette  folle  femme  de  se  faire  engrosser  à  un  autre 
qu’à  son  mary,  qui  estoit  empesché  à  quelque  guerre;  et  puis, 
ayant  enfanté  d’un  bel  enfant,  ne  sceut  à  quel  sainct  se  voüer, 
sinon  à  son  père,  à  qui  elle  décela  le  tout  par  un  gentilhomme 
en  qui  elle  se  fioit,  qu’elle  luy  envoya.  Duquel  aussitost  la  creance 
ouye,  il  manda  à  son  mary  que  sur  sa  vie  il  se  donnas!  bien 
garde  de  n'attenter  sur  celle  de  sa  fille,  autrement  il  attenteroit 
sur  la  sienne,  et  le  rendrait  le  plus  pauvre  prince  de  la  chres- 
tienté,  comme  estoit  en  son  pouvoir;  et  envoya  à  sa  fille  une 
galere  avec  une  escorte  quérir  l’enfant  et  la  nourrice;  et  l’ayant 
fourny  d’une  bonne  maison  et  entretien,  il  le  fit  très-bien  nourrir 
et  élever.  Mais  au  bout  de  quelque  temps  que  le  pere  vint  à 
mourir,  par  conséquent  le  mary  la  fit  mourir. 

—  J’ay  ouy  dire  d’un  autre  qui  fit  mourir  le  serviteur  de  sa 
femme  devant  elle,  et  le  fit  fort  languir,  afin  qu’elle  mourus! 
marlyre  de  voir  mourir  en  langueur  celui  quelle  avoit  tantaymé 
et  tenu  entre  ses  bras. 

— Un  autre  de  par  le  monde  tua  sa  femme  en  pleineCour  (1),luy 
ayant  donné  l’espace  de  quinze  ans  toutes  les  libertés  du  monde, 
et  qu'il  estoit  assez  informé  de  sa  vie,  jusques  à  lui  remonstrer 
et  l’admonester.  Toutefois  une  verve  luy  prit  (on  dit  que  ce  fut 
par  la  persuasion  d’un  grand  son  maistre),  et  par  un  matin  la 
vint  trouver  dans  son  lict  ainsi  qu’elle  vouloit  se  lever,  et  ayant 
couché  avec  elle,  gaussé  etrytbien  en.semble,  luy  donna  quatre 
ou  cinq  coups  de  dague,  puis  la  fit  achever  à  un  sien  serviteur, 
et  après  la  fit  mettre  en  litière,  et  devant  tout  le  monde  fut  em¬ 
portée  en  sa  maison  pour  la  faire  enterrer.  Après  s’en  retourna, 
et  se  piésenta  à  la  Cour,  comme  s’il  eust  fait  la  plus  belle  chose 
du  monde,  et  en  triompha.  Il  eust  bien  fait  de  mesme  à  ses 
amoureux  ;  mais  il  eust  eu  trop  d’affaires,  car  elle  en  avoit 
tant  eu  et  fait,  qu’elle  en  eust  fait  une  petite  armée. 

—  J’ay  ouy  parler  d’un  brave  et  vaillant  capitaine  pourtant, 
qui,  ayant  eu  quelque  soupçon  de  sa  femme,  qu’il  avoit  prise 
en  très-bon  lieu,  la  vint  trouver  sans  autre  suite,  et  Testrangla 
luy-mêine  de  sa  main  de  son  escharpe  blanche,  puis  la  fit  en¬ 
terrer  le  plus  honorablement  qu’il  peut,  et  assista  aux  obsèques 
habillé  en  deuil,  fort  triste,  et  le  porta  fort  longtemps  ainsi 


(1)  René  de  Villequier,  qui  tua  Françoise  de  La  Marck,  sa  première  femme. 

habillé  :  et  voilà  la  pauvre  femme  bien  satisfaite,  et  pour  la  bien 
resusriter  par  belle  cérémonie  :  il  en  fit  de  mesme  à  une  damoi- 
selle  de  sa  dite  femme  qui  luy  tenoit  la  main  à  ses  amours.  Il  ne 
mourut  sans  lignée  de  cette  femme,  car  il  en  eut  un  brave  fils, 
des  vaillants  et  des  premiers  de  sa  patrie,  et  qui,  par  ses  valeurs 
et  mérites,  vint  à  de  grands  grades,  pour  avoir  bien  servy  ses 
roys  et  mai.stres. 

—  J’ay  ouy  parler  aussi  d’un  grand  en  Italie  qui  tua  aussi  sa 
femme,  n’ayant  pu  atrapper  son  galant  pour  s’estre  sauvé  en 
France  :  mais  on  disoit  qu’il  ne  la  tua  point  tant  pour  le  péché 
(car  il  y  avoit  assez  de  temps  qu’il  sçavoit  qu’elle  faisoit  l’amour, 
et  n’en  faisoit  point  autre  mine)  que  pour  espouser  une  autre 
dame  dont  il  estoit  amoureux. 

—  Voilà  pourquoy  il  fait  fort  dangereux  d’assaillir  et  attaquer 
un  c..  armé,  encore  qu’il  y  en  aitd’assaillis  aussi  bien  et  autant 
que  des  désarmez,  voire  vaincus,  comme  j’en  sçai  un  qui  e.®toit 
aussi  bien  armé  qu’en  tout  le  monde.  11  y  eut  un  gentilhomme, 
brave  et  vaillant  certes,  qui  le  voulut  muguetter  ;  encore  ne  s’en 
contentoit-il  pas,  il  s’en  voulut  prévaloir  et  publier  :  il  ne  dura 
guières  qu'il  ne  fust  aussi  tost  tué  par  gens  apposiez,  sans  au¬ 
trement  faire  scandale,  ny  sans  que  la  dame  en  patist,  qui  de¬ 
meura  longuement  pourtant  en  tremble  et  aux  alertes,  d’autant 
qu’estant  grosse,  et  se  fiant  qu’après  ses  couches,  qu’elle  eust 
voulu  estre  allongées  d’un  siècle,  elle  auroit  autant;  mais  le 
mary,  bon  et  miséricordieux,  encore  qu’il  fust  des  meilleures 
espées  du  monde,  luy  pardonna,  et  n’en  fut  jamais  autre  chose, 
et  non  sans  grande  allarme  de  plusieurs  autres  des  serviteurs 
qu’elle  avoit  eus;  car  l'autre  paya  pour  tous.  Aussi  la  dame,  re- 
cognoissant  le  bienfait  et  la  grâce  d’un  tel  mary,  ne  luy  donna 
jamais  que  peu  de  soupçon  depuis,  car  elle  fut  des  assez  sages  et 
vertueuses  d’alors. 

—  Il  arriva  tout  autrement  un  de  ces  ans  au  royaume  de 
Naples,  à  donne  Marie  d’Avalos,  l’une  des  belles  princesses  du 
pays,  mariée  avec  le  prince  de  Venouse,  laquelle  s’estant  ena- 
mourachée  du  comte  d’Andriane,  l’un  des  beaux  princes  du  pays 
aussi,  et  s’estans  tous  deux  concertez  à  la  jouissance  (et  le  mary 
l’ayant  découverte  par  le  moyen  que  je  dirois,  mais  le  conte  en 
seroit  trop  long) ,  voire  couchez  ensemble  dans  le  lict,  les  fit  tous 
deux  massacrer  par  gens  apposiez  ;  si  que  le  lendemain  on  trouva 
ces  deux  belles  créatures  et  moitiés  exposées  étendues  sur  le  pavé 
devant  la  porte  de  la  maison,  toutes  mortes  et  froides,  à  la  veue 

de  tous  les  passants,  qui  les  larmoyoient  et  plaignoient  de  leur 
misérable  estât.  Il  y  eut  des  parents  de  ladite  dame  morte  qui 
en  furent  très-dolents  et  très-estomacqués,  jusques  à  s’en  vou¬ 
loir  ressentir  par  la  mort  et  le  meurtre,  ainsi  que  la  loy  du  pays 
le  porte,  mais  d’autant  qu'elle  avoit  esté  tuée  par  des  marauts 
de  valets  et  esclaves  qui  ne  méritoient  d’avoir  leurs  mains  teintes 
d’un  si  beau  et  si  noble  sang,  et  sur  ce  seul  sujet  s’ei^ouloient 
ressentir  et  rechercher  le  mary,  fust  par  justice  ou  aofrement, 
et  non  s’il  eust  fait  le  coup  luy-mesme  de  sa  propre  main;  car» 
n’en  fust  esté  autre  chose,  ny  recherché. 

Voilà  une  sotte  et  bizarre  opinion  et  formalisation,  dont  je 
m’en  rapporte  à  nos  grands  discoureurs  et  bons  jurisconsultes, 
pour  sçavoir  quel  acte  est  plus  énorme,  de  tuer  sa  femme  de  sa 
propre  main  qui  l’a  tant  aimé,  ou  de  celle  d’un  maraut  esclave. 
Il  y  a  force  raisons  à  déduire  là-dessus,  dont  je  me  passeray  de 
les  alléguer,  craignant  quelles  soyent  trop  foibles  au  prix  de 
celles  de  ces  grands. 

J’ay  ouy  conter  que  le  viceroy,  en  sçachant  la  conjuration, 
en  advertit  l’amant,  voire  l’amante  ;  mais  telle  estoit  leur  des¬ 
tinée,  qui  se  devoit  ainsi  finer  par  si  belles  amours. 

Cette  dame  estoit  fille  de  dom  Carlo  d’Avalos,  second  frère  du 
marquis  de  Pescayre,  auquel,  si  on  eust  fait  un  pareil  tour  en 
aucunes  de  ses  amours  que  je  sçay,  il  y  a  long-temps  qu’il  fust 
esté  mort. 

—  J’ay  cogneu  un  mary,  lequel,  venant  de  dehors,  et  ayant 
esté  long-temps  qu’il  n’avoit  couché  avec  sa  femme,  vint  résolu 
et  bien  joyeux  pour  le  faire  avec  elle  et  s’en  donner  bon  plaisir; 
mais  arrivant  de  nuict,  il  entendit  par  le  petit  espion  qu’elle 
estoit  accompagnée  de  son  amy  dans  le  lict  ;  luy  aussitost  mit  la 
main  à  l’espée,  et  frappant  à  la  porte,  et  estant  ouverte,  vint 
résolu  pour  la  tuer;  mais  premièrement  cherchant  le  galant  qui 
avoit  sauté  par  la  fenestre,  vint  à  elle  pour  la  tuer;  mais,  par 
cas,  elle  s’estoit  cette  fois  si  bien  atifée,  si  bien  parée  pour  sa 
coiffure  de  nuict,  et  de  sa  belle  chemise  blanche,  et  si  bien  ornée 
(pensez  qu’elle  s’estoit  ainsi  dorlotée  pour  mieux  plaire  à  son 
amy),  qu’il  ne  l’avoit  jamais  trouvée  ainsi  bien  accommodée 
pour  luy  ny  à  son  gré,  qu’elle  se  jettant  en  chemise  à  terre  et  à 
ses  genoux,  luy  demandant  pardon  par  si  belles  et  douces  pa¬ 
roles  quelle  dit,  comme  de  vray  elle  sçavoit  très-bien  dire,  que, 
la  faisant  relever,  et  la  trouvants!  belle  et  de  bonne  grâce,  le 
cœur  lui  fléchit,  et  laissant  tomber  son  espée,  luy,  qui  n’avoit 

fait  rien  il  y  avoit  si  long-temps,  et  qui  en  estoit  affamé  (dont 
possible  bien  en  prit  à  la  dame,  et  que  la  nature  l'émou  voit),  il  luy 
pardonna  et  la  prit  et  l’embrassa,  et  la  remit  au  lict,  et  se  désha¬ 
billant  soudain,  se  coucha  avec  elle,  referma  la  porte;  et  la 
femme  le  contenta  si  bien  par  ses  doux  attraits  et  mignardises 
(pensez  qu’elle  n’y  oublia  rien),  qu’enfin  le  lendemain  on  les 
trouva  meilleurs  amis  qu'auparavant,  et  jamais  ne  se  firent  tant 
de  caresses  ;  comme  fit  Mélénaiis,  le  pauvre  cocu,  lequel  l’es- 
jf)ace  de  dix  ou  douze  ans  menassent  sa  femme  Ileleine  qu’il  la 
tueroit  s’il  la  tenoit  jamais,  et  mesme  luy  disoit  du  bas  de  la 
muraille  en  haut;  mais,  Troyè  prise,  et  elle  tombée  entre  ses 
mains,  il  fut  si  ravy  de  sa  beauté  qu’il  lui  pardonna  tout,  et 
l’ayma  et  caressa  mieux  que  jamais.  Tels  marys  furieux  encor 
sont  bons,  qui  de  lions  tournent  ainsi  en  papillons;  mais  il  est 
mal  aisé  à  faire  une  telle  rencontre  que  celle-cy. 

—  Une  grande,  belle  et  jeune  dame  du  régné  du  roy  Fran¬ 
çois  I,  mariée  avec  un  grand  seigneur  de  France,  et  d’aussi 
grande  maison  qui  y  soit  point,  se  sauva  bien  autrement,  et 
mieux  que  la  precedente  ;  car,  fust  ou  qu’elle  eust  donné  quelque 
sujet  d’amour  à  son  mary,  ou  qu’il  fust  surpris  d’un  ombrage 
ou  d’une  rage  soudaine,  et  fust  venu  à  elle  l’espée  nue  à  la  main 
pour  la  tuer,  désespérant  de  tout  secours  humain  pour  s’en  sau¬ 
ver,  s’advisa  soudain  de  se  vouer  à  la  glorieuse  Vierge  Marie,  et 
en  aller  accomplir  son  vœu  à  sa  chapelle  de  Lorette,  si  elle  la 
sauvoit,  à  Sainct  Jean  de  Mauverets,  au  païs  d’Anjou.  Et  sitost 
qu’elle  eut  fait  ce  vœu  mentalement,  ledit  seigneur  tumba  par 
terre,  et  luy  faillit  son  espée  du  poing;  puis  lantost  se  releva, 
et,  comme  venant  d’un  songe,  demanda  à  sa  femme  à  quel  sainct 
elle  s’ estoit  recommandée  pour  éviter  ce  péril.  Elle  luy  dit  que 
c’estoit  à  la  Vierge  Marie,  en  sa  chapelle  susdite,  et  avoit  promis 
d’en  visiter  le  saint  lieu.  Lors  il  luy  dit;  «  Allez  y  donc,  et  ac¬ 
complissez  votre  vœu;  »  ce  qu’elle  fit,  et  y  appendit  un  ta¬ 
bleau  contenant  l’histoire,  ensemble  plusieurs  beaux  et  grands 
vœux  de  cire,  à  ce  jadis  accoustumez,  qui  s’y  sont  veus  long¬ 
temps  après.  Voilà  un  bon  vœu,  et  belle  escapade  inopinée. 
Voyez  la  chronique  d’Anjou. 

—  J’ay  ouy  parler  que  le  roy  François  une  fois  voulut  aller 
coucher  avec  une  dame  de  sa  Cour  qu’il  aimoit  II  trouva  son 
mary  Tespée  au  poing  pour  Taller  tuer  ;  mais  le  Roy  lui  porta  la 
sienne  à  la  gorge,  et  luy  commanda,  sur  sa  vie,  de  ne  luy  faire 
aucun  mal,  et  que  s’il  luy  faisoit  la  moindre  chose  du  monde. 

qu’il  le  tueroit,  ou  qu’il  luy  feroit  trancher  la  teste;  et  pour 
cesle  nuict  l’envoya  dehors,  et  prit  sa  place.  Cette  dame  estoit 
bien  heureuse  d'avoir  trouvé  un  si  bon  champion  et  protecteur 
de  son  c..;  car  onquos  depuis  le  mary  ne  lui  osa  sonner  mot 
ains  luy  laissa  du  tout  faire  à  sq  guise,  .l’ai  ouy  dire  que  non 
seulement  celte  dame,  mais  plusieurs  autres,  obtindrent  pareille 
sauve  garde  du  Roy.  Comme  plusieurs  font  en  guerre  pour  sau¬ 
ver  leurs  terres  et  y  mettent  les  armoiries  du  Roy  sur  leurs  por¬ 
tes,  comme  font  ces  femmes,  celles  de  ces  grands  rois,  au  bord 
et  au  dedans  de  leur  c..,  si  bien  que  leurs  marys  ne  leur  osoient 
dire  mot,  qui,  sans  cela,  les  eussent  passez  au  fil  de  l'espée. 

—  J'en  ai  cogneu  d’autres  dame.s,  favorisées  ainsi  des  rois  et 
des  grands,  qui  portoyent  ainsi  leurs  passeports  partout  ;  toute¬ 
fois,  si  en  avoit-il  aucunes  qui  passoyent  le  pas,  auxquelles  leurs 
marys,  n’osant  y  apporter  le  couteau,  s’a\doient  des  poisons  et 
morts  cachées  et  secretles,  faisant  accroire  que  c’estoyent  ca- 
therres,  apoplexie  et  mort  subite  :  et  tels  marys  sont  détesta¬ 
bles,  de  voir  à  leurs  costez  coucher  leurs  belles  femmes,  languir 
et  tirer  à  la  mort  de  jour  en  jour  et  méritent  mieux  la  mort  que 
leurs  femmes;  ou  bien  les  font  mourir  entre  deux  murailles,  en 
chartre  perpétuelle,  comme  nous  en  avons  aucunes  croniques  an¬ 
ciennes  de  France,  et  comme  j’en  ai  sceu  un  grand  de  France, 
qui  fit  ainsi  mourir  sa  femme,  qui  estoit  une  fort  belle  et  hon- 
neste  dame,  et  ce  par  arrest  de  la  cour  prenant  son  petit  plaisir 
par  cette  voye  à  se  faire  déclarer  cocu.  De  ces  forcenez  et  furieux 
maris  de  cocus  sont  volontiers  les  vieillards,  lesquels  se  deffiànt 
de  leurs  forces  et  chaleurs,  et  s’asseurant  de  celles  de  leurs 
femmes,  mesme  quand  ils  ont  esté  si  sots  de  lesespouser  jeunes 
et  belles,  ils  en  sont  si  jaloux  et  si  ombrageux,  tant  par  leur  na¬ 
turel  que  leurs  vieilles  pratiques,  qu’ils  ont  traittees eux-mêmes 
autrefois  ou  veu  traicter  à  d’autres,  qu’ils  meinent  si  misérable¬ 
ment  ces  pauvres  créatures,  que  leur  purgatoire  leur  seroit  plus 
doux  que  non  pas  leur  autorité.  L’Espagnol  El  diabolo  sabe 
muclw,  porque  es  viejo,  c’est-à-dire  que  «  le  diable  sçait  beau- 
«  coup  parce  qu’il  est  vieux  :  »  de  mesmes  ces  vieillards,  par 
leur  aage  et  anciennes  routines  sçavent  forces  choses.  Si  sont 
ils  grandement  à  blasmer  de  ce  poinct,  que,  puisqu’ils  ne  peu¬ 
vent  contenter  les  femmes,  pourquoi  les  vont-ils  épouser?  et  les 
femmes  aussi  belles  et  jeunes  ont  grand  tort  de  les  aller  espou- 
ser,  sous  l’ombre  des  biens,  en  pensant  joüir  après  leur  mort, 
qu’elles  attendent  d’heure  à  autre;  et  cependant  se  donnent  du 

bon  temps  avec  des  amis  jeunes  qu’elles  font,  dont  aucunes 
d’elles  en  pâlissent  griefvement. 

—  J’ai  ouy  parler  d’une,  laquelle  estant  surprise  sur  le  fait, 
son  mari,  vieillard,  lui  donna  une  poison  de  laquelle  elle  languit 
plus  d’un  an  et  vint  seiche  comme  bois;  et  le  mary  l’alloit  voir 
souvent,  et  se  plaisoit  en  celte  langueur,  et  en  rioit,  et  disoit 
qu’elle  n’avoit  que  ce  qu’il  luy  falloit. 

—  Une  autre,  son  mary  l’enferma  dans  une  chambre  et  la  mit 
au  pain  et  à  l’eau,  et  bien  souvent  la  faisoit  despouiller  toute 
nüe  et  la  foüettoit  son  saoul,  n’ayant  compassion  de  celte  belle 
charnure  nue,  ni  non  plus  d’émotion.  Voilà  le  pis  d’eux,  car, 
estant  dégarnis  de  chaleur  et  dépourveus  de  tentation  comme 
une  statue  de  marbre,  n’ont  pitié  de  nulle  beauté,  et  passent  leurs 
rages  par  de  cruels  martyres,  au  lieu  qu’estans  jeunes  la  passe- 
royent  possible  sur  leur  beau  corps  nud,  comme  j’ay  dit  cy  de¬ 
vant.  Voyla  pourquoi  il  ne  fait  pas  bon  d’espouser  de  tels  vieil¬ 
lards  bizarres;  car,  encor  que  la  veue  leur  baisse  et  vienne  à 
manquer  par  l’aage,  si  en  ont  ils  toujours  prou  pour  espier  et 
voir  les  frasques  que  leurs  jeunes  femmes  leur  peuvent  faire. 

—  Aussy  j'ay  ouy  parler  d’une  grande  dame  qui  disoit  que  nul 
samedy  fut  sans  soleil,  nulle  belle  femme  sans  amours,  et  nul 
vieillard  sans  être  jaloux;  et  tout  procédé  pour  la  débolezze  de 
ses  forces.  C’est  pourquoy  un  grand  prince  que  je  scay  disoit 
qu’il  voudroit  ressembler  le  lion,  qui,  pour  vieillir,  ne  blanchit 
jamais;  le  singe,  qui  tant  plus  il  le  fait  tant  plus  il  le  veut  faire  ; 
le  chien,  tant  plus  il  vieillit  son  cas  se  grossit;  et  le  cerf,  que 
tant  plus  il  est  vieux  tant  mieux  il  le  fait,  et  les  biches  vont  plus- 
tôt  à  luy  qu’aux  jeunes.  Or,  pour  en  parler  franchement,  ainsi 
que  j’ay  ouy  dire  à  un  grand  personnage,  quelle  raison  y  a-t-il, 
ni  quelle  puissance  a-t-il  le  mary  si  grande,  qu’il  doive  et  puisse 
tuer  sa  femme,  veu  qu’il  ne  l’a  point  de  Dieu,  ny  de  sa  loy,  ni 
de  son  saint  Evangile,  sinon  de  la  répudier  seulement?  11  ne  s’y 
parle  point  de  meurtre,  de  sang,  de  mort,  de  tourments,  de  poi¬ 
son,  de  prisons  ni  de  cruautez.  Ah!  que  nostre  Seigneur  Jésus- 
Christ  nous  a  bien  remonstré  qu’il  y  avoit  de  grands  abus  en 
ces  façons  de  faire  et  en  ces  meurtres,  et  qu’il  ne  les  approuvoit 
guières,  lorsqu’on  luy  amena  cette  pauvre  femme  accusée  d’a- 
dultere  pour  jeter  sa  sentence  de  punition  ;  il  leur  dit  en  escri- 
vant  en  terre  de  son  doigt  :  «  Celui  de  vous  autres  qui  sera  le 
«  plus  net  et  le  plus  simple,  qu’il  prenne  la  première  pierre  et 
«  commence  à  la  lapider  ;  »  ce  que  nul  n’osa  faire,  se  sentans  at- 

teinls  par  telle  sage  et  douce  repréhension.  Nostre  Créateur  nous 
apprenoit  à  tous  do  n’estre  si  légers  à  condamner  et  faire  mourir 
les  personnes,  mesmes  sur  ce  sujet,  cognoissant  les  fragililez  de 
nostre  nature  et  l’abus  que  plusieurs  y  commettent;  car  tel  fait 
mourir  sa  femme  qui  est  plus  adultéré  qu’elle,  et  tels  les  font 
mourir  bien  souvent  innocentes,  se  faschans  d’elles  pour  en 
prendre  d’autres  nouvelles,  et  combien  y  en  a-t-il I  Sainct  Au¬ 
gustin  dit  que  l’homme  adultéré  est  aussi  punissable  que  la 
femme. 

—  J’ay  ouy  parler  d’un  très-grand  prince  de  par  le  monde, 
qui,  soubçonnant  sa  femme  faire  l’amour  avec  un  gallant  caval- 
lier,  il  le  lit  assassiner  sortant  le  soir  de  son  palais,  et  puis  la 
dame  ,  laquelle,  un  peu  auparavant  à  un  tournoy  qui  se  fit  à  la 
Cour,  et  elle  fixement  arregardant  son  serviteur  qui  manioit 
bien  son  cheval,  se  mit  à  dire  :  <  Mon  Dieu!  qu’un  tel  pique 
«  bien!  — Ouy,  mais  il  pique  trop  haut;  »  ce  qui  Festonna,  et 
après  fut  empoisonnée  par  quelques  parfums  ou  autrement  par 
la  bouche. 

—  J’ai  cogneu  un  seigneur  de  bonne  maison  qui  fit  mourir  sa 
femme,  qui  estoit  très-belle  et  de  bonne  part  et  de  bon  lieu,  en 
l’empoisonnant  par  sa  nature,  sans  s’en  ressentir,  tant  subtile  et 
bien  faite  avoit  esté  icelle  [loison,  pour  espouser  une  grande 
dame  qui  avoit  espousé  un  prince,  dont  en  fut  en  peine,  en  pri¬ 
son  et  en  danger  sans  ses  amis  ;  et  te  malheur  voulut  qu’il  ne 
l’espousa  pas,  et  en  fut  trompé  et  fort  scandalisé,  et  mal  veu  des 
hommes  et  des  dames.  J’ai  veu  de  grands  personnages  blasmer 
grandement  nos  roys  anciens,  comme  Loüis  Hutin  et  Charles  le 
Bel,  pour  avoir  fait  mourir  leurs  femmes  :  l’une,  Marguerite, 
fille  de  Robert,  duc  de  Bourgogne  ;  et  l’autre.  Blanche,  fille  d’O- 
thelin,  comte  de  Bourgogne  :  leur  mettant  à  sus  leurs  adultérés  ; 
et  les  firent  mourir  cruellement  entre  quatre  murailles,  au  Chas- 
teau  Gaillard  :  et  le  comte  de  Foix  en  fit  de  mesme  à  Jeanne 
d’Arloys.  Surquoy  il  n’y  avoit  point  tant  de  forfaits  et  de  cri¬ 
mes  comme  ils  lefaisoientà  croire;  mais  messieurs  se  faschoient 
de  leurs  femmes,  et  leur  mettoient  à  sus  ces  belles  besognes,  et 
en  espousèrent  d’autres. 

—  Comme  de  frais,  le  roy  Henry  d’Angleterre  fit  mourir  sa 
femme  Anne  de  Boulan,  et  la  décapiter,  pour  en  espouser  une 
autre,  ainsi  qu’il  estoit  fort  sujet  au  sang  et  au  change  de  nou¬ 
velles  femmes.  Ne  vaudroit-il  pas  mieux  qu’ils  les  répudiassent 
selon  la  parole  de  Dieu,  que  les  faire  ainsi  cruellement  mourir? 

Mais  il  leur  en  faut  de  la  viande  fraîche  à  ces  messieurs,  qui 
veulent  tenir  table  à  part  sans  y  convier  personne,  ou  avoir  nou¬ 
velles  et  secondes  femmes  qui  leur  apportent  des  biens  après 
qu’ils  ont  mangé  ceux  de  leurs  premières,  ou  n’en  ont  eu  assez 
pour  les  rassasier,  ainsi  que  fit  Baudouin,  second  roi  de  Jérusa¬ 
lem,  qui,  faisant  croire  à  sa  première  femme  qu’elle  avoit  pail- 
lardé,  la  répudia  pour  prendie  une  fille  du  duc  de  Maliterne  (1  ), 
parce  qu’elle  avoit  une  dot  d’une  grande  somme  d’argent,  dont 
il  estoit  fort  nécessiteux.  Cela  se  trouve  en  l’histoire  de  la  Terre 
Sainte.  11  leur  sied  bien  de  corriger  la  loy  de  Dieu,  et  en  faire 
une  nouvelle,  pour  faire  mourir  ces  pauvres  femmes  1 

—  Le  roy  Louis  le  Jeune  n’en  fit  pas  de  mesme  à  l’endroit  de 
Léonor,  duchesse  d’Aquitaine,  qui,  soupçonnée  d’adultere,  pos¬ 
sible  à  faux,  en  son  voyage  de  Syrie,  fut  répudiée  de  luy  seule¬ 
ment,  sans  vouloir  u.«er  de  la  loy  des  autres,  inventée  et  prati¬ 
quée  plus  par  autorité  que  de  droit  et  raison  :  dont  sur  ce  il  en 
acquist  plus  grande  réputation  que  les  autres  roys,  et  titre  de 
bon,  et  les  autres  de  mauvais,  cruels  et  tyrans;  aussi  que  dans 
son  ame  il  avoit  quelques  remords  de  conscience  d’ailleurs  ;  et 
c’est  vivre  en  chrestien  cela,  voire  que  les  payens  romains  la 
pluspart  s’en  sont  acquittés  de  mesme  plus  chrestiennement  que 
payennement,  et.  principalement  aucuns  empereurs,  desquels  la 
plus  grande  part  ont  esté  sujets  à  estre  cocus,  et  leurs  femmes 
très-lubriques  et  fort  putains  :  et,  tels  cruels  qu’ils  ont  esté, 
vous  en  lirez  force  qui  se  sont  défaits  de  leurs  femmes,  plus  par 
répudiations  que  par  tueries  de  nous  autres  Chrestiens. 

—  Jules  César  tie  fit  autre  mal  à  sa  femme  Pompeïa,  sinon  la 
répudier,  laquelle  avoit  este  adultéré  de  Publies  Claudius,  beau 
gentilhomme  romain,  de  laquelle  estant  éperdument  amoureux, 
et  elle  de  luy,  espia  l’occasion  qu’un  jour  elle  faisoit  un  sacri- 
en  sa  maison  où  il  n’y  entroit  que  des  dames;  il  s'habilla  en 
garce,  luy  qui  n’avoit  encore  point  de  barbe  au  menton,  qui  se 
meslant  de  chanter  et  de  joiier  des  instruments,  et  par  ainsi  pas¬ 
sant  par  cette  monstre,  eut  loisir  de  faire  avec  sa  maistresse  ce 
qu’il  voulut;  mais  estant  recogneu,  il  fut  chassé  et  accusé;  et 
par  moyen  d’argent  et  de  faveur  il  fut  absous,  et  n’en  fut  autre 
chose.  Cicéron  y  perdit  son  latin  par  une  belle  oraison  qu’il  fit 


(l)  Lisez  MeliUne;  c’est  comme  les  anciens  appeloient  cette  ville,  dont  le 
nom  moderne  dans  Morcri  est  Melelin,  en  latin  Malalia,  dans  l’Arménie,  sur 
l’Euphrate. 

contre  lui.  Il  est  vrai  que  César,  voulant  faire  à  croire  au  monde 
qui  luy  persuadoil  sa  femme  innocente,  il  respondit  qu'il  ne  vou- 
loil  lias  que  seulement  son  lict  fust  taché  de  ce  crime,  mais 
exempt  de  toute  suspition.  Cela  estoit  bon  pour  en  abbreuver 
ainsi  le  monde;  mais,  dans  son  ame,  il  sçavoit  bien  que  vouloit 
dire  cela,  sa  femme  avoil  esté  ainsi  trouvée  avec  son  amant;  si 
que  possible  luy  avoit-clle  donné  cette  assignation  et  cette  com¬ 
modité  ;  car,  en  cela,  quand  la  femme  veut  et  désire,  il  ne  faut 
point  que  l'amant  se  soucie  d'excogiter  des  commoditez,  car  elle 
en  trouvera  plus  en  une  heure  que  tous  nous  autres  sçaurions 
faire  en  cent  ans,  ainsi  que  dit  une  dame  de  parle  monde,  que 
je  sçay,  qui  dit  à  son  amant  :  «  Trouvez  moyen  seulerhent  de 
«  m’en,  faire  venir  l'envie,  car  d'ailleurs,  j'en  trouveray  prou 
«  pour  en  venir  là.»  César  aussi  sçavoit  bien  combien  vaut  l'aune 
de  ces  choses-là,  car  il  estoit  un  fort  grand  ruffian,  etl’appeloit- 
on  le  coq  à  toutes  poules,  et  en  fil  force  cocus  en  sa  ville,  tes- 
moing  le  sobriquet  que  luy  donnoient  ses  soldats  à  son  triom¬ 
phe  :  Romani,  servale  uxores,  mœchum  adducinius  calvum, 
c'est-à-dire,  «  Romains,  serrez  bien  vos  femmes,  car  nous  vous 
«  amenons  ce  grand  paillard  et  adultéré  de  César  le  chauve, 
«  qui  vous  les  repassera  toutes.  »  Voilà  donc  comme  César,  par 
cette  sage  response  qu’il  fit  ainsi  de  sa  femme,  il  s’exemta  de 
porter  le  nom  de  cocus  qu’il  faisoit  porter  aux  autres;  mais, 
dans  son  ame,  il  se  sentoit  bien  touché. 

—  Octavie  César  répudia  aussi  Scribonia  pour  Tamour  de  sa 
paillardise  sans  autre  chose,  et  ne  luy  fit  autre  mal,  bien  qu’elle 
eust  raison  de  le  faire  cocu,  à  cause  d’une  infinité  de  dames 
qu’il  entretenoit;  et  devant  leurs  marys  publiquement  les  pre- 
noit  à  table  aux  festins  q’u’il  leur  faisoit,  et  les  emmenoit  en  sa 
chambre,  et,  après  en  avoir  fait,  les  renvoyait,  les  cheveux  défaits 
un  peu  et  destortillez,  avec  les  oreilles  rouges  ;  grand  signe  qu’elles 
en  venoient,  lequel  je  n’avois  ouy  dire  propre  pour  descouvrir 
que  l’on  en  vient;  ouy  bien  le  visage,  mais  non  l’oreille.  Aussi 
luy  donna-t-on  la  réputation  d’estre  fort  paillard;  mesmes 
Marc-Antoine  le  luy  reprocha  :  mais  il  s’excusoit  qu’il  n'entre- 
tenoit  point  tant  les  dames  pour  la  paillardise,  que  pour  descou¬ 
vrir  plus  facilement  les  secrets  de  leurs  marys,  desquels  il  se 
mesfioit.  .l’ai  cogneu  plusieurs  grands  et  autres,  qui  en  ont  fait 
de  mesme  et  ont  recherché  les  dames  pour  ce  mesme  sujet,  dont 
s’en  sont  bien  trouvez  ;  j'en  nommerois  bien  aucuns  ;  ce  qui  est 
une  bonne  finesse,  Q9,r  il  en  sort  double  plaisir,  Ra  conjura- 

lion  de  Catilina  fut  ainsi  descouverte  par  une  dame  de  joye. 

—  Ce  mesme  Octavie,  à  sa  fille  Julia,  femme  d’Agrippa,  pour 
avoir  esté  une  très-grande  putain,  et  qui  luy  faisoit  grande 
honte  (car  quelques-fois  les  filles  font  à  leurs  peres  plus  de  des¬ 
honneur  que  les  femmes  ne  font  à  leurs  marys),  fut  une  fois  en 
délibération  de  la  faire  mourir  ;  mais  il  ne  la  fit  que  bannir, 
luy  ester  le  vin  et  l’usage  des  beaux  habillements,  et  d’user  des 
parures,  pour  très-grande  punition,  et  la  fréquentation  des 
Hommes  :  grande  punition  pourtant  pour  les  femmes  de  cette 
condition,  de  les  priver  de  ces  deux  derniers  points! 

—  César  Cahgulo,  qui  estoit  un  fort  cruel  tyran,  ayant  eu 
opinion  que  sa  femme  Livia  Ilostilia  lui  avoit  dérobé  quelques 
coups  en  robe,  et  donné  à  son  premier  mary  C.  l’iso,  duquel  il 
i’avoit  ostée  par  force,  et  à  luy  encore  vivant,  luy  faisoit  quel¬ 
que  plaisir  et  gracieuseté  de  son  gentil  corps  cependant  qu’il 
estoit  absent  en  quelque  voyage,  n’usa  point  en  son  endroit  de 
sa  cruauté  accoustumée,  ains  la  bannit  de  soy  seulement,  au 
bout  de  deux  ans  qu’il  l’eust  ostée  à  son  mary  Piso  et  espousée.  Il 
en  fit  de  mesme  à  Tullia  Paulina,  qu’il  avoit  ostée  à  son  mary 
C.  Memmius  :  il  ne  la  fit  que  chasser,  mais  avec  défense  ex¬ 
presse  de  n’user  nullement  de  ce  mestier  doux,  non  pas  seule¬ 
ment  à  son  mary  :  rigueur  cruelle  pourtant  de  n’en  donner  à 
son  mary!  J’ay  ouy  parler  d’un  grand  prince  chrestien  qui  fit 
cette  défense  à  une  dame  qu’il  entretenoit,  et  à  son  mary  de  n’y 
toucher,  tant  il  estoit  jaloux. 

Claudius,  fils  de  Drusus  Germanicus,  répudia  tant  seulement 
sa  femme  Planlia  Herculalina,  pour  avoir  esté  une  signalée  pu¬ 
tain,  et,  qui  pis  est,  pour  avoir  entendu  qu’elle  avoit  attenté 
sur  sa  vie;  et,  tout  cruel  qu’il  estoit,  encor  que  ces  deux  raisons 
fussent  assez  bastantes  pour  la  faire  mourir,  il  se  contenta  du 
divorce.  Davantage,  combien  de  temps  porta-t-il  les  fredaines 
et  sales  bourdelleries  de  Valleria  Messalina,  son  autre  femme, 
laquelle  ne  se  contentoit  pas  de  le  faire  avec  l’un  et  l’autre,  dis- 
solument  et  indiscrètement,  mais  faisoit  profession  d’aller  aux 
bourdeaux  s’en  faire  donner,  comme  la  plus  grande  bagasse  de 
la  ville,  jusques-là,  comme  dit  Juvenal,  qu’ainsi  que  son  mary 
estoit  couc'ué  avec  elle,  se  déroboit  tout  bellement  d’auprès  de 
luy  le  voyant  bien  endormy,  et  se  déguisoit  le  mieux  qu’elle 
pouvoit,  et  s’en  alloit  en  plein  bourdeau,  et  là  s’en  faisoit  don¬ 
ner  si  très-tant,  et  jusques  qu’elle  en  partoit  plustost  lasse  que 
saoule  et  rassasiée,  et  faisoit  encore  pis  :  pour  mieux  se  satis- 

faire  et  avoir  celle  réputation  et  contentement  en  soy  d’estre 
une  grande  putain  et  bagasse,  se  faisoit  payer,  et  taxoit  ses 
coups  et  ses  chevauchées,  comme  un  commissaire  qui  va  par 
pays,  jusqu’à  la  dernière  maille. 

—  J’ay  ouy  parler  d'une  dame  de  par  le  monde ,  d’assez 
chère  étoffe,  qui  quelque  temps  fit  cette  vie,  et  alla  ainsi  aux 
bourdeaux  déguisée,  pour  en  essayer  la  vie  et  s’en  faire  donner  ; 
si  que  le  guet  de  la  ville,  en  faisant  la  ronde,  l’y  surprit  une 
nuict.  Il  y  en  a  d’autres  qui  font  ces  coups,  que  l’on  sçalt 
bien. 

Bûcace ,  en  son  livre  des  Illustres  Malheureuse ,  parle  de 
cette  Messaline  gentiment,  et  la  fait  alléguant  ses  excuses  en 
cela,  d’autant  qu’elle  estoit  du  tout  née  à  cela,  si  que  le  jour 
qu’elle  nasquit  ce  fut  en  certains  signes  du  ciel  qui  l’embraserent 
et  elle  et  autres.  Son  mary  le  sçavoit,  et  l’endura  long-temp.^; 
jusques  à  ce  qu’il  sceut  qu’elle  s’estoit  mariée  sous  bourre  avec 
un  Caïus  Silius,  l’un  des  beaux  gentilshommes  de  Rome.  Voyant 
que  c’estoit  une  assignation  sur  sa  vie,  la  lit  mourir  sur  ce  su¬ 
jet,  mais  nullement  pour  sa  paillardise,  car  il  y  estoit  tout  ac- 
coustumé  à  la  voir,  la  sravoir  et  l’endurer.  Qui  a  veu  la  statue 
de  ladite  Messaline  trouvée  ces  jours  passez  en  la  ville  de  Bour¬ 
deaux,  advouera  qu’elle  avoit  bien  la  vraye  mine  de  faire  une 
telle  vie.  C’est  une  médaille  antique,  trouvée  parmy  aucunes 
ruines,  qui  est  très-belle,  et  digne  de  la  garder  pour  la  voir  et 
bien  contempler.  C’estoit  une  fort  grande  femme,  de  très-belle 
haute  taille,  les  beaux  traits  de  son  visage,  et  sa  coeffure  tant 
gentille  à  l’antique  romaine,  et  sa  taille  très-haute,  démonstrant 
bien  qu’elle  estoit  ce  qu’on  a  dit  :  car,  à  ce  que  je  tiens  de  plu¬ 
sieurs  philosophes,  médecins  et  physionomistes,  les  grandes 
femmes  sont  à  cela  volontiers  inclinées,  d’autant  qu’elles 
sont  hommasses;  et,  estant  ainsi,  participent  des  chaleurs 
de  l’homme  et  de  la  femme;  et,  jointes  ensemble  en  un  seul 
corps  et  sujet,  sont  plus  violentes  et  ont  plus  de  force  qu’une 
seule;  aussi  qu’à  un  grand  navire,  dit-on,  il  faut  une  grande 
eau  pour  le  soutenir.  Davantage,  à  ce  que  disent  les  grands 
docteurs  en  Fart  de  Vénus,  une  grande  femme  y  est  plus  propre 
et  plus  gente  qu’une  petite.  Sur  quoi  il  me  souvient  d’un  très- 
grand  prince  que  j’ai  cogneu  :  voulant  louer  une  femme  de  la¬ 
quelle  il  avoit  eu  joüissance,  il  dit  ces  mots  ;  «  C’est  une  très- 
«  belle  putain,  grande  comme  madame  ma  mere.  »  Dont  ayant 
esté  surpris  sur  la  promptitude  de  sa  parole,  il  dit  qu’il  ne  vou- 

lüit  pas  dire  qu’elle  fust  une  grande  pulain  comme  madame  sa 
mere,  mais  qu’elle  fust  de  la  taille  et  grande  comme  madame 
sa  mere. 

—  Quelquesfois  on  dit  des  choses  qu’on  ne  pense  pas  dire, 
quelquesfois  aussi  sans  y  penser  l'on  dit  bien  la  vérité.  Voilà 
f  onc  comme  il  fait  meilleur  avec  les  grandes  et  hautes  femmes, 
quand  ce  ne  seroit  que  pour  la  belle  grâce,  la  majesté  qui  est 
en  elles;  car,  en  ces  choses,  elle  y  est  aussi  requise  et  autant 
aimable  qu’en  d’autres  actions  et  exercices,  ny  plus  ny  moins 
que  le  manège  d’un  beau  et  grand  coursier  du  règne  est  bien 
cent  fois  plus  agréable  et  plaisant  que  d’un  petit  bidet,  et  donne 
bien  plus  de  plaisir  à  son  escuyer  ;  mais  aussi  il  faut  bien  que 
cet  escuyer  soit  bon  et  se  tienne  bien,  et  monstre  bien  plus  de 
force  et  d’adresse  :  de  mesme  se  faut-il  porter  à  l’endroit  des 
grandes  et  hautes  femmes;  car,  de  cette  taille,  elles  sont  su¬ 
jettes  d’aller  d’un  air  plus  haut  que  les  autres,  et  bien  souvent 
font  perdre  l’estrieu,  voire  l’arçon,  si  l’on  n’a  bonne  tenue, 
comme  j’ay  ouy  conter  à  aucuns  cavalcadours  qui  les  ont  mon¬ 
tées;  et  lesquelles  font  gloire  et  grand  mocquerie  quand  elles 
les  font  sauter  et  tomber  tout  à  plat:  ainsi  que  j’en  ay  ouy  par¬ 
ler  d’une  de  cette  ville,  laquelle,  la  première  fois  que  son  ser¬ 
viteur  coucha  avec  elle,  luy  dit  franchement  ;  «  Embrassez-moy 
«  bien,  et  me  liez  à  vous  de  bras  et  de  jambes  le  mieux  que 
«  vous  pourrez,  et  tenez-vous  bien  hardiment,  car  je  vays  haut, 
«  et  gardez  bien  de  tomber.  .4ussi,  d’un  costé,  ne  m’espargnez 
«  pas;  je  suis  assez  forte  et  habile  pour  soutenir  vos  coups,  tant 
«  rudes  soient-ils  ;  et  si  vous  m’espargnez  je  ne  vous  espargne- 
«  ray  point.  C’est  pourquoy  à  beau  jeu  beau  retour.  »  Mais  la 
femme  le  gaigna.  Voilà  donc  comme  il  faut  bien  adviser  à  se 
gouverner  avec  telles  femmes  hardies,  joyeuses,  renforcées, 
charnues  et  proportionées  ;  et,  bien  que  la  chaleur  surabondante 
en  elles  donne  beaucoup  de  contentement,  quelquesfois  aussi 
sont-elles  trop  pressantes  pour  estre  si  chaleureuses.  Toutesfois, 
comme  l’on  dit,  de  toutes  tailles  bons  lévriers  :  aussi  y  a-t-il  de 
petites  femmes  nabottes  qui  ont  le  geste,  la  grâce,  la  façon  en 
ces  choses  un  peu  approchante  des  autres,  ou  les  veulent  imi¬ 
ter,  et  si  sont  aussi  chaudes  et  aspres  à  la  curée,  voire  plus  :  je 
m’en  rapporte  aux  maistres  en  ces  arts.  Ainsi  qu’un  petit  che¬ 
val  se  remue  aussi  prestement  qu’un  grand,  et,  comme  disoit 
un  honnesle  homme,  que  la  femme  ressembloit  à  plusieurs  ani¬ 
maux,  et  principalement  à  un  singe,  quand  dans  le  lict  elle  ne 

fait  que  se  mouvoir  et  remuer.  J’ay  fait  cette  digression  ;  en  me 

souvenant  il  faut  retourner  à  nostre  premier  texte. 

—  Et  ce  cruel  Néron  no  fit  aussi  que  répudier  sa  femme  Oc- 
tavia,  fille  de  Claudius  et  Messalina ,  pour  adultère,  et  sa 
cruauté  s’abstint  jusques-là. 

—  Domitian  fil  encore  mieux,  lequel  répudia  sa  femme  Do- 
mitia  Longina  parce  qu’elle  estoit  si  amoureuse  d’un  certain 
comédien  et  basteleur  nommé  Pùris,  et  ne  faisoit  tout  le  jour  que 
paillarder  avec  luy,  sans  tenir  compagnie  à  son  mary  ;  mais, 
au  bout  de  peu  de  temps,  il  la  reprit  encores  et  se  repentit  de 
sa  séparation;  pensez  que  ce  basteleur  luy  avoit  appris  des 
tours  de  souplesse  et  de  maniement  dont  il  croyoit  qu’il  se  trou- 
veroit  bien. 

—  Portinax  en  fit  de  mesine  à  sa  femme  Flavia  Sulpitiana, 
non  qu’il  la  répudias!  ni  qu’il  la  reprist  ;  mais  la  sachant  faire 
l’amour  à  un  chantre  et  joueur  d’instruments,  et  s’adonner  du 
tout  à  luy,  n’en  fit  autre  compte  sinon  la  laisser  faire,  et  luy 
faire  l’amour  de  son  costé  à  une  Cornificia  estant  sa  cousine  ger¬ 
maine  ;  suivant  en  cela  l’opinion  d'Eliogabale,  qui  disoit  qu’il 
n’y  avoit  rien  au  monde  .plus  beau  que  la  conversation  de  ses 
parents  et  parentes.  Il  y  en  a  force  qui  ont  fait  tels  eschanges 
que  je  sçay,  se  fondans  sur  ces  opinions. 

—  Aussi  l’empereur  Severus  non  plus  se  soucia  de  l’honneur 
de  sa  femme,  laquelle  estoit  putain  publique,  sans  qu’il  se  sou- 
ciast  jamais  de  l'en  corriger,  disant  qu’elle  se  nommoit  Jullia, 
et,  pour  ce,  qu’il  la  falloit  excuser,  d’autant  que  toutes  celles 
qui  portoient  ce  nom  de  toute  ancienneté  estoient  sujettes  d'estre 
très-grandes  putains  et  faire  leurs  marys  cocus  :  ainsi  que  je 
connois  beaucoup  de  dames  portans  certains  noms  de  notre 
christianisme,  que  je  ne  veux  dire  pour  la  révérence  que  je  dois 
à  nostre  sainte  religion,  qui  sont  coustumiérement  sujettes  à 
estre  puttes  et  <à  hausser  le  devant  plus  que  d’autres  portans 
autres  noms,  et  n’en  a-t-on  veu  guéres  qui  s'en  soient  eschap- 
pées. 

Or  je  n’aurois  jamais  fait  si  je  voulois  alléguer  une  infinité 
d’autres  grandes  dames  et  emperieres  romaines  de  jadis,  à  l’en- 
droict  desquelles  leurs  marys  cocus,  et  très-cruels,  n’ont  usé  de 
leurs  cruautez,  autoritez  et  privilèges,  encore  qu’elles  fussent 
très-débordées;  et  croy  qu’il  y  en  a  peu  de  prudes  de  ce  vieux 
temps,  comme  la  description  de  leur  vie  le  manifeste  ;  mesmes, 
que  l’on  regarde  bien  leurs  effigies  et  médailles  antiques,  on  y 

verra  tout  à  plain,  dans  leur  beau  visage,  la  mesme  lubricité 
toute  gravée  et  peinte;  et  pourtant  leurs  marys  cruels  la  leur 
pardonnoient,  et  ne  les  faisoient  mourir,  au  moins  aucun  :  et 
qu'il  faille  qu'eux  payens,  ne  connaissans  Dieu,  ayent  esté  si 
doux  et  benings  à  l’endroit  de  leurs  femmes  et  du  genre  hu¬ 
main,  et  la  pluspart  de  nos  roys,  princes,  seigneurs  et  autres 
chrestiens,  soyent  si  cruels  envers  elles  par  un  tel  forfait  ! 

—  Encore  faut-il  louer  ce  brave  Philippe  Auguste,  nostre  roy 
de  France,  lequel,  ayant  répudié  sa  femme  Angerberge,  sœur 
de  Canut,  roy  de  Danemarck,  qui  estoit  sa  seconde  femme,  sous 
prétexte  qu’elle  estoit  sa  cousine  en  troisiesme  degré  du  costé 
de  sa  première  femme  Isabel  (autres  disent  qu'il  la  soubçonnoit 
de  faire  l’amour),  néanlmoins  ce  roy,  forcé  par  censures  ecclé¬ 
siastiques,  quoy  qu’il  fust  remarié  d’ailleurs,  la  reprit,  et  l’em¬ 
mena  derrière  luy  tout  à  cheval,  sans  le  sceu  de  l'assemblée  de 
Boissons  faite  pour  cet  elîct,  et  trop  séjournant  pour  en  décider. 
Aujourd’huy  aucun  de  nos  grands  n’en  font  de  mesmes  ;  mais 
la  moindre  punition  qu’ils  font  à  leurs  femmes,  c’est  les  mettre 
en  charlre  perpétuelle,  au  pain  et  à  l’eau,  et  là  les  faire  mourir, 
les  empoisonnent,  les  tuent,  soit  de  leur  main  ou  de  la  justice. 
Et  s’ils  ont  tant  d’envie  de  s’en  défaire  et  espouser  d’autres, 
comme  cela  advient  souvent,  ([ue  ne  les  répudient-ils,  et  s’en 
séparent  honnestement,  sans  autre  mal,  et  demandent  puissance 
au  pape  d’en  espouser  une  autre,  encor  que  ce  qui  est  conjoint 
l’homme  ne  le  doit  séparer’/  Toutesfois,  nous  en  avons  eu  des 
exemples  de  frais,  et  du  roy  Charles  huit  et  de  Louis  douze,  nos 
roys;  sur  quoyj’ay  ouy  discourir  un  grand  théologien,  et  c’es- 
toit  sur  le  feu  roy  d’Espagne  Philippe,  qui  avoit  espousésa  niepce, 
mère  du  roy  d’aujourd’hny,  et  ce  par  dispense,  qui  disoit  ; 
«  Ou  du  tout  il  faut  advoüer  le  Pape  pour  lieutenant-général  de 
«  Dieu  en  terre,  et  absolu,  ou  non  :  s’il  l’est,  comme  nous  au- 
«  très  catholiques  le  devons  croire,  il  faut  du  tout  confesser  sa 
«  puissance  bien  absolue  et  infinie  en  terre,  et  sans  bornes,  et 
«  qu’il  peut  noiior  et  denoiier  comme  il  luy  plaist;  mais,  si 
«  nous  ne  le  tenons  tel,  je  le  quitte  pour  ceux  qui  sont  en  telle 
«  erreur,  non  pour  les  bons  catholiques,  et  par  ainsi  nostre  Pere 
«  sainct  peut  remédier  à  ces  dissolutions  de  mariages,  et  à  de 
«  grands  inconvénients  qui  arrivent  pour  cela  entre  le  mary 
«  et  la  femme,  quand  ils  font  tels  mauvais  ménages.  »  Cerlaine- 
ment  les  femmes  sont  fort  blasmables  de  traitter  ainsi  leurs  ma¬ 
rys  par  leur  foy  violée,  que  Dieu  leur  a  tant  recommandée; 

mais  pourtant,  de  l’autre  costé,  il  a  bien  défendu  le  meurtre,  et 
lui  est  grandement  odieux  de  quelque  costé  que  ce  soit  :  et  ja¬ 
mais  guiercs  n’ay-je  veu  gens  sanguinaires  et  meurtriers,  mes- 
mes  de  leurs  femmes,  qui  n’en  ayent  payé  le  delHe,  et  peu  de 
gens  aimant  le  sang  ont  bien  finy  ;  car  plusieurs  femmes  péche¬ 
resses  ont  obtenu  et  gafgné  miséricorde  de  Dieu,  comme  la  Ma- 
delaine.  Enfin,  ces  pauvres  femmes  sont  créatures  plus  ressem¬ 
blantes  à  la  divinité  que  nous  autres  à  cause  de  leur  beauté; 
car  ce  qui  est  beau  est  plus  approchant  de  Dieu  qui  est  tout 
beau,  que  le  laid  qui  appartient  au  diable. 

—  Ce  grand  Alphonse,  roy  de  Naples,  disoit  que  la  beauté 
estoit  une  vraye  signifiance  de  bonnes  et  douces  mœurs,  ainsi 
comme  est  la  belle  Heur  d’un  bon  et  beau  fruit  :  comme  de  vray, 
en  ma  viej’ay  veu  force  belles  femmes  toutes  bonnes;  et,  bien 
qu’elles  fissent  l’amour,  ne  faisoyent  point  de  mat,  n’y  autre 
qu’à  songer  à  ce  plaisir,  et  y  mettoyent  tout  leur  soucy  sans 
l’applicquer  ailleurs.  D’autres  aussi  en  ay-je  veu  très-mauvaises, 
pernicieuses,  dangereuses,  crueles  et  fort  malicieuses,  nonobs¬ 
tant  songer  à  l’amour  et  au  mal  tout  ensemble.  Sera-t-il  donc- 
ques  dit  qu’estans  ainsi  sujettes  à  l’humeur  voilage  et  ombra¬ 
geuse  de  leurs  marys,  qui  méiitent  plus  de  punition  cent  fois 
envers  Dieu,  qu’elles  soient  ainsi  punies?  Or  de  telles  gens  la 
complexion  est  autant  fascheuse  comme  est  la  peine  d’en 
escrire. 

—  J’en  parle  maintenant  encore  d’un  autre,  qui  estoit  un 
seigneur  de  Dalmatie,  lequel  ayant  tué  le  paillard  de  sa  femme, 
la  contraignit  de  coucher  ordinairement  avec  son  tronc  mort, 
charognenx  et  puant;  de  telle  sorte  que  la  pauvre  femme  fut 
suffoquée  de  la  mauvaise  senteur  qu’elle  endura  par  plusieurs 
jours. 

—  Vous  avez,  dans  les  Cent  Nouvelles  de  la  Reyne  de  Na¬ 
varre,  la  plus  belle  et  triste  histoire  que  l’on  sçauroit  voir  pour 
ce  sujet,  de  cette  belle  dame  d’Allemagne  que  son  mary  contrai- 
gnoit  à  boire  ordinairement  dans  le  test  de  la  teste  de  son  amy 
qu’il  y  avoit  tué;  dont  le  seigneur  Bernage,  lors  ambassadeur 
en  ce  pays  pour  le  roy  Charles  huictiesme,  en  vit  le  pitoyable 
spectacle,  et  en  fit  l’accord. 

—  La  première  fois  que  je  fus  jamais  en  Italie,  passant  par 
Venise,  il  me  fut  fait  un  compte  pour  vray  d’un  cerlain  cheva¬ 
lier  albanais,  lequel,  ayant  surpris  sa  femme  en  adultère,  tua 
l’amoureux,  et  de  despit  qu’il  eut  que  sa  femme  ne  s’ estoit  con- 

tentée  de  luy;  car  il  estoit  un  gallant  cavallior,  et  des  propres 
pour  Vénus,  jusques  à  entrer  en  jouxte  dix  ou  douze  fois  pour 
une  nuict  :  pour  punition  il  fut  curieux  de  rechercher  par-tout 
une  douzaine  de  bons  compagnons,  et  fort  ribauts,  qui  avoient 
la  réputation  d’estre  bien  et  grandement  proportionnez  de  leurs 
membres,  et  fort  adroits  et  chauds  à  l’exécution  ;  et  les  prit,  les 
gagea  et  loua  pour  argent,  et  les  serra  dans  la  chambre  de  sa 
femme,  qui  estoit  très-belle,  et  la  leur  abandonna,  les  priant 
tous  d’y  faire  bien  leur  devoir,  avec  double  paye  s’ils  s’en  ac- 
quittoient  bien  :  et  se  mirent  tous  après  elle,  les  uns  après  les 
autres,  et  la  menèrent  de  telle  façon  qu’ils  la  rendirent  morte, 
avec  un  très-grand  contentement  du  mary;  à  laquelle  il  luy  re¬ 
procha,  tendante  à  la  mort,  que,  puis  qu’elle  avoit  tant  aymé 
cette  douce  liqueur,  qu’elle  s’en  saoulast,  à  mode  que  dit  Se- 
miramis  (I)  à  Cyrus,  luy  mettant  sa  teste  dans  un  vase  plein  de 
sang.  Voilà  un  terrible  genre  de  mort!  Cette  pauvre  dame  ne 
fust  ainsi  morte,  si  elle  eust  esté  de  la  robuste  complexion  d’une 
garce  qui  fut  au  camp  de  César  en  la  Gaule,  sur  laquelle  on  dit 
que  deux  légions  passèrent  par  dessus  en  peu  de  temps,  et  au 
partir  de  là  fit  la  gambade,  ne  s’en  trouvant  point  mal. 

—  J’ay  ouy  parler  d'une  dame  française  de  ville,  et  damoi- 
selle,  et  belle  :  en  nos  guerres  civiles  ayant  esté  forcée,  dans  une 
ville  prise  d’assaut,  par  une  infinité  de  soldats,  et,  en  estant 
eschappée,  elle  demanda  à  un  beau  père  si  elle  avoit  péché 
grandement  :  après  luy  avoir  conté  son  histoire,  il  lui  dit  que 
non,  puisqu’elle  avoit  ainsi  été  prise  par  force,  et  violée  sans  sa 
volonté,  mais  y  répugnant  du  tout.  Elle  respondit  ;  «  Dieu  donc 
«  soit  loué,  que  je  m’en  suis  une  fois  en  ma  vie  saoulée  sans 
«  pécher  ni  offenser  Dieu  !  » 

—  Une  dame  de  bonne  part,  au  massacre  de  la  Sainct  Bar¬ 
thélemy,  ayant  été  ainsi  forcée,  et  son  mary  mort,  elle  demanda 
à  un  homme  de  sçavoir  et  de  conscience  si  elle  avoit  offensé 
Dieu,  et  si  elle  n’en  seroit  point  punie  de  sa  rigueur,  et  si  elle 
n’avoit  point  fait  tort  aux  mânes  de  son  mary  qui  ne  venoit  que 
d'estre  frais  tué.  Il  lui  respondit  que,  quand  elle  estoit  en  cette 
besogne,  si  elle  y  avoit  pris  plaisir,  certainement  elle  avoit  pé¬ 
ché;  mais  si  elle  y  avoit  eu  du  dégoust,  c’était  tout  un.  Voila 
une  bonne  sentence! 

—  J’ay  bien  cogneu  une  dame  qui  estoit  différente  de  cette 

opinion,  qui  disoit  qu’il  n’y  avoit  si  grand  plaisir  en  cette  affaire 
que  quand  elle  estait  à  demy  forcée  et  abat  lue,  et  mesme  d’un 
grand;  d’autant  que,  tant  plus  on  fait  de  la  rebelle  et  de  la  re¬ 
fusante,  d'autant  plus  on  y  prend  d’ardeur  et  s’cfforce-t-on  : 
car,  ayant  une  fois  faussé  sa  breche,  il  jouit  de  sa  victoire  plus 
furieusement  et  rudement,  et  d’autant  plus  on  donne  d'appetit 
à  sa  dame,  qui  contrefait  pour  tel  plaisir  la  demi-morte  et  pas- 
mée,  comme  il  semble,  mais  c’est  de  l’extrême  plaisir  qu’elle  y 
prend  :  mesme  ce  disoit  cette  dame,  que  bien  souvent  elle  don- 
noit  de  ces  venues  et  altérés  à  son  mary,  et  faisoit  de  la  farou¬ 
che,  de  la  bizarre  et  desdaigneuse,  le  mettant  plus  en  rut;  et, 
quand  il  venoit  là,  luy  et  elle  s’en  trouvoient  cent  fois  mieux  : 
car,  comme  plusieurs  ont  escrit,  une  dame  plaist  plus  qui  fait 
un  peu  de  la  difficile  et  résisté,  que  quand  elle  se  laisse  sitost 
porter  par  terre.  Aussi  en  guerre,  une  victoire  obtenue  de  force 
est  plus  signalée,  plus  ardente  et  plaisante,  que  par  la  gratuité, 
et  en  triomphe-t-il  mieux.  Mais  aussi  ne  faut  que  la  dame  fasse 
tant  en  cela  la  revesche  ny  terrible,  car  on  la  tiendroit  plustost 
pour  une  putain  rusée  qui  voudroit  faire  de  la  prude,  dont 
bien  souvent  elle  seroit  escandalisée  ;  ainsi  quej’ay^  ouy  dire  à 
des  plus  savantes  et  habiles  en  ce  fait,  auxquelles  je  m’en  rap¬ 
porte,  ne  voulant  estre  si  présomptueux  de  leur  en  donner  des 
préceptes  quelles  scavent  mieux  que  moy.  Or  j’ay  veu  plusieurs 
blasmer  grandement  aucun  de  ces  marys  jaloux  et  meurtriers, 
d’une  chose,  que,  si  leurs  femmes  sont  putains,  eux-mêmes  en 
sont  cause.  Car,  comme  dit  saint  Augustin,  c’est  une  grande  fo¬ 
lie  à  un  mary  de  requérir  chasteté  à  sa  femme,  luy  estant 
plongé  au  bourbier  de  paillardise;  et  en  tel  estât  doit  estre  le 
mary  qu’il  veut  trouver  sa  femme.  Mesmes  nous  trouvons  en 
nostre  Sainte  Escriture  qu’il  n’est  pas  besoin  que  le  mary  et  la 
femme  s’entr’ayment  si  fort;  cela  se  veut  entendre  par  des 
amours  lascifs  et  paillards  :  d’autant  que,  mettant  et  occupant 
de  tout  leur  cœur  en  ces  plaisirs  lubriques,  y  songent  si  fort  et 
s’y  adonnent  si  très-tant,  qu’ils  en  laissent  l’amour  qu’ils  doi¬ 
vent  à  Dieu;  ainsi  que  moy-mesme  j’ay  veu  beaucoup  de  fem¬ 
mes  qui  aymoient  si  très-tant  leurs  marys,  et  eux  elles,  et  en 
brusloient  de  telle  ardeur,  qu'elles  et  eux  en  oublioient  du  tout 
le  service  de  Dieu,  si  que,  le  tenips  qu’il  y  falloit  mettre,  le 
mettoient  et  consommoient  après  leurs  padlardises.  De  plus, 
ces  marys,  qui  pis  est,  apprennent  à  leurs  femmes,  dans  leur 
lict  propre,  mille  lubricitez,  mille  paillardises,  mille  tours  con- 

tours,  façons  nouvelles,  et  leur  pratiquent  ces  figures  énormes 
de  l’Aretin;  de  telle  sorte  que,  pour  un  tison  de  feu  qu’elles 
ont  dans  le  corps,  elles  y  en  engendrent  cent,  et  les  rendent 
ainsi  paillardes;  si  bien  qu’estant  de  telle  façon  dressées,  elles 
ne  se  peuvent  engarder  qu’elles  ne  quittent  leurs  marys,  et 
aillent  trouver  autres  chevaliers;  et,  sur  ce,  leurs  marys 
en  dbsesperent ,  et  punissent  leurs  pauvres  femmes ,  en 
quoy  ils  ont  grand  tort  :  car  puis  qu’elles  sentent  leur  coeur 
pour  estre  si  bien  dressées,  elles  veulent  monstrer  à  d’autras  ce 
qu’elles  sçavent  faire  ;  et  leurs  maiys  voudroient  qu’elles  ca¬ 
chassent  leur  sçavoir,  en  quoy  il  n’y  a  apparence  ny  i-aison, 
non  plus  que  si  un  bon  escuyer  avoit  un  cheval  bien  dressé, 
allant  de  tous  ayrs,  et  qu’il  ne  voulust  permettre  qu’on  le  vist 
aller,  ni  qu’on  montast  dessus,  mais  qu’on  le  creust  à  sa  simple 
parole,  et  qu’on  l’acheptast  ainsi. 

—  J’ay  ouy  conter  à  un  honneste  gentilhomme  de  par  le 
monde,  lequel  estant  devenu  fort  amoureux  d’une  belle  dame,  il 
luy  fut  dit  par  un  sien  amy  qu’il  y  perdroit  son  temps,  car  elle 
aimoit  trop  son  mary.  Il  se  va  adviser  une  fois  de  faire  un  trou 
qui  arregardoit  droit  dans  leur  lict,  si  bien  qu’estans  couchés 
ensemble  il  ne  faillit  de  les  espierpar  ce  trou,  d’où  il  vit  les  plus 
grandes  lubricitez,  paillardises,  postures  sales,  monstrueuses  et 
énormes,  autant  de  la  femme,  voire  plus  que  du  mary,  et  avec 
des  ardeurs  très-extiômes  ;  si  bien  que  le  lendemain  il  vint  à 
trouver  son  compagnon  et  luy  raconter  la  belle  vision  qu’il  avoit 
eue,  et  luy  dit  :  «  Cette  femme  est  à  moy  aussitost  que  son  mary 
«  sera  parly  pour  tel  voyage;  car  elle  ne  se  pourra  tenir  longue- 
«  ment  en  sa  chaleur  que  la  nature  et  l’art  luy  ont  donné,  et  faut 
«  qu’elle  la  passe,  et  par  ainsi,  par  ma  persévérance  je  l’auray.  » 

—  .le  cognois  un  autre  honneste  gentilhomme  qui,  estant  bien 
amoureux  d’une  belle  et  honneste  dame,  scachant  qu’elle  avoit 
un  Aretin  en  figure  dans  son  cabinet,  que  son  mary  sçavoit  et 
l’avoit  veu  et  permis,  augura  aussi-tost  par  là  qu’il  l’attrape- 
roit;  et,  sans  perdre  espérance,  il  la  servit  si  bien  et  continua, 
qu’enfin  il  l’emporta  ;  et  cognent  en  elle  qu’elle  y  avoit  appris  de 
bonnes  leçons  et  pratiques,  ou  fust  de  son  mary  ou  d’autres, 
niant  pourtant  que  ny  les  uns  ny  les  autres  n’en  avoient  point 
esté  les  premiers  maistres,  mais  la  dame  nature,  qui  en  estoit 
meilleure  maislresse  que  tous  les  arts.  Si  est-ce  que  le  livre  et 
la  pratique  luy  avoient  beaucoup  servy  en  cela,  comme  elle  luy 
confessa  puis  après. 

—  11  se  lit  d'uno  grande  courtisane  et  maquerelle  insigne  du 
temps  de  l’ancienne  Rome,  qui  s'appeloit  Elefantina,  qui  fit  et 
composa  de  telles  figures  de  l’Aretin,  encore  pires,  auxquelles 
les  dames  grandes  et  princesses  faisant  estât  de  putanisme  estu- 
dioient  comme  un  très-beau  livre;  et  cette  bonne  dame  putain 
cyréniene,  laquelle  estoit  surnommée  aux  douze  Inventions,  parce 
qu'elle  avoit  trouvé  douze  manières  pour  rendre  le  plaisir  plus 
volujitueux  et  lubrique. 

—  lléliogabale  gaigeoit  et  entretenoit,  par  grand  argent  et 
dons,  ceux  et  celles  qui  luy  inventoient  et  produisoient  nouvelles 
et  telles  inventions  pour  mieux  esveiller  sa  paillardise.  J’en  ay 
ouy  parler  d’autres  pareils  de  par  le  monde. 

—  Un  de  ces  ans  le  pape  Sixte  (1)  fit  pendre  à  Rome  un  secré¬ 
taire  qui  avoit  esté  au  cardinal  d’Est,  et  s’appeloit  Capella,  pour 
beaucoup  de  forfaits,  mais  entre  autres  qu’il  avoit  composé  un 
livre  de  ces  belles  figures,  lesquelles estoient représentées  parmi 
grand  que  je  ne  nommeray  point  pour  l’amour  de  sa  robe,  et  par 
une  grande,  l'une  des  belles  dames  de  Rome,  et  tous  représentés 
au  vif,  et  peints  au  naturel  ('2). 

—  J’ay  cogneu  un  prince  de  par  le  monde  qui  fit  bien  mieux, 
car  il  achepta  d’un  orfevre  une  très-belle  coupe  d’argent  doré, 
comme  pour  un  chef-d’œuvre  et  grand  spéciauté,  la  mieux  éla- 
bourée,  gravée  et  sigillée  qu’il  estoit  possible  devoir,  où  estoient 
taillées  bien  gentiment  et  subtillement  au  burin  plusieurs  figures 
de  l'Aretin,  de  l’homme  et  de  la  femme  ;  et  ce  au  bas  estage  de 
la  coupe,  et  au  dessus  et  au  haut  plusieurs  aussi  de  diverses 
manières  de  cohabitations  de  bestes,  là  où  j’appris  la  première 
fois  (car  j’ay  veu  souvent  ladicte  coupe  et  beu  dedans,  non  sans 
rire)  celle  du  lion  et  de  la  lionne,  qui  est  toute  contraire  à  celle 
des  autres  animaux,  que  n’avois  jamais  sceu,  dont  je  m’en  rap¬ 
porte  à  ceux  qui  le  sçavent  sans  que  je  le  die.  Cette  coupe  estoit 
l’honneur  du  buffet  de  ce  prince;  car,  comme  j’ay  dit,  elle  estoit 
très-belle  et  riche  d’art,  et  agréable  à  voir  au  dedans  et  au  de¬ 
hors.  Quand  ce  prince  festinoit  les  dames  et  filles  de  la  Cour, 

(1)  Sixte  V. 

(2)  Le  cardinal  de  Lorraine,  du  Perron  et  autres,  avoient  été  représentés 
de  même  avec  Catherine  de  Médicis,  Marie  Stvart  et  la  duchesse  de  Guise, 
dans  deux  tableaux  dont  il  est  parlé  dans  la  Légende  du  cardinal  de  Lor¬ 
raine,  folio  24,  et  dans  le  Réveille-matin  des  Français,  pages  11  et  123. 
Voyez  ci-dessous,  à  la  fin  du  VII“  livre,  la  description  d’un  pareil  livre  de 
figures,  et  les  mauvais  effets  qu’il  produisit. 

comme  souvent  il  les  convioit,  ses  sommeilliers  ne  failloient  ja¬ 
mais,  par  son  commandement,  de  leur  bailler  à  boire  dedans  ;  et 
celles  qui  ne  l’avoient  jamais  veue,  ou  en  buvant  ou  après,  les 
unes  demeuroient  estonnées  et  ne  sçavoient  que  dire  là-dessus  : 
aucunes  demeuroient  honteuses,  et  la  couleur  leur  sautoit  au 
visage;  aucunes  s’entredisoient  entr’elles  :  «  Qu’est-ce  que  cela 
«  qui  est  gravé  là-dedans?  Je  crois  que  ce  sont  des  salauderies. 
«  Je  n’y  bois  plus.  J’aurois  bien  grand  soif  avant  que  j’y  retour- 
«  nasse  boire.  »  àlais  il  falloit  qu’elles  beussent  là,  ou  bien  qu’elles 
esclatassent  de  soif;  et,  pour  ce,  aucunes  fermoient  les  yeux  en 
beuvant;  les  autres  moins  vergogneuses  point;  qui  en  avoient 
ouy  parler  du  inestier,  tant  dames  que  filles,  se'mettoyent  à  rire 
sous  bourre  ;  les  autres  en  crevoient  tout  à  trac.  Les  unes  di¬ 
soient,  quand  on  leur  demandoit  qu’elles  avoient  à  rire  et  ce 
qu’elles  avoient  veu,  disoient  qu’elles  n’avoient  rien  veu  que  des 
peintures,  et  que  pour  cela  elles  n’y  lairroient  à  boire  une  autre 
fois.  Les  autres  disoient  :  i  Quant  à  moy,  je  n’y  songe  point  à 
«  mal  ;  la  veue  et  la  peinture  ne  souillent  point  l’ame.  »  Les  unes 
disoient  ;  «  Le  bon  vin  est  aussi  bon  leans  qu’ailleurs.  «  Les 
autres  affermoient  qu’il  y  faisait  aussi  bon  boire  qu’en  une  autre 
coupe,  et  que  la  soif  s’y  passait  aussi  bien.  Aux  unes  on  faisoit 
la  guerre  pourquoy  elles  ne  fermoient  les  yeux  en  beuvant;  elles 
respondoient  qu’elles  vouloient  voir  ce  qu’elles  beuvoient,  crai¬ 
gnant  que  ce  ne  fust  du  vin,  mais  quelque  médecine  ou  poison. 
Aux  autres  on  demandoit  à  quoy  elles  prenaient  plus  de  plaisir, 
ou  à  voir,  ou  à  boire  ;  elles  respondoient  :  «  A  tout.  »  Les  unes 
disoient  :  «  Voilà  de  belles  grotesques;  »  les  autres  ;  «  Voilà  de 
«  plaisantes  mommeries;  »  les  unes  disoient;  «  Voilà  de  beaux 
«  images;  »  les  autres  ;  «  Voilà  de  beaux  miroirs;  »  les  unes 
disoient  :  «  L’orfevre  estoit  bien  à  loisir  de  s’amuser  à  faire  ces 
«  fadezes  ;  »  les  autres  disoient  :  «  Et  vous,  monsieur,  encore 
«  plus  d’avoir  achepté  ce  beau  hanap.  »  Aux  unes  on  demandoit 
si  elles  sentoient  rien  qui  les  piequast  au  milan  du  corps  pour 
cela  ;  elles  respondoient  que  nulle  de  ces  drolleries  y  avoit  eu 
pouvoir  pour  les  picquer  ;  aux  autres  on  demandoit  si  elles  n’a¬ 
voient  point  senty  le  vin  chaut,  et  qu’il  les  eust  eschauffées,  en¬ 
core  que  ce  fust  en  hyver;  elles  respondoient  qu’elles  n’avoient 
garde,  car  elles  avoient  beu  bien  froid,  qui  les  avoit  bien  rafrais- 
chies  :  aux  unes  on  demandoit  quelles  images  de  toutes  celles 
elles  voudroient  tenir  eu  leur  lict;  elles  respondoient  qu’elles 
ne  se  pouvoient  ester  de  là  pour  les  y  transporter.  Bref,  cent 

mille  brocards  et  sornettes  sur  ce  sujet  s’eutre-donnoient  les 
gentilshommes  et  dames  ainsi  à  table,  comme  j’ay  veu  que 
c’estoit  une  ti'ès-plaisante  gnusserie,  et  chose  à  voir  et  ouyr; 
mais  surtout  h  mon  gré,  le  plus  et  le  meilleur  estoit  à  contempler 
ces  filles  innocentes,  ou  qui  feignoient  l’estre,  et  autres  dames 
nouvellement  venues,  à  tenir  leur  mine  froide  riantedu  bout  du 
nez  et  des  levres,  ou  à  se  contraindre  et  faire  des  hypocrites, 
comme  plusieurs  dames  en  faisoient  de  mesme.  Et  notez  que, 
quand  elles  eussent  deu  mourir  de  soif,  les  sommeilliers  n’eussent 
osé  leur  donner  à  boire  en  une  autre  coupe  ny  verre.  Et,  qui 
plus  est,  aucunes  juroient,  pour  faire  bon  minois,  qu’elles  ne 
tourneroient  jamais  à  ces  festins;  mais  elles  ne  laissoient  pour 
cela  à  y  tourner  souvent,  car  ce  prince  estoit  très-splendide  et 
friand.  D’autres  disoient,  quand  on  les  convioit  ;  «  J’iray,  mais 
«  en  protestation  qu’on  ne  nous  baillera  point  à  boire  dans  la 
«  coupe;  »  et  quand  elles  y  estoient,  elles  y  beuvoient  plus  que 
jamais.  Enfin  elles  s’y  anezerent  si  bien,  qu’elles  ne  firent  plus 
de  scrupule  d’y  boire;  et  si  firent  bien  mieux  aucunes,  tju’elles 
se  servirent  de  telles  visions  en  temps  et  lieu;  et,  qui  plus  est, 
aucunes  s’en  débauscherent  pour  en  faire  l’essay  ;  car  toute  per¬ 
sonne  d’esprit  veut  essayer  tout.  Voilà  les  effets  de  cette  belle 
coupe  si  bien  historiée.  A  quoy  se  faut  imaginer  les  autres  dis¬ 
cours,  les  songes,  les  mines  et  les  paroles  que  telles  dames  di¬ 
soient  et  faisoient  entr’elles,  à  part  ou  en  compagnie.  Je  pense 
que  telle  coupe  estoit  bien  différente  à  celle  dont  parle  M.  de 
Ronsard  en  l’une  de  ses  premières  odes,  dédiée  au  feu  Roy  Henry, 
(jui  se  commence  ainsi  : 

Comme  un  qui  prend  une  couppe, 

Seul  honneur  de  son  trésor. 

Et  de  rang  verse  à  la  trouppe 
Du  vin  qui  rit  dedans  l’or. 


Mais  en  cette  coupe  le  vin  ne  rioit  pas  aux  personnes,  mais 
les  personnes  au  vin  :  car  les  unes  beuvoient  en  riant,  et  les 
autres  beuvoient  en  se  ravissant;  les  unes  se  compissoient  en 
beuvant,  et  les  autres  beuvoient  en  se  compissant;  je  dis  d’autre 
chose  que  de  pissat.  Bref,  cette  coupe  faisoit  de  terribles  effets, 
tant  y  estoient  pénétrantes  ces  visions,  images  et  perspectives  ; 
dont  je  me  souviens  qu’une  fois,  en  une  gallerie  du  comte  de 
Chasteauvilain,  dit  le  seigneur  Adjacet,  une  troupe  de  dames 
avec  leurs  serviteurs  estant  allé  voir  cette  belle  maison,  leur 

veue  s’addressa  sur  de  beaux  et  rares  tableaux  qui  estoient  en 
ladite  gallerie.  A  elles  se  présenta  un  tableau  beau,  où  estoient 
représentées  force  belles  danaes  nues  qui  estoient  aux  bains,  qui 
s’entre-touchoient,  se  palpoient,  se  manioient  et  frotloient,  s’en- 
tre-mestoient,  se  tastonnoient,  et,  qui  plus  est,  se  faisoientle  poil 
tant  gentiment  et  si  proprement  en  monstrantlout,  qu’une  froide 
recluse  ou  hermite  s’en  fust  eschautTée  et  esmeue  ;  et  c’est  pour- 
quoy  une  grande  dame,  dont  j’ay  ouy  parler  et  cogneue,  se  per¬ 
dant  en  ce  tableau,  dit  à  son  serviteur,  en  se  tournant  vers  luy 
comme  enragée  de  cette  rage  d’amour  :  «  C’est  trop  demeuré 
O  icy  :  montons  en  caresse  promptement,  étalions  en  mon  logis, 

«  car  je  ne  puis  plus  contenir  cette  ardeur  ;  il  la  faut  aller  es- 
«  teindre  :  c’est  trop  bruslé.  »  Et  ainsi  partit,  et  alla  avec  son 
serviteur  prendre  de  cette  bonne  eau  qui  est  si  douce  sans  sucre, 
que  son  serviteur  lui  donna  de  sa  petite  burette. 

Telles  peintures  et  tableaux  portent  plus  de  nuisance  à  une 
âme  fragile  qu’on  ne  pense;  comme  en  estoit  un  là  inesme d’une 
Vénus  toute  nue,  couchée  et  regardée  de  son  filsCupidon  ;  l’autre, 
d’un  Mars  couché  avec  sa  Vénus,  l’autre  d’une  Léda  couchée 
avec  son  cygne.  Tantd’auties  y  a-t-il,  et  là  et  ailleurs,  qui  sont 
un  peu  plus  modestement  peints'et  voilez  mieux  que  les  figures 
do  l’Aretin;  mais  quasi  tout  vient  à  un,  et  en  approchent  de 
nostre  coupe  dont  je  viens  de  parler,  laquelle  avoit  quasi  quel¬ 
que  sympathie,  par  antinomie,  de  la  coupe  que  trouva  Renault 
de  Montauban  en  ce  chasteau  dont  parle  l’Arioste,  laquelle  à 
plein  descouvroit  les  pauvres  cocus,  et  cette-cy  les  faisoit;  mais 
l’une  portait  un  peu  trop  de  scandale  aux  cocus  et  leurs  femmes 
infidèles,  et  cette-cy  point.  Aujourd’huy  n’en  est  besoin  de  ces 
livres  ni  de  ces  peintures,  car  les  marys  leur  en  apprennent  prou  ; 
et  voilà  que  servent  telles  escholes  de  marys. 

—  J’ai  cogneu  un  bon  imprimeur  vénetien  à  Paris,  qui  s’ap- 
pelloit  messer  Bernardo,  parent  de  ce  grand  Aldus  Manutius  de 
Venise  (I),  qui  tenoit  sa  boutique  en  la  rue  de  Sainct-Jacques, 
qui  me  dit  et  jura  une  fois  qu’en  moins  d’un  an  il  avoit  vendu 
plus  de  cinquante  paires  de  livres  de  l’Aretin  à  force  gens  mariés 
et  non  mariés,  et  à  des  femmes,  dont  il  m’eu  nomma  trois  de 
par  le  monde,  grandes,  que  je  ne  nommeray  point,  et  les  leur 
bailla  à  elles-mesmes,  et  très-bien  reliés,  sous  serment  preste 

(1)  Bernardin  turisan,  qui  avoit  pour  enseigne  la  devise  des  Manuces  ses 
parents. 

qu’il  n’en  sonneroit  mot,  mais  pourtant  il  me  le  dist;  et  me  dist 
davantage  qu’une  autre  dame  luy  en  ayant  demandé  au  bout  de 
quelque  temps  s’il  en  avoit  point  un  pareil  comme  un  qu’elle 
avoit  veu  entre  les  mains  d’une  de  ces  trois,  il  luy  respondit  : 
Signora,  si,  c  peggio,  et  soudain  argent  en  campagne,  les  achep- 
tant  tous  au  poids  de  l’or.  Voilà  une  folle  curiosité  pour  envoyer 
son  mari  faire  un  voyage  à  Cornette  près  de  Civita-Vecchia. 

Toutes  ces  formes  et  postures  sont  odieuses  à  Dieu,  si  bien 
que  sainct  Hierosme  dit  :  <c  Qui  se  monstre  plustost  débordé 
«  amoureux  de  sa  femme  que  mary,  est  adultère  et  pèche.  »  Et 
parce  qu’aucuns  docteurs  ecclésiastiques  en  ont  parlé,  je  diray 
ce  mot  briefvement  en  mots  latins,  d’autant  qu’eux-mesmes  ne 
l’ont  voulu  dire  en  françois.  Excessus,  disent-ils,  conjugum  fit, 
quando  uxor  cognoscilur  ante  rétro  slando,  sedendo  in  latere, 
et  mulier  super  virum;  comme  un  petit  colibet  que  j’ay  leu 
d'autrefois,  qui  dit  : 

In  pralo  viridi  monialem  ludere  vidi 

Cum  monacho  leviter,  ille  suh,  ilia  super. 

D’autres  disent  quand  ils  s’accommodent  autrement  que  la 
femme  ne  puisse  concevoir.  Toutesfois  il  y  a  aucunes  femmes 
qui  disent  qu’elles  conçoivent  mieux  par  les  postures  mons¬ 
trueuses  et  surnaturelles  et  estranges,  que  naturelles  et  commu¬ 
nes,  d’autant  qu’elles  y  prennent  plaisir  davantage,  et,  comme 
dit  le  poëte,  quand  elles  s’accommodent  more  canino,  ce  qui 
est  odieux  :  toutes-fois  les  femmes  grosses,  au  moins  aucunes, 
en  usent  ainsi  de  peur  de  se  gaster  par  le  devant.  D’autres  doc¬ 
teurs  disent  que  quelque  forme  que  ce  soit  est  bonne,  mais  que 
semen  ejaculetur  in  malricem  mulieris,  et  quomodocunque 
uxor  cognoscatur,  si  vir  ejaculetur  semen  in  matricem,  non  est 
peccatum  morlale.  Vous  trouverez  ces  disputes  dans  Summa 
Benedicti,  qui  est  un  Cordelier  docteur  qui  a  très-bien  escrit 
de  tous  les  péchés,  et  monstre  qu’il  a  beaucoup  veu  et  leu  (1). 

(1)  Ce  livre,  intitulé  la  Somme  des  péchés  et  le  remède  d'iceux,  imprimé  à 
Lyon,  chez  Charles  Pesnot  dès  1584,  in-4o,  et  divers  autres  fois  depuis,  est  de 
la  composition  de  Jean  Benedicti,  cordelier  de  Bretagne,  qui  ne  Ta  pas  moins 
rempli  d’ordures  et  de  saletés,  que  le  jésuite  Sanchez  en  a  rempli  son  traité 
de  Matrimonio ;  et  ce  qu’il  y  a  de  fort  singulier,  c’est  qu’un  ouvrage  si  impur 
n’en  est  pas  moins  dédié  à  la  sainte  Vierge.  Comme  on  voit,  Brantôme  et  ses 
semblables  savoient  très-bien  en  faire  leur  profit,  et  y  découvrir  de  nouveaux 
ragoûts  de  lubricité. 

Qui  voudra  lire  ce  passage  y  verra  beaucoup  d’abus  que  com¬ 
mettent  les  marys  à  l'endroit  de  leurs  femmes.  Aussi  dit-il  que, 
quando  mulier  est  ila  pinguis  ut  non  possil  aliter  coïre,  que 
par  telles  postures,  non  est  peccatum  mortale,  modo  vir  ejacu- 
letur  semen  in  vas  naturale.  Dont  disent  aucuns  qu’il  vaudroit 
mieux  que  les  marys  s’abstinssent  de  leurs  femmes  quand  elles 
sont  pleines,  comme  font  les  animaux,  que  de  souiller  le  ma¬ 
riage  par  telles  vilainies. 

—  J’ai  cogneu  une  fameuse  courtisane  à  Rome,  dite  la  Grec¬ 
que,  qu’un  grand  seigneur  de  France  avoit  là  entretenue.  Au 
bout  de  quelque  temps,  il  luy  prit  envie  de  venir  voir  la  France, 
par  le  moyen  du  seigneur  Bonusi  (1),  banquier  de  Lyon,  Luc- 
quois  très-riche,  de  laquelle  il  esloit  amoureux  ;  où  estant  elle 
s’enquit  fort  de  ce  seigneur  et  de  sa  femme,  et,  entr’autre  chose, 
si  elle  ne  le  faisoit  point  cocu,  a  d’autant,  disoit-elle,  que  j’ay 
«  dressé  son  mary  de  si  bel  air,  et  luy  ay  appris  de  si  bonnes 
«  leçons,  que  les  luy  ayant  monslrées  et  pratiquées  avec  sa 
«  femme,  il  n’est  possible  qu’elle  ne  les  ait  voulu  monstrer  à 
«  d’autres;  car  nostre  mestier  est  si  chaud  quand  il  est  bien 
«  appris,  qu’on  prend  cent  fois  plus  de  plaisir  de  le  monstrer  et 
«  pratiquer  avec  plusieurs  (ju’avec  un.  »  Et  disoit  bien  plus, 
que  cette  dame  luy  devoit  faire  un  beau  présent  et  condigne  de 
sa  peine  et  de  son  sallaire,  parce  que,  quand  son  mary  vint  à 
son  escholle  premièrement,  il  n’y  sçavoit  rien,  et  estoit  en  cela 
le  plus  sot,  neuf  et  apprentif  qu’elle  vist  jamais  ;  mais  elle  l’avoit 
si  bien  dressé  et  façonné,  que  sa  femme  devoit  s’en  trouver  cent 
fois  mieux.  Et  de  fait  cette  dame,  la  voulant  voir,  alla  chez  elle 
en  habit  dissimulé,  dont  la  courtisane  s’en  douta  et  luy  tint 
tous  les  propos  que  je  viens  de  dire,  et  pires  encor  et  plus  dé¬ 
bordés,  car  elle  estoit  courtisane  fort  débordée.  Et  voilà  com¬ 
ment  les  marys  se  forgent  les  couteaux  pour  se  couper  la  gorge  ; 
cela  s’entend  des  cornes  :  par  ainsi,  abusant  du  saint  mariage. 
Dieu  les  punit;  et  puis  veulent  avoir  leurs  revanches  sur  leurs 
femmes,  en  quoy  ils  sont  cent  fois  plus  punissables.  Aussi  ne 
m’estonne-je  pas  si  ce  sainct  docteur  disoit  que  le  mariage  estoit 
quasi  une  vraye  espèce  d’adultère  :  cela  vouloit-il  entendre 
quand  on  en  abusoit  de  cette  sorte  que  je  viens  de  dire.  Aussi 
a-t-on  deffendu  le  mariage  à  nos  prestres;  car,  venant  de  cou¬ 
cher  avec  leurs  femmes,  et  s’estre  bien  souillés  avec  elles,  il  n’y 


(1)  Ou  Bonvisi. 

a  point  de  propos  de  venir  à  un  sacré  autel.  Car,  ma  foy  ainsi 
que  j’ay  ouy  dire,  aucuns  bouvdellent  plus  avec  leurs  femmes 
que  non  pas  les  rufTiens  avec  les  putains  des  bourdeaux,  qui, 
craignant  prendre  mal,  ne  s'acharnent  et  ne  s’escbautTent  avec 
elles  comme  les  marys  avec  leurs  femmes,  qui  sont  nettes  et  ne 
peuvent  donner  mal,  au  moins  aucunes  et  non  pas  toutes;  car 
j’en  ai  bien  cogneu  qui  leur  en  donnent  aussi  bien  que  leurs 
marys  a  elles.  Les  marys,  abusans  de  leurs  femmes,  sont  fort 
punissables,  comme  j’ay  ouy  dire  à  de  grands  docteurs,  que  les 
marys,  ne  se  gouvernans  avec  leurs  femmes  modestement  dans 
leur  lict  comme  ils  doivent,  paillardeut  avec  elles  comme  avec 
concubines;  n’estant  le  mariage  introduit  que  pour  la  nécessité 
et  procréation,  et  non  pour  le  plaisir  désordonné  et  paillardise. 
Ce  que  nous  sceut  très-bien  représenter  l’empereur  Sejonus 
Commodus,  dit  autrement  Anclius  Verus'jl),  lorsqu’il  dit  à  sa 
femme  Domitia  Colvilla,  qui  se  plaignoit  à  luy  de  quoy  il  por- 
toit  à  des  putains  et  courtisanes  et  autres  ce  qu’à  elle  appartenoit 
en  son  lict,  et  lui  ostoit  ses  menues  et  petites  pratiques  :  «  Sup- 
«  portez,  ma  femme,  luy  dit-il,  qu’avec  les  autres  je  saoulle 
■>  mes  désirs,  d’autant  que  le  nom  de  femme  et  de  consorte  est 
«  un  nom  de  dignité  et  d’honneur,  et  non  de  plaisir  et  de  pail- 
«  lardise.  »  Je  n’ay  point  encore  leu  ny  trouvé  la  response  que 
luy  fit  là  dessus  madame  sa  femme  l’impératrice;  mais  il  ne 
faut  douter  que,  ne  se  contentant  de  cette  sentence  dorée,  elle 
ne  luy  respondit  de  bon  cœur,  et  par  la  voix  de  la  plus  part, 
voire  de  toutes  les  femmes  mariées  :  «  Fy  de  cet  honneur,  et 
«  vive  le  plaisir!  Nous  vivons  mieux  de  l’un  que  de  l’autre.  » 
Il  ne  faut  non  plus  douter  aussi  que  la  plus  part  de  nos  mariés 
aujourd’hui,  et  de  tout  temps,  qui  ont  de  belles  femmes,  ne 
disent  pas  ainsi  ;  car  ils  ne  se  marient  et  lient,  ny  ne  prennen 
leurs  femmes,  si-non  pour  bien  passer  leur  temps  et  bien  pail- 
larder  en  toutes  façons,  et  leur  enseigner  des  préceptes,  et  pour 
le  mouvement  de  leur  corps,  et  pour  les  débordées  et  lascives 
paroles  de  leurs  bouches,  afin  que  leur  dormante  Vénus  en  soit 
mieux  esveillée  et  excitée;  et,  apiès  les  avoir  bien  ainsi  instrui¬ 
tes  et  débauschées,  si  elles  vont  ailleurs,  ils  les  punissent,  les 
battent,  les  assomment,  et  les  font  mourir.  Il  y  a  aussi  un  peu 
de  raison,  en  cela,  comme  si  quelqu’un  avoit  débausché  une 
pauvre  fille  d’entre  les  bras  de  sa  mèie,  et  lui  eust  fait  perdre 


(1)  Annius  Verus;  c’étoit  le  grand-père  de  cet  empereur. 

l’honneur  de  sa  virginité,  et  puis,  après  en  avoir  fait  sa  volonté, 
la  battre  et  la  contraindre  à  vivre  autrement,  en  toute  chasteté  : 
vrayment!  car  il  en  est  bien  temps,  et  bien  à  propos,  qui  estceluy 
qui  ne  le  condamne  pour  homme  sans  raison  et  digne  d’estre 
chastié?  L’on  en  deust  dire  de  mesme  de  plusieurs  marys,  les¬ 
quels,  quand  tout  est  dit,  débauschent  plus  leurs  femmes,  et  leur 
apprennent  plus  de  préceptes  pour  tomber  en  paillardise,  que 
ne  font  leurs  propres  amoureux  :  car  ils  en  ont  plus  de  temps  et 
loisir  que  les  amans;  et  venans  à  discontinuer  leurs  exercices, 
elles  changent  de  main  et  de  maistre,  à  mode  d’un  bon  caval- 
cadour,  qui  prend  plus  de  plaisir  cent  fois  de  monter  à  cheval, 
qu’un  qui  n’y  entend  rien.  «  Et  de  malheur,  ce  discit  cette  cour- 
«  tisane,  il  n’y  a  nul  mestier  au  monde  qui  ne  soit  plus  coquin, 

«  ny  qui  desire  tant  de  continue,  que  celuy  de  Vénus.  »  En 
quoy  ces  marys  doivent  estre  avertis  de  ne  faire  tels  enseigne¬ 
ments  à  leurs  femmes,  car  ils  leur  sont  par  trop  préjudiciables; 
ou  bien,  s’ils  voycnt  leurs  femmes  leur  jouei'  un  faux-bon,  qu’ils 
ne  les  punissent  point,  puisque  ç  ont  esté  eux  qui  leur  en  ont 
ouvert  le  chemin. 

—  Si  faut-il  que  je  fasse  cette  digression  d’une  femme  mariée, 
belle  et  honneste  et  d’estotl'e,  que  je  sçay,  qui  s'abandonna  à 
un  honneste  gentilhomme,. aussi  plus  par  jalousie  qu’elle  por- 
toit  à  une  honneste  dame  que  ce  gentdhomme  aymoit  et  en- 
tretenoit,  i|ue  par  amour.  Pourquoy,  ainsi  qu’il  en  joüissoit,  la 
dame  luy  dit  :  «  A  cette  heure,  à  mon  grand  contentement, 

«  triomphe-  je  de  vous  et  de  l’amour  que  portez  à  une  telle.  » 
Le  gentilhomme  lui  respondit  ;  «  Une  personne  abattue,  sub- 
«  juguée  et  foulée,  ne  sçauroit  bien  triompher.  »  Elle  prend 
pied  à  cotte  response,  comme  touchant  à  son  honneur,  et  luy 
réplique  aussitôt  :  «  Vous  avez  raison.  »  Et  tout-à-coup  s’ad- 
vise  de  désarçonner  subitement  son  homme,  et  se  dérober  de 
dessous  luy;  et  changeant  de  forme,  prestement  et  agilement 
monte  sur  luy  et  le  met  sous  soy.  Jamais  jadis  chevallier  ou 
gendarme  romain  ne  fut  si  prompt  et  adextre  de  monter  et  re¬ 
monter  sur  ces  chevaux  desultoires,  comme  fut  ce  coup  cette 
dame  avec  son  homme;  et  le  manie  de  mesme  en  luy  disant  : 

«  A  st’heure  donc  puis-je  bien  dire  qu’à  bon  escient  je  triom- 
«  phe  de  vous,  puisque  je  vous  tiens  abatlu  sous  moy.  »  Voilà 
une  dame  d’une  plaisante  et  paillarde  ambition  et  ü’une  façon 
estrange,  comment  elle  la  tra.tta. 

—  J'ay  ouy  parler  d’une  fort  belle  et  honneste  dame  de  par 

le  monde,  sujette  fort  à  l’amour  et  à  la  lubricité,  qui  pourtant 
fut  si  arrogante  et  si  fiere,  et  si  brave  de  cœur,  que,  quand  ce 
venoit-là,  ne  vouloit  jamais  souffrir  que  son  homme  la  montast 
et  la  mist  sous  soj'  et  l’obatlist,  pensant  faire  un  grand  tort 
à  la  générosité  de  son  cœur,  et  attribuant  tà  une  grande  las- 
cheté  d’estre  ainsi  subjuguée  et  sousmise,  en  mode  d’une  triom¬ 
phante  conqueste  ou  esclavitude,  mais  vouloit  toujours  garder 
le  dessus  et  la  prééminence.  Et  ce  qui  faisoit  bon  pour  elle  en 
cela,  c’est  que  jamais  ne  voulut  s’adonner  à  un  plus  grand  que 
soy,  de  peur  qu’usant  de  son  autorité  et  puissance,  luy  pust 
donner  la  loy  et  la  pust  tourner,  virer  et  fouller,  ainsi  qu’il  luy 
eust  pieu;  mais,  en  cela,  choisissoit  ses  égaux  et  inférieurs, 
auxquels  elle  ordonnoit  leur  rang,  leur  assiette,  leur  ordre,  et 
forme  de  combat  amoureux,  ne  plus  ne  moins  qu’un  sergent 
major  à  ses  gens  le  jour  d’une  bataille  ;  et  leur  commandoit  de 
ne  l’outrepasser,  sur  peine  de  perdre  leurs  pratiques,  aux  uns 
son  amour,  et  aux  autres  la  vie,  si  que  debout,  ou  assis,  ou 
couchés,  jamais  ne  se  purent  prévaloir  sur  elle  de  la  moin¬ 
dre  humiliation,  ni  submission,  ni  inclination,  qu’elle  leur  eust 
rendu  et  presté.  Je  m’en  rapporte  au  dire  et  au  .songer  de  ceux 
et  celles  qui  ont  traitté  telles  amours,  telles  postures,  assiettes 
et  formes.  Cette  dame  pouvoit  ordonner  ainsi,  sans  qu'il  y  al- 
last  rien  de  son  honneur  prétendu,  ni  de  son  cœur  généreux 
offensé  :  car,  à  ce  que  j’ay  ouy  dire  à  aucuns  praticqs,  il  y 
avoit  assez  de  moyens  pour  faire  telles  ordonnances  et  prati¬ 
ques.  Voyla  une  terrible  et  plaisante  humeur  de  femme,  et  bi¬ 
zarre  scrupule  de  conscience  généreuse.  Si  avoit-elle  raison 
pourtant;  car  c’est  une  fascheuse  souffrance  que  d’estre  sub¬ 
juguée,  ployée,  foullée,  et  mesme  quand  l’on  pense  quelque¬ 
fois  à  part  soy,  et  qu’on  dit  :  «  Un  tel  m’a  mis  sous  luy  et 
«  foullee,  par  manière  de  dire,  si-non  aux  pieds,  mais  autre- 
«  ment  :  »  cela  vaut  autant  à  dire. 

Cette  dame  aussi  ne  voulut  jamais  permettre  que  ses  inférieurs 
la  baisassent  jamais  à  la  bouche,  «  d'autant,  disoit-elle,  que  le 
«  toucher  et  le  tact  de  bouche  à  bouche  est  te  plus  sensible  et 
«  précieux  de  tous  les  autres  touchers,  fust  de  la  main  et  autres 
«  membres;  »et  pour  ce,  ne  vouloit  estre  alleinée  ny  sentir  à  la 
sienne  une  bouche  salle,  orde  et  non  pareille  à  la  sienne.  Or,  sur 
cecy,  c’est  une  autre  question  que  j’ay  veu  traitter  à  aucuns  : 
quel  advantage  de  gloire  a  plus  grand  .sur  son  compagnon,  ou 
l’homme  ou  la  femme,  quand  ils  sont  en  ces  e,scarmouches  ou 

victoire  vénériennes.  L’homme  allégué  pour  soy  la  raison  pré¬ 
cédente,  que  la  victoire  est  bien  plus  grande  que  l’on  tient  sa 
douce  ennemie  abattue  sous  soy,  et  qu’il  la  subjugue,  la  suppé- 
dite  et  la  dompte  à  son  aise  et  comme  il  luy  plaist  -,  car  il  n’y  a  ;  i 
grande  princesse  ou  dame,  que,  quand  elle  est  là,  fust-ce  avec 
son  inférieur  ou  inégal,  qu’elle  n’en  souffre  la  loy  et  la  domina¬ 
tion  qu’en  a  ordonné  Vénus  parmy  ses  statuts;  et,  pour  ce,  la 
gloire  et  l’honneur  en  demeure  très-grande  à  l'homme.  La  femme 
dit  :  ic  Ouy,  je  le  confesse,  que  vous  vous  devez  sentir  glorieux 
«  quand  vous  me  tenez  sous  vous  et  me  suppeditez;  mais  aussi. 
«  quand  il  me  plaist,  s’il  ne  tient  qu’à  tenir  le  dessus,  je  le  tiens 
«  par  gayeté  et  une  gentdle  volonté  qui  m’en  prend,  et  non  pour 
«  une  contrainte.  Davantage,  quand  ce  dessus  mo  déplaist,  je 
«  me  fais  servir  à  vous  comme  d’un  esclave  ou  forçat  de  gallere, 
«  ou,  pour  mieux  dire,  vous  fais  tirer  au  collier  comme  un  vray 
«  cheval  de  charrette,  en  vous  travaillant,  iieinant,  suant,  hale- 
«  tant,  elîorçant  à  faire  les  courvées  et  cU'orts  que  je  veux  tirer 
«  de  vous.  Cependant,  moy,  je  suis  couchée  à  mon  aise,  je  vois 
«  venir  vos  coups,  quelquefois  j’en  ris  et  en  lire  mon  plaisir  à 
«  vous  voir  en  telles  altérés;  quelquefois  aussi  je  vous  plains  se- 
«  Ion  ce  qui  me  plaist  ou  que  j’en  ay  de  volonté  ou  de  pitié  ;  et 
«  après  en  avoir  en  cela  très-bien  passé  ma  fantaisie,  je  laisse- 
«  là  mon  gallant,  las,  recreu,  débilité,  énervé,  qu’il  n’en  peut 
«  plus,  et  n’a  besoin  que  d’un  bon  repos  et  de  quelque  bon  re- 
«  pas,  d’un  coulis,  d’un  restaurent  ou  de  quelque  bon  bouillon 
«  confortatif.  Moy,  pour  telles  courvées  et  tels  efforts,  je  ne  m’en 
«  sens  nullement,  si-non  que  très-bien  servie  à  vos  desfiens, 
«  monsieur  le  gallant,  et  n’ay  autre  mal  si-non  de  souhaiter 
«  quelque  autre  qui  m’en  donnast  autant,  a  peine  le  faire  ren- 
«  dre  comme  vous  :  et,  par  ainsi,  ne  me  rendant  jamais,  mais 
«  faisant  rendre  mon  doux  ennemy,  je  rapporte  la  vraye  victoire 
«  et  la  vraye  gloire,  d’autant  qu’en  un  diiel  celuy  qui  se  rend 
«  est  déshonoré,  et  non  pas  celuy  qui  combat  jusques  au  der- 
«  nier  poinct  de  la  mort.  » 

—  Ainsi  quej’ay  ouy  compter  d’une  belle  et  honneste  femme, 
qui  une  fois,  son  mary  l  ayant  esveillée  d’un  profond  sommeil  et 
repos  qu’elle  prenoit,  pour  faire  cela,  après  qu’il  eut  fait  elle  luy 
dit  :  «  Vous  avez  fait  et  moy  non;  »  et,  parce  qu’elle  estoit  des¬ 
sus  luy,  elle  le  lia  si  bien  de  bras,  de  mains,  de  pieds  et  de  ses 
jambe.s  entrelacées  ;  «  de  vous  appiendray  à  ne  m’esveiller  une 
«  autre  fois;  »  et,  le  démenant,  secouant  et  remuant  à  toute  ou- 

trance  son  mary  qui  estoil  dessous,  qui  ne  s'en  pouvait,  défaire, 
et  qui  suoit,  ahannoit  et  se  lassoit,  et  crioit  niercy,  elle  le  luy  fit 
faire  une  autre  fois  en  dépit  de  luy,  et  le  rendit  si  las,  si  alcnué 
et  flac,  qu’il  en  devint  hors  d'aleine  et  luy  jura  un  bon  coup 
qu’une  autre  fois  il  la  prendroit  à  son  heur,  humeur  et  apetit.  Ce 
conte  est  meilleur  à  se  l’imai^iner  et  représenter  qu’à  l’escrire. 
Voilà  donc  les  raisons  de  la  dame  avec  plusieurs  autres  qu’elle 
put  alléguer.  Encore  l’homme  réplique  là-dessus  ;  «  Je  n’ay  point 
«  aucun  vaisseau  ny  basehot  comme  vous  avez  le  vostre,  dans 
«  lequel  je  jette  un  gassouil  do  pollution  et  d'ordure  (si  ordure 
«  se  doit  appeler  la  semence  humaine  jettée  par  mariage  et  pail- 
«  lardise),  qui  vous  salit  et  vous  y  pisse  comme  dans  un  pot. 
«  —  Ouy,  dit  la  dame,  mais  aussitost  ce  beau  sperme,  que  vous 
«  autres  dites  estre  le  sang  le  plus  pur  et  net  que  vous  avez,  je  le 
<  vous  vais  pisser  inconlinent  et  jetter  dans  un  pot  ou  bassin,  ou 
«  en  un  retrait,  et  le  mêler  avec  une  autre  ordure  très-puante 
«  et  sale  et  vilaine  ;  car  de  cinq  cents  coups  que  l’on  nous  tou- 
«  chera,  de  mille,  deux  mille,  trois  mille,  voire  d’une  infinité, 
«  voire  de  nul,  nous  n’engroissons  que  d’un  coup,  et  la  matrice 
«  ne  retient  qu’une  fois;  car  si  le  sperme  y  entre  bien  et  y  est 
«  bien  retenu,  celuy-là  est  bien  logé,  mais  les  autres  fort  sallau- 
€  dement  nous  les  logeons  comme  je  viens  de  dire.  Voilà  pour- 
«  quoy  il  ne  faut  se  vanter  dé  gasouiller  de  vos  ordures  de 
«  sperme,  car,  outre  celuy-là  que  nous  concevons,  nous  le  jet- 
«  tons  et  rendons  pour  n’en  faire  plus  de  cas  aussitôt  que  l’avons 
«  receu  et  qu’il  ne  nous  donne  plus  de  plaisir,  et  en  sommes 
«  qutites  en  disant  :  Monsieur  le  potagier,  voilà  vostre  broüet 
«  que  je  vous  rends,  et  le  vous  claque-là  ;  il  a  perdu  le  bon 
«  goust  que  vous  m’en  avez  donné  premièrement.  Et  notez  que 
«  la  moindre  bagasse  en  peut  dire  autant  à  un  grand  roy  ou 
«  prince,  s’il  l’a  repassée;  qui  est  un  grand  mespris  d’autant 
«  que  l’on  tient  le  sang  royal  pour  le  plus  précieux  qui  soit  point. 
«  Vrayment  il  est  bien  gardé  et  logé  bien  précieusement  plus 
«  que  d’un  autre!  »  Voilà  le  dire  des  femmes,  qui  est  un  grand 
cas  pourtant  qu’un  sang  si  précieux  se  pollué  et  se  contamine 
ainsi  sallaudement  et  vilainement;  ce  qui  estoit  delfendu  en  la 
]oy  de  Moyse,  de  ne  le  nullement  prostituer  en  terre;  mais  on 
fait  bien  pis  quand  on  le  mesle  avec  de  l'ordure  très-orde  et 
salle.  Encore,  si  elles  faisoyent  comme  un  grand  seigneur  dont 
j'ay  ouy  parler,  qui,  en  songeant  la  nuict,  s’estant  corrompu 
darmy  ses  linceuls,  les  fit  enterrer,  tant  il  estoit  scrupuleux,  di- 

sant  que  c’esloit  un  petit  enfant  provenu  de  là  qui  estoit  mort, 
et  que  c’estoit  dommage  et  une  très-grande  perte  que  ce  sang 
n’eii.st  esté  mis  dans  la  matiicc  de  sa  femme,  dont  possible  l’en¬ 
fant  fiist  esté  en  vie.  Il  se  pouvoit  bien  tromper  par  là,  d’autant 
que  do  mille  habitations  que  le  mary  fait  avec  la  femme  l’année, 
possible,  comme  j’ay  dit,  n’en  devient-elle  grosse,  non  pas  une 
fois  en  la  vie,  voire  jamais,  pour  aucunes  femmes  qui  sont 
bréhaignes  et  stériles,  et  ne  conçoivent  jamais;  d’où  est  venu 
l’erreur  d’aucuns  mescréants,  que  le  mariage  n’avoit  esté  insti¬ 
tué  tant  pour  la  procréation  que  pour  le  plaisir;  ce  qui  est  mal 
creu  et  mal  parlé,  car,  encore  qu’une  femme  n’engroisse  toutes 
les  fois  qu'on  l’enlreprend,  c’est  pour  (juelque  volonté  de  Dieu 
à  nous  occulte,  et  qu’il  en  veut  punir  et  mary  et  femme,  d’au¬ 
tant  que  la  plus  grande  bénédiction  que  Dieu  nous  puisse  en¬ 
voyer  en  mariage,  c'est  une  bonne  lignée,  et  non  par  concubi¬ 
nage;  dont  il  y  a  plusieurs  femmes  qui  prennent  un  grand  plaisir 
d’en  avoir  de  leurs  amants,  et  d’autres  non,  lesquelles  ne  veu¬ 
lent  permostre  qu’on  leur  lasche  rien  dedans,  tant  pour  ne  sup¬ 
poser  des  enfants  à  leurs  maiys  qui  ne  sont  à  eux,  que  pour 
leur  sembler  ne  leur  faire  tort  et  ne  les  faire  cocus  si  la  rosée  ne 
leur  est  entrée  dedans,  ny  plus  ny  moins  qu’un  estomach  dé¬ 
bile  et  mauvais  ne  peut  estre  offensé  de  sa  personne  pour  pren¬ 
dre  de  mauvais  et  indigestifs  morceaux,  pour  les  mettre  dans  la 
bouche,  les  mascber  et  puis  les  crascher  à  terre.  Aussi  par  le 
mot  de  cocti,  porté  par  les  oiseaux  d’avril,  qui  sont  ainsi  appelez 
pour  aller  pondre  au  nid  des  autres,  les  hommes  s’appellent  co¬ 
cus  par  antinomie  (1),  quand  les  autres  viennent  pondre  dans 
leur  nid,  qui  est  dans  le  c..  de  leurs  femmes,  qui  est  autant  à 
dire  leur  jelter  leur  semence  et  leur  faire  des  enfants.  'Voilà 
comme  plusieurs  femmes  ne  pensent  faute  à  leurs  marys  pour 
mettre  dedans  et  s’esbaudir  leur  saoul,  mais  qu’elles  ne  reçoi¬ 
vent  point  de  leur  semence;  ainsi  sont-elles  conscientieuses  de 
bonne  façon  ;  comme  d'une  grande  dont  j’ay  ouy  parler,  qui  di¬ 
sait  à  son  serviteur  :  «  Esbattez-vous  tant  que  vous  voudrez,  et 
«  donnez-moi  du  plaisir;  mais  sur  vostre  vie,  donnez-vous  garde 
«  de  ne  rien  m’arrouser  là  dedans,  non  d’une  seule  goutte,  au- 
«  trement  il  vous  y  va  de  la  vie.  »  Si  bien  qu’il  falloit  bien  que 
l’auslre  fusl  sage,  et  qu’il  espiat  le  temps  du  mascaret  (2)  quand 
il  devoit  venir. 

(1)  Antonomasie. 

(2)  Voyez  Ménage,  Dicl.  c7ym.,  au  moi  Mascaret, 

—  J'jiy  ouy  faire  un  pareil  compte  au  chevalier  de  Sanzay  de 
Bretagne,  un  très  honneste  et  brave  gentilhoninic,  lecpiel,  si  la 
mort  n'eust  entrepris  sur  son  jeune  âge,  fust  esté  un  grand 
homme  de  mer,  comme  il  avoit  un  très  bon  commencement  : 
aussi  en  portoit-il  les  marques  et  enseignes,  car  il  avoit  eu  un 
liras  emporté  d’un  coup  de  canon  en  un  combat  qu’il  fit  sur  mer. 
Le  malheur  pour  luy  fut  qu'il  fut  pris  des  corsaires,  et  mené  en 
Alger.  Son  maistre,  qui  le  tenoit  esclave,  estoit  le  grand-prestre 
de  la  mosquée  de  là,  qui  avoit  une  très-belle  femme  qui  vint  à 
-s'amouracher  si  fort  dudit  Sanzay,  qu’elle  luy  commanda  de  ve¬ 
nir  en  amoureux  plaisir  avec  elle,  et  qu’elle  luy  feroit  très-bon 
traittement,  meilleur  qu’à  aucun  de  ses  autres  esclaves,  mais 
surtout  elle  lui  commanda  très -expressément,  et  sur  la  vie,  ou 
une  prison  très-rigoureuse,  de  ne  lancer  en  son  corps  une  seule 
goutte  de  sa  semence,  d’autant,  disoit-elle,  quelle  ne  vouloit 
nullement  estre  polluée  ny  contaminée  du  sang  chrestien,  dont 
elle  penseroit  offenser  grandement  et  sa  loy  et  son  grand  pro¬ 
phète  Mahomet;  et  de  plus  luy  commanda  qu’encore  qu’elle  fust 
en  ses  chauds  plaisirs,  quand  bien  elle  luy  commanderoit  cent 
fois  d’hasarder  le  pacquet  tout  à  trac,  qu’il  n’en  fist  rien,  d’au¬ 
tant  que  ce  seroit  le  grand  plaisir  duquel  elle  estoit  ravie  qui  le 
luy  feroit  dire,  et  non  pas  la  volonté  de  l’ame.  Lcdict  Sanzay, 
pour  avoir  bon  traittement  et  plus  grande  liberté,  encor  qu’il 
fust  chrestien,  ferma  les  yeux  pour  ce  coup  à  sa  loy,  car  un 
pauvre  esclave  rudement  traitté  et  misérablement  cnchaisné  peut 
s’oublier  bien  quelquefois.  Il  obéit  à  la  dame,  et  fut  si  sage  et 
.si  abstraint  à  son  commandement,  qu’il  commanda  fort  bien  à 
.‘On  plaisir,  et  moulloit  au  moulin  de  sa  dame  tousjours  très- 
bien,  sans  y  faire  couller  d’eau;  car,  quand  l’escluse  de  l’eau 
vouloit  se  rompre  et  se  déborder,  aussitost  il  la  retiroit,  la  res- 
■serroit  et  la  faisait  escouler  où  il  pouvait;  dont  cette  femme  l’en 
nyma  davantage,  pour  estre  si  abstraint  à  son  estroit  comman¬ 
dement,  encor  qu’elle  luy  criast  :  «  Laschez,  je  vous  en  donne 
■<  toute  permission.  »  Mais  il  ne  voulut  onc,  car  il  craignait 
d’estre  battu  à  la  turque,  comme  il  voyait  ses  autres  compa¬ 
gnons  devant  soy.  Voilà  une  terrible  humeur  de  femme  ;  et  pour 
ce  il  semble  qu’elle  faisoit  beaucoup,  et  pour  son  ame  qui  estoit 
turque,  et  pour  l’autre  qui  estoit  chrestien,  puisqu’il  ne  se  des- 
chargeoit  nullement  avec  elle  ;  si  me  jura-t-il  qu’en  sa  vie  il  ne 
fut  en  telle  peine.  Il  me  fit  un  autre  compte,  le  plus  plaisant  qui 
est  possible,  d’un  trait  qu’elle  luy  fit;  mais  d’autant  qu’il  est 

trop  sallaud  je  m'en  tairay,  de  peur  d’offenser  les  oreilles  chas¬ 
tes.  Du  depuis  ledict  Sanzay  fut  rachepté  par  les  siens,  qui  sont 
gens  d’honneur  et  de  bonne  maison  en  Bretagne,  et  qni  appar¬ 
tiennent  à  beaucoup  de  grands,  comme  à  monsieur  le  connestable 
qui  aymoit  fort  son  frère  aisné,  et  qui  luy  ayda  beaucoup  en 
celte  délivrance,  laquelle  ayant  eue,  il  vint  à  la  cour,  et  nous 
en  compta  fort  à  monsieur  d’Estrozze  et  à  mny  de  plusieurs  cho¬ 
ses,  et  entr’autres  il  nous  fit  ces  comptes. 

Que  dirons-nous  maintenant  d’aucuns  marys  qui  ne  se  con¬ 
tentent  de  se  donner  du  contentement  et  du  plaisir  paillard  de 
leurs  femmes,  mais  en  donnent  de  l’appetit,  soit  à  leurs  compa¬ 
gnons  et  amis,  soit  à  d  autres,  ainsi  j’en  ai  ccigneu  plusieurs  qui 
leur  louent  leurs  femmes,  leur  disent  leurs  beautez,  leur  figurent 
leurs  membres  et  parties  du  corps,  leur  représentent  leurs  plai¬ 
sirs  qu’ils  ont  avec  elles,  et  leurs  follatreries  dont  elles  usent  en¬ 
vers  eux,  les  leur  font  baiser,  toucher,  taster,  voire  voir  nues? 
Que  méritent-ils  ceux-là,  sinon  qu’on  les  face  cocus  bien  à  point, 
ainsi  que  fit  Gygès,  par  le  moyen  de  sa  bague,  au  roy  Candaule, 
roy  des  Lydiens,  lequel,  sot  qu’il  estoit,  lui  ayant  loué  la  rare 
beauté  de  §a  femme,  comme  si  le  silence  luy  faisoit  tort  et  dom¬ 
mage,  et  puis  la  luy  ayant  monslrée  toute  nue,  en  devint  si 
amoureux  qu’il  en  jouit  tout  à  son  gré  et  le  fit  mourir,  et  s’im¬ 
patronisa  de  son  royaume.  On  dit  que  la  femme  en  fut  si  déses¬ 
pérée  pour  avoir  esté  représentée  ainsi,  qu’elle  força  Gygès  à  ce 
mauvais  tour,  en  lui  disant  :  «  Ou  celuy  qui  t’a  pressé  et  con- 
«  seillé  de  telle  chose,  faut  qu'il  meure  de  fa  main,  ou  toy,  qui 
«  m’as  regardée  toute  nue,  que  tu  meures  de  la  main  d’un  autre.  » 
Certes,  ce  roy  estoit  bien  de  loisir  de  donner  ainsi  appétit  d’une 
viande  nouvelle,  si  belle  et  bonne,  qu’il  devoit  tenir  si  chere. 

—  Louis,  duc  d’Orléans,  tué  à  la  porte  Barbette  (1)  h  Paris,  fit 
bien  au  contraire,  grand  desbaueheur  des  dames  de  la  Cour,  et 
tousjours  des  plus  grandes;  car,  ayant  avec  luy  couché  une  fort 
belle  et  grande  dame,  ainsi  que  son  mary  vint  en  sa  chambre 
pour  luy  donner  le  bon-jour,  il  alla  couvrir  la  teste  de  sa  dame, 
femme  de  l’autre,  du  linceul,  et  luy  descouvrit  tout  le  corps,  luy 
faisant  voir  tout  nud  et  toucher  à  son  bel  aise,  avec  défense  ex¬ 
presse  sur  la  vie  de  n’oster  le  linge  du  visage  ny  la  descou¬ 
vrir  aucunement,  à  quoy  'il  n’osa  contrevenir  ;  luy  demandant 
par  plusieurs  fois  ce  qui  luy  sembloit  de  ce  beau  corps  tout 


(1)  Baudet  ou  Barbette,  comme  dit  Mézeray. 

nud  :  l'autre  en  demeura  fout  esperdii  et  grandement  satisfait. 

Le  duc  luy  bailla  congé  de  sortir  de  la  chambre,  ce  qu’il  fit 
sans  avoir  jamais  pu  cognoistre  que  ce  fust  sa  femme.  S’il  l’eust 
bien  vue  et  rccognue  toute  nue,  comme  plusieurs  que  j’ai  veu,  il 
l'eusl  cügneue  à  plusieurs  signes  possible,  dont  il  fait  bon  le  vi¬ 
siter  quelquefois  par  le  corps.  Elle,  après  son  mary  party,  fut 
interrogée  de  M.  d’Orléans  si  elle  avoit  eu  l'alarme  et  peur.  Je 
vous  laisse  à  penser  ce  quelle  en  dist,  et  la  peine  et  l’altere  en 
aquelle  elle  fut  l’espace  d'un  quart-d’henre;  car  il  ne  falloit 
qu'une  petite  indiscrétion,  ou  la  moindre  désobéissance  que  son 
mai  y  eusl  commis  pour  lever  le  linceul  ;  il  est  vray,  ce  dist  mon¬ 
sieur  d'Orléans,  mais  qu'il  l’eust  tué  aussi-tosl  pour  l’empescher 
du  mal  (ju'il  eust  fait  à  sa  femme.  Et  le  bon  fut  de  ce  mary, 
qu'estant  la  nuict  d'amprès  couché  avec  sa  femme,  il  luy  dit  que 
M.  d'Orléans  lui  avoit  fait  voir  la  plus  belle  femme  nue  qu’il  vit 
jamais,  mais,  quant  au  visaue,  qu’il  n’en  sçavoit  que  rapporter, 
d’autant  c|U  il  lui  avait  interdit.  Je  vous  laisse  à  penser  ce  qu’en 
pouvoit  dire  sa  femme  dans  sa  pensée.  Et  de  cette  dame  tant 
gi'ande,  et  de  M.  d’Orléans,  on  dit  que  sortit  ce  brave  et  vaillant 
bastard  d’Orléans,  lesoustien  de  la  France  et  le  fléau  de  l’Angle¬ 
terre,  et  duquel  est  venue  cette  noble  et  généreuse  race  des 
comtes  de  Dunois. 

—  Or,  pour  retourner  encor  à  nos  marys  prodigues  de  la  vue 
de  leurs  femmes  nues,  j’en  sçay  un  qui,  pour  un  matin  un  sien 
compagnon  Testant  allé  voir  dans  sa  chambre  ainsi  qu'il  s’ha- 
billoit,  luy  monstra  sa  femme  toute  nue,  étendue  tout  de  son 
ong  toute  endormie;  et  s’estant  elle  mesme  osté  ses  linceuls  de 
de-sus  elle,  d'autant  qu’il  faisoit  grand  chaud,  luy  tira  le  rideau 
à  demy,  sy  bien  que  le  soleil  levant  donnant  dessus  elle,  il  eut 
loisir  de  la  bien  contempler  à  son  aise,  où  il  ne  vid  rien  que  tout 
beau  en  perfection,  et  y  put  paistre  ses  yeux,  non  tant  qu’il  eust 
voulu,  mais  tant  qu'il  put;  et  puis  le  mary  et  luy  s’en  allèrent 
chez  le  Roy.  Le  lendemain,  le  gentilhomme  qui  estoit  fort  servi¬ 
teur  de  celte  dame  honneste,  luy  raconta  cette  vision  et  mesmes 
lui  figura  beaucoup  de  choses  qu’il  avoit  remar(]uées  en  ses 
beaux  membres,  jusques  aux  plus  cachés;  et  si  le  mary  le  luy 
confirma,  et  que  c’estoit  luy-mesme  qui  en  avoit  tiré  le  rideau. 
La  dame,  de  dépit  qu’elle  conceut  contre  son  mary,  se  laissa 
aller  et  s’octroya  à  son  aray  par  ce  seul  sujet  ;  ce  que  tout  son 
service  n’avoit  sceu  gaigner. 

—  J’ay  cogneu  un  très-grand  seigneur,  qui,  un  matin,  voulant 

aller  à  la  chasse,  et  ses  gentilshommes  l’estant  venu  trouver  à 
son  lever,  ainsi  qu’on  le  chaussoit,  et  avoit  sa  femme  couchée 
près  de  luy  et  qui  luy  tenoit  son  cas  en  pleine  main,  il  leva  si 
prompti  ment  la  couverture  qu’elle  n’eut  le  loisir  de  lever  la 
main  où  elle  estoit  posée,  que  l’on  l'y  vit  à  l’aise  et  la  moitié  de 
son  corps  ;  et  en  se  riant,  il  dit  à  ces  messieurs  qui  estoient  pré¬ 
sents  :  «  Ué  bien,  messieurs,  ne  vous  ay-je  pas  fait  voir  choses 
«  et  autres  de  ma  femme?  »  Laquelle  fut  si  dépitée  de  ce  trait, 
qu’elle  lui  en  voulut  un  mal  extrême,  et  mesme  pour  la  surprise 
de  cette  main  ;  et  pos>ible  depuis  elle  le  luy  rendit  bien. 

—  J’en  scay  un  autre  d’un  grand  seigneur,  lequel,  cognoissant 
qu’un  sien  amy  et  parent  estoit  amoureux  de  sa  femme,  fust  nu 
pour  luy  en  faire  venir  l'envie  davantage,  ou  du  dépit  et  déses¬ 
poir  qu'il  iiouvoit  concevoir  de  quoy  il  avoit  une  si  belle  femme 
et  luy  n’en  tastoit  point,  la  lui  monstra  un  matin.  Testant  allé 
voir  dans  le  lict  tous  deux  couchez  ensemble  à  demye  nue  :  et  si 
fit  bien  pis,  car  il  luy  fit  cela  devant  luy-mesme,  et  la  mit  en 
besogne  comme  si  elle  eust  esté  à  part  ;  encore  prioit-il  Tamy  de 
bien  voir  le  tout,  et  qu’il  faisoit  tout  cela  à  sa  bonne  grâce.  Je 
vous  laisse  à  penser  si  la  dame,  par  une  telle  privauté  de  son 
mary,  n’avoit  pas  occasion  de  faire  à  son  amy  l’autre  toute  en¬ 
tière,  et  à  bon  escient,  et  s’il  n’est  pas  bien  employé  qu’il  en 
portast  les  cornes. 

—  J’ay  ouy  parler  d’un  autre  et  grand  seigneur,  qui  le  faisoit 
ainsi  à  sa  femme  devant  un  grand  prince,  son  maistre,  mais  c’es- 
toit  par  sa  prière  et  commandement,  qui  se  délectoit  à  tel  plaisir. 
Ne  sont-ils  pas  donc  ceux-là  coulfiables,  puis  ciu’ayant  esté  leurs 
propres  maiiuercaux,  en  veulent  estre  les  bourreaux?  11  ne  faut 
jamais  monstrer  sa  femme  nue,  ny  ses  terres,  j'ays  et  places, 
comme  je  tiens  d’un  grand  capitaine,  à  propos  de  feu  M.  de  Sa- 
voye,  qui  desconseilla  et  dissuada  nostre  roy  Henry  dernier, 
quand,  à  son  retour  de  Pologne,  il  passa  par  la  Lombardie,  de 
n’aller  ny  entrer  dans  la  ville  de  Milan,  lui  alléguant  que  le  roy 
d’Espagne  en  pourvoit  prendre  quelque  ombre  :  mais  ce  ne  fut 
pas  cela  ;  il  craignoit  que  le  roy  y  estant,  et  la  visitant  bien  à 
point,  et  contemplant  sa  beauté,  richesse  et  grandeur,  qu’il  ne 
fust  tenté  d’une  extrême  envie  de  la  ravoir  et  reconquérir  par 
bon  et  juste  droit,  comme  a  voient  fait  ses  prédécesseurs.  Et  voilà 
la  vraye  cause,  comme  dit  un  grand  prince,  qui  le  tenoit  du  feu 
roy,  qui  cognoissoit  cette  encloëure  :  mais,  pour  complaire  à 
M.  de  Savoye,  et  ne  rien  altérer  du  costé  du  roy  d’Espagne  il 

prit  son  chpniin  à  costé,  bien  qu’il  eust  toutes  les  envies  du 
monde  d’y  aller,  à  ce  qu'il  me  fist  cet  honneur,  quand  il  fut  de 
retour  h  Lyon,  de  me  le  dire  :  en  quoi  ne  faut  douter  que  M.  de 
Savoye  ne  fust  plus  espagnol  que  français.  J’estime  les  marys 
aussi  condamnables,  lesquels,  après  avoir  receu  la  vie  par  la  fa¬ 
veur  de  leurs  femmes,  en  demeurent  tellement  ingrats,  que, 
pour  le  soupçon  qu'ils  ont  de  leurs  amours  avec  d’autres,  les 
Iraittent  très-rudement,  jusques  à  attenter  sur  leurs  vies. 

—  J’ay  ouy  parler  d’un  seigneur  sur  la  vie  duquel  aucuns  con- 
jurateurs  ayant  conjuré  et  conspiré,  sa  femme,  par  supplication, 
les  en  destourna,  et  le  garantit  d’estre  massacré,  dont  depuis  elle 
en  a  esté  très-mal  recogneue,  et  traittée  très-rigoureusement. 

—  J’ay  veu  aussi  un  gentilhomme,  lequel,  ayanlfesté  accusé 
et  mis  en  justice  pour  avoir  fait  très-mal  son  devoir  à  secourir 
son  général  en  une  bataille,  si  bien  qu’il  le  laissa  tuer  sans  au¬ 
cune  assistance  ni  secours;  estant  près  d’estre  sentencié  et  con¬ 
damné  d’avoir  la  teste  tranchée,  nonobstant  vingt  mille  escus 
qu’il  présenta  pour  avoir  la  vie  sauve;  sa  femn.e,  ayant  parlé  à 
un  grand  seigneur  de  par  le  monde,  et  couché  avec  lui  par  la 
permission  et  supplication  dudit  mary,  ce  que  l’argent  n’avoit 
pu  faire,  sa  beauté  et  son  corps  l’exécuta,  et  luy  sauva  la  vie  et 
la  liberté.  Du  depuis  il  la  traitta  si  mal  que  rien  plus.  Certes, 
tels  marys,  cruels  et  enragés,  sont  très-misérables.  D’autres  en 
ay-je  cogneu  qui  n’ont  pas  fait  de  mesme,  car  ils  ont  bien  sceu 
recognoistre  le  bien  d’où  il  venoit,  et  honoroient  ce  bon  trou 
toute  leur  vie,  qui  les  avoit  sauvez  de  moi  t. 

—  Il  y  a  encore  une  autre  sorte  de  cocus,  qui  ne  se  sont  con¬ 
tentés  d’avoir  e.'té  ombrageux  en  leur  vie,  mais  allans  mourir  et 
sur  le  poinct  du  trépas  le  sont  encores  :  comme  j’en  ay  cogneu  un 
qui  avoit  une  fort  belle  et  honneste  femme,  mais  pourtant  qui  ne 
s’estoit  point  toujours  estudiée  à  luy  seul.  Ainsi  qu’il  vouloit 
mourir,  il  luy  disoit  ;  «  Ah!  ma  mye,  je  m’en  vais  mourir,  et 
«  plust  à  Dieu  que  vous  me  tinssiés  compagnie,  et  que  vous  et 
«  moy  allassions  ensemble  en  l’autre  monde!  ma  mort  ne  m’en 
«  seroit  si  odieuse,  et  la  prendrois  plus  en  gré.  »  Mais  la  femme, 
qui  estoit  encore  très-belle,  et  jeune  de  trente-sept  ans,  ne  le 
voulut  point  suivre  riy  croire  pour  ce  coup-là,  et  ne  voulut  faire 
la  sotte,  comme  nous  lisons  de  Évadné,  fille  de  Mars  et  de  Thébé, 
femme  de  Capanée,  laquelle  l’ayma  si  ardemment,  que,  luy  es¬ 
tant  mort,  aussi-tost  que  son  corps  fut  jetté  dans  le  feu,  elle  s’y 
jetta  après  toute  vive,  et  [se  brusla  et  se  consuma  avec  luy,  par 


DISCOURS  I. 


45 


une  grande  ronstance  et  force,  et  ainsi  l’accompagna  à  sa  mort. 

—  Alceste  fit  bien  mieux,  car,  ayant  sceu  par  l’oracle  que  son 
mary  Admète,  roy  de  Thessalie,  devoit  mourir  bien-tost  si  sa  vie 
n'estoit  raclieptée  par  la  mort  de  quelque  autre  de  ses  amys,  elle 
soudain  se  précipita  à  la  mort,  et  ainsi  sauva  son  mary.  Il  n’y  a 
plus  meshuy  de  ces  femmes  si  charitables,  qui  veulent  aller  de 
leur  gré  dans  la  fosse  avant  leurs  marys,  ni  les  suivre.  Non,  il 
ne  s’en  trouve  plus  :  les  mères  en  sont  mortes,  comme  disent  les 
maquignons  de  Paris  des  chevaux,  quand  on  n’en  trouve  plus  de 
bons.  Et  voilà  pourquoi  j’estimois  ce  mary,  que  je  viens  d’allé¬ 
guer,  mal-habile  de  tenir  ces  propos  à  sa  femme,  si  fascheux 
pour  la  convier  à  la  mort,  comme  si  c’eust  été  quelque  beau 
festin  pour  l’y  convier.  C’estoit  une  belle  jalousie  qui  lui  faisoit 
parler  ainsi,  qti’il  concevoit  en  soy  du  déplaisir  qu’il  pouvoit 
avoir  aux  enfers  là-bas,  quand  il  verroit  sa  femme,  qu’il  avoit 
si  bien  dressée,  entre  les  bras  d’un  sien  amoureux,  ou  de  quelque 
autre  mary  nouveau.  Quelle  forme  de  jalousie  voilà,  qu’il  fallut 
que  son  mary  en  fust  saisi  alors,  et  qu’à  tous  les  coups  il  luy  di¬ 
soit,  que  s’il  en  reschappoit,  il  n’endureroit  plus  d’elle  ce  qu’il 
avoit  enduré  :  et,  tant  qu'il  a  vescu,  il  n’en  avoit  point  esté 
atteint,  et  luy  laissait  faire  à  son  bon  plaisir. 

—  Ce  brave  Tancrede  n’en  fit  pas  de  inesme,  luy  qui  d’autres- 
fois  se  fit  jadis  tant  signaler  en  la  guerre  sainte  :  estant  sur  le 
point  de  la  mort,  et  .sa  femme  près  de  luy  dolente,  avec  le  comte 
de  Trypoly,  il  les  pria  tous  deux  après  sa  mort  de  s’espouser 
l’un  l’autre,  et  le  commanda  à  sa  femme;  ce  qu’ils  firent.  Pensez 
qu’il  en  avoit  vu  quelques  approches  d’amour  en  son  vivant; 
car  elle  pouvoit  être  aussi  bonne  vesse  que  sa  mère,  la  comtesse 
d’Anjou,  laquelle,  après  que  le  comte  de  Bretagne  l’eut  entre¬ 
tenue  longuement,  elle  vint  trouver  le  roy  de  France  Philippes, 
qui  la  mena  de  mesme,  et  luy  fit  celte  fille  baslarde  qui  s’appela 
Cicile,  et  puis  la  donna  en  mariage  à  ce  valeureux  Tancrede,  qui 
certes,  par  .ses  beaîix  exploits,  ne  méritoit  d’être  cocu. 

—  Un  Albanois,  ayant  esté  condamné  de-là  les  Monts  d’estre 
pendu  pour  quelque  forfait,  estant  au  service  du  roy  de  France, 
ainsi  qu’on  le  vouloit  mener  au  supplice,  il  demanda  à  voir  sa 
femme  et  luy  dire  adieu,  qui  estoit  une  très-belle  femme  et  très- 
agréable.  Ainsi  donc  qu’il  lui  disoit  adieu,  en  la  baisant  il  luy 
tronçonna  tout  le  nez  avec  belles  dents,  et  le  luy  arracha  de  son 
beau  visage.  En  quoy  la  justice  l’ayant  interrogé  pourquoi  il 
avoit  fait  cette  vilainie  à  sa  femme,  il  respondit  qu’il  l’avoit  fait 

de  belle  jelousie,  «  d’autant,  ce  disoit-il,  qu’elle  est  très-belle, 
«  ('t  pour  CO  après  ma  moii  je  sais  qu’elle  sera  aussi-tost  re- 
»  cherchée  et  aussi-tost  abandonnée  à  un  autre  de  mes  compa- 
«  gnons,  car  je  la  cognois  fort  paillarde,  et  qu'elle  m'oublieroit 
«  incontinent.  Je  veux  donc  qu’ après  ma  mort  elle  ail  de  moy 
«  souvenance,  qu’elle  pleure  et  quelle  soit  aljligce  ;  si  elle  ne 
«  l'est  par  ma  mort,  au  moins  quelle  le  soit  pour  esire  defigu- 
•  «  rée,  et  qu’aucun  de  mes  compagnons  n'en  aye  le  plaisir  que 
«  j’ay  eu  avec  elle.  »  Voilà  un  terrible  jaloux  ! 

—  .l'en  ay  ouy  parler  d’autres  qui,  se  sentans  vieux,  caducs, 
blessés,  atténuez  et  proches  de  la  mort,  de  beau  dépit  et  de 
jalousie  secietement  ont  advancé  les  jours  à  leurs  moitiés, 
inesmes  quand  elles  ont  esté  belles. 

—  Or,  sur  ces  bizarres  humeurs  de  ces  marys  tyrans  et  cruels, 
q\ii  font  mourir  ainsi  leurs  femmes,  j’ay  ouy  faire  une  dispute, 
sçavoir,  s’il  est  permis  aux  femmes,  quand  elles  s’apperçoivent 
ou  se  doutent  de  la  cruauté  et  massacre  que  leurs  marys  veulent 
exercer  envers  elles,  de  guigner  le  devant  et  de  joüer  à  la  prime, 
et,  pour  se  sauver,  les  faire  joüer  les  premiers,  et  les  envoyer 
devant  faire  les  logis  en  l’autre  monde. 

.l’ay  ouy  maintenir  que  ouy,  et  qu’elles  le  peuvent  faire,  non 
selon  Dieu,  car  tout  meurtre  est  défendu,  ainsi  que  j’ay  dit, 
mais,  selon  le  monde,  prou;  et  ce  fondent  sur  ce  mot,  qu’il  vaut 
mieux  prévenir  que  d’estre  prévenu  ;  car  enfin  chacun  doit 
estre  curieux  de  sa  vie;  et,  puisque  Dieu  nous  l’a  donnée,  la 
faut  garder  jusqu’à  ce  qu’il  nous  appelle  par  nostre  mort.  Autre¬ 
ment,  sçaehant  bien  leur  mort,  et  s’y  aller  précipiter,  et  ne  la 
fuir  quand  elles  peuvent,  c’est  se  tuer  soy-même,  chose  que  Dieu 
abhorre  fort-,  parquoy  c’est  le  meilleur  de  les  envoyer  en  am¬ 
bassade  devant,  et  en  [larer  le  coup,  ainsi  que  fit  Blanche  d’Anur- 
bruckt  à  son  mary  le  sieur  de  Flavy,  capitaine  deCompiegne  et 
gouverneur,  qui  trahit  et  fut  cause  de  la  perte  et  de  la  mort  de 
la  Pucelle  d’Orléans.  Et  cette  dame  Blanche  ayant  sceu  que  son 
mary  la  vuuloit  faire  noyer,  le  prévint,  et,  avec  l’aide  de  son 
barbier,  l’estoutl’a  et  l’estrangla,  dont  le  roy  Charles  septième 
luy  en  donna  aussi-tost  sa  grâce,  à  quoy  aussi  ayda  bien  la  tra¬ 
hison  du  mary  pour  l’obtenir,  possible  plus  que  toute  autre 
chose.  Cela  se  trouve  aux  annales  de  France,  et  principalement 
celles  de  Guyenne. 

De  mesmes  en  fît  une  madame  de  La  Borne,  du  régné  du  roy 
François  premier,  qui  accusa  et  detTera  son  mary  à  la  justice  de 

quelques  folies  faites  et  crimes  possible  énormes  qu’il  avoit  fait 
avec  elle  et  autres,  le  fit  constituer  prisonnier,  sollicita  contre 
luy,  et  luy  fit  trancher  la  teste.  .l’ay  ouy  faire  ce  compte  à  ma 
grand-mère,  qui  la  disoit  de  bonne  maison  et  belle  femme.  Celle- 
là  gaigna  bien  le  devant. 

— La  reyne  Jeanne  de  Naples  première  en  fit  de  mesmes  à  l’en¬ 
droit  de  l’infant  de  Majorque,  son  tiers  mary,  à  qui  elle  fit  tran¬ 
cher  la  teste  pour  la  raison  que  j’ay  dit  en  son  Discours  ;  mais  il 
pouvoit  bien  estre  qu’elle  se  craignoit  de  luy,  et  le  vouloit  des- 
pescher  le  premier  :  à  quoy  elle  avoit  raison,  et  toutes  ses  sem¬ 
blables,  de  faire  de  mesme  quand  elles  se  doutent  de  leurs  galants. 

J’ay  ouy  parler  de  beaucoup  de  dames  qui  bravement  se  sont 
acquittées  de  ce  bon  office,  et  sont  escbappées  par  cette  façon  ; 
et  mesmes  j’en  ay  cogneu  une,  laquelle,  ayant  esté  trouvée  avec 
son  amy  par  son  mary,  il  n’en  dit  rien  ny  à  l’un  ny  à  l’autre, 
mais  s’en  alla  courroucé,  et  la  lai.ssa  là-dedans  avec  son  amy, 
fort  pantboise  et  désolée  et  en  grand  altération.  Mais  la  dame 
fut  résolue  jusques  là  de  dire  :  «  Il  ne  m’a  rien  dit  ni  fait  pour 
«  ce  coup,  je  crains  qu’il  me  la  garde  bonne  et  sous  mine; 
«  mais,  si  j'estois  asseurée  qu'il  me  deust  faire  mourir,  j’advi- 
«  scrois  à  lui  faire  sentir  la  mort  le  premier.  »  La  fortune  fut  si 
bonne  pour  elle  au  bout  de  quelque  temps,  qu’il  mourut  de  soy- 
mesme  ;  dont  bien  luy  en  prit,  car  oneques  puis  il  ne  luy  avoit 
fait  bonne  cbere,  quelque  recherche  qu’elle  luy  fist. 

—  Il  y  a  encore  une  autre  dispute  et  queslion  sur  ces  fous  et 
enragés  marys,  dangereu.x  cocus,  à  sçavoir  sur  lesquels  des  deux 
ils  se  doivent  prendre  et  venger,  ou  sur  leurs  femmes,  ou  sur 
leurs  amants. 

Il  y  en  a  qui  oqt  dit  seulement  sur  la  femme,  se  fondant  sur 
ce  proverbe  italien  qui  dit  que  maria  la  bexlia,  maria  la  rabbia 
à  vcncno{\)  :  pensans,  ce  leur  semble,  estre  bien  allégés  de  leur 
mal  quand  ils  ont  tué  celle  (pii  fait  la  douleur,  ny  plus  ny  moins 
que  font  cimx  qui  sont  mordus  ou  picqués  de  l'escoi  pion  ;  le 
jilus  souverain  remede  qu’ils  ont,  c’est  de  le  prendre,  tuer  ou 
l'escarbouiller,  et  rappliquer  sur  la  moisure  ou  playe  (ju’il  a 
faite-,  et  disent  volontiers  et  coustumièrement  que  ce  sont  les 
femmes  qui  sont  plus  punissables.  J’entends  des  grandes  dames 
et  d'‘  haute  guise,  et  non  des  petites,  communes  et  de  basse 
marche;  car  ce  sont  elles,  par  leurs  beaux  attraits,  privautez, 

(1)  C'est-à-dire,  morte  la  hôte,  marie  la  rage  oa  le  venin. 

commandements  et  paroles,  qui  altacquent  les  escarmouches,  et 
que  les  hommes  ne  les  font  que  soustenir;  et  que  plus  sont  pu¬ 
nissables  ceux  qui  demandent  et  lèvent  guerre,  que  ceux  qui  la 
deffendent;  et  que  bien  souvent  les  hommes  ne  se  jettent  en  tels 
lieux  périlleux  et  hauts,  sans  l’appel  des  dames,  qui  leur  signi¬ 
fient  en  plusieurs  façons  leurs  amours;  ainsi  qu’on  voit  qu’en 
une  grande,  bonne  et  forte  ville  de  frontière  il  est  fort  mal-aisé 
d’y  faire  entreprise  ni  surprise,  s’il  n’y  a  quelque  intelligence 
sourde  parmy  aucuns  de  ceux  du  dedans,  ou  qui  ne  vous  y 
poussent,  attirent,  ou  leur  tiennent  la  main. 

Or,  puisque  les  femmes  sont  un  peu  plus  fragiles  que  les 
hommes,  il  leur  faut  pardonner,  et  croire  que,  quand  elles  se 
sont  mises  une  fois  à  aymer  et  mettre  l’amour  dans  l’ame, 
qu’elles  l’exécutent  à  quelque  prix  que  ce  soit,  ne  se  contentans, 
non  pas  toutes,  de  le  couver  là-dedans,  et  se  consumer  peu  à 
peu,  et  en  devenir  seiches  et  allanguies,  et  pour  ce  en  effacer 
leur  beauté,  qui  est  cause  qu’elles  désirent  en  guérir  et  en  tirer 
du  plaisir,  et  ne  mourir  du  mal  de  la  furette  (1),  comme  on 
dit. 

Certes  j’ay  cogneu  plusieurs  belles  dames  de  ce  naturel,  les¬ 
quelles  les  premières  ont  plustosl  recherché  leur  androgine  que 
les  hommes,  et  sur  divers  sujets;  les  unes  pour  les  voir  beaux, 
braves,  vaillants  et  agréables  ;  les  autres  pour  en  escroquer 
quelque  somme  de  dinar!  ;  d’autres  pour  en  tirer  des  perles,  des 
pierreries,  des  robes  de  toille  d’or  et  d’aigent,  ainsi  que  j’en  ay 
veu  qu’elles  en  faisoient  autant  de  difficulté  d’en  tirer  comme  uu 
marchand  de  sa  denrée  (aussi  dit-on  que  femme  qui  prend  se 
vend)  ;  d’autres  pour  avoir  de  la  faveur  en  Cour  ;  autres  des 
gens  de  justice,  comme  plusieurs  belles  que  j’ay  cogneues  qui, 
n’ayant  pas  bon  droit,  le  faisoient  bien  venir  par  leur  cas  et  par 
leurs  beautez  ;  et  d’autres  pour  en  tirer  la  suave  substance  de 
eur  corps. 

—  J’ay  veu  plusieurs  femmes  si  amoureuses  de  leurs  amants, 
que  quasi  elles  les  suivoient  ou  couroient  à  force,  et  dont  le 
monde  en  portoit  la  honte  pour  elles. 

J’ay  cogneu  une  fort  belle  dame  si  amoureuse  d’un  seigneur 
de  par  le  monde,  qu’au  lieu  que  les  serviteurs  ordinairement 
portent  les  couleurs  de  leurs  dames,  cette-cy  au  contraire  les 


(1)  Dans  ce  proverlje,  Ja  furette  est  prise  pour  l’hermine,  qui,  dit-on,  aime 
mieux  se  laisser  prendre  que  de  se  salir. 

portoit  de  son  serviteur.  J’en  nomraerois  bien  les  couleurs,  mais 
elles  feroient  une  trop  grande  descouverle. 

J’en  ay  cogneu  une  autre  de  laquelle  le  mary  ayant  fait  un 
affront  à  son  serviteur  en  un  tournoy  qui  fut  fait  à  la  Cour,  ce¬ 
pendant  qu’il  estoit  en  la  salle  du  bai  et  en  faisoit  son  triomphe, 
elle  s’habilla,  de  dépit,  en  homme,  et  alla  trouver  son  amant  et 
lui  porter  pour  un  moment  son  cas,  tant  elle  en  esloit  si  amou¬ 
reuse  qu’elle  en  mouroit. 

—  J’ai  cogneu  un  honneste  gentilhomme,  et  des  moins  deschi- 
rez  de  la  Cour,  lequel  ayant  envie  un  jour  de  servir  une  fort 
belle  et  honneste  dame  s’il  en  fut  oncques,  parce  qu’elle  luy  en 
donnoit  beaucoup  de  sujets  de  son  costé,  et  de  l’autre  il  faisoit 
du  retenu  pour  beaucoup  de  raisons  et  respects;  cette  dame 
pourtant  y  ayant  mis  son  amour,  et  à  quelque  hasard  que  ce  fust 
elle  en  avoitjelté  le  dé,  ce  disoit-elle;  elle  ne  cessa  jamais  de 
l’attirer  tout  à  soy  par  les  plus  belles  paroles  de  l’amour  qu’elle 
peut  dire,  dont  entr’autres  estoit  celle-cy  ;  «  Permettez  au  moins 
«  que  je  vous  ayme  si  vous  ne  me  voulez  aymer,  et  ne  arregar- 
«  dez  à  mes  mérites,  mais  à  mes  affections  et  passions,  »  encore 
certes  qu’elle  emportast  le  gentilhomme  au  poids  en  perfections. 
Là-dessus  qu’eust  pu  faire  le  gentilhomme,  sinon  l’aymer  puis 
qu’elle  l’aymoit,  et  la  servir,  puis  demander  le  salaire  et  récom¬ 
pense  de  son  service,  qu’il  eut,  comme  la  raison  veut  que  qui¬ 
conque  sert  faut  qu’on  le  paye? 

J’alléguerois  une  infinité  de  telles  dames  plustost  recherchantes 
que  recherchées.  Voilà  donc  pourquoy  elles  ont  eu  plus  de  coulpe 
que  leurs  amants;  car  si  elles  ont  une  fois  entrepris  leur  homme, 
elles  ne  cessent  jamais  qu’elles  n’en  viennent  au  bout  et  ne  l’at¬ 
tirent  par  leurs  regards  attirans,  par  leurs  beautez,  par  leurs 
gentilles  grâces  qu’elles  s’estudient  à  façonner  en  cent  mille  fa¬ 
çons,  par  leurs  fards  subtillement  appliqués  sur  leur  visage  si 
elles  ne  l’ont  beau,  par  leurs  beaux  attiffels,  leurs  riches  et  gen¬ 
tilles  coiffures  et  tant  bien  accommodées,  et  leurs  pompeuses  et 
superbes  robes,  et  surtout  par  leurs  paroles  friandes  et  à  demy 
lascives,  et  puis  par  leurs  gentils  et  follastres  gestes  et  privautez, 
et  par  présents  et  dons  ;  et  voilà  comment  ils  sont  pris,  et  estants 
ainsi  pris  il  faut  qu’ils  les  prennent;  et  par  ainsi  dit-on  que 
leurs  marys  doivent  se  venger  sur  elles. 

D’autres  disent  qu’il  se  faut  prendre  qui  peut  sur  les  hommes, 
ny  plus  ny  moins  que  sur  ceux  qui  assiègent  une  ville  ;  car  ce 
sont  eux  qui  premiers  font  faire  les  chamades,  les  somment,  qui 

premiers  recognoissent,  premiers  font  les  approches,  premiers 
drossent  gabionnades  et  cavalliorset  font  les  tranchées,  premiers 
font  les  balteries  ou  premiers  vont  à  l’assaut,  premiers  parle¬ 
mentent  :  ainsi  dit-on  des  amants. 

Car  comme  les  plus  hardis,  vaillants  et  résolus  assaillent  le 
fort  de  pudicité  des  dames,  lesquelles,  apres  toutes  les  formes 
d’assaillemeut  observées  par  grandes  importunités,  sont  contrain¬ 
tes  de  faire  le  signal  et  recevoir  leurs  doux  ennemys  dans  leurs 
forteresses  :  en  quoy  me  semble  qu’elles  ne  sont  si  coulpables 
qu’on  dirait  bien  ;  car  so  défaire  d’un  importun  est  bien  mal  aisé 
sans  y  laisser  du  sien-,  aussy  que  j’en  ay  veu  plusieurs  qui,  par 
longs  services  et  persévérances,  ont  jouy  de  leurs  maislresses, 
qui  dès  le  commencement  ne  leur  eussent  donné,  pour  manière 
de  dire,  leur  cul  à  baiser;  les  contraignant  jusques-là,  au  moins 
aucunes,  que,  la  larme  à  l’œil,  leur  donnoient  de  cela  ny  plus  ny 
moins  comme  l’on  donne  à  Paris  bien  souvent  l'aumosne  aux 
gueux  de  l’hostière,  plus  par  leur  importunité  que  de  dévotion 
ny  pour  l’amour  de  Dieu  :  ainsi  font  plusieurs  femmes,  plustost 
pour  estre  trop  importunées  que  pour  estre  amoureuses,  et  mes- 
mes  à  l’endroit  d’aucuns  grands,  lesquels  elles  craignent  et  n’o¬ 
sent  leur  refuser  à  cause  de  leur  autorité,  de  peur  de  leur  des- 
plairo  et  en  recevoir  puis  après  de  l’escandale,  ou  un  affront  si¬ 
gnalé,  ou  plus  grand  descriement  de  leur  honneur,  comme  j’en 
ay  veu  arriver  de  grands  inconvénients  sur  ces  sujets. 

Voilà  pourquoy  les  mauvais  marys,  qui  se  plaisent  tant  au 
sang  et  au  meurtre  et  mauvais  traitements  de  leurs  femmes,  n’y 
doivent  estre  si  prompts,  mais  premièrement  faire  une  enqueste 
sourde  de  toutes  choses,  encore  que  telle  cognoissance  leur  soit 
fort  fascheuse  et  fort  sujette  à  s’en  gratter  la  t 'ste  qui  leur  en 
démangé,  et  mesmes  qu’aucuns,  misérables  qu’ils  sont,  leur  en 
donnent  toutes  les  occasions  du  monde. 

—  Ainsi  que  j’ai  cogneu  un  grand  prince  estranger  qui  avoit 
espousé  une  fort  belle  et  honneste  femme;  il  en  quitta  l’entretieti 
pour  le  mettre  à  une  autre  femme  qu'on  tenoit  pour  courtisane 
de  réputation,  d'autres  que  c’estoit  une  dame  d’honneur  qu’il 
avoit  débauschée;  et  ne  se  contentant  de  cela,  quand  il  la  faisoit 
coucher  avec  luy,  c’estoit  en  une  chambre  basse  par  dessous  celle 
de  sa  femme  et  dess.. us  son  lict;  et  lorsqu’il  vouloit  monter  sur 
sa  maistresse,  ne  se  contentant  du  tort  qu’il  luy  faisoit,  mais,  par 
une  risée  et  moquerie,  avec  une  demye  pique  d  frappoit  deux  ou 
trois  coups  sur  le  plancher,  et  s’escrioit  à  sa  femme  :  «  Brindes, 

«  ma  femme.  »  Ce  desrlain  et  mespris  dura  quelques  jours,  et 
fascha  fort  à  sa  feniinc,  qui,  de  desi  .-poir  et  vengcnce,  s'aecosta 
d’uH  fort  liumiête  geulillioinme  à  qui  elle  dit  un  jour  privement  : 
«  üii  tel,  je  veux  que  vous  joüissiez  de  moi,  autrement,  je  scay 
«  un  moyen  pour  vous  ruiner.  »  L'autre,  bien  content  d'une  si 
belle  adventui'C,  ne  la  refusa  pas.  Parquoy,  ainsi  que  son  mari 
avoit  sa  mie  entre  les  bras,  et  elle  aussi  son  amy,  ain-i  qu’il  lui 
crioit  brindes,  elle  luy  respondoit  de  mesmes,  cl  may  à  vous,  ou 
bien,  je  m'en  vais  nous  ileiyer.  Ces  brindes  et  ces  paroles  et 
responses,  de  telle  façon  et  mode  qu’ils  s'acornmodoient  en  leurs 
montures,  durèrent  assez  longtemps,  jusques  à  ce  que  ce  prince, 
fin  et  douteux,  se  douta  de  quelque  chose;  et  y  faisant  faire  le 
guet,  trouva  que  sa  femme  le  faisait  gentiment  cocu,  et  faisoit 
brindes  aussi  bien  que  luy  par  revange  et  vengence.  Ce  qu'ayant 
bien  au  vray  cogneu,  tourna  et  changea  sa  comédie  en  tragédie; 
et  l'ayant  pour  la  dernière  fois  confiée  à  son  brindes,  et  elle  luy 
ayant  rendu  sa  response  et  son  change,  monta  soudain  en  haut, 
et  ouvrant  et  faussant  la  porte,  entre  dedans  et  luy  remonstre 
son  tort;  et  elle  de  son  costé  luy  dit  :  «  Je  sçay  bien  que  je  suis 
«  morte  :  tuë-moi  hardiment;  je  ne  crains  point  la  mort,  et  la 
O  prens  en  gré  puisque  je  me  suis  vengée  de  loy,  et  que  je  t’ay 
«  fait  cocu  et  bec  cornu,  toy  m'en  ayant  donné  occasion,  sans  la- 
«  15110110  je  ne  me  fusse  jamais  l'orfaitte,  car  jet'avois  voüé  toute 
«  fidélité,  et  je  ne  l’eusse  jamais  violée  pour  tous  les  beaux  su- 
«  jets  du  monde  :  tu  n’estois  pas  digne  d’une  si  honneste  femme 
«  que  moy.  Or  tuè-moy  donc  à  st’  heure  ;  et,  si  tu  as  quelque  pi- 
«  tié  en  ta  main,  pardonne,  je  te  prie,  à  ce  pauvre  gentilhomme, 
«  qui  de  soy  n’en  peut  mais,  car  je  l’ay  apjielé  à  mon  ayde  pour 
«  ma  vengence.  »  Le  jirincc,  par  trop  cruel,  sans  aucun  respect 
les  tue  tous  deux.  Qu’eust  fait  là-dessus  cette  pauvre  princesse 
sur  ces  indignitez  et  mes[)riz  de  niary,  si-non,  a  la  desesperade 
pour  le  monde,  faire  ce  qu'elle  fit?  D’aucuns  l’excuseront,  d’au¬ 
tres  l’accuseront,  et  il  y  a  beaucoup  de  pièces  et  raisons  à  rap¬ 
porter  là-dessus. 

—  Dans  les  Cent  Nouvelles  de  la  Reyne  de  Navarre  y  a  celle 
et  très-belle  de  la  reyne  de  Naples,  quasi  pareille  à  celle-cy,  qui 
de  mesme  se  vengea  du  Roy  son  maiy  ;  mais  la  fin  n’en  fut  si 
tragique. 

—  Or  laissons-là  ces  diables  et  fols  enragés  cocus,  et  n’en  par¬ 
lons  plus,  car  ils  sont  odieux  et  mal  plaisants,  d’autant  que  je 

n’aurois  jamais  fait  si  je  voiilois  tous  descrire,  aussi  que  subject 
n’en  est  beau  ny  plaisant. 

Parlons  un  peu  des  gentils  cocus,  et  qui  sont  bons  compagnons, 
de  douce  humeur,  d'agréable  fréquentation  et  de  sainte  patience, 
débonnaires,  traittables,  fermant  les  yeux,  et  bons  hommenas. 

Or  de  ces  cocus  il  y  en  a  qui  le  sont  en  herbe,  il  y  en  a  qui  le 
sçavent  avant  se  marier,  c'est-à-rlire  que  leurs  dames,  veufves 
et  damoiselles,  ont  fait  le  sault;  et  d’aultres  n’en  sçavent  rien, 
mais  les  espousent  sur  leur  foy,  et  de  leurs  pères  et  mères,  et 
de  leurs  parents  et  amys. 

—  J’en  ay  cogneu  plusieurs  qui  ont  espousé  beaucoup  de  fem¬ 
mes  et  de  filles  qu’ils  sçavoient  bien  avoir  été  repassées  en  la 
monstre  d’aucuns  rois,  princes,  seigneurs,  gentilshommes  et 
plusieurs  autres;  et  pourtant,  ravys  de  leurs  amours,  de  leurs 
biens,  de  leurs  joyaux,  de  leur  argent,  qu’elles  avaient  gaigné  au 
mestier  amoureux,  n’ont  fait  aucun  scrupule  de  les  espouser.  Je 
ne  parleray  point  à  st’  heure  que  des  filles. 

—  J’ay  ouy  parler  d’une  fille  d’un  très-grand  et  souverain, 
laquelle  estant  amoureuse  d’un  gentilhomme,  se  laissant  aller 
à  luy  de  telle  façon  qu’ayant  recueilli  les  premiers  fruits  de  son 
amour,  en  fut  si.  friande  qu’elle  le  tint  un  mois  entier  dans  son 
cabinet,  le  nourrissant  de  restaurons,  de  bouillons  friands,  de 
viandes  délicates  et  rescaldatives,  pour  l’allambiquer  mieux  et 
en  tirer  sa  substance;  et  ayant  fait  sous  luy  son  premier  appren¬ 
tissage,  continua  ses  leçons  sous  lui  tant  qu’il  vesquit,  et  sous 
d’autres  ;  et  puis  elle  se  maria  en  Page  de  quarante-cinq  ans  à  un 
seigneur  (1)  qui  n’y  trouva  rien  à  dire,  encor  bien-aise  pour  le 
beau  mariage  qu’elle  luy  porta. 

—  Bocace  dit  un  proverbe  qui  couroit  de  son  temps,  que 
bouche  baisée,  d’autres  disent  fille  f......  ne  'perd  jamais  sa  for¬ 
tune,  mais  bien  la  renouvelle,  ainsi  que  fait  la  lune;  et  ce  pro¬ 
verbe  allegue  t-il  sur  un  conte  qu’il  fait  de  cette  fille  si  belle  du 
sultan  d’Égypte,  laquelle  passa  et  repassa  par  les  piques  de  neuf 
divers  amoureux,  les  uns  après  les  autres,  pour  le  moins  plus  de 
trois  mille  fois.  Enfin  elle  fut  rendue  au  roy  Garbe  toute  vierge, 
cela  s’entend  prétendue,  aussi  bien  que  quand  elle  lui  fut  du 
commencement  compromise,  et  n’y  trouva  rien  à  dire,  encor  bien 
aise  :  le  conte  en  est  très-beau. 

(1)  Brantôme  veut  peut-être  parler  ici  de  Marguerite  de  France,  sœur  de 
Henri  II,  qui  avoit  cet  àge-là  lorsqu'elle  épousa  le  duc  de  Savoye. 

—  J’ay  ouy  dire  à  un  grand  qu'entre  aucuns  grands,  non  pas 
tous  volontiers,  on  n’arregarde  à  ces  filles-là,  bien  que  trois  ou 
quatre  les  ayent  passé  par  les  mains  et  par  les  piques  avant  leur 
estre  marys;  et  disoit  cela  sur  un  propos  d’un  seigneur  qui  es- 
toit  grandement  amoureux  d'une  grande  dame,  et  un  peu  plus 
qualifiée  que  lui,  et  elle  l’aimoit  aussi;  mais  if  survint  empes- 
chement  qu'ils  ne  s’espousèrent  comme  ils  pensoient  et  l’un  et 
l’autre,  surquoy  ce  gentilhomme  grand,  que  je  viens  de  dire, 
demanda  aussi-tost  ;  «  A-t-il  monté  au  moins  sur  la  petite  bête?  » 
Et  ainsi  qu’il  lui  fut  respondu  que  non  à  son  advis,  encore  qu’on 
le  tinst  :  «  Tant  pis,  répliqua-t-il,  car  au  moins  et  l’iinet  l’au- 
«  tre  eussent  eu  ce  contentement,  et  n’en  fust  esté  autre  chose.  » 
Car  parmy  les  grands  on  n’arregarde  à  ces  reigles  et  scrupules 
de  pucelage,  d’autant  que  pour  ces  grandes  alliances  il  faut  que 
tout  passe;  encores  trop  heureux  sont-ils  les  bons  marys  et  gen¬ 
tils  cocus  en  herbe. 

—  Lorsque  le  roy  Charles  fit  le  tour  de  son  royaume,  il  fut 
laissé  en  une  bonne  ville  que  je  nommerois  bien  une  fille  dont 
venoit  d’accoucher  une  fille  de  très-bonne  maison;  si  fut  donnée 
en  garde  à  une  pauvre  femme  de  ville  pour  la  nourrir  et  avoir 
soin  d’elle,  et  luy  fut  avancé  deux  cents  écus  pour  la  nourriture. 
La  pauvre  femme  la  nourrit  et  la  gouverna  si  bien,  que  dans 
quinze  ans  elle  devint  très-belle  et  s’abandonna;  car  sa  mère 
oncques  puis  n’en  fit  cas,  qui  dans  quatre  mois  se  maria  avec 
un  très-grand.  Ah  !  que  j’en  a  y  cogneu  de  tels  et  telles  où  l’on 
n’y  a  advisé  en  rien  ! 

—  .l’ouys  une  fois,  estant  en  Espagne,  conter  qu’un  grand 
seigneur  d’Andalousie  ayant  marié  une  sienne  sœur  avec  un  au¬ 
tre  fort  grand  seigneur  aussi,  au  bout  de  trois  jours  que  le  ma¬ 
riage  fut  consommé  il  luy  dit  :  «  Senor  hermano,  agora  que  soys 
«  cazado  con  my  liermana,  y  l'haveys  bien  godida  solo,  jo  le 
«  hago  saber  que  siendo  hija,  lal  y  lal  gozaron  d’ella.  De  lo 
«  passade  no  tenga  cuydado,  que  poca  casa  es-Del  fuluro  guar- 
«  date  que  mas  y  inuclio  a  vos  lola  (1).  »  Comme  voulant  dire 
que  ce  qui  est  fait  est  fait,  il  n’en  faut  plus  parler,  mais  qu’il 


(1)  C’est-à-dire  :  «  Monsieur  mon  frère,  présentement  que  vous  êtes  marié 
«  avec  ma  sœur  et  que  vous  en  jouissez  seul,  il  faut  que  vous  sachiez  qu'étant 
a  fille,  tel  et  tel  en  ont  joui.  Ne  vous  inquiétez  point  du  passé,  parce  que  c’es  t 
a  peu  de  chose  ;  mais  gardez-vous  de  l'avenir,  parce  qu’il  vous  touche  de  bien 
«  plus  près.  » 

faut  se  garder  de  l'advenir,  car  il  touche  plus  à  l’honneur  que  le 

passé. 

11  y  en  a  qui  sont  de  cet  humeur,  ne  pensans  estre  si  bien 
cocus  par  heibe  comme  par  la  gerbe,  en  quoy  il  y  a  de  l’appa¬ 
rence. 

—  .l’ay  ouy  aussi  parler  d’un  grand  seigneur  eslranger,  lequel 
ayant  une  fille  des  plus  belles  du  monde,  et  eslant  recherchée  en 
mariage  d’un  autre  grand  seigneur  qui  la  méritoit  bien,  luy  fut 
accordée  par  le  pere;  mais  avant  qu’il  la  laissât  jamais  sortir 
de  la  maison,  il  en  voulut  taster,  disant  qu’il  ne  vouloit  laisser 
si  aisément  une  si  belle  monture  qu’il  avoit  si  curieusement  éle¬ 
vée,  que  premièrement  il  n’eust  monlé  dessus  et  sceu  ce  qu’elle 
sçauroit  faire  à  l’avenir.  Je  ne  sçay  s’il  est  vray,  mais  je  l’ay  ouy 
dire,  et  que  non  seulement  luy  en  fit  la  preuve,  mais  bien  un 
autre  beau  et  brave  gentilhomme;  et  pourtant  le  mary  par  après 
n’y  trouva  rien  amer,  sinon  que  tout  sucre. 

—  J’ay  ouy  parler  de  mesme  de  force  autres  peres,  et  sur-tout 
d’un  très-grand,  à  l’endroit  de  leurs  filles,  n’en  faisant  non  plus 
de  conscience  que  le  cocq  de  la  fable  d'Esope,  qui  ayant  esté  ren¬ 
contré  par  le  renard  et  menacé  qu’il  le  vouloit  faire  mourir,  dont 
sur  ce  le  cocq,  rapportant  tous  les  biens  qu’il  faisait  au  monde, 
et  surtout  de  la  belle  et  bonne  poulaÜle  qui  sortoit  de  luy  :  «  Ha! 

«  dit  le  renard,  c’est-là  où  je  vous  veux,  monsieur  le  gallant,  car 
«  vous  estes  si  paillard  que  vous  ne  faites  difficulté  de  monter 
«  sur  vos  filles  comme  sur  d’autfes  poules  :  »  et  pour  ce  le  fit 
mourir.  Voilà  un  grand  justicier  et  plitiq. 

Je  vous  laisse  donc  à  penser  que  peuvent  faire  aucunes  filles' 
avec  leurs  amants;  car  il  n’y  eut  jamais  fille  sans  avoir -ou  dé¬ 
sirer  un  amy,  et  qu’il  y  en  a  que  les  peres,  freres,  cousins  et  pa¬ 
rents  ont  fait  de  mesme. 

—  De  nos  temps,  Ferriinant,  roy  de  Naples,  cogneut  ainsi  par 
mariage  sa  tante,  fille  du  roy  de  Castille,  à  l’age  de  treize  à  qua¬ 
torze  ans,  mais  ce  fut  par  dispence  du  pape.  On  faisoit  lors  dif¬ 
ficulté  si  elle  se  devoit  ou  pouvoit  donner.  Cela  ressent  pour¬ 
tant  son  empereur  Caligula,  qui  débauscha  et  repassa  toutes  ses 
sœurs  les  unes  après  les  autres,  pardessus  lesquelles  et  sur  toutes 
il  ayrna  extresmement  la  plus  jeune,  nommée  Drusille,  qu’estant 
petit  garçon  il  avoit  dépucellée;  et  puis  estant  mariée  avec  un 
Lucius  Cassius  Longinus,  homme  consulaire,  il  la  luy  enleva  et 
l’entretint  publiquement,  comme  si  ce  fust  esté  sa  femme  légi¬ 
time;  tellement  qu’estant  une  fois  tombé  malade,  il  la  fit  héri- 


DISCOURS  I. 


5S 


tière  de  tous  ses  biens,  voire  de  l’empire.  Mais  elle  vint  à  mou¬ 
rir,  qu’il  regretta  si  très  tant,  qu’il  en  fit  crier  les  vacations  de 
la  jusiiee  et  cessation  de  tous  autres  œuvres,  pour  induire  le 
peuple  d’en  faire  avec  luy  un  d;'uil  public,  et  en  porta  long¬ 
temps  longs  cheveux  et  longue  barbe  ;  et  quand  il  liaranguoit  le 
sénat,  le  peuple  et  ses  gens  de  guerre,  ne  juroit  jamais  que  par  le 
nom  de  Drusille. 

Pour  quant  à  ses  autres  sœurs,  après  qu’il  en  fut  saoul,  il  les 
prostitua  et  abandonna  à  de  grands  pages  qu’il  avoit  nourrys  et 
cogneus  fort  vilainement  ;  encor  s’il  ne  ne  leur  eust  fait  aucun 
mal,  passe,  puisqu’elles  l’avoient  accoustumé  et  que  c’estoit  un 
mal  plaisant,  ain-i  que  je  l’ay  veu  appeler  tel  à  aucunes  filles 
e.-tant  dévirginées  et  à  aucunes  femmes  prises  à  force;  mais  il 
leur  fit  mille  indignités  ;  il  les  envoya  en  exil,  il  leur  osta  toutes 
leurs  bagues  et  joyaux  pour  en  faire  de  l'argent,  ayant  brouillé 
et  dépendu  fort  mal  à-propos  tout  le  grand  que  Tibère  lui  avoit 
laissé;  encor  les  pauvrettes,  estants  après  sa  mort  retournées 
d’exil,  voyant  le  corps  de  leur  frere  mal  et  fort  pauvrement  en¬ 
terré  sous  quelques  mottes,  elles  le  firent  dé.'^enterrer,  le  brusler 
et  enterrer  le  plus  honnesteraent  qu’elles  purent;  bonté  certes 
grande  de  sœurs  à  un  frère  si  ingrat  et  dénaturé. 

L’Italien,  pour  excuser  l’amour  illicite  de  ses  proches,  dit  que 
quando  mexser  Bernardo  el  bacicco  slà  in  colera  el  in  sua 
rabia  non  riceve  lerjc,  el  non  perdona  a  nissuna  dama. 

—  Nous  avons  force  exemples  des  anciens  qui  en  ont  fait  de 
mesme.  Mais  pour  revenir  à  nostre  discours,  j’ay  ouy  conter 
d’un  qui  ayant  marié  une  belle  et  honneste  demosclle  à  un  sien 
amy,  et  se  vantant  qu’il  lui  avoit  donné  une  belle  et  honneste 
monture,  saine,  nette,  sans  sur-osl  et  sans  malandre,  comme  il 
dist,  et  d’autant  plus  luy  ostoit  obligé,  il  luy  fut  respondu  par 
un  de  la  compagnie,  qui  dit  à  part  à  un  de  ses  compagnons  ; 
«  Tout  cela  eM  bon  et  vray  si  elle  ne  fust  esté  montée  et  chevau- 
«  chée  trop  tost,  dont  pour  cela  elle  est  un  peu  foulée  sur  le 
«  devant.  » 

Mais  aussi  je  voudrois  bien  sçavoir  à  ces  mes.sieurs  de  marys, 
que  si  telles  montures  bien  sou\ent  n’avoient  un  si,  ou  adiré 
quelque  choses  en  elles,  ou  quelque  deffectuosité  ou  deffaut  ou 
tare,  s'ils  on  auroient  si  bon  marché,  et  si  elles  ne  leur  couste- 
roient  davantage?  Ou  bien,  si  ce  n’estoit  pour  eux,  on  enaccom- 
moderoit  bien  d’autres  qui  le  méritent  mieux  qu’eux,  comme 
ces  maquignons  qui  se  défont  de  leurs  chevaux  tarez  ainsi  qu’ils 

peuvent  ;  mais  ceux  qui  en  sçavent  les  sys,  ne  s’en  pouvant  def- 
faire  autrement,  les  donnent  à  ces  messieurs  qui  n'en  sçavent 
rien,  d’autant  (ainsi  que  j’ay  ouy  dire  à  plusieurs  peres)  que 
c'est  une  fort  belle  défaite  que  d’une  fille  tarée  ou  qui  commence 
à  l’estre,  ou  a  envie  et  apparence  de  l’estre. 

Que  je  connois  de  filles  de  par  le  monde  qui  n’ont  pas  porté 
leur  pucelage  au  lict  hymenean,  mais  pourtant  qui  sont  bien 
instruites  de  leurs  mères,  ou  autres  de  leurs  parentes  et  amies, 
très-sçavantes  maquerelles  de  faire  bonne  mine  à  ce  premier  as¬ 
saut,  et  s’aident  de  divers  moyens  et  inventions  avec  des  subti- 
litez,  pour  le  faire  trouver  bon  à  leurs  marys  et  leurs  monstrer 
que  jamais  il  n’y  avoitesté  fait  brèche. 

La  plus  grande  part  s’aident  à  faire  une  grande  résistance  et 
défence  à  celte  pointe  d’assaut,  et  à  faire  des  opiniastres  jusques 
à  l’extrémité  :  dont  il  y  a  aucuns  marys  qui  en  sont  très-con¬ 
tents,  et  croyent  fermement  qu’ils  en  ont  eu  tout  l’honneur  et 
fait  la  première  pointe,  comme  braves  et  déterminez  soldats;  et 
en  font  leurs  contes  lendemain  matin,  qu’ils  sont  crestez  comme 
petits  coqs  ou  jolets  qui  ont  mangé  force  millet  le  soir,  à  leurs 
compagnons  et  amys,  et  même  possible  à  ceux  qui  ont  les  pre¬ 
miers  entré  en  la  forteresse  sans  leur  sceu,  qui  en  rient  à  part 
eux  leur  saoul,  et  avec  les  femmes  leurs  maîtresses,  qui  se  van¬ 
tent  d’avoir  bien  joué  leur  jeu  et  leur  avoir  donné  belle. 

Il  y  a  pourtant  aucuns  marys  ombrageux  qui  prennent  mauvais 
augures  de  ces  résistances,  et  ne  se  contentent  point  de  les  voir 
si  rebelles;  comme  un  que  je  sçay,  qui,  demandant  à  sa  femme 
pourquoy  elle  faisoit  ainsy  de  la  farouche  et  de  la  difDcultueuse, 
et  si  elle  le  desdaignoit  jusque-là,  elle,  luy  pensant  faire  son  ex¬ 
cuse  et  ne  donner  la  faute  à  aucun  desdain,  luy  dit  qu’elle  avoit 
peur  qu’il  luy  fist  mal.  11  lui  respondit  ;  «  Vous  l’avez  donc  es- 
«  prouvé,  car  nul  mal  ne  se  peutconnoistre  sans  l’avoir  enduré?  » 
Mais  elle,  subtile,  le  niant,  répliqua  qu’elle  l’avoit  ainsi  ouy  dire 
à  aucunes  de  ses  compagnes  qui  avoient  esté  mariées,  et  l'en 
avaient  ainsi  advisée  :  «  Voilà  de  beaux  advis  et  entretiens,  » 
dit-il. 

—  Il  y  a  un  autre  remède  que  ces  femmes  s’advisent,  qui  e.st 
de  monstrer  le  lendemain  de  leurs  nopces  leur  linge  teint  de 
gouttes  de  sang  qu’espandent  ces  pauvres  filles  à  la  charge  dure 
de  leur  despucellement,  ainsi  que  l'on  fait  en  Espagne,  qui  en 
monstrent  publiquement  par  la  fenestre  ledit  linge,  en  criant  tout 
haut  :  Virgen  la  lenemos.  Nous  la  tenons  pour  vierge. 


57 


DISCOURS  I. 

Certes,  encore  ay-je  ouy  dire  dans  Viterbe  cette  coustume  s’y 
observe  tout  de  mesme  :  et  d’autant  que  celles  qui  ont  passé  pre¬ 
mièrement  par  les  picques  ne  peuvent  faire  cette  monstre  par 
leur  propre  sang,  elles  se  sont  advisées,  ainsi  que  j’ay  ouy  dire, 
et  que  plusieurs  courtisanes  jeunes  à  Rome  me  l'ont  assuré 
elles-mesmes,  pour  mieux  vendre  leur  virginité,  de  teindre  ledit 
linge  de  gouttes  de  sang  de  pigeon,  qui  est  le  plus  propre  de 
tous  ;  et  le  lendemain  le  mary  le  voit,  qui  en  reçoit  un  extrême 
contentement,  et  croit  fermement  que  ce  soit  du  sang  virginal 
de  sa  femme,  et  lui  semble  bien  que  c’est  un  gallant,  mais  il  est 
bien  trompé. 

Sur  quoy  je  feray  ce  plaisant  conte  d’un  gentilhomme,  lequel 
ayant  eu  l’esguillette  nouée  la  première  nuict  de  ses  nopces,  et 
la  mariée,  qui  n’e-toit  pas  de  ces  pucelles  très-belles  et  de  bonne 
part,  se  doutant  bien  qu'il  dust  faire  rage,  ne  faillit,  par  l’advis 
de  ses  bonnes  compagnes,  matrosnes,  parentes  et  bonnes  amies, 
d'avoir  le  petit  linge  teint  :  mais  le  malheur  fut  tel  pour  elle, 
que  le  mary  fut  tellement  noué  qu’il  ne  put  rien  faire,  encore 
qu’il  ne  tinst  pas  à  elle  à  luy  en  faire  la  monstre  la  i)lus  belle  et 
se  parer  au  rnontoir  le  mieux  qu'elle  pouvoif,  et  au  coucher 
beau  jeu,  sans  faire  de  la  farouche  ny  nullement  de  la  diablesse, 
ainsi  que  les  spectateurs,  cachés  à  la  mode  accoustumée,  rappor- 
toient,  afin  de  cacher  mieux  son  pucellage  dérobé  d’ailleurs; 
mais  il  n’y  eut  rien  d’exécuté. 

Le  soir,  à  la  mode  accousiumée,  le  réveillon  ayant  esté  porté, 
il  y  eut  un  quidam  qui  s’advisa,  en  faisant  la  guerre  aux  nopces, 
comme  on  fuit  communément,  de  dérober  le  linge,  qu’on  trouva 
joliment  teint  de  sang,  lequel  fust  monstré  soudain  et  crié  haut 
en  l’assistance  qu’elle  n’estoit  plus  vierge,  et  que  c’estoit  ce  coup 
que  sa  membrane  virginale  avoitesté  forcée  et  rompue  ;  le  mary, 
qui  estoit  assuré  qu’il  n’avoit  rien  fait,  mais  pourtant  qui  fai- 
soit  du  gallant  et  vaillant  champion,  demeura  fort  estonné  et  ne 
sceut  ce  que  vouloit  dire  ce  linge  teitit,  si-non  qu’après  avoir 
songé  assez,  se  douta  de  quelque  fourbe  et  astuce  putanesques, 
mais  pourtant  n’en  sonna  jamais  mot. 

La  mariée  et  ses  confidentes  furent  aussi-bien  faschée  et  es- 
tonnées  de  quoy  le  mary  avoit  fait  faux- feu,  et  que  leur  affaire 
ne  s’en  portoit  pas  mieux.  De  rien  pourtant  n’en  tut  fait  aucun 
semblant  jusques  au  bout  de  huicl  jours,  quele  mary  vint  à  avoir 
l’esguillette  desnoüée,  et  fit  rage  et  feu,  dont  d’aise  ne  se  sou¬ 
venant  de  rien,  alla  publier  à  toute  la  compagnie  que  c’estoit  à 

bon  escient  qu’il  nvoit  fait  preuve  de  sa  vaillance  et  fait  sa  femme 
vraye  femme  et  bien  damée;  et  confessa  que  jusques  alors  il 
avoit  esté  saisi  de  toute  impuissance  ;  de  quoy  l’assistance  sur 
ce  subject  en  fit  divers  discours,  et  jelta  diverses  sentences  sur 
la  mariée  qu’on  pensoil  eslre  femme  par  son  linge  teinluré;  et 
s’escandalisa  ainsi  d'ellc-mesme,  non  qu’elle  en  fust  bien  cause 
propi’ement,  mais  son  mary,  qui  par  sa  débolesse,  llaquesse  et 
mollilude,  se  gasta  luy-mesmc. 

—  Il  y  a  aucuns  marys  qui  cognoissent  aussi  à  leur  première 
nuict  le  pucelage  de  leurs  femmes  s’ils  font  conquis  oui  on  non 
par  la  trace  qu*ils  y  trouvent;  comme  un  que  je  cugnois,  lequel, 
ayant  espousé  une  femme  en  secondes  nopces,  et  luy  ayant  fait 
accroire  que  son  premier  mary  n’y  avoit  jamais  louché  par  son 
impuissance,  et  qu’elle  estoit  vierge  et  pucelle  aussi  bien  qu’au- 
paravanl  estre  mariée,  néanmoins  il  la  trouva  si  vaste  et  si  co¬ 
pieuse  en  amplitude,  qu’il  se  mit  à  dire  ;  «  Hé  comment!  estes- 
«  vous  celte  pucelle  de  Marolle,  si  serrée  et  si  estroite  qu’on  me 
«  disoit!  Hé!  vous  avez  un  grand  empand,  et  le  chemin  y  est 
«  tellement  grand  et  battu  que  je  n’ay  garde  de  m’esgarer.  »  Si 
fallut-il  qu’il  passât  par-là  et  le  beust  doux  comme  laid  :  car  si 
son  premier  mary  n'y  avoit  point  touché,  comme  il  estoit  vray, 
il  y  en  avoit  bien  eu  d’autres. 

Que  dirons-nous  d'aucunes  mères,  qui,  voyant  l’impuissance 
de  leurs  gendres,  ou  qui  ont  l’esguillette  noüée  ou  autre  défec¬ 
tuosité,  sont  les  maquerelles  de  leurs  filles,  et  que,  pour  gai- 
gner  leur  douaire,  s’en  font  donner  à  d’autres,  et  bien  souvent 
engroisser,  afin  d'avoir  les  enfants  héritiers  après  la  mort  du 
père  ? 

J’en  cognois  une  qui  conseilla  bien  cela  à  sa  fille,  et  de  fait 
n’y  espargna  rien  ;  mais  le  malheur  pour  elle  fut  que  jamais 
n’en  put  avoir.  Aussi  je  cognois  un  qui,  ne  pouvant  rien  faire  à 
sa  femme,  attira  un  grand  laquais  qu’il  avoit,  beau  fils,  pour 
coucher  et  dépuceler  sa  femme  en  dormant,  et  sauver  son  hon¬ 
neur  par-là;  mais  elle  s’en  apercent  et  le  laquais  n’y  fit  rien, 
qui  fut  cause  qu’ils  plaidèrent  longtemps;  finalement  ils  se  dé¬ 
marièrent. 

—  Le  roy  Henry  de  Castille  en  fit  de  mesme,  lequel,  ainsi 
que  raconte  Baptista  Fulquosius  (1),  voyant  qu’il  ne  pouvoit 

(1)  Baptista  Fulgosius,  dont  les  Factorum  el  Diolorum  memorabilium  li- 
hri  IX  ont  été  imprimés  diverses  fois.  Ce  fait  particulier  se  trouve  dans  le 
chapitre  3  du  IX'  livre. 

faire  d’enfant  à  sa  femme,  il  s’aida  d’un  beau  et  jeune  gentil¬ 
homme  de  sa  Cour  pour  lui  en  faire,  ce  qu’il  fit;  dont  pour  sa 
peine  il  lui  fit  de  grands  biens  et  l  advança  en  des  honneurs, 
grandeurs  et  dignilez  :  ne  faut  douter  si  la  femme  ne  l’en  ayma 
et  s’en  trouva  bien.  Voilà  un  bon  cocu. 

—  Pour  ces  esguillettes  noiiées,  en  fut  dernièrement  un  pro¬ 
cès  en  la  cour  du  parlement  de  Paris,  entre  le  sieur  de  Bray, 
trésorier,  et  sa  femme,  à  qui  il  ne  pouvoit  rien  faire  ayant  eu 
l’esguillette  noiiée,  ou  autre  défaut,  dont  la  femme  bien  marrie, 
l’en  appela  en  jugement.  Il  fut  ordonné  par  la  Cour  qu’iis  se- 
roient  visitez  eux  deux  par  grands  médecins  experts.  Le  mary 
choisit  les  siens  et  la  femme  les  siens,  dont  en  fut  fait  un  fort 
plaisant  sonnet  à  la  Cour,  qu’une  grande  dame  me  list  elle- 
mesme,  et  me  donna  ainsi  que  je  disnois  avec  elle.  On  disoit 
qu’une  dame  l’avoit  fait,  d’autres  un  homme.  Le  sonnet  est  tel  ; 

SONNET. 

Entre  les  médecins  renommés  à  Paris 
En  sçavoir,  en  espreuve,  en  science,  en  doctrine, 

Pour  juger  l’imparfait  de  la  coulpe  androgyne, 

Par  de  Bray  et  sa  femme  ont  esté  sept  choisis. 

De  Bray  a  eu  pour  luÿ  les  trois  de  moindre  prix, 

Le  Court,  1  Endormy,  Pietre  :  et  sa  femme,  plus  fine, 

Les  quatre  plus  experts  en  l’art  de  médtcine, 

Le  Grand,  le  Gros,  Duret  et  Vigoureux  a  pris. 

On  peut  par-là  juger  qui  des  deux  gaignera, 

Et  si  le  Grand  du  Court  victorieux  sera. 

Vigoureux  d’Endormy,  le  Gros,  Duret  de  Pietre. 

Et  de  Bray  n’ayant  point  ces  deux  de  son  costé, 

Estant  tant  imparfait  que  mary  le  peut  estre, 

A  faute  de  bon  droit  en  sera  débouté. 

—  J’ay  ouy  parler  d’un  autre  mary,  lequel  la  première  nuict 
tenant  embrassée  sa  nouvelle  espouse,  elle  se  ravit  en  telle  joye 
et  plaisir,  que,  s’oubliant  en  elle-mesme,  ne  se  put  cngarder  de 
faire  un  petit  mobile  tordion  de  remuement  non  accoustumé 
de  faire  aux  nouvelles  mariées;  il  ne  dit  autre  chose  sinon  : 

«  Ah!  j’en  ay!  »  et  continua  sa  route.  Et  voilà  nos  cocus  en 
herbe,  dont  j’en  sçai  une  milliasse  de  contes;  mais  je  n’aurois 
jamais  fait;  et  le  pis  que  je  vois  en  eux,  c'est  quand  ils  espou- 
sent  la  vache  et  le  veau,  comme  on  dit,  et  qu’iis  les  prennent 
toutes  grosses. 

Comme  un  que  je  sçay,  qui,  s’estant  marié  avec  une  fort  belle 
et  honneste  demoiselle,  par  la  faveur  et  volonté  de  leur  prince 
et  seigneur,  qui  aymoit  fort  ce  gentilhomme  et  la  luy  avoit  fait 
espouser,  au  bout  de  huit  jours  elle  vint  à  estre  cogneuë  grosse, 
aussi  elle  le  publia  pour  mieux  couvrir  son  jeu.  Le  prince,  qui 
s’estoit  tousjours  bien  douté  de  quelques  amours  entre  elle  et  un 
autre,  lui  dit  ;  «  Une  telle,  j’ay  bien  mis  dans  mes  tablettes  le 
«  jour  et  l’heure  de  vos  nopces;  quand  on  les  affrontera  à  celuy 
«  et  celle  de  vostre  accouchement,  vous  aurez  de  la  honte.  »  Mais 
elle,  pour  ce  dire,  n’en  fit  que  rougir  un  peu,  et  n’en  fut  autre 
chose,  si-non  qu’elle  tenoit  tousjours  mine  de  dona  da  ben. 

Or  il  y  a  d’aucunes  filles  qui  craignent  si  fort  leur  pere  et 
mere,  qu’on  leur  arracheroit  plustost  la  vie  du  corps  que  le 
boucon  puceau,  les  craignant  cent  fois  plus  que  leurs  marys. 

—  J’ay  ouy  parler  d’une  fort  belle  et  honneste  damoiselle, 
laquelle,  estant  fort  pourchassée  du  plaisir  d’amour  de  son  ser¬ 
viteur,  elle  lui  respondit  ;  «  Attendez  un  peu  que  je  sois  mariée, 
«  et  vous  verrez  comme,  soüs  cette  courtine  de  mariage  qui  ca- 
«  che  tout,  et  ventre  enflé  et  descouvert,  nous  y  ferons  à  bon  es- 
«  cient.  » 

—  Une  autre,  estant  fort  recherchée  d’un  grand,  elle  luy  dit; 
«  Sollicitez  un  peu  nostre  prince  qu’il  me  marie  bien-tost  avec 
«  celui  qui  me  pourchasse,  et  me  face  vistement  payer  mon  ma- 
«  riage  qu’il  m’a  promis;  le  lendemain  de  mes  nopces,  si  nous 
«  ne  nous  rencontrons,  marché  nul.  » 

—  Je  sçay  une  dame  qui,  n’ayant  esté  recherchée  d’amours 
que  quatre  jours  avant  ses  nopces,  par  un  gentilhomme  parent 
de  son  mary,  dans  six  après  il  en  jouyt;  pour  le  moins  il  s’en 
vanta,  et  estoit  aisé  de  le  croire;  car,  ils  se  monstroient  telle  pri- 
vauté  qu’on  eust  dit  que  toute  leur  vie  ils  avoient  esté  nourris 
ensemble;  mesme  il  en  dist  des  signes  et  marques  qu’elle  portoit 
sur  son  corps,  et  aussi  qu’ils  continuèrent  leur  jeu  long-temps 
après.  Le  gentilhomme  disoit  que  la  privauté  qui  leur  donna  oc¬ 
casion  de  venir  là,  ce  fut  que,  pour  porter  une  mascarade,  s’en¬ 
trechangèrent  leurs  habillements;  car  il  prit  celui  de  sa  maî¬ 
tresse,  et  elle  celuy  de  son  amy,  dont  le  mary  n’en  fit  que  rire, 
et  aucuns  prindrent  subject  d’y  redire  et  penser  mal. 

Il  fut  fait  une  chanson  à  la  Cour  d’un  mary  qui  fut  marié  le 
mardy  et  fut  cocu  le  jeudy  :  c’est  bien  avancer  le  temps. 

—  Que  dirons-nous  d’une  fille  ayant  esté  sollicitée  longue¬ 
ment  d’un  gentilhomme  de  bonne  maison  et  riche,  mais  pour- 

tant  nigaud  et  non  digne  d’elle,  et  par  l’advis  de  ses  parenls, 
pressée  de  l’espouser,  elle  fit  response  qu’elle  aymoit  mieux  mou¬ 
rir  que  de  l’espouser,  et  qu’il  se  déportas!  de  son  amour,  qu’on 
ne  luy  en  parlast  plus  ny  à  ses  parents  ;  car,  s’ils  la  forçoient  de 
l’espouser,  elle  le  feroit  plustost  cocu.  Mais  pourtant  fallut 
qu’elle  passas!  par-là,  car  la  sentence  luy  fut  donnée  ainsi  par 
ceux  et  celles  des  plus  grands  qui  avoient  sur  elle  puissance,  et 
mesme  de  ses  parents. 

La  vigille  des  nopces,  ainsi  que  son  mary  la  voyoit  triste  et 
pensive,  lui  demanda  ce  qu’elle  avoit;  elle  luy  respondit  toute 
en  colère  :  «  Vous  ne  m’avez  voulu  jamais  croire  à  vous  oster 
«  de  me  poursuivre  ;  vous  sçavez  ce  que  je  vous  ay  tousjours  dit, 
«  que,  si  je  venois  par  malheur  à  estre  vostre  femme,  que  je 
«  vous  ferois  cocu,  et  je  vous  jure  que  je  le  feray  et  vous  tien- 
«  dray  parole.  » 

Elle  n’en  faisoit  point  la  petite  bouche  devant  aucunes  de  ses 
compagnes  et  aucuns  de  ses  serviteurs.  Asseurez-vous  que  de¬ 
puis  elle  n’y  a  pas  failli;  et  luy  monstra  qu’elle  estoit  bien  gen¬ 
tille  femme,  car  elle  tint  bien  sa  parole. 

Je  vous  laisse  à  penser  si  elle  en  devoit  avoir  blasme,  puis 
qu’un  averly  en  vaut  deux,  et  qu’elle  l’advisoit  de  l’inconvé¬ 
nient  où  il  tomberoit.  Et  pourquoi  ne  s’en  donnoit-il  garde? 
Mais  pour  cela,  il  ne  s’en  soucia  pas  beaucoup. 

—  Ces  filles  qui  s’abandonnent  ainsi  silosl  après  être  mariées, 
font  comme  dit  l’Italien  :  Clie  la  vacca,  che  e  slala  mollo  tempo 
ligata,  corre  più  che  qiiella  che  hà  havulo  sempre  piena  li¬ 
ber  là  (1). 

Ainsi  que  fit  la  première  femme  de  Baudoüin,  roy  de  Jérusa¬ 
lem,  quej’ay  dit  ci-devant,  laquelle,  ayant  esté  mise  en  religion 
de  force  par  son  mary,  après  avoir  rompu  le  cloistre  et  en  estre 
sortie,  et  tirant  vers  Constantinople,  mena  telle  paillardise  qu’elle 
en  donnoit  à  tous  passants,  allants  et  venants,  tant  gens-d’arrnes 
que  pellerins  vers  Jérusalem,  sans  esgard  de  sa  royale  condition  ; 
mais  le  grand  jeûne  qu’elle  en  avoit  fait  durant  sa  prison  en  es¬ 
toit  cause. 

J’en  nommerois  bien  d’autres.  Or,  voilà  donc  de  bonnes  gens 
de  cocus  ceux-là,  comme  sont  aussi  ceux-là  qui  permettent  à 
leurs  femmes,  quand  elles  sont  belles  et  recherchées  de  leur 

(1)  C’est-à-dire  :  o  Que  la  vache  qui  a  long-temps  été  attachée  court  plus 
«  que  celle  qui  a  toujours  eu  pleine  liberté.  » 

beauté,  et  les  abandonnent  pour  s’en  ressentir  et  tirer  de  la  fa¬ 
veur,  du  bien  et  des  moyens. 

11  s’en  voit  fort  de  ceux-là  aux  cours  des  grands  roys  et  prin¬ 
ces,  lesquels  s’en  trouvent  très-bien,  car,  de  pauvres  qu'ils  au¬ 
ront  esté,  ou  pour  engagement  de  leurs  biens,  ou  pour  procès, 
ou  bien  pour  voyages  de  guerres  sont  au  tapis,  les  voilà  remon¬ 
tez  et  aggrandis  en  grandes  charges  par  le  trou  de  leurs  femmes, 
où  ils  n’y  trouvent  nulle  diminution,  mais  plustost  augmentation  ; 
for  en  une  belle  dame  que  jay  ouy  dire,  dont  elle  en  avoit  perdu 
la  moitié  pai'  accident,  qu’on  disoit  que  son  mary  luy  avoit 
donné  la  vérole  ou  quelques  chancres  qui  la  luy  avoient 
mangée. 

Certes  les  faveurs  et  bienfaits  des  grands  esbranlent  fort  un 
cœur  chaste,  et  engendrent  bien  des  cocus. 

—  J’ay  ouy  dire  et  raconter  d’un  prince  estranger  (1),  le¬ 
quel,  ayant  esté  fait  général  de  son  prince  souverain  et  maislre 
en  une  grande  expédition  d’un  voyage  de  guerre  qu’il  luy  avoit 
commandé,  et  ayant  laissé  en  la  Cour  de  son  maistre  sa  femme, 
l’une  des  belles  de  la  chrestienté,  se  mit  à  luy  faire  si  bien  l’a¬ 
mour,  qu’il  l’esbransla,  la  terrassa  et  l’abbattit,  si  beau  qu’il  l’en¬ 
grossa. 

Le  mary,  tournant  au  bout  de  treize  ou  quatorze  mois,  la 
trouva  en  tel  estât,  bien  marry  et  fasché  contr’elle.  Ne  faut 
point  demander  comment  ce  fut  à  elle,  qui  estoit  fort  habile,  à 
faire  ses  excuses,  et  à  un  sien  beau-frère. 

Enfin  elles  furent  telles  qu’elle  luy  dit  :  «  Monsieur,  l’événe- 
«  ment  de  vostre  voyage  en  est  cause,  qui  a  esté  si  mal  receu 
«  de  vostre  maistre  (car  il  n’y  fit  pas  bien  certes  ses  affaires),  et 
«  en  vostre  absence  l’on  vous  a  tant  prestez  de  charitez  pour 
«  n’y  avoir  point  fait  ses  besognes,  que,  sans  que  vostre  sei- 
«  gneur  se  mist  à  m’aymer,  vous  estiez  perdu  ;  et,  pour  ne  vous 
«  laisser  perdre,  je  me  suis  perdue  :  il  y  va  autant  et  plus  de 
«  mon  honneur  que  du  vostre;  pour  votre  avancement  je  ne 
«  me  suis  espargnéela  plus  précieuse  chose  de  moy  ;  jugez  donc 
«  si  j'ay  tant  failly  comme  vous  diriez  bien;  car,  autrement, 
«  vostre  vie,  vostre  honneur  et  faveur  y  fust  esté  en  bransle. 
«  Vous  estes  mieux  que  jamais  ;  la  chose  n’est  si  divulguée  que 
«  la  tache  vous  en  demeure  trop  apparente.  Sur  cela  excusez- 
«  moi  et  me  pardonnez.  » 

(1)  François  de  Lorraine,  duc  de  Guise,  tué  par  Poltrot.  Voy,  Rem.  sur  le 
mot  Adultérin,  page  547  du  Calh,  d'Esp.,  édit,  de  1699. 

Le  beau-frère,  qui  sravoit  dire  des  mieux,  et  qui  possible 
avoit  part  à  la  groisse,  y  enadjousta  autres  belles  paroles  et  pré¬ 
gnantes,  si  bien  que  tout  servit,  et  par  ainsi  l'accord  fut  fait,  et 
furent  ensemble  mieux  que  devant,  vivants  en  toute  francliise 
et  bonne  amitié;  dont  pourtant  le  prince  leur  maistre,  qui  avoit 
fait  la  débausehe  et  le  débat,  ne  l’estima  jamais  plus  (ainsi  que 
j'ay  ouy  dire)  comme  il  en  avoit  fait,  pour  en  avoir  tenu  si  peu 
de  compte  à  l'endroit  de  sa  femme  et  pour  l’avoir  beu  si  doux, 
tellement  qu’il  ne  l’estima  depuis  de  si  grand  cœur  comme  il 
l’avoit  tenu  auparavant,  encores  que,  dans  son  ame,  il  estoit 
bien  aise  que  la  pauvre  dame  ne  patist  point  pour  luy  avoir 
fait  plaisir.  J’ay  veu  aucuns  et  aucunes  excuser  cette  dame,  et 
trouver  qu’elle  avoit  bien  fait  de  se  perdre  pour  sauver  son 
mary  et  le  remettre  en  faveur. 

Oh!  qu'il  y  a  de  pareils  exemples  à  celuy-cy,  et  encores  h  un 
d’une  grande  dame  qui  sauva  la  vie  à  son  mary  qui  avoit  esté 
jugé  à  mort  en  pleine  cour,  ayant  esté  convaincu  de  grandes 
concussions  et  malles  versations  en  son  gouvernement  et  en  sa 
charge,  dont  le  mary  l’en  ayma  après  toute  sa  vie. 

—  J’ay  ouy  parler  d’un  grand  seigneur  aussi,  qui,  ayant  esté 
jugé  d’avoir  la  teste  tranchée,  si  qu’estant  desjà  sur  l’eschaiïault 
sa  grâce  survint,  que  sa  lille,  qui  e.stoit  des  plus  belles,  avoit 
obtenue,  et,  descendant  de  l’e-schaffault,  il  ne  dit  autre  chose 
sinon  :  «  Dieu,  sauve  le  bon  c..  de  ma  fdle,  qui  m’a  si  bien 
sauvé  !  » 

—  Saint  Augustin  est  en  doute  si  un  citoyen  chrestien  d’An¬ 
tioche  pécha  quand,  pour  se  délivrer  d’une  grosse  somme  d’ar¬ 
gent  pour  laquelle  il  estoit  estroitement  prisonnier,  permit  à  sa 
femme  de  coucher  avec  un  gentilhomme  fort  riche  qui  lui  pro¬ 
mit  de  l'acquitter  de  son  debte. 

Si  saint  Augustin  est  de  cette  opinion,  que  peut-il  donc  per¬ 
mettre  à  [)lusieurs  femmes,  veufves  et  filles,  qui,  pour  rachep- 
ter  leurs  peres,  parents  et  maris  voire  mesmes,  abandonnent 
leur  gentil  corps  sur  forces  inconvénients'qui  leur  surviennent, 
comme  de  prison,  d’e.sclavitude,  de  la  vie,  des  assauts  et  prise 
de  ville,  bref  une  infinité  d’autres,  jusques  à  gaigner  quelques- 
fois  des  capitaines  et  des  soldats,  pour  les  bien  faire  combattre 
et  tenir  leurs  partis,  ou  pour  soutenir  un  long  siège  et  reprendre 
une  place.  J’en  conterois  cent  sujets,  pour  ne  craindre  pour  eux 
à  prostituer  leur  chasteté  ;  et  quel  mal  en  peut-il  arriver  ny  es- 
candale  pour  cela?  mais  un  grand  bien. 

Qui  dira  donc  le  contraire,  qu’il  ne  face  bon  eslre  quelques 
fois  cocu,  puisque  l’on  en  tire  telles  commoditez  du  salut  de 
vies  et  de  rembarquement  de  faveurs,  grandeurs,  et  dignités  et 
biens,  que  j’en  cognois  beaucoup,  et  en  ay  ouy  parler  de  plu¬ 
sieurs  qui  se  sont  bien  avancés  par  la  beauté  et  par  le  devant 
de  leurs  femmes  ? 

Je  ne  veux  offenser  personne;  mais  j’œerois  bien  dire  que  je 
tiens  d’aucuns  et  d’aucunes  que  les  dames  leur  ont  bien  servy, 
et  que  certes  les  valeurs  d’aucuns  ne  les  ont  tant  fait  valoir 
qu’elles. 

—  Je  cognois  une  grande  et  habile  dame,  qui  fit  bailler  l’or¬ 
dre  à  son  mary,  et  l’eut  luy  seul  avec  les  deux  plus  grands 
princes  de  la  chrestienté.  Elle  luy  disoit  souvent,  et  devant  tout 
le  monde  (car  elle  estoit  de  plaisante  compagnie,  et  rencontroit 
très-bien)  ;  «  Ha!  mon  amy,  que  tu  eusses  couru  long-temps  fau- 
«  vettes  avant  que  tu  eusses  eu  ce  diable  que  tu  portes  au  col.  » 

—  J’en  ay  ouy  parler  d’un  grand  du  temps  du  roy  François, 
lequel  ayant  receu  l’ordre,  en  s’en  voulant  prévaloir  un  jour 
devant  feu  M.  de  la  Chaslaigneraye  mon  oncle,  et  luy  dit  :  «  Ha! 
«  que  vous  voudriez  avoir  cet  ordre  pendu  au  col  aussi  bien 
«  comme  moy!  »  Mon  oncle,  qui  estoit  prompt,  haut  à  la  main, 
et  scalabreux  s’il  en  fut  onc,  lui  respondit  :  «  J’aymerois  mieux 
-t  estre  mort  que  de  l’avoir  par  le  moyen  du  trou  que  vous  l’a- 
«  vez  eu.  »  L’autre  ne  luy  dit  rien,  car  il  savoit  bien  à  qui  il 
avoit  à  faire. 

—  J’ay  ouy  conter  d’un  grand  seigneur,  à  qui  sa  femme  ayant 
sollicité  et  porté  en  sa’maison  la  patente  d’une  des  grandes 
charges  du  pays  où  il  estoit,  que  son  prince  lui  avoit  octroyée 
par  la  faveur  de  sa  femme,  il  ne  la  voulut  accepter  nullement, 
d’autant  qu’il  avoit  sceu  que  sa  femme  avoit  demeuré  trois  mois 
avec  le  prince  fort  favorisée,  et  non  sans  soupçons.  Il  monstra 
bien  par-là  sa  générosité,  qu’il  avoit  toute  sa  vie  manisfestée  : 
toutes  fois  il  l’accepta,  après  avoir  fait  chose  que  je  ne  veux  dire. 

Et  voilà  comme  les  dames  ont  bien  fait  autant  ou  plus  de 
chevaliers  que  les  batailles,  que  je  nommerois,  les  cognoissant 
aussi  bien  qu’un  autre;  n’estoit  que  je  ne  veux  mesdire,  ny  faire 
escandale.  Et  si  elles  leur  ont  donné  des  honneurs,  elles  leur 
donnent  bien  des  richesses. 

J’en  connois  un  qui  estoit  pauvre  haire  lorsqu’il  amena  sa 
femme  à  la  Cour,  qui  estoit  très-belle  ;  et,  en  moins  de  deux  ans, 
ils  se  remirent  et  devinrent  fort  riches. 

—  Encore  faul-il  estimer  ces  dames  qui  eslèvent  ainsi  leurs 
maris  en  biens,  et  ne  les  rendent  coquins  et  cocus  tout  ensem¬ 
ble  :  ainsi  que  l’on  dit  de  Marguerite  de  Namur,  laquelle  fut  si 
sotte  de  s’engager  et  de  donner  tout  ce  qu’elle  pouvoit  à  Loüis 
duc  d’Orléans,  luy  qui  estoit  si  grand  et  si  puissant  seigneur,  et 
frère  du  roy,  et  tirer  de  son  mary  tout  ce  qu’elle  pouvoit,  si 
bien  qu’il  en  devint  pauvre,  et  fut  contiaint  de  vendre  sa  comté 
de  Bloys  audit  M.  d’Orléans,  lequel,  pensez  qu’il  la  luy  paya  de 
l’argent  et  de  la  substance  mesmes  que  sa  sotte  femme  luy  avoit 
tlonnée.  Sotte  bien  estoit-elle,  puisqu’elle  donnoit  à  plus  grand 
que  soy  ;  et  pensez  qu’après  il  se  moqua  et  de  l’une  et  de  l’au¬ 
tre-,  car  il  estoit  bien  homme  pour  le  faire,  tant  il  estoit  volage 
et  peu  constant  en  amours. 

—  Je  cognois  une  grande  dame,  laquelle  estant  venue  fort 
amoureuse  d’un  gentilhomme  de  la  Cour,  et  luy  par  conséquent 
jouissant  d'elle,  ne  luy  pouvant  donner  d’argent,  d’autant  que. 
son  mari  luy  tenoit  son  trésor  caché  comme  un  prestre,  luy 
donna  la  plus  grande  partie  de  ses  pierreries,  qui  montoient  à 
plus  de  trente  mille  escus;  si  bien  qu’à  la  Cour  on  disoit  qu'il 
pouvoit  bien  bastir,  puis  qu’il  avoit  force  pierres  amassées  et 
accumulées;  et  puis  après,  estant  venue  et  escheue  à  elle  une 
grande  succession,  et  ayant  mis  la  main  sur  quelques  vingt  mille 
escus,  elle  ne  les  garda  guèrr's  que  son  gallant  n’en  eust  sa  bonne 
part.  Et  disoit-on  que  si  cette  succession  ne  lui  fust  escheue,  ne 
sçachant  que  luy  pouvoir  plus  donner,  luy  eust  donné  jusques 
à  sa  robe  et  chemise;  en  quoy  tels  escroqueurs  et  escornifleurs 
sont  grandement  à  blasmer  d’aller  ainsi  ailambiquer  et  tirer 
toute  la  substance  de  ces  pauvres  diablesses  martelées  et  enca- 
priciées;  car  la  bourse  estant  si  souvent  revisitée,  ne  peut  de¬ 
meurer  toujours  en  son  enfleure,  ni  en  son  estre,  comme  la 
bourse  de  devant,  qui  est  toujours  en  son  mesme  estât,  et  preste 
à  y  pescher  qui  veut,  sans  y  trouver  à  .dire  les  prisonniers  qui 
y  sont  entrés  et  sortis.  Ce  bon  gentilhomme,  que  je  dis  si  bien 
empierré,  vint  quelque  temps  après  à  mourir;  et  toutes  ses 
hardes,  à  la  mode  de  Paris,  vindrent  à  estre  criées  et  vendues  à 
l’encan,  qui  furent  appréciées  à  cela,  et  recognuës  pour  les 
avoir  veuës  à  la  dame  par  plusieurs  personnes,  non  sans  grande 
honte  de  la  dame. 

—  Il  y  eut  un  grand  prince,  qui  aymant  une  fort  bonneste 
dame,  fit  achepter  une  douzaine  de  boutons  de  diamants  très- 
brillants,  et  proprement  mis  eu  œuvre,  avec  leurs  lettres  égyp- 

tiennes  et  hiéroglyfiques,  qui  contenoient  leur  sens  caché,  dont 
il  en  fit  lin  présent  à  sadite  maîtresse,  qui,  après  les  avoir  re¬ 
gardées  fixement,  lui  dit  qu'il  n’en  estoit  meshuy  plus  besoin  à 
elle  de  lettres  hiéroglyfiques,  puisque  les  escritures  estoient 
des-jà  accomplies  entre  eux  deux  ainsi  qu’elles  avaient  esté  entre 
cette  dame  et  le  gentilhomme  de  cy-dessus. 

—  J’ai  cogneu  une  dame  qui  disoit  souvent  à  son  mary  qu’elle 
le  rendroit  plustost  coquin  que  cocu  ;  mais  ces  deux  mots  te¬ 
nants  de  l’équivoque,  un  peu  de  l’un  de  l’autre  assemblèrent 
eu  elle  et  en  son  mary  ces  deux  belles  qualitez. 

—  J’ai  bien  cogneu  pourtant  beaucoup  et  une  infinité  de  da¬ 
mes  qui  n’ont  pas  ainsi  fait:  car  elles  ont  plus  tenu  serré  la 
bourse  de  leurs  escus  que  de  leur  gentil  corps  :  car,  encor  qu’el¬ 
les  fussent  très-grandes  dames,  elles  ne  vouloient  donner  que 
(juelques  bagues,  quelques  faveurs,  et  quelques  autres  petites 
gentillesses,  manchons  ou  escharpes,  pour  porter  pour  l’amour 
il'elles  et  les  faire  valoir. 

—  J’en  ay  cogneu  une  grande  qui  a  esté  fort  copieuse  et  li¬ 
bérale  en  cela;  car  la  moindre  de  ses  escharpes  et  faveurs 
([u’elle  donnoit  à  ses  serviteurs  estoit  de  cinq  cents  escus,  de 
mille  et  de  trois  mille,  où  il  y  avoit  plus  de  broderies,  plus  de 
perles,  plus  d’enrichissements,  de  chilFres,  de  lettres  hiéroglyfi- 
(jues  et  belles  inventions,  que  rien  au  monde  n’estoit  plus  beau. 
Elle  avoit  raison,  afin  que  ces  présents,  après  les  avoir  faits,  ne 
fussent  cachés  dans  des  coffres  ny  dans  des  bourses,  comme 
ceux  de  plusieurs  autres  dames,  mais  qu’ils  parussent  devant 
tout  le  monde,  et  que  son  amy  les  fist  valoir  en  les  contemplant 
sur  sa  belle  commémoration,  et  que  tels  présents  en  argent  sen- 
toient  plustost  leurs  femmes  communes  qui  donnent  à  leurs 
ruffians,  que  non  pas  leurs  grandes  et  honnestes  dames.  Quel- 
([uefois  aussi  elle  donnoit  bien  quelques  belles  bagues  de  riches 
pierreries;  car  ces  faveprs  et  escharpes  ne  se  portent  pas  com¬ 
munément,  si-non  en  un  beau  et  bon  affaire;  au  lieu  que  la 
bague  au  doigt  tient  bien  mieux  et  plus  ordinairement  compa¬ 
gnie  à  celuy  qui  la  porte. 

—  Certes  un  gentil  cavalier  et  de  noble  cœur  doit  estre  de 
cette  généreuse  complexion,  de  plustost  bien  .«ervir  sa  dame 
pour  les  beautés  qui  la  font  reluire  que  pour  tout  l’or  et  l’ar¬ 
gent  qui  reluisent  en  elle. 

Quant  à  moy,  je  me  puis  vanter  d’avoir  servy  en  ma  vie 
d’honnestes  dames,  et  non  des  moindres;  mais  si  j’eusse  voulu 

prendre  d’elles  ce  qu’elles  m’ont  présenté,  et  en  arracher  ce  que 
j’eusse  pu,  je  serois  riche  aujourd’huy,  ou  en  bien,  ou  en  ar¬ 
gent,  ou  en  meubles,  de  plus  de  trente  mille  escus  que  je  ne 
suis;  mais  je  me  suis  toujours  contenté  de  faire  paroistre  mes 
afléctions,  plus  par  ma  générosité  que  par  mon  avarice. 

Certainement  il  est  bien  raison  que,  puisque  l’homme  donne 
du  sien  dans  la  bourse  du  devant  de. la  femme,  que  la  femme  de 
mesme  donne  du  sien  aussi  dans  celle  de  l'homme,  mais  il  faut 
en  cela  peser  tout  ;  car,  tout  ainsi  que  l’homme  ne  peut  tant 
jetter  et  donner  du  sien  dans  la  bourse  de  la  femme  comme  elle 
voudroit,  il  faut  aussi  que  l’homme  soit  si  discret  de  ne  tirer  de 
la  bourse  de  la  femme  tant  comme  il  voudroit,  et  faut  que  la 
loy  en  soit  égale  et  mesurée  en  cela. 

—  J’ay  bien  veu  aussi  beaucoup  de  gentilshommes  perdre 
l’amour  de  leurs  maislresses  par  l’importunité  de  leurs  deman¬ 
des  et  avarices,  et  que  les  voyants  si  grands  demandeurs  et  si 
importuns  d’en  vouloir  avoir,  s’en  défaisoient  gentiment  et  les 
plantoient-là,  ainsi  qu’il  estoit  très-bien  employé. 

Voilà  poiirquoy  tout  noble  amoureux  doit  plustost  estre  tenté 
de  convoitise  charnelle  que  pécuniaire;  car  quand  la  dame  se- 
roit  par  trop  libérale  de  son  bien,  le  mary,  le  trouvant  se  di¬ 
minuer,  en  est  plus  marry  cent  fois  que  de  dix  mille  libéralitez 
qu’elle  feroit  de  son  corps.' 

Or  il  y  a  des  cocus  qui  se  font  par  vengeance  ;  cela  s’entend 
que  plusieurs  qui  ha'issent  (juelques  seigneurs,  gentilshommes 
ou  autres,  desquels  en  ont  rereu  quelques  desplaisirs  et  affronts, 
se  vangent  d’eux  eu  faisant  l’amour  à  leurs  femmes,  et  les  cor¬ 
rompent  en  les  rendant  gallants  cocus. 

—  .l’ay  cogneu  un  grand  prince,  lequel,  ayant  receu  quelques 
traits  de  rébellion  par  un  sien  sujet  grand  seigneur,  et  ne  se 
pouvant  vanger  de  liiy,  d’autant  qu’il  le  fuyoit  tant  qu’il  pou- 
voit,  de  sorte  qu’il  ne  le  pouvoit  aucunement  attraper  ;  sa  femme 
estant  un  jour  venne  à  sa  Cour  solliciter  l’accord  et  les  affaires 
de  son  mary,  le  prince  luy  donna  une  assignation  pour  en  con¬ 
férer  un  jour  dans  un  jardin  et  une  chambre  là  auprès;  mais 
ce  fut  pour  lui  parler  d’amours,  desquels  il  jouit  fort  facilement 
sur  l’heure  sans  grande  résistance,  car  elle  estoit  de  fort  bonne 
composition  :  et  ne  se  contenta  de  la  repasser,  mais  à  d’autres 
la  prostitua,  jusques  aux  valets-de -chambre  ;  et  par  ainsi  disoit 
le  prince  qu’d  se  sentoit  bien  vangé  de  son  sujet  pour  luy  avoir 
ainsi  repassé  sa  femme  et  couronné  sa  teste  d’une  belle  cou- 

ronne  de  cornes,  puisqu’il  vouloit  fiiire  du  petit  roy  et  de  sou¬ 
verain  ;  au  lieu  qu’il  vouloit  porter  couronne  de  fleurs  de  lys  (1  ), 
il  lui  en  falloit  bailler  une  belle  de  cornes. 

Ce  mesme  prince  en  fit  de  mesmes  par  la  suasion  de  sa  mère, 
qu’il  joüist  d’une  fille  et  princesse;  sçachant  qu’elle  devoit  es- 
pouser  un  prince  qui  lui  avoit  fait  desplaisir  et  troublé  l’Estat 
de  son  frere  bien  fort,  la  dépucella  et  en  joüit  bravement,  et 
puis  dans  deux  mois  fut  livrée  audit  prince  pour  pucelle  pré¬ 
tendue  et  pour  femme,  dont  la  vengeance  en  fut  fort  douce  en 
attendant  une  autre  plus  rude,  qui  vint  puis  après  (2).- 

—  ,!’ay  cogneu  un  fort  honnête  gentilhomme  qui,  servant  une 
belle  dame  et  de  bon  lieu,  lui  demandant  la  récompense  de  ses 
services  et  amours,  elle  luy  respondit  franchement  qu’elle  ne 
luy  en  donneroit  pas  pour  un  double,  d’autant  qu’elle  estoit  très 
asseurée  qu'il  ne  l’aymoit  tant  pour  cela,  et  ne  lui  portoit  point 
tant  d’affection  pour  sa  beauté,  comme  il  disoit,  sinon  qu’en 
jouissant  d’elle  il  se  vouloit  vanger  de  son  mary  qui  luy  avoit  fait 
quelque  desplaisir,  et  pour  ce  il  en  vouloit  avoir  ce  contente¬ 
ment  dans  son  ame,  et  s’en  prévaloir  puis  après;  mais  le  gentil¬ 
homme,  luy  asseurant  du  contraire,  continua  à  la  servir  plus 
de  deux  ans  si  fidèlement  et  de  si  ardent  amour,  quelle  en  prit 
cognoissance  ample  et  si  certaine,  qu’elle  luy  octroya  ce  qu’elle 
lui  avoit  tousjours  refusé,  l  asseurant  que  si  du  commencement 
de  leurs  amours  elle  n’eust  eu  opinion  de  quelque  vengeance 
projettée  en  luy  par  ce  moyen,  elle  l’eust  rendu  aussi  bien  content 
comme  elle  fit  à  la  fin  ;  car  son  naturel  esloit  de  l’aymer  et  fa¬ 
voriser.  Voyez  comme  cette  dame  se  sceut  sagement  commander, 
que  l’amour  ne  la  transporta  point  à  faire  ce  qu’elle  desiroit  le 
plus,  sans  qu’elle  vouloit  qu’on  l’aymast  pour  ses  mérites,  et 
non  pour  le  seul  sujet  de  vindicte. 

—  Feu  M.  de  Gua,  un  des  parfaits  et  gallants  gentilshommes 
du  monde  en  tout,  me  convia  à  la  Cour  un  jour  d’aller  disiier 
avec  luy  ;  il  avoit  assemblé  une  douzaine  des  plus  sçavants  de 
la  Cour,  entre  autres  M.  l’esvesque  de  Dole,  de  la  maison  d’Es- 
pinay  en  Bretagne,  MM.  de  Ronsard,  de  Ba'if,  Desportes,  d’Au- 
bigny  (ces  deux  sont  encore  en  vie,  qui  m’en  pourroient  démen¬ 
tir),  et  d’autres  desquels  ne  me  souviens,  et  n’y  avoit  homme 


(1)  Cela  pourroit  bien  regarder  Henri  de  Lorraine,  duc  de  Guise,  tué  à  Blois. 

(2)  Ceci  pourroit  encore  mieux  regarder  Marguerite  de  Valois,  le  roi  de 
Navarre,  le  duc  d’Anjou  et  la  Saint-Barthélemy. 

d’espée  que  M.  de  Gua  et  moi.  En  devisant  durant  le  disner  de 
l’amour  et  des  commodilez  et  incommoditez,  plaisirs  et  des¬ 
plaisirs,  du  bien  et  du  mal  qu’il  apportait  en  sa  joüissance, 
après  que  chacun  eut  dit  son  opinion  et  de  l’un  et  de  l’autre, 
il  conclud  que  le  souverain  bien  de  cette  joüissance  gisoit  en 
cette  vengeance,  et  pria  un  chacun  de  tous  ces  grands  person¬ 
nages  d’en  faire  un  quatrain  impromptu  ;  ce  qu’ils  firent.  Je  les 
voudrois  avoir  pour  les  insérer  icy,  sur  lesquels  M.  de  Dol,  qui 
disoit  et  escrivoit  d’or,  emporta  le  prix. 

Et  certes,  M.  de  Gua  avoit  occasion  de  tenir  cette  proposition 
contre  deux  grands  seigneurs  que  je  sçay  leur  faisant  porter  les 
cornes  pour  la  haine  qu’ils  lui  portaient  ;  car  leurs  femmes  es- 
toient  très-belles  ;  mais  en  cela  il  en  tiroit  double  plaisir,  la 
vengeance  et  le  contentement.  J’ay  cogneu  force  gens  qui  se 
sont  revangés  et  délectez  en  cela,  et  si  ont  eu  cette  opinion. 

—  J’ay  cogneu  aussi  de  belles  et  bonnesles  dames,  disant  et 
affirmant  que  quand  leurs  marys  les  avoient  maltraitées  et  ru¬ 
doyées  et  tansées  ou  censurées,  ou  battues  ou  fait  autres  mau¬ 
vais  tours  et  outrages,  leur  plus  grande  délectation  estoit  de  les 
faire  cornards,  et  en  les  faisant  songer  à  eux,  les  brocarder,  se 
moquer  et  rire  d’eux  avec  leurs  amis,  jusques-là  de  dire 
qu’elles  en  entroient  davantage  en  appétit  et  certain  ravissement 
de  plaisir  qui  ne  se  pouvoit  dire. 

—  J’av  ouy  parler  d’une  belle  et  honnestc  femme,  à  laquelle 
estant  demandé  une  fois  si  elle  n’avoit  jamais  fait  son  mary 
cocu,  elle  respondit  :  «  Et  pourquoy  l’aurois-je  fait,  puisqu'il  ne 
«  m'a  jamais  battue  ny  menacée?  »  Comme  voulant  dire  que, 
s’il  eust  fait  l’un  des  deux,  son  champion  de  devant  en  eust  tost 
fait  la  vengeance. 

—  Et  quant  à  la  mocquerie,  j’ay  cogneu  une  fort  belle  et  hon- 
neste  dame,  laquelle,  estant  en  ces  doux  altères  de  plaisirs,  et 
en  ces  doux  bains  de  délices  et  d’aise  avec  son  amy,  il  luy  ad¬ 
vint  qu’ayant  un  pendant  d’oreille  d’une  corne  d’abondance  qui 
n’estoit  ([ue  de  verre  noir,  comme  on  les  portoit  alors,  il  vint, 
par  force  de  se  remuer  et  enlrelasser  et  follastrer,  à  se  rompre. 
Elle  dit  à  son  amy  soudain  :  «  Vo\ez  comme  nature  est  très-bien 
«  prévoyante;  car  pour  une  corne  que  j’ay  rompue,  j’en  fais  ici 
«  une  douzaine  d’autres  à  mon  pauvre  cornard  de  mary,  pour 
«  s’en  parer  un  jour  d’une  bonne  feste  s’il  veut.  » 

Une  autre,  ayant  laissé  son  mary  couché  et  endormy  dans  le 
lict,  vint  voir  son  amy  avant  se  coucher  ;  et  ainsi  qu’il  luy  eut 

demandé  où  estoit  son  mary,  elle  liiy  rcspondit  :  «  Il  garde  le 
«  lict  et  le  nid  du  cocu  de  peur  qu'un  autre  n’y  vienne  pondre; 

«  mais  ce  n'est  pas  à  son  lict,  ny  à  ses  linceuls,  ny  à  son  nid 
«  que  vous  en  voulez,  c’est  à  moi  qui  vous  suis  venue  voir,  et 
«  l'ay  laissé  là  en  sentinelle,  encore  qu'il  soit  bien  endormy.  » 

—  A  propos  de  sentinelle,  j’ay  ouy  faire  un  conte  d’un  gen¬ 
tilhomme  de  valeur,  que  j’ai  cogneu,  lequel  un  jour  venant  en 
question  avec  une  fort  honneste  dame  que  j’ay  aussi  cogneue, 
il  luy  demanda,  par  manière  d’injure,  si  elle  n’avoit  jamais  fait 
de  voyage  à  Saint  Mathurin  (I).  «  Ouy,  dit-elle  ;  mais  je  ne  pus 
«  jamais  entrer  dans  l’église,  car  elle  estoit  si  pleine  et  si  bien 
«  gardée  de  cocus,  qu'ils  ne  m’y  l:ii,ssèrent  jamais  entrer  ;  et 
«  vous  qui  estiés  des  principaux,  vous  estiez  au  clocher  pour 
«  faire  la  sentinelle  et  advertir  les  autres.  » 

.l’en  conterois  mille  autres  risées,  mais  je  n’aurois  jamais 
fait  :  si  espère-je  d’en  dire  pourtant  en  quelque  coin  de  ce  livre. 

—  Il  y  a  des  cocus  qui  sont  débonnaires,  qui  d’eux  mesmes 
.se  convient  à  cette  feste  de  cocuage;  comme  j’en  ay  cogneu  au¬ 
cuns  qui  disoient  à  leurs  femmes  :  «  Un  tel  est  amoureux  de 
«  vous,  je  le  cognois  bien,  il  nous  vient  souvent  visiter,  mais 
«  c'est  pour  l’amour  de  vous,  mamie.  Feites-luy  bonne  chère; 

«  il  nous  peut  faire  beaucoup  do  plaisir;  son  accointance  nous 
«  peut  beaucoup  servir.  » 

D’autres  disent  à  aucuns  :  «  Ma  femme  est  amoureuse  de 
«  vous,  elle  vous  ayme;  venez  la  voir,  vous  luy  ferez  plaisir; 

«  vous  causerez  et  deviserez  ensemble,  et  passerez  le  temps.  » 
Ainsi  convient-ils  les  gens  à  leurs  despens. 

Comme  fit  l’empereur  Adrian,  lequel,  estant  un  jour  en  .An¬ 
gleterre  (ce  dit  sa  vie)  menant  la  guerre,  eut  plusieurs  advis 
comme  sa  femme,  l’impératrice  Sabine,  faisoit  l’amour,  à  toutes 
restes  à  Rome,  avec  force  gallants  gentilshommes  romains.  De 
cas  de  fortune,  elle  ayant  escrit  une  lettre  de  Rome  en  hors  à 
un  gentilhomme  romain  qui  estoit  avec  l'empereur  en  Angle¬ 
terre,  se  complaignant  qu’il  l’avoit  oubliée  et  qu’il  ne  faisoit 
plus  compte  d'elle,  et  qu’il  n’esloit  pas  possible  qu’il  n’eust 
quelques  amourettes  par  de-là,  et  que  qiielque  mignone  affettée 
ne  l’eust  espris  dans  les  lacs  de  sa  beauté;  cette  lettre  d’avan- 
ture  tomba  entre  les  mains  d'Adrian,  et  comme  ce  gentilhomme, 


(1)  C’est-à-dire,  fait  folie  de  son  corps,  comme  on  parle,  parce  qu’on  va  en 
pèlerinage  à  l’église  de  ce  saint  pour  être  guéri  de  la  folie. 

quelques  jours  après,  demanda  congé  à  l’Empereur  sous  cou¬ 
leur  de  vouloir  aller  jusques  à  Rome  promptement  pour  les  af¬ 
faires  de  sa  maison,  Adrian  luy  dit  en  se  jouant  :  «  Eh  bien  , 
jeune  homme,  allez  y  hardiment,  cai'  l'impératrice  ma  femme 
vous  y  attend  en  bonne  dévotion.  »  Quoy  voyant  le  Romain, 
et  que  l’Empereur  avoit  descouvert  le  secret  et  luy  en  pourroit 
faire  mauvais  tour,  sans  dire  adieu  ny  gare,  partit  la  nuit  après 
et  s’enfuit  en  Yrlande. 

Il  ne  devoit  pas  avoir  grand  peur  pour  cela,  comme  l’Empe¬ 
reur  luy  mesine  disoit  souvent,  estant  abreuvé  a  toute  heure 
des  amours  débordés  de  sa  femme  :  «  Certainement  si  je  n’estoi.s 
«  empereur,  je  me  serois  bientost  défait  de  ma  femme;  mais  je 
«  ne  veux  monstrer  mauvais  exemple.  »  Comme  voulant  dire 
que  n'importe  aux  grands  qu'ils  soient-là  logés  ;  aussi  qu’ils  ne 
se  diviilgent.  Quelle  sentence  pourtant  pour  les  grands!  laquelle 
aucuns  d’eux  ont  pratiquée,  mais  non  pour  ces  raisons.  Voilà 
comme  ce  bon  empereur  assistoit  joliment  à  se  faire  cocu. 

—  Le  bon  Marc  Aurele,  ayant  sa  femme  Faustine  une  bonne 
vesse,  et  luy  estant  conseillé  de  la  chasser,  il  respondit  :  «  Si 
«  nous  la  quittons,  il  faut  aussi  quitter  son  douaire,  qui  est 
«  l’empire;  et  qui  ne  voudroit  estre  cocu  de  mesme  pour  un  tel 
«  morceau,  voire  moindre?  » 

Son  fds  Antoninus  Verus,  dit  Comodus,  encore  qu’il  devint  fort 
cruel,  en  dit  de  mesme  à  ceux  qui  luy  conseilloient  de  faire  mou¬ 
rir  ladite  Faustine  sa  mère,  qui  fut  tant  amoureuse  et  chaude 
après  un  gladiateur,  qu’on  ne  la  put  jamais  guérir  de  ce  chaud 
mal,  jusques  à  ce  qu’on  s’advisast  de  faire  mourir  ce  maraut 
gladiateur  et  luy  faire  boire  son  sang. 

—  Force  marys  ont  fait  et  font  de  mesme  que  ce  bon  Maïc 
Aurele,  qui  craignent  de  faire  mourir  leurs  femmes  putains,  de 
peur  d’en  perdre  les  grands  biens  qui  en  procèdent,  et  ayment 
mieux  estre  riches  cocus  à  si  bon  marché  qu’estre  coquins. 

—  Mon  dieu!  que  j’ay  cogneu  plusieurs  cocus  qui  ne  ces- 
soient  jamais  de  convier  leurs  parents,  leurs  amys,  leurs  com¬ 
pagnons,  de  venir  voir  leurs  femmes,  jusques  à  leur  faire  festins 
pour  mieux  les  attirer;  et  y  estant,  les  laisser  seuls  avec  elle.s 
dans  leurs  chambres,  leurs  cabinets,  et  puis  s’en  aller  et  leur 
dire  :  «  Je  vous  laisse  ma  femme  en  garde.  » 

—  J’en  ay  cogneu  un  do  par  le  monde,  que  vous  eiissiés  dit 
que  toute  sa  félicité  et  contentement  gisoit  à  estre  cocu,  ets’es- 
tudioit  d’en  trouver  les  occasions,  et  surtout  ii’oub'ioit  ce  pre- 

mier  mot  :  «  Ma  femme  est  amoureuse  de  vous  ;  l’aymez-vous 
«  autant  qu’elle  vous  aime?  »  Et  quand  il  voyoit  sa  femme  avec 
son  serviteur,  bien  souvent  il  emmenoit  la  compagnie  hors  de 
la  chambre  pour  s’aller  pourmener,  les  laissant  tous  deux  en¬ 
semble,  leur  donnant  beau  loisir  de  traitter  leurs  amours;  et  si 
par  cas  ilavoit  à  faire  à  tourner  prestement  en  la  chambre,  dès 
le  bas  du  degré  il  crioit  haut,  il  demandoit  quelqu’un,  il  cra- 
choit  ou  il  toussoit,  afin  qu’il' ne  trouvast  les  amants  sur  le  fait; 
car  volontiers,  encore  qu’on  le  sçache  et  qu’on  s’en  doute,  ces 
vues  et  surprises  ne  sont  guières  agréables  ny  aux  uns  ny  aux 
autres. 

Aussi  ce  seigneur  faisant  un  jour  bastir  un  beau  logis,  et  le 
maistre  masson  luy  ayant  demandé  s’il  ne  le  vouloit  pas  illustrer 
de  corniches,  il  respondit  :  «  Je  ne  sçay  que  c’est  que  corniches; 
«  demandez-le  à  ma  femme,  qui  le  sçait  et  qui  sçait  l’art  de 
«  géométrie;  et  ce  qu’elle  dira  faites-le.  » 

—  Bien  fit  pis  un  que  je  sçay,  qui,  vendant  un  jour  une  de 
ses  terres  à  un  autre  pour  cinquante  mille  escus,  il  en  prit  qua¬ 
rante-cinq  mille  en  or  et  argent,  et  pour  les  cinq  restants  il  prit 
une  corne  de  licorne  ;  grande  risée  pour  ceux  qui  le  sceurent. 
«  Comme,  disoient-ils,  s’il  n’avoit  assez  de  cornes  chez  soy  sans 
«  y  adjouster  celle-là.  » 

—  J’aycogneu  un  très-grand  seigneur,  brave  et  vaillant,  lequel 
vint  à  dire  à  un  honneste  gentilhomme  qui  estoit  fort  son  servi¬ 
teur,  en  riant  pourtant  :  «  Monsieur  un  tel,  je  ne  sçay  ce  que 
«  vous  avez  fait  à  ma  femme,  mais  elle  est  si  amoureuse  de  vous 
«  que  jour  et  nuict  elle  ne  me  fait  que  parler  de  vous,  et  sans 
«  cesse  me  dit  vos  louanges.  Pour  toute  responseje  luy  dis  que 
«  je  vous  connois  plustost  qu’elle,  et  sçay  vos  valeurs  et  vos 
«  mérites,  qui  sont  grands.  »  Qui  futestonné!  ce  fut  ce  gentil¬ 
homme,  car  il  ne  venoit  que  de  mener  cette  dame  sous  le  bras 
à  vespres,  où  la  Reyne  alloit.  Toutesfois  le  gentilhomme  s’asseura 
tout  d’un  coup  et  luy  dit  :  «  Monsieur,  je  suis  très-humble  ser- 
«  viteur  de  madame  vostre  femme,  et  fort  redevable  de  la  bonne' 
«  opinion  qu’elle  a  de  moi,  et  l’honore  beaucoup  ;  mais  je  ne  luy 
«  fais  pas  l’amour  (disoit-il  en  bouffonnant),  mais  je  luy  fais  bien 
«  la  cour  par  vostre  bon  advis  que  vous  me  donnastes  derniere- 
«  ment;  d’autant  qu’elle  peut  beaucoup  à  l’endroit  de  ma  mais- 
«  tresse,  que  je  puis  espouser  par  son  moyen,  et  par  ainsi  j’espère 
»  qu’elle  m’y  sera  aidante.  » 

Ce  prince  n’en  fit  plus  autre  semblant,  sinon  que  de  rire  et 

admonester  le  gentilhomme  de  courtiser  sa  femme  plus  que  ja¬ 
mais,  ce  qu’il  fit,  estant  bien-aise  sous  ce  prétexte  de  servir  une 
si  belle  dame  de  prince,  laquelle  luy  faisoit  bien  oublier  son  autre 
maistresse  qu’il  vouloit  espouser,  et  ne  s’en  soucier  guières,  si¬ 
non  que  ce  masque  bouchoit  et  déguisoit  tout. 

Si  ne  put-il  faire  tant  qu’il  n’entrast  un  jour  en  jalousie,  que 
voyant  ce  gentilhomme  dans  la  chambre  de  la  Reyne  porter  au 
bras  un  ruban  incarnadin  d’Espagne,  qu’on  avoit  apporté  par 
belle  nouveauté  à  la  Cour,  et  l’ayant  tasté  et  manié  en  causant 
avec  luy,  alla  trouver  sa  femme,  qui  estoit  près  du  lict  de  la 
Reyne,  qui  en  avoit  un  tout  pareil,  lequel  il  mania  et  toucha 
tout  de  mesme,  et  trouva  qu’il  estoit  tout  semblable  et  de  la 
mesme  pièce  que  l’autre  :  si  n’en  sonna  -il  pourtant  jamais  mot, 
et  n’en  fut  autre  chose.  Et  de  telles  amours  il  en  faut  couvrir  si 
bien  les  feux  par  telles  cendres  de  discrétion  et  de  bons  advis, 
quelles  ne  se  puissent  descouvrir  ;  car  bien  souvent  l’escandale 
ainsi  descouvert  dépite  plus  les  marys  contre  leurs  femmes,  que 
quand  le  tout  se  fait  à  cachettes,  pratiquant  en  cela  le  proverbe  : 
Si  non  caste,  lamen  caulè  (1). 

—  Que  j’ay  veu  en  mon  temps  de  grands  escandales  et  de 
grands  inconvénients  pour  les  indiscrétions  et  des  dames  et  de 
leurs  serviteurs!  Que  leurs  marys  s’en  soudoient  aussi  peu  que 
rien,  mais  qu’ils  fissent  bien  leurs  faits,  so<<o  coperte  (2),  comme 
on  dist,  et  ne  fust  point  divulgué. 

—  J’en  ay  cogneu  une  qui  tout  à  trac  faisoit  paroistre  ses 
amours  et  ses  faveurs,  qu’elle  départoit  comme  si  elle  n’eust  eu 
de  mary  et  ne  fust  esté  sous  aucune  puissance,  n’en  voulant 
rien  croire  l’advis  de  ses  serviteurs  et  amys,  qui  lui  en  remons- 
troient  les  inconvénients  :  aussi  bien  mal  luy  en  a-t-il  pris. 

Cette  dame  n’a  jamais  fait  ce  que  plusieurs  autres  dames  ont 
fait;  car  elles  ont  gentiment  traitté  l’amour,  et  se  sont  données 
du  bon  temps  sans  en  avoir  donné  grand  connoissance  au  monde, 
sinon  par  quelques  soupçons  légers,  qui  n’eussent  jamais  pu 
monstrer  la  vérité  aux  plus  clairvoyants;  car  elles  accostoient 
leurs  serviteurs  devant  le  monde  si  dextrement,  et  les  entrete- 
noient  si  escortement  (3),  que  ny  leurs  marys  ny  les  espions  de 
leur  vie  ny  eussent  sceu  que  mordre;  et  quand  ils  alloient  en 


(1)  C’est-à-dire,  sinon  chastement,  du  moins  finement. 

(2)  C'est-à-dire,  sous  les  couvertes  ou  en  cachette. 

(3)  Accortemeiit. 

quelque  voyage,  ou  qu’ils  vinssent  à  mourir,  elles  couvroient 
et  cachoient  leurs  douleurs  si  sagement  qu’on  n’y  connoissoit 
rien. 

—  J’ay  cogneu  une  dame  belle  et  honneste,  laquelle,  le  jour 
qu’un  grand  seigneur  son  serviteur  mourut,  elle  parut  en  la 
chambre  de  la  Reyne  avec  un  visage  aussi  guay  et  riant  que  le 
jour  paravant.  D’aucuns  l’en  estimoient  de  cette  discrétion,  et 
qu’elle  le  faisoit  de  peur  de  desplaire  et  irriter  le  Roy,  qui  n’ay- 
moit  pas  le  trespassé.  D’aucuns  la  blasmoient,  attribuants  ce 
geste  plustost  à  manquement  d’amour,  comme  l’on  disoit  qu’elle 
n’en  estoit  guières  bien  garnie,  ainsi  que  sont  toutes  celles  qui 
se  meslent  de  cette  vie. 

—  J’ay  cogneu  deux  belles  et  honnestes  dames,  lesquelles, 
ayant  perdu  leurs  serviteurs  en  une  fortune  de  guerre,  firent  de 
tels  regrets  et  lamentations,  et  monstrèrent  leur  dueil  par  leurs 
habits  bruns,  plus  d’eau-benistiers,  d'aspergez  d’or  engravez, 
plus  de  lestes  de  morts,  et  de  toutes  sortes  de  trophées  de 
la  mort  en  leurs  affiquets,  joyaux  et  bracelets  qu’elles  portoient, 
qui  les  escandalisérent  fort,  et  cela  leur  nuict  grandement;  mais 
leurs  marys  ne  s’en  soudoient  autrement. 

Voilà  en  quoy  ces  dames  se  transportent  en  la  publication  de 
leurs  amours,  lesquelles  pourtant  on  doit  louer  et  priser  en  leurs 
constances,  mais  non  en  leur  discrétion  ;  car  pour  cela  il  leur  en 
fait  très-mal.  Et  si  telles  dames  sont  blasmables  en  cela,  il  y  a 
beaucoup  de  leurs  serviteurs  qui  en  méritent  bien  la  réprimandé 
aussi  bien  (]u’elles;  car  ils  contrefont  des  transis  comme  une 
chèvre  qui  est  en  gesine,  et  des  langoureux;  ils  jettent  leurs 
yeux  sur  elles  et  les  envoyent  en  ambassade  ;  ils  font  des  gestes 
passionnés,  des  soupirs  devant  le  monde;  fisse  parent  des  cou¬ 
leurs  de  leurs  dames  si  apparemment;  bref,  ils  se  laissent  aller  à 
tant  de  sottes  indiscrétions,  que  lesaveugles's’en  appercevroient: 
les  uns  aussi  bien  pour  le  faux  que  pour  le  vray,  afin  de  donner 
à  entendre  à  toute  une  Cour  qu’ils  sont  amoureux  en  bon  lieu,  et 
qu’ils  ont  bonne  fortune;  et  Dieu  sçait,  possible,  on  ne  leur  en 
donneroitpas  l’aumosne  pour  un  liard,  quand  bien  on  en  devroit 
perdre  les  œuvres  de  charité. 

—  Je  cognois  un  gentilhomme  et  seigneur,  lequel,  voulant 
abrever  le  monde  qu’il  estoit  venu  amoureux  d'une  belle  et  hon¬ 
neste  dame  que  je  sçay,  fit  un  jour  tenir  son  petit  mulet  avec 
deux  de  ses  pages  et  laquais  au  devant  sa  porte.  Par  cas,  M.  de 
Strozze  et  moi  passasmes  par-là  et  vismes  ce  mystère  de  ce  mulet, 

ces  pages  et  laquais.  Il  leur  demanda  soudain  où  estoit  leur  mais- 
tre;  ils  firent  response  qu’il  estoit  dans  le  logis  de  cette  dame  :  à 
qiioy  M.  de  Strozze  se  mit  à  rire  et  me  dire  que  sur  sa  vie  il 
gaigeroit  qu’il  n’y  estoit  point,  et  soudain  posa  son  page  en  sen¬ 
tinelle  pour  voir  si  ce  faux  amant  sortiroit  ;  et  de-là  nous  en  al- 
lasmes  soudain  en  la  chambre  de  la  Reyne,  où  nous  le  trouvas- 
mes,  et  non  sans  rire  luy  et  moy  :  et  sur  le  soir  nous  le  vinsmes 
accoster,  et,  en  feignant  de  luy  faire  la  guerre,  nous  luy  deman- 
dasmes  où  il  estoit  à  telle  heure  après  midy,  et  qu’il  ne  s’en 
sçauroit  laver,  car  nous  y  avions  veu  le  mulet  et  ses  pages  de¬ 
vant  la  porte  de  cette  dame.  Luy,  faisant  la  mine  d’estre  fasché 
que  nous  avions  veu  cela,  et  de  quoy  nous  luy  en  faisions  la 
guerre  de  faire  l’amour  en  ce  bon  lieu,  il  nous  confessa  vrayment 
qu’il  y  estoit  ;  mais  il  nous  pria  de  n’en  sonner  mot,  autrement  que 
nous  le  mettrions  en  peine,  et  cette  pauvre  dame  qui  en  seroit  es- 
candalisée  et  mal  venue  de  son  mary,  ce  que  nous  luy  promis- 
mes  riants  tousjours  à  pleine  gorge  et  nous  mocquant  de  luy, 
encor  qu’il  fust  assez  grand  seigneur  et  qualifié,  de  n’en  parler 
jamais  et  que  cela  ne  sortiroit  de  nostre  bouche.  Si  est-ce  qu’au 
bout  de  quelques  jours  qu’il  continuoit  ses  coups  faux  avec  .son 
mulet  trop  souvent,  nous  luy  descouvrismes  la  fourbe  et  luy  en 
fismes  la  guerre  à  bon  escient  et  en  bonne  compagnie,  dont  de 
honte  s’en  désista;  car  la  dame  le  sceut  par  nostre  moyen,  qui 
fit  guetter  un  jour  le  mulet  et  les  pages,  les  faisant  chasser  de 
devant  sa  porte  comme  gueux  de  l’hostiere  :  et  si  fismes  bien 
mieux,  car  nous  le  disrnes  à  son  mary,  et  luy  en  fismes  le  conte 
si  plaisamment,  qu’il  le  trouva  si  bon  qu’il  en  rit  luy-mesmes  à 
son  aise,  et  dist  qu’il  n’avoit  pas  peur  que  cet  homme  le  fist  ja¬ 
mais  cocu;  et  que  s’il  ne  trouvoil  ledit  mulet  et  ses  pages  bien 
logés  à  la  porte,  qu’il  la  leur  feroit  ouvrir  et  entrer  dedans,  pour 
les  mettre  mieux  à  couvert  et  à  leur  aise,  et  se  garder  du  chaud, 
ou  du  froid,  ou  de  la  pluye.  D’autres  pourtant  le  faisoient  bien 
cocu.  Et  voilà  comme  ce  bon  seigneur,  aux  despens  de  cette  hon- 
neste  dame,  de  laquelle  en  estant  devenu  amoureux,  se  vouloit 
prévaloir  sans  avoir  respect  d’aucun  escandale. 

—  .l’ay  cogneu  un  gentilhomme  qui  escandalisa  par  ses  façons 
de  faire  une  fort  belle  et  honneste  dame,  de  laquelle  en  estant 
devenu  amoureux  quelque  temps,  et  la  pressant  d'en  obtenir  ce 
bon  petit  morceau  gardé  pour  la  bouche  du  mary,  elle  luy  refusa 
tout  à  plat,  et  après  plusieurs  refus,  il  luy  dit  comme  désespéré: 
«  lié  bien  !  vous  ne  le  voulez  pas,  et  je  vous  jure  que  je  vous 

«  ruineray  d’honneur.  »  Et  pour  ce  faire  s’advisa  de  faire  tant 
d'allées  et  venues  à  cachettes,  mais  pourtant  non  si  secrettes 
qu’il  ne  se  montrast  à  plusieurs  yeux  exprès,  et  donnast  moyen 
de  s’en  appercevoir  de  nuit  et  de  jour,  à  la  maison  où  elle  se  te- 
noit;  braver  et  se  vanter  sous  main  de  ses  bonnes  fausses  fortu¬ 
nes,  et  devant  le  monde  rechercher  la  dame  avec  plus  de  pri¬ 
vautés  qu’il  n’avoit  occasion  de  le  faire,  et  parmy  ses  compa¬ 
gnons  faire  du  gallant  plus  pour  le  faux  que  pour  le  vray  ;  si 
bien  qu’estant  venu  un  soir  fort  tard  en  la  chambre  de  cette 
dame  tout  bousché  de  son  manteau,  et  se  cachant  de  ceux  de  la 
maison,  après  avoir  joué  plusieurs  de  ces  tours,  fut  soubçonné 
par  le  maistre  d’hostel  de  la  maison,  qui  fit  faire  le  guet  :  et,  ne 
l’ayant  pu  trouver,  le  mary  pourtant  battit  sa  femme  et  luy  donna 
quelques  soufflets;  mais  poussé  après  du  maistre  d’hostel,  qui 
luy  dit  que  ce  n’estoit  assez,  la  tua  et  la  dagua,  et  en  eut  du  Roy 
fort  aisément  sa  grâce.  Ce  fut  grand  dommage  de  cette  dame, 
car  elle  estoit  très-belle.  Depuis,  ce  gentilhomme  qui  en  avoit 
esté  cause  ne  le  porta  guiéres  loin,  et  fut  tué  en  une  rencontre 
de  guerre,  par  permission  de  Dieu,  pour  avoir  si  injustement 
osté  l’honneur  et  la  vie  à  cette  honneste  dame. 

Pour  dire  la  vérité  sur  cet  exemple  et  sur  une  infinité  d’autres 
que  j’ay  veus,  il  y  a  aucunes  dames  qui  ont  grand  tort  d’elles- 
mêmes,  et  qui  sont  les  vrayes  causes  de  leurs  escandales  et  des¬ 
honneur;  car  elles-mêmes  vont  attaquer  les  escarmouches,  et 
attirent  les  gallants  à  elles,  et  du  commencement  leur  font  les 
plus  belles  caresses  du  monde,  des  privautez,  des  familiaritez, 
leur  donnent  par  leurs  doux  attraits  et  belles  paroles  des  espé¬ 
rances  ;  mais  quand  il  faut  venir  à  ce  point,  elles  le  desnient  tout 
à  plat.  De  sorte  que  les  honnestes  hommes  qui  s’estoient  propo¬ 
sez  force  choses  plaisantes  de  leur  corps,  se  desesperent  et  se 
despitent  en  prenant  un  congé  rude  d’elles,  les  vont  déshono¬ 
rant  et  les  publient  pour  les  plus  grandes  vesses  du  monde,  et  en 
content  cent  fois  plus  qu’il  n’y  en  a. 

Donc  voilà  pourquoy  il  ne  faut  jamais  qu’une  honneste  dame 
se  mesle  d’attirer  à  soy  un  gallant  gentilhomme,  et  se  laisse  ser¬ 
vir  à  luy,  si  elle  ne  le  contente  à  la  fin  selon  ses  mérites  et  ses 
services. 

Il  faut  qu’elle  se  propose  cela  si  elle  ne  veut  estre  per¬ 
due,  mesme  si  elle  a  affaire  à  un  honneste  et  gallant  homme  : 
autrement,  dès  le  commencement,  s’il  la  vient  accoster,  et 
qu’elle  voye  que  ce  soit  pour  ce  point  tant  désiré  à  qui  il 

adresse  ses  vœux,  et  qu’elle  n’aye  point  envie  de  luy  en  don¬ 
ner,  il  faut  qu’elle  luy  donne  son  congé  dès  l’entrée  du  logis  ; 
car,  pour  en  parler  franchement,  toutes  dames  qui  se  laissent 
aymer  et  servir  s’obligent  tellement,  qu’elles  ne  se  peuvent  dé¬ 
dire  du  combat;  il  faut  qu’elles  y  viennent  tost  ou  tard,  quoy 
qu’il  tarde. 

Mais  il  y  a  des  dames  qui  se  plaisent  à  se  faire  servir  pour 
rien,  sinon  pour  leurs  beaux  yeux,  et  disent  qu’elles  désirent  es- 
tre  servies,  que  c’est  leur  félicité,  mais  non  de  venir  là,  et  di¬ 
sent  qu’elles  prennent  plaisir  à  désirer  et  non  à  exécuter.  J’en  ay 
veu  aucunes  qui  me  l’ont  dit  :  toutesfois  il  ne  faut  pourtant 
qu’elles  le  prennent  là,  car  si  une  fois  elles  se  mettent  à  désirer, 
sans  point  de  doute  il  faut  qu’elles  viennent  à  l’exécution;  car 
ainsi  la  loy  d’amour  le  veut,  et  que  toute  dame  qui  desire,  ou 
souhaite,  ou  songe  de  vouloir  désirer  à  soy  un  homme,  cela  est 
fait  :  si  l'homme  le  coiinoist  et  qu’il  poursuive  fermement  celle 
qu’il  attaque,  il  en  aura  ou  pied  ou  aile,  ou  plume  ou  poil, 
comme  on  dit. 

—  Voilà  donc  comme  les  pauvres  marys  se  font  cocus  par 
telles  opinions  de  dames  qui  veulent  désirer  et  non  pas  exécu¬ 
ter,  mais,  sans  y  penser,  elles  se  vont  brusler  à  la  chandelle,  ou 
bien  au  feu  qu’elles  ont  basty  d’elles-mesmes,  ainsi  que  font  ces 
pauvres  simplettes  bergères,  lesquelles,  pour  se  chauffer  parmy 
les  champs  en  gardant  leurs  moutons  et  brebis,  allument  un  pe¬ 
tit  feu,  sans  songer  à  aucun  mal  ou  inconvénient;  mais  elles  ne 
se  donnent  de  garde  que  ce  petit  feu  s’en  vient  quelques  fois  à 
allumer  un  si  grand,  qu’il  brusle  tout  un  pays  de  landes  et  de 
taillis. 

Il  faudroit  que  telles  dames  prissent  l’exemple,  pour  les  faire 
sages,  de  la  comtesse  d’Escaldasor,  demeurant  à  Pavie,  à  la¬ 
quelle  M.  de  Lescu,  qui  depuis  fut  appelé  le  mare.schal  de  Foix, 
estudiant  à  Pavie  (et  pour  lors  le  nommait-on  le  protenofaire  de 
Foix,  d’autant  qu’il  estoit  dédié  à  l’Église;  mais  depuis  il  quitta 
la  robbe  longue  pour  prendre  les  armes),  faisant  l’amour  à  cette 
belle  dame,  d’autant  que  pour  lors  elle  emportoit  le  prix  de  la 
beauté  sur  les  belles  de  Lombardie,  et  s’en  voyant  pressée,  et  ne 
le  voulant  rudement  mécontenter,  ny  donner  son  congé,  car  il 
estoit  proche  parent  de  ce  grand  Gaston  de  Foix,  M.  de  Nemours, 
sous  le  grand  renom  duquel  alors  toute  l’Italie  trembloit;  et  un 
jour  d’une  grande  magnificence  et  de  feste,  qui  se  faisait  à  Pavie, 
où  toutes  les  grandes  dames,  et  mesmes  les  plus  belles  de  la  ville 

et  d’alentour,  se  trouvèrent  ensemble,  les  honnêtes  gentilshom¬ 
mes  ne  manquèrent  pas  aussi  de  s’y  trouver. 

Celte  comtc.sse  parut  belle  entre  toutes  les  autres,  pompeuse¬ 
ment  habillée  d’une  robe  de  satin  bleu  céleste,  toute  couverte 
et  semée,  autant  pleine  que  vuide,  de  flambeaux  et  papillons 
volletans  à  l’entour  et  s’y  bruslans,  le  tout  en  broderie  d'or  et 
d’argent,  ainsi  que  de  tout  temps  les  bons  brodeurs  de  Milan 
ont  scou  bien  faiie  par-dessus  les  autres;  si  bien  quelle  emporta 
l'estime  d’estre  le  mieux  en  point  de  toute  la  troupe  et  com¬ 
pagnie. 

M.  le  protenotaire  de  Foix,  la  menant  danser,  fut  curieux  de 
luy  demander  la  signification  des  devises  de  sa  robbe,  se  dou¬ 
tant  bien  qu’il  y  avoit  là-dessous  quelque  sens  caché  qui  ne  luy 
plaisoit  pas.  Elle  luy  respondit  ;  «  Monsieur,  j’ay  fait  faire  ma 
«  robbe  de  la  façon  que  les  gens  d'armes  et  cavaliers  font  à 
a  leurs  chevaux  rioteuxet  vitieux,  qui  ruent  et  qui  tirent  du  pied; 
«  ils  leur  mettent  sur  leur  crouppe  une  grosse  sonnette  d’argent, 
«  afin  que,  par  ce  signal,  leurs  compagnons,  quand  ils  sont  en 
«  compagnie  et  en  foule,  soient  advertis  de  se  donner  garde  de 
«  ce  meschant  cheval  qui  ruë,  de  peur  qu’il  ne  les  frappe.  Pa- 
«  reillement,  par  les  papillons  volletans  et  se  bruslans  dans  ces 
«  flambeaux,  j’advertis  les  honnestes  hommes  qui  me  font  ce 
«  bien  de  m'aymer  et  admirer  ma  beauté,  de  n’en  approcher  trop 
«  près,  ny  en  désirer  davantage  autre  chose  que  la  veüe;  car 
«  ils  n’y  gagneront  rien,  non  plus  que  les  papillons,  sinon  désirer 
«  et  brusler,  et  n'en  avoir  rien  plus.  »  Cette  histoire  est  escritte 
dans  les  Devises  de  Paolo  Jovio.  Par  ainsi,  cette  dame  advertis- 
soit  son  serviteur  de  prendre  garde  à  soy  de  bonne  heure.  Je  ne 
sçay  s’il  en  approcha  de  plus  piès,  ou  comme  il  en  fit;  mais 
pourtant,  luy,  ayant  été  blessé  à  mort  à  la  bataille  de  Pavie,  et 
pris  prisonnier,  il  pria  d’estre  porté  chez  cette  comtesse,  à  son 
logis  dans  Pavie,  où  il  fut  très  bien  receu  et  traitté  d’elle  Au 
bout  de  trois  jours  il  y  mourut,  avec  le  grand  regret  de  la  dame, 
ainsi  que  j’ay  ouy  conter  à  M.  de  Montluc,  une  fois  que  nous 
estions  dans  la  tranchée  à  La  Rochelle,  de  nuit,  qu’il  estait  en 
ses  causeries,  et  que  je  luy  fis  le  conte  de  cette  devise,  qui  m’as- 
seura  avoir  veu  cette  comtesse  très -belle,  et  qui  aymoit  fort  le¬ 
dit  mareschal,  et  fut  bien  honnorablement  traitté  d’elle  :  du 
reste,  il  n’en  sçavoit  rien  si  d’autrefois  ils  avoieot  passé  plus 
outre.  Cet  exemple  devroit  suffire  pour  plusieurs  et  aucunes  da¬ 
mes  que  j’ay  allégué. 

—  Or,  y  a  des  cocus  qui  sont  si  bons,  qu’ils  fontprescher  et 
admonester  leurs  femmes,  par  gens  de  bien  et  religieux,  sur  leur 
conversion  et  corrections;  lesquelles,  par  larmes  feintes  et  pa¬ 
roles  dissimulées,  font  de  grands  vœux,  promettants  monts  et 
merveilles  de  repentance,  et  de  n’y  retourner  jamais  plus;  mais 
leur  serment  ne  dure  guieres,  car  les  vœux  et  les  larmes  de  telles 
dames  valent  autant  que  jurements  et  reniements  d’amoureux. 
Comme  j’en  ay  veu  et  cogneu  une  dame  à  laquelle  un  grand 
prince,  son  souverain,  fit  cette  escorne  d'introduire  et  apposter 
un  cordelier  d’aller  trouver  son  mary  qui  estoit  en  une  province 
pour  son  service,  comme  de  soy-mesme  et  venant  de  la  Cour, 
l’advertir  des  amours  folles  de  sa  femme  et  du  mauvais  bruit  qui 
couroit  du  tort  qu’elle  luy  faisoit;  et  que,  pour  son  devoir  de 
son  eslat  et  vacation,  il  l’en  advertissoit  de  bonne  heure,  afin 
qu’il  mist  ordre  à  cette  ame  pécheresse.  Le  mary  fust  bien  es- 
bahy  d’une  telle  ambassade  et  doux  office  de  charité  ;  il  n’en  fit 
autre  semblant  pourtant,  si-non  de  l’en  remercier  et  luy  donner 
espérance  d’y  pourvoir;  mais  il  n’en  traitta  point  sa  femme  plus 
mal  à  son  retour  :  car  qu'y  eust-il  gaigné?  Quand  une  femme 
une  fois  s’est  mise  à  ce  train,  elle  ne  s’en  détraque  non  plus 
qu’un  cheval  de  poste  qui  a  accoustumé  si  fort  le  gallop,  qu’il 
ne  le  sçauroit  changer  en  un  autre  train  d’aller. 

Hé!  combien  s’est-il  veu  d’honnestes  dames  qui,  ayant  esté 
surprises  sur  ce  fait,  tancées,  battues,  persuadées  et  remonstrées, 
tant  par  force  que  par  douceur,  de  n’y  tourner  jamais  plus,  elles 
promettent,  jurent  et  protestent  de  se  faire  chastes,  que  puis 
après  pratiquent  ce  proverbe,  pussalo  il  pericolo,  gaballo  il 
sanlo  (1),  et  retournent  plus  que  jamais  en  l’amoureuse  guerre. 
Voire  qu’il  s'en  est  veu  plusieurs  d’elles,  se  sentant  dans  l’ame 
quelque  ver  rongeant,  qui  d’elles-mêmes  faisoient  des  vœux 
bien  saints  et  fort  solennels,  mais  ne  les  gardaient  guiéres,  et  se 
repentoient  d’estre  repenties,  ainsi  que  dit  M.  du  Bellay  des 
courtisannes  repenties  (2)  ;  et  telles  femmes  affirment  qu’il  est 
bien  mal-aisé  de  se  défaire  pour  tout  jamais  d'une  si  douce  ha- 


(1)  C’est-à-dire  :  Le  péril  passé,  l’on  se  moque  du  saint. 

(2)  Joachim  du  Bellay,  dans  sa  Contre- Repentie,  f.  444,  A.  desesCËuvres, 
1576. 

Mère  d’amour,  suivant  mes  premiers  vœux. 

Dessous  tes  lois  remettre  je  me  veux, 

Dont  je  voudrois  n’cslre  jamais  sortie, 

El  me  respens  de  m’estre  repentie, 

bitude  et  coustume,  puisqu’elles  sont  si  peu  en  leur  courte  de¬ 
meure  qu’elles  font  en  ce  monde. 

Je  m’en  rapporterois  volontiers  à  aucunes  belles  filles,  jeunes, 
repenties,  qui  se  sont  voilées  et  recluses,  si  on  leur  demandoit 
et  en  foy  et  en  conscience  ce  quelles  en  respondroient,  et  comme 
elles  désireroient  bien  souvent  leurs  hautes  murailles  abbatues 
pour  s’en  sortir  aussi-tost. 

Voilà  pourquoy  ne  faut  point  que  les  maris  pensent  autrement 
réduire  leurs  femmes  après  qu’elles  ont  fait  la  première  fausse 
pointe  de  leur  honneur,  si-non  de  leur  lascher  la  bride,  et  leur 
recommander  seulement  la  discrétion  et  tout  guariment  d’escan- 
dale  ;  car  on  a  beau  porter  tous  les  remèdes  d’amour  qu’Ovide 
a  jamais  appris,  et  une  infinité  qui  se  sont  encore  inven¬ 
tez  sublins,  ny  mesmes  les  authentiques  de  maistre  François 
Rabelais,  qu’il  apprit  au  vénérable  Panurge,  n’y  serviront  ja¬ 
mais  rien  ;  ou  bien,  pour  le  meilleur,  pratiquer  un  refrain  d’une 
vieille  chanson  qui  fut  faite  du  temps  de  François  I,  qui  dit  : 
«  Qui  voudroit  garder  qu’une  femme  n’aille  du  tout  à  l’aban- 
•  don,  il  la  faudrait  fermer  dans  une  pippe,  et  en  jouir  par  le 
«  bondon.  » 

—  Du  temps  du  roy  Henry,  il  y  eut  un  certain  quincailleur 
qui  apporta  une  douzaine  de  certains  engins  à  la  foire  de  Sainct 
Germain  pour  brider  le  cas  des  femmes  (1),  qui  estaient  faits  de 
fer  et  ceinturoient  comme  une  ceinture,  et  venoient  à  prendre 
par  le  bas  et  se  fermer  à  clef-,  si  subtilement  faits,  qu’il  n’estoit 
pas  possible  que  la  femme,  en  estant  bridée  une  fois,  s’en  peust 
jamais  prévaloir  pour  ce  doux  plaisir,  n’ayant  que  quelques  pe¬ 
tits  trous  menus  pour  servir  à  pisser. 

On  dit  qu’il  y  eut  quelque  cinq  ou  six  marys  jaloux  fascheux, 
qui  en  acheptérent  et  en  bridèrent  leurs  femmes  de  telle  façon 
qu’elles  purent  bien  dire  :  «  Adieu  bon  temps.  »  Si  y  en  eut-il 
une  qui  s’advisa  de  s’accoster  d’un  serrurier  fort  subtil  en  son 
art,  à  qui  ayant  monstré  ledit  engin,  et  le  sien  et  tout,  son 
mary  estant  allé  dehors  aux  champs,  il  y  appliqua  si  bien  son 
esprit  qu’il  luy  forgea  une  fausse  clef,  que  la  dame  le  fermoit  et 
ouvroit  à  toute  heure  et  quand  elle  vouloit.  Le  mary  n’y  trouva 
jamais  rien  à  dire;  et  se  donna  son  saoul  de  ce  bon  plaisir,  en 
dépit  du  fat  jaloux,  cocu  de  mary,  pensant  vivre  toujours  en 
franchise  de  cocuage.  Mais  ce  meschant  serrurier,  qui  fit  la  fausse 


(1)  Ces  sortes  de  cadenas  étoient  déjà  en  usage  à  Venise. 

clef,  gasta  tout  ;  et  si  fit  mieux,  à  ce  qu’on  dit,  car  ce  fut  le 
premier  qui  en  tasta  et  le  fit  cornard  ;  aussi  n’y  avoit-il  danger, 
car  Vénus,  qui  fut  la  plus  belle  femme  et  putain  du  monde,  avoit 
Vulcan,  serrurier  et  forgeron,  pour  mary,  lequel  estoit  un  fort 
vilain,  salle,  boiteux  et  très-laid. 

On  dit  bien  plus,  qu’il  y  eut  beaucoup  de  gallanls  honnestes 
gentilshommes  de  la  Cour  qui  menacèrent  de  telle  façon  le  quin- 
quaillier,  que,  s’il  se  mesloit  jamais  de  porter  telles  ravauderies, 
qu’on  le  tueroit,  et  qu’il  n’y  retournast  plus  et  jettast  tous  les 
autres  qui  estoient  restez  dans  le  retrait,  ce  qu’il  fit;  et  depuis 
onc  n’en  fut  parlé,  dont  il  fut  bien  sage,  car  c’estoit  assez  pour 
faire  perdre  la  moitié  du  monde,  à  faute  de  ne  le  peupler,  par 
tels  bridements,  serrures  et  fermoirs  de  nature,  abominables  et 
détestables  ennemis  de  la  multiplication  humaine. 

—  Il  y  en  a  qui  baillent  leurs  femmes  à  garder  à  des  eunuques, 
que  l’empereur  Alexandre  Severus  rejetta  fort,  avec  rude  com¬ 
mandement  de  ne  pratiquer  jamais  les  dames  romaines  ;  mais  ils 
y  sont  esté  attrapés ,  non  qu’ils  engendrassent  et  les  femmes 
conceussent  d’eux,  mais  en  recevoient  quelques  sentiments  et 
superficies  de  plaisirs  légers,  quasi  approchans  du  grand  parfait  ; 
dont  aucuns  ne  s’en  soucient  point,  disans  que  leur  principal 
marisson  de  l’adultere  de  leurs  femmes  ne  procédoit  pas  de  ce 
qu’elles  s’en  faisoient  donner,  mais  qu’il  leur  faschoit  grande¬ 
ment  de  nourrir  et  élever  et  tenir  pour  enfants  ceux  qu’ils  n’a- 
voient  pas  faits.  Car  sans  cela  ce  fust  esté  le  moindre  de  leurs 
soucis,  ainsi  que  j’en  ay  cogneu  aucuns  et  plusieurs,  lesquels, 
quand  ils  trouvoient  bons  et  faciles  ceux  qui  les  avoient  faits  à 
leurs  femmes,  à  donner  un  bon  revenu,  à  les  entretenir,  ne  s’en 
donnoient  aucunement  soucy,  ainsi  qu’ils  conseillent  à  leurs 
femmes  de  leur  demander,  et  les  prier  de  donner  quelque  pen¬ 
sion  pour  nourrir  et  entretenir  le  petit  qu’elles  ont  eu  d’eux. 
Comme  j’ay  ouy  conter  d’une  grande  dame,  laquelle  eut  Yille- 
couvin,  enfant  du  roi  François  I  :  elle  le  pria  de  luy  donner  ou 
assigner  quelque  peu  de  bien,  avant  qu’il  mourust,  pour  l’en¬ 
fant  qu’il  luy  avoit  fait  ;  ce  qu’il  fit,  et  luy  assigna  deux  cents 
mille  escusen  banque,  qui  luy  profitèrent  et  coururent  toujours 
d’intérêts  et  de  change  en  change  ;  en  sorte  qu’estant  venu  grand, 
il  despensoitsi  magnifiquement  et  paroissoit  en  si  belle  despense 
et  enjeux  à  la  Cour,  qu’un  chacun  s’en  estonnoit,  et  présumoit- 
on  qu’il  joüissoit  de  quelque  dame  qu’on  n’eusse  point  pensé,  et 
ne  croy oit-on  sa  mère  nullement;  mais  d’autant  qu’il  ne  bou- 

geoit  d’avec  elle,  un  chacun  jugeoit  que  la  grande  despense  qu’il 
faisoit  procédoil  de  la  jouissance  d'elle,  et  pourtant  c’esloit  le 
contraire,  car  elle  estoit  sa  niere,  et  peu  de  gens  le  sçavoient, 
encore  qu’on  ne  sceut  bien  sa  lignée  ni  procréation,  si  ce  n’est 
qu’il  vint  à  mourir  à  Constantinople,  et  son  aubene,  comme 
bastard,  fut  donnée  au  mareschal  de  Retz,  qui  estoit  Qn  et  su¬ 
blin  à  descouvrir  tel  pot  aux  roses,  mesmes  pour  son  profit,  qu’il 
eust  pris  sur  la  glace,  et  vérifia  la  bastardise  qui  avoit  esté  si 
long-temps  cachée,  et  emporta  le  don  d’aubene  pardessus  M.  de 
Teligny,  qui  avoit  esté  constitué  héritier  dudit  ’Villecouvin. 

D’autres  disoient  pourtant  que  celte  dame  avoit  eu  cet  enfant 
d’autres  que  du  Roy,  et  qu'elle  l’avoit  ainsi  enrichy  du  sien 
propre;  mais  M.  de  Retz  esplucha  et  chercha  tant  parmy  les 
banques,  qu'il  y  trouva  l’argent  et  les  obligations  du  roy  Fran¬ 
çois.  Les  uns  disoient  pourtant  d’un  autre  prince  non  si  grand 
que  le  Roy,  ou  d'un  autre  moindre;  mais,  pour  couvrir  et  ca¬ 
cher  tout,  et  nourrir  l’enfant,  il  n’estoit  pas  mauvais  de  supposer 
tout  à  la  Majesté,  comme  cela  se  voit  en  d’autres. 

Je  croy  qu'il  y  a  plusieurs  femmes  parmy  le  monde,  et  mesmes 
en  France,  que  si  elles  pensoient  produire  des  enfants  à  tel  prix, 
que  les  roys  et  les  grands  monteroient  aisément  sur  leurs  ven¬ 
tres.  Mais  bien  souvent  ils  y  montent  et  n’en  ont  de  grandes 
lippées;  dont  en  ce  elles  sont  bien  trompées,  car  à  tels  grands 
volontiers  ne  s’adonnent-elles,  si-non  pour  avoir  le  galardon  (1) 
comme  dit  l’Espagnol. 

Il  y  a  une  fort  belle  question  sur  ces  enfants  putatifs  et  in¬ 
certains,  à  sçavoir  s’ils  doivent  succéder  aux  biens  paternels 
et  maternels,  et  que  c’est  un  grand  péché  aux  femmes  de  les  y 
faire  succéder;  dont  aucuns  docteurs  on  dit  que  la  femme  le 
doit  révéler  au  mary,  et  en  dire  la  vérité.  Ainsi  le  référé  le  doc¬ 
teur  subtil.  Mais  celte  opinion  n’est  pas  bonne,  disent  autres, 
parce  que  la  femme  se  diffameroit  soy-même  en  le  révélant,  et 
pour  autant  elle  n’y  est  tenue;  car  la  bonne  renommée  est  un 
plus  grand  bien  que  les  biens  temporels,  dit  Salomon. 

Il  vaut  donc  mieux  que  les  biens  soient  occupez  par  l’enfant, 
que  la  bonne  renommée  se  perde;  car,  comme  dit  un  ancien 
proverbe,  mieux  vaut  bonne  renommée  que  ceinture  dorée. 

De  là  les  théologiens  tirent  une  maxime  qui  dit  que  quand 


(1)  GuQTdon,  galardon^  qui  da^'donne,  premio^  ricompensa,  dit  le  Fran- 
ciosini. 

deux  préceptes  et  commandements  nous  obligent,  le  moindre 
doit  céder  au  plus  grand  ;  or  est-il  que  le  commandement  de 
garder  sa  bonne  renommée  est  plus  grand  que  celuy  qui  con¬ 
cédé  de  rendre  le  bien  d’autruy  ;  il  faut  donc  qu’il  soit  préféré 
à  celuy-là. 

De  plus,  si  la  femme  révélé  cela  à  son  mary,  elle  se  met  en 
danger  d’estre  tuée  du  mary  mesme,  ce  qui  est  fort  deffendu  de 
se  pourchasser  la  mort,  non  pas  mesmes  est  permis  à  une  femme 
de  se  tuer  de  peur  d’eslre  violée  ou  après  l’avoir  esté;  autre¬ 
ment  elle  pécheroit  mortellement  :  si -bien  qu’il  vaut  mieux  per¬ 
mettre  d’estre  violée,  si  on  n’y  peut,  en  criant  ou  fuyant,  remé¬ 
dier,  que  de  se  tuer  soy-même  ;  car  le  violement  du  corps  n’est 
point  péché,  si-non  du  consentement  de  l’esprit.  C’est  la  réponse 
que  fit  sainte  Luce  au  tyran  qui  la  menaçoit  de  la  faire  mener 
au  bourdeau.  «  Si  vous  me  faites,  dit-elle,  forcer,  ma  chasteté 
«  recevra  double  couronne.  » 

Pour  cette  raison,  Lucrèce  est  taxée  d’aucuns.  Il  est  vray  que 
sainte  Sabine  et  sainte  Sophonienne,  avec  d’autres  pncelles  chres- 
tiennos,  lesquelles  se  sont  privées  de  vie  afin  de  ne  tomber  en¬ 
tre  les  mains  des  barbares,  sont  excusées  de  nos  pères  et  doc¬ 
teurs,  disant  qu’elles  ont  fait  cela  pour  certain  mouvement  du 
Saint-Esprit. 

Par  lequel  Saint-Esprit,  après  la  prise  de  Cypre,  une  damoi- 
selle  cypriotte  nouvellement  chrestienne,  se  voyant  emmener 
esclave  avec  plusieurs  autres  pareilles  dames,  pour  estre  la  proye 
des  Turcs,  mit  le  feu  secrètement  dans  les  poudres  de  la  gallere, 
si-bien  qu’en  un  moment  tout  fut  embrazé  et  consumé  avec  elle, 
disant  :  «  A  Dieu  ne  plaise  que  nos  corps  soient  poilus  et  cog- 
«  neus  par  ces  vilains  Turcs  et  Sarrasins!  »  Et  Dieu  sçail,  po.s- 
sible,  qu’il  avoit  esté  desja  poilu,  et  en  voulut  ainsi  faire  la  pé¬ 
nitence;  si  ce  n’est  que  son  maistre  ne  l’avoit  voulu  toucher, 
afin  d'en  tirer  plus  d’argent  la  vendant  vierge,  comme  l'on  est 
friand  de  taster  en  ces  pays,  voire  en  tous  autres,  un  morceau 
intact. 

Or,  pour  retourner  encor  à  la  garde  noble  de  ces  pauvres  fem¬ 
mes,  comme  j’ay  dit,  les  eunuques  ne  laissent  à  commettre 
adultéré  avec  elles,  et  faire  leurs  marys  cocus,  réservé  la  pro¬ 
création  à  part. 

—  J’ai  cogneu  deux  femmes  en  France  qui  se  mirent  à  aymer 
deux  chastrez  gentilshommes  afin  de  n’engioisser  point;  et  pour¬ 
tant  en  avoient  plaisir,  et  si  ne  se  scandalisoient.  Mais  il  y  a  eu 

des  marys  si  jaloux  en  Turquie  et  en  Barbarie,  lesquels  s’estants 
apperceus  de  cette  fraude,  ils  se  sont  advisez  de  faire  chastrer 
tout  à  trac  leurs  pauvres  esclaves,  et  leur  couper  tout  net,  dont, 
à  ce  que  disent  et  escrivent  ceux  qui  ont  pratiqué  la  Turquie, 
il  n’en  reschappe  deux  de  douze  ausquels  ils  exercent  cette 
cruauté,  qu’ils  ne  meurent;  et  ceux  qui  en  eschappent,  ils  les 
ayment  et  adorent  comme  vrays,  seurs  et  chastes  gardiens  delà 
chasteté  de  leurs  femmes,  et  garan tisseurs  de  leur  honneur. 

Nous  autres  Chrestiens  n’usons  point  de  ces  vilaines  rigueurs 
et  par  trop  horribles;  mais  au  lieu  de  ces  chastrez,  nous  leur 
donnons  des  vieillards  sexagénaires,  comme  l’on  fait  en  Espagne 
et  mesmes  à  la  Cour  des  Beynes  de-là,  lesquels  j’ay  veu  gardiens 
des  filles  de  leur  cour  et  de  leur  suite  :  et  Dieu  sçait,  il  y  a  des 
vieillards  cent  fois  plus  dangereux  à  perdre  filles  et  femmes  que 
les  jeunes,  et  cent  fois  plus  inventifs,  plus  chaleureux  et  indus¬ 
trieux  à  les  gaigner  et  corrompre. 

Je  croy  que  telles  gardes,  pour  estre  chenues  et  à  la  teste  et 
au  menton,  ne  sont  pas  plus  seures  que  les  jeunes,  et  les  vieilles 
femmes  non  plus;  ainsi  comme  une  vieille  gouvernante  espa¬ 
gnole  conduisant  ses  filles,  et  passant  par  une  grande  salle  et 
voyant  des  membres  naturels  peints  à  l’advantage,  et  fort  gros 
et  desmesurez,  contre  la  muraille,  se  prit  à  dire  :  Mira  que  lan 
bravos  no  los  pintan  estos  hombres^  como  quien  no  los  cognos- 
ciesse.  Et  ses  filles  se  tournèrent  vers  elle,  et  y  prindrent  advis, 
fors  une  que  j’ay  cogneu,  qui,  contrefaisant  de  la  simple,  de¬ 
manda  à  une  de  ses  compagnes  quels  oiseaux  estaient  ceux-là  ; 
car  il  y  en  avoit  aucuns  peints  avec  des  ailes.  Elle  luy  respon- 
dit  que  c’estoient  oiseaux  de  Barbarie,  plus  beaux  en  leur  na¬ 
turel  qu’en  peinture;  et  Dieu  sçait  si  elle  n'en  avoit  point  veu 
jamais;  mais  il  falloit  qu’elle  en  fist  la  mine. 

Beaucoup  de  marys  se  trompent  bien  souvent  en  ces  gardes; 
car  il  leur  semble  que,  pourveu  que  leurs  femmes  soient  entre 
les  mains  des  vieilles,  que  les  unes  et  les  autres  appellent  leurs 
meres  pour  titre  d’honneur,  qu’elles  sont  très-bien  gardées  sur 
le  devant  :  et  de  belles  il  n’y  en  a  point  de  plus  aisées  à  subor¬ 
ner  et  gaigner  qu’elles;  car  de  leur  nature,  estant  avaricieuses 
comme  elles  sont,  en  prennent  de  toutes  mains  pour  vendre 
leurs  prisonnières. 

D’autres  ne  peuvent  veiller  tousjours  ces  jeunes  femmes,  qui 
sont  tousjours  en  bonne  cervelle,  et  mesmes  quand  elles  sont  en 
amours,  que  la  pluspart  du  temps  elles  dorment  en  un  coin  de 

cheminée,  qu’en  leur  présence  les  cocus  se  forgent  sans  qu’elles 
y  prennent  garde  ny  n’en  sçachent  rien. 

—  J’ai  cogneu  une  dame  qui  le  fit  une  fois  devant  sa  gouver¬ 
nante  si  subtilement,  qu’elle  ne  s’en  apperceut  jamais. 

Une  austre  en  fit  de  mesme  devant  son  mary  quasi  visible¬ 
ment,  ainsi  qu’il  jouoit  à  la  prime. 

D’autres  vieilles  ont  mauvaises  jambes,  qui  ne  peuvent  pas 
suivre  au  grand  trot  leurs  dames,  qu’avant  qu’elles  arrivent  au 
bout  d’une  allée,  ou  d’un  bois,  ou  d’un  cabinet,  leurs  dames  ont 
dérobé  leur  coup  en  robbe,  sans  qu’elles  s’en  soient  apperceues, 
n’ayant  rien  veu,  débiles  de  jambes  et  basses  de  la  veue. 

D’autres  vieilles  et  gouvernantes  y  a-t-il  qui,  ayant  pratiqué 
le  mestier,  ont  pitié  de  voir  jeusner  les  jeunes,  et  leur  sont  si 
débonnaires,  que  d’elles-mesmes  elles  leur  en  ouvrent  le  chemin, 
et  les  en  persuadent  de  l’en  suivre,  et  leur  assistent  de  leur 
pouvoir. 

Aussi  l’Aretin  disoit  que  le  plus  grand  plaisir  d’une  dame 
qui  a  passé  par-là,  et  tout  son  plus  grand  contentement,  est  d’y 
faire  passer  une  autre  de  mesme. 

Voilà  pourquoy,  quand  on  se  veut  bien  aider  d’un  bon  mi¬ 
nistre  pour  l’amour,  on  prend  et  s’adresse-t-on  plustost  à  une 
vieille  maquerelle  qu’à  une  jeune  femme.  Aussi  tiens-je  d’un 
fort  gallant  homme  qu’il  ne  prenoit  nul  plaisir,  et  ledéfendoit  à 
sa  femme  expressément,  de  ne  hanter  jamais  compagnies  de 
vieilles,  pour  estre  trop  dangereuses,  mais  avec  de  jeunes  tant 
qu’elle  voudroit;  et  en  alléguoit  beaucoup  de  bonnes  raisons  que 
je  laisse  aux  mieux  discourans  discourir. 

Et  c’est  pourquoy  un  seigneur  de  par  le  monde,  que  je  sçay, 
confia  sa  femme,  de  laquelle  il  étoit  jaloux,  à  une  sienne  cou¬ 
sine,  fille  pourtant,  pour  lui  servir  de  surveillante  ;  ce  qu’elle 
fit  très-bien,  encor  que  de  son  costé  elle  retinst  moitié  du  natu¬ 
rel  du  (  bien  de  l’ortollan,  d’autant  qu’il  ne  mange  jamais  des 
choux  du  jardin  de  son  maistre,  et  si  n’en  veut  laisser  manger 
aux  autres;  mais  celle-cy  en  mangeoit,  et  n’en  voulait  point 
faire  manger  à  sa  cousine  :  si  est-ce  que  l’autre  pourtant  lui 
desroboit  tousjours  quelque  coup  en  cotte,  dont  elle  ne  s’en  ap- 
percevoit,  quelque  fine  qu’elle  fust ,  ou  feignait  de  s’en  ap- 
percevoir. 

—  J’alléguerois  une  infinité  de  remedes  dont  usent  les  pau¬ 
vres  jaloux  cocus,  pour  brider,  serrer,  gesner,  et  tenir  de  court 
leurs  femmes  qu’elles  ne  fassent  le  saut;  mais  ils  ont  beau  pra- 

tiquer  tous  ces  vieux  moyens  qu’ils  ont  ouy  dire,  et  d’eii  exco- 
giter  de  nouveaux,  car  ils  y  perdent  leur  escrime  :  car  quand 
une  fois  les  femmes  ont  mis  ce  ver-coquin  amoureux  dans 
leurs  têtes,  les  envoyent  à  toute  heure  chez  Guillot  le  Son¬ 
geur  (1),  ainsi  que  j’espere  d’en  discourir  en  un  chapitre,  que 
j’ay  à  demi  fait,  des  ruses  et  astuces  des  femmes  sur  ce  point, 
que  je  conféré  avec  les  stratagesmes  et  astuces  militaires  des 
hommes  de  guerre  (2).  Et  le  plus  beau  remede,  seure  et  douce 
garde,  que  le  mary  jaloux  peut  donner  à  sa  femme,  c’est  de  la 
laisser  aller  en  son  plein  pouvoir,  ainsi  que  j’ay  ouy  dire  à  un 
gallant  homme  marié,  estant  le  naturel  de  la  femme  que,  tant 
plus  on  luy  défend  une  chose,  tant  plus  elle  désire  le  faire,  et 
surtout  en  amours,  où  l’appetit  s’eschauffe  plus  en  le  deffendant 
qu’au  laisser  courre. 

—  Voicy  une  autre  sorte  de  cocus,  dont  pourtant  il  y  a  ques¬ 
tion,  à  sçavoir  mon,  si  l’on  a  joiii  d’une  femme  à  plein  plaisir 
durant  la  vie  de  son  mary  cocu,  et  que  le  mary  vienne  à  décé¬ 
der,  et  que  ce  serviteur  vienne  après  à  espouser  cette  femme 
veufve,  si,  l’ayant  espousée  en  secondes  nopces,  il  doit  porter  le 
nom  et  titre  de  cocu,  ainsi  que  j’ay  cogneu  et  ouy  parler  de 
plusieurs,  et  de  grands. 

Il  y  en  a  qui  disent  qu’il  ne  peut  estre  cocu,  puisque  c’est lui- 
mesme  qui  en  a  fait  la  faction,  et  qu’il  n’y  aye  aucun  qui  l’aye 
fait  cocu  que  lui-mesme,  et  que  ses  cornes  sont  faites  de  soy- 
mesme.  Toutes  fois,  il  y  a  bien  des  armuriers  qui  font  des  es- 
pées  desquelles  ils  sont  tuez  ou  s’entretuent  eux-mesmes. 

11  y  en  a  d'autres  qui  disent  l’esti  e  réellement  cocu,  et  de  fait, 
en  herbe  pourtant  :  ils  en  allèguent  force  raisons;  mais,  d’au¬ 
tant  que  le  procès  en  est  indécis,  je  le  laisse  à  vuider  à  la  pre¬ 
mière  audience  qu’on  voudra  donner  pour  cette  cause. 

Si  diray-je  encore  cettuy-cy  d’une  bien  grande,  mariée  en¬ 
core,  laquelle  s’est  compromise  encore  en  mariage  à  celuy  qui 
l’entretient  encore,  il  y  a  quatorze  ans,  et  depuis  ce  temps  a 
tousjours  attendu  et  souhailté  que  son  mary  mourust.  Au  diable 
s’il  a  jamais  pu  mourir  encore  a  son  souhait;  si-bien  qu’elle  pou- 
voit  bien  dire  ;  «  Maudit  soit  le  mary  et  le  compagnon,  qui  a 
«  plus  vescu  que  je  ne  voulois!  »  De  maladies  et  indispositions 
de  son  corps  il  en  a  eu  prou,  mais  de  mort  point. 

(1)  On  a  appelé  Guillot  le  Songeur  tout  homme  songeard,  du  chevalier  Juil- 
lan  le  Pensif,  l’un  des  personnages  de  l’Amadis. 

(2)  On  n’a  point  ce  discours  ou  chapitre. 

Si  bien  que  le  roy  Henry  troisième,  ayant  donné  la  survivance 
de  l’estât  beau  et  grand  qu’avoit  ledict  mary  cocu,  à  un  fort 
honneste  et  brave  gentilhomme,  disoit  souvent  :  «  Il  y  a  deux 
«  personnes  en  ma  Cour  auxquelles  moult  tarde  qu’un  tel  ne 
€  meure  bientost  :  à  l’une  pour  avoir  son  estât,  et  à  l’autre  pour 
«  espouser  son  amoureux  :  mais  l’un  et  l’autre  ont  esté  trompez 
«  jusques  icy.  » 

Voilà  comme  Dieu  est  sage  et  provident  de  n’envoyer  point 
ce  que  l’on  souhaitte  de  mauvais  :  toutesfois  l'on  m'a  dit  que 
depuis  peu  sont  en  mauvais  ménage,  et  ont  bruslé  leur  pro¬ 
messe  de  mariage  de  futur,  et  rompu  le  contrat,  par  grand  dé¬ 
pit  de  la  femme  et  joye  du  marié  prétendu,  d’autant  qu’il  se 
vouloit  pourvoir  ailleurs  et  ne  vouloit  plus  tant  attendre  la  mort 
de  l’autre  mary,  qui,  se  mocquant  des  gens,  donnoit  assez  sou¬ 
vent  des  allarmes  qu’il  s’en  alloit  mourir;  mais  enfin  il  a  sur- 
vescu  le  mary  prétendu. 

Punition  de  Dieu,  certes;  car  il  ne  s’ouyt  jamais  guéres  par¬ 
ler  d’un  mariage  ainsi  fait;  qui  est  un  grand  cas,  et  énorme, 
de  faire  et  accorder  un  second  mariage,  estant  le  premier  en¬ 
cor  en  son  entier. 

J’aymerois  autant  d’une,  qui  est  grande,  mais  non  tant  que 
l’autre  que  je  viens  de  dire,  laquelle,  estant  pourchassée  d’un 
gentilhomme  par  mariage,  elle  l’espousa,  non  pour  l’amour 
qu’elle  luy  portoit,  mais  parce  qu’elle  le  voyoit  maladif,  atté¬ 
nué  et  allanguy,  et  mal  disposé  ordinairement,  et  que  les  mé¬ 
decins  luy  disnient  qu’il  ne  vivroit  pas  un  an,  et  mesme  après 
avoir  cogneu  cette  belle  femme  par  plusieurs  fois  dans  son  lict  : 
et,  pour  ce,  elle  en  espéroit  bientost  la  mort,  et  s’accommoderoit 
tost  après  sa  mort  de  ses  biens  et  moyens,  beaux  meubles  et 
grands  advantages  qu’il  luy  donnoit  par  mariage;  car  il  es- 
(oit  très-riche  et  bien-aisé  gentilhomme.  Elle  fut  bien  trompée; 
car  il  vit  encore,  gaillard,  et  mieux  disposé  cent  fois  qu’avant 
qu’il  l’épousast;  depuis  elle  est  morte.  On  dit  que  ledict  gen¬ 
tilhomme  contrefaisoit  ainsi  du  maladif  et  marmiteux,  afin  que 
connoissant  cette  femme  très-avare,  elle  fust  émue  à  l’espouser 
sous  espérance  d’avoir  tels  grands  biens;  mais  Dieu  là-dessus 
disposa  tout  au  contraire,  et  fit  brouster  la  chèvre  là  où  elle 
estoit  attachée  en  despit  d’elle. 

Que  dirons-nous  d’aucuns  qui  espousent  des  putains  et  cour- 
tisannes  qui  ont  esté  très-fameuses,  comme  l’on  fait  assez  cous- 
tumiérement  en  France,  mais  surtout  en  Espagne  et  en  Italie, 

lesquels  se  persuadent  de  gaigner  les  œuvres  de  miséricorde, 
por  librar  una  anima  chrisliana  del  infierno  (1),  comme  ils 
disent,  en  la  sainte  voye. 

Certainement,  j’ai  veu  aucuns  tenir  cette  opinion  et  maxime, 
que  s'ils  les  espousoient  pour  ce  saint  et  bon  sujet,  ils  ne  doivent 
tenir  rang  de  cocus  ;  car  ce  qui  se  fait  pour  l'honneur  de  Dieu 
ne  doit  pas  estre  converty  en  opprobre  :  moyennant  aussi  que 
leurs  femmes,  estant  remises  en  la  bonne  yoye,  ne  s’en  estent  et 
retournent  à  l’autre  ;  comme  j’en  ay  veu  aucunes  en  ces  deux 
pays,  qui  ne  se  rendaient  plus  pécheresses  après  estre  mariées, 
d’autres  qui  s’en  pouvoient  corriger,  mais  retournoient  broncher 
dans  la  première  fosse. 

—  La  première  fois  que  je  fus  en  Italie,  je  devins  amoureux 
d’une  fort  belle  courtisanne  à  Rome,  qui  s’appeloit  Fausline;  et 
d’autant  que  je  n’avois  pas  grand  argent,  et  qu’elle  estoiten  trop 
haut  prix  de  dix  ou  douze  escus  pour  nuit,  fallut  que  je  me  con¬ 
tentasse  de  là  parole  et  du  regard.  Au  bout  de  quelque  temps,  j’y 
retourne  pour  la  seconde  fois,  et  mieux  garny  d'argent  :  je  l’al- 
loy  voir  en  son  logis  par  le  moyen  d'une  seconde,  et  là  trouvoy 
mariée  avec  un  homme  de  justice,  en  son  mesme  logis,  qui  me 
recueillit  de  bon  amour,  et  me  contant  la  bonne  fortune  de  son 
mariage,  et  me  rejetant  bien  loin  ses  folies  du  temps  passé,  aux¬ 
quelles  elle  avoit  dit  adieu  pour  jamais.  Je  luy  monstroy  de 
beaux  escus  françois,  mourant  pour  l’amour  d'elle  plus  quej  - 
mais.  Elle  en  fut  tentée  et  m’accorda  ce  que  voulus,  me  disant 
qu’en  mariage  faisant  elle  avoit  arresté  et  concerté  avec  son 
mary  sa  liberté  entière,  mais  sansescandale  pourtant  ny  dégui¬ 
sement,  moyennant  une  grande  somme,  afin  que  tous  deux  se 
pussent  entretenir  en  grandeur,  et  qu’elle  estoit  pour  les  grandes 
sommes,  et  s’y  laissait  aller  volontiers,  mais  non  point  pour  les 
petites.  Celuy-là  estoit  bien  cocu  en  herbe  et  gerbe. 

—  J’ai  ouy  parler  d’une  dame  de  parmy  le  monde,  qui,  en 
mariage  faisant,  voulut  et  arresta  que  son  mary  la  laissast  à  la 
Cour  pour  faire  l’amour,  se  reservant  l’usage  de  sa  forest  de 
Mort-Bois  ou  Bois-Mort,  comme  luy  plairoit;  aussi,  en  récom¬ 
pense,  elle  lui  donnait  tous  les  mois  mille  francs  pour  ses  menus 
plaisirs,  et  ne  se  soucioit  d’autre  chose  qu’à  se  donner  du  bon 
temps. 

Par  ainsi,  telles  femmes  qui  ont  esté  libres,  volontiers  ne  se 


(1)  C’est-à-dire  :  pour  délivrer  une  âme  chrétienne  de  l’enfer. 

peuvent  garder  qu’elles  ne  rompent  les  serrures  estroites  de 
leurs  portes,  quelque  contrainte  qu’il  y  ait,  mesme  où  l’or  sonne 
et  reluit  :  tesmoin  cette  belle  fille  du  roy  Acrise,  qui  toute  res¬ 
serrée  et  renfermée  dans  sa  grosse  tour,  se  laissa  à  un  doux  al¬ 
ler  à  ces  belles  gouttes  d’or  de  Jupiter. 

Ha  !  que  mal-aisément  se  peut  garder,  disoit  un  gallant 
homme,  une  femme  qui  est  belle,  ambitieuse,  avare  convoi- 
teuse  d’estre  brave,  bien  habillée,  bien  diaprée,  et  bien  en  point, 
qu'elle  ne  donne  non  du  nez,  mais  du  cul  en  terre,  quoy  qu’elle 
porte  son  cas  armé,  comme  l’on  dit,  et  que  son  mary  soit  brave, 
vaillant,  et  qui  porte  bonne  espée  pour  le  défendre. 

J’en  ay  tant  cogneu  de  ces  braves  et  vaillants,  qui  ont  passé 
par-là;  dont  certes  estoit  grand  dommage  de  voir  ces  honnestes 
et  vaillants  hommes  en  venir-là,  et  qu’après  tant  de  belles  vic¬ 
toires  gagnées  par  eux,  tant  de  remarquables  conquestes  sur 
leurs  ennemis,  et  beaux  combats  demeslez  par  leur  valeur,  qu’il 
faille  que,  parmy  les  belles  feuilles  et  fleurs  de  leurs  chapeaux 
triomphants  qu’ils  portent  sur  la  teste,  l’on  y  trouve  des  cornes 
entremeslées,  qui  les  deshonorent  du  tout  :  lesquels  néantmoins 
s’amusent  plus  à  leurs  belles  ambitions  par  leurs  beaux  combats, 
honorables  charges,  vaillances  et  exploicts,  qu’à  surveiller  leurs 
femmes,  et  esclairer  leur  antre  obscur-,  et,  par  ainsi,  arrivent, 
sans  y  penser,  à  la  cité  et  conqueste  de  Cornuaille,  dont  c’est 
grand  dommage  pourtant;  comme  j’en  ay  bien  cogneu  un 
brave  et  vaillant  qui  portoit  le  litre  d’un  fort  grand,  lequel 
un  jour  se  plaisant  à  raconter  ses  vaillances  et  conquestes,  il 
y  eut  un  fort  honneste  gentilhomme  et  grand,  son  allié  et  famil- 
lier,  qui  dit  à  un  autre  ;  «  11  nous  raconte  ici  ses  conquestes, 
•  dont  je  m’en  estonne;  car  le  cas  de  sa  femme  est  plus  grand 
1  que  toutes  celles  qu’il  a  jamais  fait,  ny  ne  fera  oncques.  » 

—  J'en  ay  bien  cogneu  plusieurs  autres,  lesquels,  quelque 
belle  grâce,  majesté  et  apparence  qu’ils  pussent  monstrer,  si 
avoient-ils  pourtant  cette  encolure  de  cocu  qui  les  effaçoit  du 
tout;  car,  telle  encolure  et  encloueure  ne  se  peut  cacher  et 
feindre  ;  quelque  bonne  mine  et  bon  geste  qu’on  veuille  faire, 
elle  se  connoist  et  s’aperçoit  à  clair  ;  et,  quant  à  moy ,  je  n’en  ay 
jamais  veu  en  ma  vie  aucun  de  ceux-là  qui  n’en  eust  ses  mar¬ 
ques,  gestes,  postures,  et  encolures,  et  encloueures,  fors  seu¬ 
lement  un  que  j’ay  cogneu,  que  le  plus  clair-voyant  n’y  eust 
sceu  rien  voir  ny  mordre,  sans  connoistre  sa  femme,  tant  il 
avoit  bonne  grâce,  belle  façon  et  apparence  honnorable  et  grave. 

8. 

Je  prierois  volontiers  les  dames  qui  ont  de  ces  marys  si 
parfaits,  qu'elles  ne  leur  fissent  de  tels  tours  et  affronts  :  mais 
elles  me  pourront  dire  aussi  :  «  Et  où  sont-ils  ces  parfaits, 
«  oomme  vous  dites  qu’estoit  celuy-là  que  vous  venez  d’allé- 
«  guer  ?  » 

Certes,  Mesdames,  vous  avez  raison,  car  tous  ne  peuvent  es- 
tre  des  Scipions  et  des  Césars,  et  ne  s’en  trouve  plus.  Je  suis 
d’advis  doncqucs  que  vous  ensuiviez  en  cela  vos  fantaisies;  car, 
puisque  nous  parlons  des  Césars,  les  plus  gallants  y  ont  bien 
passé,  et  les  plus  vertueux  et  parfaits,  comme  j’ay  dit,  et  comme 
nous  lisons  de  cet  accomply  empereur  Trajan,  les  perfections 
duquel  ne  purent  engarder  sa  femme  Plotine  qu’elle  s’abandon- 
nast  du  tout  au  bon  plaisir  d’Adrian,  qui  fut  empereur  après, 
de  laquelle  il  tira  de  grandes  commoditez,  profits  et  grandeurs, 
tellement  qu’elle  fut  cause  de  son  advancement;  aussi  n’en  fut- 
il  ingrat  eslant  parvenu  à  sa  grandeur,  car  il  l’ayma  et  honora 
tousjours  si  bien,  qu’elle  estant  morte,  il  en  demena  si  grand 
deuil  et  en  conceut  une  telle  tristesse,  qu’enfin  il  en  perdit 
pour  un  temps  le  boire  et  le  manger,  et  fut  contraint  de  sé¬ 
journer  en  la  Gaule  Narbonnoise,  où  il  sceut  ces  tristes  nouvel¬ 
les  trois  ou  quatre  mois  après,  pendant  lesquels  il  escrivit  au 
sénat  de  colloquer  Plotine  au  nombre  des  déesses,  et  commanda 
qu’en  ses  obsèques  on  lui  ofîrist  des  sacrifices  tres-riches  et  très- 
somptueux;  et  cependant  il  employa  le  temps  à  faire  bastir  et 
édifier,  à  son  honneur  et  mémoire,  un  très-beau  temple  près 
Nemuse,  ditte  maintenant  Nismes,  orné  de  très-beaux  et  riches 
marbres  et  porfires,  avec  autres  joyaux. 

—  Voilà  donc  comment,  en  matière  d’amours  et  de  ses  con¬ 
tentements,  il  ne  faut  aviser  à  rien  :  aussi  Cupidori  leur  dieu 
est  aveugle  ;  comme  il  paroist  en  aucunes,  lesquelles  ont  des 
marys  des  plus  beaux,  des  plus  bonnestes  et  des  plus  accomplis 
qu’on  sçaurait  voir  et  néantmoins  se  mettent  à  en  aymer  d’au¬ 
tres  si  laids  et  si  salles,  qu’il  n’est  possible  de  plus. 

J’en  ay  veu  force  desquelles  on  faisoit  une  question  :  Qui  est 
la  dame  la  plus  putain,  ou  celle  qui  a  un  fort  beau  et  honneste 
mary,  et  fait  un  amy  laid,  maussade  et  fort  dissemblable  à  son 
mary;  ou  celle  qui  a  un  laid  et  fascheux  mary,  et  fait  un  bei 
amy  bien  avenant,  et  ne  laisse  pourtant  à  bien  aymer  et  cares¬ 
ser  son  mary,  comme  si  c’estoit  la  beauté  des  hommes,  ainsi  que 
’ay  veu  faire  à  beaucoup  de  femmes? 

Certainement  la  commune  voix  veut  que  celle  qui  a  un  beau 


DISCOURS  I. 


91 


mary  et  le  laisse  pour  aymér  un  amy  laid,  est  bien  une  grande 
pulain,  ny  plus  ny  moins  qu’une  personne  est  bien  gourmande 
qui  laisse  une  bonne  viande  pour  en  manger  une  meschante; 
aussi  cette  femme  quittant  une  beauté  pour  aymer  une  laideur, 
il  y  a  bien  de  l'apparence  qu’elle  le  fait  pour  la  seule  paillar¬ 
dise,  d’autant  qu’il  n’y  a  rien  plus  paillard  ni  plus  propre  pour 
satisfaire  à  la  paillardise,  qu’un  homme  laid,  sentant  mieux  son 
bouc  puant,  ord  et  lascif  que  son  homme;  et  volontiers,  les 
beaux  et  honnestes  hommes  sont  un  peu  plus  délicats  et  moins 
habiles  à  rassasier  une  luxure  excessive  et  effrénée,  qu’un  grand 
et  gros  ribaut  barbu,  ruraud  et  satyre. 

D’autres  disent  que  la  femme  qui  ayme  un  bel  amy  et  un 
laid  mary,  et  les  caresse  tous  les  deux,  est  bien  autant  pu¬ 
tain,  pour  ce  qu’elle  ne  veut  rien  perdre  de  son  ordinaire  et 
pension. 

Telles  femmes  ressemblent  à  ceux  qui  vont  par  pays,  et  mes- 
mesen  France,  qui,  estant  arrivés  le  soir  à  la  souppée  du  logis, 
n’oublient  jamais  de  demander  à  l'hoste  la  mesure  du  mal¬ 
lier,  et  faut  qu’il  l’aye,  quand  il  seroit  saoul  à  plein  Jusqu’à  la 
gorge. 

Ces  femmes  de  mesmes  veulent  toujours  avoir  à  leur  coucher, 
quoy  qu’il  soit,  la  mesure  de  leur  mallier,  comme  j’en  ay 
cogneu  une  qui  avoit  un  mary  très-bon  embourreur  de  bas  ;  en- 
coresla  veulent-elles  croistre  et  redoubler  en  quelque  façon  que 
ce  soit,  voulant  que  l’amy  soit  pour  le  jour  qui  esclaire  sa 
beauté,  et  d’autant  plus  en  fait  venir  l’envie  à  la  dame,  et  s’en 
donne  plus  de  plaisir  et  contentement  par  l’avde  de  la  belle 
ueur  du  jour  ;  et  monsieur  laid  pour  la  nuict,  car,  comme  on 
*dit  que  tous  chats  sont  gris  de  nuict,  et  pourveu  que  cette  dame 
rassasie  ses  appétits,  elle  ne  songe  point  si  son  homme  de  mary 
est  laid  ou  beau. 

Car,  comme  je  tiens  de  plusieurs,  quand  on  est  en  ces  exta¬ 
ses  de  plaisir,  l’homme  ny  la  femme  ne  songent  point  à  autre 
sujet  ny  imagination,  si-non  à  celuy  qu’ils  traittent  pour  l’heure 
présente  :  encore  que  je  tienne  de  bon  lieu  que  plusieurs  dames 
ont  fait  accroire  à  leurs  amys  que  quand  elles  estoient-là  avec 
leurs  marys  elles  addonnoient  leurs  pensées  à  leurs  amys,  et  ne 
songoient  à  leurs  marys,  afin  d’y  prendre  plus  de  plaisir;  et  à 
des  marys,  ay-je  ouy  dire  ainsi  qu’estant  avec  leurs  femmes 
songoient  à  leurs  maistresses,  pour  cette  mesme  occasion  :  mais 
ce  sont  abus. 

Les  philosophes  naturels  m’ont  dit  qu'il  n’y  a  que  le  seul  ob 
jet  présent  qui  les  domine  alors,  et  nullement  l’absent,  et  en  al- 
léguoient  force  raisons;  mais  je  ne  suis  assez  bon  philosophe  ny 
sçavant  pour  les  déduire,  et  aussi  qu’il  y  en  a  d’aucunes  salles. 
Je  veux  observer  la  vérécondie,  comme  on  dit.  Mais  pour  parler 
de  ces  élections  d’amours  laides,  j’en  ay  veu  force  en  ma  vie, 
dont  je  m’en  suis  estonné  cent  fois. 

—  Retournant  une  fois  d’un  voyage  de  quelque  province  es- 
trangere,  que  ne  nommeray  point  de  peur  qu’on  connoisse  le 
sujet  duquel  je  veux  parler,  et  discourant  avec  une  grande  dame 
de  par  le  monde,  parlant  d’une  autre  grande  dame  et  princesse 
que  j’avois  veue-là,  elle  me  demanda  comment  elle  faisoit  l’a¬ 
mour.  Je  luy  nornmoy  le  personnage  lequel  elle  tenoit  pour  son 
favory,  qui  n’estoit  ny  beau  ny  de  bonne  grâce,  et  de  fort  basse 
qualité.  Elle  me  fit  response  :  «  Vrayment  elle  se  fait  fort  grand 
«  tort,  et  à  l’amour  un  très-mauvais  tour,  puis  qu’elle  est  si 
«  belle  et  si  honneste  comme  on  la  tient.  » 

Cette  dame  avoit  raison  de  me  tenir  ces  propos,  puis  qu’elle 
ny  contrarioit  point,  et  ne  les  dissimuloit  par  effet  ;  car  elle  avoit 
un  honneste  amy  et  bien  favory  d’elle.  Et  quand  tout  est  bien 
dit,  une  dame  ne  se  fera  jamais  de  reproche  quand  elle  voudra 
aymer  et  faire  élection  d’un  bel  object,  ny  de  tort  au  mary  non 
plus,  quand  ce  ne  seroit  autre  raison  que  pour  l’amour  de  leur 
lignée;  d’autant  qu’il  y  a  des  marys  qui  sont  si  laids,  si  fats,  si 
sots,  si  badauts,  de  si  mauvaise  grâce,  si  poltrons,  si  coyons  et 
de  si  peu  de  valeur,  que  leurs  femmes  venans  à  avoir  des  enfants 
d’eux,  et  les  ressemblans,  autant  vaudroit  n’en  avoir  point  du 
tout,  ainsy  que  j’ay  cogneu  plusieurs  dames,  lesquelles  ayant  eu 
des  enfants  de  tels  marys,  ils  ont  esté  tous  tels  que  leurs  pères; 
mais  en  ayant  emprunté  aucuns  de  leurs  amys,  ont  surpassé 
leurs  peres,  freres  et  sœurs  en  toutes  choses. 

—  Aucuns  aussi  des  philosophes  qui  ont  Iraitté  de  ce  sujet 
ont  tenu  toujours  que  les  enfants  ainsi  empruntez  ou  dérobbés, 
ou  faits  à  cachettes  et  à  l’improviste,  sont  bien  plus  galants  et 
tiennent  bien  plus  de  la  façon  gentille  dont  on  use  à  les  faire 
prestement  et  habillement,  que  non  pas  ceux  qui  se  font  dans  un 
lict  lourdement,  fadement,  pesamment,  à  loisir,  et  quasi  à  demy 
endormis,  ne  songeants  qu’à  ce  plaisir  en  forme  brutalle. 

Aussi  ay-je  ouy  dire  à  ceux  qui  ont  charge  des  harras  des  roys 
et  grands  seigneurs,  qu’ils  ont  veu  souvent  sortir  de  meilleurs 
chevaux  derobbez  par  leurs  mères,  que  d’autres  faits  par  la  eu- 

riosité  des  maistres  du  haras  et  estallons  donnez  et  apposiez  : 
ainsi  est-il  des  personnes. 

Combien  en  ay-je  veu  de  dames  avoir  produit  des  plus  beaux 
et  honnestes  et  braves  enfants!  Que  si  leurs  pères  putatifs  les 
eussent  faits,  ils  fussent  esté  vrays  veaux  et  vrayes  bestes. 

Voilà  pourquoy  les  femmes  sont  bien  advisées  de  s’ayder  et 
accommoder  de  beaux  et  bons  estallons,  pour  faire  de  bonnes 
races.  Mais  aussi  en  ay-je  bien  veu  qui  avoient  de  beaux  marys, 
qui  s’aidoient  de  quelques  amys  laids  et  vilains  estallons,  qui 
procréoyent  de  hideuses  et  mauvaises  lignées. 

Voilà  une  des  signalées  commoditez  et  incommoditez  de  co- 
cuage. 

—  J’ay  cogneu  une  dame  de  par  le  monde,  qui  avoit  un  mary 
fort  laid  et  fort  impertinent;  mais,  de  quatre  filles  et  deux  gar¬ 
çons  qu’elle  eut,  il  n’y  eut  que  deux  qui  valussent,  estans  venus 
et  faits  de  son  amy  ;  et  les  autres  venus  de  son  chalant  de  mary 
(je  dirois  volontiers  chat-huant,  car  il  en  avoit  la  mine),  furent 
fort  maussades. 

Les  dames  en  cela  y  doivent  estre  bien  advisées  et  habiles,  car 
coustumièrement  les  enfants  ressemblent  à  leurs  pères,  et  lou¬ 
chent  fort  à  leur  honneur  quand  ils  ne  leur  ressemblent.  Ainsi 
que  j’ay  veu  par  expérience  beaucoup  de  dames  avoir  cette 
curiosité  de  faire  dire  et  accroire  à  tout  le  monde  que  leurs  en¬ 
fants  ressemblent  du  tout  à  leur  père  et  non  à  elles,  encor  qu’ils 
n’en  tiennent  rien  ;  car  c’est  le  j)lus  grand  plaisir  qu’on  leur  sçau- 
rait  faire,  d’autant  qu’il  y  a  apparence  qu’elles  ne  l’ont  emprunté 
d’autruy,  encores  qu'il  soit  le  contraire. 

—  .le  me  suis  trouvé  une  fois  en  une  grande  compagnie  de 
Gourou  l’on  advisoit  le  pourtrait  de  deux  filles  d’une  très-grande 
reyne.  Chacun  se  mit  à  dire  son  advisà  qui  elles  ressembloient, 
de  sorte  que  tous  et  toutes  dirent  qu’elles  tenoient  du  tcut  de  la 
mère;  mais  moy,  qui  estois  très-humble  serviteur  de  la  mere,  je 
pris  l'affirmative,  et  dis  qu’elles  tenoient  du  tout  du  père,  et  que 
si  l'on  eust  cogneu  et  veu  le  père  comme  moy,  l’on  me  condes- 
cendroit.  Sur  quoy  la  sœur  de  celte  mère  m’en  remercia  et  m’en 
sçeut  très-bon  gré,  et  bien  fort,  d’autant  qu’il  y  avoit  aucunes 
personnes  qui  le  disoient  à  dessein,  pour  ce  qu’on  la  soupçonnoit 
de  faire  l’amour,  et  qu’il  y  avoit  quelque  poussière  dans  sa  fleute, 
comme  l’on  dit;  et  par  ainsi  mon  opinion  sur  cette  ressemblance 
du  père  rabilla  tout.  Donc  sur  ce  point,  qui  aymera  quelque 
dame  et  qu’on  verra  enfants  de  son  sang  et  de  ses  os,  qu’il 

dit  toujours  qu'ils  tiennent  du  père  du  tout,  bien  que  non. 

Il  est  vray  qu’en  disant  qu’ils  ont  de  la  mère  un  peu  il  n’y 
aura  pas  de  mal,  ainsi  que  dit  un  gentilhomme  de  la  Cour,  mon 
grand  amy,  parlant  en  compagnie  de  deux  gentilshommes  frères 
assez  favoris  du  roy  (1),  à  qui  ils  ressembloient,  au  pere  ou  à  la 
mere;  il  respondit  que  celui  qui  estoit  froid  ressembloit  au  pere, 
et  l’autre  qui  estoit  chaud  ressembloit  à  la  mere;  par  ce  brocard 
le  donnant  bon  à  la  mere,  qui  estoit  chaudasse;  et  de  fait  ces 
deux  enfants  participoient  de  ces  deux  humeurs  froide  et  chaude. 

—  11  y  a  une  awtre  sorte  de  cocus  qui  se  forme  par  le  desdain 
qu’ils  portent  à  leurs  femmes,  ainsi  que  j’en  ay  cogneu  plusieurs 
qui,  ayant  de  très-belles  et  honnestes  femmes,  n’en  faisoient 
cas,  les  mesprisoient  et  desdaignoient,  celles  qui  estaient  habil¬ 
les  et  pleines  de  courage,  et  de  bonne  maison,  se  sentants  ainsi 
desdaignées,  se  revangeoient  à  leur  en  faire  de  mesme  ;  et  sou¬ 
dain  après  bel  amour,  et  de  là  à  l'effet;  car,  comme  dit  le  re¬ 
frain  italien  et  napolitain,  amor  non  si  vince  con  allro  che  con 
sdegno  (2). 

Car  ainsi  une  femme  belle,  honneste,  et  qui  se  sent  telle  et  se 
plaise,  voyant  que  son  mary  la  desdaigne,  quand  elle  luy  por¬ 
terait  le  plus  grand  amour  marital  du  monde,  mesme  quand  on 
la  prescheroit  et  proposerait  les  commandements  de  la  loy  pour 
l’aymer,  si  elle,  a  le  moindre  cœur  du  monde,  elle  le  plante  là 
tout  à  plat  et  fait  un  amy  ailleurs  pour  la  secourir  en  ses  petites 
nécessitez,  et  élit  son  contentement. 

—  J’ay  cogneu  deux  dames  de  la  Cour,  toutes  deux  belles- 
sœurs;  l’une  avoit  espousé  un  mary  favory,  courtisan  et  fort  ha¬ 
bille,  et  qui  pourtant  ne  faisoit  cas  de  sa  femme  comme  il  de- 
vüit,  veu  le  lieu  d’où  elle  estoit,  et  parloit  à  elle  devant  le 
monde  comme  à  une  sauvage,  et  la  rudoyoit  fort.  Elle,  patiente, 
l’endura  pour  quelque  temps,  jusques  à  ce  que  son  mary  vint 
un  peu  défavorisé  ;  elle,  espiant  et  prenant  l’occasion  au  poil  et 
à  propos,  la  luy  ayant  gardée  bonne,  luy  rendit  aussitost  le  des¬ 
dain  passé  qu’il  luy  avoit  donné,  en  le  faisant  gentil  cocu  : 
comme  fit  aussi  sa  belle-sœur,  prenant  exemple  à  elle,  qui 
ayant  esté  mariée  fort  jeune  et  en  tendre  âge,  son  mary  n’en 
faisant  cas  comme  d’une  petite  fillaude,  ne  l’aymoit  comme  il 
devoit;  mais  elle,  se  venant  advancer  sur  l’age,  et  à  sentir  son 


(1)  A  qui  on  demandoit. 

(2)  C’est-à-dire  :  l’amour  ne  se  surmonte  que  par  le  dédain. 

cœur  en  reconnoissant  sa  beauté,  le  paya  de  mesme  monnoye, 
et  luy  fit  un  présent  de  belles  cornes  pour  l’intérest  du  passé. 

—  D’autres-fois  ay-je  cogneu  un  grand  seigneur,  qui,  ayant 
pris  deux  courtisannes,  dont  il  y  en  avoit  une  more,  pour  ses 
plus  grandes  délices  et  amyes,  ne  faisant  cas  de  sa  femme,  en- 
cores  qu’elle  le  recherchast  avec  tous  les  honneurs,  amitiez  et 
révérances  conjugales  qu'elle  pouvoit;  mais  il  ne  la  pouvoit  ja¬ 
mais  voir  de  bon  œil  ny  embrasser  de  bon  cœur,  et  de  cent 
nuicts  il  ne  luy  en  départoit  pas  deux.  Qu’eust-elle  fait  la  pau¬ 
vrette  là-dessus,  après  tant  d'indignitez,  si-non  de  faire  ce 
qu’elle  fit,  de  choisir  un  autre  lit  vaccant,  et  s’accoupler  avec 
une  autre  moitié,  et  prendre  ce  qu’elle  en  voiiloit? 

Au  moins  si  ce  mary  eust  fait  comme  un  autre  que  je  sçay, 
qui  estoit  de  telle  humeur,  qui,  pressé  de  sa  femme,  qui  estoit 
très-belle,  et  prenant  plaisir  ailleurs,  lui  dit  franchement: 
«  Prenez  vos  contentements  ailleurs,  je  vous  en  donne  congé. 
«  Faites  de  votre  costé  ce  que  vous  voudrez  faire  avec  un  au- 
«  tre  :  je  vous  laisse  en  vostre  liberté;  et  ne  vous  donnez  peine 
«  de  mes  amours,  et  laissez-moy  faire  ce  qu’il  me  plaira.  Je 
«  n’empescheray  point  vos  aises  et  plaisirs  :  aussi  ne  m’em- 
«  peschez  les  miens.  »  Ainsi,  chacun  quitte  de-là,  toifs  deux  mi¬ 
rent  la  plume  au  vent  :  l’un  alla  à  dextre  et  l’autre  à  senestre, 
sans  se  soucier  l’un  de  l’autre;  et  voilà  bonne  vie. 

J'aymerois  autant  quelque  vieillard  impotent,  maladif,  goû¬ 
teux,  que  j’ay  cogneu,  qui  dist  à  sa  femme,  qui  estoit  très- 
belle,  et  ne  la  pouvant  contenter  comme  elle  le  désiroit,  un 
jour  :  n  Je  sçay  bien,  m’amie,  que  mon  impuissance  n’est  bas- 
<■  tante  pour  vostre  gaillard  âge.  Pour  ce,  je  vous  puis  être  beau- 
«  coup  odieux,  et  qu’il  n’est  possible  que  vous  me  puissiez  être 
«  affectionnée  femme,  comme  si  je  vous  faisois  les  offices  ordi- 
«  naires  d’un  mary  fort  et  robuste.  Mais  j’ai  advisé  de  vous 
«  permettre  et  vous  donner  totale  liberté  de  faire  l’amour,  et 
«  d’emprunler  quelque  autre  qui  vous  puisse  mieux  contenter 
«  f[ue  moy.  Mais,  surtout,  que  vous  en  élisiés  un  qui  soit  dis- 
«  cret,  modeste,  et  qui  ne  vous  escandalise  point,  et  moy  et 
«  tout,  et  qu’il  vous  puisse  faire  une  couple  de  beaux  enfants, 
«  lesquels  j’aymeray  et  tiendray  comme  les  miens  propres  ; 
«  tellement  que  tout  le  monde  pourra  croire  qu’ils  sont  vrays  et 
«  légitimes  enfants,  veu  que  encore  j'ay  en  moy  quelques  forces 
«  assez  vigoureuses,  et  les  apparences  de  mon  corps  suffisantes 
«  pour  faire  paroir  qu’il  sont  miens.  » 

Je  vous  laisse  à  penser  si  cette  belle  jeune  femme  fut  aise 
d’avoir  cette  agréable,  jolie  petite  remontrance,  et  licence  de 
jouir  de  cette  plaisante  liberté,  qu’elle  pratiqua  si  bien,  qu’en 
un  rien  elle  peupla  la  maison  de  deux  ou  trois  beaux  petits  en¬ 
fants,  où  le  mary,  parce  qu'il  la  touchoit  quelque-fois  et  cou- 
choit  avec  elle,  y  pensoit  avoir  part,  et  le  croyoit,  et  le  monde 
et  tout;  et,  par  ainsi,  le  mary  et  la  femme  furent  très-contents, 
et  eurent  belle  famille. 

—  Voici  une  autre  sorte  de  cocus  qui  se  fait  par  une  plaisante 
opinion  qu’ont  aucunes  femmes,  c’est  à  sçavoir  qu’il  n’y  a  rien 
plus  beau  ny  plus  licite,  ny  plus  recommandable  que  la  cha¬ 
rité,  disant  qu’elle  ne  s’estend  pas  seulement  à  donner  aux  pau¬ 
vres  qui  ont  besoin  d’estre  secourus  et  assistez  des  biens  et 
moyens  des  riches,  mais  aussi  d’ayder  à  esteindre  le  feu  aux 
pauvres  amants  langoureux  que  l’on  voit  brusler  d’un  feu  d’a¬ 
mour  ardent  ;  ■<  car,  disent-elles,  quelle  chose  peut-il  estre 
«  plus  charitable,  que  de  rendre  la  vie  à  un  que  l’on  voit  se 
a  mourir,  et  raffraîchir  du  tout  celui  que  l’on  voit  se  brusler?  » 
Ainsi,  comme  dit  ce  brave  palladin,  le  seigneur  de  Montauban, 
soustenant  la  belle  Geneviève  dans  l’Arioste,  que  celle  juste¬ 
ment  doit,mourir  qui  oste  la  vie  à  son  serviteur,  et  non  celle 
qui  la  luy  donne.  S’il  disoit  cela  d'une  fille,  à  plus  forte  raison 
telles  charitez  sont  plus  recommandées  à  l’endroit  des  femmes 
que  des  filles,  d’autant  qu’elles  n’ont  point  leurs  bourses  déliées 
ny  ouvertes  encor  comme  les  femmes,  qui  les  ont,  au  moins  au¬ 
cunes,  très-amples  et  propres  pour  en  eslargir  leurs  charitez. 

Sur-quoy  je  me  souviens  d’un  conte  d’une  fort  belle  dame  de 
la  Cour,  laquelle  pour  un  jour  de  Chandelleur  s’estant  habillée 
d’une  robe  de  damas  blanc,  et  avec  toute  la  suitte  de  blanc,  si 
bien  que  ce  jour  rien  ne  parut  de  plus,  beau  et  de  plus  blanc, 
son  serviteur  ayant  gaigné  une  sienne  compagne  qui  estoit  belle 
dame  aussi,  mais  un  peu  plus  aagée  et  mieux  parlante,  et  pro¬ 
pre  à  intercéder  pour  luy  ;  ainsi  que  tous  trois  regardoient  un 
fort  beau  tableau  où  estoit  peinte  une  Charité  toute  en  candeur 
et  voile  blanc,  icelle  dit  à  sa  compagne  :  «  Vous  portez  aujour- 
<c  d’huy  le  mesme  habit  de  cette  Charité  ;  mais,  puisque  la  re- 
«  présentez  en  cela,  il  faut  aussi  la  représenter  en  effet  à  l’en- 
«  droit  de  vostre  serviteur,  n’estant  rien  si  recommandable 
«  qu’une  miséricorde  et  une  charité,  en  quelque  façon  qu’elle 
«  se  face,  pourveu  que  ce  soit  en  bonne  intention,  pour  secourir 
«  son  prochain.  Usez  en  donc  :  et  si  vous  avez  la  crainte  de 

«  voslre  mary  et  du  mariage  devant  les  yeux,  c’est  une  vaine 
«  superstition  que  nous  autres  ne  devons  avoir,  puisque  nature 
«  nous  a  donné  des  biens  en  plusieurs  sortes,  non  pour  s’en  ser- 
«  vir  en  espargne,  comme  une  salle  avare  de  son  trésor,  mais 
«  pour  les  distribuer  honnorablement  aux  pauvres  souffreteux 
«  etnécessiteux.  Bienest-il  vray  que  nostre  chasteté  est  semblable 
«  à  un  trésor,  lequel  on  doit  espargner  en  choses  basses;  mais, 
«  pour  choses  hautes  et  grandes,  il  le  faut  despenser  en  lar- 
«  gesse,  et  sans  espargne.  Tout  de  mesme  faut- il  faire  part  de 
«  notre  chasteté,  laquelle  on  doit  eslargir  aux  personnes  de  mé- 
«  rite  et  vertu,  et  de  souffrance,  et  la  dénier  à  ceux  qui  sont 
«  viles,  de  nulle  valeur,  et  de  peu  de  besoin.  Quant  à  nos  ma- 
«  rys,  ce  sont  vrayement  de  belles  idoles,  pour  ne  donner  qu’à 
«  eux  seuls  nos  vœux  et  nos  chandelles,  et  n’en  départir  point 
«  aux  autres  belles  images!  car  c’est  à  Dieu  seul  à  qui  on  doit 
«  un  vœu  unique,  et  non  à  d’autres.  »  Ce  discours  ne  déplut 
point  à  la  dame,  et  ne  nuisit  non  plus  nullement  au  servi¬ 
teur,  qui,  par  un  peu  de  persévérance,  s’en  ressentit.  Tels  pres- 
ches  de  charité  pourtant  sont  dangereux  pour  les  pauvres  marys. 

—  J'ay  ouy  conter  (je  ne  sçay  s’il  est  vray,  aussi  ne  veux-je 
affirmer)  qu’au  commencement  que  les  Huguenots  plantèrent 
leur  religion,  faisoient  leurs  presches  la  nuict  et  en  cachettes, 
de  peur  d’estre  surpris,  recherchés  et  mis  en  peine,  ainsi  qn’ils 
furent  un  jour  en  la  rue  Saint-Jacques  à  Paris,  du  temps  du  roy 
Henry  second,  où  des  grandes  dames  que  je  sçay,  y  allans  pour 
recevoir  celte  charité,  y  cuidèrent  estre  surprises.  Après  que  le 
ministre  avoit  fait  son  presche,  sur  la  fin  leur  recommandoit  la 
charité,  et  incontinent  après  on  tuoit  leurs  chandelles,  et  là  un 
chacun  et  chacune  l’exerçoit  envers  son  frère  et  sa  sœur  chres- 
tienne,  se  la  départans  l’un  à  l’autre  selon  leur  volonté  et  pou¬ 
voir;  ce  que  je  n’oserois  bonnement  asseurer,  encore  qu’on 
m’asseurast  qu’il  esloit  vray  ;  mais  possible  que  cela  est  pur 
mensonge  et  imposture.  Toutefois  je  sçay  bien  qu’à  Poitiers 
pour  lors  il  y  avoit  une  femme  d’un  advocat,  qu’on  nommoit 
la  belle  Gotterelle  (1),  que  j’ay  veue,  qui  estoit  des  plus  belles 
femmes,  ayant  la  plus  belle  grâce  et  façon,  et  des  plus  désira¬ 
bles  qui  fussent  en  la  ville  pour  lors;  et  pour  ce  chacun  lui  jet- 
toit  les  yeux  et  le  cœur.  Elle  fut  repassée  au  sortir  du  presche, 

(1)  Cette  femme  ressemble  assez  à  cette  Godarde  de  Blois,  huguenote 
pendue  pour  adultère  en  1563. 

par  les  mains  do  douze  escoliers,  l’un  après  l’autre,  tant  au  lieu 
du  consistoire  que  sous  un  auvent,  encore  ay-je  ouy  dire  sous 
une  potence  du  Marché  Vieux,  sans  qu’elle  en  fist  un  seul  bruit 
ni  autre  refus;  mais,  demandant  seulement  le  mot  du  presche, 
les  recevoit  les  uns  après  les  autres  courtoisement,  comme  ses 
vrays  freres  en  Christ.  Elle  continua  envers  eux  cette  aumosne 
long-temps,  et  jamais  elle  n’en  voulut  prester  pour  un  double  à 
un  papiste  :  si  en  eut-il  néantmoins  plusieurs  papistes  qui,  em- 
pruntans  de  leurs  compagnons  huguenots  le  mot  et  le  jargon  de 
leur  assemblée,  en  jouirent.  D’autres  aboient  au  presche  exprès, 
et  contrefaisoient  les  Réformez,  pour  l’apprendre,  afin  de  jouir 
decette belle  femme.  J’estois  lors  à  Poitiersjeune  garçon  estudiant, 
que  plusieurs  bons  compagnons,  qui  en  avoient  leur  part,  me  le 
dirent  et  le  me  jurèrent  :  mesme  le  bruit  estoit  tel  en  la  ville. 
Voilà  une  plaisante  charité,  et  conscientieuse  femme,  faire  ainsi 
choix  de  son  semblable  en  la  religion! 

Il  y  a  une  autre  forme  de  charité  qui  se  pratique,  et  s’est 
pratiquée  souvent,  à  l’endroit  des  pauvres  prisonniers  qui  sont 
ès  prisons,  et  privez  des  plaisirs  des  dames,  desquels  les  geol- 
lieres  et  les  femmes  qui  en  ont  la  garde,  ou  les  castellanes  qui 
ont  dans  les  chasteaux  des  prisonniers  de  guerre,  en  ayant  pi¬ 
tié,  leur  font  part  de  leur  amour,  et  leur  donnent  de  cela  par 
charité  et  miséricorde;  ainsi  que  dit  une  fois  une  courtisanne 
romaine  à  sa  fille  de  laquelle  un  gallant  estoit  extresmement 
amouieux,  et  ne  luy  en  vouloit  pas  donner  pour  un  double.  Elle 
luy  dit  :  E  da  gli  al  manco  per  misericordia  (1). 

Ainsi  ces  geollieres,  castellanes  et  autres,  traittent  leurs  pri¬ 
sonniers,  lesquels,  bien  qu’ils  soient  captifs  et  misérables,  ne 
laissent  à  sentir  les  picqueures  de  la  chaire,  comme  au  meilleur 
temps  qu’ils  pourroyent  avoir.  Aussi  dit-on  en  vieil  proverbe  : 
«  L’envie  en  vient  de  pauvreté;  »  et  aussi  bien  sur  la  paille  et 
sur  la  dure  messer  Priape  hausse  la  tête,  comme  dans  le  lit  du 
monde  le  meilleur  et  le  plus  doux.  Voilà  pourquoi  les  gueux  et 
les  prisonniers,  parmy  leurs  hospitaux  et  prisons,  sont  aussi 
paillards  que  les  roys,  les  princes  et  les  grands,  dans  leurs 
beaux  pallais  et  lits  royaux  et  délicats. 

Pour  en  confirmer  mon  dire,  j’allégueray  un  conte  que  me  fit 
un  jour  le  capitaine  Beaulieu,  capitaine  de  galleres,  duquel  j’ay 
parlé  quelquefois.  Il  estoit  à  feu  M.  le  grand-prieur  de  France, 


(1;  C’est-à-dire  !  Ehl  fais-lui  charité  par  pitié. 

de  la  maison  de  Lorraine,  etestoit  fort  aymé  de  luy  :  l’allant  un 
jour  trouver  à  Malthe  dans  une  frégatle,  il  fut  pris  des  galleres 
de  Sicile,  et  mené  prisonnier  au  Castel  à  Mare  de  Palerme,  où  il 
fut  resserré  en  une  prison  fort  estroite,  obscure  et  misérable,  et 
très-mal  traité,  l’espace  de  trois  mois.  Par  cas,  leCastellan,  qui 
estoit  Espagnol,  avoit  deux  fort  belles  filles,  qui,  l’oyant  plain¬ 
dre  et  attrister,  demandèrent  un  jour  congé  au  pere  pour  le  vi¬ 
siter  pour  l’honneur  de  Dieu,  qui  leur  permit  librement.  Et  d’au¬ 
tant  que  le  capitaine  Beaulieu  estoit  fort  gallant  homme  certes, 
et  disoit  des  mieux,  il  les  sceut  si  bien  gagner  dès  l’abord  de 
cette  première  visite,  qu’elles  obtinrent  du  pere  qu’il  sortist  de 
cette  meschante  prison,  et  fust  mis  en  une  chambre  assez  hon- 
neste,  et  receust  meilleur  traitement.  Ce  ne  fut  pas  tout,  car  elles 
obtindrent  congé  de  l’aller  voir  librement  tous  les  jours  une  fois 
et  causer  avec  luy.  Tout  cela  se  demena  si  bien  que  toutes  deux 
en  furent  amoureuses,  bien  qu’il  ne  fust  pas  beau  et  elles  très- 
belles,  que,  sans  respect  aucun,  ny  de  prison  plus  rigoureuse, 
ny  d’hazard  de  mort,  mais  tenté  de  privautez,  il  se  mit  à  jouir 
de  toutes  deux  bien  et  beau  tout  à  son  aise  ;  et  dura  ce  plaisir  sans 
escandale,  et  fut  si  heureux  en  cette  conqueste  l’espace  de  huict 
mois,  qu’il  n’en  arriva  nul  escandale,  mal,  inconvénient,  ni  de 
ventre  enflé,  ny  d’aucune  surprise  ny  découverte;  car  ces  deux 
sœurs  s’entendoient  et  s’entredonnoient  si  bien  la  main,  et  se  re- 
levoient  si  gentiment  de  sentinelle,  qu’il  n’en  fut  jamais  autre 
chose;  et  me  jura,  car  il  estoit  fort  mon  amy,  qu’en  sa  plus 
grande  liberté  il  n’eut  jamais  si  bon  temps,  ny  plus  grande  ar¬ 
deur,  ny  appétit  à  cela,  qu’en  cette  prison,  qui  luy  estoit  très- 
belle,  bien  qu’on  die  n’y  en  avoir  jamais  aucunes  belles.  Et  luy 
dura  tout  ce  bon  temps  l’espace  de  huict  mois,  que  la  trêve  fut 
faite  entre  l’Empereur  et  le  roi  Henri  second,  que  tous  les  pri¬ 
sonniers  sortirent  et  furent  relaschés  ;  et  me  jura  que  jamais  il  ne 
se  fascha  tant  que  de  sortir  de  celte  si  bonne  prison;  mais  bien 
gasté  laisser  ces  belles  filles,  tant  favorisé  d’elles,  qui  au  dépar¬ 
tir  en  firent  tous  les  regrets  du  monde. 

Je  lui  demanday  si  jamais  il  appréhenda  inconvénient  s’il 
fust  esté  découvert.  Il  me  dit  bien  qu’ouy,  mais  non  qu’il  le 
craignist  ;  car,  au  pis  aller,  on  l’eust  fait  mourir  ;  et  il  eust  au¬ 
tant  aymé  mourir  que  rentrer  en  sa  première  prison.  De  plus, 
il  craignoit  que  s’il  n’eust  contenté  ces  honnestes  filles,  puis¬ 
qu’elles  le  recherchoient  tant,  qu’elles  en  eussent  conceu  un  tel 
desdaing  et  dépit,  qu’il  en  eust  eu  quelque  pire  traitement  en- 

core;  et  pour  ce,  bandant  les  yeux  à  tout,  il  se  hasarda  à  cette 
belle  fortune.  Certes  on  ne  sçauroit  assez  louer  ces  bonnes  filles 
espagnoles  si  charitables  :  ce  ne  sont  pas  les  premières  ny  les 
dernières. 

—  On  a  dit  d’autres  fois  en  nostre  France,  que  le  duc  d’Ascot, 
prisonnier  au  bois  de  Vincennes,  se  sauva  de  prison  par  le 
moyen  d’une  honneste  dame,  qui  toutesfois  s’en  cuida  trouver 
mal, car  il  y  allait  du  service  du  Roy  (1)  :  et  telles  charitez  sont  ré¬ 
prouvables,  qui  touchent  le  party  du  général,  mais  fort  bonnes 
et  louables,  quand  il  n’y  va  que  du  particulier,  et  que  le  seul 
joly  corps  s’y  expose-,  peu  de  mal  pour  cela.  J’alléguerois  force 
braves  exemples  faisant  à  ce  sujet,  si  j’en  voulais  faire  un  dis¬ 
cours  à  part,  qui  n’en  seroit  pas  trop  mal  plaisant.  Je  ne  diray 
que  cettuy-ci,  et  puis  nul  autre,  pour  estre  plaisant  et  antique. 

Nous  trouvons  dans  Tite-Live  que  les  Romains,  après  qu’ils 
eurent  mis  la  ville  de  Capoue  à  totale  destruction,  aucuns  des 
habitants  vindrent  à  Rome  pour  représenter  au  sénat  leur  mi¬ 
sère,  le  prièrent  d’avoir  pitié  d’eux.  La  chose  fut  mise  au  con¬ 
seil  :  entr’autres  qui  opinèrent  fut  M.  Atilius  Regulus,  qui  tint 
qu’il  ne  leur  falloit  faire  aucune  grâce,  «  car  il  ne  sauroit  trou- 
«  ver  en  tout,  disoit-il,  aucun  Capoüan,  depuis  la  révolte  de 
«  leur  ville,  qu’on  pust  dire  avoir  porté  le  moindre  brin  d’ami- 
«  tié  et  d’affection  à  la  république  romaine,  que  deux  honnestes 
«  femmes  ;  l’une,  Vesta  Opia,  atellane,  de  la  ville  d’Atelle„  de- 
«  meurant  à  Capoue  pour  lors;  et  l’autre,  Francula  Cluvia  ;  » 
qui  toutes  deux  avaient  esté  autresfois  filles  dejoye  et  courtisan- 
nes,  en  faisant  le  mestier  publiquement.  L’une  n’avoit  laissé 
passer  un  seul  jour  sans  faire  prières  et  sacrifices  pour  le  salut 
et  victoire  du  peuple  romain  ;  et  l’autre,  pour  avoir  secouru  à 
cachettes  de  vivres  les  pauvres  prisonniers  de  guerre  mourants 
de  faim  et  pauvreté. 

Certes  voilà  des  charitez  et  piétez  très-belles;  dont  sur  ce  un 
gentil  cavalier,  une  honneste  dame  et  moy,  lisans  un  jour  ce 
passage,  nous  nous  entredismes  soudain  que,  puisque  ces  deux 
honnestes  dames  s’ estaient  desja  avancées  et  estudiées  à  de  si 
bons  et  pies  offices,  qu’elles  avoient  bien  passé  à  d’autres,  et  à 
leur  départir  les  charitez  de  leurs  corps  ;  car  elles  en  avoient 
distribué  d’autres  fois  à  d’autres  estants  courtisannes,  ou  possible 


(1)  Oa  accusa  la  comtesse  Senizon  de  l’avoir  fait  évader,  et  on  lui  en  fit  une 
affaire. 

qu’elles  l’estoyent  encore  ;  mais  le  livre  ne  le  dit  pas,  et  a  laissé 
le  doute-là  ;  car  il  se  peut  présumer.  Mais  quand  bien  elles  eus¬ 
sent  continué  le  mestier  et  quitté  pour  quelque  temps,  elles  le 
purent  reprendre  ce  coup-là,  n’estant  rien  si  aisé  et  si  facile  à 
faire;  et  peut-estre  aussi  qu’elles  y  cogneurent  et  receurent  en¬ 
core  quelques  uns  de  leurs  bons  amoureux,  de  leurs  vieilles 
connoissances,  qui  leur  avoient  autresfois  sauté  sur  le  corps,  et 
leur  en  voulurent  encor  donner  sur  quelques  vieilles  erres,  ou 
du  tout  :  aussi  que,  parmi  les  prisonniers,  elles  y  en  purent  voir 
aucuns  incogneus  qu’elles  n’avoient  jamais  veu  que  cette  fois,  et 
les  trouvoient  beaux,  braves  et  vaillants,  de  belles  façons,  qui  mé- 
ritoient  bien  la  charité  tout  entière,  et  pour  ce  ne  leur  espar- 
gnantla  belle  joüissance  de  leur  corps,  il  ne  se  peut  faire  autre¬ 
ment.  Ainsi,  en  quelque  façon  que  ce  fust,  ces  honnestes  dames 
méritoient  bien  [la  courtoisie  que  la  république  romaine  leur  fit 
et  recogneut,  car  elle  leur  fit  rentrer  en  tous  leurs  biens,  et  en 
joüirent  aussi  paisiblement  que  jamais  ;  encor  plus,  leur  firent  à 
sçavoir  qu’elles  demandassent  ce  qu’elles  voudroient,  elles  l’au- 
roient;  et  pour  en  parler  au  vray,  si  Tite-Live  ne  fust  esté  si 
abstraint,  comme  il  ne  devoit,  à  la  vérécondie  et  modestie,  il 
devoit  franchir  le  mot  tout  à  trac  d’elles,  et  dire  qu’elles  ne  leur 
avoient  espargné  leur  gent  corps;  et  ainsi  ce  passage  d’histoire 
fust  esté  plus  beau  et  plaisant  à  lire,  sans  aller  l’abbréger,  et 
laisser  au  bout  de  la  plume  le  plus  beau  de  l’histoire.  Voilà  ce 
que  nous  en  discourusmes  pour  lors. 

—  be  roy  Jean,  prisonnier  en  Angleterre,  receut  de  mesme 
plusieurs  faveurs  de  la  comtesse  de  Salsberiq,  et  si  bonnes,  que, 
ne  la  pouvant  oublier,  et  les  bons  morceaux  qu’elle  luy  avoit 
donnés,  qu’il  s’en  retourna  la  revoir,  ainsi  quelle  luy  fit  jurer  et 
promettre. 

—  D’autres  dames  y  a-t-il  qui  sont  plaisantes  en  cela  pour 
certain  poinct  de  conscientieuse  charité;  comme  une  qui  ne  vou- 
loit  permettre  à  son  amant,  tant  qu’il  couchoit  avec  elle,  qu’il 
la  baisast  le  moins  du  monde  à  la  bouche,  alléguant  par  ses  rai¬ 
sons  que  sa  bouche  avoit  fait  le  serment  de  foy  et  de  fidélité  à 
son  mary,  et  ne  la  voulait  point  souiller  par  la  bouche  qui  l’a- 
voit  fait  et  presté  ;  mais  quant  à  celle  du  ventre,  qui  n’en  avoit 
point  parlé  ni  rien  promis,  lui  laissoit  faire  à  son  bon  plaisir,  et 
ne  faisoit  point  de  scrupule  de  la  prester,  n’estant  en  puissance 
de  la  bouche  du  haut  de  s’obliger  pour  celle  du  bas,  ny  celle  du 
bas  pour  celle  du  haut  non  plus  ;  puisque  la  coustume  du  droit 

ordonnoit  de  ne  s’obliger  pour  autruy  sans  consentement  et  pa¬ 
role  de  l’une  et  de  l’autre,  ny  un  seul  pour  le  tout  en  cela. 

—  Une  autre  conscientieuse  et  scrupuleuse,  donnant  à  son 
umy  jouissance  de  son  corps,  elle  vouloit  toujours  faire  le  dessus, 
et  sous-mettre  à  soy  son  homme  sans  passer  d’un  seul  iota  cette 
réglé;  et,  l’observant  estroitement  et  ordinairement,  disoit-elle 
que  si  son  mary  ou  autre  lui  demandoit  si  un  tel  luy  avoit  fait 
cela,  qu’elle  pust  jurer  et  renier,  et  seurement  protester,  sans 
offenser  Dieu,  que  jamais  il  ne  luy  avoit  fait  ny  monté  sur  elle. 
Ce  serment  sceut-elle  si  bien  pratiquer,  qu’elle  contenta  son 
mary  et  autres  par  ses  jurements  serrez  en  leurs  demandes,  et  la 
creurent,  veu  ce  qu’elle  disoit,  «  mais  n’eurent  jamais  l’advis  de 
«  de  demander,  ce  disoit-elle,  si  jamais  elle  avoit  fait  le  dessus, 

«  surquoy  m’eussent  bien  mespris  et  donner  à  songer.  »  Je  pense 
en  avoir  encor  parlé  cy-dessus  ;  mais  on  ne  se  peut  pas  toujours 
souvenir  de  tout;  et  aussi  il  y  en  a  cettuy-cy  plus  qu’en  l’autre, 
s’il  me  semble. 

—  Coustumièrement,  les  dames  de  ce  mestier  sont  grandes 
menteuses,  et  ne  disent  mot  de  vérité;  car  elles  ont  tant  appris 
et  accoustumé  à  mentir  (ou  si  elles  font  autrement  sont  des  sot¬ 
tes,  et  mat  leur  en  prend)  à  leurs  marys  et  amants  sur  ces  su¬ 
jets  et  changements  d’amour,  et  à  jurer  qu’elles  ne  s’adonnent  à 
autres  qu’à  eux,  que,  quand  elles  viennent  à  tomber  sur  autres 
sujets  de  conséquence,  ou  d’affaires,  ou  discours,  jamais  ne  font 
(jue  mentir,  et  ne  leur  peut-on  croire. 

D’autres  femmes  ay-je  cogneu  et  ouy  parler,  qui  ne  don- 
noyent  à  leur  amant  leur  joüissance,  si-non  quand  elles  esloient 
grosses,  afin  de  n’engroisser  de  leur  semence  ;  en  quoy  elles  fai¬ 
saient  grande  conscience  de  supposer  aux  marys  un  fruit  qui 
n’estoit  pas  à  eux,  et  le  nourrir,  alimenter  et  élever  comme  le 
leur  propre.  J’en  ay  encore  parlé  cy-dessus.  Mais,  estant  grosses 
une  fois,  elles  ne  pensaient  point  offenser  le  mary,  ny  le  faire 
cocu,  en  se  prostituant.  Possible  aucunes  le  faisoient  pour  les 
mesmes  raisons  que  faisoit  Julia,  fille  d’Auguste,  et  femme  d’A- 
grippa,  qui  fut  en  son  temps  une  insigne  putain,  dont  son  père 
en  enrageoit  plus  que  le  mary.  Luy  estant  demandé  une  fois  si 
elle  n’avoit  point  de  crainte  d’engroisser  de  ses  amys,  et  que  son 
mary  s’en  aperceust  et  ne  l’affolast,  elle  respondit  ;  «  J’y  mets 
«  ordre,  car  je  ne  reçois  jamais  personne  ny  passager  dans  mon 
«  navire,  si-non  quand  il  est  chargé  et  plein.  » 

Yoicy  encore  une  autre  sorte  de  cocus;  mais  ceux-là  sont 

vrays  martyrs,  qui  ont  des  femmes  laides  comme  diables  d’en¬ 
fer,  qui  se  veulent  mesler  de  taster  de  ce  doux  plaisir  aussi  bien 
que  les  belles,  ausquelles  le  seul  privilège  est  deu,  comme  dit  le 
proverbe  :  Les  beaux  hommes  au  gibet,  et  les  belles  femmes  au 
bourdeau  (1)  :  et,  toutefois,  ces  laides  charbonnières  font  la 
folie  comme  les  autres,  lesquelles  il  faut  excuser;  car  elles  sont 
femmes  comme  les  autres,  et  ont  pareille  nature,  mais  non  si 
belle.  Toutesfüis,  j’ai  veu  des  laides,  au  moins  en  leur  jeunesse, 
qui  [s’apprécient  tant  pourtant  comme  les  belles,  ayant  opinion 
que  femme  ne  vaut  autant,  si-non  ce  qu’elle  se  veut  faire  valloir  et 
se  vendre;  aussi  qu’en  un  bon  marché  toutes  denrées  se  ven¬ 
dent  et  se  dépositent  (2),  les  unes  plus,  les  autres  moins,  selon 
qu’on  en  a  à  faire,  et  selon  l’heure  tardive  que  l’on  vient  au 
marché  après  les  autres,  et  selon  le  bon  prix  que  l’on  y  trouve; 
car,  comme  l’on  dit,  l’on  court  toujours  au  meilleur  marché,  en¬ 
core  que  l’estoffe  ne  soit  la  meilleure,  mais  selon  la  faculté  du 
marchand  et  de  la  marchande.  Ainsi  est-il  des  femmes  laides, 
dont  j’en  ay  veu  aucunes,  qui,  ma  foy,  estoient  si  chaudes  et  lu¬ 
briques,  et  duitesà  l’amour  aussi  bien  que  les  plus  belles,  et  se 
mettoyent  en  place  marchande,  et  vouloient  s’avancer  et  se  faire 
valloir  tout  de  mesmes.  Mais  le  pis  que  je  vois  en  elles,  c’est 
qu’au  lieu  que  les  marchands  prient  les  plus  belles,  celles-cy 
laides  prient  les  marchands  de  prendre  et  d’achepter  de  leurs 
denrées,  qu’elles  leur  laissent  pour  rien  et  à  vil  prix  :  mesmes 
font-elles  mieux  ;  car  le  plus  souvent  leur  donnent  de  l’argent 
pour  s’accoster  de  leurs  chalanderies  et  se  faire  fourbir  à  eux  ; 
dont  voilà  la  pitié  :  car  pour  telle  fourbissure,  il  n’y  faut  petite 
somme  d’argent;  si  bien  que  la  fourbissure  couste  plus  que  ne 
vaut  la  personne,  etla  lexive  que  l’on  y  met  pour  bien  la  fourbir,  et 
cependant  monsieur  le  mary  demeure  cocu  et  coquin  tout  ensem¬ 
ble  d’une  laide,  dont  le  morceau  est  bien  plus  difficile  à  digérer 
que  d’une  belle;  outre  que  c’est  une  misère  extresme  d’avoir  à 
ses  costez  un  diable  d’enfer  couché,  au  lieu  d’un  ange.  Sur  quoy 
j’ay  ouy  souhaitter  à  plusieurs  galants  hommes  une  femme  belle 
et  un  peu  putain,  plustost  qu’une  femme  laide  et  la  plus  chaste 
du  monde  ;  car  en  une  laideur  n’y  loge  que  toute  misere  et  des¬ 
plaisir,  et  nul  brin  de  félicité.  En  une  belle,  tout  plaisir  et  féli- 

(1)  Proverbe  qui  marque  le  peu  de  liaison  qu’il  y  a  entre  les  dons  de  la  na¬ 
ture  et  les  qualités  de  l’âme. 

(2)  De  l’italien  disposilaire  ;  c’est-à-dire  qu’on  dispose  et  trouve  à  se  dé¬ 
faite  des  pierreries  comme  des  meilleures  denrées. 

cité  y  abonde,  et  bien  peu  de  misere,  selon  aucuns.  Je  m’en  rap¬ 
porte  à  ceux  qui  ont  battu  cette  sente  et  chemin.  A  aucuns  j’ay 
ouy  dire  que,  quelques  fois,  pour  les  marys,  il  n’est  si  besoin 
aussi  qu’ils  ayent  leurs  femmes  si  chastes;  car  elles  en  sont  si 
glorieuses,  je  dis  celles  qui  ont  ce  don  très-rare,  que  quasi  vous 
diriez  qu’elles  veulent  dominer,  non  leurs  marys  seulement, 
mais  le  ciel  et  les  astres  :  voire  qu’il  leur  semble,  par  telle  or¬ 
gueilleuse  chasteté,  que  Dieu  leur  doive  du  retour.  Mais  elles 
sont  bien  trompées;  car  j’ay  ouy  dire  à  de  grands  docteurs  que 
Dieu  ayme  plus  une  pauvre  péchere.sse,  humiliante  et  contrite 
(comme  il  fit  la  Magdelaine),  'que  non  pas  une  orgueilleuse  et 
superbe  qui  pense  avoir  gagné  le  paradis,  sans  autrement  vou¬ 
loir  miséricorde  ny  sentence  de  Dieu. 

—  J’ay  ouy  parler  d’une  dame  si  glorieuse  pour  sa  chasteté, 
qu’elle  vint  tellement  à  mépriser  son  mary,  que,  quand  on  lui 
demandoit  si  elle  avoit  couché  avec  son  mary,  «  non,  disoit-elle, 
«  mais  il  a  bien  couché  avec  moy.  »  Quelle  gloire!  Je  vous  laisse 
donc  à  penser  comme  ces  glorieuses  sottes  femmes  chastes  gour- 
mandent  leurs  pauvres  marys,  d’ailleurs  qui  ne  leur  sçauroient 
rien  reprocher,  et  comme  font  aussi  celles  qui  sont  chastes  et 
riches,  d’autant  que  cette-cy,  chaste  et  riche  du  sien,  fait  de  l’o- 
limbrieuse,  de  l’altière,  de  la  superbe  et  de  l’audacieuse,  à  l’en¬ 
droit  de  son  mary  ;  tellement  que,  pour  la  trop  grande  pré¬ 
somption  qu’elle  a  de  sa  chasteté  et  de  son  devant  tant  bien 
gardé,  ne  la  peut  retenir  qu’elle  ne  fasse  de  la  femme  empe- 
riere,  qu’elle  ne  gourmande  son  mary  sur  la  moindre  faute  qu’il 
fera,  comme  j’en  ay  veu  aucunes,  et  sur  tout  sur  son  mauvais 
ménagé.  S’il  joiie,  s’il  dépend,  ou  s’il  dissipe,  elle  crie  plus,  elle 
tempeste,  fait  que  sa  maison  paroist  plus  un  enfer  qu’une  noble 
famille  :  et  s’il  faut  vendre  de  son  bien  pour  subvenir  à  un  voyage 
de  cour  ou  de  guerre,  ou  à  ses  procès,  nécessitez,  ou  à  ses  pe¬ 
tites  folies  et  despenses  frivolles,  il  n’en  faut  pas  parler;  car  la 
femme  a  pris  telle  impériosité  sur  lui,  s’appuyant  et  se  fortifiant 
sur  sa  pudicité,  qu’il  faut  que  le  mary  passe  par  sa  sentence, 
ainsi  que  dit  fort  bien  Juvenal  en  ses  satyres. 

Animus  uxoris  si  debiius  uni, 

Nil  unquam  invitâ  donahis  conjvye  vendes. 

Hac  obslanle  nihil  hœc  si  nolit  emetur  (1). 


(1)  Tout  cela  est  renversé  et  estropié.  Il  faut  : 

St  tihi  sim'plicitae  uxoria  deditus  uni  .* 

Il  note  bien  par  ces  vers  que  telles  humeurs  des  anciennes  Ro¬ 
maines  correspondoient  à  aucunes  de  nostre  temps  quant  à  ce 
poinct;  mais,  quand  une  femme  est  un  peu  putain,  elle  se  rend 
bien  plus  aisée,  plus  sujette,  plus  docile,  craintive,  de  plus  douce 
et  agréable  humeur,  plus  humble  et  plus  prompte  à  faire  tout 
ce  que  le  mary  veut,  et  lui  condescend  en  tout;  comme  j’en  ay 
veu  plusieurs  telles,  qui  n’osent  gronder,  ny  crier,  ny  faire  des 
acariastres,  de  peur  que  le  mary  ne  les  menace  de  leur  faute,  et 
ne  leur  mette  au  devant  leur  adultère,  et  leur  fasse  sentir  aux 
despens  de  leur  vie;  et  si  le  galant  veut  vendre  quelque  bien 
du  leur,  les  voilà  plustost  signées  au  contract  que  le  mary  ne 
l’a  dit.  J’en  ay  veu  de  celles-là  force  :  bref,  elles  font  ce  que 
leurs  marys  veulent. 

Sont-ils  bien  gastez  ceux-là  donc  d’estre  cocus  de  si  belles 
femmes,  et  d’en  tirer  de  si  belles  denrées  et  commoditez  que 
celles-là,  outre  le  beau  et  délicieux  plaisir  qu’ils  ont  de  paillar- 
der  avec  de  si  belles  femmes,  et  nager  avec  elles  comme  dans  un 
beau  etclair  courant  d’eau,  et  non  dans  un  salle  et  laid  bourbier? 
Et  puisqu’il  faut  mourir,  comme  disoit  un  grand  capitaine  que 
je  sçay,  ne  vaut- il  pas  mieux  que  ce  soit  par  une  belle  jeune 
espée,  claire,  nette,  luisante  et  bien  tranchante,  que  par  une 
lame  vieille,  rouillée  et  mal  fourbie,  là  où  il  y  faut  plus  d’é- 
meric  que  tous  les  fourbisseurs  de  la  ville  de  Paris  ne  sçauroient 
fournir? 

Et  ce  que  je  dis  des  jeunes  laides,  j’en  dis  autant  d’aucunes 
vieilles  femmes  qui  veulent  estre  fourbies  et  se  faire  tenir  et 
nettes  et  claires  comme  les  plus  belles  du  monde  (j’en  fais  ail¬ 
leurs  un  discours  à  part  (1)  de  cela)  :  et  voilà  le  mal;  car,  quand 
leurs  marys  ny  peuvent  vaquer,  les  maraudes  appellent  des 
suppléments,  et  comme  estants  si  chaudes,  ou  plus,  que  les  jeu¬ 
nes  :  comme  j’en  ay  veu  qui  ne  sont  pas  sur  le  commencement 
et  mitan  prestes  d’enrager,  mais  sur  la  fin.  Et  volontiers  l’on  dit 


Eat  animus. 


Nil  unquam  invitd  donabia  conjuge  :  vendes 
Mac  obstante  nihil  ^  nihily  hœc  si  nolet,  emetur. 

JuvÉNAL.  Sat.  VI,  205  et  6,  2U  et  12. 

C’est-à-dire  :  «Si  vous  vous  attachez  uniquement  à  votre  femme...,  vous  ne 
«  pourrez  rien  donner,  ni  vendre,  ni  acheter,  à  moins  qu'elle  n'y  consente,  * 

(1)  Le  V®  discours  suivant. 

que  la  fin  en  ces  mestiers  est  plus  enragée  que  les  deux  autres, 
le  commencement  et  le  mitan,  pour  le  vouloir;  car,  la  force  et 
la  disposition  leur  manquent,  dontla  douleur  leur  est  très-griefve, 
d’autant  que  le  vieil  proverbe  dit  que  c’est  une  grande  douleur 
et  dommage,  quand  un  c. .  a  très-bonne  volonté,  et  que  la  force 
lui  défaut.  Si  y  en  a-t-il  toujours  quelques-unes  de  ces  pauvres 
vieilles  haires  qui  passent  par  bardot  (1),  et  départent  leurs  lar¬ 
gesses  aux  despens  de  leurs  deux  bourses;  mais  celle  de  l’argent 
fait  trouver  bonne  etestroite  l’autre  de  leurs  corps.  Aussi  dit-on 
que  la  libéralité  en  toutes  chose  est  plus  à  estimer  que  l’avarice 
et  la  chicheté,  fors  aux  femmes,  lesquelles,  tant  plus  sont  libé¬ 
rales  de  leurs  cas,  tant  moins  sont  estimées,  et  les  avares  et  chi¬ 
ches  tant  plus.  Cela  disoit  une  fois  un  grand  seigneur  de  deux 
grandes  dames  sœurs  que  je  sçay,  dont  l’une  estoit  chiche  de 
son  honneur,  et  libérale  de  la  bourse  et  despense,  et  l’autre  fort 
escarce  (2)  de  sa  bourse  et  despense,  et  tres-libérale  de  son  de¬ 
vant. 

—  Or,  voici  encore  une  autre  race  de  cocus  qui  est  certes  par 
trop  abominable  et  exécrable  devant  Dieu  et  les  hommes,  qui, 
amouraschés  de  quelque  bel  Adonis,  leur  abandonnent  leurs 
femmes  pour  jouir  d’eux.  La  première  fois  que  je  fus  jamais  en 
Italie,  j’en  ouys  un  exemple  à  Ferrare,  par  un  conte  qui  m’y  fut 
fait  d’un  qui,  espris  d’un  jeune  homme  beau,  persuada  à  sa 
femme  d’octroyer  sa  jouissance  audit  jeune  homme  qui  estoit 
amoureux  d’elle  et  qu’elle  luy  assignast  jour,  et  qu’elle  fist  ce 
qu’il  luy  commanderoit.  La  dame  le  voulut  très-bien,  car  elle 
ne  desiroit  manger  autre  venaison  que  de  celle-là.  Enfin  le  jour 
fut  assigné,  et  l’heure  estant  venue  que  le  jeune  homme  et  la 
femme  estaient  en  ces  douces  affaires  et  altérés,  le  mary,  qui  s’es- 
toit  caché,  selon  le  concert  d’entre  luy  et  sa  femme,  voici  qu’il 
entra;  et  les  prenant  sur  le  fait,  approcha  la  dague  à  la  gorge 
du  jeune  homme,  le  jugeant  digne  de  mort  sur  tel  forfait,  selon 
les  lois  d’Italie,  qui  sont  un  peu  plus  rigoureuses  qu’en  France. 
11  fut  contraint  d’accorder  au  mary  ce  qu’il  voulut,  et  firent 
eschange  l’un  de  l’autre  :  le  jeune  homme  se  prostitua  au  mary, 
et  le  mary  abandonna  sa  femme  au  jeune  homme;  et  par  ainsi, 
voilà  un  mary  cocu  d’une  vilaine  façon. 


(1)  Bardot,  synonyme  à.'ûne.  Ici,  passer  par  bardot,  se  dit  des  vieilles  qui 
sont  réduites  à  laisser  passer  pour  bardot  l’amant  qui  les  caresse. 

(2)  Escharse. 

— J’ayouy  conter  qu’en  quelque  endroit  du  monde  (je  ne  le  veux 
pas  nommer)  il  y  eut  un  mary,  et  de  qualité  grande,  qui  estoit 
vilainement  espris  d’un  jeune  homme  qui  aimoit  fort  sa  femme, 
et  elle  aussi  lui  :  soit  ou  que  le  mary  eust  gaigiié  sa  femme,  ou 
que  ce  fust  une  surprise  à  l’improviste,  les  prenant  tous  deux 
couchés  et  accouplés  ensemble,  menaçant  le  jeune  homme  s’il 
ne  luy  complaisoit,  l’investit  tout  couché,  et  joint  et  collé  sur  sa 
femme,  et  en  joüit;  dont  sortit  le  problème,  comme  trois  amants 
furent  jouissants  et  contents  tout  à  un  mesme  coup  ensemble. 

—  J’ay  ouy  conter  d’une  dame,  laquelle  esperdument  amou¬ 
reuse  d’un  honneste  gentilhomme  qu’elle  avoit  pris  pour  amy  et 
favory,  luy  se  craignant  que  le  mary  lui  feroit  et  à  elle  quelque 
mauvais  tour,  elle  le  consola,  lui  disant  :  «  N’ayez  pas  peur;  car 
«  il  n’oseroit  rien  faire,  craignant  que  je  l’accuse  de  m’avoir 
«  voulu  user  de  rarrière-Vénus,  dont  il  en  pourroit  mourir  si 
«  j’en  disois  le  moindre  mot  et  le  déclarois  à  la  justice.  Mais  je 
«  le  tiens  ainsi  en  eschec  et  en  allarme  ;  si  bien  que,  craignant 
«  mon  accusation,  il  ne  m'ose  pas  rien  dire.  »  Certes  telle  accu¬ 
sation  n'eust  pas  porté  moins  de  préjudice  à  ce  pauvre  mary  que 
de  la  vie:  car  les  légistes  disent  que  la  sodomie  se  punit  pour 
la  volonté;  mais  possible  que  la  dame  ne  voulut  pas  franchir 
le  mot  tout  à  trac,  et  qu’il  n’eust  passé  plus  avant  sans  s'arrêter 
à  la  volonté. 

—  Je  me  suis  laissé  conter  qu’un  de  ces  ans  un  jeune  gentil¬ 
homme  françois,  l’un  des  beaux  qui  fust  esté  veu  à  la  cour  long¬ 
temps,  estant  allé  à  Rome  pour  apprendre  les  exercices,  comme 
autres  ses  pareils,  fut  arregardé  de  si  bon  œil,  et  par  si  grande 
admiration  de  sa  beauté,  tant  des  hommes  que  des  femmes,  que 
quasi  on  l’eust  couru  à  force  :  et  là  où  ils  le  sçavoient  aller  à 
la  messe,  ou  autre  lieu  public  et  de  congrégation,  ne  failloient, 
ny  les  uns,  ny  les  autres,  de  s’y  trouver  pour  le  voir;  si  bien 
que  plusieurs  maiys  permirent  à  leurs  femmes  de  lui  donner  aS' 
signation  d’amours  en  leurs  maisons,  afin  qu’y  estant  venu  et 
surpris,  fissent  eschange,  l’un  de  sa  femme,  et  l’autre  de  luy  : 
dont  luy  en  fut  donné  advis  de  ne  se  laisser  aller  aux  amours  et 
volontez  de  ces  dames,  d’autant  que  le  tout  avoit  esté  fait  et 
apposté  pour  l’attrapper;  en  quoy  il  se  fit  .sage,  et  préféra  son 
honneur  et  sa  conscience  à  tous  les  plaisirs  détestables,  dont  il 
en  acquist  une  louange  très-digne.  Enfin,  pourtant,  son  es- 
cuyer  le  tua.  On  en  parle  diversement  pourquoy  ;  dont  ce  fut 
très-grand  dommage,  car  c’esloit  un  fort  honneste  jeune  homme, 

de  bon  lieu,  et  qui  promettoit  beaucoup  de  luy,  autant  de  sa 
physionomie,  pour  ses  actions  nobles,  que  pour  ce  beau  et  noble 
trait  ;  car,  ainsi  que  j’ay  ouy  dire  à  un  fort  gallant  homme  de 

mon  temps,  et  qu’il  est  aussi  vray,  nul  jamais  b . ,  ny  bar- 

dasch,  ne  fut  brave,  vaillant  et  généreux,  que  le  grand  Jules 
César;  aussi  que  par  la  grande  permission  divine  telles  gens 
abominables  sont  rédigés  et  mis  à  sens  reprouvez  :  en  quoy  je 
m’estonne  que  plusieurs,  que  l’on  a  veu  tachés  de  ce  méchant 
vice,  sont  esté  continuez  du  ciel  en  grand  prospéritez ;  mais  Dieu 
les  attend,  et  à  la  fin  on  en  voit  ce  que  doit  estre  d’eux. 

Certes,  de  telle  abomination,  j’en  ay  ouy  parler  que  plusieurs 
marys  en  sont  esté  atteints  bien  au  vif  ;  car,  malheureux  qu’ils 
sont  et  abominables,  ils  se  sont  accomodez  de  leurs  femmes  plus 
par  le  derrière  que  par  le  devant,  et  ne  se  sont  servis  du  devant 
que  pour  avoir  des  enfants;  et  traittent  ainsi  leurs  pauvres 
emmes,  qui  ont  toute  leur  chaleur  en  leurs  belles  parties  de  la 
devantière.  Sont-elles  pas  excusables  si  elles  font  leurs  ma¬ 
rys  cocus,  qui  ayment  leurs  ordes  et  salles  parties  de  derrière? 

Combien  y  a-t-il  de  femmes  au  monde,  que  si  elles  estoient 
visitées  par  des  sages  femmes,  médecins  et  chirurgiens  experts, 
ne  se  trouveroient  non  plus  puoelles  par  le  derrière  que  par  le 
devant,  et  qui  feroient  le  procès  à  leurs  marys  à  l’instant  ;  les¬ 
quelles  le  dissimulent,  et  ne  l’osent  découvrir,  de  peur  d’es- 
candaliger,  et  elles  et  leurs  marys,  ou  possible  qu’elles  y  pren¬ 
nent  quelque  plaisir  plus  grand  que  nous  ne  pouvons  penser; 
ou  bien,  pour  le  dessein  que  je  viens  de  dire,  pour  tenir  leurs 
înaris  en  telle  sujection,  si  elles  font  l'amour  d’ailleurs,  mesmes 
qu’aucuns  marys  leur  permettent  ;  mais  pourtant  tout  cela  ne 
vaut  rien. 

—  Summa  Benedicti  dit  que  si  le  mary  veut  recognoistre  sa 
partie  ainsi  contre  l’ordre  de  nature,  qu’il  offense  mortelle¬ 
ment;  et  s’il  veut  maintenir  qu’il  peut  disposer  de  sa  femme 
comme  il  luy  plaist,  il  tombe  en  détestable  et  vilaine  hérésie 
d’aucuns  Juifs  et  mauvais  rabins,  dont  on  dit  que  duabus  mulie- 
ribus  apud  synagogam  conquesHs  se  fuisse  à  viris  suis  cogrdtu 
sodomiquo  cognilis,  responsum  est  ab  illis  rabinis,  virum  esse 
uxoris  dominum,  proinde  passe  uti  ejus  ulcunque  libuerit,  non 
aliter  quàm  is  qui  piscem  émit  :  ille  enim,  lam  anterioribus 
quàm  poslerioribus  parlibus,  ad  arbilrium  vesci  polest.  J’ay  mis 
cela  en  latin  sans  le  traduire  en  françois,  car  il  sonne  très-mal 
à  des  oreilles  bien  honnestes  et  chastes.  Abominables  qu’ils 

sont!  laisser  une  belle,  pure  et  concédée  partie,  pour  en  pren¬ 
dre  une  vilaine,  salle,  orde  et  défendue,  et  mise  en  sens  ré¬ 
prouvé! 

Et  si  l'homme  veut  ainsi  prendre  la  femme,  il  est  permis  à  elle 
se  séparer  de  luy,  s’il  n’y  a  autre  moyen  de  le  corriger  ;  et 
pourtant,  dit-il  encore,  celles  qui  craignent  Dieu  n’y  doivent 
jamais  consentir,  ains  plustost  doivent  crier  à  la  force,  nonob¬ 
stant  l’escandale  qui  pourroit  arriver  en  cela,  et  le  deshonneur 
ny  la  crainte  de  mort;  car  il  vaut  mieux  mourir,  dit  la  loy,  que 
de  consentir  au  mal.  Et  dit  encor  ledit  livre  une  chose  que  Je 
trouve  fort  estrange  :  qu’en  quelque  mode  que  le  mary  con- 
noisse  sa  femme,  mais  qu’elle  en  puisse  concevoir,  ce  n’est 
point  péché  mortel,  combien  qu’il  puisse  estre  véniel  :  si  y  a-t- 
il  pourtant  des  méthodes  pour  cela  fort  salles  et  villaines,  selon 
que  l’Arétin  les  représente  en  ses  figures,  et  ne  ressentent  rien 
la  chasteté  maritale  ;  bien  que,  comme  j’ay  dit,  il  soit  permis  à 
l’endroit  des  femmes  grosses,  et  aussi  de  celles  qui  ont  l’haleine 
forte  et  puante,  tant  de  la  bouche  que  du  nez  :  comme  j’en  ay 
cogneu  et  ouy  parler  de  plusieurs  femmes,  lesquelles  baiser  et 
alleiner  autant  vaudroit  qu’un  anneau  de  retrait;  ou  bien 
comme  j'ai  ouy  parler  d’une  très-grande  dame,  mais  je  dis 
très-grande,  qu’une  de  ses  dames  dit  un  jour  que  son  hal- 
leine  sentoit  plus  qu’un  pot-à-pisser  d’airain  ;  ainsi  musa-t-elle 
de  ces  mots  :  un  de  ses  amis  fort  privé,  et  qui  s’approchoit  près 
d’elle,  me  le  confirma  aussi  ;  si  est-  il  vray  qu’elle  estoit  un  sur 
l’âge. 

Lù-dessus  que  peut  faire  un  mary  ou  un  amant,  s’il  n’a  re¬ 
cours  à  quelque  forme  extravagante,  mais  surtout  qu’elle  n’aille 
pointa  l’arrière-Vénus?  J’en  dirois  davantage,  mais  j’ay  hor¬ 
reur  d’en  parler  ;  encore  m’a-t-il  fasché  d’en  avoir  tant  dit; 
mais  si  faut-il  quelquefois  descouvrir  les  vices  du  monde  pour 
•s’eii  corriger. 

—  Or  il  faut  que  je  die  une  mauvaise  opinion  que  plusieurs 
ont  eue  et  ont  encores  de  la  cour  de  nos  roys,  que  les  filles  et 
femmes  y  bronchent  fort,  voire  coustumièrement  :  en  quoy  bien 
souvent  sont-ils  trompez,  car  il  y  en  a  do  très-chastes,  honnestes 
et  vertueuses,  voire  plus  qu’ailleurs,  et  la  vertu  y  habite  aussi- 
bien,  voire  mieux  qu’en  tous  autres  lieux,  que  l’on  doit  fort 
priser  pour  estre  bien  à  preuve.  Je  n’allégueray  que  ce  seul 
exemple  de  madame  la  grande  duchesse  de  Florence  d’aujour- 
d’huy,  de  la  maison  de  Lorraine,  laquelle  estant  arrivée  à  Flo- 

reiice  le  soir  que  le  grand-duc  l’espousa,  et  qu’il  voulut  aller 
coucher  avec  elle  pour  la  dépuceler,  il  la  fit  avant  pisser  dans 
un  beau  urinai  de  cristal,  le  plus  beau  et  le  plus  clair  qu’il  put, 
et  en  ayant  veu  Turine,  il  la  consulta  avec  son  médecin,  qui  es- 
toit  un  très-grand  et  très-savant  et  expert  personnage,  pour  sa¬ 
voir  de  luy  par  cette  inspection  si  elle  estoit  pucelle,  ouy  ou 
non.  Le  médecin  l’ayant  bien  fixement  et  doctement  inspicée, 
il  trouva  qu’elle  estoit  telle  comme  quand  sortit  du  ventre  de 
sa  mère,  et  qu’il  y  allast  hardiement,  et  qu’il  n'y  trouveroit  point 
le  chemin  nullement  ouvert,  frayé  ny  battu  ;  ce  qu’il  fit,  et  en 
trouva  la  vérité  telle;  et  puis,  le  lendemain  en  admiration,  dit: 

«  Voilà  un  grand  miracle,  que  cette  fille  soit  ainsi  sortie  pu- 
«  celle  de  cette  cour  de  France!  »  Quelle  curiosité  et  quelle 
opinion  !  Je  ne  sçai  s’il  est  vrai,  mais  il  me  l’a  ainsi  esté  asseuré 
pour  véritable.  Voilà  une  belle  opinion  de  nos  cours;  mais  ce 
n’est  d’aujourd’hui,  ains  de  long-temps,  qu’on  tenoit  que  toutes 
les  dames,  de  Paris  et  de  la  cour  n’estoient  si  sages  de  leur  corps 
comme  celles  du  plat  pays,  et  qui  ne  bougeoient  de  leurs  mai¬ 
sons.  Il  y  a  eu  des  hommes  et  qui  estoient  si  consciencieux  de 
n’espouser  des  filles  et  femmes  qui  eussent  fortpaysé,  et  veu  le 
monde  tant  soit  peu.  Si  bien  qu’en  notre  Guyenne,  du  temps  de 
mon  jeune  âge,  j’ay  ouy  dire  à  plusieurs  gallants  hommes,  et 
veu  jurer  qu’ils  n’espouseroient  jamais  fille  ou  femme  qui  auroit 
passé  le  port  de  Pille,  pour  tirer  de  longue  vers  la  France. 
Pauvres  fats  qu’ils  estoient  en  cela,  encor  qu’ils  fussent  fort  ha¬ 
biles  et  gallants  en  autres  choses,  de  croire  que  le  cocuage  ne  se 
logeast  dans  leurs  maisons,  dans  leurs  foyers,  dans  leurs  cham¬ 
bres,  dans  leurs  cabinets,  aussi  bien,  ou  possible  mieux,  selon 
la  commodité,  qu’aux  palais  royaux  et  grandes  villes  royales! 
car  on  leur  alloit  suborner,  gagner,  abattre  et  rechercher  leurs 
femmes,  ou  quand  ilsallolenteux-mesmes  à  la  Cour,  à  la  guerre, 
à  la  chasse,  à  leurs  procez  ou  à  leurs  promenoirs,  si  bien  qu’ils 
ne  s’en  appercevoyent  ;  et  estoient  si  simples  de  penser  qu’on  ne 
leur  osoit  entamer  aucuns  propos  d’amour,  si-non  que  de  mes- 
nageries,  de  leurs  jardinages,  de  leurs  chasses  et  oiseaux  ;  et, 
sous  cette  opinion  et  legere  creance,  se  faisaient  mieux  cocus 
qu’ailleurs;  car,  partout,  toute  femme  belle  et  habile,  et  aussi 
tout  homme  honneste  et  gallant,  sçait  faire  l’amour,  et  se  sçait 
accommoder.  Pauvres  fats  et  idiots  qu’ils  estoient!  Et  ne  pou- 
voient-ils  pas  penser  queVénus  n’a  nulle  demeure  prefisse,  comme 
jadis  en  Cypre,  en  Pafos  et  Amatonte,  et  qu’elle  habile  par-tout. 


DISCOURS  I.  111 

jusque  dans  les  cabanes  des  patres  et  girons  des  bergeres,  voire 
des  plus  simplettes. 

Depuis  quelque  temps  en  çh,  ils  ont  commencé  à  perdre  ces 
sottes  opinions  ;  car,  s’estant  apperceu  que  par-tout  y  avoit  du 
danger  pour  ce  triste  cocuage,  ils  ont  pris  femmes  partout  où  il 
leur  a  plu  et  ont  pu;  et  si  ont  mieux  fait  :  il  les  ont  envoyées 
ou  menées  à  la  Cour,  pour  les  faire  valoir  ou  parestre  en  leurs 
beautez,  pour  en  faire  venir  l’envie  aux  uns  ou  aux  autres,  afin 
de  s’engendrer  des  cornes.  D’autres  les  ont  envoyées,  et  menées 
playder  et  solliciter  leurs  procez,  dont  aucuns  n’en  avaient 
nullement,  mais  faisaient  à  croire  qu’ils  en  avoient;  ou  bien 
s’ils  en  avoient,  les  allongeoient  le  plus  qu’ils  pouvoient,  pour 
allonger  mieux  leurs  amours.  Voire  quelquefois  les  marys  lais- 
soient  leurs  femmes  à  la  garde  du  palais,  et  à  la  galerie  et  salle, 
puis  s’en  alloient  en  leurs  maisons,  ayant  opinion  qu’elles  fe- 
roient  mieux  leurs  besognes,  et  en  gaigneroient  mieux  leurs 
causes  :  comme  de  vray,j’en  sçay  plusieurs  qui  les  ont  gaignées 
mieux  par  la  dextérité  et  beauté  de  leur  devant,  que  par  leur 
bon  droit,  dont  bien  souvent  en  devenoient  enceintes  ;  et,  pour 
n’estre  escandalisées  (si  les  drogues  avoient  failly  de  leur  vertu 
pour  les  en  garder),  s’encouroient  vistement  en  leurs  maisons  à 
leurs  marys,  feignant  qu’elles  alloient  quérir  des  tiltres  et  piè¬ 
ces  qui  leur  faisoient  besoin,  ou  alloient  faire  quelque  enqueste, 
ou  que  c’esloit  pour  attendre  la  Sainct  Martin,  et  que,  durant 
les  vacations,  n’y  pouvant  rien  servir,  alloient  au  bouc,  et  voir 
leurs  mesnages  et  leurs  marys.  Elles  y  alloient  de  vray,  mais  bien 
enceintes.  Je  m’en  rapporte  à  plusieurs  conseillers,  rapporteurs 
et  présidents,  pour  les  bons  morceaux  qu’ils  en  ont  tastez  des 
femmes  des  gentilshommes. 

—  11  n’y  a  pas  long-temps  qu’une  très-belle,  honneste  et 
grande  dame  que  j’ay  cogneue,  allant  ainsi  solliciter  son  procez 
à  Paris,  il  y  eut  quelqu’un  qui  dit  ;  «  Qu’y  va-t-elle  faire? 
«  Elle  le  perdra;  elle  n’a  pas  grand  droit.  —  Et  ne  porte- 1- elle 
«  pas  son  droit  sur  la  beauté  de  son  devant,  comme  César  por- 
«  toit  le  sien  sur  le  pommeau  et  sur  la  pointe  de  son  espée?  » 
Ainsi  se  font  les  gentilshommes  cocus  au  palais,  en  récompense 
de  ceux  que  messieurs  les  gentilshommes  font  sur  mesdames  les 
présidentes  et  conseillères  :  dont  aussi  aucunes  de  celles-là  ay-je 
veu,  qui  ont  bien  vallu  sur  la  monstre  autant  que  plusieurs  da¬ 
mes,  damoiselles  et  femmes  de  seigneurs,  chevaliers  et  grands 
gentilshommes  de  la  Cour,  et  autres. 

—  J'ay  cogneu  une  dame  grande,  qui  avoil  esté  très-belle, 
mais  la  vieillesse  l’avoit  effacée.  Ayant  un  procez  à  Paris,  et 
voyant  que  sa  beauté  n’estoit  plus  pour  ayder  à  solliciter  et  gui¬ 
gner  sa  cause,  elle  mena  avec  elle  une  sienne  voisine,  jeune  et 
belle  dame-,  et  pour  ce  l’appointa  d’une  bonne  somme  d’argent, 
jusques  à  dix  mille  escus;  et,  ce  quelle  ne  put  ou  eust  bien 
voulu  faire  elle-mesme,  elle  se  servit  de  cette  dame,  dont  elle 
s’en  trouva  fort  bien,  et  la  jeune  aussi  ;  et  tout  en  deux  bonnes 
façons.  N’y  a  pas  longtemps  que  j’ay  veu  une  damemere  y  me¬ 
ner  une  de  ses  filles,  bien  qu’elle  fust  mariée,  pour  lui  ayder  à 
solliciter  son  procez,  n’y  ayant  autre  affaire  ;  et  de  fait  elle  est 
très-belle,  et  vaut  bien  la  sollicitation. 

11  est  temps  que  je  m’arreste  dans  ce  grand  discours  de  co- 
cuage;  car  enfin  mes  longues  paroles,  tournoyées  dans  ces  pro¬ 
fondes  eaux  et  ces  grands  torrents,  seroient  noyées,  et  n’aurois 
jamais  fait,  n’y  n’en  sçaurois  jamais  sortir,  non  plus  que  d’un 
grand  labyrinthe  qui  fust  autresfois,  encore  que  j’eusse  le  plus 
long  et  le  plus  fort  fillet  du  monde  pour  guide  et  sage  conduite. 
Pour  fin  je  concluray  que  si  nous  faisons  des  maux,  donnons 
des  tourments,  des  martyres  et  des  mauvais  tours  à  ces  pauvres 
cocus,  nous  en  portons  bien  la  folle  enchère,  comme  l’on  dit,  et 
en  payons  les  triples  intérests;  car  la  plupart  de  leurs  persécu¬ 
teurs  et  faiseurs  d’amour,  et  de  ces  dameretz,  en  endurent  bien 
autant  de  maux;  car  ils  sont  plus  subjects  à  jalousies,  mesmes 
qu’ils  en  ont  des  marys  aussi  bien  que  de  leurs  corrivals  :  ils 
portent  des  martels,  des  capriches,  se  mettent  aux  hazards  en 
danger  de  mort,  d’estropiements,  de  playes,  d’affronts,  d’offen¬ 
ses,  de  querelles,  de  craintes,  peines  et  mort  ;  endurent  froi¬ 
dures,  pluyes,  vents  et  chaleurs.  Je  ne  conte  pas  la  vérole,  les 
chancres,  les  maux  et  maladies  qu’ils  y  gaignent,  aussi  bien 
avec  les  grandes  que  les  petites  ;  de  sorte  que  bien  souvent  ils 
acheptent  bien  cher  ce  qu’on  leur  donne,  et  la  chandelle  n’en 
vaut  pas  le  jeu.  Tels  y  en  avons-nous  veu  misérablement  mou¬ 
rir,  qu’ils  estoient  battants  pour  conquérir  tout  un  royaume, 
tesmoins  M.  de  Bussi,  le'nompair  de  son  temps,  et  force  autres. 
J’en  alléguerois  une  infinité  d’autres  que  je  laisse  en  arrière, 
pour  finir  et  dire,  et  admonester  ces  amoureux  qu’ils  pratiquent 
le  proverbe  de  l’Italien  qui  dit  :  Che  mollo  guadagna  chiputana 
perde  (1). 


(!)  Qui  perd  une  putain  gagne  beaucoup. 

—  Le  comte  Amé  second  disoit  souvent  :  «  En  jeu  d’armes  et 
«  d’amours,  pour  une  joie  cent  douleurs;  »  usant  ainsi  de  ce 
mot  anticq  pour  mieux  faire  sa  rime.  Disoit-il  encore  que  la  co¬ 
lère  et  l’amour  avoient  cela  en  soy  fort  dissemblable,  que  la 
colere  passe  tost,  et  se  deffait  fort  aisément  de  sa  personne  quand 
elle  y  est  entrée,  mais  mal-aisément  l’amour.  Voilà  comment  il 
se  faut  garder  de  cette  amour,  car  elle  nous  couste  bien  autant 
qu’elle  nous  vaut,  et  bien  souvent  en  arrive  beaucoup  de  mal¬ 
heurs.  Et  pour  parler  au  vray,  la  pluspart  des  cocus  patients 
ont  cent  fois  meilleur  temps,  s’ils  se  sçavoient  connoistre  et  bien 
s’entendre  avec  leurs  femmes,  que  les  agents;  et  plusieurs  en 
ay-je  veu,  qu’encor  qu’il  y  allast  de  leurs  cornes,  se  mocquoient 
de  nous  et  se  rioient  de  toutes  les  humeurs  et  façons  de  faire  de 
nous  autres  qui  traitions  l'amour  avec  leurs  femmes,  et  mesnies 
quand  nous  avions  à  faire  à  des  femmes  rusées,  qui  s’entendent 
avec  leurs  marys  et  nous  vendent  ;  comme  j’ay  cogneu  un  fort 
brave  et  honneste  gentilhomme  qui,  ayant  longuement  aymé 
une  belle  et  honneste  dame,  et  eu  d’elle  la  joüissance,  ce  qu’il 
en  desiroit  long-temps,  s’estant  un  jour  apperceu  que  le  mary 
et  elle  se  mocquoient  de  luy  sur  quelque  trait,  il  en  prit  un  si 
grand  dépit  qu’il  la  quitta  et  fit  bien  ;  et,  faisant  un  voyage 
lointain  pour  en  divertir  sa  fantaisie,  ne  l’accosta  jamais  plus, 
ainsi  qu’il  me  dit.  Et  de  telles  femmes  rusées,  fines  et  chan¬ 
geantes,  il  s’en  faut  donner  garde  comme  d'une  beste  sauvage  ; 
car,  pour  contenter  et  appaiser  leurs  marys,  quittent  leurs  an¬ 
ciens  serviteurs,  et  en  prennent  puis  après  d’autres,  car  elles  ne 
s'en  peuvent  passer. 

Si  ay-je  cogneu  une  fort  honneste  et  grande  dame,  qui  a  eu 
cela  en  elle  de  malheur,  que,  de  cinq  ou  six  serviteurs  que  je 
luy  ay  veu  de  mon  temps  avoir,  se  sont  morts  tous  les  uns 
après  les  autres,  non  sans  un  grand  regret  qu’elle  en  portoit; 
de  sorte  qu’on  eust  dit  d’elle  que  c’estoit  le  cheval  de  Sejan, 
d’autant  que  tous  ceux  qui  monloient  sur  elle  mouroient  et  ne  vi- 
voient  guieres  ;  mais  elle  avoit  cela  de  bon  en  soy  et  cette  vertu, 
que,  quoy  qui  ait  esté,  n’a  jamais  changé  ny  abandonné  aucun 
de  ses  amis  vivants  pour  en  prendre  d’autres;  mais,  eux  ve- 
nans  à  mourir,  elle  s’est  voulu  tousjours  remonter  de  nouveau 
pour  n’aller  à  pied;  et  aussi,  comme  disent  les  légistes,  qu'il 
est  permis  de  faire  valoir  ses  lieux  et  sa  terre  par  quiconque 
soit,  quand  elle  est  déguerpie  de  son  premier  maistre.  Telle 

constance  a  esté  fort  en  cette  dame  recommandable  ;  mais  si 
celle-là  a  esté  jusques-là  ferme,  il  y  en  a  eu  une  infinité  qui  ont 
bien  branslé.  Aussi,  pour  en  parler  franchement,  il  ne  se  faut 
jamais  envieillir  dans  un  seul  trou,  et  jamais  homme  de  cœur 
ne  le  fit  ;  il  faut  estre  aussi  bien  aventurier  deçà  et  delà,  en 
amour  comme  en  guerre,  et  en  autres  choses;  car  si  l’on  ne  s’as- 
seure  que  d’une  seule  ancre  en  son  navire,  venant  à  se  décro¬ 
cher,  aisément  on  le  perd,  et  mesme  quand  l’on  est  en  pleine 
mer  et  en  une  tempeste,  qui  est  plus  subjecte  aux  orages  et  va¬ 
gues  tempeslueuses  que  non  en  une  calme  ou  en  un  port.  Et 
dans  quelle  plus  grande  et  haute  mer  se  sçauroit-on  mieux  met¬ 
tre  et  naviguer  que  de  faire  l’amour  à  une  seule  dame  ?  Que  si  do 
soy  elle  n’a  esté  rusée  du  commencement,  nous  autres  la  dres¬ 
sons  et  l’affinons  par  tant  de  pratiques  que  nous  menons  avec 
elle,  dont  bien  souvent  il  nous  en  prend  mal,  en  la  rendant  telle 
pour  nous  faire  la  guerre,  l’ayant  façonnée  et  aguerrie.  Tant  y 
a,  comme  disoit  quelque  galant  homme,  qu’il  vaut  mieux  se 
marier  avec  quelque  belle  femme  et  honneste,  encore  qu’on  soit 
en  danger  d’estre  un  peu  touché  de  la  corne  et  de  ce  mal  de 
cocuage  commun  à  plusieurs,  que  d’endurer  tant  de  traverses  à 
faire  les  autres  cocus,  contre  l’opinion  de  M.  du  Gua  pourtant, 
auquel  moy  ayant  tenu  propos  un  jour  de  la  part  d'une  grande 
dame  qui  m’en  avoit  prié,  pour  le  marier,  me  fit  cette  response 
seulement  :  qu’il  me  pensoit  de  ses  plus  grands  amis,  et  que  je 
luy  en  faisois  perdre  la  créance  par  tel  propos  pour  luy  pour¬ 
chasser  la  chose  qu’il  haïssoit  plus,  que  le  marier  et  faire  cocu, 
au  lieu  qu’il  faisait  les  autres*  et  qu’il  espousoit  assez  de  femmes 
l’année,  appelant  le  mariage  un  putanisrae  secret  de  réputation 
et  (le  liberté,  ordonné  par  une  belle  loy,  et  que  le  pis  en  cela, 
ainsi  que  je  voy  et  ay  noté,  c’est  que  la  pluspart,  voire  toute, 
de  ceux  qui  se  sont  ainsy  delectez  à  faire  les  autres  cocus,  quand 
ils  viennent  à  se  marier,  infailliblement  ils  tombent  en  mariage, 
je  dis  en  cocuage  ;  et  n’en  ay  jamais  veu  arriver  autrement,  se¬ 
lon  le  proverbe  ;  Ce  que  lu  feras  à  aulruy,  il  le  sera  fait. 

—  Avant  que  finir  je  diray  encore  ce  mot  :  que  j’ay  veu  faire 
une  dispute  qui  n’est  encore  indécise,  en  quelles  provinces  et 
régions  de  nostre  chrestienté  et  de  nostre  Europe  il  y  a  plus  de 
cocus  et  de  putains.  L’on  dit  qu’en  Italie  les  dames  sont  fort 
chaudes,  et,  par  ce,  fort  putains,  ainsi  que  dit  M.  de  Beze  en 
une  épigramme,  d’autant  qu’où  le  soleil,  qui  est  chaud  et  donne 

le  plus,  y  eschauffe  davantage  les  femmes,  en  usant  de  ce 
vers  : 

Credihile  est  ignés  mulliplicare  snos  (1). 

L’Espagne  est  de  mcsme,  encore  qu’elle  soit  sur  l’occident  ; 
mais  te  soleil  y  eschauffe  bien  les  dames  autant  qu’en  orient.  Les 
Flamandes,  les  Suisses,  les  Allemandes,  Anglaises  et  Escossaises, 
encore  qu’elles  tirent  sur  le  midy  et  septentrion,  et  soient  ré¬ 
gions  froides,  n’en  participent  pas  moins  de  cette  chaleur  natu¬ 
relle,  comme  je  les  ai  cogneues  aussi  chaudes  que  toutes  les 
autres  nations.  Les  Grecques  ont  raison  de  l’estre,  car  elles  sont 
fort  sur  le  levant.  Ainsi  souhaitte-t-on  en  Italie  Greca  in  lello  : 
comme  de  vray  elles  ont  beaucoup  de  choses  et  vertus  attrayan¬ 
tes  en  elles,  que,  non  sans  cause,  le  temps  passé  elles  ont  esté 
les  délices  du  monde,  et  en  ont  beaucoup  appris  aux  dames 
italiennes  et  espagnolles,  depuis  le  vieux  temps  jusques  à  ce 
nouveau  ;  si  bien  qu’elles  en  surpassent  quasi  leurs  anciennes 
et  modernes  maistresses  :  aussi  la  reyne  et  impériere  des  pu¬ 
tains,  qui  estoit  Vénus,  estoit  Grecque. 

Quant  à  nos  belles  Françoises,  on  les  a  veues  le  temps  passé 
fort  grossières,  et  qui  se  contentoient  de  le  faire  à  la  grosse 
mode  ;  mais,  depuis  cinquante  ans  en  ça,  elles  ont  emprunté  et 
appris  des  autres  nations  tant  de  gentillesses,  de  mignardises, 
d’attraits  et  de  vertus,  d’habits,  de  belles  grâces,  lascivetez,  ou 
d’elles-mesmes  se  sont  si  bien  estudiées  à  se  façonner,  que  main¬ 
tenant  il  faut  dire  qu’elles  surpassent  toutes  les  autres  en  tou¬ 
tes  façons;  et,  ainsi  quej’ayouy  dire,  mesme  aux  estrangers, 
elles  valent  beaucoup  plus  que  les  autres,  outre  que  les  mots  de 
paillardise  françoise  en  la  bouche  sont  plus  paillards,  mieux 
sonnants  et  esmouvants  que  les  autres.  De  plus,  cette  belle  li¬ 
berté  françoise,  qui  est  plus  à  estimer  que  tout,  rend  bien  nos 
dames  plus  désirables,  accostables,  aimables  et  plus  passables  que 
toutes  les  autres  :  et  aussi  que  tous  les  adultérés  n’y  sont  si  com¬ 
munément  punis  comme  aux  autres  provinces,  par  la  providence 
de  nos  grands  sénats  et  législateurs  françois,  qui,  voyant  les 
abus  en  provenir  par  telles  punitions,  les  ont  un  peu  bridés,  et 
un  peu  corrigé  les  loix  rigoureuses  du  temps  passé  des  hommes, 
qui  s’estoient  donnez  en  cela  toute  liberté  de  s’esbattre  et  l’ont 
ostée  aux  femmes;  si  bien  qu’il  n’ estoit  permis  à  la  femme  in- 


(1)  Il  est  à  croire  qu’il  multiplie  leurs  feux. 

nocente  d’accuser  son  mary  d’adultere,  par  aucunes  lois  impé¬ 
riales  et  canon  (ce  dit  Cajelan).  Mais  les  hommes  fins  firent 
cette  loy  pour  les  raisons  que  dit  cette  stance  italienne,  qui  est 
telle  : 


Perche  di  quel  che  natura  concédé 
Nel  vieil  tulnn  dura  legge  d^honore* 
Ella  a  noi  liberal  largo  ne  diede 
Com'  ogli  altri  animai  legge  d'amore. 
Ma  Vhuomo  fraudulenlo,  e  senza  fedCy 
Che  fu  Icgislator  di  quesL*  errore, 
Vedendo  noslre  forze  e  huona  schiena, 
Copri  la  sua  debolezza  con  la  pena  (!]. 


Pour  fin,  en  France  il  fait  bon  faire  l’amour.  Je  m’en  rapporte 
à  nos  authentiques  docteurs  d’amour,  et  mesme  à  nos  courti¬ 
sans,  qui  sçauront  mieux  sophistiquer  là-dessus  que  moy  :  et, 
pour  en  parler  bien  au  vray,  putains  par-tout,  et  cocus  par-tout, 
ainsi  que  je  le  puis  bien  tester,  pour  avoir  veu  toutes  ces  ré¬ 
gions  que  j’ay  nommées,  et  autres;  et  la  chasteté  n’habite  pas 
en  une  région  plus  qu’en  l’autre. 

Si  feray-je  encore  cette  question,  et  puis  plus,  qui  possible 
n’a  point  esté  recherchée  de  tout  le  monde,  ny  possible  songée  ; 
à  sçavoir  mon ,  si  deux  dames  amoureuses  l’une  de  l’autre, 
comme  il  s’est  veu  et  se  voit  souvent  aujourd’hui,  couchées  en¬ 
semble,  et  faisant  ce  qu’on  dit,  donna  con  donna,  en  imitant  la 
docte  Sapho  lesbienne,  peuvent  commettre  adultère,  et  entre 
elles  faire  leurs  marys  cocus.  Certainement,  si  l’on  veut  croire 
Martial  en  son  P'  livre,  épigram.  cxix,  elles  cqmmettentj  adul¬ 
téré;  où  il  introduit  et  parle  à  une  femme  nommée  Bassa,  tri- 
bade,  luy  faisant  fort  la  guerre  de  ce  qu’on  ne  voyoit  jamais 
entrer  d’hommes  chez  elle,  de  sorte  qu’on  la  tenoit  pour  une 
seconde  Lucrèce  :  mais  elle  vint  à  estre  descouverte,  en  ce  que 
l’on  y  voyoit  aborder  ordinairement  force  belles  femmes  et 
filles;  et  fut  trouvé  qu’elle-mesme  leur  servoit  et  conlrefaisoit 
d’homme  et  d’adultère,  et  se  conjoignoit  avec  elles,  et  use  de 
ces  mots  ;  geminos  commiUere  connos.  Et  puis  s’escriant,  il  dit 


(1)  O  trop  dure  loi  de  l’honneur,  pourquoi  nous  interdis-tu  ce  à  quoi  nous; 
excite  la  naturel  Elle  nous  accorde  aussi  abondamment  que  libéralement, 
ainsi  qu’à  tous  les  animaux,  l’usage  de  l’amour.  Mais  l’homme,  trompeur  et 
perfide,  ne  connaissant  que  trop  bien  la  vigueur  de  nos  reins,  a  établi  cette  loi; 
pleine  d’erreur  pour  cacher  ainsi  la  tajbjesse  des  siens. 

el  donne  à  songer  et  deviner  cette  énigme  par  ce  vers  latin  ; 


H\c  ubi  vir  non  est,  ut  sit  adultcrium  (1). 


Voilà  un  grand  cas,  dit-il,  que,  là  où  il  n’y  a  point  d’homme, 
il  y  ait  de  l’adultère. 

J’ai  cogueu  une  courtisanne  à  Rome,  vieille  et  rusée  s’il  en 
fust  oncques,  qui  s’appeloit  Isabelle  de  Lune,  Espagnolle,  la¬ 
quelle  prit  en  telle  amitié  une  courtisanne  qui  s’appeloit  la 
Pandore,  l’une  des  belles  pour  lors  de  tout  Rome,  laquelle  vint 
à  estre  mariée  avec  un  sommeiller  de  M.  le  cardinal  d’Armai- 
gnac,  sans  poùrtant  se  distraire  de  son  premier  mestier  :  mais 
cette  Isabelle  l’entretenoit,  et  couchoit  ordinairement  avec  elle; 
et,  comme  débordée  et  désordonnée  en  parole  qu’elle  estoit,  je 
luy  ay  souvent  ouy  dire  qu’elle  la  rendoit  plus  putain,  et  lui  fai¬ 
sait  faire  des  cornes  à  son  mary  plus  que  tous  les  ruffiants  que 
jamais  elle  avoit  eus.  Je  ne  scay  comment  elle  entendoit  cela,  si 
ce  n’est  qu'elle  se  fondast  sur  cette  épigramme  de  Martial. 

On  dit  que  Sapho  de  Lesbos  a  esté  une  fort  bonne  maistresse 
en  ce  mestier,  voire,  dit-on,  qu’elle  l’a  inventé,  et  que  depuis 
les  dames  lesbiennes  l’ont  imitée  en  cela  et  continué  jusques  au¬ 
jourd’hui,  ainsi  que  dit  Lucian,  que  telles  femmes  sont  les  femmes 
de  Lesbos,  qui  ne  veulent  pas  souffrir  les  hommes,  mais  s’appro¬ 
chent  des  autres  femmes,  ainsi  que  les  hommes  mesmes  ;  et  telles 
femmes  qui  aiment  cet  exercice  ne  veulent  souffrir  les  hommes, 
mais  s’adonnent  à  d’autres  femmes,  ainsi  que  les  hommes  mesmes, 
s’appellent  Iribades,  mot  grec  dérivé,  ainsi  que  j’ay  appris  des 
Grecs,  derpiêo),  xpiêsiv,  qui  est  autant  à  dire  que  fricare,  frayer, 
ou  friquer,  ou  s’entrefrotter  ;  et  tribadesse  disent /ricatnccs,  en 
françois  fricatrices,  ou  qui  font  la  friquarelle  en  mestier  de 
donne  con  donne,  comme  l’on  l’a  trouvé  ainsi  aujourd’huy. 

Juvenal  parle  aussi  de  ces  femmes  quand  il  dit  :  friclum  Gris- 
sanlis  adorai,  parlant  d’une  pareille  tribade  qui  adoroit  et  ai- 
moit  la  fricarelle  d’une  Crissante. 

Le  bon  compagnon  Lucian  en  fait  un  chapitre,  et  dit  ainsi  que 
les  femmes  viennent  mutuellement  à  conjoindre  comme  les 
hommes,  conjoignants  des  instruments  lascifs,  obscurs  et  mon¬ 
strueux,  faits  d’une  forme  stérile,  et  ce  nom,  qui  rarement  s’en¬ 
tend  dire  de  ces  fricarelles,  vacque  librement  partout,  et  qu’il 
faille  que  le  sexe  féminin  soit  Filenes,  qui  faisoit  l’action  de  cer- 

(1)  Là  où  il  n'y  a  point  d’homme  on  commet  pourtant  l'adultère 

laines  amours  hommasses.  Toiilesfois  il  adjouste  qu’il  est  bien 
meilleur  qu'une  femme  soit  adonnée  à  une  libidineuse  affection 
de  faire  le  masle,  que  n’est  à  l’homme  de  s’efleminer;  tant  il  se 
monstre  peu  courageux  et  noble.  La  femme  donc,  selon  cela, 
qui  contrefait  ainsi  l’homme,  peut  avoir  réputation  d’estre  plus 
valeureuse  et  courageuse  qu’une  autre  ainsi  que  j’en  ay  cogneu 
aucune,  tant  pour  leurs  corps  que  pour  l’âme. 

En  un  autre  endroit,  Lucian  introduit  deux  dames  devisantes 
de  cet  amour  ;  et  une  demande  à  l’autre  si  une  telle  avoit  esté 
amoureuse  d’elle,  et  si  elle  avoit  couché  avec  elle,  et  ce  qu’elle 
luy  avoit  fait.  L’autre  luy  respondit  librement.:  «  Première- 
«  ment,  elle  me  baisa  ainsi  que  font  les  hommes,  non  pas  seu- 
«  lement  en  joignant  les  lèvres,  mais  en  ouvrant  aussi  la  bouche, 
«  cela  s’entend  en  pigeonne,  la  langue  en  bouche  ;  et  encore 
«  qu’elle  n’eust  point  le  membre  viril,  et  qu’elle  fust  semblable 
«  à  nous  autres,  si  est-ce  qu’elle  disoit  avoir  le  cœur,  l’affection 
«  et  tout  le  reste  viril  ;  et  puis  je  l’embrassay  comme  un 
»  homme,  et  elle  me  le  faisoit,  me  baisoit  et  allentoit  (1)  (je 
«  n’entends  point  bien  ce  mot),  et  me  sembloit  qu’elle  y  prit 
«  plaisir  outre  mesure,  et  cohabita  d’une  certaine  façon  beaucoup 
“  plus  agréable  que  d’un  homme.  »  Voilà  ce  qu’en  dit  Lucian. 

Or,  à  ce  que  j’ai  ouy  dire,  il  y  a  en  plusieurs  endroits  et  ré¬ 
gions  force  telles  dames  lesbiennes,  en  France,  en  Italie  et  en 
Espagne,  Turquie,  Grèce  et  autres  lieux  ;  et  où  les  femmes  sont 
recluses  et  n’ont  leur  entière  liberté,  cet  exercice  s’y  continue 
fort;  car  telles  femmes  bruslantes  dans  le  corps,  il  faut  bien, 
disent-elles,  qu’elles  s’aydent  de  ce  remède,  pour  se  rafraischir 
un  peu  ou  du  tout  qu’elles  bruslent.  Les  Turques  vont  aux 
bains  plus  pour  cette  paillardise  que  pour  autre  chose,  et  s’y 
adonnent  fort  :  mesme  les  courtisannes  qui  ont  les  hommes  à 
commandement  et  à  toute  heure,  encore  usent-elles  de  ces  fri- 
quarelles ,  s’entre-cherchent  et  s’entr’aiment  les  unes  les  autres, 
comme  je  l’ay  ouy  dire  à  aucunes  en  Italie  et  en  Espagne.  En 
nostre  France,  telles  femmes  sont  assez  communes;  et  si  dit-on 
pourtant  qu’il  n’y  a  pas  long-temps  qu’elles  s’en  sont  mêlées, 
mesme  que  la  façon  en  a  esté  portée  d’Italie  par  une  dame  de 
qualité  que  je  ne  nommeray  point. 

—  J’ay  ouy  conter  à  feu  M.  de  Clermont-Tallard  le  jeune,  qui 


(1)  C'est-à-dire  :  me  baisait  et  me  faisait  pâmer  de  plaisir.  Alentir,  dans 
Nicot,  se  dit  de  la  douleur,  ou  des  forces  qui  diminuent  ou  se  ralentissent. 

mourut  à  La  Rochelle,  qu’estant  petit  garçon,  et  ayant  l’honneur 
d’accompagner  M.  d’Anjou,  depuis  nostre  roy  Henry  troisiesme, 
en  son  estude,  et  estudier  avec  lui  ordinairement,  duquel  M.  de 
Gournay  estoit  précepteur,  un  jour,  estant  à  Thoulouse,  estu- 
diant  avec  son  dit  maistre  dans  son  cabinet,  et  estant  assis  dans 
un  coin  à  part,  il  vid,  par  une  petite  fente  (d’autant  que  les  cabi¬ 
nets  et  chambres  estaient  de  bois,  et  avoient  esté  faits  à  l’im- 
proviste  et  à  la  haste,  par  la  curiosité  de  M.  le  cardinal  d’Armai- 
gnac,  archevesque  de  là,  pour  mieux  recevoir  et  accommoder  le 
Roy  et  toute  sa  cour),  dans  un  autre  cabinet,  deux  fort  grandes 
dames,  toutes  retroussées  et  leurs  calleçons  bas,  se  coucher  l’une 
sur  l’autre,  s’entrebaiser  en  forme  de  colombe,  se  frotter,  s’entre- 
friquer,  bref,  se  remuer  fort,  paillarder,  et  imiter  les  hommes; 
et  dura  leur  esbatlement  près  d’une  bonne  heure,  s’estant  si 
très-fort  échauffées  et  lassées,  qu’elles  en  demeurèrent  si  rouges 
et  si  en  eau,  bien  qu’il  fist  grand  froid,  qu’elles  n’en  peurent 
plus  et  furent  contraintes  de  se  reposer  autant  ;  et  disoit  qu’il 
veid  jouer  ce  jeu  quelques  autres  jours,  tant  que  la  Cour  fut  là, 
de  mesme  façon  ;  et  oncques  plus  n’eut-il  la  commodité  de  voir 
cet  csbattement,  d’autant  que  ce  lieu  le  favorisoit  en  cela,  et 
aux  aulres  il  ne  put.  11  m’en  contoit  encore  plus  que  je  n’en  ose 
escrire,  et  me  nommoit  les  dames.  Je  ne  sçay  s’il  est  vray  ;  mais 
il  me  l’a  juré  et  affirmé  cent  fois  par  bons  serments  ;  et,  de  fait, 
cela  est  bien  vray-semblable;  car  telles  deux  dames  ont  bien  eu 
tousjours  cette  réputation  de  faire  et  continuer  l’amour  de  cette 
façon  et  de  passer  ainsi  leur  temps. 

J’en  ay  cogneu  plusieurs  autres  qui  ont  traité  de  mesmes 
amours,  entre  lesquelles  j’en  ay  ouy  conter  d’une  de  par  le 
monde,  qui  a  esté  fort  superlative  en  cela,  et  qui  aiinoit  aucunes 
dames,  les  honoroit  et  les  servoit  plus  que  les  hommes,  et  leur 
faisoit  l’amour  comme  un  homme  à  sa  maistresse  ;  et  si  les  pre- 
noit  avec  elle,  les  entretenoit  à  pot  et  à  feu,  et  leur  donnoit  ce 
quelles  vouloient.  Son  mary  en  estoit  très-aise  et  fort  content, 
ainsi  que  beaucoup  d’autres  marys  que  j’ay  veus,  qui  estoient 
fort  aises  que  leurs  femmes  menassent  ces  amours  plutost  que 
celles  des  hommes  (n’en  pensant  leurs  femmes  si  folles  ny  pu¬ 
tains).  Mais  je  croy  qu’ils  sont  bien  trompez  ;  car  ce  petit  exer¬ 
cice,  à  ce  que  j’ay  ouy  dire,  n’est  qu’un  apprentissage  pour  ve¬ 
nir  à  celuy  grand  des  hommes;  car  après  qu’elles  se  sont 
eschaulTées  et  mises  bien  en  rut  les  unes  les  autres,  leur  chaleur 
ne  SC  diminuant  pour  cela,  faut  qu'elle?  se  baignent  par  une  eau 

vive  et  courante,  qui  ralTiaischist  bien  mieux  qu’une  eau  dor¬ 
mante,  ainsi  que  je  tiens  de  bons  chirurgiens;  et  veu  que,  qui 
veut  bien  panser  et  guérir  une  playe,  il  ne  faut  qu’il  s’amuse  à 
la  médicamenter  et  nettoyer  alentour  ou  sur  le  bord  mais  il  la 
faut  sonder  jusques  au  fond,  et  y  mettre  une  sonde  et  une  tente 
bien  avant.  ^ 

Que  j’en  ay  veu  de  ces  Lesbiennes,  qui,  pour  toutes  leurs  fri- 
carelles  et  entre-frottements,  n’en  laissent  d’aller  aux  hommes! 
mesme  Sapho,  qui  en  a  esté  la  maistresse,  ne  se  mit-elle  pas  à 
aymer  son  grand  amy  Phaon,  après  lequel  elle  mouroit?  Car, 
enfin,  comme  j’ay  ouy  raconter  à  plusieurs  dames,  il  n’y  a  que 
les  hommes;  et  que  de  tout  ce  quelles  prennent  avec  les  autres 
femmes,  ce  ne  sont  que  des  tiroüers  pour  s’aller  paistre  de  gorges- 
chaudes  avec  les  hommes  ;  et  ces  fricarelles  ne  leur  servent  qu'à 
faute  des  hommes  ;  que  si  elles  les  trouvent  à  propos  et  sans 
escandale,  elles  lairroient  bien  leurs  compagnes  pour  aller  à  eux 
et  leur  sauter  au  collet. 

J’ay  cogneu  de  mon  temps  deux  belles  et  honnestesdamoiselles 
de  bonnes  maisons,  toutes  deux  cousines,  lesquelles  ayant  cou¬ 
ché  ensemble  dans  un  mesme  lit  l’espace  de  trois  ans,  s’accoustu- 
mèrent  si  fort  à  cette  fricarelle,  qu’après  s’estre  imaginées  que 
le  plaisir  estoit  assez  maigre  et  imparfait  au  prix  de  celuy  des 
hommes,  se  mirent  à  le  taster  avec  eux,  et  en  devinrent  très- 
bonnes  putains,  et  confessèrent  après  à  leurs  amoureux  que  rien 
ne  les  avoit  tant  desbauchées  et  esbranlées  à  cela  que  cette  fri¬ 
carelle,  la  détestant,  pour  en  avoir  esté  la  seule  cause  de  leur 
desbauche  ;  et,  nonobstant,  quand  elles  se  rencontroyent,  ou  avec 
d’autres,  elles  prenoient  tousjours  quelque  repas  de  cette  frica¬ 
relle,  pour  y  prendre  tousjours  plus  grand  appétit  de  l’autre  avec 
les  hommes.  Et  c’est  ce  que  dit  une  fois  une  honneste  damoiselle 
que  j'ay  cogneue,  à  laquelle  son  serviteur  demandoit  un  jour  si 
elle  ne  faisoit  point  cette  fricarelle  avec  sa  compagne,  avec  qui 
elle  couchoit  ordinairement.  «  Ah!  non,  dit-elle  en  riant,  j’ayme 
«  trop  les  hommes;  »  mais  pourtant  elle  faisoit  l’un  et  l’autre. 

Je  sçay  un  honneste  gentilhomme,  lequel,  désirant  un  jour  à 
la  Cour  pourchasser  en  mariage  une  fort  honneste  damoiselle,  en 
demanda  l’advis  à  une  sienne  parente.  Elle  luy  dit  franchement 
qu’il  y  perdroit  son  temps;  «  d’autant,  me  dit-elle,  qu’une  telle 
«  dame,  qu’elle  me  nomma,  et  de  qui  j’en  savois  des  nouvelles, 
«  ne  permettra  jamais  qu’elle  se  marie.  »  J’en  cogneus  soudain 
l’encloüeuro,  parce  que  je  sçavois  bien  qu’elle  tenoit  cette  da- 

moiselle  en  ses  délices  à  pot  et  à  feu,  et  la  gardoit  précieusement 
pour  sa  bouche.  Le  gentilhomme  en  remercia  sa  dite  cousine  de 
ce  bon  advis,  non  sans  lui  faire  la  guerre  en  riant,  qu’elle  par- 
loit  ainsi  en  cela  pour  elle  comme  pour  l’autre  ;  car  elle  en  tiroit 
quelques  petits  coups  en  robbe  quelquesfois  :  ce  qu’elle  me  nia 
pourtant.  Ce  trait  méfait  ressouvenir  d’aucuns  qui  ont  ainsi  des 
putains  à  eux  qu’ils  ayment  tant,  qu’ils  n’en  feroient  part  pour 
tous  les  biens  du  monde,  fust  à  un  prince,  à  un  grand,  fust  à 
leur  compagnon,  ni  à  leur  amy,  tant  ils  en  sont  jaloux,  comme 
un  ladre  de  son  barillet;  encore  le  présente-t-il  à  boire  à  qui  en 
veut.  Mais  cette  dame  vouloit  garder  cette  damoiselle  toute  pour 
soy,  sans  en  départir  à  d’autres  ;  pourtant  si  la  faisoit-elle  cocue 
à  la  dérobade  avec  aucunes  de  ses  compagnes. 

On  dit  que  les  belettes  sont  touchées  de  cet  amour,  et  se  plai¬ 
sent  de  femelles  à  femelles  à  s’entreconjoindre  et  habiter  en¬ 
semble  ;  si  que,  par  lettres  hiéroglyfiques,  les  femmes  s’entr’ai¬ 
mantes  de  cet  amour  estoient  jadis  représentées  par  des  belettes. 
J’ay  ouy  parler  d’une  dame  qui  en  nourrissoit  tousjours,  et  qui 
se  mesloil  de  cet  amour,  et  prenoit  plaisir  de  voir  ainsi  ses  pe¬ 
tites  bestioles  s’entre-habiter. 

Voici  un  autre  poinct ,  c’est  que  ces  amours  féminines  se 
traitlent  en  deux  façons,  les  unes  par  fricarelles,  et  par,  comme 
dit  ce  poète,  geminos  commillere  connos. 

Cette  façon  n’apporte  point  de  dommage,  ce  disent  aucuns, 

comme  quand  on  s’aide  d’instruments  façonnés  de . .  mais 

qu’on  a  voulu  appeler  des  g . (1). 

J’ay  ouy  conter  qu’un  grand  prince,  se  doutant  de  deux  dames 
de  sa  cour  qui  s’en  aydoient,  leur  fit  faire  le  guet  si  bien  qu’il 
les  surprit,  tellement  que  l’une  se  trouva  saisie  et  accommodée 
d’un  gros  entre  les  jambes,  gentiment  attaché  avec  de  petites 
bandelettes  à  l’entour  du  corps,  qu’il  sembloit  un  membre  natu¬ 
rel.  Elle  en  fut  si  surprise  quelle  n’eut  loisir  de  l’ester  ;  telle¬ 
ment  que  ce  prince  la  contraignit  de  luy  monstrer  comment  elles 
deux  se  le  faisoient.  On  dit  que  plusieurs  femmes  en  sont  mortes, 
pour  engendrer  en  leurs  matrices  des  apostumes  faites  par  mou¬ 
vements  et  frottements  point  naturels.  J’en  sçay  bien  quelques- 
unes  de  ce  nombre,  dont  c’a  esté  grand  dommage,  car  c'estoient 
de  très-belles  et  honnestes  dames  et  damoiselles,  qu'il  eust  bien 
mieux  vallu  qu’elles  eussent  eu  compagnie  de  quelques  honnestes 


(1)  Par  corruption  pour  gaude  mihi. 


Il 

gentilshommes,  qui  pour  cela  ne  les  font  mourir,  mais  vivre  et 
ressusciter  ainsi  que  j'espere  le  dire  ailleurs;  et  mesines,  que, 
pour  la  guérison  de  tel  mal,  comme  j'ay  ouy  conter  à  aucuns 
chirurgiens,  qu’il  n'y  a  rien  plus  propre  que  de  les  faire  bien 
nettoyer  là-dedans  par  ces  membres  naturels  des  hommes,  qui 
sont  meilleurs  que  des  pesseres  qu’usent  les  médecins  et  chirur¬ 
giens,  avec  des  eaux  à  ce  composées;  et  toutesfois  il  y  a  plu¬ 
sieurs  femmes,  nonobstant  les  inconvénients  qu’elles  en  voyent 
arriver  souvent,  si  faut-il  qu’elles  en  ayent  de  ces  engins  con¬ 
trefaits. 

—  J’ay  ouy  faire  un  conte,  moy  estant  lors  à  la  cour,  que  la 
Reyne-mere  ayant  fait- commandement  de  visiter  un  jour  les 
chambres  et  coffres  de  tous  ceux  qui  estaient  logés  dans  le 
Louvre,  sans  espargner  dames  et  filles,  pour  voir  s’il  n’y  avoit 
point  d’armes  cachées  et  inesmes  des  pistolets,  durant  nos  trou¬ 
bles,  il  y  en  eut  une  qui  fut  trouvée  saisie  dans  son  coffre  par  le 
capitaine  des  gardes,  non  point  de  pistolets,  mais  de  quatre  gros 

g . gentiment  façonnez,  qui  donnèrent  bien  de  la  risée  au 

monde,  et  à  elle  bien  de  l’estonnement.  Je  cognois  la  damoiselle  : 
je  croy  qu’elle  vit  encores  :  mais  elle  n’eut  jamais  bon  visage. 
Tels  instruments  enfin  sont  très-dangereux.  Je  feray  encore  ce 
conte  de  deux  dames  de  la  cour  qui  s’entr’aimoient  si  fort,  et 
estoient  si  chaudes  à  leur  raesticr,  qu’en  quelque  endroit  qu’elles 
fussent  ne  s’en  pouvoient  garder  ny  abstenir  que  pour  le  moins 
ne  fissent  quelques  signes  d’amourettes  ou  de  baiser,  qui  les  es- 
candalisoient  si  fort,  et  donnoient  à  penser  beaucoup  aux  hommes. 
Il  y  en  avoit  une  veufve,  et  l’autre  mariée  ;  et  comme  la  mariée, 
un  jour  d’une  grand  magnificence ,  se  fust  fort  bien  parée  et 
habillée  d’une  robe  de  toile  d’argent,  ainsi  que  leur  maistresse 
estoit  allée  à  vespres,  elles  entrèrent  dans  son  cabinet,  et  sur  sa 
chaise  percée  se  mirent  à  faire  leur  fricarelle  si  rudement  et  si 
impétueusement,  qu’elle  en  rompit  sous  elles,  et  la  dame  mariée 
qui  faisoit  le  dessous  tomba  avec  sa  belle  robe  de  toille  d’ar¬ 
gent  à  la  renverse  tout  à  plat  sur  l’ordure  du  bassin,  si  bien 
qu’elle  se  gasta  et  souilla  si  fort,  qu’elle  ne  sçeut  que  faire  que 
s’essuyer  le  mieux  qu’elle  peut,  se  trousser,  et  s’en  aller  à 
grande  haste  changer  de  robbe  dans  sa  chambre,  non  sans  pour¬ 
tant  avoir  esté  apperceue  et  bien  sentie  à  la  trace ,  tant  elle 
puoit  :  dont  il  en  fut  ryt  assez  par  aucuns  qui  en  sceurent  le 
conte  ;  mesme  leur  maistresse  le  sceut,  qui  s’en  aidoit  comme 
elles,  et  en  rist  son  saoul.  Aussi  il  falloit  bien  que  cette  ardeur 

les  maisli'isast  fort,  que  de  n’attendre  un  lieu  et  un  temps  à  pro¬ 
pos,  sans  s’escandaliser.  Encore  excuse-t-on  les  filles  et  femmes 
veufves  pour  aimer  ces  plaisirs  frivoles  et  vains,  aimans  bien 
mieux  s’y  adonner  et  en  passer  leurs  chaleurs,  que  d’aller  aux 
hommes  et  de  se  faire  engroisser  et  se  deshonorer,  ou  de  faire 
perdre  leur  fruict,  comme  plusieurs  ont  fait  et  font;  et  ont  opi¬ 
nion  qu’elles  n’en  offensent  pas  tant  Dieu,  et  n’en  sont  pas  tant 
putains  comme  avec  les  hommes  :  aussi  y  a-t-il  bien  de  la  diffé¬ 
rence  de  jetter  de  l'eau  dans  un  vase,  ou  de  l’arronser  seulement 
alentour  et  au  bord.  Je  m’en  rapporte  à  elles.  Je  ne  suis  pas  leur 
censeur  ny  leur  mary,  s’ils  le  trouvent  mauvais,  encore  que  je 
n’en  ay  point  veu  qui  ne  fussent  très-aises  que  leurs  femmes 
s’amourachassent  de  leurs  compagnes,  et  qu’ils  voudroient 
qu’elles  ne  fussent  jamais  plus  adultères  qu’en  celte  façon  ; 
comme  de  vray  telle  cohabitation  est  bien  différente  de  celle 
d’avec  les  hommes,  et,  quoy  que  die  Martial,  ils  n’on  sont  pas 
cocus  pour  cela.  Ce  n’est  pas  texte  d'Evangile,  que  celuy  d'un 
poète  fol.  Donc,  comme  dit  Lucian,  il  est  bien  plus  beau  qu’une 
femme  soit  virile  ou  vraye  amazone,  ou  soit  ainsi  lubrique,  que 
non  pas  un  homme  soit  féminin,  comme  un  Sardanapale  et  Hé- 
liogabale,  ou  autres  force  leurs  pareils  ;  car  d’autant  plus  qu’elle 
tient  de  l'homme,  d'autant  plus  elle  est  courageuse  :  et  de  tout 
cecy  je  m'en  rapporte  à  la  décision  du  procès. 

M.  du  Gua  et  inoy  lisions  une  foi  un  petit  livre  italien,  qui 
s’intitule  de  ta  Beauté,  fait  en  dialogue  par  le  seigneur  Angello 
Fiorenzolle,  florentin,  et  tombasmes  sur  un  passage  où  il  dit 
([u’aucunes  femelles  qui  furent  faites  par  Jupiter  au  commence¬ 
ment,  furent  créées  de  cette  nature,  qu’aucunes  se  mirent  à  ay- 
mer  les  hommes,  et  les  autres  la  beauté  de  l’une  et  de  l’autre; 
mais  aucunes  purement  et  saintement,  comme  de  ce  genre  s’est 
trouvée  de  notre  temps,  comme  dit  l’auteur,  la  très-illustre  Mar¬ 
guerite  d’Austriche,  qui  ayma  la  belle  Laodamie,  forte  en  guerre  ; 
les  autres  lascivementet  paillardement,  comme  Sapho  Lesbienne, 
et  de  nostre  temps  à  Rome  la  grande  courtisanne  Cécile  véné- 
tienne  ;  et  icelles  de  nature  ha’i’ssent  à  se  marier,  et  fuyent  la 
conversation  des  hommes  tant  qu’elles  peuvent.  Là-dessus  M.  du 
Gua,  reprit  l’auteur,  disant  que  cela  estoil  faux  que  cette  belle 
Marguerite  aimast  celte  belle  dame  de  pur  et  saint  amour;  car 
puis  qu’elle  l'avoit  mise  plustost  sur  elle  que  sur  d’autres  qui 
pouvoient  estre  aussi  belles  et  vertueuses  qu’elle,  il  estoit  à  pré¬ 
sumer  que  c’estoit  pour  s’eu  servir  en  délices,  ne  plus  ne  moins 


<24 


VIES  DES  DAMES  GALANTES, 
comme  d’autres;  et  pour  en  couvrir  sa  lasciveté,  elle  disoit  et 
publioit  qu’elle  l'aimoit  saintement,  ainsi  que  nous  en  voyons 
plusieurs  ses  semblables,  qui  ombragent  leurs  amours  par  pareils 
mots.  Voilà  ce  qu’en  disoit  M.  du  Gua  ;  et  qui  en  voudra  outre 
plus  en  discourir  là-dessu.s,  faire  se  peut.  Cette  belle  Marguerite 
fust  la  plus  belle  princesse  qui  fust  de  son  temps  en  la  chres- 
tienté.  Ainsi,  beautez  etbeautez  s’entr’aiment  de  quelque  amour 
que  ce  soit,  mais  du  lascif  plus  que  de  l'autre.  Elle  fut  remariée 
en  tierces  nopces,  ayant  en  premières  espousé  le  roi  Charles  hui- 
liesme,  en  secondes  Jean,filsdu  roy  d’Arragon,  et  le  troisiesme 
avec  le  duc  de  Savoye  qu’on  appelait  le  Beau;  si  que,  de  son 
temp.s,  on  les  disoit  le  plus  beau  pair  et  le  plus  beau  couple  du 
monde;  mais  la  princesse  n’en  joüit  guieres  de  celte  copulation, 
car  il  mourut  fort  jeune,  et  en  sa  plus  grande  beauté,  dont  elle 
en  porta  les  regrets  très-extrêmes,  et  pour  ce  ne  se  remaria  Ja¬ 
mais.  Elle  fit  faire  baslir  cette  belle  église  qui  est  vers  Bourg  en 
Bresse,  l’un  des  plus  beaux  et  pins  susperbes  bastiments  de 
la  chrestienté.  Elle  estoit  tante  de  l’empereur  Cbarles-Quint,  et 
assista  bien  à  son  nepveu;  car  elle  vouloit  tout  appaiser,  ainsi 
qu’elle  et  madame  la  régente  au  traité  de  Cambray  firent,  où 
toutes  deux  se  virent  et  s’assemblèrent  là,  où  j’ay  ouy  dire  aux 
anciens  et  anciennes  qu’il  faisoit  beau  voir  ces  deux  grandes 
princesses. 

—  Corneille  Agrippa  a  fait  un  petit  traité  de  la  vertu  des 
femmes,  et  tout  en  la  loüange  de  celte  Marguerite.  Le  livre  en 
est  très-beau,  qui  ne  peut  estre  autre  pour  le  beau  sujet,  et  pour 
l’auteur,  qui  a  esté  un  très-grand  personnage, 

—  J’ay  ouy  parler  d’une  grande  dame  princesse,  laquelle, 
parmi  les  filles  de  sa  suite,  elle  en  aimoit  une  par-dessus  toutes 
et  plus  que  les  autres  :  en  quoy  on  s’estonnoit,  car  il  y  en  avoit 
d’autres  qui  la  surpassoient  en  tout;  mais  enfin  il  fut  trouvé  et 
descouvert  qu’elle  estoit  hermafrodite,  qui  luy  donnoit  du  passe- 
temps  sans  aucun  inconvénient  ni  escandale.  C’estoit  bien  autre 
chose  qu’à  ces  tribades  :  le  plaisir  pénélroit  un  peu  mieux.  J’ay 
ouy  nommer  une  grande  qui  est  aussi  hermafrodite,  et  qui  a 
ainsi  un  membre  viril,  mais  fort  petit,  tenant  pourtant  plus  de 
la  femme,  car  je  l’ay  veu  très-belle.  J’ay  entendu  d’aucuns  grands 
médecins  qui  en  ont  veu  assez  de  telles,  et  surtout  très-lascives. 
Voilà  enfin  ce  que  je  diray  du  sujet  de  ce  chapitre,  lequel  j’eusse 
pu  allonger  mille  fois  plus  que  je  n’ay  fait,  ayant  eu  matière  si 
ample  et  si  longue,  que  si  tous  les  cocus  et  leurs  femmes  qui  les 

font  se  tenoient  tous  par  la  main,  et  qu’il  s’en  peust  faire  un 
cercle,  je  crois  qu’il  seroit  assez  bastant  pour  entourer  et  cir- 
cuir  la  moitié  de  la  terre. 

—  Du  temps  du  roy  François  fut  une  vieille  cfianson,  que  j’ay 
ouy  conter  à  une  fort  ’nonneste  et  ancienne  dame,  qui  disoit  : 


Mais  quand  viendra  la  saison 
Que  les  cocus  s'assembleront, 

Le  mien  ira  devant, qui  portera  la  bannière; 

Les  autres  suivront  après,  le  vostre  sera  au  darrière. 
La  procession  en  sera  grande, 

L'on  y  verra  une  très-longue  bande. 


Je  ne  veux  pourtant  taxer  beaucoupd’honnestesetsagesfemmes 
mariées,  qui  se  sont  comportées  vertueusement  et  constamment 
en  la  foy  saintement  promise  à  leurs  marys;  et  en  espere  faire 
un  chapitre  à  part  à  leur  loüange,  et  faire  mentir  maistre  Jean 
de  Mun  (1),  qui,  en  son  Roman  de  la  Rose,  dit  ces  mots  :  «  Tou- 
«jtes  vous  autres  femmes  estes  ou  fustes,  de  fait  ou  de  volonté, 
«  putes;  »  dont  il  encourut  une  telle  inimitié  des  dames  de  la 
cour  pour  lors,  qu’elles,  par  une  arreslée  conjuration  et  avis  de 
la  Reyne,  entreprirent  un  jour  de  le  fouetter,  et  le  dépouillèrent 
tout  nud  ;  et  estant  prestes  à  donner  le  coup,  il  les  pria  qu’au 
moins  celle  qui  estoit  la  plus  grande  putain  de  toutes  commen- 
çast  la  première  :  chacune,  de  honte,  n’osa  commencer  ;  et  par 
ainsi  il  évita  le  fouet.  J’en  ay  veu  l’histoire  représentée  dans  une 
vieille  tapisserie  des  vieux  meubles  du  Louvre.  J’aimerois  autant 
un  prescheur  qui,  preschant  un  jour  en  bonne  compagnie,  ainsi 
qu’il  reprenoit  les  mœurs  d’aucunes  femmes,  et  leurs  marys  qui 
enduroient  estre  cocus  d’elles,  il  se  mit  à  crier  :  «  Oui,  je  les 
«  connois,  jeles  vois,  et  m’en  vais  jetter  ces  deux  pierres  à  la  teste 
«  des  deux  plus  grands  cocus  de  la  compagnie  ;  »  et,  faisant  sem¬ 
blant  de  les  jetter,  il  n’y  eut  homme  du  sermon  qui  ne  baissast 
la  teste,  ou  mist  son  manteau,  ou  sa  cape,  ou  son  bras  au-de¬ 
vant,  pour  se  garder  du  coup.  Mais  luy,  les  retenant,  leur  dit  : 
«  Ne  vous  dis-je  pas?  je  pensois  qu’il  n’y  eust  que  deux  ou  trois 
«  cocus  en  mon  sermon  ;  mais,  à  ce  que  je  voy,  il  n’y  en  a  pas 
«  un  qui  ne  le  soit.  »  Or,  quoy  que  disent  ces  fols,  il  y  a  de  fort 
sages  et  honnestes  femmes,  ausquelles  s’il  falloit  livrer  bataille 
à  leurs  dissemblables,  elles  l’emporteroient,  non  pour  le  nom- 


(1)  Mebun  ou  Meun. 

bre,  mais  par  la  vertu,  qui  combat  et  abat  son  contraire  aisé¬ 
ment.  Et  si  ledit  maistre  Jean  de  Mun  blasme  celles  qui  sont  de 
volonté  putes,  je  trouve  qu’il  les  faut  plustost  loüer  et  exalter 
jusqu’au  ciel,  d^aulant  que  si  elles  bruslent  si  ardemment  dans 
le  corps  et  dans  l’ame,  et,  ne  venant  point  aux  effets,  font  pares- 
tre  leur  vertu,  leur  constance  et  la  générosité  de  leur  cœur, 
aymant  plustost  brusler  et  se  consumer  dans  leurs  propres  feux 
et  flammes,*  comme  un  phénix  rare,  que  de  forfaire  ni  souiller 
leur  honneur,  et  comme  la  blanche  hermine,  qui  aime  mieux 
mourir  que  se  souiller  (devise  d’une  très-grande  dame  que  j’ay 
cogneue,  mais  mal  d’elle  pratiquée  pourtant),  puisqu’estant  en 
leur  puissance  d’y  pouvoir  remédier,  se  commandent  si  géné¬ 
reusement,  et  puisqu’il  n’y  a  plus  belle  vertu  ny  victoire  que  de 
se  commander  et  vaincre  soy-mesme.  Nous  en  avons  une  his¬ 
toire  très-belle  dans  les  Cent  Nouvelles  de  la  Reyne  de  Navarre, 
de  celte  honneste  dame  de  Pampelune,  qui,  estant  dans  son  ame 
et  de  volonté  pute,  et  bruslant  de  l’amour  de  M.  d’Avanes,  si 
beau. prince,  elle  ayma  mieux  mourir  dans  son  feu  que  de  cher¬ 
cher  son  remede,  ainsi  qu’elle  luy  sceut  bien  dire  en  ses  der¬ 
niers  propos  de  sa  mort.  Cette  honneste  et  belle  dame  se  don- 
noit  bien  la  mort  très-iniquement  et  injustement;  et,  comme 
j’ouys  dire  sur  ce  passage  à  un  honneste  homme  et  honneste 
dame,  cela  ne  fut  point  sans  offenser  Dieu,  puisqu’elle  se  pou- 
voit  délivrer  de  la  mort;  et  se  la  pourchasser  et  avancer  ainsi, 
cela  s’appelle  proprement  se  tuer  soy-même  ;  ainsi  plusieurs  de 
ses  pareilles  qui,  par  ces  grandes  continences  et  abstinences  de 
ce  plaisir,  se  procurent  la  mort,  et  pour  i’ame  et  pour  le  corps. 

—  Je  tiens  d’un  très-grand  médecin  (et  pense  qu’il  en  a  donné 
telle  leçon  et  instruction  à  plusieurs  honnestes  dames)  que  les 
corps  humains  ne  se  peuvent  jamais  guieres  bien  porter,  si  tous 
leurs  membres  et  parties,  depuis  les  plus  grandes  jusqu’aux  plus 
petites,  ne  font  ensemblement  leurs  exercices  et  fonctions,  que 
la  sage  nature  leur  a  ordonné  pour  leur  santé,  et  n’en  fassent 
une  commune  accordance,  comme  d’un  concert  de  musique, 
n’estant  raison  qu’aucunes  desdites  parties  et  membres  travail¬ 
lent,  et  les  autres  chaument.  Ainsi  qu’en  une  république  il  faut 
que  tous  officiers,  artisans,  manouvriers  et  autres,  fassent  leur 
besogne  unanimement,  sans  se  reposer  ny  se  remettre  les  uns 
sur  les  autres,  si  l’on  veut  qu’elle  aille  bien,  et  que  son  corps  de¬ 
meure  sain  et  entier  ;  de  mesme  est  le  corps  humain.  Telles 
belles  dames,  putes  dans  l’ame  et  chastes  du  corps,  méritent 

d’éternelles  louanges  ;  mais  non  pas  celles  qui  sont  froides 
comme  marbre,  molles,  lasches  et  immobiles  plus  qu’un  rocher, 
et  ne  tiennent  de  la  chair,  n’ayant  aucuns  sentiments  (il  n’y  en 
a  guieres  pourtant),  qui  ne  sont  point  ny  belles  ny  recherchées, 
et,  comme  dit  le  poëte, 

.  •  ,  .  casta  quam  nemo  rogavît, 

chaste  qui  n’a  jamais  été  priée.  Sur  quoy  je  cognois  une  grande 
dame  qui  disoit  à  aucunes  de  ses  compagnes  qui  estoient  belles  ; 
«  Dieu  m’a  fait  une  grande  grâce  de  quoy  il  ne  m’a  fait  belle 
«  comme  vous  autres,  mesdames  ;  car  aussi  bien  que  vousj’eusse 
«  fait  l’amour,  et  fusse  esté  pute  comme  vous.  »  A  cause  de  quoy 
peut-on  loüer  ces  belles  ainsi  chastes,  puisqu’elles  sont  de  telle 
nature.  Bien  souvent  aussi  sommes-nous  trompez  en  telles  da¬ 
mes;  car  aucunes  y  en  a  qu’à  les  voir  mesme  mineuses,  piteu¬ 
ses,  marmiteuses,  froides,  discrètes,  serrées,  et  modestes  en 
leurs  paroles,  et  en  leurs  habits  réformez,  qu’on  les  prendroit 
pour  des  saintes  et  très-prudes  femmes,  qui  sont  au  dedans  et 
par  volonté,  et  au  dehors  par  bons  effets,  bonnes  putains.  D’au¬ 
tres  en  voyons-nous  qui,  par  leur  gentillesse  et  leurs  paroles  fol- 
lastres,  leurs  gestes  gays  et  leurs  habits  mondains  et  affectés, 
on  les  prendroit  pour  fort  débauchées,  et  prestes  pour  s’adonner 
aussi-tost;  mais  pourtant  de  leurs  corps  sont  fort  femmes  de 
bien  devant  le  monde  :  en  cachette,  il  s’en  faut  rapporter  à  la  vé¬ 
rité  aussi  cachée.  J’en  alléguerois  force  exemples  que  j’ai  veus  et 
sceus;  mais  je  me  contenteray  d’alleguer  cetluy-cy,  que  Tite- 
Live  allègue,  et  Bocace  encore  mieux,  d’une  gentille  dame  ro¬ 
maine  nommée  Claudie  Quintiene,  laquelle,  paroissant  dans 
Rome  par-dessus  toutes  les  autres  en  ses  habits  pompeux  et  peu 
modestes,  et  en  scs  façons  gayes  et  libres,  mondaine  plus  qu’il 
ne  le  falloit,  acquit  très-mauvais  bruit  touchant  son  honneur; 
mais,  lejour  venu  de  la  réception  de  la  déesse  Cybelle,  elle  l’es- 
teignit  du  tout;  car  elle  eut  l’honneur  et  la  gloire,  pardessus 
toutes  les  autres,  de  la  recevoir  hors  du  batteau,  la  toucher  et  la 
transporter  à  la  ville;  dont  tout  le  monde  en  demeura  estonné; 
car  il  avoit  esté  dit  que  le  plus  homme  de  bien  et  la  plus  femme 
de  bien  estoient  dignes  de  cette  charge.  Voilà  comme  le  monde 
est  fort  trompé  en  plusieurs  de  nos  dames.  L’on  doit  première¬ 
ment  fort  les  cognoistre  et  examiner  avant  que  de  les  juger,  tant 
d’une  que  de  l’autre  sorte. 

Si  faut-il,  avant  que  fermer  ce  pas,  que  je  die  une  autre  belle 

vertu  et  propriété  que  porte  le  cocuage,  que  je  tiens  d’une  fort 
honneste  et  belle  dame  de  bonne  part,  au  cabinet  de  laquelle 
estant  un  jour  entré,  je  la  trouvay  sur  le  point  qu'elle  venoit 
d'achever  d'escrire  un  conte  de  sa  propre  main,  qu’elle  me  mons- 
tra  fort  librement,  car  j’estoisde  ses  bons  amis,  et  ne  se  cachoit 
point  de  moy  :  elle  esloit  fort  spirituelle  et  bien  disante,  et  fort 
bien  duite  à  l’amour;  et  le  commencement  du  conte  estoit  tel  ; 
»  Il  semble,  dit-elle,  qu’entr’autres  belles  propriétez  que  le 
«  cocuage  peut  apporter,  c’est  ce  beau  et  bon  sujet  par  lequel  on 

•  peut  bien  connoistre  combien  gentiment  l’esprit  s’exerce  pour 
«  le  plaisir  et  contentement  de  la  nature  humaine,  d’autant  que 
«  c’est  luy  qui  veille,  et  qui  invente  et  façonne  l’artifice  néces- 
«  saire  ày  pourvoir  sans  que  la  nature  y  fournisse  quele  désir  et 
«  l’appetit  sensuel,  comme  l’on  peut  cacher  par  tant  de  ruses  et 
«  astuces  qui  se  pratiquent  au  mestier  de  l’amour,  qui  est  celuy 
«  qui  imprime  les  cornes;  car  il  faut  tromper  un  mary  jaloux, 
«  soupçonneux  et  colere;  il  faut  tromper  et  voiler  les  yeux  des 
«  plus  prompts  à  recevoir  du  mal,  et  pervertir  les  plus  curieux 
«  de  la  connoissance  de  la  vérité;  faire  croire  de  la  fidélité  là 
«  où  il  n’y  a  que  toute  déception  ;  plus  de  franchise  là  où  il  n’y 

•  a  que  dissimulation  et  crainte,  et  plus  de  crainte  là  où  il  n’y 
«  a  plus  de  licence  :  bref,  par  toutes  ces  difficultez,  et  pour 
«  venir  dessus  ces  discours,  ce  ne  sont  pas  actes  à  quoy  la  vertu 
«  naturelle  puisse  parvenir;  il  en  faut  donner  l’advantage  à  l’es- 
«  prit,  lequel  fournit  le  plaisir  et  bastit  plus  de  cornes  que  le 
«  corps  qui  les  plante  et  cheville.  »  Voilà  les  propres  mots  du 
discours  de  cette  dame,  sans  les  changer  aucunement,  qu’elle 
fait  au  commencement  de  son  conte,  qui  se  faisoit  d’elle-mesme  ; 
mais  elle  l’adombroit  par  d’autres  noms;  et  puis,  poursuivant 
les  amours  de  la  dame  et  du  seigneur  avec  qui  elle  avoit  à  faire, 
et  pour  venir  là  et  à  la  perfection,  elle  allègue  que  l’apparence 
de  l’amour  n’est  qu’une  apparence  de  consentement.  Il  est  du 
tout  sans  forme  jusqu’à  son  entière  joüissance  et  possession,  et 
bien  souvent  l’on  croit  qu’elle  soit  venue  à  cette  extrémité,  que 
l’on  est  bien  loin  de  son  compte,  et,  pour  récompense,  il  ne 
reste  rien  que  le  temps  perdu,  duquel  l’on  porte  un  extrême  re¬ 
gret  (il  faut  bien  peser  et  noter  ces  dernières  paroles,  car  elles 
portent  coup,  et  de  quoy  à  blasonner).  Pourtant  il  n’y  a  que  la 
joüissance  en  amour  et  pour  l’homme  et  pour  la  femme,  pour  ne 
regretter  rien  du  temps  passé.  Et  pour  cette  honneste  dame,  qui 
escrivoit  ce  conte,  donna  un  rendez-vous  à  son  serviteur  dans  un 

bois,  où  souvent  s’alloit  pourmener  en  une  fort  belle  allée,  à 
l’entrée  de  laquelle  elle  laissa  ses  femmes,  et  le  va  trouver  sous 
un  beau  et  large  chesne  ombrageux;  car  c’estoit  en  esté!  «  Là 
«  où,  dit  la  dame  en  son  conte  par  ces  propres  mots,  il  ne  faut 
«  point  douter  la  vie  qu’ils  démenèrent  pour  un  peu,  et  le  bel 
«  autel  qu’ils  dressèrent  au  pauvre  mary  au  temple  de  Cératon, 

€  bien  qu’ils  ne  fussent  eu  Delos,  qui  estoit  fait  tout  de  cornes  ; 

€  pensez  que  quelque  bon  compagnon  l’avoit  fondé.  »  Voilà 
comment  cette  dame  se  moquoit  de  son  mary,  aussi  bien  en  ses 
escrits  comme  en  ses  délices  et  effects  ;  et  qu’on  note  tous  ses 
mots,  ils  portent  de  l’efficace,  estans  prononcés  mesmes  et  escrits 
d’une  si  habile  et  honneste  femme. 

Le  conte  en  est  très-beau,  que  j’eusse  volontiers  ici  mis  et 
inséré;  mais  il  est  trop  long,  car  les  pourparlers,  avant  que  de 
venir-là,  sont  fort  beaux  et  longs  aussi,  reprochant  à  son  servi¬ 
teur,  qui  la  loüoit  extrêmement,  qu'il  y  avoit  en  luy  plus  d’œu¬ 
vre  de  naturelle  et  nouvelle  passion  qu’aucun  bien  qui  fust  en 
elle,  bien  qu'elle  fust  des  belles  et  honnestes;  et,  pour  vaincre 
cette  opinion,  il  fallut  au  serviteur  faire  de  grandes  preuves  de 
son  amour,  qui  sont  fort  bien  spécifiées  en  ce  conte  :  et  puis 
estant  d’accord,  l’on  y  voit  des  ruses,  des  finesses  et  tromperies 
d’amour  en  toutes  sortes,  et  contre  le  mary  et  contre  le  monde, 
qui  sont  certes  fort  belles  et  très-fines.  Je  priay  cette  honneste 
dame  de  me  donner  le  double  de  ce  conte;  ce  qu'elle  tist  très- 
volontiers,  et  ne  voulust  qu’autre  le  doublast  qu'elle,  de  peur 
de  surprise.  Cette  dame  avoit  raison  de  donner  cette  vertu  et 
propriété  au  cocuage;  car  avant  que  se  mettre  à  l'amour,  elle 
estoit  fort  peu  habile;  mais  l’ayant  traité,  elle  devint  l’une  des 
spirituelles  et  habiles  femmes  de  France,  tant  pour  ce  sujet  que 
pour  d’autres.  Et  de  fait,  ce  n’est  pas  la  seule  que  j’ay  veue  qui 
s’est  habilitée  pour  avoir  traité  l’amour,  car  j’en  ay  veu  une  in¬ 
finité  très-sottes  et  mal-habiles  à  leur  commencement  ;  maisellcs 
n’avoient  demeuré  un  an  à  l’académie  de  Cupidon  et  Vénus  ma¬ 
dame  sa  mère,  qu’elles  en  sortoient  très-habiles  et  très-honnestes 
femmes  en  tout;  et  quant  à  moy  je  n’ay  veu  jamais  putain  qui 
ne  fust  très-habile  et  qui  ne  levast  la  paille. 

—  Si  feray-je  encor  cette  question  :  en  quelle  saison  de  l’an¬ 
née  se  fait  plus  de  cocus,  et  laquelle  est  plus  propre  à  l’amour, 
et  à  esbranler  une  fille,  une  femme  ou  une  veuve?  Certaine¬ 
ment  la  plus  commune  voix  est  qu’il  n’y  a  pour  cela  que  le 
printemps,  qui  esveille  les  corps  et  les  esprits  endormis  de  l’hy- 

ver  fascheux  et  mélancolique;  et  puisque  tous  les  oiseaux  et 
animaux  s’en  réjouissent  et  entrent  tous  en  amours,  les  personnes 
qui  ont  autres  sens  et  sentiment  s’en  ressentent  bien  davantage, 
et  surtout  les  femmes  (selon  l’opinion  de  plusieurs  philosophes 
et  médecins),  qui  entrent  lors  en  plus  grande  ardeur  et  amour 
qu’en  tout  autre  temps,  ainsi  que  je  l’ay  ouy  dire  à  aucunes  hon- 
nestes  et  belles  dames,  et  mesmes  à  une  grande  qui  ne  failloit 
jamais,  le  printemps  venu,  en  estre  plus  touchée  et  picquée 
qu’en  autre  saison  ;  et  disoit  qu’elle  sentoit  la  pointe  de  l’herbe 
et  hannissoit  après  comme  les  juments  et  chevaux,  et  qu’il  fal- 
loit  qu’elle  en  tastast,  autrement  elle  s’amaigriroit;  ce  qu’elle 
faisoit,  je  vous  en  asseure,  et  devenoit  lors  plus  lubrique.  Aussi, 
trois  ou  quatre  amours  nouvelles  que  je  luy  ay  veu  faire  en  sa 
vie,  elle  les  a  faites  au  printemps,  et  non  sans  cause  ;  car  de  tous 
les  mois  de  l’an,  avril  et  may  sont  les  plus  consacrez  et  dédiés  à 
Vénus,  où  lors  les  belles  dames  s’accommencent,  plus  que  de¬ 
vant,  à  s’accommoder,  dorloter,  et  séparer  gentiment,  se  coiffer 
follastrement,  se  vestir  légèrement;  qu’on  diroit  que  tous  ces 
nouveaux  changements,  et  d’habits  et  de  façons,  tendent  tous  à 
la  lubricité,  et  à  peupler  la  terre  de  cocus,  marchant  dessus, 
aussi  bien  que  le  ciel  et  l’air  en  produisent  de  volants  en  avril  et 
en  rhay.  De  plus,  ne  pensez  pas  que  les  belles  femmes,  filles  ou 
veuves,  quand  elles  voient  de  toutes  parts  en  leurs  pourmenades 
de  leurs  bois,  de  leurs  forests,  garennes,  parcs,  prairies,  jardins, 
bocages  et  autres  lieux  récréatifs,  les  animaux  et  les  oiseaux 
s’entrefaire  l’amour  et  lascivement  paillarder,  n’en  ressentent 
d’estranges  piqueures  en  leur  chair,  et  n’y  veulent  soudain  rap¬ 
porter  leurs  remèdes;  et  c’est  l’une  des  persuasives  remon¬ 
strances  qu’aucuns  amants  et  aucunes  amantes  s’entrefont, 
s’entrevoyants  sans  chaleurs,  ny  flamme,  ny  amour,  en  leur 
remonslrant  les  animaux  et  oyseaux,  tant  des  champs  que  des 
maisons,  comme  les  passereaux  et  pigeons  domestiques  et  lascifs, 
et  ne  faire  que  paillarder,  germer,  engendrer,  et  foissonner,  jus¬ 
qu’aux  arbres  et  plantes;  et  c’ost  ce  que  sceut  dire  un  jour  une 
gente  dame  espagnole  à  un  cavalier  froid  ou  trop  respectueux  : 
Sa,  gentil  cavallero,  mira  corno  los  amores  de  Codas  suertes  se 
Iralan  y  trionfan  en  este  verano,  y  V.  S.  queda  flaco  y  aba- 
tido!  C’est-à-dire  :  «  Voici  (1),  gentil  cavalier,  comme  toutes sor- 
«  tes  d’amours  se  mennent  et  triomphent  en  cette  prime  ;  et  vous 


(1)  Voyez. 

»  demeurez  flac  et  abattu.  »  Le  printemps  passé  fait  place  à 
l’esté,  qui  vient  après  et  porte  avec  soy  ses  chaleurs  :  et  ainsi 
qu’une  chaleur  amène  l’autre,  la  dame  par  conséquent  double  la 
sienne;  et  nul  rafraischissement  ne  la  luy  peut  ester  si  bien  qu’un 
bain  chaud  et  trouble  de  sperme  vénériq  :  ce  n’est  pas  con¬ 
traire  par  son  contraire  et  guérir,  ains  semblable  par  son  sem¬ 
blable;  car,  bien  que  tous  les  jours  elle  se  baignast,  se  plon- 
geast  dans  la  plus  claire  et  fraische  fontaine  de  tout  un  pays, 
cela  n’y  sert,  ny  quelques  légers  habillements  qu’elle  puisse 
porter  pour  s’en  donner  fraischeur,  et  qu’elle  les  retrousse  tant 
qu’elle  voudra,  jusques  à  laisser  les  calessons,  ou  mettre  le  ver- 
tugadin  dessus  eux,  sans  les  mettre  sur  le  cotillon,  comme  plu¬ 
sieurs  le  font;  et  là  c’est  le  pis,  car,  en  tel  estât,  elles  s’arregar- 
dent,  se  ravissent,  se  contemplent  à  la  belle  clarté  du  soleil, 
que,  se  voyant  ainsi  belles,  blanches,  caillées,  poupines  et  en 
bon  point,  entrent  soudain  en  rut  et  tentation;  et,  sur  ce,  faut 
aller  au  masle  ou  de  tout  brusler  toutes  vives,  dont  on  en  a  veu 
fort  peu;  aussi  seroient-elles  bien  sottes:  et  si  elles  sont  cou¬ 
chées  dans  leurs  beaux  lits,  ne  pouvants  endurer  ny  couvertes, 
ny  linceux,  se  mettent  en  leurs  chemises  retroussées  à  demy 
nues,  et  le  matin,  le  soleil  levant  donnant  sur  elles,  cl  venants  à 
se  regarder  encore  mieux  à  leur  aise  de  tous  costez  et  toutes 
parts,  souhaitent  leurs  amys,  et  les  attendent  :  que  si  par  cas  ils 
arrivent  sur  ce  point,  sont  aussitost  les  bien  venus,  pris  et  em¬ 
brassés;  «  car  lors,  disent-elles,  c’est  la  meilleure  embrassade 
«  et  jouissance  d’aucune  heure  du  jour;  d’autant,  disoit  un 
«  jour  une  grande,  que  le  c..  est  bien  confit,  à  cause  du  doux 
«  chaud  et  feu  de  la  nuict,  qui  l’a  ainsi  cuit  et  confit,  et  qu’il 
«  en  est  beaucoup  meilleur  et  savoureux.  »  L’on  dit  pourtant 
par  un  proverbe  ancien  :  Juin  et  juillet,  la  bouche  mouillée  et 
le  V..  sec;  encor  met-on  le  mois  d’aoust  ;  cela  s’entend  pour  les 
hommes,  qui  sont  en  danger  quand  ils  s’échauffent  par  trop  en 
ces  temps,  et  mesme  quand  la  chaude  canicule  domine,  à  quoy 
ils  y  doivent  adviser;  mais  s’ils  se  veulent  brusler  à  leur  chan¬ 
delle,  à  leur  dam.  Les  femmes  ne  courent  jamais  ceste  fortune, 
car  tous  mois,  toutes  saisons,  tous  temps,  tous  signes  leur  sont 
bons.  Or  les  bons  fruits  de  l’esté  surviennent,  qui  semblent  de¬ 
voir  rafraischir  ces  honnestes  et  chaleureuses  dames.  A  aucunes 
j’en  ay  veu  manger  peu,  et  à  d'autres  prou.  Mais  pourtant  on 
n’y  a  guieres  veu  de  changement  de  leur  chaleur,  ny  aux  unes 
ny  aux  autres,  pour  s’en  abstenir  ny  pour  en  manger;  car  le  pis 

est  que,  s’il  y  a  aucuns  feuits  qui  puissent  rafraiscliir,  il  y  a  bien 
force  autres  qui  leschaulfent  bien  autant,  auxquels  les  dames 
courent  le  plus  souvent,  comme  à  plusieurs  simples  qui  sont  en 
leur  vertu  et  bons  et  plaisants  à  manger  en  leurs  potages  et  sa¬ 
lades,  et  comme  aux  asperges,  aux  artichaiix,  aux  truffles,  aux 
morilles,  aux  mousserons  et  potirons,  et  aux  viandes  nouvelles, 
que  leurs  cuisiniers,  par  leurs  ordonnances,  sçavent  très-bien  ac- 
coustrer  et  accoustumer  à  la  friandise  et  lubricité,  et  que  les  mé¬ 
decins  aussi  leur  sçavent  bien  ordonner.  Que  si  quelqu’un  bien 
expert  etgallant  entreprenoit  à  desduirece  passage,  il  s’en  acquit- 
teroit  bien  mieux  que  moy.  Au  partir  de  ces  bons  mangers,  don¬ 
nez-vous  garde,  pauvres  amants  et  marys.  Que  si  vous  n’estes  bien 
préparez,  vous  voilà  déshonorez,  et  bien  souvent  on  vous  quitte 
pour  aller  au  change.  Ce  n’est  pas  tout;  car  il  faut  avec  ces  fruits 
nouveaux,  et  fruits  des  jardins  et  des  champs,  y  adjouter  Je  bons 
grands  pastez  que  l’on  a  inventez  depuis  quelques  temps,  avec 
forces  pistaches,  pignons,  et  autres  drogues  d’apoticaires  scalda- 
tives,  mais  sur-tout  des  crestes  etc . de  cocq,  que  l’esté  pro¬ 

duit  et  donne  plus  en  abondance  que  l’hyver  et  autres  saisons  ;  et 
se  fait  aussi  plus  grand  massacre  en  général  de  ces  jolets  et  petits 
cocqs,  qu’en  hyver  des  grands  cocqs,  n’estant  si  bons  et  si  pro¬ 
pres  que  les  petits,  qui  sont  chauds,  ardents  et  plus  gaillards  que 
les  autres.  Voilà  un,  entr’autres,  des  bons  plaisirs  et  commoditez 
que  l’esté  rapporte  pour  l’amour.  Et  de  ces  pastez  ainsi  compo¬ 
sez  de  menusailles  de  ces  petits  cocqs  et  culs  d’artichaux  et  truf- 
fles,  ou  autres  friandises  chaudes,  en  usent  souvent  quelques 
dames  que  j’ai  ouy  dire;  lesquelles,  quand  elles  en  mangent  et 
y  peschent,  mettant  la  main  dedans  ou  avec  les  fourchettes,  et 
en  rapportant  et  remettant  en  la  bouche  ou  l’articbault,  ou  la 
trufïle,  ou  la  pistache,  ou  la  creste  de  cocq,  ou  autre  morceau, 
elles  disent  avec  une  tristesse  morne  :  Blanque;  et  quand  elles 

rencontrent  les  gentils  c .  de  cocq,  et  les  mettent  sous  la 

dent,  elles  disent  d'une  allégresse  :  Bénéfice;  ainsi  qu’on  fait  à 
la  blanque  en  Italie,  et  comme  si  elles  avoient  rencontré  et  ga¬ 
gné  quelque  joyau  très-précieux  et  riche.  Elles  en  ont  cette 
obligation  à  messieurs  les  petits  cocqs  et  jolets,  que  l’esté  pro¬ 
duit  avec  la  moitié  de  l'automne  pourtant,  que  j’entremesle  avec 
l’esté,  qui  nous  donnent  force  autres  fruits  et  petits  volatiles  qui 
sont  cent  fois  plus  chaudes  que  celles  de  l’iiy  ver  et  de  l'autre  moi¬ 
tié  de  l'automne  prochaine  et  voisine  de  l’hyver,  qui,  bien  qu’on 
les  puisse  et  doive  joindre  ensemble,  si  n’y  peut-on  si  bien  re- 

cueillir  tous  ces  bons  simples  en  leur  vigueur,  ny  autre  chose 
comme  en  la  saison  chaude,  encore  l’hyver  s’efforce  de  produire 
ce  qu’il  peut,  comme  les  bonnes  cardes  qui  engendrent  bien  de  la 
bonne  chaleur  et  de  la  concupiscence,  soit  qu’elles  soient  cuittes  ou 
crues,  jusques  aux  petits  chardons  chauds,  dont  les  asnes  vivent 
et  en  baudoüinent  mieux,  que  l’esté  rend  durs,  et  l’hyver  les  rend 
tendres  et  délicats,  dont  l’on  en  fait  de  fort  bonnes  salades  nou¬ 
vellement  inventées.  Et  outre  tout  cela,  on  fait  tant  d’autres 
recherches  de  bonnes  drogues  chez  les  apoticaires,  drogueurs  et 
parfumeurs,  que  rien  n’y  est  oublié,  soit  pour  ces  pastez,  soit  pour 
les  bouillons  ;  et  ne  trouve-t-on  à  dire  guieres  de  la  chaleur  en 
l’hyver  par  ce  moyen  et  entretenement  tant  qu’elles  peuvent; 
«  car,  disent-elles,  puisque  nous  sommes  curieuses  de  tenir 
«  chaud  l’extérieur  de  nostre  corps  par  des  habits  pesants  et 
«  bonnes  fourrures,  pourquoy  n’en  ferons-nous  de  mesme  à  l’in- 
«  térieur?  »  Les  hommes  disent  aussi  ;  «  Et  de  quoy  leur  sert-il 
«  d’adjouster  chaleur  sur  chaleur,  comme  soye  sur  soye,  contre 
«  la  Pragmatique,  et  que  d’elles-mesmes  elles  sont  assez  cha- 
«  leureuses,  et  qu’à  toute  heure  qu’on  les  veut  assaillir  elles 
«  sont  tousjours  prestes  de  leur  naturel,  sans  y  apporter  aucun 
«  artifice?  Qu’y  feriez-vous?  Possible  qu’elles  craignent  que  leur 
«  sang  chaud  et  bouillant  se  perde  et  se  resserre  dans  les 
«  veines  et  devienne  froid  et  glacé  si  on  ne  l’entretient,  ny  plus 
«  ny  moins  que  celuy  d’un  hermite  qui  ne  vit  que  de  racines.  • 
Or  laissons-les  faire  :  cela  est  bon  pour  les  bons  compagnons  ; 
car,  elles  estant  en  si  fréquente  ardeur,  le  moindre  assaut  d’a¬ 
mour  qu’on  leur  donne,  les  voilà  prises,  et  messieurs  les  pauvres 
mary.s  cocus  et  cornus  comme  satyres.  Encor  font-elles  mieux, 
les  honnestes  dames  :  elles  font  quelquesfois  part  de  leurs  bons 
pastez,  bouillons  et  potages  à  leurs  amants  par  miséricorde,  afin 
d’estre  plus  braves  et  n’estre  atténuez  par  trop  quand  ce  vient  à 
la  besogne,  et  pour  s’en  ressentir  mieux  et  prévaloir  plus  abon¬ 
damment,  et  leur  en  donnent  aussi  des  receptes  pour  en  faire 
faire  en  leur  cuisine  à  part  ;  dont  aucuns  y  sont  bien  trompez, 
ainsi  que  j’ay  ouy  parler  d’un  galant  gentilhomme,  qui,  ayant 
ainsi  pris  son  bouillon,  et  venant  tout  gaillard  aborder  sa  maî¬ 
tresse,  la  menaça  qu’il  la  meneroil  beau  et  qu’il  avoit  pris  son 
bouillon  et  mangé  son  pasté.  Elle  lui  respondit;  «  Vous  ne  me 
«  ferez  que  la  raison;  encore  ne  sçay-je  :  »  et  s’estans  embras¬ 
sez  e't  investis,  ces  friandises  ne  luy  servirent  que  pour  deux 
ûpéralions  de  deux  coups  seulement.  Sur  quoy  elle  luy  dit  ou 

que  son  cuisinier  l’avoit  mal  servy  ou  y  avoit  espargné  des 
drogues  et  compositions  qu’il  y  falloit,  ou  qu’il  n’avoit  pas  pris 
tous  ses  préparatifs  pour  la  grande  médecine,  ou  que  son  corps 
pour  lors  estoit  mal  disposé  pour  la  prendre  et  la  rendre  ;  et 
ainsy  elle  se  moqua  de  luy.  Tous  simples  pourtant,  toutes  dro¬ 
gues,  toutes  viandes  et  médecines,  ne  sont  propres  à  tous  -,  aux 
uns  elles  opèrent,  aux  autres  blanque  ;  encore  ay-je  veu  des 
femmes  qui,  mangeant  ces  viandes  chaudes  et  qu’on  leur  en  fai- 
soit  la  guerre  que  par  ce  moyen  il  pourroit  avoir  du  déborde¬ 
ment  ou  de  l’extraordinaire  ou  avec  le  mary  ou  l’amant,  ou  avec 
quelque  pollution  nocturne,  elles  disoient,  juroient  et  alTirmoient 
que,  pour  tel  manger,  la^tentation  ne  leur  en  survenait  en  encune 
manière;  et  Dieu  sait  il  falloit  qu’elles  fissent  ainsi  des  rusées. 
Or  les  dames  qui  tiennent  le  parly  de  l’hyver  disent  que,  pour 
les  bouillons  et  mangers  chauds,  elles  en  sçavent  assez  de  re- 
ceples  d’en  faire  d’aussi  bons  l’byver  qu’aux  autres,  saisons  : 
elles  en  font  assez  d’expériences,  et  pour  faire  l’amour  le  disent 
aussi  très-propre;  car,  tout  ainsi  que  l’hyver  est  sombre,  téné¬ 
breux,  quiete,  coy,  retiré  de  compagnies  et  caché,  ainsi  faut  que 
soit  l’amour  et  qu’il  soit  fait  en  cachette,  en  lieu  retiré  et  obscur, 
soit  en  un  cabinet  à  part,  ou  en  un  coin  de  cheminée  près  d’un 
bon  feu  qui  engendre  bien,  s’y  tenant  de  près  et  long-temps, 
autant  de  chaleur  vénéricque  que  le  soleil  d’esté.  Comme  aussi 
fait-il  bon  en  la  ruelle  d’un  lit  sombre,  que  les  yeux  des  autres 
personnes,  cependant  qu’elles  sont  près  du  feu  à  se  chauffer, 
pénétrent  fort  mal-aisément,  ou  assises  sur  des  coffres  et  lits  à 
l’escart  faisant  aussi  l’amour,  ou  les  voyant  se  tenir  près  les  unes 
des  autres,  et  pensant  que  ce  soit  à  cause  du  froid,  et  se  tenir 
plus  chaudement  ;  cependant  font  de  bonnes  choses,  les  flambeaux 
à  part  bien  loin  reculez,  ou  sur  la  table,  ou  sur  le  buffet.  De  plus, 
qui  est  meilleur  quand  l’on  est  dans  le  lit?  c’est  tous  les  plaisirs 
du  monde  aux  amants  et  amantes  de  s’entr’embrasser,  de  s’en¬ 
treserrer  et  se  baiser,  s’entre-trousser  l’un  sur  l’autre  de  peur 
de  froid,  non  pour  un  peu,  mais  pour  un  long-temps,  et  s’entre- 
eschauffer  doucement,  sans  se  sentir  nullement  du  chaud  déme¬ 
suré  que  produit  l’esté,  et  d’une  sueur  extrême,  qui  incommode 
grandement  le  déduit  de  f amour;  car,  au  lieu  de  s’entretenir 
près,  et  se  resserrer  et  se  mettre  à  l’estroit,  il  se  faut  tenir  au 
large  et  fort  à  l’escart  :  et  qui  est  le  meilleur,  disent  les  dames, 
par  l’advis  des  médecins,  les  hommes  sont  plus  propres,  ardants 
et  déduits  à  cela  l'hyver  qu’en  Testé. 

—  J’ai  cogneu  d’autres  fois  une  très-grande  princesse,  qui 
avoit  un  très-grand  esprit  et  parloit  et  escrivoit  des  mieux.  Elle 
se  mit  un  jour  à  faire  des  stances  à  la  louange  et  faveur  de  l’hy- 
ver,  et  sa  propriété  pour  l’amour.  Pensez  qu’elle  l’avoit  trouvé 
pour  elle  très-favorable  et  traitable  en  cela.  Elles  estoient  très- 
bien  faites,  et  les  ay  tenues  long-temps  en  mon  cabinet,  et  vou- 
drois  avoir  donné  beaucoup  et  les  tenir  p#ur  les  insérer  ici  ;  l’on 
y  verroit  et  remarqueroit-on  les  grandes  vertus  de  l’hy  ver,  pro¬ 
priétés  et  singularitez  pour  l’amour. 

—  J’ay  cogneu  une  très-grande  dame  et  des  belles  du  monde, 
laquelle,  veufve  de  frais,  faisant  semblant  ne  vouloir,  pour  son 
nouvel  habit  et  estât,  aller  les  après-soupers  voir  la  Cour,  ni  le 
bal,  ni  le  coucher  de  la  Reine,  et  n’estre  estimée  trop  mondaine, 
ne  bougeoit  de  la  chambre,  laissoit  aller  ou  renvoyoit  un  chacun 
ou  une  chacune  à  la  danse,  et  son  fils  et  tout,  se  retiroit  en  une 
rueîle;  et  là  son  amant,  d’autres  fois  bien  traité,  aymé  et  favo¬ 
risé  d’elle  estant  en  mariage,  arrivoit,  ou  bien,  ayant  soupé  avec 
elle,  ne  bougeoit,  donnant  le  bonsoir  à  un  sien  beau-frère,  qui 
estoit  de  grand  garde,  et  là  traitoit  et  renouvelloit  ses  amours 
anciennes,  et  en  pratiquoit  de  nouvelles  pour  secondes  noces, 
qui  furent  accomplies  en  l’esté  après.  Ainsi  que  j’ay  considéré 
depuis  toutes  ces  circonstances,  je  croy  que  les  autres  saisons 
ne  fussent  esté  si  propres  pour  cet  hyver,  et  comme  je  l’ay  ouy 
dire  à  une  de  ses  dariolettes.  Or,  pour  faire  fin,  je  dis  et  affirme 
que  toutes  saisons  sont  propres  pour  l’amour,  quand  elles  sont 
prises  à  propos,  et  selon  les  caprices  des  hommes  et  des  femmes 
qui  les  surprennent  :  car,  tout  ainsi  que  la  guerre  de  Mars  se 
fuit  en  toutes  saisons  et  tout  temps,  et  qu’il  donne  ses  victoires 
comme  il  luy  plaît  et  comme  aussi  il  trouve  ses  gens  d’armes  bien 
appareillés  et  encouragés  de  donner  leur  bataille,  Vénus  en  fait 
de  mesmes,  selon  qu’elle  trouve  ses  troupes  d’amants  et  d’a¬ 
mantes  bien  disposées  au  combat  :  et  les  saisons  n’y  font  guères 
rien,  ni  leur  acception  ny  élection  n’y  a  pas  grand  lieu  ;  non 
plus  ne  servent  guères  leurs  simples,  ny  leurs  fruits,  ny  leurs 
drogues,  ny  drogueurs,  ny  quelque  artifice  que  fassent  ny  les 
unes  ny  les  autres,  soit  pour  augmenter  leur  chaleur,  soit  pour 
la  rafraischir.  Car,  pour  le  dernier  exemple,  je  connois  une 
grande  dame  à  qui  sa  mère,  dez  son  petit  âge,  la  voyant  d’un 
sang  chaud  et  bouillant  qui  la  menoit  un  jour  tout  droit  au  che¬ 
min  du  bourdeau,  luy  fit  user  par  l’espace  de  trente  ans,  ordi¬ 
nairement  en  tous  ses  repas,  du  jus  de  vinette,  qu’on  appelle  en 

France  ozcille,  fust  en  ses  viandes,  fust  en  ses  potages  et  avec 
bouillons,  fust  pour  en  boire  de  grandes  esciielles  à  oreilles, 
sans  autres  choses  entremeslées  ;  bref,  toutes  ses  sausses  estoient 
jus  de  vinette.  Elle  eut  beau  faire  tous  ces  mystères  réfrigéralifs, 
qu’enfin  ç.’a  esté  une  très-grandissime  et  illustrissime  putain,  et 
qui  n’avoit  point  besoin  de  ces  pastés  que  j’ay  dit  pour  luy 
donner  de  la  chaleur,  car  elle  en  a  assez;  et  si  pourtant  elle  est 
aussi  goulue  à  les  manger  que  toute  autre.  Or  je  fais  fin,  bien 
que  j’en  eusse  dit  davantage  et  eusse  rapporté  davantage  de  rai¬ 
sons  et  exemples  ;  mais  il  ne  faut  pas  tant  s’amuser  à  ronger  un 
mesme  os;  et  aussi  que  je  donne  la  plume  à  un  autre  meilleur 
discoureur  que  moi,  qui  sçaura  soustenir  le  party  des  unes  et 
des  autres  raisons  ;  me  rapportant  à  un  souhait  et  désir  que  fai¬ 
sait  une  fois  une  honneste  dame  espagnole,  qui  souhaitoit  et 
desiroit  de  devenir  hyver,  quand  sa  saison  seroit,  et  son  ami  un 
feu,  afin,  quand  elle  viendroit  s’eschauffer  à  luy  par  le  grand 
froid  qu’elle  auroit,  qu’il  eust  ce  plaisir  de  la  chauffer,  et  elle  de 
prendre  sa  chaleur  quand  elle  s’y  chaufîeroit,  et  de  plus  se  pré¬ 
senter  et  se  faire  voir  à  luy  souvent  et  à  son  aise,  en  se  chauf¬ 
fant  retroussée,  escarquillée,  et  eslargie  de  cuisses  et  dejambes, 
pour  participer  à  la  vue  de  ses  beaux  membres  cachés  sous  son 
linge  et  habillements  d’auparavant;  aussi  pour  la  reschauffer 
encore  mieux  et  luy  entretenir  son  autre  feu  du  dedans  et  sa 
chaleur  paillarde.  Puis  desiroit  venir  printemps,  et  son  amy  un 
jardin  tout  en  fleurs,  desquelles  elle  s’en  ornast  sa  teste,  sa  belle 
gorge,  son  beau  sein,  voire  s’y  veautrant  parmy  elles  son  beau 
corps  tout  nud  entre  les  draps.  De  mesmes  après  désiroit  deve¬ 
nir  esté,  et  par  conséquent  son  amy  une  claire  fontaine  ou  re¬ 
luisant  ruisseau,  pour  la  recevoir  en  ses  belles  et  fraisches  eaux 
quand  elle  iroit  s’y  baigner  et  esgayer,  et  bien  à  plein  se  faire 
voir  à  luy,  toucher,  retoucher  et  manier  tous  ses  membres  beaux 
et  lascifs.  Et  puis,  pour  la  fin,  desiroit  pour  son  automne  re¬ 
tourner  en  sa  première  forme  et  devenir  femme  et  son  mary 
homme,  pour  puis  après  tous  deux  avoir  l’esprit,  le  sens  et  la 
raison  à  contempler  et  remémorer  tout  le  contentement  passé,  et 
vivre  en  ces  belles  imaginations  et  contemplations  passées,  et 
pour  sçavoir  et  discourir  entr’eux  quelle  saison  leur  avoit 
esté  plus  propre  et  délicieuse.  Voilà  comment  ceste  honneste 
dame  départait  et  compassoit  les  saisons;  en  quoy  je  me  remets 
au  jugement  des  mieux  discourants,  quelle  des  quatre  en  ces  for¬ 
mes  pouvoit  estre  à  l’un  et  à  l’autre  plus  douce  et  plus  agréable. 

—  Maintenant  à  bon  'escient  je  me  départs  de  ce  discours. 
Qui  en  voudra  sçavoir  davantage  et  des  diverseshumeurs  des  co¬ 
cus,  qu’il  fasse  une  recherche  d’une  vieille  chanson  qui  fut  faite 
à  la  Cour,  il  y  a  quinze  ou  seize  ans,  des  cocus,  dont  le  refrain 
est: 


Un  cocu  meine  l’autre,  et  toujours  sont  en  peine, 
Un  cocu  l’autre  meine. 


Je  prie  toutes  les  honnestes  dames  qui  liront  dans  ce  chapitre 
aucuns  contes,  si  par  cas  elles  y  passent  dessus,  me  pardonner 
s’ils  sont  un  peu  gras  en  saupiquets,  d’autant  que  je  ne  les 
eusse  sceu  plus  modestement  déguiser,  veu  la  sauce  qu’il  leur 
faut;  et  diray  bien  plus,  que  j’en  eusse  allégué  d’autres  encore 
bien  plus  saugreneux  et  meilleurs,  n’estoit  que,  ne  les  pouvant 
ombrager  bien  d'une  belle  modestie,  j’eusse  eu  crainte  d’offenser 
les  honnestes  dames  qui  prendront  cette  peine  et  me  feront  cet 
honneur  de  lire  mes  livres;  et  si  vous  diray  de  plus,  que  ces 
contes  que  j’ay  faits  icy  ne  sont  point  contes  menus  de  villes 
ny  villages,  mais  viennent  de  bons  et  hauts  lieux;  et  si  ce  sont 
de  viles  et  basses  personnes,  ne  m’estant  voulu  mesler  que  de 
coucher  les  grands  et  hauts  subjets,  encore  que  j’aye  le  dire 
bas;  et,  en  ne  nommant  rien,  je  ne  pense  pas  scandaliser  rien 
aussi. 


Femmes,  qui  transformez  vos  marys  en  oiseaux, 

Ne  vous  en  lassez  point,  la  forme  en  est  très-belle  ; 
Car  si  vous  les  laissez  en  leurs  premières  peaux. 

Ils  voudront  vous  tenir  toujours  en  curatelle. 

Et  comme  homme  voudront  user  de  leur  puissance  ; 
Au  lieu  qu’estants  oiseaux  ne  vous  feront  d’oSènse. 

AUTRE. 

Ceux  qui  voudront  blasmer  les  femmes  amiables 
Qui  font  secrètement  leurs  bons  marys  cornards. 
Les  blasment  à  grand  tort  et  ne  sont  que  bavards; 
Car  elles  fontl’aumosne  et  sont  fort  charitables. 

En  gardant  bien  la  loy  à  l'aumosne  donner, 

Ne  faut  en  hypocrit  la  trompette  sonner. 


Vieille  rime  du  jeu  d'amours,  que  j'ai  trouvée  dans  des 
vieux  papiers. 

Le  jeu  d’amours,  ou  jeunesse  s’esbat, 

A  uii  tablier  se  peul  comparer. 

Sur  un  tablier  les  dames  on  abat, 

Puis  il  convient  le  trictrac  préparer. 

Et  en  celui  ne  faut  que  se  parer. 

Plusieurs  font  Jean  :  n’est-ce  pas  jeu  honnesta, 
Qui  par  nature  un  joüeur  admoneste 
Passer  le  temps  de  cœur  joyeusement  î 
Mais  en  défaut  de  trouver  la  raye  nette. 

Il  s’en  ensuit  un  grand  jeu  de  torment. 


Ce  mot  raye  nette  s’entend  en  deu.x  façons  :  l’une,  pour  le  jeu 
de  la  raye  nette  du  trictrac;  et  l’autre,  que,  pour  ne  trouver  la 
raye  nette  de  la  dame  avec  qui  l’on  s’csbat,  on  y  gagne  bonne 
vérole,  de  bon  mal  et  du  torment. 

Sur  le  sujet  qui  contente  le  plus  en  amour,  ou  le  toucher,  ou  la  veuë, 
ou  la  parole. 


INTRODUCTION. 

Voici  une  question  en  matière  d’amours  qui  mériteroit  un 
plus  profond  et  meilleur  discoureur  que  moy,  sçavoir  qui  con¬ 
tente  plus  en  la  jouissance  d’amour,  ou  le  tact  qui  est  l’attou¬ 
chement,  ou  la  parole,  ou  la  veuë?  M.  Pasquier,  très-grand  per¬ 
sonnage  certes,  en  sa  jurisprudence,  qui  est  sa  profession, 
comme  en  autres  belles  et  humaines  sciences,  en  fait  un  discours 
dans  ses  lettres  qu’il  nous  a  laissées  par  escrit;  mais  il  a  esté 
trop  bref,  et,  pour  estre  si  grand  homme,  il  ne  devoit  tant  là- 
dessus  espargner  sa  belle  parole  comme  il  a  fait;  car,  s’il  l’eust 
voulue  un  peu  eslargir  et  en  dire  bien  au  vray  et  au  naturel  ce 
qu’il  en  eust  sceu  dire,  sa  lettre  qu’il  en  a  fait  là-dessus  en  eust 
esté  cent  fois  bien  plus  plaisante  et  agréable. 

Il  en  fonde  son  discours  principal  sur  quelques  rimes  ancien¬ 
nes  du  comte  Thibault  de  Champagne,  lesquelles  je  n’avois  ja¬ 
mais  vues,  sinon  ce  petit  fragment  que  ce  M.  Pasquier  pro¬ 
duit-là  ;  et  trouve  que  ce  bon  et  brave  et  ancien  chevalier  dit 
très-bien,  non  en  si  bons  termes  que  nos  gallants  poètes  d’au¬ 
jourd’hui,  mais  pourtant  en  très-bons  sens  et  bonnes  raisons; 
aussi  avoit-il  un  très-beau  et  digne  sujet  pourquoy  il  disoit  si 
bien,  qui  estoit  la  reyne  Blanche  de  Castille,  mère  de  saint 
Louis,  de  laquelle  il  fut  aucunement  espris,  voire  beaucoup  et 
l’avoit  prise  pour  maistresse.  Mais,  pour  cela,  quel  mal?  et  quel 
reproche  pour  cette  reyne?  encore  qu’elle  fust  esté  très-sage  et 
vertueuse,  pouvoit-elle  engarder  le  monde  de  l’aymer  et  brusler 
au  feu  de  sa  beauté  et  de  ses  vertus,  puisque  c’est  le  propre  de 
la  vertu  et  d’une  perfection  que  de  se  faire  aymer?  Le  tout  est 
de  ne  se  laisser  aller  à  la  volonté  de  celuy  qui  aime. 

Voilà  pourquoy  il  ne  faut  trouver  estrange  ny  blasmer  cette 
reyne  si  elle  fut  tant  aimée,  et  que,  durant  son  régné  et  son  au¬ 
torité,  il  y  ait  eu  en  France  des  divisions,  séditions  et  querel¬ 
les  :  car,  comme  j’ay  ouy  dire  à  un  très-grand  personnage,  les 
divisions  s’esmeuvent  autant  pour  l’amour  que  pour  les  brigues 
de  l'Estat;  et,  du  temps  de  nos  pères,  il  se  disoit  un  proverbe 
ancien  que  tout  le  monde  en  voloit  du  c..  de  la  reine  folle. 

Je  ne  sçay  pour  quelle  reyne  ce  proverbe  se  fit,  comme  pos¬ 
sible,  fit  ce  comte  Thibault,  qui,  possible,  ou  pour  n’estre  bien 
traité  d’elle  comme  il  vouloit,  ou  qu’il  en  fust  desdaigné,  ou  un 
autre  mieux  aimé  que  luy,  conceuten  soy  ces  dépits  qui  le  pré¬ 
cipitèrent  et  firent  perdre  en  ces  guerres  et  tumultes,  ainsi  qu’il 
arrive  souvent  quand  une  belle  ou  grande  reyne  ou  dame,  ou 
princesse,  se  met  à  régir  un  Estât  :  un  chacun  désire  la  servir, 
honorer  et  respecter,  autant  pour  avoir  l’heur  d’estre  bien  venu 
d’elle  et  estre  en  ses  bonnes  grâces,  comme  de  se  vanter  de  ré¬ 
gir  et  gouverner  l’Estat  avec  elle  et  en  tirer  du  profit.  J’en  al- 
léguerois  quelques  exemples,  mais  je  m’en  passeray  bien. 

Tant  y  a,  que  ce  comte  Thibault  prit  sur  ce  beau  sujet,  que 
je  viens  de  dire,  à  bien  escrire,  et  possible  à  faire  cette  demande 
que  nous  représente  M.  Pasquier,  auquel  je  renvoyé  le  lecteur 
curieux,  sans  en  toucher  icy  aucunes  rimes;  car  ce  ne  seroit 
qu’une  superfluité.  Maintenant  il  me  suffira  d’en  dire  ce  qu’il 
m’en  semble ,  tant  de  moy  que  de  l’advis  des  plus  galants 
que  moy. 


ARTICr-E  PREMIER. 


De  l’attouchement  en  amour. 


Or,  quant  à  l’attouchement,  certainement  il  faut  avouer  qu’il 
est  très-délectable,  d’autant  que  la  perfection  de  l’amour  c’est 
de  joiiir,  et  ce  joüir  ne  se  peut  faire  sans  l’attouchement;  car, 
tout  ainsi  que  la  faim  et  la  soif  ne  se  peut  soulager  et  appaiser, 
sinon  par  le  manger  et  le  boire,  aussi  l’amour  ne  se  passe  ny 
par  l’ouye  ny  par  la  veue,  mais  par  le  toucher,  l’embrasser  et 
par  l’usage  de  'Vénus:  à  quoi  le  badin  fat  Diogène  cynique  ren¬ 
contra  badinement,  mais  salaudement  pourtant,  quand  il  sou- 
haitoit  qu’il  peust  abattre  sa  faim  en  se  frottant  le  ventre,  tout 

ainsi  qu’en  se  frottant  la  verge  il  passoit  sa  rage  d’amour.  J’eusse 
voulu  mettre  cecy  en  paroles  plus  nettes,  il  le  faut  passer  fort 
légèrement  ;  ou  bien  comme  fit  cet  amoureux  de  Lamia,  qui, 
ayant  esté  par  trop  excessivement  rançonné  d’elle  pour  joiiir  de 
son  amour,  n’y  put  ou  n'y  voulut  entendre;  et,  pour  ce,  s’ad- 
visa,  songeant  en  elle,  se  corrompre,  se  polluer,  et  passer  son 
envie  en  son  imagination  :  ce  qu’elle  ayant  sceu,  le  fit  convenir 
devant  le  juge  qu’il  eust  à  l’en  satisfaire  et  la  payer,  lequel  or¬ 
donna  qu’au  son  et  tintement  de  l’argent  qu’il  lui  monslreroit 
elle  seroit  payée,  et  en  passeroit  ainsi  son  envie,  de  mesme  que 
l’autre,  par  songe  et  imagination,  avoit  passé  la  sienne. 

Il  est  bien  vray  que  l’on  m’alléguera  force  especes  de  Vénus 
que  les  anciens  philosophes  déguisent  ;  mais  de  ce,  je  m’en  rap¬ 
porte  à  eux  et  aux  plus  subtils  qui  en  voudront  discourir.  Tant 
y  a,  puisque  le  fruit  de  l’amour  mondain  n’est  autre  chose  que 
la  jouissance,  il  ne  faut  point  la  penser  bien  avoir,  qu’en  tou¬ 
chant  et  embrassant.  Si  est-ce  que  plusieurs  ont  bien  eu  opi¬ 
nion  que  ce  plaisir  esloit  fort  maigre  sans  la  veiië  et  la  parole; 
et  de  ce  nous  en  avons  un  bel  exemple  dans  les  Cenl  Nouvelles 
de  la  Rerjne  de  Navarre,  de  cet  honneste  gentilhomme,  lequel, 
ayant  joüy  plusieurs  fois  de  cette  honneste  dame  de  nuict,  bou¬ 
chée  avec  son  touret  de  nez  (car  les  masques  n’estoient  encore 
en  usage),  en  une  galerie  sombre  et  obscure,  encore  qu’il  co- 
gneust  bien  au  toucher  qu’il  n’y  avoit  rien  que  de  bon,  friant 
et  exquis,  ne  se  contenta  point  de  telle  faveur,  mais  voulut  sa¬ 
voir  à  qui  il  avoit  à  faire  :  par  quoy,  en  l’embrassant  et  la  le- 
nant  un  jour,  il  la  marqua  d’une  ciaye  au  derrière  de  sa  robe 
qui  estoit  de  velours  noir;  et  puis  le  soir  après  souper  (car 
leurs  assignations  étoieiit  à  certaine  heure  assignée),  ainsi  que 
les  dames  entroient  dans  la  salle  du  bal,  il  se  mit  derrière  la 
porte;  et,  les  espiant  attentivement  passer,  il  vient  à  voir  en¬ 
trer  la  sienne  marquée  sur  l’espaule,  qu’il  n’eust  jamais  pensé, 
car,  en  ses  façons,  contenances  et  paroles,  on  l’eust  prise  pour 
la  Sapience  de  Salomon,  et  telle  que  la  Reyne  la  descrit.  Qui 
fut  esbahy,  ce  fut  ce  gentilhomme,  pour  sa  fortune  assise  sur 
une  femme  qui  n’eust  jamais  creu  moins  d’elle  que  de  toutes  les 
dames  de  la  Cour  ;  vray  est  qu’il  voulut  passer  plus  outre,  et 
ne  s’arrester-là,  car  il  luy  voulut  le  tout  descouvrir,  et  sçavoir 
d'elle  pourquoy  elle  se  cachoit  ainsi  de  luy,  et  se  faisoit  ainsi 
servir  à  couvert  et  cachettes;  mais  elle,  très-bien  rusée,  nia  et 
renia  tout,  jusques  à  sa  part  de  paradis,  et  la  damnation  de  son 

âme,  comme  est  la  coustume  des  dames,  quand  on  leur  \a  ob¬ 
jecter  des  choses  de  leur  cas  qu’elles  ne  veulent  qu'on  les  sache, 
encore  qu’on  en  soit  bien  certain  et  qu’elles  soient  très-vrayes. 
Elle  s’en  dépita;  et  par  ainsi  ce  gentilhomme  perdit  sa  bonne- 
fortune.  Bonne,  certes,  elle  estoit;  car  la  dame  esloit  grande  et 
valoit  le  faire,  et,  qui  plus  est,  parce  qu’elle  faisoit  de  la  sucrée, 
de  la  chaste,  de  la  prude,  de  la  feinte;  en  cela  il  pouvoit  avoir 
double  plaisir  :  l’un  pour  cette  jouissance  si  douce,  si  bonne,  si 
délicate;  et  le  second,  à  la  contempler  souvent  devant  le  monde 
en  sa  mixte  cointe  mine,  froide  et  modeste,  et  sa  parole  toute 
chaste,  rigoureuse  et  rechignarde,  songeant  en  soy  son  geste 
lascif,  folastre  maniement  et  paillardise,  quand  ils  esloient  en¬ 
semble.  Voilà  pourquoy  ce  gentilhomme  eut  grand  tort  de  luy 
en  avoir  parlé,  mais  devoit  tousjours  continuer  ses  coups  et 
manger  sa  viande,  aussi  bien  sans  chandelle  qu’avec  tous  les 
flambeaux  de  sa  chambre.  Bien  devoit-il  sçavoir  qui  elle  estoit, 
et  en  faut  louer  sa  curiosité,  d’autant  que,  comme  dit  le  conte, 
il  avoit  peur  avoir  à  faire  avec  quelque  espèce  de  diable;  car 
volontiers  ces  diables  se  transforment  et  prennent  la  forme  des 
femmes  pour  habiter  avec  les  hommes,  et  les  trompent  ainsi  ; 
ausquels  pourtant,  à  ce  que  j’ay  ouy  dire  à  aucuns  magiciens 
subtils,  est  plus  aisé  de  s’accommoder  de  la  forme  et  visage  de 
femme,  que  non  pas  de  la  parole.  Voilà  pourquoy  ce  gentil¬ 
homme  avoit  raison  de  la  vouloir  voir  et  connoistre;  et,  à  ce 
qu’il  disoit  luy-même,  l’abstinence  de  la  parole  lui  faisoit  plus 
d’appréhension  que  la  veuë,  et  le  mettoit  en  resverie  de  mon¬ 
sieur  le  diable;  dont  en  cela  il  monstra  qu’il  craignoit  Dieu. 
Mais,  après  avoir  le  tout  descouvert,  il  ne  devoit  rien  dire.  Mais 
quoy!  ce  dira  quelqu’un,  l’amitié  et  l’amour  n’est  point  bien 
parfaite,  si  on  ne  la  déclare  et  du  cœur  et  de  la  bouche;  et  pour 
ce,  ce  gentilhomme  la  luy  voulait  faire  bien  entendre;  mais  il 
n’y  gagna  rien,  car  il  y  perdit  tout.  Aussi,  qui  eust  cogneu  l’hu¬ 
meur  de  ce  gentilhomme,  il  sera  pour  excusé,  car  il  n’estoit  si 
froid  ny  discret  pour  jouer  ce  jeu,  et  se  masquer  d’une  telle 
discrétion;  et,  à  ce  que  j’ay  ouy  dire  à  ma  mere,  qui  estoit  à  la 
Reyne  de  Navarre,  et  qui  en  sçavoit  quelques  secrets  de  ses 
Nouvelles,  et  qu’elle  en  estoit  l’une  des  devisantes,  c’estoit  feu 
mon  oncle  de  La  Chastaigneraye,  qui  estoit  brusq,  prompt  et 
un  peu  volage.  Le  conte  est  déguisé  pourtant  pour  le  cacher 
mieux;  car  mon  dict  oncle  ne  fut  jamais  au  service  de  la  grand 
princesse,  maistresse  do  cette  dame,  ouy  bien  du  roy  son  frère  : 

et  si  n’en  fut  autre  chose,  car  il  estoit  fort  aimé  et  du  Roy  et  de 
la  princesse.  La  dame,  je  ne  la  nommeray  point,  mais  elle  estoit 
veufve  et  dame  d’honneur  d’une  très-grande  princesse,  et  qui 
sçavoit  faire  la  mine  de  prude  plus  que  dame  de  la  Cour. 

—  J’ay  ouy  conter  d’une  dame  de  la  cour  de  nos  derniers 
roys,  que  je  cognois,  laquelle,  estant  amoureuse  d’un  fort  hon- 
neste  gentilhomme  de  la  Cour,  vouloit  imiter,  la  façon  d’amour 
de  cette  dame  précédente  :  mais  autant  de  fois  qu’elle  venoitde 
son  assignation  et  de  son  rendez-vous,  elle  s’en  alloit  à  sa  cham¬ 
bre,  et  se  faisoit  regarder  de  tous  costez  à  une  de  ses  filles  ou 
femmes  de  chambre  si  elle  n’estoit  point  marquée;  et,  par  ce 
moyen,  se  garda  d’estre  méprise  et  reconnue.  Aussi  ne  fut-elle 
jamais  marquée  qu’à  la  neufiesme  assignation,  que  la  marque 
fut  aussitost  descouverte  et  recogneue  de  ses  femmes  ;  et  pour 
ce,  de  peur  d’estre  scandalisée,  et  tomber  en  opprobre,  elle 
brisa  là,  et  oncques  puis  ne  retourna  à  l’assignation.  Il  cust 
mieux  valu,  ce  dit  quelqu’un,  qu’elle  luy  eust  laissé  faire  ses 
marques  tant  qu’il  eust  voulu  et  autant  de  faites  les  deffaire  et 
effacer;  et  pour  ce  eust  eu  double  plaisir,  l’un  de  ce  contente¬ 
ment  amoureux,  et  l’autre  de  se  mocquer  de  son  homme,  qui 
travailloit  tant  à  cette  pierre  philosophale  pour  la  descouvrir  et 
cognoistre,  et  n’y  pouvoit  jamais  parvenir. 

—  J’en  ay  ouy  conter  d’une  autre  du  temps  du  roy  François, 
de  ce  beau  escuyer  Grufi'y,  qui  estoit  un  escuyer  de  l’escurie  du 
dit  roy,  et  mourut  à  Naples  au  voyage  de  M.  de  Lautrec,  et 
d’une  très-grande  dame  de  la  Cour,  dont  en  devint  très-amou¬ 
reuse  aussi  estoit-il  très-beau  et  ne  l’appeloit-on  ordinairement 
que  le  beau  Gruffy,  dont  j’en  ay  veu  le  pourtrait  qui  le  monstre 
tel.  Elle  attira  un  jour  un  sien  vallet-de-chambre  en  qui  elle  se 
fioit,  pourtant  incogneu  et  non  veu,  en  sa  chambre,  qui  lui  vint 
dire  un  jour,  luy  bien  habillé,  qu’il  sentoit  son  gentilhomme, 
qu’une  très-honneste  et  belle  dame  se  recommandoit  à  luy,  et 
qu’elle  en  estoit  si  amoureuse  qu’elle  en  désiroit  fort  l’accoin¬ 
tance  plus  que  d’homme  de  la  Cour,  mais  par  tel  si,  qu’elle  ne 
vouloit,  pour  tout  le  bien  du  monde,  qu’il  la  vist  ni  la  connust; 
mais  qu’à  l’heure  du  coucher,  et  qu’un  chacun  de  la  Cour  se- 
roit  retiré,  il  le  viendroit  quérir  et  prendre  en  un  certain  lieu 
qu’il  lui  diroit,  et  de  là  il  le  meneroit  coucher  avec  cette  dame  ; 
mais  par  telle  pache  aussi,  qu’il  luy  vouloit  bouscher  les  yeux 
avec  un  beau  mouchoir  blanc,  comme  un  trompette  qu’on  meine 
en  ville  ennemie,  afin  qu’il  ne  peust  voir  ny  reconnoistre  le  liev 

ny  la  chambre  là  où  il  le  meneroit,  et  le  liendroit  tousjours  par 
les  mains  afin  de  ne  deffaire  ledit  mouchoir;  car  ainsi  luy  avoit 
commandé  sa  maistresse  luy  proposer  ces  conditions,  pour  ne 
vouloir  estre  connue  de  luy  jusques  à  quelque  temps  certain  et 
préfix  qu’il  luy  dit,  et  lui  promit;  et  pour  ce  qu’il  y  pensast  et 
advisast  bien  s’il  y  vouloit  venir  à  cette  condition,  afin  qu’il  luy 
sceust  dire  lendemain  sa  response;  car  il  le  viendroit  quérir  et 
prendre  en  un  lieu  qu’il  luy  dit,  et  surtout  qu’il  fust  seul,  et  il 
le  meneroit  en  une  part  si  bonne,  qu’il  ne  s’en  repentiroit  point 
d’y  estre  allé.  Voilà  une  plaisante  assignation  et  composée  d’une 
estrange  condition,  .l’aimerois  autant  celle-là  d’une  dame  espa¬ 
gnole,  qui  manda  à  un  une  assignation,  mais  qu’il  portast  avec 
lui  trois  S.  S.  S.,  qui  esloient  à  dire:  sahio,  solo,  segrelo; 
sage,  seul,  secret  :  l’autre  luy  manda  qu’il  iroit,  mais  qu’elle  se 
garnist  et  fournist  de  trois  F.  F.  F.,  qui  sont  qu’elle  ne  fust 
fea,  paca  ny  fria;  qui  ne  fust  ny  laide,  paque  ny  froide.  At- 
tant,  le  messager  se  départit  d’avec  Gruffy.  Qui  fut  en  peine  et 
en  songe,  ce  fut  luy,  ayant  grand  sujet  de  penser  que  ce  fust 
quelque  partie  jouée  de  quelque  ennemy  de  Cour,  pour  luy 
donner  quelque  venue,  ou  de  mort  ou  de  charité  envers  le  Roy. 
Songeoit  aussi  quelle  dame  pouvoit  elle  estre,  ou  grande,  ou 
moyenne,  ou  petile,  ou  belle,  ou  laide,  qui  plus  luy  faschoit 
(encore  que  tous  chats  sont  gris  la  nuict,  ce  dit-on,  et  tous  c... 
sont  c...  sans  clarté).  Par-quoy,  après  en  avoir  conféré  à  un  de 
ses  compagnons  les  plus  privez,  il  se  résolut  de  tenter  la  risque, 
et  que  pour  l’amour  d'une  grande,  qu’il  présumoit  bien  estre,  il 
ne  falloit  rien  craindre  et  appréhender.  Par-quoy,  le  lendemain 
que  le  Roy,  les  Reynes,  les  dames  et  tous  et  toutes  de  la  Cour  se 
furent  retirez  pour  se  coucher,  ne  faillit  de  se  trouver  au  lieu 
que  le  messager  lui  avoit  assigné,  qui  ne  faillit  aussi-tost  l’y  ve¬ 
nir  trouver  avec  un  second,  pour  luy  aider  à  faire  le  guet  si 
l’autre  n’estoit  point  suivy  de  page  ni  de  laquais,  ny  vallet,  ny 
gentilhomme.  Aussi-tôt  qu’il  le  vit,  luy  dit  seulement  ;  «  .Allons, 
monsieur,  madame  vous  attend.  »  Soudain  il  le  banda,  et  le 
mena  par  lieux  obscurs,  estroits,  et  traverses  incogneues,  de 
telle  façon  que  l’autre  luy  dit  franchement  qu’il  ne  sçavoit  là  où 
il  le  menoit;  puis  il  entra  dans  la  chambre  de  la  dame,  qui  es- 
toit  si  sombre  et  si  obscure  qu’il  ne  pouvoit  rien  voir  ni  con- 
■noistre,  non  plus  que  dans  un  four.  Bien  la  trouva-t-il  sentant  à 
bon,  et  très-bien  parfumée,  qui  luy  fit  esperer  quelque  chose 
*de  bon  ;  parquoy  le  fil  déshabiller  aussi-tost,  et  luy-même  le 

deshabilla,  et  après  le  mena  par  la  main,  luy  ayant  osté  le  mou¬ 
choir,  au  lit  de  la  dame  qui  l’attendoit  en  bonne  dévotion,  et  se 
mit  auprès  d’elle  à  la  taster,  l'embrasser,  la  carresser,  où  il  n’y 
trouva  rien  que  très-bon  et  exquis,  tant  à  sa  peau  qu’à  son 
linge  et  lit  très-superbe,  qu’il  lastonnoit  avec  les  mains  ;  et 
ainsi  passa  joyeusement  la  nuict  avec  cette  belle  dame,  que  j’ay 
bien  ouy  nommer.  Pour  fin,  tout  lui  contenta  en  toutes  façons, 
et  cogneut  bien  qu’il  estoit  très-bien  hébergé  pour  cette  nuict; 
mais  rien  ne  lui  faschoit,  disoit-il,  si-nop  que  jamais  il  n’en 
sceut  tirer  aucune  parole.  Elle  n’avoit  garde,  car  il  parlait  assez 
souvent  à  elle  le  jour  comme  aux  autres  dames,  et,  pour  ce, 
l’eust  cogneu  aussitost.  De  folâtreries,  de  mignardises,  de  cares¬ 
ses,  d’attouchements  et  de  toute  autre  sorte  de  démonstrations 
d’amour  et  paillardises,  elle  n’y  espargnoit  aucune  :  tant  y  a 
qu’il  se  trouva  bien.  Le  lendemain,  à  la  pointe  du  jour,  le 
messager  ne  faillit  de  venir  esveiller,  et  le  lever  et  habiller,  le 
bander  et  le  retourner  au  lieu  ou  il  l’avoit  pris,  et  recomman¬ 
der  à  Dieu  jusques  au  retour,  qui  seroit  bien-tost;  et  ne  fut 
sans  lui  demander  s’il  luy  avoit  menty,  et  s’il  se  trouvoit  bien 
de  l’avoir  creu,  et  ce  qu’il  luy  en  sembloit  de  luy  avoir  servi  de 
fourrier,  et  s’il  luy  avoit  donné  bon  logement.  Le  beau  Gruffy, 
après  l’avoir  remercié  cent  fois,  luy  dit  adieu,  et  qu’il  seroit 
tousjours  prest  de  retourner  pour  si  bon  marché,  et  revoler 
quand  il  voudroit;  ce  qu’il  fit,  et  la  feste  en  dura  un  bon  mois, 
au  bout  duquel  fallut  à  Gruffy  partir  pour  son  voyage  de  Na¬ 
ples,  qui  prit  congé  de  sa  dame  et  luy  dit  adieu  à  grand  regret, 
sans  en  tirer  d’elle  un  seul  parler  aucunement  de  sa  bouebe,  si¬ 
non  soupirs  et  larmes  qu’il  lui  sentoit  couler  des  yeux.  Tant  y  a 
qu’il  partit  d’avec  elle  sans'  la  cognoistre  nullement  ny  s’en  ap- 
percevoir.  Depuis  on  dit  que  cette  dame  pratiqua  cette  vie  avec 
deux  ou  trois  autres  de  cette  façon,  se  donnant  ainsi  du  bon 
temps  :  et  disoit-on  qu’elle  s’accommodoit  de  cette  astuce,  d’au¬ 
tant  qu’elle  estoit  fort  avare,  et  par  ainsi  elle  espargnoit  le  sien 
et  n’estoit  sujette  à  faire  présents  à  ses  serviteurs  ;  car  enfin, 
toute  grande  dame  pour  son  honneur  doit  donner,  soit  peu  ou 
prou,  soit  argent,  soit  bagues  ou  joyaux,  ou  soyent  riches  fa¬ 
veurs  :  par  ainsi  la  gallante  se  donnoit  joye  à  son  c..,  et  espar¬ 
gnoit  sa  bourse,  en  ne  se  manifestant  seulement  qu’elle  esloit; 
et  pour  ce,  ne  se  pouvoit  estre  reprise  de  ses  deux  bourses,  ne 
se  faisant  jamais  cognoistre.  Voilà  une  terrible  humeur  de  grand 
dame.  Aucuns  ne  trouveront  la  façon  bonne,  autres  la  blasme- 

ront,  autres  la  tiendront  pour  très-excorte,  aucuns  l’estimeront 
boi^e  mesnagere;  mais  je  m’en  rapporte  à  ceux  qui  en  dis¬ 
courront  mieux  que  moy  :  si  est-ce  que  cette  dame  ne  peut  en¬ 
courir  tel  blasme  que  cette  reyrie  qui  se  tcnoit  à  l’hostel  de 
Nesle  à  Paris,  laquelle,  faisant  le  guet  aux  passants,  et  ceux 
qui  lui  revenoyent  et  agréaient  le  plus,  de  quelques  sortes  de 
gens  que  ce  fussent,  les  faisoit  appeler  et  venir  à  soy;  et,  après 
en  avoir  tiré  ce  qu’elle  en  vouloit,  les  faisoit  précipiter  du  haut 
de  la  tour,  qui  paroist  encores,  en  bas  en  l’eau,  et  les  faisoit 
noyer  (1).  Je  ne  puis  dire  que  cela  soit  vray;  mais  le  vulgaire, 
au  moins  la  pluspart  de  Paris,  l’affirme;  et  n’y  a  si  commun, 
qu’en  luy  monstraut  la  tour  seulement,  et  en  l’interrogeant,  que 
de  luy-inesme  ne  le  die. 

Laissons  ces  amours,  qui  sont  plustost  des  avortons  que  des 
amours,  lesquelles  plusieurs  de  nos  dames  d’aujourd’hui  abhor¬ 
rent,  comme  elles  en  ont  raison,  voulant  communiquer  avec 
leurs  serviteurs,  et  non  comme  avec  rochers  ou  marbres  :  mais 
après  les  avoir  bien  choisis,  se  sçavent  bravement  et  gentiment 
faire  servir  et  aimer  d’eux.  Et  puis,  en  ayant  cogneu  leurs  fidé- 
litez  et  loyale  persévérance,  se  prostituent  avec  eux  par  une 
fervente  amour,  et  se  donnent  du  plaisir  avec  eux,  non  en  mas¬ 
ques,  ny  en  silence,  ny  muettes,  ny  parmi  les  nuicls  et  ténè¬ 
bres,  mais  en  beau  plein  jour  se  font  voir,  taster,  toucher,  em¬ 
brasser,  les  entretiennent  de  beaux  et  lascifs  discours,  de  mots 
folastres  et  paroles  lubriques  :  quelques  fois  pourtant  s’aident 
de  masques;  car  il  y  a  plusieurs  dames  qui  quelquefois  sont 
contraintes  d’en  prendre  en  le  faisant,  si  c’est  au  hasle  qu’elles 
le  facent,  de  peur  de  se  gaster  le  teint  ou  ailleurs,  afin  que,  si 
elles  s’échauffent  par  trop,  et  si  sont  surprises,  qu’on  ne  con- 
noisse  leur  rougeur  ny  leur  contenance  estonnée,  comme  j’en  ay 
veu  :  et  le  masque  cache  tout,  et  ainsi  trompent  le  monde. 


(1)  Voyez  Bayle,  Dict,  crit.^  au  mot  Buridan.  Villon,  dans  sa  ballade  des 
dames  du  lernps  jadis  : 

Semblablement  où  est  la  reine, 

Qui  commanda  que  Buridan 
Fiist  jeté  en  un  sac  en  Seine  ? 

ARTICLE  II, 

De  la  parole  en  amour. 


.l’ay  ouy  dire  à  plusieurs  dames  el  cavalliers  qui  ont  mené 
l’amour,  que,  sans  la  veuë  et  la  parole,  elles  aimeroient  autant 
ressembler  les  bestes  brutes,  lesquelles,  par  un  appétit  naturel 
et  sensuel,  n’ont  autres  soucy  ne  amitié  que  do  passer  leur  rage 
et  chaleur.  Aussi  ay-je  ouy  dire  à  plusieurs  seigneurs  et  gallants 
gentilshommes  qui  ont  couché  avec  de  grandes  dames,  ils  les 
ont  trouvées  cent  fois  plus  lascives  et  débordées  en  paroles,  que 
les  femmes  communes  et  autres.  Elles  le  peuvent  faire  à  finesse, 
d’autant  qu’il  est  impossible  à  l'homme,  tant  vigoureux  soit-il, 
de  tirer  au  collier  et  labourer  tousjours;  mais,  quand  il  vient  à 
la  pose  et  au  relasche,  il  trouve  si  bon  et  si  appétissant  quand 
sa  dame  l’entretient  de  propos  lascifs  et  mots  folastrement  pro¬ 
noncés,  que,  quand  Vénus  seroit  la  plus  endormie  du  monde, 
soudain  elle  est  esveillée;  mesmcs  que  plusieurs  dames,  entre¬ 
tenant  leurs  amants  devant  le  monde,  fust  aux  chambres  des 
reynes  et  princesses  et  ailleurs,  les  pipoient,  car  elles  leur  di¬ 
soient  des  paroles  si  lascives  et  si  friandes,  qu’elles  et  eux  se 
corrompoient  comme  dedans  un  lict  :  nous,  les  arregardans, 
pensions  qu’elles  tinssent  autres  propos.  C’est  pourquoy  Marc 
Antoine  aima  tant  Cléopâtre  et  la  préféra  à  sa  femme  Octavia, 
qui  estoit  cent  fois  plus  aimable  et  belle  que  la  Cléopâtre;  mais 
cette  Cléopâtre  avoit  la  parole  si  affettée,  et  le  mot  si  à  propos, 
avec  ses  façons  et  grâces  lascives,  qu’Antoine  oublia  tout  pour 
son  amour.  Plutarque  nous  en  fait  foy  sur  aucuns  brocards  ou 
sobriquets  qu’elle  disoit  si  gentiment,  que  Marc  Antoine,  la  vou¬ 
lant  imiter,  ne  ressembloit  à  ses  devis  (encore  qu’il  voulust  fort 
faire  du  gallant)  qu’un  soldat  et  gros  gendarme,  au  prix  d’elle 
et  sa  belle  frase  de  parler.  Pline  fait  un  conte  d’elle  que  je  trouve 
fort  beau,  et,  par  ce,  je  le  repéteray  ici  un  peu.  C’est  qu’un 
jour,  ainsi  qu’elle  estoit  en  ses  plus  gaillardes  humeurs,  et 
qu’elle  s’esloit  habillée  à  l’advenant  et  à  l’advantage,  et  surtout 
de  la  teste  d’une  guirlande  de  diverses  fleurs  convenante  à  toute 
paillardise,  ainsi  qu’ils  estoient  à  table,  et  que  Marc  Antoine 
voulut  boire,  elle  l’amusa  de  quelque  gentil  discours,  et  cepen¬ 
dant  qu’elle  parloit,  à  mesure  elle  arrachoit  de  ses  belles  fleurs 


14S 


VIKS  DES  DAMES  GALANTES, 
de  sa  guirlande,  qui  ncantmoins  estoient  toutes  semées  de  pou¬ 
dre  empoisonnée,  et  les  jettoit  peu  à  peu  dans  la  coupe  que  te- 
noit'Marc  Antoine  pour  boire  ;  et  ayant  achevé  son  discours, 
ainsi  que  Marc  Antoine  voulut  porter  la  coupe  au  bec  pour 
boire,  Cléopâtre  luy  arreste  tout  court  la  main,  et  ayant  aposté 
un  esclave  ou  criminel  qui  estoit-là  près,  le  fit  venir  à  luy,  et 
lui  fit  donner  à  boire  ce  que  Marc  Antoine  alloit  avaler,  dont 
soudain  il  en  mourut;  et  puis,  se  tournant  vers  Marc  Antoine, 
lui  dit  ;  «  Si  je  ne  vous  aimois  comme  je  fais,  je  me  fusse  main- 
«  tenant  défaite  de  vous,  et  eusse  fait  le  coup  volontiers,  sans 
«  que  je  vois  bien  que  ma  vie  ne  peut  estre  sans  la  vostre.  » 
Cette  invention  et  cette  parole  pouvoient  bien  confirmer  Marc 
Antoine  en  son  amitié,  voire  le  faire  croupir  davantage  aux  cos- 
tez  de  sa  charnure.  Voilà  comment  servit  Téloquence  à  Cléopâ¬ 
tre,  que  les  histoires  nous  ontescrite  très-bien  disante:  aussi  ne 
l’appeloit-il  que  simplement  la  Reyne,  pour  plus  grand  hon¬ 
neur,  ainsi  qu'il  escrit  à  Octave  César,  avant  qu’ils  fussent  dé¬ 
clarés  ennemys.  «  Qui  t’a  changé,  dit-il,  pour  ce  que  j’embrasse 
«  la  Reyne?  elle  est  ma  femme.  Ay-je  commencé  dès  ast  heure? 
«  Tu  embrasses  Drusille,  Tortale,  Leontile,  ou  Rufile,  ou  Salure 
«  I.itiseme,  ou  toutes  :  que  t’en  chaut-il  sur  quelle  tu  donnes, 
«  quand  l’envie  t’en  prend?  »  Par  là  Marc  Antoine  louoit  sa 
constance  et  blasmoit  la  variété  de  l’autre  d’en  aimer  tant  au 
coup,  et  luy  n’aimoit  que  sa  Reyne,  dont  je  m’estonne  qu’Octave 
ne  l’aima  après  la  mort  de  Marc  Antoine.  Il  se  peut  faire  qu’il 
la  vit  quand  il  la  vit  et  la  fit  venir  seule  en  sa  chambre,  et 
qu'elle  l’harangua  :  possible  qu’il  n’y  trouva  pas  ce  qu’il  pen¬ 
sait,  ou  la  mesprisa  pour  quelque  autre  raison,  et  en  voulut 
faire  son  triomphe  à  Rome  et  la  monstrer  en  parade;  à  quoi  elle 
remédia  par  sa  mort  advancée. 

Certes,  pour  retourner  à  notre  dire  premier,  quand  une  dame 
se  veut  mettre  sur  l’amour,  ou  qu’elle  y  est  une  fois  bien  en¬ 
gagée,  il  n’y  a  orateur  au  monde  qui  die  mieux  qu’elle.  Voyez 
comme  Sophonisba  nous  a  esté  descrite  de  Tite-Live,  d’Appian 
et  d’autres,  si  bien  disante  à  l’endroit  de  Massinissa,  lorsqu’elle 
vint  à  luy  pour  l’aimer,  guigner  et  réclamer,  et  après  quand  il 
lui  fallut  avaller  le  poison.  Rref,  toute  dame,  pour  estre  bien  ai¬ 
mée,  doit  bien  parler;  et  volontiers  on  en  voit  peu  qui  ne  par¬ 
lent  bien  et  n’ayent  des  mots  pour  esmouvoir  le  ciel  et  la  terre, 
et  fust-elle  glacée  en  plein  hyver.  Celles  surtout  qui  se  mettent 
à  l’amour,  et  si  elles  ne  savent  rien  dire,  elles  sont  si  dessavou- 

rêes,  que  le  morreau  qu’elles  vous  donnent  n'a  ny  goust  ny  sa¬ 
veur  :  et  quand  M.  du  Bellay,  parlant  de  sa  courtisane  et  dé¬ 
clarant  ses  moeurs,  dit  qu’elle  estoit  sage  au  parler  et  folastre  à 
la  couche  (1),  cela  s’entend  en  parlant  devant  le  monde  et  en¬ 
tretenant  l’un  et  l’autre;  mais  lorsque  l’on  est  à  part  avec  son 
amy,  toute  gallante  dame  veut  estre  libre  en  sa  parole  et  dire  ce 
qu’il  luy  plaist,  afin  de  tant  plus  esmouvoir  Vénus. 

J’ay  ouy  faire  des  contes  à  plusieurs  qui  ont  joiii  de  belles  et 
grandes  dames,  ou  qui  ont  esté  curieux  de  les  escouter  parlant 
avec  d’autres  dedans  le  lit,  qu’elles  estoient  aussi  libres  et  folles 
en  leur  parler  que  courlisannes  qu’on  eust  sceu  connoistre  ;  et 
qui  est  un  cas  admirable,  est  que,  pour  estre  ainsi  accoustu- 
mées  à  entretenir  leurs  marys,  ou  leurs  amys,  de  mots,  propos 
et  discours  sallaux  et  lascifs,  mesmes  nommer  tout  librement  ce 
qu’elles  portent  au  fond  du  sac  sans  farder,  et  pourtant,  quand 
elles  sont  en  leurs  discours,  jamais  ne  s’extravaguent,  ni  aucun 
de  ces  mots  sallaux  leur  vient  à  la  bouche  :  il  faut  bien  dire 
qu’elles  se  savent  bien  commander  et  dissimuler;  car  il  n’y  a 
rien  qui  frétille  tant  que  la  langue  d’une  dame  ou  fille  de  joie. 
Sy  ay-je  cogneu  une  très-belle  et  honneste  dame  de  par  le 
monde,  qui,  devisant  avec  un  honneste  gentilhomme  de  la  Cour 
des  affaires  de  la  guerre  durant  ces  civiles,  elle  lui  dit:  «  J’ay 
ouy  dire  que  le  Roy  a  fait  rompre  tous  les  c...  de  ce  pays-là.  » 
Elle  vouloit  dire  les  ponts.  Pensez  que,  venant  de  coucher  d’avec 
son  mary,  ou  songeant  à  son  amant,  elle  avoit  encore  ce  nom 
frais  en  la  bouche;  et  le  gentilhomme  s’en  eschauffa  en  amours 
d’elle  pour  ce  mot. 

—  Une  autre  dame  que  j’ay  cogneue,  entretenant  une  autre 
grand  dame  plus  qu’elle,  et  luy  louant  et  exaltant  ses  beautez, 
elle  lui  dit  après:  «  Non,  madame,  ce  que  je  vous  en  dis,  ce 
«  n’est  point  pour  vous  adultérer;  »  voulant  dire  adulaler, 
comme  elle  le  rhabilla  ainsi  :  pensez  qu’elle  songeoit  à  l’adultère 
et  à  adultérer.  Bref,  la  parole  en  jeu  d’amours  a  une  très-grande 
efficace;  et  où  elle  manque  le  plaisir  en  est  imparfait  :  aussi,  à 


(1)  La  vieille  Courtisanne,  fol.  419.  B.  des  Œuvres  poét.  de  Joack,  du  Bel^ 
îay^  édit,  de  1597  : 

De  la  vertu  je  sçavois  deviser. 

Et  jesç.ivoiâ  tullenicnt  éguiser, 

Que  rien  quMioaneur  ne  sortoit  de  ma  bouche  ; 

Sage  au  parler,  folastre  à  la  couche  . 

la  vérité,  si  un  beau  corps  n’a  une  belle  ame,  il  ressemble  mieux 
son  idole  qu’un  corps  humain;  et  s’il  se  veut  faire  bien  aimer, 
tant  beau  soit-il,  il  faut  qu’il  se  fasse  seconder  d’une  belle  ame  : 
que  s’il  ne  l’a  de  nature,  il  la  faut  façonner  par  art. 

—  Les  courtisanes  de  Rome  se  moquent  fort  des  gentilles  da¬ 
mes  de  Rome,  lesquelles  ne  sont  apprises  à  la  parole  comme 
elles;  et  disent  que  chiavano  corne  cani,ma  che  sono  quiele 
délia  bocca  como  sassi  (1). 

Et  voilà  pourquoy  j’ay  cogneu  beaucoup  d’honnestes  gentils¬ 
hommes  qui  ont  refusé  l’accointance  de  plusieurs  dames,  je  vous 
dis  très-belles,  parce  qu’elles  estoient  idiotes,  sans  ame,  sans 
esprit  et  sans  parole,  et  les  ont  quittées  tout  à  plat;  et  disoient 
qu’ils  aimoient  autant  avoir  à  faire  avec  une  belle  statue  de  quel¬ 
que  beau  marbre  blanc,  comme  celuy  qui  en  aima  une  à  Athè¬ 
nes  jusques  à  en  joüir. 

Et  pour  ce,  les  estrangers  qui  vont  par  pays  ne  se  mettent  à 
guières  aimer  les  femmes  estrangères,  ny  volontiers  s’en  capri- 
chent  pour  elles,  d’autant  qu’ils  ne  s’entendent  point,  ny  leur 
parole  ne  leur  touche  aucunement  au  cœur  ;  j’entends  ceux  qui 
n’entendent  leur  langage  :  et  s’ils  s’accostent  d’elles,  ce  n’est 
que  pour  contenter  autant  nature,  et  esteindre  le  feu  naturel 
bestialement,  et  puis  andar  in  barca  (2);  comme  dist  un  Italien 
un  jour  desembarqué  à  Marseille,  allant  en  Espagne,  et  deman¬ 
dant  où  il  y  avoit  des  femmes.  On  luy  monstre  un  lieu  où  se 
faisoit  le  bal  de  quelques  nopces.  Ainsi  qu’une  dame  le  vint 
accoster  et  arraisonner,  il  lui  dit  ;  F.  S.  mi  perdonna,  non 
voglio  parlare,  voglio  solamenle  chiavare,  e  poi  me  n’andar  in 
barca  (3). 

Le  François  ne  prend  grand  plaisir  avec  une  Allemande,  une 
Suisse,  une  Flamande,  une  Angloise,  Ecossoise,  une  Esclavonne 
ou  autre  estrangere,  encore  qu'elle  babillastle  mieux  du  monde, 
s’il  ne  l’entend;  mais  il  se  plaist  grandement  avec  sa  dame 
fraiiçoise  ou  avec  l'Italienne  ou  l’Espagnolle,  car  coustumiére- 
ment  la  pluspart  des  François  aujourd'hui,  au  moins  ceux  qui 
ont  veu  un  peu,  sçavent  parler  ou  entendent  ce  langage  ;  et 


(1)  Elles  s’abandonnent  comme  chiennes,  et  sont  muettes  de  la  bouche 
comme  pierres. 

(2)  Se  retirer  à  la  barque. 

(3)  Pardonnez-moi,  madame  ;  je  ne  veux  f  oint  Jaser,  mais  seulement  agir  et 
puis  me  retirer  à  la  barque. 

Dieu  sait  s’il  e»t  affetté  et  propre  pour  l’amour?  Car  quiconque 
aura  à  faire  avec  une  clame  françoise,  italienne,  espagnolle  ou 
grecque,  et  qu’elle  soit  diserte,  qu’il  die  hardiment  qu’il  est  pris 
et  vaincu. 

D’autres  fois  nostre  langue  françoise  n’a  esté  si  belle  ny  si  en¬ 
richie  comme  elle  l’est  aujourd’hui  ;  mais  il  y  a  long-temps  que 
l’italienne,  l’espagnolle  et  la  grecque  le  sont  :  et  volontiers 
n’ay-je  guieres  veu  dame  de  cette  langue,  si  elle  a  pratiqué  tant 
soit  peu  le  mestier  de  l’amour,  qui  ne  sache  très-bien  dire.  Je 
m’en  rapporte  à  ceux  qui  ont  traitté  celles-là. 

Tant  y  a  qu’une  belle  dame  et  remplie  de  belle  parole  contente 
doublement. 


ARTICLE  ni. 


De  la  veuë  en  amour. 


Parlons  maintenant  de  la  veuè".  Certainement,  puisque  les 
yeux  sont  les  premiers  qui  attaquent  le  combat  de  l’amour,  il 
faut  advoucr  qu’ils  donnent  un  très-grand  contentement  quand 
ils  nous  font  voir  quelque  chose  de  beau  et  rare  en  beauté. 

Hé,  quelle  est  la  chose  au  monde  que  l’on  puisse  vo.r  pins 
belle  qu’une  belle  femme,  soit  habillée  ou  bien  parée,  ou  nue 
entre  deux  draps?  Pour  l’habillée,  vous  n’en  voyez  que  le  visage 
à  nud;  mais  aussi,  quand  un  beau  corps,  orné  d’une  riche  et 
belle  taille,  d’un  port  et  d’une  grâce,  d’une  apparence  et  superbe 
majesté,  à  nous  se  présente  à  plein,  quelle  plus  belle  monstre 
et  agréable  voue  peut-il  estre  au  monde?  Et  puis,  quand  vous 
en  venez  à  joiiir  tout  ainsi  couverte  et  superbement  habillée,  la 
convoitise  et  joüissance  en  redoublent,  encore  que  l’on  ne  voye 
que  le  seul  visage  de  tout  le  reste  des  autres  parties  du  corps  : 
car  malaisément  peut-on  joiiir  d’une  grande  dame  selon  toutes 
les  commoditez  que  l’on  désireroit  bien,  si  ce  n’estoit  dans  une^ 
chambre  bien  à  loisir  et  lieu  secret,  ou  dans  un  lit  bien  à  plai¬ 
sir  ;  car  elle  est  tant  éclairée. 

Et  c’est  pourquoy  une  grande  dame,  dont  j’ay  ouy  parler, 
quand  elle  renconlroit  son  serviteur  à  propos,  et  hors  de  veuë 
et  descouverte,  elle  prenoit  l’occasion  tout  aussi-tos^,  pour  s’en 

contenter  le  plus  promptement  et  briefvement  qu’elle  pouvoit, 
en  lui  disant  un  jour  :  «  C’estoient  les  sottes,  le  temps  passé, 
«  qui,  par  trop  se  voulant  délicater  en  leurs  amours  et  plaisirs, 
«  se  renfermoient,  ou  en  leurs  cabinets,  ou  autres  lieux  couverts, 
«  et  là  faisoient  tant  durer  leurs  jeux  et  esbats,  qu’aussi-tost 
«  elles  estoient  desrouvertes  et  divulguées.  Aujourd’huy,  il  faut 
«  prendre  le  temps,  et  le  plus  bref  que  l’on  pourra,  et,  aussitost 
»  assailly,  aussi-tostinvesty  et  achevé;  et,  par  ainsi  nous  ne  pou- 
«  vons  estre  scandalisées.  »  Je  trouve  que  cette  dame  avoit  rai¬ 
son;  car  ceux  qui  se  sont  meslez  de  cet  estât  d’amour,  ils  ont 
toujours  tenu  cette  maxime,  qu’il  n’y  a  que  le  coup  en  robbe. 

Aussi,  quand  l’on  songe  que  l’on  brave,  l’on  foule,  presse  et 
gourmande,  abat  et  porte  par  terre  les  draps  d’or,  les  toiles  d’ar¬ 
gent,  les  clinquants,  les  estoffes  de  soye,  avec  les  perles  et  pier¬ 
reries,  l’ardeur,  le  contentement,  s’en  augmentent  bien  davan¬ 
tage,  et  certes,  plus  qu’en  une  bergere  ou  autre  femme  de  pa¬ 
reille  qualité,  quelque  belle  qu’elle  soit. 

Et  pourquoy  jadis  Vénus  fut  trouvée  si  belle  et  tant  désirée, 
sinon  qu’avec  sa  beauté  elle  estoit  toujours  gentiment  habillée, 
et  ordinairement  parfumée,  qu’elle  sentoit  toujours  bon  de  cent 
pas  loin?  Aussi  tenoit-on  que  les  parfums  animent  fort  à  l’amour. 

Voilà  pourquoy  les  empérieres  et  grandes  dames  de  Rome 
s’en  acrommodoient  bien  fort,  comme  font  aussi  nos  grandes  da¬ 
mes  de  France,  et  sur-tout  aussi  celles  d’Espagne  et  d’Italie,  qui, 
de  tout  temps,  en  sont  esté  plus  curieuses  et  exquises  que  les 
nostres,  tant  en  parfums  qu’en  parures  de  superbes  habits,  des¬ 
quelles  nos  dames  en  ont  pris  depuis  tes  patrons  et  belles  inven¬ 
tions  :  aussi  les  autres  les  avoient  apprises  des  médailles  et  sta¬ 
tues  antiques  de  ces  dames  romaines,  que  l’on  voit  encor  parmy 
plusieurs  antiquitez  qui  sont  encore  en  Espagne  et  en  Italie  ; 
lesquelles,  qui  les  contemplera  bien,  trouvera  leurs  coiffures  et 
leurs  habits  en  perfection,  et  très-propres  à  se  faire  aimer.  Mais 
aujourd’huy,  nos  dames  françoises  surpassent  tout  :  à  la  reyne 
de  Navarre  elles  en  doivent  ce  grand-mercy. 

Voilà  pourquoy  il  fait  bon  et  beau  d’avoir  à  faire  à  ces  belles 
dames  si  bien  en  poinct,  si  richement  et  pompeusement  parées. 

De  sorte  que  j’ay  ouy  dire  à  aucuns  courtisans,  mes  compa¬ 
gnons,  ainsi  que  nous  devisions  ensemble,  qu’ils  les  aimoient 
mieux  ainsi  que  desacoustrées  et  couchées  nues  entre  deux  lin- 
ceux,  et  dans  un  lict  le  plus  enrichy  de  broderies  que  l’on  sceut 
faire. 

D’autres  disoient,  qu’il  n’y  avoit  que  le  naturel,  sans  aucun 
fard  ny  artifice,  comme  un  grand  prince  que  je  sçay,  lequel 
pourtant  faisoit  coucher  ses  courtisannes  ou  dames  dans  des 
draps  (le  taffetas  noir(1)  bien  tendus,  toutes  nues,  afin  que  leur 
blancheur  et  délicatesse  de  chair  parust  bien  mieux  parmy  ce 
noir,  et  donnast  plus  d’esbat. 

Il  ne  faut  douter  vrayment  que  la  veuë  ne  soit  plus  agréable 
que  toutes  celles  du  monde  d’une  belle  femme  toute  parfaite  en 
beaulé;  mais  mal-aisément  se  trouve-t-elle. 

Aussi  on  trouve  par  escrit  que  Zeuxis,  cet  excellent  peintre, 
ayant  esté  prié,  par  quelques  honnestes  dames  et  filles  de  sa 
connoissance,  de  leur  donner  le  pourtrait  de  la  belle  Helaine  et 
la  leur  représenter  si  belle  comme  l’on  disoit  qu’elle  avoit  esté, 
il  ne  leur  en  voulut  point  refuser;  mais,  avant  qu’en  faire  le 
pourtrait,  il  les  contempla  toutes  fixement,  et  en  prenant  de 
l’une  et  (le  l’autre  ce  qu’il  y  put  trouver  de  plus  beau,  il  en  fit 
le  tableau  comme  de  belles  pièces  rapportées,  et  en  représenta 
par  icelles  Helaine  si  belle,  qu’il  n’y  avoit  rien  à  dire,  et  qui 
fut  tant  admirable  à  toutes,  mais,  Dieu  mercy,  à  elles,  qui  y 
avoient  bien  tant  aidé  par  leurs  beautez  et  parcelles  comme 
Zeuxis  avoit  fait  par  son  pinceau.  Cela  vouloit  dire,  que  de  trou¬ 
ver  sur  Helaine  toutes  les  perfections  de  beauté  il  n’esloit  pas 
possible,  encore  qu’elle  ait  esté  en  extiémité  très-belle. 

En  cas  qu’il  ne  soit  vrai,  l'Espagnol  dit  que  pour  rendre  une 
femme  toute  parfaite  et  absolue  en  beauté,  il  lui  faut  trente 
beaux  sis  (2),  qu’une  dame  espagnolle  me  dit  une  fois  dans  To¬ 
lède,  là  où  il  y  en  a  de  très-belles,  bien  gentilles  et  bien  ap¬ 
prises.  Les  trente  donc  sont  telles  ; 

Très  cosas  blancas  :  el  cuerOy  los  dientes,  y  las  manos. 

Très  negras  :  los  ojos,  las  cejas,  y  las  peslaimas. 

Très  coloradas  :  los  labios,  las  mezillas,  y  las  ‘unnas. 

Très  longas  :  el  cuerpo,  los  cnbellosy  y  las  manos. 

Très  cortas  :  los  dientes,  las  orejas^  y  los  pies. 

Très  anckas  :  los  pechos,  la  /rente,  y  el  entrecojo. 

Très  estrechas  :  la  boca,  Vuna  y  otra,  la  cinta,  y  Ventrada  del  pie. 
Très  gruessas  :  el  braço,  el  muslo,  y  la  paniorilla. 


(1)  Le  Divorce  satirique  attribue  cette  iavenlion  à  la  reine  Marguerite, 
pour  rendre  le  roy  de  Navarre,  son  mari,  plus  amoureux  d’elle  et  plus  lascif. 

12)  Ils  sont  pris  d’un  vieux  livre  français  intitulé  :  De  la  louange  et  beauté 
des  Dames,  François  Corniger  les  a  mis  en  dix-huit  vers  latins.  Vincentio  Cal- 
meta  les  a  aussi  mis  en  vers  italiens,  qui  commencent  par  Dolce  Flaminia. 

Très  delgaUlas  :  los  eledos,  los  cabcllos,  y  los  labios. 
Très  pcquennas  :  las  tetas,  la  naris,  y  la  cabeça. 


Qui  sont  en  François,  afin  qu’on  l’entende  : 

Trois  choses  blanches  ;  la  peau,  les  dents  et  les  mains. 

Trois  noires  :  les  yeux,  les  sourcils  et  les  paupières. 

Trois  rouges  :  les  lèvres,  lesjoues  et  les  ongles. 

Trois  longues  :  le  corps,  les  cheveux  et  les  mains. 

Trois  courtes  :  les  dents,  les  oreilles  et  les  pieds. 

Trois  larges  :  la  poitrine  ou  le  sein,  le  front  et  l'entresourcil. 

Trois  estroites  :  la  bouche,  l’une  et  l'autre,  la  ceinture  ou  la  taille,  et 
l’entrée  du  pied. 

Trois  grosses  :  le  bras,  la  cuisse  et  le  gros  de  la  jambe. 

Trois  déliées  ;  les  doigts,  les  cheveux  et  les  lèvres. 

Trois  petites  :  les  tetins,  le  nez  et  la  teste. 

Sont  trente  en  tout. 


Il  n’est  pas  inconvénient,  et  se  peut  que  tous  ces  sis  en  une 
dame  peuvent  estre  tous  ensemble  ;  mais  il  faut  qu’elle  soit  faite 
au  moule  de  la  perfection;  car  de  les  voir  tous  assemblez  sans 
qu’il  y  en  ait  quelqu’un  à  redire  et  qu’il  ne  soit  en  défaut,  il 
n’est  possible. 

Je  m’en  rapporte  à  ceux  qui  ont  veu  de  belles  femmes,  ou  en 
verront,,  et  qui  voudront  estre  soigneux  de  les  contempler  et  es¬ 
sayer  ce  qu’ils  en  sauront  dire.  Mais  pourtant,  encore  qu’elles 
ne  .soient  accomplies  ny  embellies  de  tous  ces  poincts,  une  belle 
femme  sera  tousj ours  belle,  mais  qu’elle  en  aye  la  moitié  et  en 
aye  les  points  principaux  que  je  viens  de  dire  :  car  j’en  ay  veu 
force  qui  en  avoient  à  dire  plus  de  la  moitié,  qui  estaient  très- 
belles  et  fort  aimables;  ny  plus  ny  moins  qu’un  bocage  est 
trouvé  tousjours  beau  en'  printemps,  encore  qu’il  ne  soit  remply 
de  tant  de  petits  abrisseaux  qu’on  voudroit  bien  ;  mais  que  les 
beaux  et  grands  arbres  touffus  paroissent,  c'est  assez  de  ces 
grands  qui  peuvent  estouffer  la  deffectuosité  des  autres  petits. 

M.  de  Ronsard  me  pardonne,  s’il  lui  plaist;  jamais  sa  mais- 
tre.sse,  qu’il  a  faites!  belle,  ne  parvint  à  cette  beauté,  ny  quel- 
qu’autre  dame  qu’il  ait  veue  de  son  temps  ou  en  ait  escrit  :  et  fust 
sa  belle  Cassandre  qui  je  sçay  bien  qu’elle  a  esté  belle,  mais  il 
l’a  déguisée  d’un  faux  nom;  ou  bien  sa  Marie,  qui  n’a  jamais 
autre  nom  porté  que  celuy-là,  quanta  celle-là  ;  mais  il  est  per¬ 
mis  aux  poètes  et  peintres  dire  et  faire  ce  qu’il  leur  plaist,  ainsi 
que  vous  avez  dans  Roland  le  furieux  de  très-belles  beautez, 
descrites  par  l’Ariosle,  d’Alcine  et  autres. 

Tout  cela  est  bon;  mais,  comme  je  tiens  d’un  très-grand  per¬ 
sonnage,  jamais  nature  ne  sçauroit  faire  une  femme  si  parfaite 
comme  une  ame  vive  et  subtile  de  quelque  bien-disant,  ou  le 
crayon  et  pinceau  do  quelque  divin  peintre  la  nous  pourroient 
représenter.  Baste,  les  yeux  humains  se  contentent  toujours  de 
voir  une  belle  femme  de  visage  beau,  blanc,  bien  fait  :  et  encore 
qu'il  soit  brunet,  c’est  tout  un  ;  il  vaut  bien  ciuelquefois  le  blanc, 
comme  dit  l’Espagnole  :  Aunque  io  sia  mormica,  no  soy  da 
mcnos  preciar  ;  «  encor  que  je  sois  brunette,  je  ne  suis  à  mé¬ 
priser.  »  Aussi  la  belle  Marfise  era  brunetla  alquanlo  (1).  Mais 
que  le  brun  n’efface  le  blanc  par  trop  ;  un  visage  aussi  beau, 
faut  qu’il  soit  porté  par  un  corps  façonné  et  fait  de  mesme  :  je 
dis  autant  des  grands  que  des  petits;  mais  les  grandes  tailles 
passent  tout. 

Or,  d’aller  chercher  des  points  si  exquis  de  beauté,  comme  je 
viens  de  dire  ou  qu’on  nous  les  dépeint,  nous  nous  en  pa.sserons 
bien,  et  nous  resjoüirons  à  voir  nos  beautez  communes  :  non  que 
je  les  veuille  dire  communes  autrement,  car  nous  en  avons  do 
si  rares,  que,  ma  foy,  elles  valent  bien  plus  que  toutes  celles  que 
nos  poètes  fantasques,  nos  quinteux  peintres  et  nos  pindariseurs 
de  beautez,  sçauroient  représenter. 

Hélas!  voicy  le  pis;  telles  beautez  belles,  tels  beaux  visages, 
en  voyons  nous  aucuns,  admirons,  desirons  leur  beau  corps, 
pour  l’amour  de  leurs  belles  faces,  que  néantmoins,  quand  elles 
viennent  à  estre  descouverles  et  mises  à  blanc,  nous  en  font 
perdre  le  goust;  car  ils  sont  si  laids,  tarez,  tachez,  marquez  et 
si  hideux,  qu’ils  en  démentent  bien  le  visage;  et  voilà  comme 
souvent  nous  y  sommes  trompez. 

Nous  en  avons  un  bel  exemple  d'un  gentilhomme  de  l’isle  de 
Majorque,  qui  s’appelloit  Raymond  Lulle,  de  fort  bonne,  riche 
et  ancienne  maison,  qui,  pour  sa  noblesse,  valeur  et  veitu,  fut 
appelle  en  ses  plus  belles  années  au  gouvernement  de  cette  isle. 
Estant  en  cette  charge,  comment  souvent  arrive  aux  gouverneurs 
des  provinces  et  places,  il  devint  amoureux  d’une  belle  dame  de 
l’isle  des  plus  habilles,  belles  et  mieux  disantes  de-là.  Il  la  ser¬ 
vit  longuement  et  fort  bien;  et  luy  demandant  toujours  ce  bon 
point  de  jouissance,  elle,  après  l’en  avoir  refusé  tant  qu’elle  put, 
luy  donna  un  jour  assignation,  où  il  ne  manqua  ny  elle  aussi,  et 
comparut  plus  belle  que  jamais  et  mieux  en  point.  Ainsi  qu’il 


(1)  C’est-à-Jiro  :  était  un  peu  brunette. 

pensoit  entrer  en  paradis,  elle  luy  vint  à  descouvrir  son  sein  et 
sa  poitrine  toute  couverte  d’une  douzaine  d’emplastres,  et,  les 
arrachant  l’une  après  l’autre,  et  de  dépit  les  jetant  par  terre,  luy 
monstra  un  effroyable  cancer,  et,  les  larmes  aux  yeux,  luy  re- 
monslra  ses  misères  et  son  mal,  luy  disant  et  demandant  s’il  y 
avoit  tant  de  quoy  en  elle  qu’il  en  dust  estre  tant  espris;  et  sur 
ce,  lui  en  fit  un  si  pitoyable  discours,  que  luy,  tout  vaincu  de 
pitié  du  mal  de  cette  belle  dame,  la  laissa  ;  et  l’ayant  recom¬ 
mandée  à  Dieu  pour  sa  santé,  se  défit  de  sa  charge  et  se  rendit 
hermite.  Et  estant  de  retour  de  la  guerre  sainte,  où  il  avoit  fait 
vœux,  s’en  alla  estudier  à  Paris  sous  Arnaldus  de  Villanova, 
sçavant  philosophe,  et  ayant  fait  son  cours,  se  retira  en  Angle¬ 
terre,  où  le  Roy  pour  lors  le  receut  avec  tous  les  bons  recueils 
du  monde  pour  son  grand  sçavoir,  et  qu’il  transmua  plusieurs 
lingots  et  barres  de  fer,  de  cuivre  et  d'estain,  mesprisant  cette 
commune  et  triviale  façon  de  transmuer  le  plomb  et  le  fer  en 
or,  parce  qu’il  sçavoit  que  plusieurs  de  son  temps  sçavoient 
faire  cette  besogne  aussi  bien  que  luy,  qui  sçavoit  faire  l’un  et 
l’autre  :  mais  il  vouloit  faire  un  pardessus  les  autres. 

Je  tiens  ce  compte  d’un  gallant  homme  qui  m’a  dit  le  tenir  du 
jurisconsulte  Oldrade,  qui  parle  de  Raymond  Lulle  au  commen¬ 
taire  qu’il  a  fuit  sur  le  code  de  falsa  Monela.  Aussi  le  tenoit-il, 
ce  disoit-il,  de  Garolus  Bovillus  (1),  Picard  de  nation,  qui  a  com¬ 
posé  un  livre  en  latin  de  la  vie  de  Raymond  Lulle  (2). 

Voilà  comment  il  passa  sa  fantaisie  de  l’amour  de  cette  belle 
dame;  si  que  possible  d’autres  n’eussent  pas  fait,  et  n’eussent 
laissé  à  l’aimer  et  fermer  les  yeux,  mesme  en  tirer  ce  qu’il  vou¬ 
loit,  puisqu’il  estoità  mesme  ;  car  la  partie  où  il  tendoit  n’estoit 
touchée  d’un  tel  mal. 

J’ay  cogneu  un  gentilhomme  et  une  dame  veufve  de  par  le 
monde,  qui  ne  firent  pas  ses  scrupules;  car,  la  dame  estant  tou¬ 
chée  d’un  gros  vilain  cancer  au  tetin,  il  ne  laissa  de  l’espouser, 
et  elle  aussi  le  prendre,  contre  l’advis  de  sa  mère,  et  toute  ma¬ 
lade  et  maléficiée  qu’elle  estoit,  et  elle  et  luy  s’esmeurent  et  se 
remuèrent  tellement  toute  la  nuict,  qu’ils  en  rompirent  et  en¬ 
foncèrent  le  fonds  du  châlit. 

J’ai  cogneu  aussi  un  fort  honneste  gentilhomme,  mon  grand 


(1)  En  françois,  Charles  de  Bouvellcs  ;  on  a  de  lui  plusieurs  ouvrages. 

(2)  C’est  un  in-4°  imprimé  à  Paris,  chez  Ascensius,  le  3  des  nones  de  dé¬ 
cembre  1511. 

amy,  qui  me  dit  qu’un  jour  estant  à  Rome,  il  luy  advint  d’ai¬ 
mer  une  dame  espagnole,  et  de.s  belles  qui  fust  en  la  ville  ja¬ 
mais.  Quand  il  l’accostoit,  elle  nevouloit  permettre  qu’il  la  vist, 
ny  qu’il  la  touchast  par  ses  cuisses  nues,  si-non  avec  ses  cal- 
sons;  si  bien  que  quand  il  la  vouloit  toucher,  elle  lui  disoit  en 
espagnol  :  Ah!  r^o  me  Incays,  hareis  me  cosquillas  (1),  qui  est 
à  dire  :  «  vous  me  chatouillez.  »  Un  matin,  passant  devant  sa 
maison,  trouvant  sa  porte  ouverte,  il  monte  tout  bellement,  où 
estant  entré  sans  rencontrer  ny  fantesque  ny  page,  ny  personne, 
et  entrant  dans  sa  chambre,  la  trouva  qui  dormoit  si  profondé¬ 
ment,  qu’il  eut  loisir  de  la  voir  toute  nue  sur  le  lict,  et  la  contem¬ 
pler  à  son  aise,  car  il  faisoit  très-grand  chaud  ;  et  il  dit  qu’il 
ne  vid  jamais  rien  de  si  beau  que  ce  corps,  fors  qu’il  vit  une 
cuisse  belle,  blanche,  pollie  et  refaite,  mais  l’autre  elle  l’avoit 
toute  seiche,  atténuée  et  estiomenée,  qui  ne  paroissoil  pas  plus 
grosse  que  le  bras  d’un  petit  enfant.  Qui  fust  estonné?  ce  fut  le 
gentilhomme,  qui  la  plaignit  fort,  et  oncques  plus  ne  la  tourna 
visiter  ny  avoir  à  faire  avec  elle. 

Il  se  voit  force  dames  qui  ne  sont  pas  ainsi  estiomenées  de  ca- 
therres;  mais  elles  sont  si  maigres,  dénuées,  asséchées  et  des- 
charnées,  qu’elles  n’en  peuvent  rien  monstrer  que  le  bastiment  ; 
comme  j’ay  cogneu  une  très-grande  que  M.  l’evesque  de  Ciste- 
ron  qui  disoit  le  mot  mieux  qu’homme  de  la  Cour,  en  brocar¬ 
dant  alTermoit  qu’il  valoit  mieux  de  coucher  avec  une  ratoire  de 
fil  d’archal  qu’avec  elle;  et,  comme  dit  aussi  un  honneste  gen¬ 
tilhomme  de  la  Cour,  auquel  nous  faisions  la  guerre  qu’il  avoit 
à  faire  avec  une  dame  assez  grande  :  <■  Vous  vous  trompez,  dit- 
«  il,  car  j’aime  trop  la  chair,  et  elle  n’a  que  les  os  ;  •  et  pour¬ 
tant,  à  voir  ces  deux  dames,  si  belles  par  leurs  beaux  visa¬ 
ges,  on  les  eust  jugées  pour  des  morceaux  très-charnus  et  bien 
friands. 

Un  très-grand  prince  de  par  le  monde  vint  une  fois  à  estre 
amoureux  de  deux  belles  dames  tout  à  coup,  ainsi  que  cela  ar¬ 
rive  souvent  aux  grands,  qui  ayment  les  variétez.  L’une  estoit 
fort  blanche,  et  l’autre  brunette,  mais  toutes  deux  très-belles  et 
fort  aimables.  Ainsi  qu’il  venoit  un  jour  de  voir  la  brunette,  la 
blanche  jalouse  luy  dit  :  «  Vous  venez  de  voiler  pour  corneille.  » 
A  quoy  lui  respondit  le  prince  un  peu  irrité,  et  fasché  de  ce 
mot  :  «  Et  quand  je  suis  avec  vous,  pour  qui  volle-je?  •  La 

dame  respondit  :  «  Pour  un  phénix.  »  Le  prince,  qui  disoil.  des 
mieux,  répliqua  :  «  Mais  dites  plustost  pour  l'oiseau  de  paradis, 

«  là  où  il  y  a  plus  de  plume  que  de  chair;  »  la  taxant  par  là 
qu’elle  estoil  maigre  aucunement  :  aussi  estoit-elle  fort  jova- 
note  pour  estre  grasse,  ne  se  logeant  eouslumièrement  que  sur 
celles  qui  entrent  dans  l’âge,  qu’elles  commencent  à  se  fortifier 
et  renforcer  de  membres  et  autres  choses. 

—  Un  gentilhomme  la  donna  bonne  à  un  grand  seigneur  que 
je  sçay.  Tous  deux  avoient  belles  femmes.  Ce  grand  seigneur 
trouva  celle  du  gentilhomme  fort  belle  et  bien  advenante.  11  luy 
dit  un  jour  ;  «  Un  tel,  il  faut  que  je  couche  avec  vostre  femme.» 
Le  gentilhomme,  sans  songer,  car  il  di.soit  très-bien  le  mot,  luy 
respondit  :  «  .le  le  veux,  mais  je  couche  avec  la  vostre.  »  Le 
.seigneur  lui  répliqua  :  «  Qu’en  ferois-tu?  car  la  mienne  est  si 
«  maigre,  que  tu  n’y  prendrois  nul  goust.  »  Le  gentilhomme 
respondit  :  «Je  la  larderay  si  menu,  que  je  la  rendray  de  bon 
«  goust.  » 

—  1!  s’en  voit  tantd’autres  que  leurs  visages  poupins  et  gen¬ 
tils  font  desirer  leurs  corps;  mais  quand  on  y  vient,  on  les  trouve 
si  décharnées,  que  le  plaisir  et  la  tentation  en  sont  bien-tost 
passez.  Entr’autres,  l’on  y  trouve  l’os  barré  qu’on  appelle,  si 
sec  et  si  décharné,  qu’il  foule  et  masche  plus  tout  nud  que  le 
bast  d’un  mulet  qu’il  auroit  sur  luy.  A  quoy  pour  suppléer,  tel¬ 
les  dames  sont  coustumières  de  s’aider  de  petits  coussins  bien 
mollets  et  délicats  à  soutenir  le  coup  et  engarder  de  la  mas- 
cheure;  ainsi  que  j’ay  ouy  parler  d’aucunes,  qui  s’en  sont  ai¬ 
dées  souvent,  voire  des  callesons  gentiment  rembourez  et  faits 
de  satin,  de  sorte  que  les  ignorants,  les  venants  à  toucher,  n’y 
trouvent  rien  que  tout  bon,  et  croyent  fermement  que  c’est  leur 
embonpoint  naturel;  car  par-dessus  ce  satin  il  y  avait  des  pe¬ 
tits  callesons  de  toile  volante  et  blanche;  si  bien  cjue  l’amant, 
donnant  le  coup  en  robbe  s’en  alloit  de  sa  dame  si  content  et 
satisfait,  qu’il  la  tenoit  pour  très-bonne  robbe. 

D’autres  y  a-t-il  encore  qui  sont  do  la  peau  fort  maléficiées 
et  marquetées  comme  marbre,  ou  en  œuvre  à  la  mosa’ique,  ta- 
vellées  comme  faons  de  bische,  gratteleuses,  et  subjectes  à  dar- 
tes  farineuses  et  fascineuses;  bref,  gastées  tellement,  que  la  ve¬ 
nue  n’en  est  pas  guieres  plaisante. 

—  J’ay  oüy  parler  d’une  dame  grande,  et  l’ay  cogneue  et  co- 
gnois  encore,  qui  est  pelue,  velue  sur  la  poitrine,  sur  l’estomac, 

sur  le.s  espaulcs  et  le  long  de  l’eschine,  et  à  son  bas,  comme  un 
sauvage. 

•le  vous  laisse  à  pen.ser  ce  que  veut  dire  cela  :  si  le  proverbe 
est  vray,  que  personne  ainsi  velue  est  ou  riche,  ou  lubrique, 
celle- là  a  l'un  et  l’autre,  je  vous  en  asseure,  et  s’en  fait  fort 
bien  donner,  se  voir  et  desirer. 

D’autres  ont  la  chair  d’oison  ou  d’estourneau  plumé,  harée, 
brodequinée,  et  plus  noire  qu’un  beau  diable. 

D’autres  sont  opulentes  en  telasses  avalées,  pendantes  plus 
que  d’une  vache  allaitant  son  veau. 

.le  m’asseure  que  ce  ne  sont  pas  les  beaux  telins  d’Héleine, 
laquelle,  voulant  un  jour  présenter  au  temple  de  Diane  une 
coupe  gentille  par  certain  vœu,  eniployant  l’orfevre  pour  la  luy 
faire,  luy  en  fit  prendre  le  modèle  sur  un  de  ses  beau.x  tetins,  et 
en  fit  la  coupe  d’or  blanc,  qu’on  ne  scauroit  qu’admirer  de  plus, 
ou  la  coupe  ou  la  ressemblance  du  tetin  sur  quoy  il  avoit  pris 
le  patron,  qui  se  monstroit  si  genlii  et  si  poupin,  que  l’art  en 
pouvoit  faire  desirer  le  naturel.  Pline  dit  cecy  par  grand  spé¬ 
cialité,  où  il  traite  qu’il  y  a  de  l’or  blanc.  Ce  qui  est  fort  es- 
trange,  est  que  celte  coupe  fut  faite  d’or  blanc. 

Qui  voudroit  faire  dos  coupes  d’or  sur  ces  grandes  tetasses 
que  je  dis  et  que  je  coniiois,  il  faudroit  bien  fournir  de  l’or  à 
monsieur  l’orfevre,  et  ne  seroit  après  sans  coust  et  grand  risée, 
quand  on  diroit  ;  «  Voilà  des  coupes  faites  sur  le  modelle  des 
«  tetins  de  telles  et  telles  dames.  » 

Ces  coupes  ressembleroient,  non  pas  coupes,  mais  de  vrayes 
auges,  qu’on  voit  de  bois  toutes  rondes,  dont  on  donne  à  man¬ 
ger  aux  pourceaux  ;  et  d’autres  y  a-t-il,  que  le  bout  de  leur  tetin 
ressemble  à  une  vraye  guine  pourrie. 

D’autres,  y  a-t-il,  pour  descendre  plus  bas,  qui  ont  le  ventre 
si  mal  poly  et  ridé,  qu’on  les  prendroit  pour  des  vieilles  gibes- 
sières  ridées  de  sergents  ou  d’hostelicrs;  ce  qui  advient  aux 
femmes  qui  ont  eu  des  enfants,  et  qui  ne  sont  esté  bien  secou¬ 
rues  et  grais.sées  do  graisse  de  baleine  de  leurs  sages-femmes. 
Mais  d’autres  y  a-t-il,  qui  les  ont  aussi  beaux  et  polis,  et  le  sein 
aussi  follet,  comme  si  ellos  estoient  encore  filles. 

D’autres  il  y  en  a,  pour  venir  encore  plus  bas,  qui  ont  leurs 
natures  hideuses  et  peu  agréables.  Les  unes  y  ont  le  poil  nul¬ 
lement  frisé,  mais  si  long  et  pendant,  ipie  vous  diriez  que  ce 
sont  les  moustacbes  d’un  Sarrasin;  et  pourtant  n'en  oslent  ja¬ 
mais  la  toison,  et  se  plaisent  à  la  porter  telle,  d’autant  qu’on 


160 


VIES  DES  DAMES  GALANTES, 
dit  :  Chemin  jonchu  el  c..  velu  sont  fort  propres  pour  chevau¬ 
cher.  J'ay  ouy  parler  de  quelqu’une  très-grande  qui  les  porte 
ainsi. 

J’ay  ouy  parler  d’une  autre  belle  et  honneste  dame  qui  les 
avoit  ainsi  longues,  qu’elle  les  entortilloit  avec  des  cordons  ou 
rubans  de  soye  cramoisie  ou  autre  couleur,  et  se  les  frisonnoit 
ainsi  comme  des  frisons  de  perruques,  et  puis  se  les  attachoit  à 
ses  cuisses,  et  en  tel  estât  quelquefois  se  les  présentoit  à  son 
mary  et  à  son  amant,  ou  bien  se  les  destortoit  de  son  ruban  et 
cordon,  si  qu’elles  paroissoient  frisonnées  par  après,  et  plus  gen¬ 
tilles  qu’elles  n’eussent  fait  autrement. 

Il  y  avoit  bien-là  de  la  curiosité,  et  de  la  paillardise  et  tout  ; 
car,  ne  pouvant  d’elle-mesme  faire  et  suivre  ses  frisons,  il  fal- 
loit  qu’une  de  ses  femmes,  de  ses  plus  favorites,  la  servît  en 
cela;  en  quoy  ne  peut  estre  autrement  qu’il  n’y  ayt  de  la  lu¬ 
bricité  en  toutes  façons  qu’on  la  pourra  imaginer. 

Aucunes,  au  contraire,  se  plaisent  le  tenir  et  porter  raz, 
comme  la  barbe  d'un  prestre. 

D'autres  femmes  y  a-t-il,  qui  n’ont  de  poil  point  du  tout, 
ou  peu,  comme  j’ay  ouy  parler  d’une  fort  grande  et  belle 
dame  que  j’ay  cogneue  ;  ce  qui  n’est  guières  beau,  et  donne 
un  mauvais  soupçon  :  ainsi  qu’il  y  a  des  hommes  qui  n’ont 
que  de  petits  boucquets  de  barbe  au  menton,  et  n’en  sont  pas 
plus  estimez  de  bon  sang,  ainsi  que  sont  les  blanquets  et  blan¬ 
quettes  (1). 

D’autres  en  ont  l’entrée  si  grande,  vague  et  large,  qu’on  la 
prendrait  pour  l’antre  de  la  Sibylle. 

J’en  ay  ouy  parler  d’aucunes,  et  bien  grandes,  qui  les  ont 
telles  qu’une  jument  ne  les  a  si  amples,  encore  qu’elles  s’ai¬ 
dent  d’artifice  le  plus  qu’elles  peuvent  pour  estrecir  la  porte; 
mais,  dans  deux  ou  trois  fréquentations,  la  mesme  ouverture 
tourne  ;  et,  qui  plus  est,  j’ay  ouy  dire  que,  quand  bien  on 
les  arregarde  le  cas  d’aucunes,  il  leur  cloise  comme  celuy 
d’une  jument  quand  elle  est  en  chaleur.  L’on  m’èn  a  conté 
trois  qui  monstrent  telles  cloyses  quand  on  y  prend  garde  de 
les  voir. 

—  J’ay  ouy  parler  d’une  dame  grande,  belle  et  de  qualité,  à 
qui  un  de  nos  roys  avoit  imposé  le  nom  de  Pan  de  c.,  tant  il 
estoit  large  et  grand  ;  et  non  sans  raison,  car  elle  se  l’est  fait  en 

son  vivant  souvent  mesurer  à  plusieurs  merciers  et  arpenteurs, 
et  que  tant  plus  elle  s’estudioit  le  jour  de  l’estrecir,  la  nuict 
en  deux  heures  on  le  lui  eslargissoit  si  bien,  que  ce  qu’elle  fai- 
soit  en  une  heure,  on  le  defaisoit  en  l'autre,  comme  la  toille 
de  Penelope.  Enfin,  elle  en  quitta  tous  artifices,  et  en  fut  quitte 
pour  faire  élection  des  plus  gros  moules  qu’elle  pouvoit 
trouver. 

Tel  remède  fut  très-bon,  ainsi  que  j’ay  ouy  dire  d’une  fort 
belle  et  honneste  fille  de  la  Cour,  laquelle  l’eut  au  contraire  si 
petit  et  si  estroit,  qu’on  en  désespéroit  à  jamais  le  forcement 
du  pucelage  ;  mais,  par  advis  de  quelques  médecins  ou  de  sa¬ 
ges  femmes,  ou  de  ses  amys  ou  amyes,  elle  en  fit  tenter  le  gué 
ou  le  forcement  par  des  plus  menus  et  petits  moules,  puis  vint 
aux  moyens,  puis  au  grands,  à  mode  des  talus  que  l'on  fait, 
ainsi  que  Rabelais  ordonna  les  murailles  de  Paris  imprenables  ; 
et  puis,  par  tels  essays  les  uns  après  les  autres,  s'accoustuma  si 
bien  à  tous,  que  les  plus  grands  ne  luy  faisoient  la  peur  que  les 
petits  paravant  faisaient  si  grande. 

Une  grande  princesse  estrangere  que  j’ay  cogneue,  laquelle 
l’avoit  si  petit  et  estroit,  qu’elle  aima  mieux  de  n’en  taster  ja¬ 
mais  que  de  se  faire  inciser,  comme  les  médecins  le  conseilloient. 
Grande  vertu  certes  de  continence,  et  rare! 

D’autres  en  ont  les  labiés  longues  et  pendantes  plus  qu’une 
creste  de  coq  d’Inde  quand  il  est  en  colere  ;  comme  j’ay  ouy 
dire  que  plusieurs  dames  ont,  non-seulement  elles,  mais  aussi 
des  filles. 

—  .l’ay  ouy  faire  ce  conte  à  feu  M.  de  Randan,  qu’une  fois 
estans  de  bons  compagnons  h  la  Cour  ensemble,  comme  M.  de 
Nemours,  M.  le  vidarne  de  Chartres,  M.  le  comte  de  la  Roche- 
foucault,  MM.  de  Montpezaz,  Givry,  Genliset  autres,  ne  sachants 
que  faire,  allèrent  voir  pisser  les  filles  un  jour,  cela  s’entend 
cachés  en  bas  et  elles  en  haut.  Il  y  en  eut  une  qui  pissa  contre 
terre  :  je  ne  la  nomme  point;  et  d’autant  que  le  plancher  estoit 
de  tables,  elle  avoit  ses  lendilles  si  grandes,  qu’elles  passèrent 
par  la  fente  des  tables  si  avant,  qu’elle  en  monstra  la  longueur 
d’un  doigt,  si  que  M.  de  Randan,  par  cas  fortuit,  ayant  un  bas- 
ton  qu’il  avoit  pris  â  un  laquais,  où  il  y  avoit  un  fiçon,  en  perça 
si  dextrement  ses  lendilles,  et  les  cousit  si  bien  contre  la  table, 
que  la  fille,  sentant  la  piqûre,  tout  à  coup  s’esleva  si  fort,  qu’elle 
les  escarta  toutes,  et  de  deux  parts  qu’il  en  avoit  en  fit  quatre, 
et  les  dites  lendilles  en  demeurèrent  découpées  en  forme  de 

barbe  d'escrevisses,  dont  pourtant  la  fille  s’en  trouva  Irès-mal, 
et  la  maistresse  en  fut  fort  en  colère. 

M.  de  Randiin  et  la  compagnie  en  firent  conte  au  roy  Henry, 
qui  estoit  bon  compagnon,  qui  en  rit  pour  sa  part  son  saoul,  et 
en  apaisa  le  tout  envers  la  Reyne,  sans  rien  en  déguiser. 

Ces  grandes  lendilles  sont  cause  qu’une  fois  j’en  demanday  la 
raison  à  un  médecin  excellent,  qui  me  dit  que,  quand  les  filles 
et  femmes  estoient  en  ruth,  elles  les  touchoient,  manioient.,  vi- 
royent,  contournoient,  allongeoient  et  tiroient  si  souvent,  qu’es¬ 
tants  ensemble  s’entredonnoient  mieux  du  plaisir. 

Telles  filles  et  femmes  seroient  bonnes  en  Perse,  non  en  Tur¬ 
quie,  d’autant  qu’en  Perse  les  femmes  sont  circoncises,  parce  que 
leur  nature  ressemble  de  je  ne  sçay  quoy  le  membre  viril  (di- 
senl-ils)  :  au  contraire,  en  Turquie,  les  femmes  ne  le  sont  jamais, 
et  pour  ce  les  Perses  les  appellent  hérétiques,  pour  n’estre  cir¬ 
concises,  d’autant  que  leur  cas,  disent-ils,  n’a  nulle  forme,  et  ne 
prennent  plaisir  de  les  regarder  comme  les  Chrestiens.  Voilà  ce 
qu’en  disent  ceux  qui  ont  voyagé  en  Levant. 

Telles  femmes  et  filles,  disoit  ce  médecin,  sont  fort  sujettes  à 
faire 'la  fricarelle,  donna  con  donna. 

J’ay  ouy  parler  d’une  très-belle  dame,  et  des  plus  qui  ait  esté 
en  la  Cour,  qui  ne  les  a  si  longues;  car  elles  luy  sont  accourcies 
pour  un  mal  que  son  mary  luy  donna,  voire  qu’elle  n’a  de  levre 
d’un  costé  pour  avoir  esté  tout  mangé  de  chancres  ;  si  bien 
qu’elle  peut  dire  son  cas  estropié  et  à  demy  démembré;  et  néan¬ 
moins  celte  dame  a  esté  fort  recherchée  de  plusieurs,  mesme 
elle  a  esté  la  moitié  d’un  grand  quelques  fois  dans  son  lict. 

Un  grand  diîoit  à  la  Cour  un  jour  qu’il  voudroit  que  sa  femme 
ressemblast  à  celle-là,  et  qu’elle  n’en  eust  qu’à  demy,  tant  elle 
en  avoit  trop. 

J’ay  aussi  ouy  parler  d’une  autre  bien  plus  grande  qu’elle  cent 
fois,  qui  avoit  un  boyau  qui  luy  pendilloit  long  d’un  grand  doigt 
au  dehors  de  sa  nature,  et,  disoit-on,  pour  n’avoir  pas  esté  bien 
servie  en  l’une  de  ses  couches  par  sa  sage-femme  ;  ce  qui  arrive 
souvent  aux  filles  et  femmes  qui  ont  fait  des  couches  à  la  déro¬ 
bade,  ou  qui  par.accident  se  sont  gastées  et  grevées;  comme 
une  des  belles  femmes  de  par  le  monde  que  j’ay  cogneue,  qui, 
estant  veufve,  ne  voulut  jamais  se  remarier,  pour  estre  descou¬ 
verte  d’un  sL'cônd  mary  de  cecy,  qui  l’en  eust  peu  prisée,  et 
possible  maltraitée. 

Cette  grande  que  je  viens  de  dire,  nonobstant  son  accident, 


DISCOURS  II.  163 

enfantoit  aussi  aisément  comme  si  elle  eust  pissé  ;  car  on  disoit 
sa  nature  très-ample;  et  si  pourtant  elle  a  esté  bien  aimée  et 
bien  servie  à  couvert;  mais  mal-aisément  se  laissoit-elle  voir  l<à. 

Aussi  volontiers,  quand  une  belle  et  lionnesto  femme  se  met  à 
l’amour  et  à  la  privauté,  si  elle  ne  vous  permet  de  voir  ou  ta.ster 
cela,  dites  hardiment  qu'elle  y  a  quelque  tare,  ou  si  que  la  veue 
ni  le  toucher  n’approuvera  guières,  ainsi  que  je  tiens  d’une  hon- 
neste  femme;  car  s’il  ii’y  en  a  point,  et  qu’il  soit  beau  (comme 
certes  il  y  en  a  et  de  plaisants  à  voir  et  manier),  elle  est  aussi 
curieuse  et  contente  d’en  faire  la  monstre  et  en  prester  l'attou¬ 
chement,  que  de  quelqu’autre  de  ses  beautez  qu’elle  ait,  autant 
pour  son  honneur  à  n’estre  soupçonnée  de  quelque  défaut  ou 
laideur  en  cet  endroit,  que  pour  le  plaisir  qu’elle  y  prend  elle- 
mesme  à  le  contempler  et  mirer,  et  surtout  aussi  pour  accroistre 
la  passion  et  tentation  davantage  à  son  amant. 

De  plus,  les  mains  et  les  yeux  ne  sont  pas  membres  virils  pour 
rendre  les  femmes  putains  et  leurs  marys  cocus,  encore  qu'a- 
près  la  bouche  aident  à  faire  de  grands  approches  pour  gaigner 
la  filace. 

D’autres  femmes  y  a-t-il  qui  ont  la  bouche  de  là  si  pasle, 
qu’on  diroit  qu’elles  y  ont  la  fievre  ;  et  telles  ressemblent  aucuns 
yvrognes,  le.squels,  encor  qu’ils  boivent  plus  de  vin  qu’une  truie 
de  laict,  ils  sont  p.isles  comme  trespassez  :  aussi  les  appelle-t-on 
traistres  au  vin,  non  pas  ceux  qui  sont  rubiconds  :  aussi  telles 
par  ce  costé-là  on  les  peut  dire  traistresses  à  Vénus,  si  ce  n’est 
quü  l’on  dit  pas/e  putain  cl  rouge  paillard.  Tant  y  a  que  cette 
partie  ainsi  pasle  et  transie  n’est  point  plaisante  à  voir,  et  n'a 
garde  de  ressembler  à  celle  d’une  des  plus  belles  dames  que  l’on 
voye,  et  qui  tient  grand  rang,  laquelle  j’ay  veu  qu’on  disoit 
qu’elle  portoit  là  trois  belles  couleurs  ordinaiiement  ensemble, 
(pii  estoient  incarnat,  blanc  et  noir  :  car  cette  bouche  de  là  es- 
toit  colorée  et  vermeille  comme  corail,  le  poil  d’alentour  genti¬ 
ment  frisonne  et  noir  comme  ébeiie;  ainsi  le  faut-il,  et  c’est 
l’une  des  beautez  :  la  peau  estoit  blanche  comme  albastre,  (jui 
estoit  ombragée  de  ce  poil  noir.  Cette  veuë  est  belle  de  celle-là, 
et  non  des  autres  que  je  viens  de  dire. 

D’autres  il  y  en  a  aussi  qui  sont  si  bas  ennaturées  et  fendues 
jusques  au  cul,  mesme  les  petites  femmes,  que  l’on  devroit  faire 
scrupule  de  les  toucher  pour  beaucoup  d’ordes  et  salles  raisons 
que  je  n’oserois  dire;  car  on  diroit  que,  les  deux  rivières  s’as¬ 
semblant  et  se  touchant  quasi  ensemble,  il  est  en  danger  de 

laisser  l’une  et  naviguer  a  l’autre:  ce  qui  est  par  trop  vilain. 

—  .l'ay  ouy  conter  à  madame  de  Fontaine-Chalandray,  dite  la 
belle  Torcy,  que  la  reyne  Eléonor  sa  maistresse,  estant  habillée 
et  vestue,  paroissoit  une  très-belle  princesse,  comme  il  y  en  a 
encor  plusieurs  qui  l'ont  veue  telle  en  nostre  cour,  et  de  belle  et 
riche  taille  ;  mais,  estant  deshabillée,  elle  paroissoit  du  corps  une 
géante,  tant  elle  l’avoit  long  et  grand;  mais  tirant  en  bas,  elle 
paroissoit  une  naine,  tant  elle  avoit  les  cuisses  et  les  jambes 
courtes  avec  le  reste. 

D’une  autre  grande  dame  ay-je  ouy  parler  qui  estoit  bien  au 
contraire;  car  par  le  corps  elle  se  monstroit  une  naine,  tant  elle 
l'avoit  court  et  petit,  et  du  reste  en  bas  une  géante  ou  colosse, 
tant  elle  avoit  ses  cuisses  et  jambes  grandes,  hautes  et  fendues, 
et  pourtant  bien  proportionnées  et  charnues,  si  qu’elle  en  cou- 
vroit  son  homme  sous  elle,  mais  qu’il  fust  petit,  fort  aisément, 
comme  d’une  tirasse  de  chien  couchant. 

— 11  y  a  force  marys  et  amys  parmi  nos  Chrestiens,  qui  vou¬ 
lons  en  tout  différer  des  Turcs,  ne  prennent  plaisir  d’arregarder 
le  cas  des  dames,  d’autant,  disent-ils,  comme  je  viens  de  dire, 
qu'ils  n’ont  nulle  forme  :  nos  Chrestiens  au  contraire  qui  en  ont, 
disent-ils,  de  grands  contentements  à  les  contempler  fort  et  se 
délecter  en  telles  visions,  et  non  seulement  se  plaisent  à  les  voir, 
mais  à  les  baiser,  comme  beaucoup  de  dames  l’ont  dit  et  descou¬ 
vert  à  leurs  amants,  ainsi  que  dit  une  dame  espagnole  à  son  ser¬ 
viteur,  qui,  la  saluant  un  jour,  luy  dit  :  Bezo  las  manos  y  los 
pies,  senora  (1);  elle  luy  dit  :  Senor,  en  el  medio  esta  la  mejor 
station  (2).  Comme  voulant  dire  qu’il  pouvait  baiser  le  mitant 
aussi-bien  que  les  pieds  et  mains.  Et,  pour  ce,  disent  aucunes 
dames  que  leurs  marys  et  serviteurs  y  prennent  quelque  délica¬ 
tesse  et  plaisir,  et  en  ardent  davantage  :  ainsi  que  j’ay  ouy  dire 
d’un  très-grand  prince,  fils  d’un  grand  roy  de  par  le  monde,  qui 
avoit  pour  maistresse  une  très-grande  princesse.  Jamais  il  ne  la 
touchoit  qu’il  ne  luy  vist  cela  et  ne  le  baisast  plusieurs  fois.  Et 
la  première  fois  qu’il  le  fit,  ce  fut  par  la  persuasion  d’une  très- 
grande  dame,  favorite  du  roy  ;  laquelle,  tous  trois  un  jour  estants 
ensemble,  ainsi  que  ce  prince  mugueltoit  sa  dame,  luy  demanda 
s’il  n’avoit  jamais  veii  cette  belle  partie  dont  il  jouissoit.  Il  res- 
pondit  que  non  :  «  Vous  n’avez  donc  rien  fait,  dit-elle,  et  ne 


(l)  C’est-à-dire  ;  Madame,  je  vous  baise  les  pieds  el  les  mains. 

2)  C'est-à-dire  :  Monsieur,  la  station  du  milieu  est  bien  meilleure. 

«  sçavez  ce  que  vous  aimez  ;  vostre  plaisir  est  imparfait,  il  faut 
«  que  vous  le  voyiés.  »  Par-quoy,  ainsi  qu’il  s’en  vouloit  essayer 
et  qu’elle  en  faisoit  de  la  revesche,  l’autre  vint  par  derrière,  et 
la  prit  et  renversa  sur  un  lit,  et  la  tint  tousjours  jusques  à  ce  que 
le  prince  l’eust  contemplée  à  son  aise  et  baisée  son  saoul,  tant 
qu’il  le  trouvoit  beau  et  gentil  ;  et  pour  ce,  continua  tousjours. 

D’autres  y  a-t-il  qui  ont  leurs  cuisses  si  mal  proportionnées, 
mal  advenantes  et  si  mal  faites  en  olive,  qu’elles  ne  méritent 
d’estre  regardées  et  désirées,  comme  de  leurs  jambes,  qui  en 
sont  de  même,  dont  aucunes  sont  si  grosses  qu’on  en  diroit  le 
gras  estre  le  ventre  d’une  conille  qui  est  pleine. 

D’autres  les  ont  si  gresles  et  menues,  et  si  heronnières,  qu’on 
les  prendroit  plustost  pour  des  lleules  que  pour  cuisses  et  jambes  ; 
je  vous  laisse  à  penser  que  peut  estre  le  reste. 

Elles  ne  ressemblent  pas  une  belle  et  bonneste  dame  dont  j’ay 
ouy  parler,  laquelle  estant  en  bon  point,  et  non  trop  en  extré¬ 
mité  (car  en  toutes  choses  il  faut  un  après  avoir  donné 

à  coucher  à  son  amy,  elle  lui  demanda  le  lendemain  au  matin 
comment  il  s’en  trouvoit.  Il  luy  respoudil  que  très-bien,  et  que 
sa  bonne  et  grasse  chair  luy  avoit  fait  grand  bien.  «  Pour  le 
«  moins,  dit-elle,  avez-vous  couru  la  poste  sans  emprunter  de 
«  coissinet.  » 

D’autres  dames  y  a-t-il  qui  ont  tant  d’autres  vices  cachés, 
ainsi  que  j’en  ay  ouy  parler  d’une  qui  estoit  dame  do  réputation, 
qui  faisoit  ses  affaires  fecales  par  le  devant;  et  de  ce  j’en  de- 
manday  la  raison  à  un  médecin  suffisant,  qui  me  dit  parce 
qu’elle  avoit  esté  percée  trop  jeune  et  d'un  homme  trop  fourny 
et  robuste;  dont  ce  fut  grand  dommage,  car  c’estoit  une  très- 
belle  femme  et  veufve,  qu’un  bonneste  gentilhomme  que  je  sçay 
la  vouloit  espouser  ;  mais,  en  sachant  tel  vice,  la  quitta  soudain, 
et  un  autre  après  la  prit  aussi-tost.[ 

—  .l’ay  ouy  parler  d’un  gallant  gentilhomme  qui  avoit  une  des 
belles  femmes  de  la  Cour  et  n’en  faisoit  cas.  Un  autre,  n’estant 
si  scrupuleux  que  luy,  habitant  avec  elle,  trouva  que  son  cas 
puoit  si  fort  qu’on  ne  pouvoit  endurer  cette  senteur,  et,  par 
ainsi,  cognent  l’encloüeure  du  mary. 

J’ay  ouy  parler  d’une  autre,  laquelle  estant  l’une  des  filles 
d’une  grande  princesse,  qui  petoit  de  son  devant  ;  des  médecins 
m’ont  dit  que  cela  se  pouvoit  faire  à  cause  des  vents  et  ventositez 
qui  peuvent  sortir  par-là,  et  mesmes  quand  elles  font  la  frica- 
relle. 

Cet(e  fille  estoit  avec  cette  princesse  lorsqu’elle  vint  à  Mou¬ 
lins,  la  Cour  y  estant,  du  temps  du  roy  Charles  neiiviesme,  qui 
en  fut  abreuve,  dont  on  en  rioit  bien. 

D'autres  y  on  a-t-il  qui  ne  peuvent  tenjr  leur  urine,  qu’il  faut 
qu’elles  ayent  toiisjours  la  petite  esponge  entre  les  jambes, 
comme  j’en  ay  cogneu  deux  grandes,  et  plus  que  dames,  dont 
l’une  estant  fille,  fit  l’évasion  tout  à  trac  dans  la  salle  du  bal, 
du  temps  du  roy  Charles  neuviesme,  dont  fut  fort  scandalisée. 

D’une  autre  grande  dame  ay-je  ouy  parler,  que  quand  on  lui 
faisoit  cela,  elle  se  compissoit  à  bon  escient,  ou  sur  le  fait,  ou 
après,  comme  une  jument  quand  elle  a  esté  saillie  :  à  elle  falloit-il 
jetter  le  seilleaud  d’eau  comme  à  la  jument,  pour  la  faire  re¬ 
tenir. 

Tant  d’autres  y  a-t-il  qui  sont  ordinairement  en  sang  et  leurs 
mois,  et  autres  qui  sont  viciées,  tarottées,  marquetées  et  mar¬ 
quées,  tant  par  accident  de  vérolle  de  leurs  marys  ou  de  leurs 
amys,  que  par  leurs  mauvaises  habitudes  et  humeurs  ;  comme 
celles  qui  ont  les  jambes  louventines  et  autres  (luxions  et  mar¬ 
ques,  que  par  les  envies  de  leurs  mères  estant  enceintes  d’elles, 
portent  sur  elles,  comme  j’en  ay  ouy  parler  d’une  qui  est  toute 
rouge  par  une  moitié  du  corps,  et  l’autre  non,  comme  un  esche- 
vin  de  ville. 

D’autres  sont  si  sujettes  à  leurs  flux  menstruaux,  que  quasi 
ordinairement  leur  nature  flue  comme  un  mouton  à  qui  on  a 
coupé  la  gorge  de  frais;  dont  leurs  marys  ou  amants  ne  s’en 
contentent  guieres,  pour  l’assiduë  fréquentation  que  Vénus  or¬ 
donne  et  desire  en  ces  jeux  :  car,  si  elles  en  sont  saines  et  nettes 
une  sepmaine  du  mois,  c’est  tout,  et  leur  font  perdre  le  reste  de 
l’année  :  si  que  des  douze  mois  ils  n’en  ont  cinq  ou  six  francs, 
voire  moins  ;  c’est  beaucoup,  à  la  mode  de  nos  soldats  desban¬ 
dez,  auxquels  à  la  monstre  les  commissaires  et  trésoriers  font 
perdre,  de  douze  mois  de  l’an,  plus  de  quatre,  en  leur  faisant 
monter  les  mois  jusques  à  quarante  et  cinquante  jours,  si  que  les 
douze  mois  de  l’an  no  leur  reviennent  pas  à  huit.  Ainsi  s’en 
trouvent  les  marys  et  amants  qui  toiles  femmes  ont  et  se  servent, 
si  ce  n’est  que,  du  tout,  pour  assoupir  leur  paillardise,  se  veulent 
souiller  vilainement,  sans  aucun  respect  d’impudicité;  et  leurs 
enfants  qui  en  sortent  s’en  trouvent  mal  et  s’en  ressentent. 

Si  j’en  voulois  raconter  d’autres,  je  n’aurois  jamais  fait,  et 
aussi  que  les  discours  en  seroient  trop  sallauds  et  déplaisants  : 
et  ce  que  j’en  dis  et  dirois  ce  ne  scroit  des  femmes  petites  et 

communes,  mais  des  grandes  et  moyennes  dames  qui  de  leurs 
visages  beaux  font  mourir  le  monde,  et  point  le  couvert. 

Si  feray-je  encore  ce  petit  conte,  qui  est  plaisant,  d’un  gentil¬ 
homme  qu’il  me  lit,  qui  est  qu’en  couchant  avec  une  fort  belle 
dame,  et  d’estoffe,  en  faisant  sa  besogne  il  luy  trouva  en  celte 
partie  quelques  poils  si  piquants  et  si  aigus,  qu’avec  toutes  les 
incommodités  il  la  put  achever,  tant  cela  le  piquoit  et  le  fiçon- 
noit.  Enfin,  ayant  fait,  il  voulut  taster  avec  la  main  :  il  trouva 
qu'alentour  de  sa  motte  il  y  avoit  une  demi-douzaine  de  certains 
fils  garnis  de  ces  poils  si  aigus,  longs,  roides  et  piquants,  qu'ils 
en  eussent  servy  aux  cordonniers  à  faire  des  rivets  comme  de 
ceux  de  pourceaux,  et  les  voulut  voir  ;  ce  que  la  dame  luy  permit 
avec  grande  difiiculté;  et  trouva  que  tels  fils  entournoient  la 
pièce  ny  plus  ny  moins  que  vous  voyez  une  médaille  entournéo 
de  quelques  diamants  et  rubis,  pour  servir  et  mettre  en  enseigne 
en  un  chapeau  ou  au  bonnet. 

—  Il  n’y  a  pas  long-temps  qu’en  une  certaine  contrée  de 
Guyenne,  une  damoiselle  mariée,  de  fort  bon  lieu  et  bonne  part, 
ainsi  qu'elle  advisoit  estudier  scs  enfants,  leur  précepteur,  par 
une  certaine  manie  et  frénésie,  ou  possible  pour  rage  d’amour 
qui  luy  vint  soudain,  il  prit  une  espée  qui  estoit  de  .son  mary  sur 
le  lit,  et  luy  en  donna  si  bien,  qu’il  luy  perça  les  deux  cuisses 
et  les  deux  labiés  de  sa  nature  de  paît  en  part;  dont  depuis  elle 
en  cuida  mourir  sans  le  secours  d'un  bon  chirurgien.  Son  cas 
pouvoit  bien  dire  qu’il  avoit  esté  en  deux  diverses  guerres  et 
attaqué  fort  diversement.  Je  crois  que  la  veué  après  n’en  estoit 
guères  plaisante,  pour  estre  ainsi  balafré  et  ses  aisles  ainsi  bri¬ 
sées  :  je  les  dis  aisles,  par  ce  que  les  Grecs  appellent  ces  labiés 
hymenœa;  les  Latins  les  nomment  alœ,  et  les  François,  labiés, 
lèvres,  landrons,  landilles  et  autres  mots  :  mais  je  trouve  qu’à 
bon  droit  les  Latins  les  appellent  aisles  ;  car  il  n’y  a  ni  animal  ny 
oiseau,  soit-il  faucon,  niais  ou  sor,  comme  celuy  de  nus  fillaudes, 
soit-il  de  passage,  ou  hagard  ou  bien  dressé,  de  nos  femmes 
mariées  ou  veufves,  qui  aille  mieux  n’y  ait  l’aisle  si  viste. 

Je  le  puis  appeler  aussi  animal  avec  Rabelais,  d’autant  qu’il 
s’esmeiit  desoy-mesme;  et,  soit  à  le  toucher  où  à  le  voir,  on  le 
sent  et  le  void  s’esmouvoir  et  remuer  de  luy-mesme,  quand  il 
est  en  appétit. 

D’autres,  de  peur  de  rhumes  et  catheres,  se  couvrent  dans  le 
lict  de  couvre-chefs  alentour  de  la  teste,  par  Dieu,  plus  que  sor¬ 
cières  :  au  partir  de-lù,  bien  habillées,  elles  sont  sali'rettes 

comme  poupines,  et  d'autres  fardées  et  peinlrées  comme  images, 
belles  au  jour,  et  la  nuict  dépeintes  et  très-laides. 

11  faudroil  visiter  telles  dames  avant  les  aimer,  espouser  et 
en  jouir,  ainsi  que  faisoil  Oclave  César  avec  ses  amis,  qui  faisoit 
despouiller  aucunes  grandes  dames  etmatrosnes  romaines,  voire 
des  vierges  mûres  d’aage,  et  les  visitoit  d’un  bout  à  l’autre, 
comme  si  ce  fussent  esclaves  et  serves  vendues  par  un  certain 
maquignon  nommé  Torane;  et  selon  qu'il  les  trouvoit  à  son  gré 
et  son  point,  ny  tarées,  il  en  joüissoit. 

De  mesme  en  font  les  Turcs  en  leur  bazestan  de  Constantino¬ 
ple  et  autres  grandes  villes,  quand  ils  achettent  des  esclaves  de 
l’un  et  de  l’autre  sexe. 

Or  je  n’en  parleray  plus,  encor  pensé-je  en  avoir  trop  dit;  et 
voilà  comment  nous  sommes  bien  trompez  en  beaucoup  de  veuës 
que  nous  pensons  et  croyons  très-belles.  Mais,  si  nous  y  som¬ 
mes  bien  autant  édifiés  et  satisfaits  en  d’aucunes  autres,  les¬ 
quelles  sont  si  belles,  si  nettes,  propres,  fraisches,  caillées,  si  ai¬ 
mables  et  si  en  bon  point,  bref,  si  accomplies  en  toutes  parties 
du  corps,  qu’après  elles  toutes  veuës  mondaines  sont  chétives  et 
vaines;  dont  il  y  a  des  hommes  qui,  en  telles  contemplations, 
s’y  perdent  tellement,  qu’ils  ne  songent  qu’aux  actions  :  aussi, 
bien  souvent  telles  dames  se  plaisent  à  se  monstrer  sans  nulle 
difficulté,  pour  ne  se  sentir  taschées  d’aucunes  macules,  pour 
nous  faire  plus  entrer  en  tentation  et  concupiscence. 

Nous  estans  un  jour  au  siège  de  La  Rochelle,  le  pauvre  feu  de 
M.  de  Guise,  qui  me  faisoit  l’honneur  de  m’aimer,  s’en  vint  me 
monstrer  des  tablettes  qu’il  venoit  de  prendre  à  Monsieur,  frère 
du  Roy,  nostre  général,  dans  la  poche  de  ses  chausses,  et  me  dit: 
«  Monsieur  me  vient  de  faire  un  desplaisir  et  la  guerre  pour  l’a- 
«  mour d'une  dame;  mais  je  veux  avoir  ma  revanche;  voyez  ce 
<  que  j’y  ai  mis  dedans  et  lisez.  »  Me  donnant  les  tablettes,  je 
vis  escrit  de  sa  main  ces  quatre  vers  qu’il  venoit  de  faire,  mais 
le  mot  de  f . y  estoit  tout  à  trac. 

Si  vous  ne  m’avez  cognue, 

Il  n’a  pas  tenu  à  moy  ; 

Car  vous  m’avez  bien  veu  nue, 

•Et  vous  ay  monstré  de  quoy. 

Puis,  me  nommant  la  dame,  ou  pour  mieux  dire  fille,  de  la¬ 
quelle  je  me  doutois  pourtant,  je  lui  dis  que  je  m’estonnois  fort 
qu’il  ne  l’eust  touchée  et  cogneue,  d’autant  que  les  approches 

en  avoient  esté  grandes,  et  que  le  bruit  en  estoit  par  trop  com¬ 
mun;  mais  il  m’asseura  que  non,  et  que  ce  n’avoit  esté  que  sa 
faute.  Je  luy  replicquay  :  «  Il  falloit  donc,  Monsieur,  ou  qu’a- 
«  lors  il  fust  si  las  et  recreu  d’ailleurs,  qu’il  n’y  pust  fournir,  ou 
«  qu’il  fust  si  ravi  en  la  contemplation  de  cette  beauté  nue,  qu’il 
«  ne  se  souciast  de  l’action  !  Possible,  me  respondit  ce  prince, 
«  qu’il  se  pourroit  faire  ;  mais  tant  y  a  que  ce  coup  il  y  faillit, 
«  et  je  luy  en  fais  la  guerre,  et  je  luy  vais  remettre  ces  tablettes 
•<  dans  sa  poche,  qu’il  visitera  selon  sa  coustume,  et  y  lira  ce  qu’il 
«  y  faut;  et,  amprès,  me  voilà  vengé.  »  Ce  qu’il  fit,  et  ne  fut  am- 
près  sans  en  rire  tous  deux  à  bon  escient,  et  s’en  faire  la  guerre 
plaisamment;  car,  pour  lors,  c’estoit  une  très-grande  amitié  et 
privauté  entr’eux  deux,  bien  depuis  estrangement  changée. 

—  Une  dame  de  par  le  monde,  ou  plustost  fille,  estant  fort 
aimée  et  privée  d’une  très-grande  princesse,  estoit  dans  le  lit  se 
rafraischissant,  comme  estoit  la  coustume  :  vint  un  gentilhomme 
la  voir,  qui  pour  elle  brusloit  d’amour  ;  mais  il  n’en  avoit  autre 
chose.  Cette  dame  fille  estant  ainsi  aimée  et  privée  de  sa  mais- 
tresse,  s’approchant  d’elle  tout  bellement,  sans  faire  semblant  de 
rien,  tout-à-coup  vint  à  tirer  toute  la  couverture  de  dessus  elle, 
si  bien  que  le  gentilhomme,  point  paresseux  de  ses  yeux  aucu¬ 
nement,  les  jetta  aussi-tost,  dessus  qui  vid,  à  ce  que  depuis  il 
m’a  fait  le  conte,  la  plus  belle  cho.se  qu’il  vid  ny  qu’il  verra  ja¬ 
mais,  qui  estoit  ce  beau  corps  nud,  et  ses  belles  parties,  et  celte 
blanche,  jolie  et  belle  charnure,  qu’il  pensa  voir  les  beautez  du 
paradis.  Mais  cela  ne  dura  guieres;  car,  tout  aussitost  la  cou¬ 
verture  fut  tournée  prendre  par  la  dame,  la  fille  en  estant  partie 
de-là,  et  de  bonheur.  Cette  belle  dame,  tant  plus  elle  se  remuoit 
à  reprendre  la  couverture,  tant  plus  elle  se  faisait  paroistre;  ce 
qui  n’endommageoit  nullement  la  veuë  et  le  plaisir  du  gentil¬ 
homme,  qui  autrement  ne  s’empeschoit  à  la  recouvrir,  bien  sot 
fust  esté  :  pourtant,  tellement  quellement,  elle  recouvra  sa  cou¬ 
verture,  se  remit,  en  se  courouçant  assez  doucement  contre  la 
fille,  et  luy  disant  qu’elle  le  payeroit.  La  demoiselle  luy  dit,  qui 
estoit  un  petit  à  l’escart  :  «  Madame,  vous  m’en  aviez  fait  une; 
«  |)ardonnez-moy  si  je  vous  l’ay  rendue;  »  et,  passant  la  porte, 
s’en  alla.  Mais  l’accord  fut  fait  aussi-tost. 

Cependant  le  gentilhomme  se  trouva  si  bien  de  telle  veuë,  et 
en  tel  extase  de  plaisir  et  contentement,  que  je  luy  ay  ouy  dire 
cent  fois  ([u’il  n’en  vouloit  d'autre  en  sa  vie,  que  de  vivre  au 
songer  de  cette  ordinaire  contemplation  ;  et  certes  il  avoit  raison  : 

car,  selon  la  monstre  de  son  beau  visage,  le  non -pareil,  et  sa 
belle  gorge,  dont  elle  a  tant  repeu  le  monde,  pouvoil  assez  mons- 
Irer  que  dessous  il  y  avoit  de  caché  de  plus  e.xquis;  et  me  disoit 
qu  entre  telles  beautez,  c’estoit  la  dame  la  mieux  flanquée  et  le 
plus  haut  qu'il  eust  jamais  veue  :  ainsi  le  pouvoit-elle  estre,  car 
elle  esloit  de  très-riche  taille  ;  mesme  entre  les  beautez  il  faut 
qu’elle  le  soit,  ny  plus  ny  moins  qu’une  forteresse  de  frontière. 

Amprès  que  ce  gentilhomme  m’eut  tout  conté,  je  ne  luy  peus 
que  dire  :  «  Vivez  donc,  vivez,  mon  grand  amy,  avec  cette  con- 
«  templation  divine  et  cette  béatitude  que  jamais  ne  puissiez-vous 
<  mourir;  et  moy  au  moins,  avant  mourir,  puisse-je  avoir  une 
«  telle  veuë  !  » 

Ledit  gentilhomme  en  eut  pour  jamais  cette  obligation  à  la  de¬ 
moiselle,  et  tousjours  depuis  i’honora  et  l’aima  de  tout  son  cœur. 
Aussy  luy  estoit-il  serviteur  fort;  mais  il  ne  l’espousa,  car  un 
autre,  plus  riche  que  luy,  la  luy  embla,  ainsi  qu’est  la  couslume 
à  toutes  de  courir  aux  biens. 

Telles  veuës  sont  belles  et  agréables;  mais  il  se  faut  donner 
garde  qu’elles  ne  nuisent,  comme  celle  de  la  belle  Diane  nue  au 
pauvre  Actéon,  ou  bien  une  que  je  vais  dire. 

—  Un  roy  de  par  le  monde  aima  fort  en  son  temps  une  bien 
belle,  honneste  et  grand  dame  veufve,  si  bien  qu’on  l’en  tenoit 
charmé;  car  peu  il  se  soucioit  des  autres,  voire  de  sa  femme,  si 
non  que  par  intervalles,  car  cette  dame  emportoit  toujours  les 
plus  belles  Heurs  de  son  jardin  ;  ce  qui  faschoit  fort  à  la  Reyne, 
car  elle  se  sentoit  aussi  belle  et  agréable  que  serviable,  et  digne 
d’avoir  d’aussi  friands  morceaux,  dont  elle  s’en  esbahissoit  fort; 
de  quoy  en  ayant  fait  sa  complainte  à  une  sienne  grand’dame  fa¬ 
vorite,  elle  complotta  avec  elie  d’aviser  s’il  y  avoit  tant  de  quoy, 
mesmes  espier  par  un  trou  le  jeu  que  joüeroient  son  mary  et  la 
dame.  Par  quoy  elle  advisa  de  faire  plusieurs  trous  au-dessus  de 
la  chambre  de  ladite  dame,  pour  voir  le  tout  et  la  vie  qu’ils  de- 
meneroient  tous  deux  ensemble  :  dont  se  mirent  à  tel  spectacle; 
mais  elles  n’y  virent  rien  que  très-beau,  car  elles  y  apperceurent 
une  femme  très-belle,  blanche,  délicate  et  très-fraische,  moitié 
en  chemise  et  moitié  nue,  faire  des  caresses  à  son  amant,  des 
mignardises,  des  folastreries  bien  grandes,  et  son  amant  lui  ren¬ 
dre  la  {)areille,  de  sorte  qu’ils  sortoient  du  lict,  et  tout  en  che¬ 
mise  se  couchoient  et  s’esbaltoient  sur  le  tapis  velu  qui  estoit 
auprès  du  lict,  affin  d’éviter  la  chaleur  du  lict,  et  pour  mieux 
en  prendre  le  frais  ;  car  c’estoit  aux  plus  grandes  chaleurs. 

Ainsi  que  j’ay  co£?neu  aussi  un  très-^rand  prince  qui  pronoit 
de  niesme  son  déduit  avec  sa  femme,  qui  estoit  la  plus  belle 
femme  du  monde,  affin  d’éviter  le  chaud  que  produisoient  les 
grandes  chaleurs  de  l’esté,  ainsi  que  lui-mesme  disoit. 

Cette  princesse  donc,  ayant  veu  et  apperceu  le  tout,  de  dépit 
s’en  mit  à  plorer,  gémir,  souspirer  et  attrister,  luy  semblant,  et 
aussi  le  disant,  que  son  mary  ne  lui  rendoit  le  semblable,  et  ne 
faisoil  les  folies  qu’elle  luy  avoit  veu  faire  avec  l’autre. 

L’autre  dame  qui  l’accompagnoit  se  mit  à  la  consoler  et  luy 
remonstrer  pourquoy  elle  s’attristoit  ainsi,  ou  bien,  puisqu’elle 
avoit  esté  si  curieuse  de  voir  telles  choses,  qu’il  n’en  falloit  pas 
espérer  de  moins. 

La  princesse  ne  respondit  autre  chose,  si  non  :  «  Hélas,  ouy! 

«  j’ay  voulu  voir  chose  que  je  ne  devois  avoir  voulu  voir,  puis- 
«  que  la  veuë  m’en  fait  mal.  » 

'foutesfois,  après  s’estre  consolée  et  résolue,  elle  ne  s’en  soucia 
plus,  et,  le  plus  qu’elle  put,  continua  ce  passe-temps  de  veuë,  et 
le  convertit  en  risée,  et  possible  en  autre  chose. 

—  J’ay  ouy  parler  d’une  grand  dame  de  par  le  monde,  mais 
grandissime,  qui,  ne  se  contentant  de  sa  lascivité  naturelle,  car 
elle  estoit  grand  putain,  et  mariée  et  veufve,  aussi  esloit-elle  fort 
belle  :  pour  se  provoquer  et  exciter  davantage,  elle  faisoit  des- 
pouiller  ses  dames  et  filles,  je  dis  les  plus  belles,  et  se  délicatoit 
fort  à  les  voir;  et  puis  elle  les  batloit  du  plat  de  la  main  sur  les 
fesses  avec  de  grandes  claquades  et  plamussadcs  assez  rudes,  et 
les  filles  qui  avoient  délinqué  quelque  chose,  avec  de  bonnes 
verges;  et  alors  son  contentement  estoit  de  les  voir  remüer  et 
faire  les  mouvements  et  tordions  de  leur  corps  et  fesses,  les¬ 
quelles,  selon  les  coups  qu’elles  rccevoient,  en  monstroient  do 
bien  estranges  et  plaisantes. 

Aucunes-fois,  sans  les  despouiller,  les  faisoit  trousser  en  robbe 
(car  pour  lors  elles  ne  portoient  point  de  calsons),  et  les  claque- 
toit  et  foüettoit  sur  les  fe.sses,  selon  le  sujc’t  qu’elles  luy  don- 
noient,  ou  pour  les  faire  rire,  ou  pour  plorer  ;  et,  sur  ces  visions 
et  contemplations,  y  aiguisoit  si  bien  ses  appétits,  qu’après  elle 
les  alloit  passer  bien  souvent  à  bon  e.scient  avec  quelque  gallant 
homme  bien  fort  et  robuste. 

Quelle  humeur  de  femme!  Si  bien  qu’on  dit  (pi’ayant  une  fois 
veu  par  la  fenestre  de  son  chasteau  (pii  visoit  sur  la  rue,  un  grand 
cordonnier,  estrangement  proportionné,  pi>ser  contre  la  muraille 
dudit  chasteau,  elle  eut  envie  d'une  si  belle  et  grande  propor- 

lion  :  et  de  peur  de  gaster  son  fruit  pour  son  envie,  elle  luy  manda 
par  un  page  de  la  venir  trouver  en  une  allée  secrète  de  son  parc, 
où  elle  s’estoit  retirée,  et  là  elle  se  prostitua  à  lui  en  telle  façon 
qu’elle  en  engrossa.  Voilà  ce  que  servit  la  veuë  à  cette  dame. 

Et  de  plus,  j’ay  ouy  dire  qu’outre  ses  femmes  et  filles  ordi¬ 
naires  qui  estaient  à  sa  suite,  les  estrangeres  qui  la  venoient 
voir,  dans  les  deux  ou  trois  jours,  ou  toutes  les  fois  qu’elles  y 
venoient,  elle  les  apprivoisoit  aussi-tost  à  ce  jeu,  faisant  monstrer 
aux  siennes  premièrement  le  chemin,  et  aller  devant  elles,  et  les 
autres  après;  si  bien  qu’elles  estoient  estonnées  de  ce  jeu  les 
unes,  et  les  autres  non.  Vrayment,  voilà  un  plaisant  exercice! 

—  J’ay  ouy  parler  d’un  grand  aussi  qui  prenoit  plaisir  de  voir 
ainsi  sa  femme  nue  ou  habillée,  et  la  fouetter  de  claquades,  et 
la  voir  manier  de  son  corps. 

—  J’ay  ouy  dire  à  une  honneste  dame  qu’estant  fille  sa  mère 
la  foueltoit  tous  les  jours  deux  fois,  non  pour  avoir  forfait,  mais 
parce  qu’elle  pensoit  qu’elle  prenoit  plaisir  à  la  voir  ainsi  re¬ 
muer  les  fesses  et  le  corps,  pour  autant  d’en  prendre  d’appelit 
ailleurs  ;  et  tant  plus  elle  alla  sur  l’age  de  quatorze  ans,  elle 
persista  et  si  acharna  de  telle  façon,  qu’à  mode  qu’elle  l’accos- 
toit  elle  la  contemploit  encore  plus. 

—  J’ay  bien  ouy  dire  pis  d’un  grand  seigneur  et  prince,  il  y 
a  plus  de  quatre-vingts  ans,  qu’avant  qu’aller  habiter  avec  sa 
femme  se  faisoit  fouetter,  ne  pouvant  s’esmouvoir  ny  relever  sa 
nature  baissante  sans  ce  sot  remede.  Je  desirerois  volontiers 
qu’un  médecin  excellent  m’en  dist  la  raison. 

Ce  grand  personnage.  Ficus  Mirandula,  raconte  avoir  veu  un 
certain  gallant  en  son  temps,  qui,  d’autant  plus  qu’on  l’estrilloit 
à  grandes  sanglades  d’estrivieres,  c’estoit  lors  qu’il  estoit  le  plus 
enragé  après  les  femmes  ;  et  n’estoit  jamais  si  vaillant  après  elles 
s’il  n’estoit  ainsi  estrillé  :  après  il  faisoit  rage.  Voilà  de  terribles 
humeurs  de  personnes! 

Encore  celle  de  la  veuë  des  autres  est  plus  agréable  que  la 
derniere. 

—  Moy  estant  à  Milan,  un  jour  on  me  fit  un  conte  de  bonne 
part,  que  feu  M.  le  marquis  de  Pescaire,  dernier  mort,  vice-roy 
en  Sicile,  vint  grandement  amoureux  d’une  fort  belle  dame;  si- 
bien  qu’un  matin,  pensant  que  son  mary  fust  allé  dehors,  l’alla 
visiter  qu’il  la  trouva  encores  au  lict;  et,  en  devisant  avec  elle, 
n’en  obtint  rien  que  la  voir  et  la  contempler  à  son  aise  sous  le 
linge,  et  la  toucher  de  la  main. 

Sur  ces  entrefaites  survint  le  mary,  qui  u’estoit  du  calibre  du 
marquis  en  rien,  et  les  surprit  de  telle  sorte,  que  le  marquis 
n’eut  loisir  de  retirer  son  gand,  qui  s’estoit  perdu,  je  ne  sçai 
comment,  parmy  les  draps,  comme  il  arrive  souvent.  Puis,  luy 
ayant  dit  quelques  mots,  il  sortit  de  la  chambre,  conduit  pour¬ 
tant  du  gentilhomme,  qui,  amprès  estre  retourné,  par  cas  for¬ 
tuit  trouva  le  gand  du  marquis  perdu  dans  les  draps,  dont  la 
dame  ne  s’en  estoit  point  apperceue.  Il  le  prit  et  le  serra,  et 
puis,  faisant  la  mine  froide  à  sa  femme,  demeura  long-temps 
sans  coucher  avec  elle,  ny  la  toucher  :  parquoy  un  jour  elle 
seule  dans  sa  chambre,  mettant  la  main  à  la  plume,  se  mit  à 
faire  ce  quatrain  : 


Vigna  era,  vigna  son» 

Eta  podaia^  or  piü  non  son; 
E  non  so  per  quai  cagion 
Non  mi  poda  il  mio  palron. 


Et  puis  laissant  ce  quatrain  escrit  sur  la  table,  le  mary  vint, 
qui  vid  ces  vers  sur  la  table,  prend  la  plume  et  fait  réponse  : 


Vigna  eri,  vigna  sei, 

Eri  podala^  e  piix  non  sei. 
Per  la  gran/a  del  leon, 
Non  ti  poda^  il  luo  patron. 


Et  puis  les  laissa  aussi  sur  la  table.  Le  tout  fut  apporté  au 
marquis,  qui  fit  réponse  : 


A  la  vigna  che  voi  diccte 
lo  fuiy  e  qui  restete; 

Alzai  il  pamparOy  guardni  la  vite; 
Ma  non  toccai,  si  Dio  m’  ajute. 


Cela  fut  rapporté  au  mary,  qui,  se  contentant  d’une  si  hono¬ 
rable  réponse  et  juste  satisfaction,  reprit  sa  vigne  et  la  cultiva 
aussi-bien  que  devant;  et  jamais  mary  et  femme  ne  furent  mieux. 

Je  m’en  vais  les  traduire  en  français,  afin  que  chacun  l’en¬ 
tende. 


Je  suis  esté  une  belle  vigne  et  le  suis  encore. 
Je  suis  esté  d’autrefois  très-bien  cultivée  ; 
Ast  heure  je  ne  le  suis  point  ;  et  si  ne  sçay 
Pourquoi  mon  patron  ne  me  cultive  plus. 

Jlesponse. 

Ouy,  vous  avez  esté  vigne  telle,  et  l'estes  encore, 
Et  d’autrefois  l>ien  cultivée,  ast  heure  phis  ; 
Pour  l’amour  de  la  griffe  du  lyon, 

Vostre  mary  ne  vous  cultive  plus. 


Jk'sponse  du  marquis. 

A  la  vigne  que  vous  autres  dites 
Je  suis  esté  certes,  et  y  restay  un  peu  ; 

J'en  haussay  le  pampre  et  eu  regardai  la  vis  et  le  raisin. 
Mais  Dieu  ne  me  puisse  aider  si  jamaisj’y  ay  touché! 


Par  celte  griiïe  du  lion  il  veut  dire  le  gand  qu’il  avoit  trouvé 
esgaré  entre  les  linceuls.  Voilà  encor  un  bon  mary  qui  ne  s’om¬ 
bragea  pas  trop,  et,  se  dcspouillant  do  soubçon,  pardonna  ainsi 
à  sa  femme  :  et  certes  il  y  a  des  dames,  lesquelles  se  plaisent 
tant  en  elles-mêmes,  qu’elles  se  contemplent  et  se  regardent  nues, 
de  sorte  qu'elles  se  ravissent  se  voyants  si  belles,  comme  Nar¬ 
cisses.  Que  pouvons-nous  donc  faire  les  voyant  et  arregardant? 

—  Marianne,  femme  d'Ilérode,  belle  et  honneste  femme,  son 
mary  voulant  un  jour  coucher  avec  elle  en  plein  midy  et  voir  à 
plein  ce  qu’elle  portoit,  luy  refusa  à  plat,  ce  dit  .losephe.  Il 
n’usa  pas  de  puissance  de  mary,  comme  un  grand  seigneur  que 
j’ay  cogneu,  à  l'endroit  de  sa  femme,  qui  estoit  des  belles,  qu’il 
assaillit  ainsi  en  plein  jour,  et  la  mit  toute  nue,  elle  le  déniant 
fort.  Après  il  luy  renvoya  ses  femmes  pour  l'habiller,  qui  la 
trouvèrent  toute  honteuse  et  esplorée. 

—  D'autres  dames  y  a-t-il  lesquelles  à  dessein  ne  font  pas 
grand  scrupule  de  faire  à  pleine  veuo  la  monstre  de  leur  beauté, 
et  se  descouvrir  nues,  afin  de  mieux  encapricier  et  marteller 
leurs  serviteurs,  et  les  mieux  attirer  à  elles;  mais  ne  veulent 
permettre  nullement  la  touche  précieuse,  au  moins  aucunes, 
pour  quelque  lemps;  car,  ne  se  voulons  arrester  en  si  beau  che¬ 
min,  passent  plus  oufre,  comme  j’en  ay  ouy  parler  de  plusieurs, 
qu'  ont  ainsi  long-temps  entretenu  leurs  serviteurs  de  si  beaux 
aspects.  Bien-heureux  sont-ils  ceux  qui  s’y  arrestent  aux  pa¬ 
tiences,  sans  se  perdre  par  trop  en  tentation  ;  et  faut  que  celuy 
soit  bien  enchanté  de  vertu,  qui,  en  voyant  une  belle  femme, 
ne  se  gaste  point  les  yeux  ;  ainsi  que  disoit  Alexandre  quel- 
quesfois  à  ses  amis,  que  les  filles  des  Perses  faisoient  grand  mal 

aux  youx  à  ceux  qui  les  regardoient;  et,  pour  ce,  tenant  les 
filles  du  roi  Darius  ses  prisonnières,  jamais  ne  les  saluoit  qu’a¬ 
vec  les  yeux  baissez,  et  encore  le  moins  qu’il  pouvoit,  de  peur 
qu’il  avoit  d’estre  surpris  de  leur  excellente  beauté.  Ce  n’est 
dès-lors  seulement,  mais  d’aujourd'huy ,  qu’entre  toutes  les 
femmes  d’Orient  les  Persiennes  ont  le  los  et  le  prix  d’estre  les 
plus  belles  et  accomplies  en  proportions  de  leur  corps  et  beauté 
naturelle,  gentilles,  propres  en  leurs  habits  et  chaussures,  mes- 
mement,  et  sur  toutes,  celles  de  l’ancienne  et  royale  ville  de 
Seiras,  lesquelles  sont  tellement  loiiées  en  leurs  beautez,  blan¬ 
cheurs  et  plaisantes  civilitez  et  bonne  grâce,  que  les  Mores,  par 
un  antique  et  commun  proverbe,  disent  que  leur  prophète 
Mahomet  ne  voulut  jamais  aller  à  Seiras,  de  crainte  que  s’il  y 
en.«t  veu  une  fois  ces  belles  femmes,  jamais  amprès  sa  mort  son 
aine  no  fust  entrée  en  paradis.  Ceux  qui  y  ont  esté  et  en  ont  es- 
n  it  le  disent  ainsi  ;  en  quoy  on  notera  l’hypocrite  contenance 
de  ce  bon  marault  et  rompu  prophète,  comme  s’il  ne  se  trouvoit 
pas  escrit,  ce  dit  Delon,  en  un  livre  arabe,  intitulé  Des  bonnes 
rouslumes  de  Mahomet,  le  loüant  de  ses  forces  corporelles,  qui 
.se  vantoit  de  pratiquer  et  repasser  ces  onze  femmes  qu’il  avoit 
on  une  mesme  heure  l’une  après  l’autre.  Au  diable  soit  le  ma¬ 
rault!  n’en  parlons  plus  :  quant  tout  est  dit,  je  suis  bien  à  loisir 
d’en  parler.  J’ay  veu  faire  cette  question,  sur  ce  trait  d’.A- 
lexandre  que  je  viens  de  dire,  et  de  Scipion  l’Afriquain,  lequel 
des  deux  acqiiist  plus  grand  louange  de  continence.  Alexandre, 
se  défiant  des  forces  de  sa  chasteté,  ne  voulut  point  voir  ces 
belles  dames  persiennes  :  Scipion,  après  la  prise  de  Carthage  la 
neufve,  vid  cette  belle  fille  espagnole  que  ses  soldats  lui  ame¬ 
nèrent,  et  luy  offrirent  pour  la  part  de  son  butin,  laquelle  estoit 
si  excellente  en  beauté  et  en  si  bel  âge  de  prise,  que  par-tout  où 
elle  passbit  elle  animoit  etadmiroit  les  yeux  de  tous  à  la  regar¬ 
der,  et  Scipion  mesme;  lequel,  l’ayant  saluée  fort  courtoisement, 
s’enquist  de  quelle  ville  d’Espagne  elle  estoit,  et  de  ses  parents. 
11  luy  fut  dit,  entr’autres  choses,  qu’elle  estoit  accordée  à  un 
jeune  homme  nommé  Alucius,  prince  des  Celtibériens,  à  qui  il 
la  rendit,  et  à  ses  pere  et  mere,  sans  la  toucher  ;  dont  il  obligea 
la  dame,  les  parents  et  le  fiancé,  si  bien  qu’ils  se  rendirent  de¬ 
puis  très-affectionnez  à  la  ville  de  Rome  et  à  la  Republique.  Mais 
que  sçait-on  si  dans  son  ame  cette  belle  dame  n’eust  point  désiré 
avoir  esté  un  peu  percée  et  entamée  premièrement  de  Scipion, 
de  luy,  dis-je,  qui  estoit  beau,  jeune,  brave,  vaillant  et  victo- 

rieux?  Possible  que  si  quelque  privé  ou  privée  des  siennes  et 
des  siens  luy  eust  demandé  en  foy  et  conscience  si  elle  ne  l’eust 
pas  voulu,  je  laisse  à  penser  ce  qu’elle  eust  respondu,  ou  fait 
quelque  petite  mine  approchant  de  l’avoir  désiré,  et,  s’il  vous 
plaist,  si  son  climat  d’Espagne  et  son  soleil  couchant,  ne  la  sça- 
voit  pas  rendre,  et  plusieurs  autres  dames  d’aujourd’huy  et  de 
cette  contrée,  belles  et  pareilles  à  elle,  chaudes  et  aspres  à  cela, 
comme  j’en  ay  veu  quantité.  Il  ne  faut  donc  point  douter  si 
cette  belle  et  honneste  fille  fust  esté  requise  et  sollicitée  de  ce 
beau  jeune  homme  Scipion,  qu’elle  ne  l’eust  pris  au  mot,  voire 
sur  l’autel  de  ses  dieux  prophanes.  En  cela  ce  Scipion  a  esté 
certes  loué  d’aucuns  de  ce  grand  don  de  continence  ;  d’autres  il 
en  a  esté  blasmé  ;  car  en  quoy  peut  monstrer  un  brave  et  val- 
leureux  cavallier  la  générosité  de  son  cœur,  qu’envers  une  belle 
et  honneste  dame,  si-non  luy  faire  parestre  par  effet  qu’il  prise 
sa  beauté  et  l’aime  beaucoup,  sans  luy  user  de  ces  respects, 
froideurs,  modesties  et  discrétions  que  j’ay  veu  souvent  appeller, 
à  plusieurs  cavaliers  et  dames,  plutost  sottises  et  faillemenl  de 
cœur  que  vertus.  Non,  ce  n’est  pas  ce  qu’une  belle  et  honneste 
dame  aime  dans  son  cœur,  mais  une  bonne  jouissance,  sage, 
discrète  et  sccrete.  Enfin,  comme  dist  un  jour  une  honneste 
dame  lisant  cette  histoire,  c’estoit  un  sot  que  Scipion,  tout  brave 
et  généreux  capitaine  qu’il  fust,  d’aller  obliger  des  personnes  à 
soy  et  au  party  romain  par  un  si  sot  moyen,  qu’il  eust  pu  faire 
par  un  autre  plus  convenable,  et  mesme  puis  que  c’estoit  un 
butin  de  guerre,  duquel  en  cela  on  doit  triompher  autant  ou 
plus  que  de  toute  autre  chose.  Le  grand  fondateur  de  sa  ville 
ne  fit  pas  ainsi,  quand  les  belles  dames  sabines  furent  ravies,  à 
l’endroit  de  celle  qu’il  eust  pour  sa  part,  et  en  fit  à  son  bon 
plaisir,  sans  aucun  respect  ;  dont  elle  s’en  trouva  bien ,  et  ne 
s’en  soucia  guiéres,  ny  elle  ny  ses  compagnes,  qui  firent  leur 
accord  aussi-tost  avec  leurs  marys  et  ravisseurs,  et  ne  s’en  for¬ 
malisèrent  comme  leurs  pereset  meres,  qui  en  firent  esmouvoir 
grosse  guerre.  Il  est  vray  qu’il  y  a  gens  et  gens,  femmes  et 
femmes,  qui  ne  veulent  accointance  de  tout  le  monde  en  cette 
façon  ;  et  toutes  ne  sont  pareilles  à  la  femme  du  roy  Ortragon, 
l’un  des  roys  gaulois  d’Asie,  qui  fut  belle  en  perfection  ;  et, 
ayant  esté  prise  en  sa  deffaite  par  un  centenier  romain,  et  sol¬ 
licitée  de  son  honneur,  la  trouvant  ferme,  elle  qui  eut  horreur 
de  se  prostituer  à  luy,  et  à  une  personne  si  vile  et  basse,  il  la 
prit  par  force  et  violence,  que  la  fortune  et  advanture  de  guerre 

lui  avoit  donné  par  droit  d’esclavitude  ;  dont  bien  tost  il  s’en 
repentit  et  en  eut  la  vengeance  ;  car  elle  luy  ayant  promis  une 
grande  rançon  pour  .sa  liberté,  et  tous  deux  estants  allez  au  lieu 
assigné  pour  en  toucher  l’argetit,  le  fit  tuer  ainsi  qu’il  le  con- 
loit,  et  puis  l’emporta  et  la  teste  à  son  mary,  auquel  confessa 
librement  que  celuy-là  lui  avoit  violé  véritablement  sa  chasteté, 
mais  qu’elle  en  avoit  eu  la  vengeance  en  cette  façon  :  ce  que 
son  mary  l’approuva  et  l’honora  grandement.  Et,  depuis  ce 
temps-là,  dit  l’histoire,  conserva  son  honneur  jusques  au  der¬ 
nier  de  sa  vie  avec  toute  sainteté  et  gravité  :  enfin  elle  en  eut 
ce  bon  morceau,  fust  qu'il  vint  d’un  homme  de  peu.  Lucrèce 
n’en  fit  pas  de  mesme,  car  elle  n’en  tasta  point,  bien  qu’elle 
fust  sollicitée  d'un  brave  roy  :  en  qiioy  elle  fit  doublement  de  la 
sotte,  de  ne  luy  complaire  sur  le  champ  et  pour  un  peu,  et  de 
se  tuer. 

Pour  tourner  encore  à  Scipion,  il  ne  sçavoit  point  encore  bien 
le  train  de  la  guerre  pour  le  butin  et  pour  le  pillage  ;  car,  à  ce 
que  je  tiens  d’un  grand  capitaine  des  nostres,  il  n’est  telle  viande 
au  monde  pour  cela  qu’une  femme  prise  de  guerre,  et  se  moc- 
quoit  de  plusieurs  autres  ses  compagnons,  qui  recommandoient 
sur  toutes  choses,  aux  assauts  et  surprises  des  villes,  l’honneur 
des  dames,  mesmes  aux  autres  lieux  et  rencontres:  car  elles  ai¬ 
ment  les  hommes  de  guerre  toujours  plus  que  les  autres,  et  leur 
violence  leur  en  fait  venir  plus  d’appetit;  et  puis  on  n’y  trouve 
rien  à  redire,  le  plaisir  leur  en  demeure,  l’honneur  des  marys 
et  d’elles  n’en  est  nullement  honny  ;  et  puis  les  voilà  bien  gas- 
tées!  et  qui  plus  est,  sauvent  les  biens  et  les  vies  de  leurs  marys, 
ainsi  que  la  belle  Eunoe,  femme  de  Bogud  ou  Bocchus,  roi  de 
Mauritanie,  à  laquelle  César  fit  de  grands  biens  et  à  son  mary, 
non  tant,  faut-il  croire,  pour  avoir  suivy  son  party,  comme 
Juba,  roy  de  Bithynie,  celuy  de  Pompée,  mais  parce  que  c’estoit 
une  belle  femme,  et  que  César  en  eut  l’accointance  et  douce 
jouissance.  Tant  d’autres  commoditez  de  ces  amours  y  a-t-il  que 
je  passe  :  et  toutesfois,  ce  disoit  ce  grand  capitaine,  ses  autres 
grands  compagnons  pareils  à  luy,  s’amusants  à  de  vieilles  rou¬ 
tines  et  ordonnances  de  guerre,  veulent  qu’on  garde  l’honneur 
des  femmes,  desquelles  il  faudroit  auparavant  sçavoir  en  secret 
et  en  conscience  l’advis,  et  puis  en  décider  :  ou  possible  sont-ils 
du  naturel  de  notre  Scipion,  lequel,  ne  se  contentant  tenir  de 
celuy  du  chien  de  l’ortolan,  lequel,  quand  j’ay  dit  ci-devant, 
ne  voulant  manger  des  choux  du  jardin,  empesche  que  les  au- 

très  n’en  mangent.  Ainsi  qu’il  lit  à  l’endroit  du  pauvre  Massi- 
nissa,  lequel  ayanr  tant  de  fois  hasardé  sa  vie  pour  luy  et  pour 
le  peuple  romain,  tant  peiné,  sué  et  travaillé  pour  luy  acquérir 
gloire  et  victoire,  il  luy  refusa  et  osta  la  belle  reyno  Sophonisba, 
qu’il  avoit  prise  et  choisie  pour  son  principal  et  précieux  butin  : 
il  la  luy  enleva  pour  l’envoyer  à  Rome  à  vivre  le  reste  de  ses  jours 
en  misérable  esclave,  si  Massinissa  n’y  eust  remédié.  Sa  gloire 
en  fust  esté  plus  belle  et  plus  ample  si  elle  eust  comparu  en  glo¬ 
rieuse  et  superbe  reyne,  femme  de  Massinissa,  et  que  l’on  eust 
dit,  la  voyant  passer  ;  «  Voilà  rune  des  belles  vestiges  des  con- 
«  questes  de  Scypion  ;  »  car  la  gloire  certes  gist  bien  plus  en 
l’apparence  des  choses  grandes  et  hautes,  que  des  basses.  Pour 
lin,  Scipion  en  tout  ce  discours  fit  de  grandes  fautes,  ou  bien  il 
estoit  ennemy  du  tout  du  sexe  féminin,  ou  du  tout  impuissant 
de  le  contenter,  bien  qu’on  die  que  sur  ses  vieux  jours  il  se  mit 
à  faire  l’amour  à  une  des  servantes  de  sa  femme  ;  ce  qu'elle 
comporta  fort  patiemment  pour  des  raisons  qui  se  pourroient  là- 
dessus  alléguer.  Or,  pour  sortir  de  la  digression  que  je  viens 
d’en  faire,  et  pour  rentrer  au  plein  chemin  que  j’avois  laissé,  je 
dis,  pour  faire  fin  à  ce  discours,  que  rien  au  monde  n’est  si  beau 
à  voir  et  regarder  qu’une  belle  femme  pompeusement  habillée, 
ou  délicatement  deshabillée  et  couchée-,  mais  qu’elle  soit  saine, 
nette,  sans  tare,  suros  ny  mallandre,  comme  j’ay  dit.  Le  roy 
François  disoit  qu’un  gentilhomme,  tant  superbe  soit-il,  ne 
sçauroit  mieux  recevoir  un  seigneur,  tant  grand  soit-il,  en  sa 
maison  ou  chasteau,  mais  qu’il  y  opposas!  à  sa  vue  et  première 
rencontre  une  belle  femme  sienne,  un  beau  cheval  et  un  beau 
levrier  :  car,  en  jettant  son  œil  tantost  sur  l’un,  tantost  sur  l’au¬ 
tre,  et  tantost  sur  le  tiers,  il  ne  se  sçauroit  jamais  fascher  en 
cette  maison  ;  mettant  ces  trois  choses  belles  pour  très-plaisantes 
à  voir  et  admirer,  et  en  faisant  cet  exercice  très-agréable.  La 
royne  Isabel  de  Castille  disoit  quelle  prenoit  un  très-grand 
plaisir  de  voir  quatre  choses  :  Hombre  d’armas  en  campo,  obisbo 
pueslo  en  pontifical,  linda  dama  en  la  cama,  y  ladron  en  la 
horca.  C’est-à-dire  ;  «  Un  homme  d’armes  sur  les  champs,  un 
«  évesque  en  son  pontifical,  une  belle  dame  dans  un  lict,  et  un 
«  larron  au  gibet.  » 

J’ay  ouy  raconter  à  feu  M.  le  cardinal  de  Lorraine  le  Grand, 
dernier  décédé,  que,  lorsqu'il  alla  à  Rome  vers  le  pape  Paul  IV, 
pour  rompre  la  tieve  faite  avec  l’empereur,  il  passa  à  Venise, 
où  il  fut  trcs-honorabh'mcnt  receu.  11  n’en  faut  point  douter. 

puis  qu’il  estoit  un  si  grand  favory  d’un  si  grand  roy.  Tout  co 
grand  et  magnifique  sénat  alla  au-devant  de  luy;  et,  passant 
par  le  grand  canal,  où  toutes  les  fenestres  des  maisons  estoient 
bordées  de  toutes  les  femmes  de  la  ville,  et  des  plus  belles,  qui 
estoient  là  accourues  pour  voir  cette  entrée,  il  y  en  eut  un  des 
plus  grands  qui  l’entretenoit  sur  les  allaires  de  l’Estat,  et  luy 
en  parloit  fort  :  mais,  ainsi  qu’il  jettoit  fort  les  yeux  fixement  sili¬ 
ces  belles  dames,  il  luy  dit  en  son  patois  langage  :  «  Wonsei- 
«  gneur,  je  crois  que  vous  ne  m’entendez,  et  avez  raison,  car  il 
«  y  a  bien  plus  de  plaisir  et  différence  de  voir  ces  belles  dames 
«  à  ces  fenestres,  et  se  ravir  en  elles,  que  d’ouyr  parler  un  fa.— 
«  dieux  vieillard  comme  moy,  et  parlast-il  de  quelque  grande 
«  conqueste  à  voslre  advantage.  »  M.  le  cardinal,  qui  n’avoit 
faute  d’esprit  et  do  mémoire,  luy  respondit  de  mot  à  mot  à  tout 
ce  qu’il  avoit  dit;  laissant  ce  bon  vieillard  fort  satisfait  de  luv, 
et  en  admirable  estime  qu’il  eut  de  luy  qui,  pour  s’amuser  à  la 
veuë  de  ces  belles  dames,  il  n’avoit  rien  oublié  ny  obmis  de  co 
qu’il  luy  avoit  dit.  Qui  aura  veu  la  Cour  de  nos  roys  F’rançois 
premier  et  Henry  deuxiesme  et  autres  roys  ses  enfants,  advouora 
liien,  quel  qu’il  soit,  et  eust-il  veu  tout  le  monde,  n’avoir  nen 
veu  jamais  de  si  beau  que  nos  dames  qui  sont  estées  en  leur 
Cour,  et  de  nos  reynes,  leurs  femmes,  meres  et  sœurs;  mais 
plus  belle  chose  encore  eust-il  veu,  ce  dit  quelqu’un,  si  le  grand- 
pere  de  maistre  Gonnin  eust  vescu,  qui,  par  ses  inventions,  il¬ 
lusions  et  sorcelleries  et  enchantements,  les  eust  peu  représen¬ 
ter  devestues  et  nues,  comme  l’on  dit  qu’il  le  fit  une  fois  en 
quelque  compagnie  privée,  que  le  roy  François  luy  commanda; 
car  il  estoit  un  homme  fort  expert  et  subtil  en  son  art;  et  son 
petit-fils,  que  nous  avons  veu,  n’y  entendoit  rien  au  prix  de  luy. 
.le  pense  que  c  -tte  veüe  seroit  aussi  plaisante  comme  fut  jadis 
celle  des  dames  égyptiennes  en  Alexandrie  à  l’accueil  et  récep¬ 
tion  de  leur  grand  dieu  Apis,  au  devant  duquel  elles  alloient  en 
très-grande  cérémonie,  et  levant  leurs  rohbes,  cottes  et  che¬ 
mises,  et  les  retroussant  le  plus  haut  qu’elles  pouvoient,  les 
jambes  fort  eslargies  et  escarquillées,  leur  montroient  leur  cas 
tout-à-fait;  et  puis,  ne  le  revoyant  plus,  pensez  qu’elles  cui- 
doient  l’avoir  bien  payé  de  cela.  Qui  en  voudra  voir  le  conte, 
qu’il  lise  Alexand.  ab  Alexandra,  au  sixiesme  livre  des  Jours 
joviats.  .le  pense  que  telle  veüe  en  estoit  bien  plaisante,  car  pour 
lors  les  dames  d’Alexandrie  estoient  belles,  comme  encor  sont 
aujourd’huy.  Si  les  vieilles  et  laides  faisoient  de  mesme,  passe, 


180 


VIES  DES  DAMES  GALANTES. 

car  la  veiie  ne  se  doit  jamais  estendre  que  sur  le  beau,  et  fuir  le 
laid  tant  que  l’on  peut. 

En  Suisse  les  hommes  et  femmes  sont  pesle  mesle  aux  bains 
et  esluves  sans  faire  aueun  acte  deshonnesle,  et  en  sont  quittes 
en  mettant  un  linge  devant  :  s’il  est  bien  délié,  encor  peut-on 
voir  chose  qui  plaist  ou  desplait,  selon  le  beau  ou  le  laid. 

Avant  que  finir  ce  discours,  si  diray~je  encor  ce  mot.  En 
quelles  tentations  et  récréations  de  veué  pouvoient  entrer  aussi 
les  jeunes  seigneurs,  chevaliers,  gentilshommes,  plébéans  et  au¬ 
tres  Romains,  le  temps  passé  le  jour  que  se  célébroit  la  feste  de 
Flora  à  Rome,  laquelle  on  dit  avoir  esté  la  plus  gentille  et  la 
plus  triomphante  courlisanne  qu’oncques  exerça  le  putanisme 
dans  Rome,  voire  ailleurs!  et  qui  plus  la  recomrnandoit  en  cela, 
c’est  qu’elle  estoit  de  bonne  maison  et  de  grande  lignée;  et, 
pour  ce,  telles  dames  de  si  grande  estoffe  volontiers  plaisent 
plus,  et  la  rencontre  en  est  plus  excellente  que  des  autres.  Aussi 
cette  dame  Flora  eut  cela  de  bon  et  de  meilleur  que  Lays,  qui 
s’abandonnoit  à  tout  le  monde  comme  une  bagasse,  et  Flora, 
aux  grands;  si  bien  que  sur  le  seuil  de  sa  porte  elle  avoit  mis 
cet  escriteau  :  «  Roys,  princes,  dictateurs,  consuls,  censeurs, 
«  pontifes,  questeurs,  ambassadeurs,  et  autres  grands  seigneurs, 
«  entrez,  et  non  d’autres.  »  Lays  se  faisoittousjours  payer  avant 
la  main,  et  Flora  point,  disant  quelle  faisait  ainsi  avec  les  grands 
afin  qu’ils  fissent  de  mesme  avec  elle  comme  grands  et  illustres, 
et  aussi  qu’une  femme  d’une  grande  beauté  et  haut  lignage  sera 
tousjours  autant  estimée  qu'elle  sera  prise  :  et  si  ne  prenait  si 
non  ce  qu’on  luy  donnoit,  disant  que  toute  dame  gentille  de¬ 
vait  faire  plaisir  à  son  amoureux  pour  amour,  et  non  pour  ava¬ 
rice,  d’autant  que  toutes  choses  ont  certain  prix,  fors  l’amour. 
Pour  fin,  en  son  temps  elle  fit  si  gentiment  l’amour,  et  se  fit  si 
bravement  servir,  que  quand  elle  sortoit  du  logis  quelquesfois 
pour  se  promener  en  ville,  il  y  avoit  assez  à  parler  d’elle  pour 
un  mois,  tant  pour  sa  beauté,  ses  belles  et  riches  parures,  ses 
superbes  façons,  sa  bonne  grâce,  que  pour  la  grande  suite  des 
courtisans  et  serviteurs,  et  grands  seigneurs  qui  estaient  avec 
die,  et  qui  la  suivoient  et  accompagnoient  comme  vrays  es¬ 
claves,  ce  qu’elle  enduroit  fort  patiemment  ;  et  les  ambassa¬ 
deurs  estrangers,  quand  ils  s’en  retournoient  en  leurs  provinces, 
se  plaisoient  plus  à  faire  des  contes  de  la  beauté  et  singularité 
de  la  belle  Flora  que  de  la  grandeur  de  la  république  de  Rome, 
et  sur-tout  üe  sa  grande  libéralité,  contre  le  naturel  pourtant 

de  telles  dames;  mais  aussi  estoit-elle  outre  le  commun,  puis¬ 
qu’elle  estoit  noble.  Enfin  elle  mourut  si  riche  et  si  opulente, 
que  la  valeur  de  son  argent,  meubles  et  joyaux,  estoit  suffisante, 
pour  refaire  les  murs  de  Rome,  et  encor  pour  desengager  la  Ré¬ 
publique.  Elle  fit  le  peuple  romain  son  héritier  principal,  et 
pour  ce  luy  fut  édifié  dans  Rome  un  temple  très-somptueux, 
qui  de  Flora  fut  appelé  Florian. 

La  première  feste  que  l’empereur  Galba  célébra  jamais  fut 
celle  de  l’amoureuse  Flora  en  laquelle  estoit  permis  aux  Ro¬ 
mains  et  Romaines  de  faire  toutes  les  desbauches,  deshonnes- 
tetez,  sallauderies  et  desbordements  à  l’envy  dont  se  pourraient 
adviser;  en  sorte  que  l’on  estimoit  la  plus  sainte  et  la  plus  gal- 
lante  celle  qui,  ce  jour-là,  faisait  plus  de  la  dissolue  et  de  la 
deshonneste  et  débordée.  Pensez  qu’il  n’y  avoit  ny  fiscaigne 
(que  les  chambrières  et  esclaves  mores  dansent  les  dimanches  à 
Malthe  en  pleine  place  devant  le  monde),  ny  sarabande  qui  en 
approchast,  et  qu’elles  n’y  oublioient  ny  mouvement  ny  remue¬ 
ments  lascifs,  ny  gestes  paillards,  ny  tordions  byzarres;  et  qui 
en  pouvoit  escogiter  de  plus  dissolus  et  débordez,  tant  plus 
gallante  estoit  la  dame  ;  d’autant  que  telle  opinion  estoit  parmi 
les  Romains,  que,  qui  alloit  au  temple  de  cette  déesse  en  habit 
et  geste  et  façon  plus  lascive  et  paillarde,  auroit  mesme  grâce 
et  opulents  biens  que  Flora  avoit  eu.  Vrayment  voilà  de  belles 
opinions  et  belle  solemnisation  de  testes;  aussi  estoient-ils 
peyens  :  là-dessus  ne  faut  douter  si  elles  y  oublioient  nul  genre 
de  lasciveté,  et  si  long-  temps  avant  ces  bonnes  dames  estu- 
dioient  leurs  leçons,  ny  plus  ny  moins  que  les  nostres  à  appren¬ 
dre  un  ballet,  et  si  elles  estaient  alfectionnées  en  cela.  Les  jeu¬ 
nes  hommes,  voire  les  vieux,  y  estaient  bien  autant  empressez 
à  voir  et  contempler  telles  lascives  simagrées.  Si  telles  se  pou- 
voient  représenter  parmy  nous,  le  monde  en  feroit  bien  son 
proflit  en  toutes  sortes;  et  pour  estre  à  telles  veües  le  monde 
se  tueroit  de  la  presse.  Il  y  a  assez-là  à  gloser  qui  voudra  ;  je  le 
laisse  aux  bons  galands  :  qu’on  lise  Suetone,  Pausanias  grec  et 
Manilius  latin,  aux  livres  qu’ils  ont  fait  des  dames  illustres,  fa¬ 
meuses  et  amoureuses,  on  verra  tout.  Ce  conte  encor,  et  puis 
plus. 

U  se  lit  que  les  Lacédémoniens  allèrent  une  fois  pour  mettre 
le  siège  devant  Messene,  à  quoy  les  Mecéniens  les  prévindrent, 
car  ils  sortirent  d’abord  sur  eux  les  uns  et  les  autres,  tirèrent  et 
coururent  à  Lacédémone,  pensant  la  surprendre  et  la  piller  ce- 

pendant  qu’ils  s’amusoient  devant  leur  ville;  mais  ils  furent  va¬ 
leureusement  repoussés  et  chassés  par  les  femmes  qui  estoient 
demeurées  :  ce  que  sçachants,  les  Lacédémoniens  rebroussèrent 
chemin  et  tournèrent  vers  leur  ville  ;  mais  de  loin  ils  découvrent 
leurs  femmes  toutes  en  armes,  qui  avoient  donné  la  chasse, 
dont  ils  furent  en  alarme  ;  mais  elles  se  firent  aussi-tost  à  eux 
recognoistre,  et  leur  racontèrent  leur  fortune,  dont  ils  se  mii  ent 
de  joie  à  les  baiser,  embrasser  et  caresser,  de  telle  sorte  que, 
perdants  toute  honte,  et  sans  avoir  la  patience  d’oster  les  ar¬ 
mes,  ny  eux  ny  elles,  leur  firent  cela  bravement  en  mesme 
place  qu’ils  les  rencontrèrent,  où  l’on  put  voir  choses  et  autres, 
et  ouyr  un  plaisant  son  et  clicquetis  d'armes  et  d’autre  chose; 
en  mémoire  de  quoy  ils  firent  bastir  un  temple  et  simulacre  à 
la  déesse  Vénus,  qu’ils  appelèrent  Vénus  l'armée,  au  contraire 
de  tous  les  autres,  qui  la  peignent  toute  nue.  Voilà  une  plaisante 
cohabitation,  et  un  beau  sujet  de  peindre  Vénus  armée,  et  l’ap¬ 
peler  ainsi!  11  se  voit  souvent  parmi  les  gens  de  guerres,  mes- 
mes  aux  prises  de  villes  par  assauts,  force  soldats  tous  armés 
jouir  des  femmes,  n’ayant  le  luisir  et  la  patience  de  se  désar¬ 
mer  pour  passer  leur  rage  et  appétit,  tant  ils  sont  tentez;  mais 
de  voir  le  soldat  armé  habiter  avec  la  femme  armée,  il  s’en  void 
peu.  Il  faut  là-dessus  songer  le  plaisir  qui  s’en  peut  ensuivre,  et 
quel  plus  grand  pouvoir  estre  en  ce  beau  mystère,  ou  pour 
l’action,  ou  pour  la  veuë,  ou  pour  la  sonnerie  des  armes.  Cela 
gist  en  l’imagination  qu’on  en  pourroit  faire,  tant  pour  les  agents 
que  pour  les  arregardants  qui  estoient  là  pour  lors.  Or  c’est  as¬ 
sez,  faisons  fin  ;  j’eusse  fait  ce  discours  plus  ample  de  plusieurs 
exemples,  mais  je  craignois  que,  pour  estre  trop  lascif,  j’en 
eusse  encouru  mauvaise  réputation. 

Si  faut-il  qu’après  avoir  tant  loué  les  belles  femmes,  que  je 
fasse  le  conte  d’un  Espagnol  qui,  voulant  mal  à  une  femme,  me 
la  dépeignit  un  jour  comme  il  falloist,  et  me  dit  :  Senor,  vieja; 
es  como  lo  lampada  azeiniunada  d’iglesia,  y  de  hechura  del  ar- 
mario  larga  y  des  vayada,  el  color  y  geslo  como  mascara  mal 
pintada,  el  lalle  como  una  campana  à  mola  de  molino,  la  visla 
como  idolo  del  tiempo  antiquo,  el  andar  y  vision  d'una  antigua 
fantasma  de  la  noche,  que  lanlo  luviessc,  cnconlrar  la  de  no- 
che,  como  ver  una  mandagora.  lesus,  lesus,  Bios  me  libre  de 
su  malencuenlro ,  no  se  contenta  de  tener  ensu  casa  por  huesped 
al  provisor  de  obispo,  ny  se  contenta  con  la  demasiada  con¬ 
versation  del  vicario,  ny  del  guardian,  ny  de  la  amislad  an- 

(igua  del  deen,  sino  que  agora  de  mievo  alomado  al  que  pide 
para  las  animas  de  purgatorio,  paracabar  su  negra  vida. 
C'est-à-dire  :  «  Voyez-là  ;  elle  est  comme  une  lampe  vieille  et 
«  toute  graisseuse  d'huile  d’église;  de  forme  et  façon,  elle  res- 
«  semble  un  armoire  grand  et  vague  et  mal  basti  ;  la  couleur 
«  et  la  grâce  comme  d’un  masque  mal  peint  ;  la  taille  comme 
«  une  cloche  de  monastère  ou  meule  de  moulin;  le  visage 
«  comme  d’un  idole  du  temps  passé  ;  le  regard  et  l’aller  comme 
«  un  fantosme  antique  qui  va  de  nuict  :  de  sorte  que  je  crain- 
«  drois  autant  de  la  rencontrer  de  nuict  comme  de  voir  une 
«  mandragore.  Jésus!  Jésus!  Dieu  m’en  garde  de  telle  rencon- 
«  tre!  Elle  ne  se  contente  pas  d’avoir  pour  hoste  ordinaire  chez 
«  soy  le  proviseur  de  l’evesque,  ny  se  contente  de  la  démesurée 
«  conversation  du  vicaire,  ny  de  la  continue  visite  du  gardien, 
«  ny  de  l’ancienne  amitié  du  doyen,  sinon  qu’à  cette  heure  de 
«  nouveau  elle  a  pris  en  main  celui  qui  demande  pour  les  âmes 
«  du  Purgatoire,  et  ce  pour  achever  sa  noire  vie.  »  Voilà  com¬ 
ment  l’Espagnol,  qui  a  si  bien  dépeint  les  trente  beautez  d’une 
dame,  comme  j’ay  dit  ci-dessus  en  ce  discours,  quand  il  veut, 
la  sçay  bien  déprimer. 

DISCOURS  TROISIÈME. 


Sur  la  beauté  de  la  belle  jambe  et  de  la  vertu  qu’elle  a. 


Entre  plusieurs  belles  beautez  que  j’ay  veu  louer  quelques  fois 
parmi  nous  autres  courtisans,  et  autant  propres  à  attirer  l’a¬ 
mour,  c’est  qu’on  estime  fort  une  belle  jambe  à  une  belle  dame, 
dont  j’ay  veu  plusieurs  dames  en  avoir  gloire,  et  soin  de  les 
avoir  et  entretenir  belles.  Entre  autres,  j’ay  ouy  raconter  d’une 
très-grande  princesse  de  par  le  monde,  que  j’ay  cogneu,  laquelle 
aimoit  une  de  ses  dames  par-dessus  toutes  les  siennes,  et  la  favo- 
risoit  par-dessus  les  autres,  seulement  parce  qu’elle  luy  tiroit 
ses  chausses  si  bien  tendues,  et  en  accommodoit  la  greve,  et  met¬ 
tait  si  proprement  la  jarretière,  et  mieux  que  toute  autre,  de 
sorte  qu’elle  estoit  fort  avancée  auprès  d’elle,  mesme  luy  fit  de 
grands  biens  :  et  par  ainsi,  sur  cette  curiosité  qu’elle  avoit  d’en¬ 
tretenir  ainsi  sa  jambe  belle,  faut  penser  que  ce  n’estoit  pour  la 
cacher  sous  sa  juppe,  ny  son  cotillon  ou  sa  robbe,  mais  pour  en 
faire  parade  quelques  fois  avec  de  beaux  calleçons  de  toille  d’or 
et  d’argent,  ou  d’autre  estoffe,  très-proprement  et  mignonne- 
raent  faits,  qu’elle  portait  d’ordinaire  :  car  l’on  ne  se  plaist  point 
tant  en  soy,  que  l’on  n’en  veuille  faire  part  à  d’autres  de  la  veüe 
et  du  reste.  Cette  dame  aussi  ne  se  pouvoit  pas  excuser  en  di¬ 
sant  que  c’ estoit  pour  plaire  à  son  mary,  comme  la  pluspart 
d’elles  le  disent,  et  mesmes  les  vieilles,  quand  elles  se  font  si 
pimpantes  et  gorgiases,  encores  qu’elles  soient  vieilles;  mais 
cette-cy  estoit  veufve  ;  il  est  vray  que  du  temps  de  son  mary 
elle  faisoit  de  mesme,  et  pour  ce  ne  voulut  discontinuer  par 
amprès,  l’ayant  perdu.  J’ay  cogneu  force  belles,  honnestes  da¬ 
mes  et  filles,  qui  sont  autant  curieuses  de  tenir  ainsi  précieuses 
et  propres  et  gentilles  leurs  belles  jambes  ;  aussi  elles  en  ont 
raison,  car  il  y  gist  plus  de  lasciveté  qu’on  ne  pense.  J’ay  ouy 
parler  d’une  très-grande  dame,  du  temps  du  roy  François,  et 
très-belle,  laquelle,  s’estant  rompu  une  jambe,  et  se  l’estant 
faitte  rabiller,  elle  trouva  qu’elle  n’estoit  pas  bien,  et  estoit  de- 

meurée  toute  torte  :  elle  fut  si  résolue,  qu’elle  se  la  fît  rompre 
une  autre  fois  au  rabilleur,  pour  la  remettre  en  son  point,  comme 
auparavant,  et  la  rendre  aussi  belle  et  aussi  droite.  Il  y  en  eut 
quelqu’une  qui  s’en  esbabit  fort;  mais  à  celle  une  autre  belle 
dame  fort  entendue  fît  response  et  lui  dit  :  «  A  ce  que  je  vois, 
«  vous  ne  savez  pas  quelle  vertu  amoureuse  porte  en  soy  une 
«  belle  jambe.  » 

—  J’ay  cogneu  aulresfois  une  fort  belle  et  honneste  fille  de  par 
le  monde,  laquelle  estant  fort  amoureuse  d’un  grand  seigneur, 
pour  l’attirer  à  soy,  et  en  escroquer  quelque  bonne  pratique,  et 
n’y  pouvant  parvenir,  un  jour,  estant  en  une  allée  de  parc,  et  le 
voyant  venir,  elle  fit  semblant  que  sa  jarretière  lui  tomboit; 
et,  se  mettant  un  peu  à  l’escart,  haussa  sa  jambe,  et  se  mita  ti¬ 
rer  sa  chausse  et  rabiller  sa  jarretière.  Ce  grand  seigneur  l’ad- 
visa  fort,  et  en  trouva  la  jambe  très-belle,  et  s’y  perdit  si  bien, 
que  cette  jambe  opéra  en  luy  plus  que  n’avoit  fait  son  beau  vi  - 
sage;  jugeant  bien  en  soy  que  ces  deux  belles  colonnes  souste- 
noient  un  beau  bastiment;  et  depuis  l’advoua-t-il  à  sa  maistresse, 
qui  en  disposa  après  comme  elle  voulut.  Notez  cette  invention 
et  gentille  façon  d’amour. 

—  J’ay  ouy  parier  aussi  d’une  belle  et  honneste  dame,  sur 
tout  fort  siiirituelle,  de  plaisante  et  bonne  humeur,  laquelle  se 
faisant  un  jour  tirer  sa  chausse  à  son  vallet-de-chambre,  elle 
luy  demanda  s’il  n’entroit  point  pour  cela  en  rutli,  tentation  et 
concupiscence  (1)  :  encore  dit-elle  et  franchit  le  mot  tout  outre. 
Le  vallet,  pensant  bien  dire,  pour  le  respect  qu’il  luy  portoit, 
respondit  que  non.  Elle  soudain,  haussant  la  main,  luy  donna 
un  grand  soufflet.  «  Allez,  dit-elle,  vous  ne  me  servirez  jamais 
«  plus;  vous  estes  un  sot,  je  vous  donne  vostre  congé.  »  Il  y  a 
force  vallels  de  filles  aujourd’hui  qui  ne  sont  si  continents,  en 
levant,  habillant  et  chaussant  leurs  maistres.ses  :  il  y  a  aussi  dc.s 
gentilshommes  qui  n’eussent  fait  ce  trait,  voyant  un  si  bel  appas. 

Ce  n’est  d’aujourd’huy  seulement  que  l’on  a  estimé  la  beauté 
des  belles  jambes  et  beaux  pieds,  car  c’est  une  mesnie  chose  ; 
mais,  du  temps  des  Romains,  nous  lisons  que  Lucius  Vitellius, 
pere  de  l’empereur  Vitellius,  estant  fort  amoureux  de  Messaline, 
et  désirant  estre  en  giace  avec  son  mary  par  son  moyen,  la  pria 


(1)  On  en  a  dit  autant  de  Mademoiselle,  cousine  germaine  de  Louis  XIV, 
à  cela  près  qu’à  ceux  de  ses  pages  à  qui  ses  charmes  donnaient  de  la  tenta¬ 
tion  elle  donnait  quelques  louis  pour  pouvoir  se  satisfaire  ailleurs. 

un  jour  de  luy  faire  cet  honneur  de  luy  accorder  un  don.  L’em- 
periere  luy  demanda  ;  «  Et  quoy  ?  —  C’est,  madame,  dit-il,  qu’il 
«  vous  plaise  qu’un  jour  je  vous  deschausse  vos  escarpins.  » 
Messaline,  qui  estoit  toute  courtoise  pour  ses  sujets,  ne  luy  vou¬ 
lut  refuser  cette  grâce-,  et  l’ayant  deschaussée,  en  garda  un  es¬ 
carpin  et  le  porta  toujours  sur  soy  entre  la  chemise  et  la  peau, 
le  baisant  le  plus  souvent  qu’il  pouvoit,  adorant  ainsi  le  beau 
pied  de  sa  dame  par  l’escarpin,  puisqu’il  ne  pouvoit  avoir  à  sa 
disposition  le  pied  naturel  ny  la  belle  jambe.  Vous  avez  le  Mi¬ 
lord  d’Angleterre  des  Cent  Nouvelles  de  la  Reyne  de  Navarre, 
qui  porta  de  mesme  le  gand  de  sa  maisiresse  à  son  costé,  et  si 
bien  enrichy.  J’ai  cogneu  force  gentilshommes  qui,  premier  que 
porter  leur  bas  de  soye,  prioient  les  dames  et  maistresses  de  les 
essayer  et  les  porter  devant  eux  quelques  huictou  dix  jours,  du 
plus  que  du  moins,  et  puis  les  porloient  en  très-grand  vénéra¬ 
tion  et  contentement  d'esprit  et  de  corps. 

—  J’ay  cogneu  un  seigneur  de  par  le  monde,  qui,  estant  sur 
la  mer  avec  une  grande  dame  des  plus  belles  du  monde,  qui, 
voyageant  par  son  pays,  et  d’autant  que  ses  femmes  estoient  ma¬ 
lades  de  la  marette,  et  par  ce  très-mal  disposées  pour  la  servir, 
le  bonheur  fut  pour  luy  qu’il  fallut  qu’il  la  couchast  et  levast; 
mais  en  la  couchant  et  levant,  la  chaussant  et  deschaussant,  il 
en  devint  si  amoureux  qu’il  s’en  cuida  désespérer,  encor  qu’il 
luy  fust  proche  :  comme  certes  la  tentation  en  est  par  trop  ex- 
tresme,  et  il  n’y  a  nul  si  mortifié  qui  ne  s’en  esmeust.  Nous  li¬ 
sons  de  Poppea  Sabina,  femme  de  Néron,  qui  estoit  la  plus  fa¬ 
vorite  des  siennes,  laquelle,  outre  qu’elle  fut  la  plus  profuse  en 
toutes  sortes  de  superflu'itez,  d’ornements,  de  parures,  de  pom¬ 
pes  et  de  ses  coustrements  d’habits,  elle  portait  des  escarpins  et 
pianelles  toutes  d’or.  Cette  curiosité  ne  tendoit  pas  pour  cacher 
sa  jambe  ny  son  pied  à  Néron,  son  cocu  de  mary  :  luy  seul  n’en 
avoit  pas  tout  le  plaisir  ny  la  veüe,  il  y  en  avoit  bien  d’autres. 
Elle  pouvoit  bien  avoir  cette  curiosité  pour  elle,  puisqu’elle  fai- 
soit  ferrer  les  pieds  de  ses  juments  qui  traisnoient  son  coche  de 
fers  d’argent.  M.  Saint  Jerosme  reprend  bien  fort  une  dame  de 
son  temps  qui  estoit  trop  curieuse  de  la  beauté  de  sa  jambe,  par 
ces  propres  mots  :  «  Par  la  petite  botine  brunette,  et  bien  tirée 
«  et  luisante,  elle  sert  d’appeau  aux  jeunes  gens,  et  d’amorces 
«  par  le  son  des  bouclettes.  »  Pensez  que  c’estoit  quelque  façon 
de  chaussure  qui  couroit  de  ce  temps-là,  qui  estoit  par  trop  af- 
fetée,  et  peu  séante  aux  prudes  femmes.  La  chaussure  de  ces 

botine.s  est  encore  aujourd’huy  en  usage  parmy  les  dames  de 
Turquie,  et  des  plus  grandes  et  plus  chastes.  J’ay  veu  discourir 
et  faire  question  quelle  jambe  estoit  plus  tentative  et  attrayante, 
ou  la  nue  ou  la  couverte  et  chaussée.  Plusieurs  croyent  qu’il  n’y 
a  que  le  naturel,  mesme  quand  elle  est  bien  faite  au  tour  de  la 
perfection  et  selon  la  beauté  que  dit  l’Espagnol  que  j’ay  dit  cy- 
devant,  et  qu’elle  est  bien  blanche,  belle  et  bien  polie,  et  mons- 
trée  à  propos  dans  un  beau  lict  ;  car  autrement,  si  une  dame  la 
vouloit  monstrer  toute  nue  en  marchant  ou  autrement,  et  des 
souliers  aux  pieds,  quand  bien  elle  seroit  la  plus  pompeusement 
habillée  du  monde,  elle  ne  seroit  jamais  trouvée  bien  décente  ny 
belle  ;  comme  une  qui  seroit  bien  chaussée  d’une  belle  chaussure 
de  soye  de  couleur  ou  de  fillet  blanc,  comme  on  fait  à  Fleurence 
pour  porter  l’esté,  dont  j’ay  veu  d’autresfois  nos  dames  en  por¬ 
ter  avant  le  grand  usage  que  nous  avons  eu  depuis  des  chausses 
de  soye;  et  après  faudrait  qu’elle  fust  tirée  et  tendue  comme  la 
peau  d’un  tabourin,  et  puis  attachée  ou  avec  esguillettes  ou  au¬ 
trement,  selon  la  volonté  et  l'humeur  des  dames  :  puis  faut  ac¬ 
compagner  le  pied  d’un  bel  escarpin  blanc,  et  d’une  mule  de  ve¬ 
lours  noir  ou  d’autre  couleur,  ou  bien  d’un  beau  petit  patin,  tant 
bien  fait  que  rien  plus,  comme  j’en  ay  veu  porter  à  une  très- 
grande  dame  de  par  le  monde,  des  mieux  faits  et  plus  mignon- 
nement.  En  quoy  faut  adviser  aussi  la  beauté  du  pied;  car  s’il 
est  par  trop  grand  il  n’est  plus  beau  ;  s’ü  est  par  trop  petit,  il 
donne  mauvaise  opinion  et  signifiance  de  sa  dame,  d’autant  qu’on 
dit  'pclil  pied  grand  c..,  ce  qui  est  un  peu  odieux  :  mais  il  faut 
qu’il  soit  un  peu  médiocre,  comme  j’en  ay  veu  plusieurs  qui  en 
ont  porté  grandes  tentations,  et  mesmes  quand  leurs  dames  le 
faisoient  sortir  et  paroistre  à  demy  hors  du  cotillon,  et  le  faisoient 
remuer  et  frétiller  par  certains  petits  tours  et  remuements  las¬ 
cifs,  estant  couverts  d’un  beau  petit  patin  peu  hégé,  et  d’un  es¬ 
carpin  blanc,  pointu  et  point  quarré  par  le  devant,  et  le  blanc 
est  le  plus  beau.  Mais  ces  petits  patins  et  escarpins  sont  pour 
les  grandes  et  hautes  femmes,  non  pour  les  courtaudes  et  na- 
büttes,  qui  ont  leurs  grands  chevaux  de  patins  liégés  de  deux 
pieds  :  autant  vaudrait  voir  remüer  cela  comme  la  massue  d’un 
géant  ou  la  marotte  d’un  fou.  D’une  autre  chose  aussi  se  doit 
bien  garder  la  dame,  de  ne  déguiser  son  sexe,  et  ne  s’habiller  en 
garçon,  soit  pour  une  mascarade  ou  autre  chose  ;  car,  encor 
qu’elle  oust  la  plus  belle  jambe  du  monde,  elle  s’en  monstre  dif¬ 
forme,  d’autant  qu’il  faut  que  toutes  choses  ayentleur  propriété 

et  leur  séance;  tellement  qu’en  demenlant  leur  sexe,  défigurent 
du  tout  leur  beauté  et  gentillesse  naturelle.  Voilà  pourquoy  il 
n’est  bien-séant  qu’une  femme  se  garçonne  pour  se  faire  mons- 
trer  plus  belle,  si  ce  n’est  pour  se  gentiment  adoniser  d'un  beau 
bonnet  avec  la  plume  à  la  Guelfe  ou  Gibeline  attachée,  ou  bien 
au-devant  du  front,  pour  ne  trancher  ny  de  l’un  ny  de  l'autre, 
comme  depuis  peu  de  temps  nos  dames  d’aujourd’huy  l'ont  mis 
en  vogue  :  mais  pourtant  à  toutes  il  ne  sied  pas  bien  ;  il  faut  en 
avoir  le  visage  poupin  et  fait  exprès,  ainsi  que  l’on  a  vu  à  nos- 
tre  reyne  de  Navarre,  qui  s’en  accommodoit  si  bien,  qu’à  voir  le 
visage  seulement  adonisé,  on  n’eust  sceu  juger  de  quel  sexe  elle 
tranchoit,  ou  d’un  beau  jeune  enfant,  ou  d’une  très-belle  dame 
qu’elle  estoit. 

Dont  il  me  souvient  qu’une  de  par  le  monde  que  j’ay  cogneue, 
qui,  la  voulant  imiter  sur  l’age  de  vingt-cinq  ans,  et  de  par  trop 
haute  et  grande  taille,  hommasse  et  nouvellement  venue  à  la 
Cour,  pensant  faire  de  la  galante,  comparut  un  jour  en  la  salle 
du  bal,  et  ne  fut  sans  estre  fort  regardée  et  assez  brocardée,  jus- 
ques  au  Roy  qui  en  donna  aussi-tost  sa  sentence,  car  il  disoit 
des  mieux  de  son  royaume,  et  dit  qu’elle  ressembloit  fort  bien 
une  balteleuse,  ou,  pour  dire  plus  proprement,  de  ces  femmes 
en  peinture  que  l’on  porte  de  Flandres,  et  que  l’on  met  au-de¬ 
vant  des  cheminées  d’hostellerie  et  cabarets  avec  des  fleustes 
d'Allemant  au  bec-,  si  bien  qu’il  luy  fit  dire,  si  elle  comparessoit 
plus  en  cet  habit  et  contenance,  qu’il  luy  feroit  signifier  de  por¬ 
ter  sa  fleute  pour  donner  l’aubade  et  récréation  à  la  noble  com¬ 
pagnie.  Telle  guerre  lui  fit-il,  autant  pour  ce  que  celte  coiffure 
lui  séoit  mal,  que  pour  haine  qu’il  portoit  à  son  mary.  Voilà 
pourquoy  tels  déguisements  ne  siezenl  bien  à  toutes  dames;  car 
quand  bien  cette  reyne  de  Navarre,  qui  est  la  plus  belle  du 
monde,  se  fust  voulu  autrement  déguiser  de  son  bonnet,  elle 
n’eust  jamais  comparu  si  belle  comme  elle  est,  et  n’eust  peu  : 
aussi,  qu’auroit-elle  sceu  prendre  forme  plus  belle  que  la  sienne, 
car  de  plus  belles  n’en  pouvoit-elle  prendre  ny  emprunter  de 
tout  le  monde?  Et  si  elle  eust  voulu  monstrer  sa  jambe,  que  j’ay 
ouy  dire  à  aucunes  de  ses  femmes,  et  la  peindre  pour  la  plus 
belle  et  mieux  faite  du  monde,  autrement  qu’en  son  naturel,  ou 
bien  estant  chaussée  proprement  sous  ses  beaux  habits,  on  ne 
l’eusl  jamais  trouvée  si  belle.  Ainsi  faut-il  que  les  belles  dames 
comparoissent  et  fassent  monstre  de  leurs  beautez. 

—  J’ay  lu  dans  un  livre  espagnol,  intitulé  el  Viagedel  Prin- 

cipe  (1),  qui  fut  celui  que  le  roy  d’Espagne  fit  en  ses  Pays-Bas 
du  temps  de  l'empereur  Charles  son  père,  entr’autres  beaux  re¬ 
cueils  qu’il  receut  parmi  ses  riches  et  opulentes  villes,  ce  fut  de 
la  reine  d'Hongrie  en  sa  belle  ville  de  Bains,  dont  le  proverbe 
fut  ;  Mas  brava  que  las  fiestas  de  Bains  (2).  Entre  autres  magni¬ 
ficences  fut  que,  durant  le  siège  d’un  chasteau  qui  fut  battu  en 
feinte,  et  assiégé  en  forme  de  place  de. guerre  (je  le  descris 
ailleurs),  elle  fit  un  jour  un  festin,  sur  tous  autres,  à  l’Empereur 
son  bon  frère,  à  la  reyne  Eleonor  sa  sœur,  au  Roy  son  nepveu, 
et  à  tous  les  seigneurs,  chevaliers  et  dames  de  la  Cour.  Sur  la  fin 
du  festin  comparut  une  dame,  accompagnée  de  six  nymphes 
oréades,  vestues  à  l’antique,  à  la  nymphale  et  mode  de  la  vierge 
chasseresse,  toutes  vestues  d’une  toile  d’argent  et  vert,  et  un 
croissant  au  front,  tout  couvert  de  diamants,  qu’ils  sembloient 
imiter  la  lueur  de  la  lune,  portant  chacune  son  arc  et  ses  flèches 
en  la  main,  et  leurs  carquois  fort  riches  au  costé,  leurs  botines 
de  mesme  toile  d’argent,  tant  bien  tirées  que  rien  plus.  Et  ainsi 
entrèrent  en  la  salle,  menans  leurs  chiens  après  elles,  et  présen¬ 
tèrent  à  l’empereur,  et  luy  mirent  sur  sa  table  toute  sorte  de  ve¬ 
naison  enpaste,  qu’elles  avoient  prise  en  leur  chasse.  Et,  après, 
vint  Palès,  la  déesse  des  pasteurs,  avec  six  nymphes  napées, 
vestues  toutes  de  blanc  de  toille  d’argent,  avec  les  garnitures  de 
mesme  en  la  teste,  toutes  couvertes  de  perles;  et  àvoient  aussi 
des  chausses  de  pareille  toille  avec  l’escarpin  blanc,  qui  por¬ 
tèrent  de  toute  sorte  de  laitage,  et  1(!  posèrent  devant  l’Empe¬ 
reur.  Puis,  pour  la  troisième  bande,  vint  la  déesse  Pomona.  avec 
ses  nymphes  nayades,  qui  portèrent  le  dernier  service  dufruict. 
Celte  déesse  estoit  la  fille  de  donna  Beatrix  Pacheco,  comtesse 
d’Antremont,  dame  d’honneur  de  la  reyne  Eleonor,  laquelle  pou- 
voit  avoir  alors  que  neuf  ans.  C’est  celle  qui  est  aujourd’hui  ma¬ 
dame  l’admirale  de  Chaslillon,  que  M.  l’admirai  espousa  en  se¬ 
condes  nopces;  laquelle  fille  et  déesse  apporta,  avec  ses  com¬ 
pagnes,  toutes  sortes  de  fruicts  qui  se  pouvoient  alors  trouver, 
car  c’estoit  en  esté,  des  plus  beaux  et  des  plus  exquis,  et  les 
présenta  à  l’Empereur  avec  une  harangue  si  éloquente,  si  belle, 
et  prononcée  de  si  bonne  grâce,  qu’elle  s’en  fit  fort  aimer  et  ad¬ 
mirer  de  l’Empereur  et  de  toute  l’assemblée,  veu  son  jeune  âge, 
que  dès  lors  on  présagea  qu’elle  seroit  ce  qu’elle  est  aujourd’huy. 


(1)  Le  voyage  du  Prince. 

(2)  Plus  magnifique  que  les  testes  de  Bains. 

une  belle,  sage,  honneste,  vertueuse,  habile  et  spirituelle  dame. 
Elle  estoil  pareillement  habillée  à  lanymphale  comme  les  autres, 
vestue  de  toilles  d'argent  et  blanc,  chaussée  de  mesme,  et  garnie 
à  la  teste  de  force  pierreries  ;  mais  c’estoient  toutes  esraeraudes, 
pour  représenter  en  partie  la  couleur  du  fruict  qu’elles  appor- 
toient  •  et  outre  le  présent  du  fruict,  elle  en  fit  un  à  l’Empereur 
et  au  roy  d’Espagne  d’un  rameau  de  victoire  tout  esmaillé  de 
verd,  les  branches  toutes  chargées  de  grosses  perles  et  pierre¬ 
ries,  ce  qui  estoit  fort  riche  à  voir  et  inestimable;  à  la  reyne 
Eléonor  un  esvantail,  avec  un  mirouer  dedans,  tout  garni  de 
pierreries  de  grande  valeur.  Certes  celte  princesse  et  reyne 
d'Hongrie  monstroit  bien  qu’elle  estoit  une  honneste  dame  en 
tout,  et  quelle  savoit  son  entregent  aussi  bien  que  le  mestier  de 
la  guerre;  et,  à  ce  que  j’ay  ouy  dire,  l’Empereur  son  frère avoit 
un  grand  contentement  et  soulagement  d’avoir  une  si  honneste 
sœur,  et  digne  de  luy.  Or,  l’on  me  pourroit  objecter  pourquoy 
j’ay  fait  celle  disgression  en  forme  de  discours.  C’est  pour  dire 
que  toutes  ces  filles  qui  avoient  joué  ces  personnages,  avoient 
esté  choisies  et  prises  pour  les  plus  belles  d’entre  toutes  celles 
des  reynes  de  France  et  de  Hongrie  et  madame  de  Lorraine,  qui 
estoient  françoises,  italiennes,  flamandes,  allemandes  et  lorrai¬ 
nes;  parmy  lesquelles  n’y  avoit  faute  de  beauté;  et  Dieu  sait  si 
la  reyne  d’Hongrie  avoit  esté  curieuse  d’en  choisir  de  plus  belles 
et  de  meilleure  grâce.  Madame  de  Fontaine-Chalandry,  qui  est 
encore  en  vie,  en  sauroit  bien  que  dire,  qui  estoit  lors  fille  de 
la  reyne  Eléonor,  et  des  plus  belles  :  on  l’appeloit  aussi  la  belle 
Torcy,  qui  m’en  a  bien  conté.  Tant  il  y  a  que  je  tiens  d’elle  et 
d’ailleurs,  que  les  seigneurs,  gentilshommes  et  cavaliers  de  cette 
cour  s’amusèrent  à  regarder  et  contempler  les  belles  jambes, 
grèves  et  beaux  petits  pieds  de  ces  dames  ;  car,  vestues  ainsi  à  la 
nymphale,  elles  estoient  courtement  habillées  et  en  pouvoient 
faire  une  très-belle  monstre,  plus  que  de  leurs  beaux  visages 
qu’ils  pouvaient  voir  tous  les  jours,  mais  non  leurs  belles  jam¬ 
bes;  dont  aucuns  en  vindrent  plus  amoureux  par  la  veue  et 
monstre  d’icelles  belles  jambes,  que  non  pas  de  leurs  belles 
faces;  d’autant  qu’au  dessus  des  belles  colonnes  coustumière- 
ment  il  y  a  de  belles  corniches  de  frize,  de  beaux  architraves, 
riches  chapiteaux,  bien  polis  et  entaillés.  Si  faut-il  que  je  fasse 
encor  cette  digression  et  que  j’en  passe  ma  fantaisie,  puisque 
nous  sommes  sur  les  feintes  et  représentations.  Quasi  en  mesme 
temps  que  ces  belles  festes  se  faisaient  es  Pays-Bas,  et  surtout  à 

Bains,  sur  la  réception  du  roy  d’Espagne,  se  fit  l’entrée  du  roy 
Henry,  tournant  de  visiter  son  pays  de  Piedmont  et  ses  garni¬ 
sons  à  Lyon,  qui  certes  fut  des  belles  et  plus  triomphantes,  ainsi 
que  j’ay  ouy  dire  à  d’honnestes  dames  et  gentilshommes  de  la 
Cour  qui  y  estoient.  Or,  si  cette  feinte  et  représentation  de 
Diane  et  de  sa  chasse  fut  trouvée  belle  en  ce  royal  festin  de  la 
reyne  d’Hongrie,  il  s’en  fit  une  à  Lyon  qui  fut  bien  autre  et 
mieux  imitée;  car,  ainsi  que  le  Roy  marchoit,  venant  à  rencon¬ 
trer  un  grand  obélisque  à  l’antique  à  costé  de  la  main  droite,  il 
rencontra  de  mesme  un  préau  ceint,  sur  le  grand  chemin,  d’une 
muraille  de  quelque  peu  plus  de  six  pieds  de  hauteur,  et  ledit 
préau  aussi  haut  de  terre,  lequel  avoit  esté  distinctement  rem- 
ply  d’arbres  de  moyenne  fustaye,  entreplantez  de  taillis  espais 
et  <à  force  de  touffes  d’autres  petits  arbrisseaux,  avec  aussi  force 
arbres  fruitiers.  Et  en  cette  petite  forest  s’esbattoient  force  petits 
cerfs  tous  en  vie,  biclfcs,  chevreuils,  toutefois  privez.  Et  lor.s 
Sa  Majesté  enlrouyt  aucuns  cornets  et  trompes  sonner,  et  tout 
aussitost  apperceut  venir,  au  travers  ladite  forest,  Diane  chas¬ 
sant  avec  ses  compagnes  et  vierges  forestières,  elle  tenant  à  la 
main  un  riche  arc  turquois,  avec  sa  trousse  pendant  au  costé, 
accoutrée  en  atours  de  nymphe,  h  la  mode  que  l’antiquité  nous 
la  représente  encore  ;  son  corps  estoit  vestu  avec  un  demy  bas  à 
six  grands  lambeaux  ronds  de  toile  d’or  noire,  semée  d’estoiles 
d’argent,  les  manches  et  le  demeurant  de  satin  cramoisy,  avec 
profilure  d’or,  troussée  jusques  à  demy  jambe,  découvrant  sa 
belle  jambe  et  greve,  et  ses  bottines  à  l’antique  de  satin  cramoisy, 
couvertes  de  perles  en  broderie  :  ses  cheveux  estoient  entrelacés 
de  gros  cordons  de  riches  perles,  avec  quantité  de  pierreries  et 
joyaux  de  grand  valeur;  et  au  dessus  du  front  un  petit  croissant 
d’argent,  brillant  de  menus  petits  diamants;  car  d’or  ne  fust 
esté  si  beau  ny  si  bien  représentant  le  croissant  naturel,  qui  est 
clair  et  argentin. 

Ses  compagnes  estoient  accoutrées  de  diverses  façons  d’habits 
et  de  taffetas  rayez  d’or,  tant  plein  que  vuide,  le  tout  à  l'an¬ 
tique,  et  de  plusieurs  autres  couleurs  à  l’antique,  entrcmeslées 
tant  pour  la  bizarreté  que  pour  la  gayté  ;  les  chausses  et  bot¬ 
tines  de  satin;  leurs  testes  adornées  de  mesme  à  la  nym[)hale, 
avec  force  perles  et  pierreries.  Aucunes  conduisoient  des  limiers 
et  petits  lévriers,  es[)aigneuls  et  autres  chiens,  en  laisse  avec  des 
cordons  de  soye  blanche  et  noire,  couleurs  du  roy  pour  l’amour 
d’une  dame  du  nom  de  Diane  qu’il  aimoit  :  les  autres  accom- 

pagnoient  et  faisoient  courre  les  chiens  courants  qui  faisoient 
grand  bruit.  Les  autres  portaient  de  petits  dards  de  bresil,  le  fer 
doré  avec  de  petites  et  gentilles  houppes  pendantes,  de  soye 
blanche  et  noire,  les  cornets  et  trompes  mornées  d’or  et  d’argent 
pendantes  en  cscharpes  à  cordons  de  fil  d’argent  et  soye  noire. 
Et  ainsi  qu’elles  apperceurent  le  Roy,  un  lion  sortit  du  bois, 
qui  esloit  privé  et  fait  de  longue  main  à  cela,  qui  se  vint  jetter 
aux  pieds  de  la  dite  déesse,  lui  faisant  feste;  laquelle,  le  voyant 
ainsi  doux  et  privé,  le  prit  avec  un  gros  cordon  d’argent  et  de 
soye  noire,  et  sur  l’heure  le  ’présenta  au  Roy,  et  s’approchant 
avec  le  lion  jusque  sur  le  bord  du  mur  du  préau  joignant  le 
chemin,  et  à  un  pas  près  de  Sa  Majesté,  lui  offrit  ce  lion  par  un 
dixain  en  rime,  tel  qu’il  se  faisait  de  ce  temps,  mais  non  pour¬ 
tant  trop  mal  limée  et  sonnante;  et  par  icelle  rime,  qu’elle  pro¬ 
nonça  de  fort  bonne  grâce,  sous  ce  lion  doux  et  gracieux  luy 
ofîroit  sa  ville  de  Lyon,  toute  douce,  gracieuse,  et  humiliée  à  ses 
lüix  et  commandements.  Cela  dit  et  fait  de  fort  bonne  grâce, 
Diane  et  toutes  ses  compagnes  luy  firent  une  humble  révérence, 
qui,  les  ayant  toutes  regardées  et  saluées  de  bon  œil,  monslrant 
qu’il  avo'it  très-agréable  leur  chasse,  et  les  en  remerciant  de 
bon  cœur,  se  partit  d’elles  et  suivit  son  chemin  de  son  entrée. 
Or  notez  que  cette  Diane  et  toutes  ses  belles  compagnes  estoient 
les  plus  apparentes  et  belles  femmes  mariées,  veufves  et  filles 
de  Lyon,  où  il  n’y  en  a  point  de  faute,  qui  joüerent  leurs  mys¬ 
tères  si  bien  et  de  si  bonne  sorte,  que  la  pluspart  des  princes, 
seigneurs,  gentilshommes  et  courtisans,  en  demeurèrent  fort 
ravis,  .le  vous  laisse  à  penser  s’ils  en  avoient  raison.  Madame  de 
Valentinois,  dite  Diane  de  Poictiers,  que  le  Roy  servoit,  au  nom 
de  laquelle  cette  chasse  se  faisoit,  n’en  fut  pas  moins  contente, 
et  en  aima  toute  sa  vie  fort  la  ville  de  Lyon;  aussi  estoit-elle 
leur  voisine,  à  cause  de  la  duché  de  Valentinois  qui  en  est  fort 
proche.  Or,  puis  que  nous  sommes  sur  le  plaisir  qu’il  y  a  de 
voir  une  belle  jambe,  il  faut  croire,  comme  j’ay  ouy  dire,  que 
non  le  Roy  seulement,  mais  tous  ces  gallants  de  la  Cour,  prirent 
un  beau  et  merveilleux  plaisir  à  contempler  et  mirer  celles  de 
ces  belles  nymphes  si  folastrement  accoutrées  et  retroussées, 
qu’elles  en  donnoient  autant  ou  plus  de  tentation  pour  monter 
au  second  estage,  que  d’admiration  et  de  sujet  à  loüer  une  si 
gentille  invention. 

Pour  laisser  donc  notre  digression  et  retourner  où  je  Pavois 
prise,  je  dis  que  nous  avons  veu  faire  en  nos  Cours  et  représenter 

par  nos  Reynes,  et  principalement  par  la  Reyne-mere,  de  fort 
gentils  ballets;  mais  d’ordinaire,  entre  nous  autres  courtisans, 
nous  jettions  nos  yeux  sur  les  pieds  et  jambes  des  dames  qui  les 
représentoient,  et  prenions  par  dessus  très  grand  plaisir  leur  voir 
porter  leurs  jambes  si  gentiment,  et  demener  et  frétiller  leurs 
pieds  si  affettement  que  rien  plus;  jcar  leurs  robbes  et  cottes 
estoient  bien  plus  courtes  que  de  l’ordinaire,  mais  non  pourtant 
si  bien  à  la  nymphale  que  de  l’ordinaire,  ny  si  hautes  comme  il 
le  falloit  et  qu’on  eust  désiré  ;  néantmoins  nos  yeux  s'y  baissoient 
un  peu,  et  mesme  lorsqu’on  dansoit  la  volte,  qui,  en  faisant  vo¬ 
leter  la  robbe,  monstroit  toujours  quelque-chose  agréable  à  la 
veuë,  dont  j’en  ay  veu  plusieurs  s’y  perdre  et  s’en  ravir  entr’eux- 
mesmes.  Ces  belles  dames  de  Sienne,  au  commencement  de  la 
révolte  de  leur  ville  et  république,  firent  trois  bandes  des  plus 
belles  et  des  plus  grandes  dames  qui  fussent;  chacune  bande 
montoit  à  mille,  qui  estoit  en  tout  trois  mille,  l’une  veslue  de 
taffetas  violet,  l’autre  de  blanc,  et  l’autre  incarnat;  toutes  ha¬ 
billées  à  la  nymphale  d'un  fort  court  accoustrement,  si-bien  qu’à 
plein  elles  monstroient  la  belle  jambe  et  belle  greve;  et  firent 
ainsi  leur  monstre  par  la  ville  devant  tout  le  monde,  et  même 
devant  M.  le  cardinal  de  Ferrare  et  M.  de  Thermes,  lieutenants- 
généraux  de  nostre  roy  Henry  ;  toutes  résolues,  et  promettant  de 
mourir  pour  la  république  et  pour  la  France,  et  toutes  prestes 
de  mettre  la  main  à  l’œuvre  pour  la  fortification  de  la  ville, 
comme  desja  elles  avoient  la  fascine  sur  l’espaule;  ce  qui  rendit 
en  admiration  tout  le  monde.  Je  mets  ce  conte  ailleurs,  où  je 
parle  des  femmes  généreuses;  car  il  louche  l'un  des  plus  beaux 
traits  qui  fut  jamais  fait  parmy  galantes  dames.  Pour  ce  coup  je 
me  contenteray  de  dire  que  j’ay  ouy  raconter  à  plusieurs  gentils¬ 
hommes  et  soldats,  tant  français  qu’estrangers,  mesmes  à  aucuns 
de  la  ville,  que  jamais  chose  du  monde  plus  belle  ne  fut  veüe,  à 
cause  qu’elles  estoient  toutes  grandes  dames,  et  principales  cita¬ 
dines  de  ladite  ville,  les  unes  plus  belles  que  les  autres,  comme 
l'on  sçait  qu’en  cette  ville  la  beauté  n’y  manque  point  parmy  les 
dames,  car  elle  y  est  très-commune;  mais  s’il  faisoit  beau  voir 
leur  beau  visage,  il  faisoit  bien  autant  beau  voir  et  contempler 
leurs  belles  jambes  et  grèves,  par  leurs  gentilles  chaussures  tant 
bien  tirés  et  accommodées,  comme  elles  sçavent  très-bien  faire, 
et  aussi  qu’elles  s’estoient  fait  faire  leurs  robes  fort  courtes  à  la 
nymphale,  afin  de  plus  légèrement  marcher,  ce  qui  tentoit  et 
eschaulfoit  les  plus  refroidis  et  mortifiés;  et  ce  qui  faisoit  bien 

autant  de  plaisir  aux  regardants,  estoit  que  les  visages  estoient 
bien  veus  toujours  et  se  pouvoient  voir,  mais  non  pas  ces  belles 
jambes  et  grèves.  Et  ne  fut  sans  raison  qui  inventa  cette  forme 
d’habiller  à  la  nymphale;  car  elle  produisit  beaucoup  de  bons 
aspects  et  belles  œillades;  car  si  l’accoustreinent  en  est  court, 
il  est  fendu  par  les  costez,  ainsi  que  nous  voyons  encor  par  ces 
belles  antiquitez  de  Rome,  qui  en  augmente  davantage  la  vue 
lascive.  Mais  aujourd'huy  les  belles  dames  et  lilles  de  l’isle  de 
Sio,  quoi  et  qui  les  rend  aimables?  certes  ce  sont  bien  leurs 
beautez  et  leurs  gentillesses,  mais  aussi  leurs  gorgiases  façons  de 
s'habiller,  et  surtout  leurs  robbes  fort  courtes,  qui  monstrent  à 
plein  leurs  belles  jambes  et  belles  grèves  et  leurs  pieds  affettez 
et  bien  chaussés.  Surquoy  il  me  souvient  (ju’une  fois  à  la  Cour, 
une  dame  de  fort  belle  et  riche  taille,  contemplant  une  belle  et 
magnifique  tapisserie  de  chasse  où  Diane  et  toute  sa  bande  de 
vierges  chasseresses  y  estoient  fort  naifvement  représentées,  et 
toutes  veslues  montroient  leurs  beaux  pieds  et  belles  jambes,  elle 
avoit  une  de  ses  compagnes  auprès  d’elle,  qui  estoit  de  fort  basse 
et  petite  taille,  qui  s'amusoit  aussi  à  regarder  avec  elle  icelle  ta¬ 
pisserie;  elle  lui  dit  :  «  lia!  petite,  si  nous  nous  habillions  toutes 
«  de  celte  façon,  vous  le  perdriez  comptant,  et  n’auricz  grand 
'!  avantage,  car  vos  gros  patins  vous  decouvriroient,  et  n'auriez 
«  jamais  telle  grâce  en  vostre  marcher,  ni  à  monstrer  voslre 
«  jambe,  comme  nous  autres  qui  avons  la  taille  grande  et  haute  : 
«  par  quoy  il  vous  faudroit  cacher  et  ne  paroistre  guère.  Re- 
«  merciez  donc  la  saison  et  les  robbes  longues  que  nous  portons, 
«  qui  vous  favorisent  beaucoup  et  qui  vous  couvrent  vos  jambes 
«  si  dextrement,  qu'elles  ressemblent,  avec  vos  grands  et  hauts 
«  patins  d’un  pied  de  hauteur,  plustot  une  massue  qu’une  jambe, 
«  car  qui  n’auroit  de  quoy  se  battre  il  ne  faudroit  que  vous  cou- 
«  per  une  jambe  et  la  prendre  par  le  bout,  et  du  costé  de  vostre 
«  pied  chaussé  et  enté  dans  vos  patins,  et  on  feroit  rage  de  bien 
«  battre.  »  Cette  dame  avoit  beaucoup  de  sujet  de  dire  de  telles 
paroles,  car  la  plus  belle  jambe  du  monde,  si  elle  est  ainsi  en¬ 
châssée  dans  ces  gros  patins,  elle  perd  du  tout  sa  beauté,  d’au¬ 
tant  que  ce  gros  pied  bot  luy  rend  une  difformité  par  trop  grande, 
car  si  le  pied  n’accompagne  la  jambe  en  belle  chaussure  et  gen¬ 
tille  forme,  tout  n’en  vaut  rien.  Pourquoy  les  dames  qui  pren¬ 
nent  ces  gros  et  grands  lourdauts  de  patins  pensent  embellir  et 
enrichir  leurs  tailles  et  par  elles  s’en  faire  mieux  aimer  et  pa¬ 
roistre;  mais  de  leur  costé  elles  appauvrissent  leur  belle  jambe 

et  belle  greve,  qui  vaut  bien  autant  en  son  naturel  qu’une  grande 
taille  contrefaite.  Aussi,  le  temps  passé,  le  beau  pied  portoituno 
telle  lasciveté  en  soy,  que  plusieurs  dames  romaines  prudes  et 
chastes,  au  moins  qui  le  vouloient  contrefaire,  et  encore  aujour- 
d’huy  plusieurs  autres  en  Italie,  tà  l’imitation  du  vieux  temps, 
font  autant  de  scrupule  de  le  monstrer  au  monde  comme  leur 
visage,  et  le  cachent  sous  leurs  grandes  robbes  le  plus  qu’elles 
peuvent  afin  qu’on  ne  les  voye  pas,  et  conduisent  en  leur  mar¬ 
cher  si  sagement,  discrètement  et  compassément,  qu’il  ne  passe 
jamais  devant  la  robbe.  Cela  est  bon  pour  celles  qui  sont  confites 
en  prud’hommie  ou  semblance,  et  qui  ne  veulent  point  donner 
de  tentation;  nous  leur  devons  cette  obligation,  mais  je  croy 
que,  si  elles  avoient  la  liberté,  elles  feroient  monstre  et  du  pied 
et  de  la  jambe  et  d’autres  choses.  Aussi  qu’elles  veulent  mons¬ 
trer  à  leurs  marys,  par  certaine  hypocrisie  et  ce  petit  scrupule, 
qu’elles  sont  dames  de  bien  :  d'ailleurs  je  m’en  rapporte  à  ce  qui 
en  est. 

Je  sçay  un  gentilhomme  fort  galant  et  honneste,  qui,  pour 
avoir  veu  A  Rheims,  au  sacre  du  roy  dernier,  la  belle  jambe, 
chaussée  d’un  bas  de  soie  blanc,  d’une  belle  et  grande  dame 
veufve  et  de  haute  taille,  par  dessous  les  eschaffaux  que  l’on  fai 
pour  les  dames  à  voir  le  sacre,  en  devint  si  épris,  que  depuis  il 
se  cuida  dés('spérer  d’amour;  et  ce  que  n’avoit  peu  faire  le  beau 
visage,  la  belle  jambe  et  la  belle  greve  le  firent  :  aussi  cette  dame 
méritoit  bien  en  toutes  ses  belles  parties  de  faire  mourir  un  hon¬ 
neste  gentilhomme.  J’en  ay  tant  cogneu  d’autres  pareils  en  ceste 
humeur.  Tant  y  a,  pour  fin,  ainsi  que  j’ay  veu  tenir  par  maxime 
à  plusieurs  gallants  courtisans  mes  compagnons,  la  monstre  d’une 
belle  jambe  et  d’un  beau  pied  estre  fort  dangereuse  et  ensorceler 
les  yeux  lascifs  à  l’amour;  et  je  m’estonne  que  plusieurs  bons 
cscrivains,  tant  de  nos  poètes  qu’autres,  n’en  ont  escrit  des 
loüanges  comme  ils  ont  fait  d’autres  parties  de  leur  corps.  De 
moy,  j’en  eusse  écrit  davantage;  mais  j’aurois  peur  que,  pour 
trop  loüer  ces  parties  du  corps,  l’on  m’objectasl  que  je  ne  me 
souciasse  gueres  des  autres,  et  aussi  qu’il  me  faut  escrire  d’au¬ 
tres  sujets,  et  ne  m’est  permis  de  m’arrester  tant  sur  un.  Par- 
quoy  je  fais  fin  en  disant  ce  petit  mot  ;  «  Pour  Dieu,  Mesdames, 
«  ne  soyez  si  curieuses  à  vous  faire  paroistre  grandes  de  taille 
»  et  vous  monstrer  autres,  que  vous  n’advisiés  à  la  beauté  de  vos 
«  jambes,  lesquelles  vous  avez  belles,  au  moins  aucunes;  mais 
O  vous  en  gastez  le  lustre  par  ces  hauts  patins  et  grands  chevaux. 

«  Certes  il  vous  en  faut  bien  ;  mais  si  démesurément,  vous  en 
«  dégoustez  le  monde  plus  que  vous  ne  pensez.  » 

Sur  ce  discours  louera  qui  voudra  les  autres  beautez  de  la 
dame,  comme  ont  fait  plusieurs  poètes;  mais  une  belle  jambe, 
une  greve  bien  façonnée  et  un  beau  pied,  ont  une  grande  faveur 
et  pouvoir  à  l’empire  d’amour. 


DISCOURS  IV. 

Sur  les  femmes  mariées,  les  veufves  et  les  filles;  sçavoir  desquelles  les  unes 
sont  plus  portées  à  l'amour  que  les  autres. 


INTRODUCTION. 

Moy  e.stant  un  jour  à  Madrid  à  la  cour  d'Espagne,  et  disrou- 
rant  avec  une  fort  honneste  dame,  comme  il  arrive  d’ordinaire, 
selon  la  coutume  du  pays,  elle  me  vint  faire  celte  demande  : 
Quai  era  mayor  fuego  d’amor,  el  de  la  biuda,  el  de  la  casada, 
O  de  la  liija  moça?  c’est-à-dire,  quel  estoit  le  plus  grand  feu,  ou 
celuy  de  la  veufve,  ou  de  la  mariée,  ou  de  la  fille  jeune.  Après 
luy  avoir  dit  mon  advis,  elle  me  dit  le  sien  en  telles  paroles  ;  Lo 
que  me  parece  desla  cosa  es,  que  antique  las  moças  con  el  hevor 
de  la  sangre  se  disponen  a  querer  mucho,  no  deve  scr  lanio 
corne  lo  que  quieren  las  casadas  y  biudas,  con  la  grand  expe- 
riencia  del  négocia.  Esta  rason  deve  ser  nalural,  como  lo  serin 
del  que  por  baver  nacido  cicgo,  de  la  perfection  de  la  luz,  no 
puede  judiciar  de  ella  con  lanio  desseo  corne  el  que  vida,  y  fue 
privado  de  la  insla',  ce  qui  sonne  en  français  :  «  Ce  qui  me 
«  semble  de  cette  chose  est  qu’encore  que  les  filles,  avec  cette 
«  grande  ferveur  de  sang,  soient  disposées  d'aimer  fort,  toutc- 
«  fois  elles  n’aiment  point  tant  comme  les  femmes  mariées  et  les 
«  veufves,  par  une  grande  expérience  de  l’affaire;  et  la  raison 
«  naturelle  y  est  en  cela,  d’autant  qu’un  aveugle  né,  et  qui  dès 
«  sa  naissance  est  privé  de  la  veuë,  il  ne  la  peut  tant  desirer 
«  comme  celuy  qui  en  a  jou'i  si  doucement,  et  après  l’a  perdue.  » 
Puis  adjousta  :  Que  con  menas  pena  se  abstienne  d'una  cosa  la 
persona  que  nunca  supo,  que  aquella  que  vive  enamorada  del 
guslo  passado;  ce  qui  signifie  :  «  D’autant  qu’avec  moins  de 
«  peine  on  s’abstient  d’une  chose  que  l’on  n’a  jamais  tasté,  que 

«  de  celle  que  l’on  a  aimé  et  esprouvé.  »  Voilà  les  raisons  qu’en 
alléjïuait  cette  dame  sur  ce  sujet. 

Or  le  vénérable  et  docte  Bocace,  parmy  ses  questions  de  son 
Philocoppe  (1),  en  la  neufiesme,  fuit  celle-l<à  mesme  :  De  laquelle 
(de  ces  trois,  de  la  mariée,  de  la  veufve  et  de  la  fille,  l’on  se  doit 
iplutost  rendre  amoureux  pour  plus  heureusement  conduire  son 
idesir  à  effect.  Bocace  respond,  par  la  bouche  de  la  Reyne  qu’il 
•introduit  parlante,  que,  combien  que  ce  soit  très-mal  fait,  et  con- 
ttre  Dieu  et  sa  conscience,  de  desiier  la  femme  mariée,  qui  n’est 
inullement  à  soy,  mais  subjecte  à  son  mary,  il  est  fort  aisé  d’en 
•venir  à  bout,  et  non  pas  de  la  fille  et  veufve,  quoy  que  telle 
amour  soit  périlleuse,  d’autant  que  ]ilus  on  souffle  le  feu  il  s’al- 
ilume  davantage,  autrement  il  s’esteint.  Aussi  toutes  les  choses 
ifaillent  en  les  usant,  fors  la  luxure,  qui  en  augmente.  Mais  la 
veufve,  qui  a  été  longtemps  sans  tel  elîect,  ne  le  sent  quasi 
point,  et  ne  s’en  soucie  non  plus  que  si  jamais  elle  n’cust  eslé  ma¬ 
riée,  et  est  plus-tost  reschauffée  de  la  mémoire  que  de  la  concu¬ 
piscence.  Et  la  pucelle,  qui  ne  sçait  et  ne  connoist  encore  ce  que 
c’est,  si-non  par  imagination,  le  souhaite  tièdement.  Mais  la  ma¬ 
riée,  eschaullée  plus  que  les  autres,  desire  souvent  venir  en  ce 
point,  dont  quelquesfois  elle  en  est  outragée  de  paroles  par  son 
mary  et  bien  battue;  mais,  désirant  s’en  venger  (car  il  n’y  a  rien 
de  si  vindicatif  que  la  femme,  et  mesme  par  cette  chose),  le  fait 
cocu  à  bon  escient,  et  en  contente, son  esprit  :  et  aussi  que  l'on 
s'ennuye  à  manger  tousjours  d’une  mesme  viande  ;  mesme  les 
grands  seigneurs  et  dames  bien  souvent  délaissent  les  bonnes  et 
délicates  viandes  pour  en  prendre  d’autres.  Davantage,  quand 
aux  Allés,  il  y  a  trop  de  peine  et  consommation  de  temps,  pour 
les  réduire  et  convertir  à  la  volonté  des  hommes  :  et  si  elles  ai¬ 
ment,  elles  ne  sçavent  qu’elles  aiment.  Mais,  aux  veufves,  l’an¬ 
cien  feu  aisément  reprend  sa  force,  leur  faisant  desirer  aussi-tost 
ce  que  par  longue  discontinuation  de  temps  elles  avoient  oublié, 
et  leur  tarde  de  retourner  et  parvenir  à  tel  effect,  regrettant  le 
temps  perdu  et  les  longues  nuicts  passées  froidement  dans  leurs 
lits  de  viduité  peu  eschaufl'ées. 

Sur  ces  raisons  de  cette  reyne  parlante,  un  certain  gentil¬ 
homme,  nommé  Ferrament,  respondil  à  la  Reyne,  et  laissant  les 
femmes  mariées  à  part,  comme  estant  aisées  à  esbranler  sans 
user  de  grands  discours,  pour  dire  le  contraire,  reprend  celuy 


(1)  Roman  de  Boccace  traduit  par  Adrien  Sevin. 


DISCOURS  IV.  19a 

des  filles  et  des  veufvcs,  et  maintient  la  fille  estre  plus  ferme  en 
amour  que  non  pas  la  veufve  ;  car  la  veufve,  qui  a  ressenty  par 
le  passé  les  secrets  d’amour,  n’aime  jamais  fermement,  ains  en 
doute  et  leqtement,  désirant  promptement  l’un,  puis  l’aulre,  no 
sachant  auquel  elle  se  doive  conjoindre  pour  son  plus  srand 
profit  et  honneur  :  et  quelquesfois  ne  veut  aucun  des  deux,  ainsi 
vacille  en  sa  délibération,  et  la  passion  amoureuse  n’y  peut 
prendre  pied  ny  fermeté.  Mais  tout  le  contraire  se  rencontre  en 
la  pucelle,  et  toutes  telles  choses  lui  sont  inconnues  ;  laquelle 
ne  tend  seulement  qu’à  faire  un  amy  et  y  mettre  toute  sa  pen¬ 
sée,  après  l’avoir  bien  choisi,  et  luy  complaire  en  tout,  croyant 
que  ce  luy  est  un  très-grand  honneur  d’estre  ferme  en  son 
amour;  et  attend  avec  une  ardeur  plus  grande  les  choses  cpii 
n’ont  jamais  esté  ny  veues  d’elle,  ny  ouyes,  ny  esprouvées,  et 
souhaite  beaucoup  plus  que  les  autres  femmes  expérimentées  de 
voir,  ouyr  et  esprouver  toutes  choses.  Aussi  le  désir  qu’elle  a 
de  voir  choses  nouvelles  la  maistrise  fort  :  elle  s’enquiert  à  cel¬ 
les  qui  sont  expérimentées,  lesquelles  luy  augmentent  le  feu 
davantage  ;  et  par  ainsi  elle  désire  la  conjonction  de  celuy 
qu’elle  a  fait  seigneur  de  sa  pensée.  Celte  ardeur  ne  se  rencon¬ 
tre  pas  en  la  veufve,  d’autant  qu’elle  y  a  desjà  passé. 

Or  la  reyne  de  Bocace,  reprenant  la  parole,  et  voulant  mettre 
fin  à  cette  question,  conclud  que  la  veufve  est  plus  soigneuse  du 
plaisir  d’amour  cent  fois  cpie  la  pucelle,  d’autant  que  la  pucelle 
veut  garder  chèrement  sa  virginité  et  son  pucelage,  \eu  cpie  tout 
son  honneur  y  consiste  ;  joint  que  les  pucelles  sont  naturelle¬ 
ment  craintives,  et  mesmes  en  ce  fait  mal-habiles,  et  ne  sont 
pas  pro[)res  à  trouver  les  inventions  et  commoditez  aux  occa¬ 
sions  qu’il  faut  pour  tels  elTects.  Ce  qui  n’est  pas  ainsi  en  la 
veufve,  qui  est  desjà  fort  exercée,  hardie  et  rusée  en  cet  art, 
ayant  desjà  donné  et  aliéné  ce  que  la  pucelle  attend  de  donner  : 
ce  qui  est  occasion  ([u’elle  ne  craint  d’estre  visitée  ou  accusée 
[lar  quelque  signal  de  bresche  :  elle  connoist  mieux  les  sécrétés 
voyes  pour  parvenir  à  son  attente.  Au  reste,  la  pucelle  craint 
ce  premier  assaut  de  virginité,  car  il  est  à  d’aucunes  quelques¬ 
fois  plus  ennuyeux  et  cuisant  que  doux  et  plaisant;  ce  que  les 
veufves  ne  craignent  point,  mais  s’y  laissent  aller  et  couler  très- 
doucement,  quand  bien  l’assaillant  seroit  des  plus  rudes  :  et  ce 
plaisir  est  contraire  à  plusieurs  autres,  duquel  dès  le  premier 
coup  on  s’en  ra.ssasie  le  plus  souvent,  et  se  passe  légèrement; 
mais  en  cetluy-cy  l’alfoction  du  retour  eu  croist  tousjours.  l’ar- 

quoy  la  veufve,  donnant  le  moins,  et  qui  la  donne  souvent,  est 
cent  fois  plus  libérale  que  la  pucelle,  à  qui  il  convient  abandon¬ 
ner  sa  très-chère  chose,  à  quoy  elle  songe  mille  fois.  C’est  pour- 
quoy,  conclud  la  Reyne,  il  vaut  mieux  s’adresser  à  la  teufve 
qu’à  la  fille,  estant  plus  aisée  à  gagner  et  corrompre. 


ARTICLE  PREMIER. 


De  l’amour  des  femmes  mariées. 


Or  maintenant,  pour  prendre  et  déduire  les  raisons  de  Bocace, 
et  les  esplucher  un  peu,  et  discourir  sur  icelles,  selon  les  dis¬ 
cours  que  j’en  ay  veu  faire  aux  honnestes  gentilshommes  et  da¬ 
mes  sur  ce  sujet,  comme  l’ayant  bien  expérimenté,  je  dis  qu’il 
ne  faut  douter  nullement  que,  qui  veut  tost  avoir  joüissance 
d’un  amour,  il  se  faut  adresser  aux  dames  mariées,  sans  que 
l’on  s’en  donne  grande  peine  et  que  l'on  consomme  beaucoup 
de  temps;  d’autant  que,  comme  dit  Boccace,  tant  plus  on  attise 
un  feu  et  plus  il  se  fait  ardent.  Ainsi  est-il  de  la  femme  mariée, 
laquelle  s’eschauffe  si  fort  avec  son  mary,  que,  luy  manquant 
de  quoy  esteindre  le  feu  qu’il  donne  à  sa  femme,  il  faut  bien 
qu’elle  emprunte  d’ailleurs,  ou  qu’elle  brusle  toute  vive.  J'ay 
connu  une  dame  assez  grande,  et  de  bonne  sorte,  qui  disoit  une 
fois  à  son  amy,  qui  me  l’a  conté,  que  de  son  naturel  elle  n’es- 
toit  aspre  à  cette  besogne  tant  que  l’on  diroit  bien  (mais  qui 
sait?),  et  que  volontiers  aisément  bien  souvent  elle  s’en  passe- 
roit,  n’estoit  que  son  mary,  la  venant  attiser,  et  n’estant  assez 
suffisant  et  capable  pour  luy  amortir  sa  chaleur,  qu’il  luy  ren- 
doit  si  grande  et  si  chaude  qu’il  falloit  qu’elle  courust  au  secours 
à  son  amy  ;  encore,  ne  se  contentant  de  luy  bien  souvent,  se 
retiroit  seule,  ou  en  son  cabinet,  ou  en  son  lit,  et  là  toute  seule 
passoitsa  rage  tellement  quellement,  ou  à  la  mode  lesbienne,  ou 
autrement  par  quelque  autre  artifice;  voire  jusques-là,  disoit- 
elle,  que,  n’eust  esté  la  honte,  elle  s’en  fust  fait  donner  par  les 
premiers  qu’elle  eust  trouvés  dans  une  salle  du  bal,  à  l’escart  ou 
sur  des  degrez,  tant  elle  estoit  tourmentée  de  cette  mauvaise  ar- 

deur.  Semblable  en  cela  aux  juments  qui  sont  sur  les  confins  de 
l’Andalousie,  lesquelles  devenant  si  chaudes ,  et  ne  trouvant 
leurs  estalons  pour  se  faire  saillir,  se  mettent  leur  nature  contre 
le  vent  qui  régné  en  ce  temps-là,  qui  leur  donne  dedans,  et  par 
ce  moyen  passent  leurs  ardeurs  et  s’emplissent  de  la  sorte  : 
d’où  viennent  ces  chevaux  si  vistes  que  nous  voyons  venir  deçà, 
comme  retenons  la  vitesse  naturelle  du  vent  leur  pere.  Je  croy 
qu’il  y  a  plusieurs  marys  qui  desireroient  fort  que  leurs  femmes 
trouvassent  un  tel  vent  qui  les  rafraischist  et  leur  fist  passer 
leur  chaleur,  sans  qu’elles  allassent  rechercher  leurs  amoureux 
et  leur  faire  des  cornes  fort  vilaines. 

Voilà  un  naturel  de  femme  que  je  viens  d’alléguer,  qui  est 
bien  estrange,  d’autant  qu’il  ne  brusle  si-non  lorsqu’on  l’attise. 
11  ne  s’en  faut  pas  estonner,  car,  comme  disoit  une  dame  espa¬ 
gnole  ;  Que  quanlo  mas  me  quiero  socao  de  la  braza,  lanlo 
mas  mi  mariclo  me  abraza  in  cl  brazero;  c’est-à-dire  :  «  Que 
«  tant  plus  je  me  veux  ester  des  braises,  tant  plus  mon  mary 
«  me  brusle  en  mon  brasier.  »  Et  certes  elles  y  peuvent  bruslcr, 
et  de  cette  façon,  veu  que  par  les  paroles,  par  les  seuls  attou¬ 
chements  et  embrassements,  voire  par  attraits,  elles  se  laissent 
aller  fort  aisément,  quand  elles  trouvent  les  occasions,  sans  au¬ 
cun  respect  du  mary. 

Car,  pour  dire  le  vray,  ce  qui  empesche  plus  toute  fille  ou 
femme  d’en  venir-là  bien  souvent,  c’est  la  crainte  qu’elles  ont 
d’enfler  par  le  ventre  ;  ce  que  les  mariées  ne  craignent  nulle¬ 
ment;  car,  si  elles  enflent,  c’est  le  pauvre  mary  qui  a  tout  fait, 
et  porte  toute  la  couverture.  Et  quant  aux  loix  d'honneur  qui 
leur  défendent  cela,  qu’allègue  Bocace,  la  pliispart  des  femmes 
s’en  mocquent,  disant  pour  leurs  raisons  valables  que  les  loix 
de  la  nature  vont  devant,  et  que  jamais  elle  ne  fit  rien  en  vain, 
et  qu’elle  leur  a  donné  des  membres  et  des  parties  tant  nobles, 
pour  en  user  et  mettre  en  besogne,  et  non  pour  les  laisser  chô¬ 
mer  oisivement,  ne  leur  défendant  ny  imposant  plus  qu’aux  au¬ 
tres  aucune  vacation.  Disent  plus  (au  moins  aucunes  de  nos 
dames),  que  cette  loy  d’honneur  n’est  que  pour  celles  qui  n’ai¬ 
ment  point  et  qui  n’ont  fait  d’amys  honnesles,  ausquelles  est 
Irès-mal-séant  et  blasmables,  de  s’aller  abandonner  et  prostituer 
leur  chasteté  et  leur  corps,  comme  si  elles  esloient  quelques 
courlisannes  :  mais  celles  qui  aiment,  et  qui  ont  fait  des  amys, 
cette  loy  ne  leur  défend  nullement  qu’elles  ne  les  assistent  en 
leurs  feux  qui  les  bruslent,  et  ne  leur  donnent  de  quoy  pour  les 

esteindre  ;  et  que  c’est  proprement  donner  la  vie  à  un  qui  la 
demande,  se  monstrant  en  cela  bénignes,  et  nullement  barbares 
ny  cruelles,  comme  disoit  Regnaud  sur  le  discours  de  la  pauvre 
Geneviefve  allligée.  Sur  quoy  j’ai  cogneu  une  fort  honneste 
dame  et  grande,  laquelle,  un  jour  son  amy  l’ayant  trouvée  en 
son  cabinet,  qui  traduisoit  cette  stance  dudit  Regnaud,  vna  dona 
deve  donque  morire.üw  vers  français  aussi  beaux  et  bien  faits 
quej'en  vis  jamais  (car  je  les  vis  depuis),  et  ainsi  qu’il  luy  de- 
iinanda  ce  qu’elle  avoit  escrit:  «  Tenez,  voilà  une  traduction  que 
■«  je  viens  de  faire,  qui  sert  d’autant  de  sentence  par  moy  don- 
née,  et  arrest  formé  pour  vous  contenter  en  ce  que  vous  dési- 
•«  rez,  dont  il  n’en  reste  que  l’exécution  ;  »  laquelle,  après  la 
lecture,  se  fit  aussitost;  Lequel  arrest  fut  bien  meilleur  que  s'il 
«ust  esté  rendu  à  la  Tournelle;  car,  encore  que  l’Arioste  ornast 
les  paroles  de  Regnaud  de  très-belles  raisons,  je  vous  asseure 
iqu’elle  n’en  oublia  aucune  à  les  très-bien  traduire  et  représen¬ 
ter,  bien  que  la  traduction  valoit  bien  autant  pour  esmouvoir 
■que  l’original  ;  et  donna  bien  à  entendre  à  tel  amy  qu’elle  lui 
wouloit  donner  la  vie,  et  ne  luy  estre  nullement  inexorable, 
.ainsi  que  l’autre  en  sceut  bien  prendre  le  temps. 

Pourquoy  donc  une  dame,  quand  la  nature  la  fait  bonne  et 
miséricordieuse,  n’usera-t-elle  librement  des  dons  qu’elle  lui  a 
idonnés,  sans  en  estre  ingrate,  ou  sans  répugner  et  contredire  du 
tout  contre  elle?  Comme  ne  fit  pas  une  dame  dont  j’ay  ouy  par- 
ller,  laquelle,  v  oyant  un  jour  dans  une  salle  son  mary  marcher 
'Ct  se  pourmener,  elle  se  peut  einpescher  de  dire  à  son  amant  : 
'«  'Voyez,  dit-elle,  notre  homme  marcher;  n’a-t-il  pas  la  vraye 
encloüeure  d’un  cocu?  N’eusse- je  pas  donc  offensé  grandement 
•'<  la  nature,  puis  qu’elle  l’avoit  fait  et  destiné  tel,  si  je  l’eusse 
•«  démentie  et  contrefaite?  »  J’ay  ouy  parler  d’une  autre  dame, 
laquelle,  se  plaignant  de  son  mary,  qui  ne  la  traitoit  pas  bien, 
Tespioit  avec  jalousie,  et  se  douloit  qu’elle  lui  faisoit  des  cornes. 
«  Mais  il  est  bon,  disoit-elle  à  son  amy!  il  lui  semble  c|ue  son 
«  feu  est  pareil  au  mien  :  car  je  luy  esteins  le  sien  en  un  tour- 
«  nemain,  et  en  quatre  ou  cinq  gouttes  d'eau;  mais,  au  mien, 
«  qui  a  un  braisier  bien  plus  grand  et  une  fournaise  plus  ar- 
<>  dente,  il  y  en  faut  davantage  :  car  nous  sommes  du  naturel 
«  des  hydropiques  ou  d’une  fosse  de  sable,  qui  d’autant  plus 
«  qu’elle  avale  d’eau,  et  plus  elle  en  veut  avaler.  » 

Une  autre  disoit  bien  mieux,  qu’elles  estoient  semblables  aux 
pouces  gui  .ont  la  pépie  faute  d’eau,  et  qui  en  peuvept  mourir  sj 

elles  ne  boivent.  L’on  peut  dire  le  mesme  de  ces  femmes,  que 
la  soif  engendre  la  pépie,  et  qu’elles  en  meurent  bien  souvent 
si  on  ne  leur  donne  à  boire  souvent;  mais  il  faut  que  ce  soit 
d’autre  eau  que  de  fontaine.  Une  autre  dame  disoit  qu’elle  es- 
toit  du  naturel  du  bon  jardin,  qui  ne  se  contente  pas  de  l’eaui 
du  ciel,  mais  en  demande  à  son  jardinier,  pour  en  estre  plus 
fructueux.  Une  autre  dame  disoit  qu’elle  vouloit  ressembler  aux 
bons  œconomes  et  mesnagers,  lesquels  ne  donnent  tout  leur 
bien  à  mesnager  et  faire  valoir  à  un  seul,  mais  le  départent  ài 
plusieurs  mains;  car  une  seule  n’y  pourroit  fournir  pour  le  biem 
esvaluer.  Semblablement  vouloit-elle  ainsi  mesnager  son  cas 
pour  le  méliorer,  et  elle  s’en  trouvoit  mieux.  J’ay  ouy  parler 
d’une  honneste  dame  qui  avoit  un  amy  fort  laid  et  un  beau: 
marv,  et  de  bonne  grâce,  aussi  la-  dame  estoit  très-belle.  Une 
sienne  familière  lui  remonstrant  pourquoy  elle  n’en  choisissoit 
un  plus  beau,  «  ne  savons-nous  pas,  dit-elle,  ([ue  pour  bien  cul- 
«  tiver  une  terre,  il  y  faut  plus  d’un  laboureur,  et  volontiers. 
«  les  plus  beaux  et  les  plus  délicats  n’y  sont  pas  les  plus  pro- 
«  près,  mais  les  plus  ruraux  et  les  plus  robustes?  »  Une  autre 
dame  que  j’ay  cogneue,  qui  avoit  un  mary  fort  laid  et  de  fort', 
mauvaise  grâce,  choisit  un  amy  aussi  laid  que  luy;  et  comme- 
une  sienne  compagne  luy  demanda  pourquoy,  «  c’est,  dit-elle,. 
«  pour  mieux  m’accoustumer  à  la  laideur  de  mon  mary.  » 

Une  autre  dame,  discourant  un  jour  de  l’amour,  tant  à  son 
esgard  que  des  autres  de  ses  compagnes,  dit  ces  paroles  :  «  St 
«  les  femmes  estoient  toujours  chastes,  elles  ne  sçauroient  ce 
«  que  c’est  de  leur  contraire;  »  se  fondant  en  cela  sur  l’opinion 
d’iléliogabale,  qui  disoit  que  la  moitié  de  la  vie  devoit  être  em¬ 
ployée  à  cultiver  les  vertus,  et  l’autre  moitié  dans  les  vices;  au- 
treinement  si  l’on  estoit  toujours  d’une  mesme  façon,  tout  bon 
ou  tout  mauvais,  il  serait  impossible  de  juger  de  son  contraire, 
qui  sert  souvent  de  tempérament.  J'ay  veu  de  grands  pei-son- 
nages  approuver  cette  maxime,  et  mesme  pour  les  femmes. 
Aussi  la  femme  de  l’empereur  Sigismond,  qui  s’appelait  Barbe, 
disoit  qu’estre  toujours  en  un  mesme  estât  de  chasteté  apparte- 
noit  aux  sottes,  et  en  reprenoit  fort  ses  dames  et  damoiselles  qui 
persistoient  en  cette  sotte  opinion;  ainsi  que  de  son  côté  elle  la 
renvoya  bien  loin,  car  tout  son  plaisir  fut  en  festes,  danses,  bals 
et  amour,  en  se  mocquant  de  celles  qui  ne  fai.soient  pas  de 
mesmes,  ou  qui  jeusnoient  pour  macérer  leur  chair,  et  qui  fai¬ 
saient  des  retraites.  Je  vous  laisse  à  penser  s’il  faisoit  bon  à  la 

cour  de  cel  empereur  et  impératrice,  je  dis  pour  ceux  et  celles 
qui  se  plaisoient  à  l’amour. 

—  J’ay  ouy  parler  d’une  fort  honneste  dame  et  de  réputation, 
laquelle  venant  à  estre  malade  du  mal  d’amour  qu’elle  portoit 
à  son  serviteur,  sans  vouloir  hazarcler  ce  petit  honneur  qu’elle 
portoit  entre  ses  jambes,  à  cause  de  cette  rigoureuse  loy  d’hon¬ 
neur  tant  recommandée  et  preschée  des  marys;  et  d’autant  que 
de  jour  en  jour  elle  alloitbruslantet  seichant,  de  sorte  qu’en  un 
instant  elle  se  vid  devenir  seiche,  maigre,  allanguie,  tellement 
que,  comme  auparavant,  elles’estoit  veue  fraische,  grasse  et  en 
bon  point,  et  puis  toute  changée  par  la  connoissance  qu’elle  en 
eust  dans  son  miroir  :  «  Comment,  dit-elle  alors,  seioit-il  donc 
«  dit  qu’à  la  fleur  de  mon  aage,  et  qu’à  l’appétit  d’un  léger  point 
«  d’honneur  et  volage  scrupule  pour  retenir  par  trop  mon  feu,  je 
«  vinse  ainsi  peu  à  peu  à  me  seicher,  me  consommer  et  devenir 
«  vieille  et  laide  avant  le  temps,  ou  que  j’en  perdisse  le  lustre 
«  de  ma  beauté  qui  me  faisait  estimer,  priser  et  aimer,  et  qu’au 
«  lieu  d’une  dame  de  belle  chair  je  devin.sse  une  carcasse,  ou 
«  pluslost  une  anatomie,  pour  me  faire  chasser  et  bannir  do 
«  toute  bonne  compagnie,  et  estre  la  risée  d’un  chacun?  Non,  je 
«  m’en  garderay  bien,  mais  je  m’aidcray  des  remedes  que  j’ay 
«  en  ma  puissance.  »  Et,  par  ainsi,  elle  exécuta  tout  ce  qu’elle 
avoit  dit,  et,  se  donnant  de  la  satisfaction  et  à  son  amy,  reprit 
son  embonpoint,  et  devint  belle  comme  devant,  sans  que  son 
mary  sceust  le  remède  dont  elle  avoit  usé,  mais  l’attribuant  aux 
médecins,  qu’il  remercioit  et  honoroit  fort,  pour  l’avoir  ainsi 
remise  à  son  gré  pour  en  faire  mieux  son  prolit. 

—  J’ay  ouy  parler  d’une  autre  bien  grande,  de  fort  bonne  hu¬ 
meur,  et  qui  disoit  bien  le  mot,  laquelle  estant  maladive,  son 
médecin  luy  dit  un  jour  qu’elle  ne  se  trouveroit  jamais  bien  si 
elle  ne  le  faisoit-,  elle  soudain  respondit  :  «  Eh  bien!  fai.'-ons-le 
«  donc.  »  Le  médecin  et  elle  s’en  donnèrent  au  cœur  joye,  et  se 
contentèrent  admirablement  bien.  Un  jour,  entre  autres,  elle  luy 
dit  :  «  On  dit  partout  que  vous  me  le  faites  ;  mais  c’est  tout  un, 
«  puisque  je  me  porte  bien  ;  »  et  franchissoit  toujours  le  mot 
galant  qui  commence  par  f.  «  Et  tant  que  je  pourray  jele  feray, 
«  puis  que  ma  santé  en  dépend.  »  Ces  deux  dames  ne  ressem- 
bloient  pas  à  cette  honneste  dame  de  Pampelone,  que  j’ay  dit 
encore  ci-devant,  dans  les  Cent  nouvelles  de  la  reyne  de  Na¬ 
varre,  laquelle,  estant  devenue  esperduement  amoureuse  de 
M.  d’Âvannes,  aima  mieux  cacher  son  feu  et  le  couver  dans  sa 

poictrine  qui  en  brusloit,  et  mourir, que  de  faillir  son  honneur. 
C’est  de  quoy  j’ai  ouy  discourir  cy-dessus  à  quelques  honnestes 
dames  et  seigneurs.  C’esloit  une  sotte,  et  peu  soigneuse  du  salut 
de  son  âme,  d’autant  qu’elle-mesme  se  donnoit  la  mort,  estant 
en  sa  puissance  de  l’en  chasser,  et  pour  peu  de  chose.  Car  enfin, 
comme  disoit  un  ancien  proverbe  français,  d'une  herbe  de  pré 

tondue,  et  d'un  c..  f . .  le  dommage  est  bien-losl  rendu.  Et 

qu’est-ce  apiès  que  tout  cela  est  fait?  La  besogne,  comme  d’au¬ 
tres,  après  qu’elle  est  faite,  paroist-elle  devant  le  monde?  La 
dame  enva-t-elle  plus  mal  droit?  y  connoist-on  rien?  Cela  s’en¬ 
tend  quand  on  besogne  à  couvert,  à  huis  clos,  et  que  l’on  n’en 
voit  rien.  Je  voudrois  bien  sçavoir  si  beaucoup  de  grandes  dames 
que  je  connois  (car  c’est  en  elles  que  l’amour  va  plustost  loger, 
comme  dit  celte  dame  de  Pampelone,  c’est  aux  grands  portaux 
que  battent  de  grands  vents)  délaissent  de  marcher  la  teste  haut 
eslevée,  ou  en  cette  Cour  ou  ailleurs,  et  de  paroistre  braves 
comme  une  Bradamante  ou  une  Marfise.  Et  qui  seroil  celuy  tant 
présomptueux  qui  osast  leur  demander  si  elles  en  viennent? 
Leurs  marys  mesmes  (vous  dis-je)  ne  leur  oseroient  dire  quoy 
que  ce  soit,  tant  elles  savent  si  bien  contrefaire  les  prudes  et  .se 
tenir  en  leur  marche  altiere  :  et  si  quelqu’un  de  leurs  marys 
pense  leur  en  parler  ou  les  menacer,  ou  outrager  de  paroles  ou 
d’effet,  les  voilà  perdus  ;  car,  encore  qu’elles  n’eussent  songé  au¬ 
cun  mal  contre  eux,  elles  se  jettent  aussi-tost  à  la  vengeance, 
et  la  leur  rendent  bien  ;  car  il  y  a  un  proverbe  ancien  qui  dit 
que,  quand  et  aussi-tost  que  le  mary  bat  sa  femme,  son  cas  en 
rit  ;  cela  s’appelle  qu’il  espere  faire  bonne  chere,  connoissant  le 
naturel  de  sa  maistresse  qui  le  porte,  et  qui,  ne  pouvant  se  ven¬ 
ger  d’autres  armes,  s’aide  de  luy  pour  son  second  et  grand  amy, 
pour  donner  la  venue  au  galant  de  son  mary,  quelque  bonne 
garde  et  veille  qu’il  fa.sse  auprès  d’elle.  Car,  pour  parvenir  à 
leur  but,  le  plus  souverain  remede  qu’elles  ont,  c’est  d’en  faire 
leurs  plaintes  entre  elles-mcsmes,  ou  à  leurs  femmes  et  filles- 
de-chambre,  et  puis  les  gagner,  ou  à  faire  des  amys  nouveaux, 
si  elles  n’en  ont  point;  ou,  si  elles  en  ont,  pour  les  faire  venir 
aux  lieux  assignez  :  elles  font  la  garde  que  leurs  marys  n’entreni 
et  ne  les  surprennent.  Or  ces  dames  gagnent  leurs  filles  et  fem¬ 
mes,  et  les  corrompent  par  argent,  par  présents,  par  promesses  ; 
et  bien  souvent  aucunes  composent  et  contractent  avec  elles,  à 
sçavoir  que  leur  dame  et  maistresse  de  trois  “enuës  que  l’amy 
leur  donnera,  la  servante  en  aura  la  moitié  ou  au  moins  le  tiers. 

Mais  le  pis  est  que  bien  souvent  les  maistresses  trompent  leurs 
servantes  en  prenant  tout  pour  elles,  s'excusant  que  l’amy  ne 
leur  en  a  pas  plus  donné,  ains  si  petite  portion,  qu’elles-mes- 
mes  n’en  ont  pas  eu  assez  pour  elles  ;  et  paissent  ainsi  de  bayes 
ces  pauvres  filles,  femmes  et  servantes,  pendant  qu’elles  sont 
en  sentinelle  et  font  bonne  garde  :  en  quoy  il  y  a  de  l’injustice; 
et  je  croy  que  si  cette  cause  estoit  plaidée  par  des  raisons  allé¬ 
guées  d'un  costéet  d’autre,  il  y  auroit  bien  à  débattre  et  à  rire; 
car  enfin  c’est  unvray  larcin  de  leur  desrober  ainsi  leur  salaire 
et  pension  convenue.  Il  y  a  d’autres  dames  qui  tiennent  fort  bien 
leur  pact  et  promesse,  et  ne  leur  en  desrobent  rien,  et  sont 
comme  les  bons  facteurs  de  boutiques,  qui  font  juste  part  de 
leur  gain  et  profit  du  talent  à  leur  maislre  ou  compagnon;  et, 
par  ainsi,  telles  dames  méritent  d’estre  bien  servies  pour  estre 
si  bien  reconnoissantes  des  peines  qu’on  a  pris  à  les  si  bien  veil¬ 
ler  et  garder.  Car  enfin  elles  se  mettent  en  danger  et  hazard.  Ce 
qui  est  arrivé  à  une  que  je  sçay,  qui,  faisant  un  jour  le  guet 
pendant  que  sa  maistresse  estoit  en  sa  chambre  avec  son  amy  et 
faisait  grande  chère,  et  ne  chaumoit  point,  le  maistre  d’hostel 
du  mary  la  reprit  et  la  tança  aigrement  de  ce  qu’elle  faisait,  et 
qu’il  valait  mieux  qu’elle  fust  avec, sa  maistresse  que  d’estre 
ainsi  maquerelle  et  faire  la  garde  au  dehors  de  sa  chambre,  et 
un  si  mauvais  tour  au  mary  de  sa  maistresse;  et  adjouta  qu’il 
l’en  advertiroit.  Mais  la  dame  le  gagna  par  le  moyen  d’une  autre 
de  ses  filles-de-chambre  de  laquelle  il  estoit  amoureux,  luy  pro- 
metlant  quelque  chose  par  les  prières  de  la  maistresse,  et  aussi 
qu’elle  luy  fit  quelque  présent,  dont  il  fut  appaisé.  Toutefois, 
depuis  elle  ne  l’ayma  plus  et  luy  garda  bonne  ;  car,  espiant  une 
occasion  prise  à  la  volée,  le  fit  chasser  par  son  mary. 

—  Je  sçay  une  belle  et  honneste  dame,  laquelle  ayant  une 
servante  en  qui  elle  avoit  mis  son  amitié,  luy  faisoit  beaucoup 
de  bien,  mesme  usoit  envers  elle  de  grandes  privautez  et  l’avoit 
très-bien  dressée  à  telles  menées;  si  bien  que  quelque  fois, 
quand  elle  voyoit  le  mary  de  cette  dame  longuement  absent  de 
sa  maison,  empesché  à  la  Cour  et  en  autre  voyage,  bien  souvent 
elle  regardoit  sa  maistresse  en  l’habillant,  qui  estoit  des  plus  bel¬ 
les  et  des  plus  aimables,  et  puis  disoit  ;  «  Hé!  n’est-il  pas  bien 
«  malheureux,  ce  mary,  d’avoir  une  si  belle  femme  et  la  lais- 
«  ser  ainsi  seule  si  long -temps  sans  la  venir  voir?  Ne  mérite-t-il 
«  pas  que  vous  le  fassiez  cocu  tout  à  plat?  Vous  le  devez;  car 
«  si  j’estois  aussi  belle  que  vous,  j’en  ferois  autant  à  mon  mary 

«  s’il  demeuroit  autant  absent.  »  Je  vous  laisse  à  penser  si  la 
dame  et  maistre.ese  de  cette  servante  trouvoit  goust  à  cette  noix, 
mesme  si  elle  n’avoit  pas  trouvé  chaussure  à  son  pied,  et  ce 
qu’elle  pouvoit  faire  par  après  par  le  moyen  d’un  si  bon  instru¬ 
ment.  Or,  il  y  a  des  dames  qui  s’aydent  de  leurs  servantes  pour 
couvrir  leurs  amours,  sans  que  leurs  maris  s’en  apperçoivent,  et 
leur  mettent  en  main  leurs  amants,  pour  les  entretenir  et  les 
tenir  pour  serviteurs,  afin  que,  sous  cette  couverture,  les  marys, 
entrant  dans  la  chambre  de  leurs  femmes,  croyent  que  ce  sont 
les  serviteurs  de  telles  ou  de  telles  damoiselles  :  et,  sous  ce  pré¬ 
texte,  la  dame  a  un  beau  moyen  de  jouer  son  jeu,  et  le  mary 
n’en  connoist  rien. 

—  J'ay  connu  un  fort  grand  prince  qui  se  mit  à  faire  l’amour 
à  une  dame  d’autour  d’une  grande  princesse,  seulement  pour  sa¬ 
voir  les  secrets  des  amours  de  sa  maistresse,  pour  y  mieux  parve¬ 
nir  en  après.  J’ay  veu  jouer  en  ma  vie  quantité  de  ces  traits, 
mais  non  pas  de  la  façon  que  faisoit  une  honneste  dame  de  par 
le  monde,  que  j’ay  connue,  laquelle  fut  si  heureuse  d’estre  ser¬ 
vie  de  trois  braves  et  galants  gentilshommes,  l’un  après  l’autre, 
lesquels,  la  laissant  venoient  à  aimer  et  servir  une  très-grande 
princesse  qui  estoit  sa  dame,  si  bien  qu’elle  rencontra  là-dessus 
gentiment  ([u’elle  estoit  reyne  des  Romains  (1).  Ce  qui  lui  estoit 
un  honneur  bien  plus  grand  qu’à  une  que  je  sçay,  laquelle,  es¬ 
tant  à  la  suite  d’une  grande  dame  mariée,  ainsi  que  cette  grande 
dame  fut  surprise  dans  sa  chambre  par  son  mary,  lors  qu’elle  ne 
venoit  que  de  recevoir  un  petit  poulet  de  papier  de  son  amy, 
vint  à  estre  si  bien  secondée  par  celte  dame  qui  estoit  avec  elle, 
qu’aussi-:tost  elle  prit  finement  le  poulet,  et  l’avala  tout  entier, 
sans  en  faire  à  deux  fois  ny  que  le  mary  s’en  aperceust,  qui  l’en 
eiist  .sans  doute  très-mal  traitée  s’il  eust  veu  le  dedans  :  ce  qui 
fut  une  très-grande  obligation  de  service,  que  la  grande  dame  a 
tousjours  reconnu.  Je  sçay  bien  bien  des  dames  pouftant  qui  se 
.sont  trouvées  mal  pour  s’estre  trop  fiées  à  leurs  servantes,  et 
d’autres  aussi  qui  ont  couru  le  mesme  hazard  pour  ne  s’y  estre 
pas  fiées.  J’ay  ouy  parler  d'une  dame  belle  et  honneste,  qui 
avoit  pris  et  choisi  un  gentilhomme  des  braves,  vaillants  et  ac¬ 
complis  de  la  France,  pour  lui  donner  jo'üissance  et  plaisir  de 
son  gentil  corps.  Elle  ne  se  voulut  jamais  fier  à  pas  une  de  ses 


(1)  Le  titre  de  Roi  ries  Romains  n’est  proprement  qu’une  station  pour  par¬ 
venir  à  la  dignité  d’ Empereur. 

femmes,  et  le  rendez-vous  ayant  esté  donné  en  un  logis  autre  que 
le  sien,  il  fut  dit  et  concerté  qu'il  n’y  auroit  qu’un  lit  en  la  cham¬ 
bre.  et  que  ses  femmes  coucheroient  à  l'antichambre.  Comme 
il  fut  arresté  ainsi  fut-il  joiié;  et  d’autant  qu’il  se  trouva  une 
chatonnière  à  la  porte,  sans  y  penser  et  sans  y  avoir  préveu  que 
sur  le  coup,  ils  s’advisèrent  de  la  boucher  avec  un  ais,  afin  que, 
si  l’on  la  venoit  à  pousser,  qu’elle  fist  bruit,  qu’on  l’entendist, 
et  qu’ils  fisssent  silence  et  y  pourveussent.  Or,  d’autant  qu’il  y 
avoit  anguille  sous  roche,  une  de  ses  femmes,  faschée  et  despi- 
tée  de  ce  que  sa  maistresse  se  deffioit  d’elle,  qu’elle  tenoitpour 
la  plus  confidente  des  siennes,  ainsi  qu’elle  luy  avoit  souventes- 
fois  monstré,  elle  s’advisa,  quand  sa  maistresse  fut  couchée,  de 
faire  le  guet  et  estre  aux  escoutes  à  la  porte.  Elle  l’entendoit 
bien  gazouiller  tout  bas;  mais  elle  connut  que  ce  n’estoit  point 
la  lecture  qu’elle  avoit  accoustumé  de  faire  en  son  lit,  quelques 
jours  auparavant,  avec  sa  bougie,  pour  mieux  colorer  son  fait. 
Sur  cette  curiosité  qu’elle  avoit  de  sçavoir  mieux  le  tout,  se  pré¬ 
senta  une  occasion  fort  bonne  et  fort  à  propos  ;  car,  estant  entré 
d’avanture  un  jeune  chat  dans  la  chambre,  elle  le  prit  avec  ses 
compagnes,  le  fourra  et  le  poussa  par  la  chatonnière  en  la 
chambre  de  sa  maistresse,  non  sans  abattre  l’ais  qui  l’avait  fer¬ 
mée,  ny  sans  faire  bruit.  Si  bien  que  l’amant  et  l’amante,  en  es¬ 
tant  en  cervelle,  se  mirent  en  sursaut  sur  le  lit,  et  advisèrent,  à 
la  lueur  de  leur  flambeau  et  bougie,  que  c’estoit  un  chat  qui 
estoit  entré  et  avoit  fait  tomber  la  trape.  Parquoy,  sans  autre¬ 
ment  se  donner  de  la  peine,  se  rerouchèrent,  voyant  qu’il  estoit 
tard  et  qu’un  chacun  pouvait  dormir,  et  ne  refermèrent  pour¬ 
tant  la  dite  chatonnière,  la  laissant  ouverte  pour  donner  passage 
au  retour  du  chat,  qu’ils  ne  voulaient  laisser  là-dedans  renfermé 
tout  la  nuit.  Sur  cette  belle  occasion,  la  dite  dame  suivante, 
avec  ses  compagnes,  eut  moyen  de  voir  choses  et  autres  de  sa 
maistresse,  lesquelles,  depuis,  déclarèrent  le  tout  au  mary,  d’où 
s’ensuivit  la  mort  de  l’amant  et  le  scandale  de  la  dame.  Voilà  à 
quoy  sert  un  despit  et  un  mesfiance  que  l’on  prend  quelquefois 
des  personnes,  qui  nuit  aussi  souvent  que  la  trop  grand  con¬ 
fiance.  Ainsi  que  je  sçay  d’un  très-grand  personnage,  qui  eut 
une  fois  dessein  de  prendre  toutes  les  filles-de-chambre  de  sa 
femme,  qui  estoit  une  très-grande  et  belle  dame,  et  les  faire 
gesner,  pour  leur  faire  confesser  tous  les  desportements  de  sa 
femme  et  les  services  qu’elles  lui  faisoient  en  ses  amours.  Mais 
cette  partie  pour  ce  coup  fut  rompue,  pour  éviter  plus  grand 

scandale.  Le  premier  conseil  \'int  d’une  dame  que  je  ne  nom- 
meray  pas,  qui  vouloit  mal  à  cette  grande  dame  :  Dieu  l’en  pu¬ 
nit  après. 

Pour  venir  à  la  fin  de  nos  femmes,  je  conclus  qu’il  n’y  a  que 
les  femme  mariées  dont  on  puisse  tirer  de  bonnes  denrées,  et 
prestement  ;  car  elles  sçavent  si  bien  leur  mestier,  que  les  plus 
lins  et  les  plus  haut  hupez  de  marys  y  sont  trompez.  J’en  ay  dit 
assez  au  chapitre  des  çocus  (1)  sans  en  parler  davantage. 


ARTICLE  II. 

De  l’amour  des  filles. 

Partant,  suivant  l’ordre  de  Bocace,  notre  guide  en  ce  discours, 
je  viens  aux  filles,  lesquelles,  certes,  il  faut  advoüerque  de  leur 
nature,  pour  le  commencement,  elles  sont  très-craintives  et  n’o¬ 
sent  abandonner  ce  qu’elles  tiennent  si  cher,  à  raison  des  conti¬ 
nuelles  persuasions  et  recommandations  que  leur  font  leurs  pè¬ 
res  et  mères  et  maistresses,  avec  les  menaces  rigoureuses;  si-bien 
que,  quand  elles  en  auroient  toutes  les  envies  du  monde,  elles 
s’en  abstiennent  le  plus  qu’elles  peuvent  :  et  aussi  elles  ont  peur 
que  ce  meschant  ventre  les  accuse  aussi-tost,  sans  lequel  elles 
mangeroient  de  bons  morceaux.  Mais  toutes  n’ont  pas  ce  respect, 
car,  fermant  les  yeux  à  toutes  considérations,  elles  y  vont  har¬ 
diment  non  la  teste  baissée,  mais  très-bien  renversée  :  en  quoy 
elles  errent  grandement,  d’autant  que  le  scandale  d’une  fille  des- 
bauchée  est  très-grand,  et  d’importance  mille  fois  plus  que 
d’une  femme  mariée  ny  d’une  veufve;  car  elle,  ayant  perdu  ce 
beau  trésor,  en  est  scandalisée,  vilipendée,  monstréeau  doigt  de 
tout  le  monde,  et  perd  de  très-bons  partis  de  mariage,  quoy  que 
j’en  aye  bien  cogneu  plusieurs  qui  ont  eu  tousjours  quelque  ma¬ 
lotru  qui,  ou  volontairement,  ou  à  l’improviste,  ou  sciemment, 
ou  dans  l’ignorance,  ou  bien  par  contrainte,  s’est  allé  jetter  en¬ 
tre  leurs  bras,  et  les  espouser  telles  qu’elles  estaient,  encore 
bien-aises. 

J’en  ay  cogneu  quantité  des  deux  espèces  qui  ont  passé  par  la, 


(1)  Discours  I. 

cntr’autres  une  servante  qui  se  laissa  fort  scandaleusement  en¬ 
grosser  et  aller  à  un  prince  de  par  le  monde,  et  sans  cacher  ny 
mettre  ordre  à  ses  couches;  et  estant  descouverle,  elle  ne  respon- 
doit  autre  chose  sinon  :  «  Qu’y  saurois-je  faire?  il  ne  m’en  faut 
<i  pas  blasmer,  ny  ma  faute,  ny  la  pointe  de  ma  chair,  mais  mon 
«  peu  de  prévoyance  :  car,  si  j’eusse  esté  bien  fine  et  bien  avi- 
«  sée,  comme  la  plupart  de  mes  compagnes,  qui  ont  fait  autant 
«  que  moy,  voire  pis,  mais  qui  ont  très-bien  sceu  remédier  à 
«  leurs  grossesses  et  à  leurs  couches,  je  ne  fusse  pas  maintenant 
«  mise  en  cette  peine,  et  on  n’y  eust  rien  connu.  »  Ses  compa¬ 
gnes,  pour  ce  mot,  luy  en  voulurent  très-grand  mal,  et  elle  fut 
renvoyée  hors  de  la  troupe  par  sa  maistresse,  qu’on  disoit  pour¬ 
tant  luy  avoir  commandé  d’obéir  aux  volontez  du  prince;  car 
elle  avoit  affaire  de  luy  et  désiroit  le  gagner.  Au  bout  de  quel¬ 
que  temps,  elle  ne  laissa  pour  cola  de  trouver  un  bon  party  et  se 
marier  richement;  duquel  mariage  en  estoit  sorty  une  très-belle 
lignée.  Voilà  pourquoy,  si  cette  pauvre  fille  eust  été  rusée  comme 
ses  compagnes  et  autres,  cela  ne  luy  fust  arrivé  ;  car,  certes,  j’ay 
veu  en  ma  vie  des  filles  aussi  rusées  et  fines  que  les  plus  ancien¬ 
nes  femmes  mariées,  voire  jusqu’à  estre  très-bonnes  et  rusées 
maquerelles,  ne  se  contentant  de  leur  bien,  mais  en  pourchas- 
soient  à  autruy. 

—  Ce  fut  une  fille  en  nostre  Cour  qui  inventa  et  fit  joUer  celte 
belle  comédie  intitulée  le  Paradis  d' Amour,  dans  la  salle  de 
Ifourbon,  à  huis  clos,  où  il  n’y  avoit  que  les  comédiens,  qui  ser- 
voient  de  joueurs  et  de  spectateurs  tout  ensemble.  Ceux  qui  en 
sçavent  l’histoire  m’entendent  bien.  Elle  fut  jouée  par  six  per¬ 
sonnages  de  trois  hommes  et  trois  femmes;  l’un  estoit  prince, 
qui  avoit  sa  dame  qui  estoit  gi'ande,  mais  non  pas  trop  aussi  ; 
toutc-fois  il  l’aimoit  fort  ;  l’autre  e.stoit  un  seigneur,  et  celui-là 
joüoit  avec  la  grande  dame,  qui  estoit  de  riche  matière  :  le  troi- 
siesme  estoit  gentilhomme,  qui  s’apparioit  avec  la  fille  :  car,  la 
galante  qu’elle  estoit,  elle  vouloit  jouer  son  personnage  aussi 
bien  que  les  autres.  Aussi  costumierement  l’auteur  d’une  comé¬ 
die  jolie  son  personnage  ou  léprologue,  comme  fit  celle-là,  qui 
certes,  toute  fille  qu’elle  estoit,  le  joiia  aussi  bien,  ou  possible, 
mieux  que  les  mariées.  Aussi  avoit-elle  vu  son  monde  ailleurs 
qu’en  son  pays,  et,  comme  dit  l’Espagnol,  raffinada  en  Secobia, 
raffinée  en  Ségovie,  qui  est  un  proverbe  en  Espagne,  d’autant 
que  les  bons  draps  se  raffinent  en  Ségovie. 

—  J’ay  ouy  parler  et  raconter  de  beaucoup  de  filles,  qui,  en 

servant  leurs  dames  et  maistresses  de  dariolettcs  (1),  vouloient 
aussi  taster  de  leurs  morceaux.  Telles  dames  aussi  souvent  escla¬ 
ves  de  leurs  damoiselles,  craignants  qu’elles  ne  les  descouvrent 
et  publient  leurs  amours.  Ce  fut  une  fille  à  qui  j’ouys  dire  un 
jour  que  c’estoit  une  grande  sottise  aux  filles  de  mettre  leur  bon- 
nour  à  leur  devant,  et  que,  si  les  unes,  sottes,  en  faisoicnt  scru¬ 
pule,  qu’elle  n’en  daignoit  faire;  et  qu’à  tout  cela  il  n’y  a  que 
le  scandale  :  mais  la  mode  de  tenir  son  cas  secret  et  cacbé  ra- 
bille  tout;  et  ce  sont  des  sottes  et  indignes  de  \  ivre  au  monde, 
qui  ne  s’en  sçavent  aider  et  la  pratiquer.  Une  dame  espagnole, 
pensant  que  sa  fille  apprébendast  le  forcement  du  premier  lit 
nuptial,  et  y  allant,  se  mit  à  l’exhorter  et  persuader  que  ce  n’es- 
toit  rien,  et  qu’elle  n’y  auroit  point  de  douleur,  et  que  de  bon 
cœur  elle  voudrait  estre  en  sa  place  pour  luy  faire  mieux  à  con- 
noislre;  la  fille  respondit  :  Bezo  las  manos,  senora  madré,  de 
lal  merced,  que  bien  la  lomare  yo  par  my;  c’est-à-dire  :  «  grand 
«  mercy,  ma  mère,  d'un  si  bon  office,  que  moy  mesmeje  me  le 
«  feray  bien.  » 

—  J’ay  ouy  raconter  d’une  fille  de  très-haut  lignage,  laquelle 
s’en  estant  aidée  à  se  donner  du  plaisir,  on  parla  de  la  marier 
vers  l’Espagne.  Il  y  eut  quelqu’un  de  scs  plus  secrets  amys  qui 
luy  dit  un  jour  en  joiiant  qu’il  s’estonnoit  fort  d’elle,  qui  avoit 
tant  aimé  le  levant,  de  ce  (jifelle  alloit  naviguer  vers  le  couchant 
et  occident,  parce  que  l'Espagne  est  vers  l’occident.  La  dame  luy 
respondit  :  «  Ouy,  j’ay  ouy  dire  aux  mariniers  qui  ont  beau- 
«  coup  voyagé,  que  ta  navigation  du  levant  est  très-plaisante  et 
«  agréable;  ce  que  j’ay  souvent  pratiqué  par  la  boussole  que  je 
«  porte  ordinairement  sur  moy  ;  mais  je  m’en  aideray,  quand  je 
«  seray  en  l’occident,  pour  aller  droit  au  levant.  »  Les  bons  in¬ 
terprètes  sçauront  bien  interpréter  cette  allégorie  et  la  deviner 
sans  que  je  la  glose.  Je  vous  laisse  à  penser  par  ces  mots  si  cette 
fille  avoit  tousjours  dit  ses  heures  de  Nostre-Dame. 

—  Une  autre  que  j’ay  ouy  nommer,  laquelle  ayant  ouy  ra¬ 
conter  des  merveilles  de  la  ville  de  Venise,  de  ses  singularitez, 
et  de  la  liberté  qui  regnoit  pour  toutes  personnes,  et  mesme 
pour  les  putains  et  courtisannes  ;  «  Hélas!  dit-elle  à  une  de  ses 
«  compagnes,  si  nous  eussions  fait  porter  tout  nostre  vaillant  en 
«  ce  lieu-là  par  lettre  de  banque,  et  que  nous  y  fussions  pour 
«  faire  cette  vie  courtisanesque,  plaisante  et  lunireuse,  à  la- 


(1)  Conâdentes. 

«  quelle  toute  autre  ne  sçauroit  approcher,  quand  bien  nous  se- 
«  rions  emperieres  de  tout  le  monde  !  »  Voilà  un  plaisant  souhait, 
et  bon  ;  et  de  fait,  je  croy  que  celles  qui  veulent  faire  cette  vie 
ne  peuvent  estre  mieux  que  l<à. 

—  J’aymerois  autant  un  souhait  que  fit  une  dame  du  temps 
passé,  laquelle  se  faisant  raconter  à  un  pauvre  esclave  eschapé 
de  la  main  des  Turcs  des  tourments  et  maux  qu’ils  luy  faisoient 
et  à  tous  les  autres  pauvres  chrétiens,  quand  ils  les  tenoient,  ce- 
luy  qui  avoit  esté  esclave  luy  en  raconta  assez,  et  de  toutes  sor¬ 
tes  de  cruautez.  Elle  s’advisa  de  lui  demander  ce  qu’ils  faisoient 
aux  femmes.  «  Hélas!  madame,  dit-il,  ils  leur  font  tant  cela 
«  qu’ils  les  en  font  mourir.  —  Pleust-il  doncques  au  ciel,  res- 
«  pondit-elle,  que  je  mourusse  pour  la  foy  ainsi  martyre!  » 

—  Trois  grandes  dames  estaient  ensemble  un  jour,  que  je 
sçay,  qui  se  mirent  sur  des  souhaits.  L’une  dit  :  «  Je  voudrois 
«  avoir  un  tel  pommier  qui  produisist  tous  les  ans  autant  de 
«  pommes  d’or  comme  il  produit  de  fruit  naturel.  »  L’autre  di¬ 
soit  ;  «  Je  voudrois  qu’un  tel  pré  me  produisist  autant  de  perles 
«  et  pierreries  comme  il  fait  de  fleurs.  »  La  troisième,  qui  es¬ 
tait  fille,  dit  :  «  Je  voudrois  avoir  une  suye  dont  les  trous  me 
«  valussent  autant  que  celuy  d’une  telle  dame  favorisée  d’un 
«  tel  roy  que  je  ne  nommeray  point;  mais  je  voudrois  que  mon 
«  trou  fust  visité  de  plus  de  pigeons  que  n’est  le  sien.  »  Ces  da¬ 
mes  ne  ressembloient  pas  à  une  dame  espagnolle  dont  la  vie  est 
escrlle  dsinsV Histoire  d’Espagne,  laquelle,  un  jour  que  le  grand 
Alphonse,  roy  d’Arragon,  faisait  son  entrée  dans  Sarragosse,  se 
vint  jelter  à  genoux  devant  luy  et  luy  demander  justice.  Le  Roy 
ainsi  qu’il  la  vouloit  ouyr,  elle  demanda  de  luy  parler  à  part,  ce 
qu’il  luy  octroya  :  et,  s’estant  plainte  de  son  mary,  qui  couchoit 
avec  elle  trente-deux  fois  tant  de  jour  que  de  nuict,  qu’il  ne  luy 
donnoit  patience,  ny  cesse,  ny  repos  ;  le  Roy,  ayant  envoyé  qué¬ 
rir  le  mary  et  sceu  qu'il  estoit  vray,  ne  pensant  point  faillir 
puis  qu’elle  estoit  sa  femme;  le  conseil  de  Sa  Majesté  arresté 
sur  ce  fait,  le  Roy  ordonna  qu’il  ne  la  toucheroit  que  six  fois; 
non  sans  s’esmerveiller  grandement  (dit-il)  de  la  grande  chaleur 
et  puissance  de  cet  homme,  et  de  la  grande  froideur  et  conti¬ 
nence  de  cette  femme,  contre  tout  le  naturel  des  autres  (dit  l’His¬ 
toire),  qui  vont  à  jointes  mains  requérir  leurs  marys  et  autres 
hommes  pour  en  avoir,  et  se  douloir  quand  ils  donnent  à  d’au¬ 
tres  ce  qui  leur  appartient.  Cette  dame  ne  ressembloit  pas  à  une 
fille,  damoiselle  de  maison,  laquelle,  lendemain  de  ses  nopces. 


213 


DISCOURS  IV. 

raconlant  à  aucunes  de  ses  compagnes  ses  adventures  de  la  nuict 
passée  ;  «  Comment!  dit-elle,  et  n'est-ce  que  cela?  Comme  j’a- 
«  vois  entendu  dire  à  aucunes  de  vous  autres,  et  à  d’aulres  fem- 
«  mes,  et  à  d’aulres  hommes,  qui  font  tant  des  braves  et  galants, 
«  et  qui  promettent  monts  et  merveilles,  ma  foy,  mes  compa- 
«  gnes  et  amyes,  cet  homme  (parlant  de  son  mary),  qui  faisoit 
«  tant  de  l’eschauffé  amoureux,  et  du  vaillant,  et  d’un  si  bon 
«  coureur  de  bague,  pour  toute  course  n’en  a  fait  que  quatre, 
«  ainsi  que  l’on  court  ordinairement  trois  pour  la  bague,  et  l’au- 
«  tre  pour  les  dames  ;  encore  entré  les  quatre  y  a-t-il  fait  plus 
«  de  poses  qu’il  n’en  fut  fait  hier  au  soir  au  grand  bal.  »  Pensez 
que  puis  qu’elle  se  plaignoit  de  si  peu,  elle  en  vouloit  avoir  la 
douzaine  :  mais  tout  le  monde  ne  ressemble  pas  au  gentilhomme 
espagnol.  Et  voilà  comme  elles  se  moquent  de  leurs  marys.  Ainsi 
que  fit  une,  laquelle,  au  commencement  et  premier  soir  de  ses 
nopces,  ainsi  que  son  mary  la  vouloit  charger,  elle  fit  de  la  re- 
vesche  et  de  l’opiniastre  fort  à  la  charge.  Mais  il  s’advisa  de  luy 
dire  que,  s’il  prenoit  son  grand  poignard,  il  y  auroit  bien  un 
autre  jeu,  et  qu’il  y  auroit  bien  à  crier;  de  quoy  elle,  craignant 
ce  grand  dont  il  la  menaçoit,  se  laissa  aller  aussitost  :  mais  ce 
fut  elle  qui  le  lendemain  n’en  eut  plus  peur,  et,  ne  s’estant  con¬ 
tentée  du  petit,  luy  demanda  du  premier  abord  où  estoit  ce 
grand  dont  il  l’avoit  menacée  le  soir  avant.  A  quoi  le  mary  res- 
pondit  qu’il  n’en  avoit  point,  qu’il  se  moquoit;  mais  qu’il  faloit 
qu’elle  se  contentast  de  si  peu  de  provision  qu’il  avoit  sur  luy. 
Alors  elle  dit  :  «  Est-ce  bien  fait  cela,  de  se  moquer  ainsi  des  pau- 
«  vres  et  simples  filles?  »  Je  ne  sais  si  l’on  doit  appeler  celte 
fille  simple  et  niaise,  ou  bien  fine  et  rusée,  qui  en  avoit  tasté 
auparavant.  Je  m’en  rapporte  aux  dilfiniteurs.  Bien  plus  estoit 
simple  une  autre  fille,  laquelle  s’estant  plainte  à  la  justice  qu’un 
galant  l’avoit  prise  par  force,  et  luy  enquis  sur  ce.  fait,  il  res- 
pondit  ;  «  Messieurs,  je  m’en  rapporte  à  elle  s’il  est  vray,  et  si 
«  elle  mesme  n’a  pris  mon  cas  et  l’a  mis  de  la  main  propre  dans 
«  le  sien,  —  Hà  !  messieurs,  dit  la  fille,  il  est  bien  vray  cela  ; 
•  mais  qui  ne  l’eust  fait?  car,  après  qu’il  m’eut  couchée  et  Irous- 
«  sée,  il  me  mit  son  cas  roide  et  pointu  comme  un  baston  contre 
«  le  ventre,  et  m’en  donnoit  de  si  grands  coups  que  j’eus  peur 
«  qu’il  ne  me  le  perçast  et  n’y  fist  un  trou.  Dame,  je  le  pris 
«  alors  et  le  mis  dans  le  trou  qui  estoit  tout  fait.  »  Si  cette  fille 
estoit  simplette,  ou  le  contrefaisoit,  je  m’en  rapporte. 

—  Je  vous  feray  deux  comptes  de  deux  femmes  mariées,  sim- 

pies  comme  celle-là,  ou  bien  rusées,  ainsi  qu’on  voudra.  Ce  fut 
d’une  très-grande  dame  que  j’ai  connue,  laquelle  esloit  très-belle, 
et  pour  cela  fort  désirée.  Ainsi  qu’un  jour  un  très-grand  prince 
la  requit  d’amour,  voire  l’en  sollicitoit  fort  en  lui  promettant  de 
très-belles  et  grandes  conditions,  tant  de  grandeurs  que  de  ri¬ 
chesses  pour  elle  et  pour  son  mary,  tellement  qu’elle,  ayant  de 
telles  douces  tentations,  y  presla  assez  doucement  l’oreille  ;  toute¬ 
fois  du  premier  coup  ne  s’y  voulut  laisser  aller,  mais,  comme 
simplette,  nouvelle  et  jeune  mariée,  n’ayant  encore  veu  son 
monde,  vint  descouvrir  le  tout  à  son  mary  et  luy  demander  avis 
si  elle  le  feroit.  Le  mary  luy  rcspondit  soudain  :  «  Nenny,  m’a- 
«  mie.  Hélas!  que  penseriez- vous  faire,  et  de  quoy  parlez-vous? 

«  d’un  infâme  trait  à  jamais  irréparable  pour  vous  et  pour  moy. 

«  — Ha!  mais,  monsieur,  répliqua  la  dame,  vous  serez  aussi 
«  grand,  et  moi  si  grande  qu’il  n’y  aura  rien  à  redire.  »  Pour  fin 
le  mary  ne  voulut  dire  ouy;  mais  la  dame,  qui  commença  à 
prendre  cœur  par  après  et  se  faire  habile,  ne  voulut  perdre  ce 
party,et  lepril  avec  ce  prince  et  avec  d’autres  encore,  en  renonçant 
à  sa  sotte  simplicité.  J’ay  ouy  faire  ce  conte  à  un  qui  le  tenoit 
de  ce  grand  prince  et  l’avoit  ouy  de  la  dame,  à  laquelle  il  en  fit 
la  réprimande,  et  qu’en  telles  choses  il  ne  faloit  jamais  s’en  con¬ 
seiller  au  mary,  et  qu’il  y  avoit  autre  conseil  en  sa  Cour.  Cette 
dame  estoit  aussi  simple,  ou  plus,  qu’une  autre  que  j’ay  ouy 
dire,  à  laquelle  un  jour  un  honneste  gentilhomme  présentant  son 
service  amoureux  assez  près  de  son  mary,  qui  entretenoit  pour- 
lors  de  devis  une  autre  dame,  il  luy  vint  mettre  son  eprevier, 
ou,  pour  plus  clairement  parler,  son  instrument  entre  les  mains. 
Elle  le  prit,  et,  le  serrant  fort  eslroitement  et  se  tournant  vers 
son  mary,  luy  dit  :  «  Mon  mary,  voyez  le  beau  présent  que  me 
«  fait  ce  gentilhomme;  le  recevray-je?dites-le-moy.  »  Le  pauvre 
gentilhomme,  estonné,  retire  à  soy  son  éprevier  de  si  grande 
rudesse,  que,  rencontrant  une  pointe  de  diamant  qu’elle  avoit 
au  doigt,  le  luy  esserta  de  telle  façon  d’un  bout  à  l’autre,  qu’elle 
le  cuida  perdre  du  tout,  et  non  sans  grande  douleur,  voire  en 
danger  de  la  vie,  ayant  sorti  de  la  porte  assez  hastivement,  et 
arrousant  la  chambre  du  sang  qui  desgoutoit  partout.  Mais  le 
mary  ne  courut  après  luy  pour  luy  faire  aucun  outrage  pour  ce 
sujet;  il  s’en  mit  seulement  fort  à  rire,  tant  pour  la  simplicité 
de  sa  pauvre  femelette,  que  pour  le  beau  présent  produit,  joint 
qu’il  en  estoit  assez  puny.  Voilà  deux  femmes  fort  simples, 
lesquelles,  et  quelques-unes  de  leurs  semblables  (car  il  y  en  a 

assez),  ne  ressemblent  pas  à  plusieurs  et  à  une  infinité  qui  se 
rencontrent  dans  le  monde,  qui  sont  plus  doubles  et  fines  que 
celles-là,  qui  ne  demandent  conseil  à  leurs  marys,  ny  qui  leur 
montrent  tels  présents  qu’on  leur  fait. 

J'ay  ouy  raconter  en  Espagne  d’une  fille,  laquelle  la  première 
nuict  de  ses  nopces,  ainsi  que  son  mary  s’efîorçoit  et  s’ahanoit  (1) 
de  forcer  sa  forteresse,  non  sans  se  faire  mal,  elle  se  mit  à  rire 
et  lui  dire  ;  Senor,  bien  es  razon  que  seays  marlijr,  pues  que  io 
soyvirgen;  mas,  pues  que  io  lomo  lapalienlia,  bien  la  podeys 
tomar  ;  c'est-à-dire  :  «  Seigneur,  c’est  bien  raison  que  vous 
«  soyez  martyr  puis  que  je  suis  vierge;  mais  d’autant  que  je 
«  prends  patience,  vous  la  pouvez  bien  prendre.  »  Celle-là,  en 
revanche  de  l’autre  qui  s’estoit  moqué  de  sa  femme,  se  moquoit 
bien  de  son  mary.  Comme  certes  plusieurs  filles  ont  bien  raison 
de  se  moquer  à  telle  nuict,  mesme  quand  elles  ont  sceu  aupara¬ 
vant  ce  que  c’est,  ou  l’ont  appris  d’autres,  ou  d’elles-mesmes  s’en 
sont  doutées  et  imaginées  ce  grand  point  de  plaisir  qu’elles  esti¬ 
ment  très-grand  et  perdurable.  Une  autre  dame  espagnole,  qui, 
le  lendemain  de  ses  nopces,  racontant  les  vertus  de  son  mary,  en 
dit  plusieurs,  fors,  dit-elle,  que  no  cra  buen  conlador  y  arilhme- 
lico,  porque  no  sapra  mulliplicar  ;  en  français:  «  qu’il  n’estoit 
«  point  bon  compteur  et  arithméticien,  parce  qu’il  ne  sçavoit  pas 
«  multiplier.  » 

Une  dame  de  bon  lieu  et  de  bonne  maison,  que  j’ay  connue  et 
ouy  parler,  le  soir  de  ses  nopces,  que  chacun  estoit  aux  escoutes 
à  l’accoutusmée ,  comme  son  mary  luy  eut  livré  le  premier  as¬ 
saut,  estant  un  peu  sur  son  repos,  non  pas  du  dormir,  luy  de¬ 
manda  si  elle  en  voudroit  encore;  gentiment  elle  luy  respondit  : 
«  Ce  qu’il  vous  plaira,  monsieur.  »  Pensez  qu’à  telle  response 
le  galant  mary  devoit  e.-tre  bien  estonné.  Telles  filles  qui  disent 
de  telles  sornettes  si  promptement  après  les  nopces,  [lourroient 
bien  donner  de  bons  martels  à  leurs  pauvres  marys  et  leur  faire 
à  croire  qu’ils  ne  sont  les  premiers  qui  ont  mouillé  l'ancre  dans 
leur  fonds,  ny  les  derniers  qui  le  mouilleront  ;  car  il  ne  faut 
point  douter  que  qui  ne  s’efforce  et  ne  se  tue  à  saper  sa  femme, 
qu’elle  nes’advise  à  luy  faire  porter  les  cornes,  ce  disoil  un  an¬ 
cien  proverbe  françois  :  El  qui  ne  la  conlenle  pas,  va  ailleurs 
chercher  son  repas.  Toutefois,  quand  une  femme  tire  ce  qu’elle 
peut  de  l’homme,  elle  l’assomme,  c’est-à-dire  qu’il  en  meurt; 


U)  Ahanoit  :  se  taliguoit.  De  l’espagnol  njanar,  qui  répond  à  notre  ahaner. 

et  c’est  un  dire  ancien,  qu’il  se  faut  tirer  de  son  amy  ce  qu’on 
voudroit  bien ,  et  qu'il  le  faut  espargner  tant  que  l’on  peut  ; 
mais  non  pas  le  mary,  duquel  il  en  faut  tirer  ce  qu’on  peut. 
Voilà  pourquoy,  dit  le  refrain  espagnol,  que  el  primero  pensa- 
mienlo  de  la  muger,  lue  go  que  es  casada,  es  de  enbiudarse; 
c’est-à-dire  :  «  le  premier  pensement  de  la  femme  mariée  est  de 
»  songer  à  se  faire  veufve.  »  Ce  refrain  n’est  pas  général,  comme 
j’espère  le  dire  ailleurs,  mais  il  n’est  que  pour  aucunes. 

—  Il  y  a  de  certaines  filles  qui,  ne  pouvant  tenir  longuement 
leurs  chaleurs,  ne  s’adonnent  aisément  qu’aux  princes  et  aux 
seigneurs,  qui  sont  gens  fort  propres  pour  les  esbranler,  tant 
pour  leurs  faveurs  que  pour  leurs  présents,  et  aussi  pour  l’a¬ 
mour  de  leurs  gentillesses,  car  enfin  tout  est  beau  et  parfait  en 
eux,  encore  qu’ils  fussent  des  fats.  Au  contraire,  j’en  ay  veu 
d'autres  qui  ne  les  recherchent  pas,  mais  lesfuyent  grandement, 
à  cause  qu’ils  ont  un  peu  la  réputation  d’estre  scandaleux,  grands 
vanteurs,  causeurs  et  peu  secrets  ;  aimans  mieux  des  gentils¬ 
hommes  sages  et  discrets,  desquels  pourtant  le  nombre  est  rare  ; 
et  bien  heureuse  pourtant  est  celle-là  qui  en  trouve.  Mais,  pour 
obvier  à  tout  cela,  elles  choisissent  (au  moins  aucunes)  leurs  va¬ 
lets,  desquels  aucuns  sont  beaux,  d’autres  non,  comme  j’en  ay 
connu  qui  l’ont  fait,  et  si  n’en  faut  prier  longuement  leurs  dits 
valets  :  car,  les  levant,  couchant,  déshabillant,  chaussant,  des¬ 
chaussant  et  leur  baillant  leurs  chemises,  comme  j’ay  veu  beau¬ 
coup  de  filles  à  la  Cour  et  ailleurs  qui  n’en  faisaient  aucune  dif¬ 
ficulté  ni  scrupule,  il  n’est  pas  possible  qu’eux,  voyons  beaucoup 
de  belles  choses  en  elles,  n’en  eussent  des  tentations,  et  plusieurs 
d’elles  qu’elles  ne  le  fissent  exprès;  si  bien  qu’après  que  les 
yeux  avoient  bien  fait  leur  office,  il  faloit  bien  que  d’autres 
membres  du  corps  vinssent  à  faire  le  leur. 

—  J'ay  connu  une  fille  de  par  le  monde,  belle  s’il  en  fust  ja¬ 
mais,  qui  rendit  son  valet  compagnon  d’un  grand  prince  qui 
l’entretenoit,  et  qui  pensoit  estre  le  seul  heureux  jouissant  ;  mais 
le  valet  en  cela  alloit  du  pair  avec  luy;  aussi  l’avoit-elle  bien 
sceu  choisir,  car  il  estait  très-beau  et  de  très-belle  taille;  si  bien 
que,  dans  le  lit  ou  bien  à  la  besogne,  on  ny  eust  connu  aucune 
différence.  Encor  le  valet  en  beaucoup  de  beautez  emportait  le 
prince,  auquel  telles  amours  et  telles  privaulez  furent  inconnues 
jusqu’à  ce  qu’il  la  quitta  pour  se  marier;  et  pour  cela  il  n’en 
traita  plus  mal  le  valet,  mais  se  plaisoit  fort  de  le  voir  ;  et  quand 
il  le  voyoit  en  passant,  il  disoit  seulement  :  ■<  Est-il  possible  que 

«  cet  homme  ait  esté  mon  corrival?  oiiy,  je  le  voy,  car,  ostée 
«  ma  grandeur,  il  m’emporte  d’ailleurs.  »  Il  avoit  aussi  mesme 
nom  que  le  prince,  et  fut  un  très-bon  tailleur,  et  des  renommez 
de  la  Cour  ;  si  bien  qu’il  n’y  avoit  guères  de  filles  ou  femmes 
qu’il  n’habillast  quand  elles  vouloient  estre  bien  habillées.  Je  ne 
sçay  s’il  les  habilloit  de  la  mesme  façon  qu’il  habilloit  sa  mais- 
tresse,  mais  elles  n’estoient  point  mal. 

— J’ay  cogneu  une  fille  de  bonne  maison,  qui,  ayant  un  laquais 
de  l’aage  de  quatorze  ans,  et  en  ayant  fait  son  bouffon  et  plai¬ 
sant,  parmy  ses  bouffonneries  et  plaisanteries,  elle  faisoit  autant 
de  difficultés  que  rien  à  se  laisser  baiser,  toucher  et  tasterà  luy, 
aussy  privement  que  si  c’eust  esté  une  femme,  et  bien  souvent 
devant  le  monde,  excusant  le  tout,  en  disant  qu’il  estoit  fol  et 
plaisant  bouffon.  Je  ne  sçay  s’il  passoit  outre,  mais  je  sçay  bien 
que  depuis,  estant  mariée  et  veufve,  et  remariée,  elle  a  esté  une 
très-insigne  putain.  Pensez  qu’elle  alluma  sa  mesche  en  ce  pre¬ 
mier  tison  ;  si  bien  qu’elle  ne  luy'  faillit  jamais  après  entre  ses 
autres  plus  grandes  fougues  et  plus  hauts  feux.  J’avois  bien  de¬ 
meuré  un  an  à  voir  cette  fille;  mais  quand  je  les  vis  en  ces  pri- 
vautez  devant  .sa  mere,  qui  avoit  la  réputation  d’estre  l’une  des 
plus  prudes  femmes  de  son  temps,  qui  en  rioit  et  en  estoit  bien- 
aise,  je  présageay  aussitost  que  de  ce  petit  jeu  l’on  viendroit  au 
grand,  et  à  bon  escient,  et  que  la  damoiselle  seroit  un  jour 
quelque  bonne  fripesaulce,  comme  elle  le  fut. 

—  J’ay  cogneu  deux  sœurs  d’une  fort  bonne  maison  de  Poic- 
tou,  filles  desquelles  on  parloit  estrangement,  et  d’un  grand  la¬ 
quais  basque  qui  estoit  à  leur  pere,  lequel,  sous  ombre  qu’il 
dansoit  très-bien,  non  seulement  le  bransle  de  son  pays,  mais  ' 
tous  autres,  les  menoit  danser  ordinairement,  mesme  les  y  ap- 
prenoit.  Il  les  fit  danser,  et  leur  apprit  la  danse  des  putains  à  la 
fin,  et  en  furent  assez  gentiment  scandalisées  :  toutefois  elles  ne 
laissèrent  à  estre  bien  mariées,  car  elles  estoient  riches,  et  sur 
ce  nom  de  richesses  on  n’y  advise  rien,  on  prend  tout,  et  fust-il 
encore  plus  chaud  et  plus  ardent.  J’ay  connu  ce  Basque  depuis, 
gentil  soldat  et  de  brave  façon,  et  qui  monstroit  bien  avoir  fait 
le  coup.  Il  fut  soldat  des  gardes  de  la  coronelle  de  M.  de  Strozze. 

—  J’ai  cogneu  aussi  une  maison  de  par  le  monde,  et  grande, 
d’où  la  dame  faisoit  profession  de  nourrir  en  sa  compagnie  des 
honnestes  filles,  entr’autres  des  parentes  de  son  mary;  et  d’au¬ 
tant  que  la  dame  estoit  fort  maladive  et  sujette  aux  médecins  et 
apothicaires,  il  y  en  abordoit  ordinairement  là-dedans,  et  par  ce 

aussi  que  les  filles  sont  sujettes  à  maladies  comme  à  pasles  cou¬ 
leurs,  mal  de  la  furette,  fievres  et  autres.  Il  advint  que  deux 
entr’autres  tombèrent  en  fièvre-quarte  :  un  apothicaire  les  eut 
en  charge  pour  les  penser.  Certes  il  les  pensoit  de  ses  drogues, 
de  la  main  et  de  médecines  ;  mais  la  plus  propre  fut  qu’il  cou¬ 
cha  avec  une  (maraud  qu’il  fut),  car  il  eut  affaire  avec  une  fort 
belle  et  honneste  fille  de  la  France,  de  laquelle  un  très-grand 
roy  s’en  fust  dignement  contenté  ;  et  il  fallut  que  ce  M.  l’apoti- 
caire  luy  passast  cette  paille  sur  le  ventre.  J’ay  cogneu  la  fille, 
qui  certes  méritoit  d’autres  assaillants,  et  après  bien  mariée,  et 
telle  qu’on  la  donna  pucelle,  telle  la  trouva-on.  En  quoy  pour¬ 
tant  je  trouve  qu’elle  fut  bien  fine;  car,  puisqu’elle  ne  pouvoit 
tenir  son  eau,  elle  s’adressa  à  celui  qui  donnoit  des  antidotes 
pour  engarder  d’engrosser,  car  c’est  ce  que  les  filles  craignent  le 
plus  :  dont  en  cela  il  y  en  a  de  si  experts  qui  leur  donnent  des 
drogues  qui  les  engardent  très-bien  d’engrosser  ;  ou  bien,  si 
elles  engrossent,  leur  font  escouler  leur  grossesse  si  subtilement 
et  si  sagement,  que  jamais  on  ne  s’en  apperçoit,  et  n’en  sent-on 
rien  que  le  vent.  Ainsi  que  j’en  ay  ouy  parler  d’une  fille,  laquelle 
a  voit  esté  autrefois  nourrie  fille  de  la  feue  reyne  de  Navarre 
Marguerite.  Elle  vint  par  cas  fortuit,  ou  à  son  escient,  àengros- 
■ser  sans  qu’elle  y  pensast  pourtant.  Elle  rencontra  un  sublin  (1) 
apoticaire,  qui,  luy  ayant  donné  un  breuvage,  luy  fit  évader  son 
fruit,  qui  avoit  déjà  six  mois,  pièce  par  pièce,  morceau  par  mor¬ 
ceau,  si  aisément,  qu’estant  en  ses  affaires  jamais  elle  n’en  sentit 
ny  mal  ny  douleur;  et  puis  après  se  maria  galamment,  sans  que 
le  mary  y  connust  aucune  trace;  car  on  leur  donne  des  remedes 
pour  se  faire  paroistre  vierges  et  pucelles  comme  auparavant, 
ainsi  que  j’en  ay  allégué  un  au  Discours  des  Cocus  (2).  Et  un 
i[ue  j’ay  ouy  dire  à  un  empirique  ces  jours  passez,  qu’il  faut 
avoir  des  sangsues  et  les  mettre  à  la  nature,  et  faire  par-là  tirer 
et  succer  le  sang  :  lesquelles  sangsuës,  en  sucçant,  laissent  et 
engendrent  de  petites  ampoules  et  fistules  pleines  de  sang,  si 
bien  que  le  galant  mary,  qui  vient  le  soir  des  nopces  les  assaillir, 
leur  creve  ces  ampoulles  d’où  le  sang  en  sort,  et  luy  et  elle  s’en¬ 
sanglantent,  qui  est  une  grande  joie  à  l’un  et  à  l’autre  ;  et  par 
ainsi,  l’honor  délia  cilella  è  salva  (3).  Je  trouve  ce  remede  plus 


(1)  Sublin  :  fin,  rusé. 

(2)  Discours  I  de  ce  volume. 

(3)  L’honneur  de  la  citadelle  est  sauvé. 

souverain  que  l’autre,  s’il  est  vray  ;  et  s’ils  ne  sont  bons  tous 
deu.x,  il  y  en  a  cent  autres  qui  sont  meilleurs,  ainsi  que  le  sa¬ 
vent  très-bien  ordonner,  inventer  et  appliquer  ces  messieurs  les 
médecins  sçavants  et  experls  apoticaires.  Voilà  pourquoy  ces 
messieurs  ont  ordinairement  de  très-belles  et  bonnes  fortunes, 
car  ils  sçavent  ble.sser  et  remédier,  ainsi  que  fit  la  lance  de  Pé- 
lias.  .l’ai  cogneu  cet  apoticaire  dont  je  viens  de  parler  à  cette 
heure,  duquel  faut  que  je  die  ce  petit  mot  en  passant,  que  je  le 
vis  à  Geneve  la  première  fois  que  je  fus  en  llalie,  par  ce  que 
pour  lors  ce  chemin  par-là  estoit  commun  pour  les  François,  et 
par  les  Suisses  et  Grisons,  à  cause  des  guerres.  Il  me  vint  voir  à 
mon  logis.  Soudain  je  luy  demanday  ce  qu’il  faisoit  en  cette 
ville,  et  s’il  estoit-là  pour  médeciner  les  filles,  comme  il  avoit 
fait  en  France.  Il  me  respondit  qu’il  estoit-là  pour  en  faire  péni¬ 
tence.  «  Comment!  ce  dis-je,  est-ce  que  vous  n'y  mangez  de  si 
«  bons  morceaux  comme  là? — Hà  !  monsieur,  me  répliqua-t-il, 
«  c’est  parce  que  Dieu  m'a  appellé,  et  que  je  suis  illuminé  de 
«  son  Saint-Esprit,  et  que  j’ay  maintenant  la  connoissance  de  sa 
«  sainte  parole. — Guy,  luy  dis-je;  et  dès  ce  temps  là  si  estiés 
»  vous  de  la  religion,  et  si  vous  vous  mesliez  de  médeciner  les 
»  corps  et  les  âmes,  et  preschiés  et  instruisiés  les  filles.  — Mais, 
«  monsieur,  je  reconnois  à  cette  heure  mieux  mon  Dieu,  répli- 
«  qua-t-il  encore,  qu’alors,  et  ne  veux  plus  pécher.  »  Je  tais 
plusieurs  autres  propos  que  nous  eusmes  sur  ce  sujet,  tant  sé¬ 
rieusement  qu’en  riant.  Mais  ce  maraud  joüit  de  ce  boucon,  qui 
estoit  bien  plus  digne  d’un  galant  homme  que  de  luy.  Si  est-ce 
que  bien  luy  servit  de  vuider  de  cette  maison  de  bonne  heure, 
car  mal  luy  en  eust  pris.  Or  laissons  cela.  Que  maudit  soit-il 
pour  la  haine  et  l’envie  que  je  luy  porte,  ainsi  que  M.  de  Ron¬ 
sard  parloit  à  un  médecin  qui  venoit  voir  sa  maistresse  soir  et 
matin,  plus  pour  luy  taster  son  teton,  son  sein,  son  ventre,  son 
flanc  et  son  beau  bras,  que  pour  la  médeciner  de  la  fièvre  qu’elle 
avoit;  dont  il  en  fit  un  très-gentil  sonnet,  qui  est  dans  son  se¬ 
cond  livre  des  Amours,  qui  se  commence  : 

Ha  !  que  je  porte  et  de  haine  et  d’envie 

Au  médecin  qui  vient  soir  et  matin. 

Sans  nul  propos,  tastonner  le  testin, 

Le  sein,  le  ventre  et  les  flancs  de  m’amie  I 


—  Je  porte  de  mesme  une  grande  jalousie  à  un  médecin  qui 
faisoit  traits  pareils  à  une  belle  grande  dame  que  j’aymois,  et  de 

qui  je  n’avois  telle  et  pareille  privauté,  et  je  l’eusse  désirée  plus 
qu’un  petit  royaume.  Telles  gens  certes  sont  extrêmement  bien¬ 
venus  des  dames,  et  y  acquiérent  de  belles  adventures,  quand 
ils  les  veulent  rechercher.  J’ay  cogneu  deux  médecins  à  la  Cour, 
qui  s’appeloient,  l’un  M.  Gastelan,  médecin  de  la  Reyne-mere, 
et  l’autre  le  seigneur  Cabrion,  médecin  de  M.  de  Nevers;  et  qui 
avoit  esté  à  feu  Ferdinand  de  Gonzague.  Ils  ont  eu  tous  deux 
des  rencontres  d’amour,  à  ce  qu’on  disoit,  que  les  plus  grands 
de  la  Cour  se  fussent  donnez  au  diable,  par  manière  de  parler, 
pour  estre  leurs  corrivaux.  Je  devisois  un  jour,  le  feu  baron  de 
Vitaux  et  moy,  avec  M.  Le  Grand,  un  grand  médecin  de  Paris, 
de  bonne  compagnie  et  de  bon  devis,  luy  estant  venu  voir  le  dit 
baron,  qui  estoit  malade  des  affaires  d’amour;  et  tous  deux 
l’interrogeant  sur  plusieurs  propos  et  négociations  des  dames, 
ma  foy,  il  nous  en  conta  bien,  et  nous  en  fit  une  douzaine  de 
contes  qui  levoient  la  paille  ;  et  s’y  enfonça  si  avant,  que, 
l’heure  de  neuf  venant  à  sonner,  il  nous  dit,  en  se  levant  de  la 
chaire  où  il  estoit  assis  :  «  Vrayment,  je  suis  plus  grand  fol  que 
«  vous  autres,  qui  m’avez  retenu  icy  deux  bonnes  heures  à  ba- 
«  guenauder  avec  vous  autres,  et  cependant  j’ay  oublié  six  ou 
«  sept  malades  qu’il  faut  que  j’aille  voir;  »  et,  nous  disant 
adieu,  part  et  s’en  va,  non  sans  nous  dire,  après  que  nous  luy 
eusmes  dit  ;  «  Vous  avez,  messieurs  les  médecins,  vous  en  sça- 
«  vez  et  en  faites  de  bonnes,  et  mesmes  vous,  monsieur,  qui  en 
«  venez  parler  comme  maistre.  »  Il  respondit  (en  baissant  la 
teste)  :  «  Semon,  semon,  ouy,  ouy,  nous  en  sçavons  et  faisons 
«  de  bonnes,  car  nous  sçavons  des  secrets  que  tout  le  monde  ne 
<(  sçait  pas  :  mais  à  cette  heure  que  je  suis  vieux,  j’ay  dit  adieu 
«  à  Vénus  et  à  son  enfant;  je  laisse  cela  à  vous  autres  qui  estes 
•  jeunes.  »  Une  autre  espèce  de  gens  y  a-t-il  qui  a  bien  gasté 
des  filles  quand  on  les  met  à  apprendre  les  lettres,  qui  sont  leurs 
précepteurs,  et  le  font  quand  ils  veulent  estre  meschants  :  car, 
leurs  faisants  leçons,  et  estant  seuls  dans  une  chambre  ou  dans 
une  estude,  je  vous  laisse  à  penser  quelles  commoditez  ils  y  ont, 
et  quelles  histoires,  contes  et  fables  ils  leur  peuvent  alléguer  à 
propos  pour  les  mettre  en  chaleur  ;  et,  lorsqu’ils  les  voyent  en 
telles  altères  et  appétits,  comme  ils  vous  sçavent  prendre  l’oc¬ 
casion  au  poil. 

—  J’ay  cogneu  une  fille  de  fort  bonne  maison,  et  grande, 
vous  dis-je,  qui  se  perdit  et  se  rendit  putain  pour  avoir  ouy  ra¬ 
conter  à  son  maistre  d’escole  l’histoire,  ou  plutost  le  fable  de 

Tirésias;  lequel,  pour  avoir  essayé  l’un  et  l’autre  sexe,  fut  éleu 
juge  par  Jupiter  et  Junon,  sur  une  question  meue  entr’eux 
deux,  à  sçavoir  qui  avoit  et  sentoit  plus  de  plaisir  au  coït  et 
acte  vénérien,  ou  l’homme  ou  la  femme.  Le  juge  député  jugea 
contre  Junon  que  c’estoit  la  femme;  dont  elle,  de  dépit  d’avoir 
esté  jugée,  rendit  le  pauvre  juge  aveugle  et  luy  osta  la  veuë.  11 
ne  se  faut  esbahyr  si  cette  fille  fut  tentée  par  un  tel  conte;  car, 
puis  qu’elle  oyoit  souvent  dire,  ou  à  ses  compagnes,  ou  à 
d’autres  femmes,  que  les  hommes  estoient  si  ardents  après 
cela,  et  y  prenoient  si  grand  plaisir,  que  les  femmes,  veue 
la  sentence  de  Tirésias,  en  dévoient  bien  prendre  davan¬ 
tage;  et,  par  conséquent,  il  le  faut  esprouver.  Vrayment,  telles 
leçons  se  dévoient  bien  faire  à  ces  filles  ;  n’y  en  a-t-il  pas  d’au¬ 
tres?  Mais  leurs  maistres  diront  qu’elles  veulent  tout  sçavoir,  et 
que,  puis  qu’elles  sont  à  l’estude,  si  les  passages  et  histoires  se 
rencontrent  qui  ont  besoin  d’estre  expliquées  (ou  que  d’elles- 
mesmes  s’expliquent),  il  faut  bien  leur  expliquer  et  leur  dire 
sans  sauter  ou  tourner  le  feuillet.  Combien  de  filles  estudiantes 
se  sont  perdues  lisant  cette  histoire  que  je  viens  de  dire,  et 
celle  de  Biblis,  de  Camus  (1),  et  force  autres  pareilles,  escrites 
dans  la  Métamorphose  d'Ovide,  jusques  au  livre  de  V Art  d'ai¬ 
mer  qu’il  a  fait  ;  ensemble  une  infinité  d’autres  fables  lascives, 
et  propos  lubrics  d’autres  poètes,  que  nous  avons  en  lumière, 
tant  françois,  latins,  que  grecs,  italiens,  espagnols!  Aussi  dit  le 
refrain  espagnol  :  de  una  muta  que  haze  hin  y  de  una  hija  que 
habla  latin,  libéra  nos.  Domine  (2).  Et  on  sçait,  quand  leurs 
maistres  veulent  estre  meschants,  et  qu’ils  font  de  telles  leçons 
à  leurs  disciples,  comment  il  les  sçavent  engraver  et  donner  la 
saulce,  que  la  plus  pudique  du  monde  s’y  laisseroit  aller.  Saint 
Augustin  mesmes,  en  lisant  le  quatrième  livre  de  VEneïde,  où 
sont  contenus  les  amours  et  la  mort  de  Didon,  ne  s’en  esmeut- 
il  pas  de  compassion,  et  ne  s’en  adolora?  Je  voudrois  avoir  au¬ 
tant  de  centaines  d’escus  comme  il  y  a  eu  de  filles,  tant  du 
monde  que  de  religieuses,  qui  se  sont  emeues,  pollues  et  despu- 
celées,  par  la  lecture  à’Amadis  de  Gaules.  Je  vous  laisse  à  pen¬ 
ser  que  pouvoient  faire  des  livres  grecs,  latins  et  autres,  glosez, 
commentez  et  interprétez  par  leurs  maistres,  fins  renards  et 


(1)  Caunus. 

(2)  C'est-à-dire  :  D’une  mule  qui  fait  bin,  et  d’une  fille  qui  parle  latin,  dé- 
livre-nous.  Seigneur. 

corrompus,  mescliants  garnements,  dans  leurs  chambres  sé¬ 
crétés  et  parmy  leurs  oisivetez. 

—  Nous  lisons  en  la  vie  de  saint  Louis,  dans  V Histoire  de 
Paul  Emile,  d’une  Marguerite,  comtesse  de  Flandres,  sœur  de 
Jeanne,  fille  du  premier  Baudoüin,  empereur  de  Grèce  et  qui 
luy  succéda,  d’autant  qu’elle  n’eut  point  d’enfants,  dit  l’his¬ 
toire  :  on  lui  bailla  en  sa  première  jeunesse  un  précepteur  ap¬ 
pelé  Guillaume,  homme  de  sainte  vie,  estimé,  et  qui  avoit  déjà 
pris  quelques  ordres  de  prestrise,  qui  néanmoins  ne  l’empescha 
pas  de  faire  deux  enfants  à  sa  disciple  qui  furent  appelés  Jean 
et  Baudoüin,  et  si  secrètement  que  peu  de  gens  s’en  apperceu- 
rent ,  lesquels  furent  après  pourtant  approuvez  légitimes  du 
pape.  Quelle  sentence  et  quel  pédagogue  !  Voyez  l’histoire. 

—  J'ay  cogneu  une  grande  dame  à  la  Cour,  qui  avoit  la  répu¬ 
tation  de  se  faire  entretenir  à  son  liseur  et  faiseur  de  leçons  ;  si 
bien  que  Chicot,  bouffon  du  Roy,  luy  en  fit  le  reproche  publi¬ 
quement  devant  Sa  Majesté  et  force  autres  personnes  de  sa  Cour, 
lui  disant  si  elle  n’avoit  pas  de  honte  de  se  faire  entretenir  (disant 
le  mot)  à  un  si  laid  et  si  vilain  masle  que  celuy-là,  et  si  elle  n’a¬ 
voit  pas  l’esprit  d’en  choisir  un  plus  beau.  La  compagnie  s’en 
mit  fort  à  rire  et  la  dame  à  pleurer,  ayant  opinion  que  le  Roy 
avoit  fait  jouer  ce  jeu;  car  il  esloit  coustumier  de  faire  joüer 
ces  esteufs.  Cette  dame,  et  les  autres  qui  font  telles  élections  de 
telles  maniérés  de  gens,  ne  sont  nullement  excusables,  mais  bien 
fort  blasmables  d’autant  qu’elles  ont  leur  libéral  arbitre,  et 
toutes  franches  sont  pleines  de  leurs  libertés  et  commoditez  pour 
faire  tel  choix  qu’il  leur  plaist.  Mais  les  pauvres  filles  qui  sont 
sujettes  esclaves  de  leurs  pères  et  mères,  parents,  tuteurs, 
maistresses,  et  craintives,  sont  contraintes  de  prendre  toutes 
pierres  quand  elles  les  trouvent,  pour  mettre  en  œuvres,  et  n’a¬ 
viser  s’il  est  froid  ou  chaud,  ou  rosty  ou  bouilly  :  et  par  ce,  se¬ 
lon  que  l’occasion  se  rencontre,  tant  qu'elles  se  servent  le  plus 
souvent  de  leurs  valets,  de  leurs  maistres  d’escole  et  d’estude, 
des  joueurs  de  luth,  des  violons,  des  appreneurs  de  danses,  des 
peintres,  bref,  de  ceux  qui  leur  apprennent  des  exercices  et 
sciences,  voire  d’aucuns  prescheurs,  comme  en  parle  Bocace,  et 
la  reyne  de  Navarre  en  ses  Nouvelles  ;  comme  font  aussi  des 
pages  comme  j’en  ay  connus,  et  des  laquais,  enfin  de  ceux 
qu’elles  trouvent  à  propos.  Et  voilà  pourquoi  le  mesme  Bocace, 
et  autres  avec  luy,  trouvent  que  les  filles  simples  sont  plus 
constantes  en  amours  et  plus  fermes  que  les  femmes  et  veufves, 

d’autant  qu’elles  ressemblent  les  personnes  qui  sont  sur  l’eau 
dans  un  bateau  qui  vient  à  s’enfoncer  ;  ceux  qui  ne  savent  nager 
nullement  se  viennent  à  prendre  aux  premières  branches  qu’ils 
peuvent  attraper,  et  les  tiennent  feimement  et  opiniastrement 
jusque  ce  que  l’on  les  soit  venu  secourir;  les  autres,  qui  sça- 
vent  bien  nager,  se  jettent  dans  l’eau,  et  bravement  nagent  jus- 
quesà  ce  qu’elles  en  ayent  atteint  la  rive  :  tout  de  mesmes  les 
filles,  aussi-tost  qu’elles  ont  attrapé  un  serviteur,  lequel  elles 
ont  premier  choisi,  le  tiennent  et  le  gardent  fermement,  telle¬ 
ment  quelles  ne  veulent  désamparer  et  l’aiment  constamment, 
de  peur  qu’elles  ont  de  n’avoir  la  liberté  et  la  commodité  d’en 
pouvoir  recouvrer  un  autre  comme  elles  voudraient  ;  au  lieu 
que  les  femmes  mariées  ou  veufves,  qui  sçavent  les  ruses  d’a¬ 
mour  et  qui  sont  expertes,  et  en  ont  les  libertez  et  commoditez 
de  nager  dans  des  eaux  sans  danger,  prennent  tel  party  qu’il 
leur  plaist;  et  si  elles  se  faschent  d’un  serviteur  ou  le  perdent, 
en  savent  aussi-tost  prendre  un  nouveau  ou  en  rencouvrent 
deux;  car  à  elles,  pour  un  perdu  deux  recouverts.  Davantage, 
les  pauvres  filles  n’ont  pas  les  moyens,  ny  les  biens,  ni  les  escus, 
pour  faire  les  acquiets  tous  les  jours  de  nouveaux  serviteurs  ; 
car,  c’est  tout  ce  qu’elles  peuvent  donner  à  leurs  amou¬ 
reux,  que  quelques  petites  faveurs  de  leurs  cheveux,  ou  petites 
perles,  ou  grains,  ou  bracelets,  quelques  petites  bagues  ou  es- 
charpes,  et  autres  petits  menus  présents  qui  ne  coustent  guéres  ; 
car,  quelque  fille,  comme  j’en  ay  veu,  grande,  de  bonne  maison 
et  riche  héritière  qu’elle  soit,  elle  est  tenue  si  courte  en  ses 
moyens,  ou  de  ses  pere  et  mere,  freres,  parents  et  tuteurs, 
qu’elle  n’a  pas  les  moyens  de  les  despartir  à  son  serviteur  ny 
deslier  guéres  largement  sa  bourse,  si  ce  n’est  celle  du  devant  : 
et  aussi  que  d’elles-mesmes  elles  sont  avares,  quand  ce  ne  se- 
roit  que  cette  seule  raison  qu’elles  n’ont  guéres  de  quoy  pour 
eslargir  ;  car  la  libéralité  consiste  et  dépend  du  tout  des  moyens. 
Au  lieu  que  les  femmes  et  veufves  peuvent  disposer  de  leurs, 
moyens  fort  librement,  quand  elles  en  ont:  et  mesme  quand 
elles  ont  envie  d’un  homme,  et  quelles  s’en  viennent  enamou- 
racher  et  encapricher,  elles  vendroient  et  donneroient  jusqu’à 
leur  chemise,  plustost  qu’elles  n’en  tastassent;  à  la  mode  des 
friants  et  de  ceux  qui  sont  sujets  à  leur  bouche,  quand  ils  ont 
envie  d’un  bon  morceau,  il  faut  qu’ils  en  testent,  quoy  qu’ils 
leur  couste  au  marché.  Ces  pauvres  filles  ne  sont  de  mesme, 
lesquelles,  selon  qu’elles  le  rencontrent,  ou  bons  ou  mauvais,  il 

faut  qu'elles  s'y  arrestent.  J’en  alléguerois  une  infinité  d’exem¬ 
ples  de  leurs  amours  et  de  leurs  divers  appétits  et  bizarres 
joüissances;  mais  je  n’aurois  jamais  finy,  et  aussi  que  les  contes 
n’en  vaudroient  rien  si  on  les  nommoit  et  par  nom  et  par  sur¬ 
nom,  ce  que  je  ne  veux  faire  pour  tout  le  bien  du  monde,  car 
je  ne  les  veux  scandaliser,  et  j’ay  protesté  de  fuyr  en  ce  livre 
tout  scandale,  car  on  ne  me  sçauroit  reprocher  d’aucune  médi¬ 
sance.  Et  pour  alléguer  des  contes  et  ester  les  noms,  il  n’y  a 
nul  mal,  et  j’en  laisse  à  deviner  au  monde  les  personnes  dont 
il  est  question  ;  et  bien  souvent  en  penseront  une  qui  en  sera 
l’autre. 

—  Or,  tout  ainsi  que  l’on  voit  des  bois  de  telles  et  diverses 
natures,  que  les  uns  bruslent  tous  verts,  comme  est  le  fresne, 
le  fayan  ;  et  aussi-tost  d’austres,  qui  auroient  beau  estre  secs, 
vieux  et  taillez  de  long-temps,  comme  est  l’hommeau,  le  ver- 
gne,  et  d’autres,  ne  bruslent  qu’à  toutes  les  longueurs  du  monde  ; 
force  autres,  comme  est  le  général  naturel  de  tous  bois  secs  et 
vieux,  bruslent  en  leurs  seicheresses  et  vieillesse  si  soudaine¬ 
ment,  qu’il  semble  qu’il  soit  plustost  consommé  et  mis  en  cen¬ 
dres  que  bruslé.  De  mesmes  sont  les  filles,  les  femmes  et  les 
veufves  ;  les  unes,  dès  lors  qu’elles  sont  en  la  verdeur  de  leur 
âge,  bruslent  aisément  et  si  bien,  qu’on  diroit  que  dès  le  ventre 
de  leur  mère  elles  en  rapportent  la  chaleur  amoureuse  et  le  pu- 
tanisme  ;  et  ainsi  que  fit  la  belle  Laïs  de  la  belle  Timandre,  sa 
putain  de  mère  très-insigne,  jusques  là  qu’elle  n’attend  pas  seu¬ 
lement  le  temps  de  maturité,  qui  peut  estre  à  douze  ou  treize 
ans,  qu’elle  monte  en  amour,  mesme  plustost,  ainsi  qu’il  advint 
il  n’y  a  pas  douze  ans  à  Paris,  d’une  fille  d’un  pâtissier,  la¬ 
quelle  se  trouva  grosse  en  Page  de  neuf  ans  (1)  ;  si  bien  qu’es¬ 
tant  fort  malade  de  sa  grossesse,  son  père  en  ayant  porté  de  l’u¬ 
rine  au  médecin,  ledit  médecin  dit  aussi-tost  qu’elle  n’avoit 
autre  maladie,  sinon  qu’elle  estoit  grosse.  «  Gomment!  respon- 
«  dit  le  père,  monsieur,  ma  fille  n’a  que  neuf  ans.  »  Qui  fut  es- 
bahy?  ce  fut  le  médecin.  «  C’est  tout  un,  dit-il;  pour  le  seur 
«  elle  est  grosse.  »  Et,  l’ayant  visitée  de  plus  prés,  il  la  trouva 
ainsi  ;  et,  ayant  confessé  avec  qui  elle  avoit  eu  à  faire,  son  ga- 
land  fut  puny  de  mort  par  la  justice,  pour  avoir  eu  à  faire  à 


(1)  Alheric  de  Rosale,  au  mot  MaLrimonium  de  son  Diclionnaire,  rapporte 
un  exemple  tout  pareil.  Barhalias  dit  même  quelque  chose  de  plus,  qu’un 
garçon  de  sept  ans  engrossa  sa  nourrice. 

elle  à  un  âge  si  tendre,  et  l’avoir  fait  porter  si  jeunement.  Je 
suis  bien  mary  qu’il  m’ait  fallu  apporter  cet  exemple  et  le  met¬ 
tre  icy,  d’autant  qu’il  est  d’une  personne  privée  et  de  basse 
condition,  pour  ce  que  j’ay  délibéi^  de  n’eschafourer  mon  pa¬ 
pier  de  si  petites  personnes,  mais  de  grandes  et  hautes.  Je  me 
suis  un  peu  extravagué  de  mon  dessein;  mais,  par  ce  que  ce 
conte  est  rare  et  inusité,  je  seray  excusé;  et  aussi  que  je  ne  sça- 
che  point  tel  miracle  advenu  à  nos  grandes  dames  d’estat,  que 
j’aye  bien  sceu,  ouy  bien  qu’en  tel  âge  de  neuf,  de  dix,  de 
douze  et  de  treize  ans,  elles  ayent  porté  et  enduré  fort  aisément 
le  masle,  soit  en  fornication,  soit  en  mariage,  comme  j’en  allé- 
guerois  plusieurs  exemples  de  plusieurs  desvirginées  en  telles 
enfances,  sans  qu’elles  en  soient  mortes,  non  pas  seulement  pas- 
mées  du  mal,  si-non  du  plaisir. 

Surquoy  il  me  souvient  d’un  conte  d’un  galant  et  beau  sei¬ 
gneur  s’il  en  fut  oncques,  lequel  est  mort,  et,  se  plaignant  un 
jour  de  la  capacité  de  la  nature  des  filles  et  femmes  avec  les¬ 
quelles  il  avoit  négocié,  il  disoit  qu’à  la  fin  il  seroit  contraint  de 
rechercher  les  filles  enfantines,  et  quasi  sortantes  hors  du  ber¬ 
ceau,  pour  n’y  sentir  tant  de  vagues  en  si  pleine  mer,  comme 
il  avoit  fait  avec  les  autres,  et  pour  plus  à  plaisir  nager  à  un 
destroit.  S’il  eust  adressé  ces  paroles  à  une  grande  et  honneste 
dame  que  je  connois,  elle  lui  eust  fait  la  mesme  response  qu’elle 
fit  à  un  gentilhomme  de  par  le  monde,  qui,  lui  faisant  une 
mesme  complainte,  elle  luy  respondit  :  «  Je  ne  sçay  qui  se  doit 
«  plustost  plaindre,  ou  vous  autres  hommes  de  nos  capacitez  et 
«  amplitudes,  ou  nous  autres  femmes  de  vos  petitesses  ou  me- 
«  nuises,  ou  plustost  petites  menuseries;  car  il  y  a  autant  à  se 
«  plaindre  en  vous  autres  que  vous  en  nous,  que  si  vous  por- 
«  liés  vos  mesures  pareilles  à  nos  calibres,  nous  n’aurions  rien 
«  à  nous  reprochSr  les  uns  aux  autres.  »  Celle-là  parloit  par 
vraye  raison;  et  c’est  pourquoy  une  grande  dame,  un  jour  à  la 
Cour  regardant  et  contemplant  ce  grand  Hercule  de  bronze  qui 
est  en  la  fontaine  de  Fontainebleau,  elle  estant  tenue  sous  les 
bras  par  un  gentilhomme  qui  la  conduisoit,  elle  lui  dit  que  cet 
Hercule,  encore  qu’il  fust  très-bien  fait  et  représenté,  n’estoit 
pas  si  bien  proportionné  de  tous  ses  membres  comme  il  falloit, 
d’autant  que  celuy  du  mitan  estoit  par  trop  petit  et  par  trop 
inesgal,  et  peu  correspondant  à  son  grand  colosse  de  corps.  Le 
gentilhomme  luy  respondit  qu’il  n’y  trouvoit  rien  à  redire  de 
ce  qu’elle  luy  disoit,  si-non  qu’il  falloit  croire  que  de  ce  temps 

les  dames  ne  l’avoient  si  grand  comme  du  (emps  d 'aujoiird’huy. 

—  Une  très-grande  dame  et  princesse  (1),  ayant  sceu  que 
quelques-uns  avoient  imposé  son  nom  à  une  grosse  et  grande 
colouvrine,  elle  demanda  pijurquoy.  Il  y  en  eut  un  qui  respon- 
dit  :  «  C’est  par  ce,  madame,  qu’elle  a  le  calibre  plus  grand  et 
«  plus  gros  que  les  autres.  »  Si  est-ce  pourtant  qu’elles  y  ont 
trouvé  assez  de  remede,  et  en  trouvent  tous  les  jours  assez  pour 
rendre  leurs  portes  plus  estroites,  quarrées  et  plus  malaisées 
d’entrée  ;  dont  aucunes  en  usent,  et  d’autres  non  ;  mais  non¬ 
obstant,  quand  le  chemin  y  est  bien  battu  et  frayé  souvent  par 
continuelle  habitation  et  fréquentation,  ou  passages  d’enfants, 
les  ouvertures  de  plusieurs  en  sont  toujours  plus  grandes  et 
plus  larges.  Je  me  suis  là  un  peu  perdu  et  desvoyé  ;  mais  puis 
que  c’a  esté  à  propos  il  n’y  a  point  de  mal,  et  je  retourne  à 
mon  chemin. 

—  Plusieurs  autres  filles  y  a-t-il  lesquelles  laissent  passer 
cette  grande  tendreur  et  verdeur  de  leurs  ans,  et  en  attendent 
les  plus  grandes  maturitez  et  seicheresses,  soit  ou  qu’elles  sont 
de  leur  nature  très-froides  à  leur  commencement  et  à  leur  ave- 
nement,  car  il  y  en  a  et  s’en  trouve,  soit  ou  qu’elles  soient  te¬ 
nues  de  court,  comme  il  est  bien  nécessaire  à  aucunes,  comme 
dit  le  refrain  espa^no\,  vignas  e  hinas  son  muy  malas  àguardar; 
c’est-à-dire,  «  les  vignes  et  les  jeunes  filles  sont  fort  difficiles  à 
garder,  »  que  pour  le  moins  quelque  passant,  paysant  ou  sé¬ 
journant  n’en  taste  aucunes.  Il  y  en  a  aussi  qui  sont  immobiles, 
que  tous  les  aquilons  et  vents  d’un  hyver  ne  sçauroient  esmou- 
voir  ny  esbranler.  Il  y  a  d’autres  si  sottes,  si  simples,  si 
grossières  et  si  ignares,  quelles  ne  voudroient  pas  ouyr  nom¬ 
mer  seulement  ce  nom  d’amour.  Comme  j’ay  ouy  parler  d’une 
femme  qui  faisait  de  l’austère  et  réformée,  que  quand  elle  en- 
tendoit  parler  d’une  putain  elle  en  evanouissffit  soudain;  et  ainsi 
qu’on  faisoit  ce  conte  à  un  grand  seigneur  devant  sa  femme,  il 
disoit  :  «  Que  cette  femme  ne  vienne  donc  pas  céans  ;  car  si  elle 
«  évanouit  pour  ouyr  parler  des  putains,  elle  mourra  tout  à  trac 
«  céans  pour  en  voir.  »  Il  y  a  pourtant  des  filles  que,  lorsqu’elles 
commencent  un  peu  à  sentir  leur  cœur,  elles  s’y  apprivoisent 
si  bien ,  qu’elles  viennent  manger  aussitost  dans  la  main. 
D’autres  sont  si  dévotes  et  consciencieuses,  craignant  tant  les 

(1)  La  reine-mère  Calherine  de  Médicis.  L’auteur  la  nomme  dans  son  dis¬ 
cours  des  Dames  illustres,  où  il  fait  le  même  conte. 

commandements  de  Dieu  rostre  souverain,  qu’elles  renvoyent 
bien  loin  celuy  d’amour.  Mais  pourtant  en  ay-je  veu  force  de 
ces  dévotes  patenostrieres,  mangeuses  d’images,  et  citadines  or¬ 
dinaires  d’églises,  qui,  sous  cette  hypocrisie,  couvoient  et  ca- 
choient  leurs  feux,  afin  que  par  telles  feintes  et  faux  semblants, 
le  monde  ne  s’en  apperceust,  et  les  estimast  très-prudes,  voire 
à  demi  saintes.  Mais  bien  souvent  elles  ont  trompé  le  monde  et 
les  hommes.  Ainsi  que  j’ay  ouy  raconter  d’une  grande  princesse, 
voire  reyne,  qui  est  morte,  laquelle,  quand  elle  vouloit  attaquer 
quelqu’un  d’amour  (car  elle  y  estoit  fort  sujette),  commençoit 
tousjours  ses  propos  par  l’amour  de  Dieu  que  nous  lui  devons, 
et  soudain  les  faisoit  tomber  sur  l’amour  mondain,  et  sur  son 
intention  qu’elle  en  vouloit  à  celuy  auquel  elle  parlait,  dont  par 
après  elle  en  venait  au  grand  œuvre,  ou,  pour  le  moins,  à  la 
quintessence.  Et  voilà  comme  nos  dévotes,  ou  plustost  bigotes, 
nous  trompent;  je  dis  ceux-là  qui,  peu  rusez,  ne  connoissent 
leur  vie. 

—  J’ay  ouy  faire  un  conte,  je  ne  sçay  s’il  est  vray  ;  mais  un 
de  ces  ans,  se  faisant  une  procession  générale  à  une  ville  de  par 
le  monde,  se  trouva  une  femme,  soit  grande  ou  petite,  en  pieds 
nuds  et  grande  condition  (1),  faisant  de  la  marmiteuse  plus  que 
dix,  et  c’estoit  en  caresme  :  au  partir  de  là  elle  s’en  alla  disner 
avec  son  amant  d’un  quartier  de  chevreau  et  d’un  jamhon  :  la 
senteur  en  vint  jusqu’à  la  rue  ;  on  monta  en  haut,  et  on  la  trouva 
en  telle  magnificence,  qu’elle  fut  prise  et  condamnée  de  la  pro¬ 
mener  par  la  ville  avec  son  quartier  d’agneau  à  la  broche  sur 
l’espaule  et  le  jambon  pendu  au  col.  N’estoit-ce  pas  bien  em¬ 
ployé  de  la  punir  de  cette  façon? 

—  D’autres  dames  y  en  a  qui  sont  superbes,  orgueilleuses, 
qui  dédaignent  et  le  ciel  et  la  terre  par  manière  de  dire,  qui  ra- 
broüent  les  hommes  et  leurs  propres  amoureux,  et  les  rechassent 
loin;  mais  à  telles  il  faut  user  de  temporisement  seulement  et 
de^patience  et  de  continuation,  car  avec  tout  cela  et  le  temps 
vous  les  mettez  et  avez  sous  vous  à  l’humilité,  estant  le  propre 
et  superbe  de  la  gloire,  après  avoir  fait  assez  des  siennes  et  monté 
bien  haut,  de  descendre  et  venir  au  rabais  ;  et  mesmes  de  ces 
glorieuses  en  ay-je  veu  aucunes  lesquelles  bien  souvent,  après 
avoir  bien  desdaigné  l’amour  et  ceux  qui  leur  en  parloient,  s’y 
rangeoient,  les  aimoient,  jusqu’à  espouser  aucuns  qui  estoient 


1)  Apparùmmenl  contrition. 

de  basse  condition  et  nullement  à  elles  en  rien  pareils.  Et  ainsi 
se  joue  amour  d’elles  et  les  punit  de  leur  outrecuidance,  et  se 
plaist  de  s’attaquer  à  elles  plustost  qu’à  d’autres,  car  la  victoire 
en  est  plus  glorieuse,  puisqu’elles  surmontent  la  gloire.  J’ay  co- 
gneu  d’autrefois  une  fille  à  la  Cour,  si  entière,  si  dédaigneuse,  que 
quand  quelque  habile  et  galant  homme  la  venoit  accoster  et  la 
taster  d’amour,  elle  luy  respondoit  si  orgueilleusement,  en  si 
grand  mespris  de  l’amour,  par  paroles  si  rebelles  et  arrogantes 
(car  elle  disoit  des  mieux) ,  que  plus  il  n’y  retournoit  :  et  si ,  par  cas 
fortuit,  quelquefois  on  la  voulait  accoster  et  s’y  prendre,  com¬ 
ment  elle  les  renvoyait  et  rabroiioit,  et  de  paroles,  et  de  gestes, 
avec  mines  desdaigneuses  ;  car  elle  estait  très-habile.  Enfin  l’a¬ 
mour  la  punit,  et  se  laissa  si  bien  aller  à  un  qu’il  l’engrossa 
quelque  vingt  jours  avant  qu’elle  se  mariast;  et  si  pourtant 
c’est  un  qui  n’estoit  nullement  comparable  à  force  autres  hon- 
nestes  gentilshommes  qui  l’avoient  voulu  servir.  En  cela  il  faut 
dire  avec  Horace,  sic  placet  Veneri;  c’est-à-dire,  «  c’est  ainsi 
«  qu’il  plaist  à  Vénus;  »  et  ce  sont  de  ses  miracles. 

—  Il  me  vint  en  fantaisie  une  fois  à  la  comédie  d’y  servir 
une  belle  et  honneste  fille,  habile  s’il  en  fut  oncques,  de  fort 
bonne  maison,  mais  glorieuse  et  fort  hajute  à  la  main,  dont  j’es- 
tois  amoureux  extrêmement.  Je  m’advisois  de  la  servir  et  arrai¬ 
sonner  aussi  arrogamment  comme  elle  me  pouvoit  parler  et  res- 
pondre  ;  car  à  brave  brave  et  demy.  Elle  ne  s’en  sentit  pour  cela 
nullement  intéressée,  car,  en  la  menant  de  telle  façon,  je  la 
loiiois  extrêmement,  d’autant  qu’il  n’y  a  rien  qui  amollisse  plus 
un  cœur  dur  d’une  dame,  que  la  louange,  autant  de  sesbeautez 
et  perfections,  que  de  sa  superbité;  voire  luy  disant  qu’elle  luy 
séoit  très-bien,  veu  qu’elle  ne  tenoit  rien  du  commun,  et  qu’une 
fille  ou  dame,  se  rendant  par  trop  privée  et  commune,  ne  se 
tenant  sur  un  port  allier  et  sur  une  réputation  hautaine,  n’estoit 
bien  digne  d’estre  ferme  (l);  et  pour  ce,  que  je  l’en  honorois 
davantage,  et  que  je  ne  la  voulois  jamais  appeler  autrement  qjje 
ma  Gloire.  En  quoy  elle  se  pleut  tant,  qu’elle  voulut  aussi  m’ap¬ 
peler  son  Arrogant.  Continuant  ainsi  tousjours,  je  la  servis  lon¬ 
guement;  et  si  me  peux  vanter  que  j’eus  part  en  ses  bonnes 
grâces  autant  ou  plus  que  grand  seigneur  de  la  Cour  qui  la  vou¬ 
lut  servir  ;  mais  un  très-grand  favory  du  Roy,  brave  certes  et 
vaillant  gentilhomme,  me  la  ravit,  et  par  la  faveur  de  son  Roy 


(1)  Servie. 

l’espousa.  Èt  pourtant,  tant  qu’elle  a  vescu,  telles  alliances  ont 
toujours  duré  entre  nous  deux,  et  l’ay  tousjours  très-honorée. 
Je  ne  sçay  si  je  seray  repris  d’avoir  fait  ce  conte,  car  on  dit  vo¬ 
lontiers  que  tout  conte  fait  de  soy  n’est  pas  bon  ;  mais  je  me  suis 
esgaré  à  ce  coup,  encore  que  dans  ce  livre  j’en  aye  fait  plusieurs 
de  moy-mesme  en  toutes  façons,  mais  je  tais  le  nom. 

—  II  y  a  encore  d’autres  filles  qui  sont  de  si  joyeuse  com- 
plexion,  et  qui  sont  si  folastres,  si  endemenées  et  si  enjoüées, 
qui  ne  se  mettent  autres  sujets  en  leurs  pensées  qu’à  songer  à 
rire,  à  passer  leur  temps  et  à  folastrer,  qu’elles  n’ont  pas  l’ar- 
rest  d’ouyr  ny  songer  à  autre  chose,  sinon  à  leurs  petits  esbat- 
tements.  J’enay  connues  plusieurs  qui  eussent  mieux  aimé  ouyr 
un  violon,  ou  danser,  ou  sauter,  ou  courir,  que  tous  les  propos 
d'amour  :  aucunes  la  chasse,  si  bien  qu’elles  se  pouvoient  plus- 
tost  nommer  soeurs  de  Diane  que  de  Vénus.  J’ay  cogneu  un 
brave  et  galant  seigneur,  mais  il  est  mort,  qui  devint  si  fort 
perdu  de  l’amour  d’une  fille,  et  puis  dame,  qu’il  en  mouroit; 
“  car,  disoit-il,  lorsque  je  luy  veux  remonstrer  mes  passions, 
«  elle  ne  me  parle  que  de  ses  chiens  et  de  sa  chasse,  si  bien  que 
«  jevoudrois  de  bon  cœur  estre  métamorphosé  en  quelque  beau 
«  chien  ou  levrier,  ou  que  mon  ame  fust  entrée  dans  leur  corps, 
«  selon  l’opinion  de  Pythagore,  afin  qu’elle  se  pust  arrester  à 
«  mon  amour,  et  mon  ame  guérir  de  ma  play.  »  Mais  après  il  la 
laissa,  car  il  n’estoit  pas  bon  laquais,  et  ne  la  pouvoit  suivre  ny 
accompagner  partout  où  ses  humeurs  gaillardes,  ses  plaisirs  et 
ses  esbattements  la  conduisaient.  Si  faut-il  noter  une  chose,  que 
telles  filles,  après  avoir  laissé  leur  poulinage  et  jetté  leur  gourme 
(comme  l’on  dit  des  poulains),  et  après  s’estre  ainsi  esbattues 
au  petit  jeu,  veulent  essayer  le  grand,  quoy  qu’il  tarde-,  et  telle 
jeunesse  ressemble  à  celle  de  petits  jeunes  loups,  lesquels  sont 
tous  jolis,  gentils  et  enjoüez  en  leur  poil  follet;  mais,  venant  sur 
l’aage,  ils  se  convertissent  en  malice  et  à  mal  faire.  Telles  filles 
que  je  viens  de  dire  font  de  mesme,  lesquelles,  après  s’estre 
bien  jouées  et  passé  leurs  fantaisies  en  leurs  plaisirs,  et  jeunesses 
en  chasses,  en  bals,  en  voltes,  en  courantes  et  en  danses,  ma 
foy,  après  elles  se  veulent  mettre  à  la  grande  danse  et  à  la  douce 
carolle  delà  déesse  d’amour.  Bref,  pour  faire  fin  finale,  il  ne  se 
voit  guères  de  filles,  femmes  ou  veufves  qui  tost  ou  tard  ne 
bruslent,  ou  en  leurs  saisons  ou  hors  de  leurs  saisons,  comme 
tous  bois,  fors  un  qu’on  nomme  larix,  duquel  elles  ne  tiennent 
nullement.  Ce  larix  donc  est  un  bois  qui  ne  brusle  jamais,  et  ne 

fait  feu,  ny  flamme,  iiy  charbon,  ainsi  que  Jules  César  en  fit 
l'expérience  retournant  de  la  Gaule.  Il  avoit  mandé  à  ceux  du 
Piedmont  de  luy  fournir  vivres  et  dresser  estappes  sur  son  grand 
chemin  du  camp  Ils  luy  obéyrent,  fors  ceux  d’un  chasteau  ap¬ 
pelé  Larignum,  où  s’estoient  retirés  quelques  meschants  garne¬ 
ments,  qui  firent  des  refusants  et  rebelles,  si  bien  qu’il  fallut  à 
César  rebrousser  et  les  aller  assiéger.  Approchant  de  la  forte¬ 
resse,  il  vit  qu’elle  n’estoit  fortifiée  que  de  bois,  dont  il  s’en  mo¬ 
qua,  disant  que  soudain  il  l’auroit.  Pourquoy  commanda  aussi- 
tost  d’apporter  force  fagots  et  paille  pour  y  mettre  le  feu,  qui 
fut  si  grand  et  fit  si  grande  flamme,  que  bien  tost  on  en  espéroit 
voir  la  ruine  et  destruction  ;  mais,  après  que  le  feq  fut  con¬ 
sommé  et  la  flamme  disparue,  tous  furent  bien  estonnez,  car  ils 
■virent  la  forteresse  en  mesme  estât  qu’auparavant  et  en  son  en¬ 
tier,  et  point  bruslée  ny  ruynée  :  dont  il  fallut  à  César  qu’il  s’ai- 
dast  d’autre  remede,  qui  fust  par  sappe,  ce  qui  fust  cause  que  ceux 
de  dedans  parlementèrent  et  se  rendirent;  et  d’eux  apprit  César 
la  vertu  de  ce  bois  larix,  duquel  portoit  nom  ce  chasteau  Lari¬ 
gnum,  parce  qu’il  en  estoit  basti  et  fortifié.  11  y  a  plusieurs  peres, 
meres,  parents  et  marys,  qui  voudroient  que  leurs  filles  et 
femmes  participassent  du  naturel  de  ce  bois,  ils  en  auroient  leur 
esprit  plus  content,  et  n’auroient  si  souvent  la  puce  en  l’oreille, 
et  n’y  auroit  tant  de  putains  ni  de  cocus.  Mais  il  n’en  est  pas 
de  besoin,  car  le  monde  en  demeureroit  plus  despeuplé,  et  y  vi- 
vroit-on  comme  marbres,  sans  aucuns  plaisirs  ny  sentiments,  ce 
disoit  quelqu’un  et  quelqu’une  que  je  sçay,  et  nature  demeure¬ 
roit  imparfaite;  au  lieu  qu’elle  est  très-parfaite,  laquelle  si  nous 
suivons  comme  un  bon  capitaine,  nous  ne  sortirons  jamais  du 
bon  chemin. 


ARTICLE  III. 


De  l’amour  des  veufves. 

Or,  c’est  assez  parlé  des  filles,  il  est  raison  maintenant  que 
nous  parlions  de  mesdames  les  veufves  à  leur  tour.  L’amour  des 
veufves  est  bon,  aisé  et  profitable,  d’autant  qu’elles  sont  en  leur 

pleine  liberté,  et  nullement  esclaves  des  peres,  meres,  freres, 
parents  et  marys,  ny  d’aucune  justice,  qui  plus  est.  On  a  beau 
faire  l’amour  à  une  veufve  et  coucher  avec,  on  n’en  est  poi  nt  puny , 
comme  l’on  est  des  filles  et  des  femmes.  Mesmes  les  Romains, 
qui  nous  ont  donné  la  pluspart  des  loix  que  nous  avons,  ne  les 
ont  jamais  fait  punir  pour  ce  fait,  ny  en  leur  corps  ny  en  leurs 
biens  ;  ainsi  que  je  tiens  d’un  grand  jurisconsulte,  qui  m’allé- 
guoit  là-dessus  Papinian,  ce  grand  jurisconsulte  aussi,  lequel, 
traitant  de  la  matière  des  adultérés,  dit  que,  si  quelquefois  par 
mesgarde  ou  avoit  compris  sous  ce  nom  d’adultere  la  honte  de 
la  fille  ou  de  la  veufve,  c’étoit  abusivemeut  parler;  et  eu  autre 
pa.ssage  il  dit  que  l’héritier  u’a  uulle  réprimende  ou  esgard  sur 
les  mœurs  de  la  veufve  du  deffuut,  u’estoit  que  le  mary  eu  sou 
vivaut  eust  fait  appeler  sa  femme  eu  justice  pour  cela,  car  lois 
ledit  héritier  en  pouvoit  prendre  arrements  de  la  poursuite,  et 
non  autrement.  Ht,  de  fait,  ou  ne  trouve  point  en  tout  le  droit 
des  Romains  aucune  peine  ordonnée  à  la  veufve,  si-non  à  celle 
qui  se  remarieroit  dans  l'an  de  son  deuil,  ou  qui,  ne  se  rema¬ 
riant,  avoit  fait  enfant  après  l'onsiesme  moins  d’un  mesme  an, 
estimant  le  premier  an  de  son  veufvage  estre  affecté  à  l’honneur 
de  son  premier  lit.  Et,  quant  à  son  douaire,  l’héritier  ne  hiy  eust 
sceu  faire  perdre,  quand  bien  elle  eust  fait  toutes  les  folies  du 
monde  de  son  corps  ;  et  en  allegiioit  une  belle  raison  (  celuy  de 
qui  jetienscecy)  ;  car  si  l’héritier  qui  n’aaucun  pensement  que  le 
bien,  en  luy  ouvrant  la  porte  pour  accuser  la  veufve  de  ce  for¬ 
fait  et  la  priver  de  son  dot,  on  l’ouvriroit  tout  d’une  main  à  la 
calomnie;  et  n’y  auroit  veufve,  si  femme  de  bien  fust-elle,  qui 
pust  se  sauver  des  calomnieuses  poursuites  de  ces  galants  héri¬ 
tiers,  selon  ces  dires.  Comme  je  voy,  les  veufves  romaines  avoient 
bon  temps  et  bon  sujet  de  s’esbattre  :  et  ne  se  faut  estonner  si 
une,  du  temps  de  Marc  Aurele,  ainsi  qu’il  se  trouve  en  sa  vie, 
comme  elle  alloit  au  convoy  des  funérailles  de  son  mary,  parmy 
ses  plus  grands  cris,  sanglots,  soupirs,  pleurs  et  lamentations,  ser- 
roit  la  main  si  esiroitement  à  celuy  qui  la  tenoit  et  conduisoit, 
faisant  signal  par-là  que  c’estoit  en  nom  d’amour  et  de  mariage, 
qu’au  bout  de  l’an,  ne  le  pouvant  espouser  que  par  dispensa 
(ainsi  que  fut  dispensé  Pompée  quand  il  espousa  la  fille  de  Cé¬ 
sar  ;  mais  elle  ne  se  donnoit  guéres  qu’aux  plus  grands  et  grandes, 
comme  j’ay  ouy  dire  à  un  grand  personnage),  il  l’espousa,  et  ce¬ 
pendant  en  tiroit  tousjours  de  bons  brins,  et  empruntoit  force 
pains  sur  la  fournée,  comme  l’on  dit.  Cette  dame  ne  vouloit  rien 

perdre,  mais  se  pourvoyoit  de  bonne  heure  ;  et,  pour  cela,  ne 

perdoit  rien  de  son  bien  ny  de  son  douaire. 

Voilà  comme  les  veufves  romaines  estoient  heureuses,  comme 
sont  bien  encore  nos  veufves  françaises,  lesquelles,  pour  se  don¬ 
ner  à  leur  cœur  et  gentil  corps  joye,  ne  perdent  rien  de  leurs 
droits,  bien  que  par  les  parlements  il  y  en  ait  eu  plusieurs  cau¬ 
ses  débattues.  Ainsi  que  je  sçay  un  grand  et  riche  seigneur  de 
France,  qui  fit  long-temps  plaider  sa  belle-sœur  sur  son  dot,  luy 
imposant  sa  vie  estre  un  peu  lubrique,  et  quelque  autre  crime 
plus  grief  que  celuy  meslé  parmy  ;  mais,  nonobstant,  elle  gagna 
son  procès,  et  falut  que  le  beau-frere  la  dotast  très-bien,  et 
luy  donnast  ce  qui  luy  appartenoit  :  mais  pourtant  l’administra¬ 
tion  de  son  fils  et  fille  luy  fut  ostée,  d’autant  qu’elle  se  remaria  ; 
à  quoy  les  juges  et  grands  sénateurs  des  parlements  ont  esgard, 
ne  permettant  aux  veufves  qui  convolent  au  second  mariage,  la 
tutelle  de  leurs  enfants.  Et  encore  il  n’y  a  pas  long-temps  que  je 
sçay  deux  veufves  d’assez  bonne  qualité,  qui  ont  emporté  leurs 
filles  mineures,  s’estant  remariées,  par  dessus  leurs  beaux-fre- 
res  et  autres  de  leurs  parents;  mais  aussi  elles  furent  grande¬ 
ment  secourues  des  faveurs  du  prince  qui  tes  entretenoit.  Mais 
de  ces  sujets,  meshuy  je  m’en  desparts  d’en  parler,  d’autant  que 
ce  n’est  pas  ma  profession,  et  que,  pensant  dire  quelque  chose 
de  bon,  possible  ne  dirois-je  rien  qui  vaille  :  je  m’en  remets  à 
nos  grands  législateurs. 

Or,  de  nos  veufves,  les  unes  se  plaisent  à  tourner  encore  en  ma¬ 
riage,  et  en  resonder  encore  le  guay,  comme  les  mariniers  qui, 
sauvez  de  deux,  trois  ou  quatre  naufrages,  retournent  encore  à  la 
mer,  et  comme  font  encore  les  femmes  mariées,  qui,  en  leur  mal 
d’enfant,  jurent,  protestent  de  n’y  retourner  jamais,  et  que  ja¬ 
mais  homme  ne  leur  fera  rien;  mais  elles  ne  sont  pas  plustost 
purifiées,  les  voilà  encore  au  premier  branle.  Ainsi  qu’une  dame 
espagnolle,  laquelle,  estant  en  mal  d’enfant,  se  fit  allumer  une 
chandelle  de  Nostre-Dame  de  Montferrat,  qui  aide  fort  à  enfan¬ 
ter,  pour  la  vertu  de  ladite  Nostre-Dame.  Toutefois,  ne  laissa 
d’avoir  de  grandes  douleurs,  et  à  jurer  que  plus  jamais  elle  n’y 
retourneroit.  Elle  ne  fut  pas  plustost  accouchée,  qu’elle  dit  à  la 
femme  qui  la  luy  donnoit  allumée  ;  Serra  esta  cabillo  de  can- 
dela  para  olra  vez;  c’est-à-dire  :  «  Serrez  ce  bout  de  chandelle 
pour  une  autre  fois.  » 

D’autres  dames  ne  se  veulent  marier  ;  et  de  celles  qui  n’en 
veulent  point,  plusieurs  y  en  a,  et  y  en  a  eu,  lesquelles,  venues 

en  viduïté  sur  le  plus  beau  de  leur  âge,  s’y  sont  contenues.  Nous 
avons  veu  la  Reyne-Mere,  en  l’age  de  trente-sept  à  trente-huit 
ans,  estant  tombée  veufve,  qui  s’est  toujours  contenue  veufve  ; 
et,  bien  qu’elle  fust  belle,  bien  agréable  et  très-aimable,  ne  son¬ 
gea  pas  tant  seulement  à  un  seul  pour  l’espouser.  Mais  l’on  me 
dira  aussi,  qui  eust-elle  sceu  espouser  qui  eust  esté  sortable  à  sa 
grandeur,  et  pareil  à  ce  grand  roy  Henry,  son  feu  seigneur  et 
mary,  et  qu’elle  eust  perdu  le  gouvernement  du  royaume,  qui 
valoit  mieux  que  cent  marys,  et  dont  l’entretien  en  estoit  bien 
meilleur  et  plus  plaisant.  Toutefois,  il  n’y  a  rien  que  l’amour  ne 
fasse  oublier  ;  et  d’autant  est-elle  à  loüer,  et  à  estre  recoudée  au 
temple  de  la  gloire  et  immortalité,  de  s’estre  Vaincue  et  comman¬ 
dée,  et  n’avoir  fait  comme  une  reyne  Blanche,  laquelle,  ne  se 
pouvant  contenir,  vint  à  espouser  son  maistre  d’hostel,  qui  s’ap- 
peloit  le  sieur  de  Rabaudange;  ce  que  le  roy  son  fils,  pour  le 
commencement,  trouva  fort  estrange  et  amer  ;  mais  pourtant, 
parce  qu’elle  estoit  sa  mère,  il  excusa  et  pardonna  audit  Rabau¬ 
dange,  pour  l’avoir  espousée,  en  ce  que,  le  jour,  devant  le 
monde,  il  la  servoit  toujours  de  maistre-d’hostel,  pour  ne  priver 
sa  mere  de  sa  grandeur  et  majesté  ;  et  la  nuict  elle  en  feroit  ce 
qu’elle  voudroit,  s’en  serviroit,  ou  de  valet  ou  de  maistre,  re¬ 
mettant  cela  à  leurs  discrétions  et  volontez,  et  de  l’un  et  de  l’au¬ 
tre;  mais  pensez  qu’il  commandoit  ;  car,  quelque  grande  qu’elle 
soit,  venant-là,  elle  est  toujours  subjuguée  par  le  supérieur, 
selon  le  droit  de  la  nature  et  de  l’agent  en  cela.  Je  tiens  ce  conte 
du  feu  grand  cardinal  de  Lorraine  dernier,  lequel  le  faisait  à 
Poissyauroy  François  second,  lorsqu’il  fit  les  dix-huit  chevaliers 
de  l’ordre  de  Saint-Michel,  nombre  très-grand,  non  encore  veu, 
ny  jamais  ouy  jusqu’alors;  et,  entre  autres,  il  y  eut  le  sei¬ 
gneur  de  Rabaudange,  fort  vieux,  lequel  on  n’avoit  veu  de  long¬ 
temps  à  la  Cour,  si-non  à  aucuns  voyages  de  nos  autres  guer¬ 
res,  s’estant  retiré  dès  la  mort  de  M.  de  Lautrec,  de  tristes.se  et 
de  despit,  comme  l’on  voit  souvent,  pour  avoir  perdu  son  bon 
maistre,  duquel  il  estoit  capitaine  de  sa  garde  au  voyage  du 
royaume  de  Naples,  où  il  mourut  ;  et  disoit  encore  monsieur  le 
cardinal,  qu’il  pensoit  que  ce  monsieur  de  Rabaudange  estoit 
venu  et  descendu  de  ce  mariage.  Il  y  a  quelque  temps  qu’une 
dame  de  France  espousa  son  page  aussi-tost  qu’elle  l’eust  jeté 
hors  de  page,  et  qui  s’ estoit  assez  tenue  en  viduité. 

Or  c’est  assez  parlé  de  ces  veufves.  Parlons  maintenant  d’au¬ 
tres,  qui  sont  celles  qui,  abhorrons  les  vœux  et  réformations 

des  secondes  nopces,  s’en  accommodent,  et  réclament  encore  le 
doux  et  plaisant  dieu  Hymenée.  Il  y  en  a  les  unes  qui,  par  trop 
amoureuses  de  leurs  serviteurs  durant  la  vie  de  leurs  marys,  y 
songent  desja  avant  qu'ils  soient  morts,  et  projettent  entre  elles 
et  leurs  serviteurs  comment  ils  s'y  comporteroient.  «  Ah  !  di- 
«  sent-elles,  si  mon  mary  estoit  mort,  nous  ferions  cecy,  nous 
K  ferions  cela  ;  nous  vivrions  de  cette  façon,  nous  nous  accom- 
modérions  de  cette  autre,  et  ainsi  si  accortément,  que  l’on  ne  se 
«  douteroit  jamais  de  nos  amours  passez;  nous  ferions  une  vie 
«  si  plaisante!  après  nous  irions  à  Paris,  à  la  Cour;  nous  nous 
«  entretiendrions  si  bien  que  rien  ne  nous  sçauroit  nuire  :  vous 
«  fériés  la  cour  à  une  telle,  et  moy  à  un  tel  ;  nous  aurions  cecy 
«  du  Roy,  nous  aurions  cela.  Nous  ferions  pourvoir  nos  enfants 
«  de  tuteurs  et  curateurs  :  nous  n’aurions  à  faire  de  leurs  biens 
«  ny  affaires,  et  ferions  les  nostres,  ou  bien  nous  joüirions  de 
«  leurs  biens  en  attendant  leur  majorité.  Nous  aurions  les  meu- 
«  blés  et  ceux  de  mon  mary.  Pour  le  moins,  cela  ne  me  sçauroit 
«  manquer,  car  je  sçay  où  sont  les  titres  et  escrits  (et  force  au- 
«  très  paroles).  Bref,  qui  seroit  plus  heureux  que  nous?  » 

A^’oilà  les  beaux  desseins  que  font  ces  femmes  mariées  à  leurs 
serviteurs  avant  le  temps;  dont  aucunes  y  en  a  qui  ne  les  font 
mourir  que  par  souhaits,  par  paroles,  que  par  espérance  et  at¬ 
tentes;  et  autres  y  en  a  qui  les  advancenl  de  gagner  le  logis  mor¬ 
tuaire  s’ils  tardent  trop;  de  quoy  nos  cours  de  parlement  en  ont 
eu  et  en  ont  tous  les  jours  tant  de  causes  par-devant  elles  qu’on 
ne  sçauroit  dire.  Mais  le  meilleur,  et  le  plus,  est  qu’elles  ne  font 
pas  comme  une  dame  d’Espagne,  laquelle,  estant  très-mal  traitée 
de  son  mary,  elle  le  tua,  et  puis  après  elle  se  tua,  ayant  fait 
avant  cette  épitaphe,  quelle  laissa  sur  la  table  de  son  cabinet, 
escrite  de  sa  main  : 

Aqui  jaze  qui  ha  huscado  una  muger, 
y  con  eîla  casado,  no  V  a  'podido  hazer  muger, 

A  las  otras,  no  a  my,  ccrca  my^  dona  conlenlamiento» 

Y por  este,  y  su  Jlaquezza  y  atrevimiento, 

Yo  lo  ke  niatado, 

Por  le  dar  pena  de  su  pecado  : 

Y  a  my  tan  bien,  por  falia  de  my  juyzio, 

Y  por  da  fin  a  la  mal^adventura  qu’  io  nvio. 

C’est-à-dire  : 

a  Icy  gist  qui  a  cherché  une  femme  et  ne  Ta  pu  faire  femme  :  aux  autres,  et 
U  non  à  moy,  près  de  moy,  donnoit  conteutement,  et,  pour  cela  et  pour  sa 

«  lascheté  et  outre-ciiidance,  je  l’ay  tué,  pour  lui  donner  la  peine  de  son  pé- 
«  ché  :  et  à  moi  aussi  je  me  suis  donné  la  mort,  par  faute  d’entendement;  et 
1  pour  donner  fin  à  lamaladventure  que  j'avois.  » 


Cette  dame  se  nommoitdona  Magdalena  de  Soria,  laquelle,  se¬ 
lon  aucuns,  fit  un  beau  coup  de  tuer  son  mary  pour  le  sujet  qu’  i  1 
luy  avoit  donné  ;  mais  elle  fit  aussi  bien  de  la  sotte  de  se  faire 
mourir  :  aussi  l’advoue-t-elle  bien,  que  pour  faute  de  jugement 
elle  se  tua.  Elle  eust  mieux  fait  de  se  donner  du  bon  temps  par 
après,  si  ce  n’esloit  qu’elle  eust  possible  craint  la  justice,  et  avoit- 
elle  peur  d'en  estre  reprise,  et  pour  ce  ayma  mieux  triompher 
de  soy-mesme  que  d’en  bailler  la  gloire  à  l’authorité  des  juges.  Je 
vous  asseure  qu'il  y  en  a  eu,  et  y  en  a,  qui  sont  plus  accortes 
que  cela;  car  elles  joüent  leur  jeu  si  linement,  que  voilà  les 
marys  trespassez  et  elles  très-bien  vivantes  et  fort  accordantes 
à  leurs  galants  serviteurs,  pour  faire  avec  eux  non  pas  gode  mihi, 
mais  gode  chere. 

[1  y  a  d’autres  veufves  qui  sont  plus  sages,  vertueuses  et  plus 
aimantes  leurs  marys,  et  point  envers  eux  cruelles;  car  elles  les 
regrettent,  les  pleurent,  les  plaignent  à  telle  extrémité,  qu’à  les 
voir  on  ne  les  jugeroit  pas  vives  une  heure  après.  «  Ah  !  ne  suis- 
«  je  pas,  disent-elles,  la  plus  malheureuse  du  monde,  la  plus  in- 
«  fortunée  d’avoir  perdu  chose  si  prélieuse?  Dieu!  pourquoi  ne 
«  m’envoyes-tu  la  mort  à  cette  heure,  pour  le  suivre  de  près! 
«  Non,  je  ne  veux  plus  vivre  après  luy;  car  et  que  me  peut-il 
«  jamais  rester  et  advenir  au  monde  ipii  me  puisse  donner  allé- 
«  gement?  Si  ce  n’estoient  ses  petits  enfants  qu’il  m’a  laissés 
«  pour  gages,  et  qui  ont  besoin  encore  de  quelque  soustien, 
«  non,  je  me  tueray  toute  à  cette  heure.  Que  maudite  soit 
«  l’heure  que  je  fus  jamais  née!  Au  moins  si  je  le  pouvois  voir 
«  en  phanstome,  ou  par  vision,  ou  par  songes,  encore  aurois-je 
»  trop  d’heur.  Ah!  mon  cœur,  ah!  mon  ame,  n’est-il  pas  possi- 
«  ble  que  je  te  suive?  Ouy,  je  te  suivray  quand,  à  part  de  tout 
«  le  monde,  je  me  delferois  toute  seule.  Hé!  qui  seroit  la  chose 
«  qui  me  pourroit  soutenir  la  vie,  ayant  fait  la  perle  inestima- 
«  ble  de  toy,  que,  toy  vivant,  je  n’aurois  d’autre  sujet  que  de 
«  vivre,  et,  toy  mourant,  que  de  mourir?  Et  quoy!  ne  vaut-il 
«  pas  mieux  que  je  meure  maintenant  en  ton  amour,  en  ta 
«  grâce,  et  en  ma  gloire,  et  en  mon  contentement,  que  de  trais- 
«  ner  une  vie  si  fascheuse  et  malheureuse,  et  nullement  loiia- 
«  ble?  Ha!  Dieu  !  que  j’endure  de  maux  et  tourments  pouruneab- 

«  sence!  et  que  j’en  seray  délivrée,  si  je  te  vais  voir  bientost,  et 
«  comblée  de  grands  plaisirs  !  Hélas  1  il  estoit  si  beau,  il  estoitsi 
«  aimable,  il  estoit  si  parfait  en  tout,  il  estoit  si  brave,  si  vail- 
«  lant!  C’estoit  un  second  Mars,  un  second  Adonis  ;  qui  plus  est, 
«  il  m’estoit  si  bon,  il  m’aimoit  tant,  il  me  traitoit  si  bien  !  Bref, 
«  le  perdant,  j’ay  perdu  tout  mon  heur.  »  Ainsi  vont  disant  nos 
veufves  desplorées  telles  et  une  infinité  d’autres  paroles  après  la 
mort  de  leurs  marys,  les  unes  d’une  façon,  les  autres  de  l’autre; 
les  unes  déguisées  d’une  sorte,  les  autres  d’une  autre  ;  mais 
pourtant  tousjours  approchantes  de  celles  que  je  viens  de  pro¬ 
duire  ;  les  unes  despitent  le  ciel,  les  autres  maugréent  la  terre; 
les  unes  blasphèment  contre  Dieu,  les  autres  maudissent  le 
monde;  les  unes  font  des  évanouissements,  les  autres  contrefont 
les  mortes;  les  unes  font  des  transies,  les  autres  les  folles,  les 
forcenées  et  hors  de  leurs  sens,  qui  ne  connoissent  personne,  qui 
ne  veulent  manger,  qui  ne  veulent  parler.  Bref,  je  n’aurois  ja¬ 
mais  fait,  si  je  voulais  spécifier  toutes  leurs  méthodes  hypocrites 
et  dissimulées  dont  elles  usent  pour  monstrer  leur  deuil  et  ennuy 
au  monde.  Je  ne  parle  pas  de  toutes,  mais  d’aucunes,  voire  de 
plusieurs  en  pluriel  et  en  nombre.  Leurs  consolants  et  consolan¬ 
tes,  qui  n’y  pensent  point  en  mal  et  y  vont  à  la  bonne  routine, 
y  perdent  leur  escrime  et  ne  gagnent  rien  d’aucuns;  et  d’aucuns 
de  ceux-là  quand  iis  y  voyent  que  leur  patiente  et  leur  dolente 
ne  fait  pas  bien  son  jeu  ni  la  grimacée,  les  instruisent.  Comme 
une  dame  de  par  le  monde  que  je  sçay,  qui  disoit  à  une  autre 
qui  estoit  sa  fille  :  «  Faites  l’esvanouye,  mamie  ;  vous  ne  vous 
»  contraignez  pas  assez.  »  Or,  après  tous  ces  grands  mystères 
joüez,  et  ainsi  qu’un  grand  torrent,  après  avoir  fait  son  cours  et 
violent  effort,  se  vient  à  remettre  et  retourner  à  son  berceau, 
comme  une  rivière  qui  a  aussi  esté  desbordée,  ainsi  aussi  voyez- 
vous  ces  veufves  se  remettre  et  retourner  à  leur  première  nature, 
reprendre  leurs  esprits,  peu  à  peu  se  hausser  en  joie,  songer  au 
monde.  Au  lieu  de  testes  de  mort  qu’elles  portoient,  ou  peintes, 
ou  gravées  et  eslevées  ;  au  lieu  d’os  de  trespassez  mis  en  croix 
ou  en  lacs  mortuaires  au  lieu  de  larmes,  ou  de  jayet,  ou  d’or 
maillé,  ou  en  peinture  ;  vous  les  voyez  convertir  en  yieintures  de 
leurs  marys  portées  au  col,  accommodées  pourtant  de  testes  de 
mort  et  larmes  peintes  en  chiffres,  en  petits  lacs;  bref,  en  peti¬ 
tes  gentillesses,  desguisées  pourtant  si  gentiment,  que  les  con¬ 
templants  pensent  qu’elles  les  portent  et  prennent  plus  pour  le 
deuil  des  marys  que  pour  la  mondanité.  Puis,  après  tout,  ainsi 

qu’on  voit  les  petits  oiseaux,  quand  ils  sortent  du  nid,  ne  se 
mettre  du  premier  coup  à  la  grande  volée,  mais,  volletant  de  bran¬ 
che  en  branche,  apprennent  peu  à  peu  l’usage  de  bien  voler  ; 
ainsi  les  veufves,  sortant  de  leur  grand  deuil  desespéré,  ne  le 
monstrent  au  monde  si-tost  qu’elles  l’ont  laissé,  mais  peu  à  peu 
s’esmancipent,  et  puis  tout  à  coup  jettent  et  le  deuil  et  le  froc  de 
leur  grand  voile  sur  les  orties,  comme  on  dit,  et  mieux  que  de¬ 
vant  reprennent  l’amour  en  leur  teste,  et  ne  songent  à  rien  tant 
qu’à  un  second  mariage  ou  autre  lasciveté  ;  et  voilà  comment 
leurs  grandes  violences  n’ont  point  de  durée.  Il  vaudroit  mieux 
qu’elles  fussent  plus  posées  en  leurs  tristesses. 

—  J’ay  cogneu  une  très-belle  dame,  laquelle,  après  la  mort 
de  son  mary,  vint  à  estre  si  esplorée  et  désespérée,  qu’elle  s’ar- 
rachoit  les  cheveux,  se  tiroit  la  peau  du  visage  et  de  la  gorge, 
l’allongeant  tant  qu’elle  pouvoit  ;  et,  quand  on  lui  remonstroit 
le  tort  qu’elle  faisoit  à  son  beau  visage  ;  «  Hà  Dieu!  que  me  di- 
«  tes-vous?  disoit-elle  ;  que  Voulez-vous  que  je  fasse  de  ce  vi- 
«  sage?  »  Au  bout  de  huit  mois  après,  ce  fut  elle  qui  s’accom¬ 
moda  de  blanc  et  de  rouge  d’Espagne,  les  cheveux  bien 
poudrez;  qui  fut  un  grand  changement. 

—  J’allégueray  là-dessus  un  bel  exemple,  qui  pourra  servir 
à  semblable,  d’une  belle  et  honneste  dame  d’Ephese,  laquelle 
ayant  perdu  son  mary,  il  fut  impossible  à  ses  parents  et  aniys 
de  luy  trouver  aucune  consolation  ;  si  bien  que,  accompagnant 
son  mary  à  ses  funérailles,  avec  une  infinité  de  regrets,  de  san¬ 
glots,  de  cris,  de  plaintes  et  de  larmes,  après  qu’il  fut  mis  et 
colloqué  dans  le  charnier  où  il  devoit  reposer,  elle,  en  despit 
de  tout  le  monde,  s’y  jetta,  jurant  et  protestant  de  n’en  partir 
jamais,  et  que  là  elle  se  vouloit  laisser  aller  à  la  faim,  et  là  finir 
ses  jours  auprès  du  corps  de  son  mary,  et  de  fait  fit  cette  vie 
l’espace  de  deux  ou  trois  jours.  La  fortune  sur  ce  voulut  qu’il 
fust  exécuté  un  homme  de-là,  et  pendu,  pour  quelque  forfait, 
dans  la  ville,  et  après  fut  porté  hors  de  la  ville  au  gibet  accous- 
tumé,  où  faloitque  tels  corps  pendus  et  exécutez  fussent  gardez 
quelques  jours  soigneusement  par  quelques  soldats  ou  sergents, 
pour  servir  d’exemple,  afin  qu’ils  ne  fussent  de  enlevez.  Ainsi 
donc  qu’un  soldat  estoit  à  la  garde  de  ce  corps,  et  estoit  en  sen¬ 
tinelle  et  escoute,  il  ouyt-là-près  une  voix  desplorante,  et  s’en 
approchant  vid  que  c’estoit  dans  le  charnier,  où,  estant  des¬ 
cendu,  il  y  apperceut  cette  dame  belle  comme  le  jour,  toute 
esplorée  et  lamentante  ;  et,  s’advançant  à  elle,  se  mit  à  l’inter- 

roger  de  la  cause  de  sa  désolation,  qu'elle  luy  déclara  benigne- 
ment;  et  se  mettant  à  la  consoler  là-dessus,  n’y  pouvant  rien 
gagner  pour  la  première  fois,  y  retourna  pour  la  deuxiesme  et 
troisiesme,  et  fit  si  bien  qu’il  la  gagna,  la  remit  peu  à  peu,  luy 
fit  essuyer  ses  larmes,  et,  entendant  la  raison,  se  laissa  si  bien 
aller  qu’il  en  joüyt  par  deux  fois,  la  tenant  couchée  sur  le  cer¬ 
cueil  mesme  du  mary;  puis  après  se  jurèrent  mariage  :  ce 
qu’ayant  accomply  très-heureusement,  le  soldat  s’en  retourna, 
par  son  congé,  à  la  garde  de  son  pendu  ;  car  il  y  alloit  de  la 
vie.  Mais,  tout  ainsi  qu’il  avoit  esté  bienheureux  en  cette  belle 
entreprise  et  exécution,  le  malheur  fut  tel  pour  luy,  que,  ce¬ 
pendant  qu’il  s’y  amusoit  par  trop,  voicy  venir  les  parents  de 
ce  pauvre  corps  au  hazard,  pour  le  despendre  s’ils  n’y  eussent 
trouvé  des  gardes;  et,  n'y  en  ayant  point  trouvé,  le  despendi¬ 
rent  aussi-tost  et  emportèrent  de  vitesse  pour  l’enterrer  où  ils 
pourroient,  afin  d’estre  privez  d’un  tel  deshonneur  et  spectacle 
ord  et  sale  à  leur  parenté.  Le  soldat,  ne  voyant  ny  ne  trouvant 
plus  le  corps,  s’en  vint  courant  desespéré  à  sa  dame,  luy  an¬ 
noncer  son  infortune,  et  comment  il  estoit  perdu,  d’autant  que 
la  loy  de-là  portoit  que  quiconque  soldat  s’endormoit  en  garde, 
et  qui  laissoit  emporter  le  corps,  devoit  estre  mis  en  sa  place 
et  estre  pendu,  et  que  pour  ce  il  couroit  cette  fortune.  La  dame 
qui ,  auparavant  avoit  esté  consolée  de  luy,  et  avoit  besoin  de 
consolation  pour  elle,  s’en  trouva  garnie  à  propos  pour  luy  et 
pour  ce  luy  dit  :  «  Ôstez-vous  de  peine,  et  venez-moy  seule- 
«  ment  aider  pour  oster  mon  mary  de  son  tombeau,  et  nous  le 
■c  mettrons  et  pendrons  au  lieu  de  l’autre,  et  par  ainsi  le  pren- 
«  dra-on  pour  l’autre.  »  Tout  ainsi  qu’il  fut  dit,  tout  ainsi  fut- 
il  fait  :  encore  dit-on  que  le  pendu  de  devant  avoit  eu  une 
oreille  coupée,  elle  en  fit  de  mesme  pour  représenter  mieux 
l’autre.  La  justice  vint  le  lendemain,  qui  n’y  trouva  rien  à  dire. 
Et  par  ainsi  sauva  son  galand  par  un  acte  et  opprobre  fort  vi¬ 
lain  à  son  mary,  elle,  dis-je,  qui  l’avoit  tant  pleuré  et  regretté, 
qu’on  n’eust  jamais  espéré  si  ignominieuse  issue. 

La  première  fois  que  j’ouys  cette  histoire,  ce  fut  M.  d’Aurat 
qui  la  conta  au  brave  M.  du  Gua  et  à  quelques-uns  qui  dis¬ 
noient  avec  luy;  laquelle  M.  du  Gua  sceut  très-bien  relever  et 
remarquer,  car  c’esloit  l’homme  du  monde  qui  aimoit  mieux  un 
bon  conte  et  le  sçavoit  mieux  faire  valoir.  Et,  sur  ce  point,  es¬ 
tant  allé  à  la  chambre  de  la  Reyne-mere,  il  vid  une  belle  jeune 
veufve  qui  ne  venoit  que  d’estre  faite,  et  de  frais  esmoulue,  et 

fort  esploi'ée,  son  voile  bas  jusqu’au  bout  du  nez,  piteuse,  mar- 
miteuse,  avare  de  paroles  à  un  cbaeun.  Soudain  monsieur  me 
dit  :  «  Voy  celle-là;  avant  qu’il  soit  un  an,  elle  fera  un  jour  de 
«  la  dame  d'Ephese.  »  Ce  qu’elle  fit,  non  pas  si  ignominieuse¬ 
ment  du  tout,  mais  elle  espousa  un  homme  de  peu,  et  comme 
M.  du  Gua  le  prophétisa.  Et  me  dit  de  mesme  M.  de  Beaujcux, 
valet-de-chambre  de  la  Reyne-mere,  et  le  meilleur  violon  de  la 
chrétienté.  Il  n'estoit  pas  parfait  seulement  en  son  art  et  en  la 
musique,  mais  il  estoit  de  fort  gentil  esprit,  et  sçavoit  beaucoup 
de  fort  belles  histoires  et  beaux  contes,  et  point  communs,  mais 
très-rares  ;  et  n’en  estoit  point  chiche  à  ses  plus  privez  amis  ; 
et  en  contoit  quelques-uns  des  siens,  car  en  son  temps  il  avoit 
eu  et  veu  de  bonnes  adventures  d’amour;  car  avec  son  art  ex¬ 
cellent  et  son  esprit  bon  et  audacieux ,  deux  instruments  bons 
pour  l’amour,  il  pouvoit  faire  beaucoup.  M.  le  maréchal  de 
Brissac  l’avoit  donné  à  la  Reyne-mere.  estant  reyne  régente,  et 
lui  avoit  envoyé  de  Piedmont  avec  sa  bande  de  violons  très-ex¬ 
quise,  toute  complette  :  et  luy  s’appeloit  Ballazarin;  depuis  il 
changea  de  nom.  C’est  luy  qui  composoit  ces  beaux  balets  qui 
ont  esté  toiisjours  dansez  à  la  Cour.  11  étoit  fort  aniy  de  M.  du 
Gua  et  de  moy,  et  souvent  causions  ensemble,  et  toujours 
nous  faisoit  quelque  beau  conte,  mesme  de  l’amour  et  des  ruses 
des  dames,  dont  il  nous  fit  celuy-là  de  cette  dame  ephesienne 
que  nous  avions  desjà  sceu  par  M.  d’Aurat,  comme  l’ay  dit,  qui 
disoit  le  tenir  de  Lem[)ridius,  et  depuis  je  l’ay  leu  dans  le  livre 
des  Funérailles,  très-beau  certes,  dédié  à  feu  M.  de  Savoye.  Je 
me  fusse  passé,  ce  dira  quelqu’un,  d’avoir  fait  cette  digression  : 
ouy,  mais  je  voulais  parler  de  mon  amy  en  cela,  lequel  souvent 
me  faisoit  souvenir,  quand  il  voyoit  quelques-unes  de  nos  veuf- 
ves  esplorées  :  «  Voilà,  disoit-il,  qui  jouera  un  jour  le  rolle  de 
«  nostre  dame  d’Ephese,  ou  bien  elle  l’a  desjà  joüé.  »  Et  certes 
ce  fut  une  estrange  tragi-comédie,  pleine  de  grande  inhumanité, 
d’offenser  si  cruellement  son  mary.  Elle  ne  fit  pas  comme  une 
dame  de  notre  temps,  que  j’ay  ouy  dire,  laquelle,  son  mary 
mort,  elle  lui  coupa  ses  parties  du  devant  ou  du  mitan,  jadis 
d’elle  tant  aimées,  et  les  embauma,  aromatisa  et  odorifera  de 
parfums  et  poudres  musquées  et  très-odoriférantes,  et  puis  les 
enchâssa  dans  une  boëte  d’argent  doré,  qu’elle  garda  et  con¬ 
serva  comme  une  chose  très-précieuse.  Pensez  qu’elle  les  visi- 
loit  quelquefois  en  commémoration  éternelle.  Je  ne  sçay  s’il  est 
vray,  mais  le  conte  en  fut  fait  au  Roy,  qui  le  refit  à  plusieurs 

autres  de  ses  plus  privez;  et  j’ay  ouy  dire  à  luy  qu’au  massacre 
de  la  Saint-Barthelemy  fut  tué  le  seigneur  de  Pleuvian,  qui  en 
son  temps  avoit  esté  brave  soldat,  et  en  la  guerre  de  Toscane 
sous  M.  de  Soubise,  et  en  la  guerre  civile  comme  il  le  fit  bien 
paroStre  en  la  bataille  de  Jarnac,  commandant  à  un  régiment, 
et  dans  le  siège  de  Niort.  Quelque  temps  après,  le  soldat  qui  le 
tua  dit  et  remonstra  à  sa  femme,  toute  esperdue  de  pleurs  et 
d’ennuys,  qui  estoit  riche  et  belle,  que,  s’il  ne  l’espousoit,  qu’il 
la  tueroit,  et  luy  feroit  passer  le  pas  de  son  mary  ;  car,  en  cette 
feste,  tout  estoit  de  guerre  et  de  couteau.  La  pauvre  femme,  qui 
estoit  encore  belle  et  jeune,  pour  se  sauver  la  vie,  fut  contrainte 
faire  et  nopces  et  funérailles  tout  ensemble.  Encore  estoit-elle 
excusable  ;  car  qu’eust  pu  faire  moins  une  pauvre  femme,  fra¬ 
gile  etToible,  si  ce  n’eustesté  de  se  tuer  elle-mesme,  ou  tendre  sa 
belle  poictrine  à  l’espée  du  meurtrier?  Mais  le  temps  n’est  plus, 
belle  bergeronnette  ;  il  se  ne  trouve  plus  de  ces  folles  et  sottes  de 
jadis;  aussi  que  nostre  saint  christianisme  nous  le  deffend  ;  ce 
qui  sert  beaucoup  aujourd’huy  à  nos  veufves  d’excuse,  qui  di¬ 
sent,  s’il  n’estoit  deffendu  de  Dieu,  elles  se  tueroient,  et  par 
ainsi  couvrent  leur  mommon. 

Au-dit  massacre  de  la  Saint-Barthelemy  fut  faite  une  veufve 
par  la  mort  de  son  mary,  tué  comme  les  autres.  Elle  en  eut  un 
tel  extrême  regret,  que,  quand  elle  voyoit  un  pauvre  catholique, 
encore  qu’il  n’eust  esté  de  la  feste,  elle  se  pasmoit  quelquefois, 
ou  le  regardoit  en  horreur  et  haine  comme  la  peste.  D’entrer 
dans  Paris,  voire  de  deux  lieues  à  la  ronde,  il  n’en  falloit  point 
parler,  car  ses  yeux  ny  son  cœun  ne  le  pouvoient  souffrir  ;  que 
dis-je  de  la  voir?  non  pas  d’en  ouyr  parler.  Au  bout  de  deux 
ans  elle  s’y  résoud,  vient  saluer  la  bonne  ville,  et  s’y  pourmener 
et  visiter  le  palais  dans  son  coche;  mais  de  passer  par  la  rue  de 
la  Huchette  où  son  mary  avoit  esté  tué,  plustost  la  mort  ou  le 
feu,  dans  lequel  elle  se  fust  plustost  jettée  et  précipitée  que  dans 
cette  rue  :  comme  fait  le  serpent,  qui  abhorre  si  fort  l’ombre 
d’un  fresne,  qu’il  aime  mieux  se  bazarder  dans  un  feu  bien  ar¬ 
dent,  comme  dit  Pline,  que  dans  cette  ombre  tant  odieuse  à  luy. 
Si  bien  que  le  feu  Roy  y  estant,  disoit  à  Monsieur  qu’il  n’avoit 
veu  femme  si  hagarde  en  sa  perte  et  en  sa  douleur  que  celle-là  ; 
et  enfin  il  la  faudroit  abattre  pour  la  chapperonner,  comme  les 
oiseaux  hagards.  Mais  au  bout  de  quelque  temps,  il  dit  que 
d’elle-mesme  elle  s’estoit  assez  gentimeut  apprivoisée,  de  sorte 
que  d’elle-mesme  elle  se  laissa  fort  bien  et  privément  chappe- 

ronner,  sans  l'abattre  que  de  soy-mesme.  Que  fit-elle  dans  peu 
de  temps  après?  ce  fut-elle  qui  voit  Paris  de  très-bon  œil,  qui 
l’embrasse,  qui  s’y  pourmene,  qui  l’arpente  et  deçà  et  delà,  et 
de  longueur  et  de  largeur,  et  de  droit  et  de  travers,  sans  respect 
d’aucun  serment  :  et  puis  fiés-vous  en  elle  1  Un  jour,  moi,  tour¬ 
nant  d’un  voyage,  absent  de  la  Cour  huit  mois,  ayant  fait  la  ré¬ 
vérence  au  roy,  je  vis  entrer  dans  la  salle  du  Louvre  cette  veufve 
tant  parée,  tant  attifée,  accompagnée  de  ses  parentes  et  amyes, 
comparoistre  devant  le  Roy,  les  Reynes  et  toute  la  Cour,  et  là 
recevoir  les  premiers  ordres  de  mariage,  qui  sont  les  fiançailles, 
des  mains  d’un  évesque  de  Digne,  grand  aumosnier  de  la  reyne 
de  Navarre.  Qui  fust  esbahi?  ce  fut  moi;  mais,  à  ce  qu’elle  me 
dit  après,  elle  fut  esbahye  davantage  quand,  sans  y  penser,  elle 
me  vid  en  cette  noble  assistance  des  fiançailles,  la  regardant  et 
roulant  de  mes  yeux  finement,  me  souvenant  de  ses  serments 
et  mines  que  je  luy  avois  veu  faire.  Et  elle  de  mesme  regarda  fort, 
car  je  luy  avois  esté  serviteur,  et  pour  mariage,  pensant,  ce  luy 
sembloit,  que  j’estois  là  arrivé  à  propos,  et  avois  pris  la  poste 
exprès  pour  me  produire  à  jour  nommé  là,  pour  luy  servir  de 
tesmoin  et  juge,  et  la  condamner  en  cette  cause.  Et  me  dit  et 
jura  qu’elle  eust  voulu  avoir  baillé  dix  mille  escus  de  son  bien, 
et  que  je  ne  fusse  comparu  là,  qui  luy  aidois  à  juger  sa  con¬ 
science. 

—  J’ay  cogneu  une  grande  dame,  comtesse  et  veufve,  de 
très-haut  lieu,  laquelle  en  fit  de  mesme  :  car,  estant  huguenotte 
fort  et  ferme,  accorda  mariage  avec  un  fort  honneste  gentil¬ 
homme  catholique;  mais  le  malheur  fut  qu’avant  l’accomplisse¬ 
ment  une  fievre  pestilente  la  saisit  à  Paris  si  contagieusement, 
qu’elle  luy  causa  la  mort.  Et,  estant  sur  ses  arteres  (1),  se  per¬ 
dit  fort  en  grands  regrets,  jusqu’à  dire  :  «  Hélas!  faut-il  qu’en 
n  une  si  grande  ville,  où  toute  science  abonde,  ne  se  puisse  trou- 
«  ver  un  médecin  qui  me  guérisse!  Hé!  qu’il  ne  tienne  point  à 
«  argent,  car  je  luy  en  donneray  prou.  Au  moins  si  ma  mort  se 
«  fust  ensuivie  après  mon  mariage  accomply,  et  que  mon  mary 
«  m’eust  connue  avant  combien  je  l’aimois  et  honorois!  »  Sofo- 
nisbe  dit  autrement,  car  elle  se  repentit  d’avoir  fiancé  avant 
boire  le  poison.  Et  ainsi  disant  (cette  comtesse)  et  plusieurs  au¬ 
tres  semblables  paroles,  se  tourna  de  l’autre  costé  du  lit  et  mou¬ 
rut.  Que  c’est  de  la  ferveur  d’amour,  d’aller  se  ressouvenir,  en 

un  passage  stygien  et  oublieux,  des  plaisirs  et  fruits  amoureux 
dont  elle  en  eusl  bien  voulu  taster  encore  avant  que  de  sortir  du 
jardin!  Or  si  ces  dames  huguenotes  ont  fait  tels  traits,  j’ay  bien 
cogneu  des  dames  catholiques  qui  en  ont  fait  de  pareils,  et  ont 
espousé  des  huguenots,  après  en  avoir  dit  pis  que  pendre,  et 
d'eux  et  de  leur  religion.  Si  je  les  voulois  mettre  en  place  je  n’au- 
rois  jamais  fait.  Voilà  pourquoy  les  veufves  doivent  estre  sages, 
ol  ne  braire  tant  au  commencement  de  leur  veufvage,  de  crier, 
de  tourmenter,  de  faire  tant  d’éclairs,  de  tonnerres,  pluyes  de 
leurs  larmes,  pour  après  faire  ces  belles  levées  de  boucliers,  et 
s'en  faire  moquer  ;  il  vaut  mieux  en  dire  moins  et  en  faire  plus. 
.Mais  elles  disent  là-dessus  :  «  Et  bien,  pour  le  commencement 
«  il  faut  faire  de  la  résolue  comme  un  meurtrier,  de  l'effrontée,  de 
«  l’asseurée  à  boire  toute  honte.  Cela  dure  quelque  peu,  mais 
«  cela  passe;  après  qu’on  m'a  mis  sur  le  bureau,  on  me  laisse 
«  et  en  prend-on  une  autre.  » 

—  J’ay  leu  dans  un  petit  livre  espagnol,  de  Victoria  Colonne, 
ülle  de  ce  grand  Fabrice  Colonne,  et  femme  de  ce  grand  marquis 
de  Pescaire,  le  non-pair  de  son  temps.  Après  qu’elle  eut  perdu 
.'On  mary.  Dieu  sçait  qu’elle  entra  en  tel  desespoir  de  douleur, 
iiu’il  fut  impossible  de  luy  donner  ni  innover  aucune  consola¬ 
tion;  et  quand  on  luy  en  vouloit  à  sa  douleur  appliquer  quel¬ 
qu’une  ou  vieille  ou  nouvelle,  elle  leur  disoit  :  «  Et  sur  quoy  me 
<1  voutez-vous  consoler?  sur  mon  mary  mort?  vous  vous  trom- 
«  pez  :  il  n’est  pas  mort,  car  il  est  encore  tout  vivant  et  tout 
«  grouillant  dans  mon  ame.  Je  l’y  sens  tous  les  jours  et  toutes  les 
«  nuicts  revivre,  remuer  et  renaistre.  »  Ces  paroles  certes  eus¬ 
sent  esté  belles,  si  au  bout  de  quelque  temps,  ayant  pris  congé 
(le  luy,  et  l’ayant  envoyé  pourmener  par  de-làl’Achéron,  elle  ne 
fust  remariée  avec  l’abbé  de  Farfe,  certes  fort  dissemblable  à  son 
grand  Pescaire.  Je  ne  veux  point  dire  en  race,  car  il  estoit  de  la 
noble  maison  des  ürsins,  laquelle  vaut  bien  autant,  et  est  autant 
ancienne  ou  plus  que  celle  d’Avalos.  Mais  les  effets  de  l’un  à 
l’autre  n’alloient  à  la  balance,  car  ceux  de  Pescaire  estoient  in¬ 
comparables,  et  sa  valeur  inestimable  :  encore  que  le  dit  abbé 
fist  (ie  grandes  preuves  de  sa  personne  en  s’employant  fort  fidè¬ 
lement  et  vaillamment  pour  le  service  du  roy  François;  mais 
c’estoit  en  forme  de  petites,  couvertes  et  légères  deffailes,  et  con¬ 
traires  à  celles  de  l’autre,  puisqu’il  les  avoit  faites  grandes, 
descouvertes,  avec  des  victoires  très-signalées  ;  aussi  la  profes¬ 
sion  des  armes  de  l'autre,  accommencée  et  accoustumée  dès  le 

jeune  sage,  et  continuée  ordinairement,  devoit  bien  surpasser  de 
bien  loin  celle  d’un  homme  d’église,  qui  tard  s’estoit  mis  au 
mestier  :  non  que  je  veuille  pour  cela  mal-dire  d’aucuns  votiez 
à  Dieu  et  à  son  église,  qu'ils  ont  rompu  le  vœu  et  ([uitté  la  pro¬ 
fession  pour  empoigner  les  armes,  car  je  ferois  tort  à  tant  de  bra¬ 
ves  capitaines  qui  l’ont  esté  et  ont  passé  par-là. 

César  Borgia,  duc  de  Valentinois,  n’a-t-il  pas  esté  auparavant 
cardinal,  qui  a  esté  un  si  grand  capitaine,  que  Machiavel,  le 
vénérable  précepteur  des  princes  et  des  grands,  le  met  pour 
exemple  et  pour  rare  miroir  à  tous  les  autres  pareils,  de  l’en¬ 
suivre  et  s’y  mirer?  Nous  avons  eu  M.  le  mareschal  de  Foix, 
qui  a  e.sté  d’église,  et  se  nommoit  avant  le  proto-notaire  de  Foix, 
qui  a  esté  un  très-grand  capitaine.  M.  le  mareschal  Strozzy  es- 
toit  voiié  à  l’église;  et,  pour  un  chapeau  rouge  qui  luy  fut  des¬ 
nié,  quitta  la  robbe,  et  se  mit  aux  armes.  M.  de  Salvoison,  dont 
j’ay  parlé  (qui  l’a  suivy  de  près,  voire  en  titre  de  grand  capi¬ 
taine  eust  marché  avec  luy  s’il  eust  esté  d’aussi  grande  maison, 
et  parent  de  la  Reyne),  fut,  en  sa  première  profession,  traisnanl 
la  robbe  longue;  et  pourtant  quel  capitaine  a-t-il  esté?  Ce  fust 
esté  l’incomparable  s'il  eust  plus  vescu.  Le  mareschal  de  Belle- 
garde  n’a-t-il  pas  porté  le  bonnet  quarré,  qu’un  long  temps  on 
appelloit  le  Prévost  d’Ours?  Feu  M.  Danguien  (1),  qui  mourut 
en  la  bataille  de  Sainct  Quentin,  avoit  esté  évesque  ;  M.  le  che¬ 
valier  de  Bonnivet  de  mesme.  Et  ce  galant  homme,  M.  de  Mar¬ 
tigues,  avoit  esté  aussi  d’égli.se;  bref,  une  infinité  d’autres,  des¬ 
quels  je  ne  pourvois  emplir  ce  papier.  Si  faut-il  que  je  loue  les 
miens,  et  non  sans  un  très-grand  sujet.  Le  capitaine  Bourdcille, 
mon  frere,  le  Rodomont  jadis  du  Piedmont,  en  tout  fut  dédié  à 
l’église  aussi;  mais  n’y  connoissant  son  naturel  propre,  changea 
sa  grande  robbe  à  une  courte,  et  en  un  tournemain  se  rendit  un 
des  bons  capitaines  et  des  vaillants  du  Piedmont,  et  s’en  alloit 
très-grand  et  une  très-belle  vogue,  sans  qu’il  mourut,  hélas!  en 
Page  de  vingt-cinq  ans.  De  nostre  temps,  en  nostre  Cour,  nous 
en  avons  tant  veus,  et  mesme  le  petit  monsieur  de  Clermont- 
TallarH,  lequel  j’ay  veu  abbé  de  Bon-Port,  et  depuis,  ayant 
quitté  l’abbaye,  a  esté  veu  parmy  nos  armées  et  en  nostre  Cour, 
un  des  braves,  vaillants  et  bonnestes  hommes  que  nous  eus¬ 
sions;  ainsi  qu’il  le  monstra  très-bien  à  sa  mort,  qu’il  acquit 
si  glorieusement  à  La  Rochelle,  la  première  fois  que  nous  en- 


(1)  D’Enghien. 

trasmes  dans  le  fossé.  J'en  nommerois  une  milliasse  ;  mais  je 
n’aurois  jamais  fait.  M.  de  Souillelas  (1),  dit  le  jeune  Oraison, 
avoit  esté  évesque  de  Rieux,  et  depuis  eust  un  régiment,  servant 
le  Roy  fort  fidelement  et  vaillamment  en  Guyenne,  sous  le  ma- 
resclial  de  Matignon.  Rref,  je  n’aurois  jamais  fait  si  je  voulois 
nombrer  tous  ces  gens  :  parquoy  je  me  tais  pour  la  briefveté,  et 
de  peur  aussi  qu’on  ne  m’impute  que  je  suis  trop  grand  faiseur 
de  digressions.  Pourtant  j’ay  fait  celle-cy  à  propos,  en  parlant 
de  cette  Victoria  Colonna,  qui  espousa  cet  abbé.  Si  elle  ne  se 
fust  remariée  avec  luy,  elle  eust  mieux  porté  le  titre  et  nom  de 
Victoria,  pour  avoir  esté  victorieuse  sur  soy-mesme  ;  et  que 
puis  qu'elle  ne  pouvoit  rencontrer  un  second  pareil  au  premier, 
se  devoit  contenir. 

J’ay  cogneu  force  dames  qui  ont  imité  cette  précédente.  J’en 
ay  veu  une  qui  avoit  espousé  un  de  mes  oncles,  le  plus  brave, 
le  plus  vaillant,  le  plus  parfait  qui  fust  de  son  temps.  Après  qu’il 
fust  mort,  elle  en  espousa  un  autre  qui  le  ressembloit  autant 
qu’un  asne  à  un  cheval  d’Espagne  ;  mais  mon  oncle  esloit  le 
cheval  d’Espagne.  Une  autre  dame  ay-je  cogneu,  qui  avoit  es¬ 
pousé  un  mareschal  de  France,  beau,  honneste  gentilhomme  et 
vaillant  :  en  secondes  nopces,  elle  en  alla  prendre  un  tout  con¬ 
traire  à  celuy-là,  et  avoit  esté  aussi  d’église.  Une  veufve  ay-je 
cogneue,  venant  à  mourir  son  mary,  elle  fit  l’espace  d’un  an  des 
lamentations  si  desespérées,  qu’on  la  pensoit  voir  morte  à  toute 
heure  de  champ.  Au  bout  de  l’an  qu’il  faloit  laisser  son  grand 
deuil,  et  prendre  le  petit,  elle  dit  à  une  de  ses  femmes  :  «  Ser- 
«  rez-moi  bien  ce  crespe,  car  possible  en  auray-je  affaire  un 
«  autre  coup  ;  »  et  puis  tout  à  coup  se  reprit  :  «  Mais  qu’ay-je? 
«  dit-elle.  Je  resve.  Plustost  mourir  que  d’en  avoir  jamais  af- 
«  faire.  »  Au  bout  de  son  deuil,  elle  se  remaria  à  un  second, 
fort  inesgal  au  premier.  «  Mais,  disent-elles,  ces  femmes,  il  es- 
«  toit  d’aussi  bonne  maison  que  le  premier.  »  Ouy,  je  le  con¬ 
fesse;  mais  aussi,  où  est  la  vertu  et  la  valeur?  ne  sont-elles  pas 
plus  à  priser  que  tout?  Et  le  meilleur  que  je  trouve  en  cela, 
c’est  que  le  coup  fait,  elles  ne  l’emportent  guères  loin;  car  Dieu 
permet  qu’elles  sont  maltraitées  et  rossées  comme  il  faut  :  après, 

(1)  André  de  Soleillas,  évêque  de  niez  en  Provence,  en  1576.  Il  avoit  une 
maîtresse  qui  contrefaisoit  la  bigote,  mais  dont  l’hypocrisie  ne  trompa  pas  le 
roi  Henri  IV.  Ce  prince  reprochoit  plaisamment  à  cette  dame  ses  amours,  en 
lui  disant  qu’elle  ne  se  plaisoit  qu’aujeune  et  à  l’oraison. 

les  voilà  aux  repentailles  ;  mais  il  n’est  plus  temps.  Ces  dames 
ainsi  convolantes  ont  quelque  opinion  et  humeur  en  leur  teste, 
que  nous  ne  savons  pas  bien  :  comme  j’ai  ouy  parler  d’une 
dame  espagnole,  qui  se  voulant  remarier,  et  qu’on  lui  remons- 
troit  que  deviendroit  l’amitié  grande  que  son  mary  lui  avoit 
porté,  elle  respondit  :  La  muerle  del  marido,  y  nuevo  casa- 
mienlo,  no  han  de  ramper  el  amor  d’una  casla  muger;  c’est-à- 
dire  :  «  La  mort  du  mary  et  un  nouveau  mariage  ne  doivent 
«  point  rompre  l’amour  d’une  femme  chaste.  »  Or  accordez-moy 
ces  deux  contraires,  s’il  vous  plaist.  Une  autre  dame  espagnole 
dit  bien  mieux,  qu’on  vouloit  remarier  :  Si  hallo  un  marido 
bueno,  no  quiero  lener  el  temor  de  pcrder  lo  ;  y  si  malo,  que 
necessidad  ay  del;  c’est-à-dire  :  «  Si  je  trouve  un  bon  mary,  je 
«  ne  veux  point  estre  en  la  crainte  de  le  perdre;  si  un  mauvais, 
«  quelle  nécessité  ai-je  de  l’avoir?  » 

—  Valeria,  dame  romaine,  ayant  perdu  son  mary,  et  ainsi  que 
la  reconfortoient  aucunes  de  ses  compagnes  sur  sa  perte  et  sa 
mort,  elle  leur  dit  ;  «  Il  est  mort  certes  pour  vous  autres,  mais 
«  il  vit  en  moy  éternellement.  »  Cette  marquise,  que  je  viens 
de  dire,  avoit  emprunté  d’elle  pareil  mot.  Ces  dires  de  ces  hon- 
nestes  dames  sont  bien  contraires  à  un  qui  me  dit,  en  parlant 
espagnol,  que  la  jornada  de  la  biudez  d'una  muger  es  d'una 
dia;  c’est-à-dire  :  «  que  la  journée  du  veufvage  d’une  femme 
«  se  fait  tout  en  un  jour.  »  Aucunes  5ont-là  logées,  d’autres  non. 
Mais  que  dirons-nous  des  femmes  veufves  qui  cachent  leur  ma¬ 
riage,  et  ne  veulent  qu’ilsoit  publié?  J’en  ai  congneu  une  qui  tint 
le  sien  sous  la  presse  plus  de  sept  ou  huit  ans,  sans  le  vouloir 
jamais  faire  imprimer,  ny  le  publier  :  et  disoit-on  qu’elle  le  fai- 
soit  de  crainte  qu’elle  avoit  de  son  jeune  fils,  qui  estoit  un  des 
vaillants  et  honnestes  hommes  du  monde,  et  qu’il  ne  fist  du 
diable,  et  sur  elle  et  sur  l’homme,  encore  qu’il  fust  bien  grand. 
Mais,  aussi-tost  qu’il  vint  à  mourir  à  une  rencontre  de  guerre 
qui  le  couronna  de  beaucoup  de  gloire,  aussi-tost  elle  le  fit  im¬ 
primer  et  mettre  en  lumière.  J’ay  ouy  parler  d’une  grande 
dame  veufve,  qui  est  mariée  à  un  très-grand  prince  et  seigneur, 
veuf  il  y  a  plus  de  quinze  ans;  mais  le  monde  n’en  sçait  ny 
n’en  connoist  rien,  tant  cela  est  secret  et  di.scret:  et  disoit-on 
que  le  seigneur  craignoit  sa  belle-mère,  qui  luy  estoit  fort  im¬ 
périeuse,  et  ne  vouloit  qu’il  se  remarias!  à  cause  de  ses  petits- 
enfants. 

—  J’ay  ouy  raconter  à  une  dame  de  grande  qualité  el  an- 

‘21. 

cienne,  que  feu  M.  le  cardinal  du  Bellay  avoit  espousé,  estant 
évesque  et  cardinal,  madame  de  Cbaslillon,  et  est  mort  marié  : 
et  le  disoit  sur  un  propos  qu’elle  tenoit  à  M.  de  Manne,  Proven¬ 
çal,  de  la  maison  de  Seulal  et  évesque  de  Fréjus,  lequel  avoit 
suivy  l’espace  de  quinze  ans  en  la  Cour  de  Rome  ledit  cardinal, 
et  avoit  esté  de  ses  privez  protonotaires  :  et,  venant  à  parler  du¬ 
dit  cardinal,  elle  lui  demanda  s’il  ne  lui  avoit  jamais  dit  et  con¬ 
fessé  qu’il  eust  esté  marié.  Qui  fut  estonné?  ce  fut  M.  de  Manne 
de  telle  demande.  Il  est  encore  vivant,  qui  pourra  dire  si  je 
mens;  car  j’y  estois.  Il  respondit  que  jamais  il  n’en  avoit  ouy 
parler,  ny  à  luy  ny  à  d’autres.  «  Or,  je  vous  l’apprens  donc, 
«  dit-elle;  car,  il  n’y  a  rien  de  si  vray  qu’il  a  esté  marié  :  »  et 
est  mort  marié  réellement  avec  ladite  dame  de  Chastillon.  Je 
vous  asseure  que  j’en  ris  bien,  contemplant  la  contenance  eston- 
née  dudit  M.  de  Manne,  qui  estoit  fort  conscientieux  et  reli¬ 
gieux,  qui  pensoit  savoir  tous  les  secrets  de  son  feu  maistre; 
mais  il  estoit  de  Gallice  pour  celuy-là  :  aussi  estoit-il  scanda¬ 
leux,  pour  le  rang  saint  qu’il  tenoit.  Cette  madame  de  Chastil¬ 
lon  estoit  la  veufve  de  feu  M.  Chastillon,  qu’on  disoit  qui  gouver- 
noit  le  petit  roy  Charles  huitiesme  avec  Bourdillon  etBonneval, 
qui  gouvernoient  le  sang  royal.  Il  mourut  à  Ferrare,  ayant  e.sté 
blessé  au  siège  de  Ravenne,  et  là  fut  porté  pour  se  faire  penser. 
Cette  dame  demeura  veufve  fort  jeune  et  belle,  sage  et  ver¬ 
tueuse,  et  pour  cela  fut  eslue  pour  dame  d’honneur  de  la  feue 
reyne  de  Navarre.  Ce  fut  celle-là  qui  bailla  ce  beau  conseil  à 
cette  dame  et  grande  princesse,  qui  est  escrit  dans  les  Cent 
Nouvelles  de  ladite  Reyne,  d’elle  et  d’un  gentilhomme  qui  avoit 
coulé  la  nuict  dans  son  lit  par  une  trapelle  dans  la  ruelle,  et  en 
vouloit  joüir;  mais  il  n’y  gagna  que  de  belles  csgratigneures 
dans  son  beau  visage  :  et  elle  s’en  voulant  plaindre  à  son  frère, 
elle  luy  fit  cette  belle  remonstrance  qu’on  verra  dans  cette  Nou¬ 
velle,  et  lui  donna  ce  beau  conseil,  qui  est  un  des  beaux  et  des 
plus  sages,  et  des  plus  propres  pour  fayr  scandale,  qu’on  eust 
sceu  donner,  et  i’ust-ce  esté  un  premier  président  de  Paris,  et 
qui  monstroit  bien  pourtant  que  la  danie  estoit  bien  autant  ru¬ 
sée  et  fine  en  tels  mystères,  que  sage  et  advisce  :  et  pour  ce,  ne 
faut  douter  si  elle  tint  son  cas  secret  avec  son  cardinal.  Ma 
grande-mère,  madame  la  séneschalle  de  Poitou,  eut  sa  place 
après  sa  mort,  par  l’élection  du  roy  François,  qui  la  nomma  et 
l’esleut,  et  l’envoya  quérir  jusques  en  sa  maison,  et  la  donna  de 
sa  main  à  la  Reyne  sa  sœur,  pour  la  connoistre  très-sage  et  très- 

vertueuse  dame,  mais  non  si  fine,  ny  rusée,  ny  accorte  en  telle 
chose  que  sa  précédente,  ny  convolée  en  secondes  nopces.  Et  si 
voulez  sçavüir  de  qui  la  nouvelle  s’entend,  c’estoit  de  la  reyne 
mesmes  de  Navarre,  et  de  l'admirai  de  Bonnivet,  ainsi  que  je 
tiens  de  ma  feue  grande-mère  :  dont  pourtant  me  semble  que 
ladite  reyne  n’en  devoit  céder  son  nom,  puis  que  l’autre  ne  peut 
rien  gagner  sur  sa  chasteté,  et  s’en  alla  en  confusion,  et  qui 
vouloit  divulguer  le  fait,  sans  la  belle  et  sage  remonstrance  que 
luy  fit  cetto  dite  dame  d’honneur  madame  de  Chastillon  ;  et 
quiconque  l’a  leue  la  trouvera  telle  :  et  je  crois  que  M.  le  car¬ 
dinal,  son  dit  mary,  qui  estoit  l’un  des  mieux  disants,  sçavants, 
éloquents,  sages  et  advisez  de  son  temps,  lui  avoit  mis  cette 
science  dans  le  corps,  pour  dire  et  remonstrer  si  bien.  Ce  conte 
pourroit  être  un  peu  scandaleux,  à  cause  de  la  sainte  et  reli¬ 
gieuse  profession  de  l’autre;  mais,  qui  le  voudra  faire,  il  faut 
qu’il  desguise  le  nom.  Et  si  ce  trait  a  esté  tenu  secret  touchant 
ce  mariage,  celuy  de  M.  le  cardinal  de  Chastillon  dernier  n’a 
pas  esté  de  même;  car  il  le  divulgua  et  publia  luy-mesme  a.ssez, 
sans  emprunter  de  trompette,  et  est  mort  marié  sans  laisser  sa 
grande.robbe  et  bonnet  rouge.  D’un  costé,  il  s’excusoit  sur  la 
religion  reformée,  qu’il  tenoit  fermement;  et  de  l’autre,  sur  ce 
qu’il  vouloit  tenir  son  rang  tousjours  et  ne  le  quitter  (ce  qu’il 
n’eust  fait  autrement),  et  entrer  au  conseil,  là  où  entrant  il  pou- 
voit  beaucoup  servir  à  sa  religion  et  à  son  party,  ainsi  que  cer¬ 
tes  il  estoit  très-capable,  très-suffisant  et  très-grand  personnage. 
Je  pense  que  mondit  sieur  cardinal  du  Bellay  en  a  peu  faire  de 
mesme;  car,  de  ce  lemps-là,  il  penchoit  fort  à  la  religion  et 
doctrine  de  Luther,  ainsi  que  la  cour  de  France  en  estoit  un 
peu  abreuvée  :  car  toutes  choses  nouvelles  plaisent,  et  aussi 
que  ladite  dame  doctrine  licentioit  assez  gentiment  les  person¬ 
nes,  et  mesme  les  ecclésiastiques,  au  mariage.  Or,  ne  parlons 
plus  de  ces  gens  d’honneur,  pour  la  révérence  grande  que  nous 
devons  à  leur  ordre  et  à  leurs  saints  grades. 

—  Il  faut  un  peu  mettre  sur  les  rangs  nos  vieilles  veufves 
qui  n’ont  pas  six  dents  en  gueule,  et  qui  se  remarient.  Il  n’y  a 
pas  longtemps  qu’une  dame,  veufve  de  trois  marys,  espousa  en 
Guyenne  pour  le  quatriesme  un  gentilhomme  qui  tient  assez 
quelque  grade,  elle  estant  de  l’age  de  quatre-vingts  ans.  Je  ne 
sçay  pas  pourquoy  elle  le  faisoit  (car  elle  estoit  très-riche  et 
avoit  force  escus),  dont  pour  ce  le  gentilhomme  la  pourchassa, 
si  ce  n’estoit  qu’elle  ne  se  vouloit  encore  rendre,  et  vouloit  en- 

core  fringuer  sur  les  lauriers  (1),  comme  disoit  mademoiselle  Se- 
vin,  la  folle  de  la  reyne  de  Navarre. 

J’ay  congneu  aussi  une  grande  dame  qui,  en  l’âge  .soixante- 
seize  ans,  se  remaria  et  espousa  un  gentilhomme  qui  n’estoit  pas 
de  la  qualité  de  son  premier,  et  vesquit  cent  ans,  et  pourtant 
s’y  entretint  belle  ;  car  elle  avoit  esté  des  belles  femmes  en  son 
temps,  et  avoit  bien  fait  valoir  son  jeune  et  gentil  corps  en 
toutes  façons,  et  à  marier,  et  mariée,  et  veufve,  ce  disoit-on. 
Voilà  deux  terribles  humeurs  de  femmes!  il  falloit  bien  qu’elles 
eussent  de  la  chaleur  ;  aussi  ay-je  ouy  dire  aux  bons  et  experts 
fourniers  qu’un  vieux  four  est  plus  aisé  à  s’eschauffer  beaucoup 
qu’un  neuf,  et  quand  il  est  une  fois  eschauffé,  il  en  garde  mieux 
sa  chaleur  et  fait  meilleur  pain.  Je  ne  sçay  quels  appétits  sa¬ 
voureux  y  peuvent  prendre  leurs  chalants  et  amoureux  ;  mais 
j’ay  veu  beaucoup  de  galants  et  braves  gentilshommes  aussi  af¬ 
fectionnez  à  l’amour  des  vieilles,  voire  plus  que  des  jeunes,  et 
si  me  disoit-on  que  c’estoit  pour  en  tirer  des  commoditez.  Au¬ 
cuns  en  ay-je  veu  aussi  qui  les  aimoient  d’une  très-ardente 
amour,  sans  en  tirer  rien  de  leur  bourse,  sinon  de  leur  corps  ; 
ainsi  que  nous  avons  veu  autrefois  un  très-grand  prince  souve¬ 
rain  (2)  qui  aimoit  si  ardemment  une  grande  dame  veufve  âgée, 
qu’il  quittoit  sa  femme  et  toutes  autres,  tant  belles  fussent-elles 
et  jeunes,  pour  coucher  avec  elle.  Mais  en  cela  il  avoit  raison, 
car  c’estoit  une  des  belles  et  aimables  dames  que  l’on  eust  sceu 
voir  ;  et  son  hyver  valoit  plus  certes  que  les  printemps,  estez  et 
automnes  des  autres.  Ceux  qui  ont  pratiqué  les  courtisannes 
d’Italie,  aucuns  a-on  veu  et  voit-on  choisir  tousjours  les  plus  fa¬ 
meuses  et  antiques  et  qui  ont  plus  traisné  le  balet,  pour  y  trou¬ 
ver  quelque  chose  de  plus  gentil,  tant  au  corps  qu’en  l’esprit. 
Voilà  pourquoi  cette  gentille  Cléopâtre,  ayant  esté  mandée  par 
Marc  Antoine  de  le  venir  trouver,  ne  s’en  esmeut  autrement, 
s’asseurant  bien  que,  puisqu’elle  avoit  sceu  attraper  Jules  César 
et  Cnejus  Pompejus,  fils  du  grand  Pompée,  lorsqu’elle  estoit  en¬ 
core  jeunette  fillette,  et  ne  sçavoit  encore  bien  que  c’estoit  de 
son  monde  ny  de  son  mestier,  qu’elle  meneroit  bien  autrement 


(1)  Fringuer,  dans  Oudin,  c’est  ici  far  l’atlo  venero.  Cette  veufve,  non  con¬ 
tente  d’avoir  triomphé  de  trois  maris,  vouloit  encore  combattre  sur  cette 
même  couche,  déjà  jonchée  des  lauriers  qu’elle  avoit  remportés  de  ses  vic¬ 
toires  passées. 

(2)  Henri  II,  qui  préféroit  à  la  reine  sa  femme,  qui  étoit  jeune,  la  duchesse 
de  Valentinois  déjà  vieille,  et  qui  avoit  été  la  maîtresse  du  roi  son  père. 

son  homme,  qui  estoit  fort  grossier,  et  sentant  son  gros  gen¬ 
darme,  elle  estant  en  la  vigueur  de  son  entendement  et  de  son 
âge,  comme  elle  fit.  Aussi,  pour  en  parler  au  vray,  si  la  jeu¬ 
nesse  est  propre  pour  l’amour  à  aucuns,  à  d’autres  la  maturité 
d’un  âge,  d’un  bon  esprit  et  longue  expérience,  et  d’un  beau 
parler,  de  longue  main  pratiqués,  servent  beaucoup  pour  les 
suborner. 

Un  doute  y  a-il,  que  j’ay  demandé  autrefois  à  des  médecins, 
d’un  qui  disoit  pourquoy  il  ne  vivoit  plus  longuement,  puis 
qu’en  sa  vie  il  n’avoit  tenu  ny  touché  vieille,  sur  cet  aphorisme 
des  médecins  qui  disent  :  velulam  non  cognovi  (1),  avec  d’autres 
quolibets.  Certes,  ces  médecins  m’ont  dit  un  proverbe  ancien 
qui  disoit  «  qu’en  vieille  grange  l’on  bat  bien  ;  mais  de  vieux 
«  fléaux  on  n’en  fait  rien  de  bon.  »  Aussi  un  autre  :  «  Il  n’en 
«  chaut  quel  âge  la  beste  ait,  mais  qu’elle  porte.  »  Et  aussi  que 
par  expérience  ils  ont  connu  des  vieilles  si  ardentes  et  chau- 
dasses,  que,  venant  à  habiter  avec  un  jeune  homme,  elles  en 
tirent  ce  qu’elles  en  peuvent,  et  l’alambiquent  tant  qu’il  a  do 
substance  ou  de  suc  dans  le  corps,  afin  de  se  humecter  mieux  : 
je  dis  celles  qui,  pour  l’amour  de  l’age,  sont  asseichées  et  ont 
faute  d’humeurs.  Lesdils  médecins  me  disoient  autres  raisons; 
mais  aux  plus  curieux  je  les  laisse  à  leur  demander. 

—  J’ay  veu  une  vieille  veufve,  dame  grande,  qui  mit  sur  les 
dents,  en  moins  de  quatre  ans,  et  son  troisiesme  mary  et  un 
jeune  gentilhomme  qu’elle  avoit  pris  pour  son  amy;  et  les  ren¬ 
voya  dans  la  terre,  non  par  assassinat  ny  poison,  mais  par  atté¬ 
nuation  et  alambiquement  de  leur  substance.  Et,  à  voir  cette 
dame,  on  n’eust  jamais  pensé  qu’elle  eust  fait  le  coup  ;  car  elle 
faisait  devant  les  gens  plus  de  la  dévote,  de  la  marmiteuse  et  de 
l’hypocrite,  jùsques-là  qu’elle  ne  voulait  pas  prendre  sa  chemise 
devant  ses  femmes,  do  peur  de  la  voir  nue  ;  ny  pisser  devant 
elles  ;  mais,  comme  disoit  quelques  dames  de  ses  parentes, 
qu’elle  faisoit  ces  diflicultez  à  ces  femmes  et  point  à  ses  galands. 
Mais  quoy,  est-il  plus  deffensible  et  aussi  plus  loisible  à  une 
femme  d’avoir  eu  plusieurs  marys  en  sa  vie,  comme  il  y  en  a  eu 
prou  qui  en  ont  eu  trois,  quatre  et  cinq,  ou  bien  à  une  autre 
qui  en  sa  vie  n’aura  eu  que  son  mary  et  un  amy,  ou  deux,  ou 
trois  ?  comme  certes  j’en  ay  cogneu  aucunes  continentes  et  loyales 
jusques-l<à?  Et  en  cela  j’ay  ouy  dire  à  une  grande  dame  de  par 


(1)  Je  n’ai  point  connu  la  vieille. 

le  monde,  quelle  ne  metfoit  aucune  dilTérence  entre  une  dame 
qui  avoit  eu  plusieurs  marys  et  une  qui  n’avoit  eu  qu’un  amy 
ou  deux,  avec  son  mary,  si  ce  n’est  que  ce  voile  marital  cache 
tout-,  mais,  quant  à  la  sensualité  et  lasciveté,  il  n’y  a  pas  diffé¬ 
rence  d’un  double;  et  en  cela  pratiquent  le  refrain  espagnol, 
qui  dit  que  algurms  mugeres  son  de  nalura  de  anguillas  en  re- 
tener,  y  de  lobas  en  excoger  ;  c’est-à-dire,  «  de  nature  des  an- 
«  guilles  à  retenir,  et  des  louves  à  choisir  ;  »  car  l’anguille  est 
fort  glissante  et  mal  tenable,  et  la  louve  choisit  tousjours  le  loup 
le  plus  laid. 

• —  Il  m’advint  une  fois  à  la  Cour,  qu’une  dame  assez  grande, 
qui  avoit  esté  mariée  quatre  fois,  me  vint  dire  qu’elle  venoil  de 
disner  avec  son  beau-frère,  et  que  je  devinasse  avec  qui,  et  me 
le  disüit  naïvement  sans  y  songer  malice;  et  moy,  un  peu  mali¬ 
cieusement,  et  riant  fiourtant,  je  luy  respondis  :  «  Et  qui  diable 
«  seroit  le  devin  qui  le  pourroit  deviner?  Vous  avez  esté  mariée 
•  quatre  fois  :  je  laisse  à  penser  au  monde  la  qualité  des  beaux- 
«  frères  que  vous  pouvez  avoir.  »  Alors  elle  me  respondit,  et 
répliqua  ;  «  Vous  y  songez  en  mal,  »  et  hue  nomma  le  beau- 
frère.  «  C’est  bien  parlé,  lui  répliquay-je,  cela  ;  mais  non  comme 
«  vous  parliez.  » 

—  Il  y  eut  jadis  à  Rome  (1)  une  dame  qui  avoit  eu  vingt-deux 
marys  l’un  après  l’autre,  et  pareillement  un  homme  qui  avoit 
eu  vingt-une  femmes,  dont  ils  s’advisèrent  tous  deux,  pour  faire 
un  bon  concert,  de  se  remarier  ensemble.  Le  mary  à  la  fin  sur- 
vesquit  sa  femme  :  en  quoy  le  mary  fut  tellement  estimé  et  ho¬ 
noré  dans  Rome  de  tout  le  peuple,  d’une  si  belle  victoire,  que 
comme  victorieux,  il  fut  mené  et  pourmené  en  un  char  triom¬ 
phant,  couronné  de  lauriers,  et  la  palme  en  )nain.  Quelle  vic¬ 
toire,  et  quel  triomphe! , 

—  Du  temps  du  roi  Henry,  en  sa  Cour  fut  le  seigneur  de  Bar- 
bazan,  dit  Saint-Anian,  qui  se  maria  par  trois  fois  l’une  après 
l’autre.  Sa  troisiesme  femme  estoit  fille  de  madame  de  Mouchy, 
gouvernante  de  madame  de  Lorraine,  qui,  plus  brave  que  les 
deux  premières,  eut  raison  de  luy,  car  il  mourut  sous  elle  ;  et, 
ainsi  qu’on  le  plaignait  à  la  Cour,  et  qu’elle  de  mesme  se  des- 
confortoit  outrageusement  de  sa  perte,  M.  de  Montpesat,  qui 


(1)  Environ  l’an  400  de  l’ère  chrétienne,  saint  Jérôme  villes  funérailles  de 
la  femme,  et  c’est  lui  qui  rapporte  le  fait  en  question.  Ejpisi.  XCI  ad  Ageru- 
chianij  de  Monogamià, 

disoit  très-bien  le  mot,  alla  rencontrer  qu'au  lieu  de  la  plaindre 
on  la  devoit  exalter  et  louer  beaucoup  de  sa  victoire  qu’elle  avoit 
eu  sur  son  homme,  qu’on  disoit  qu'il  estoit  si  vigoureux  et  si 
fort  et  envitaillé,  qu’il  avoit  fait  mourir  ses  deux  premières 
femmes  de  force  de  leur  faire;  et  cette-cy,  ne  s’estre  rendue  au 
combat,  mais  demeurée  victorieuse,  devoit  estre  loüée  et  admi¬ 
rée  par  la  Cour,  pour  si  belle  victoire  d’un  si  vaillant  et  robuste 
champion,  et  pour  ce  elle-mesme  devoit  s’en  tenir  très-glorieuse. 
Quelle  gloire  ! 

—  J’ay  ouy  tenir  cette  mesme  maxime  de  cy-devant  d’un  sei¬ 
gneur  de  France,  qu’il  ne  mettoit  pas  plus  de  différence  entre 
une  femme  qui  avoit  eu  quatre  ou  cinq  marys,  et  une  putain  qui 
a  eu  quatre  serviteurs  l’un  après  l’autre  ;  si-non  que  l’une  se 
colore  par  le  mariage,  et  l’autre  point.  Aussi  un  galant  homme 
que  je  sçay,  ayant  espousé  une  femme  qui  avoit  été  mariée  trois 
fois,  il  y  eut  quelqu’un  que  je  sçay,  qui  disoit  bien  :  «  Il  a  es- 
«  pousé,  dit-il,  enfin  une  putain  sortant  du  bordel  de  réputa- 
«  tion.  »  Ma  foy,  telles  femmes  qui  se  remarient  ressemblent  les 
chirurgiens  avares,  lesquels  veulent  tout  à  coup  resserrer  les 
plaies  d’un  pauvre  blessé,  afin  d’allonger  la  guérison  et  en  ga¬ 
gner  tousjours  mieux  la  petite  pièce  d’argent.  Aussi,  se  disoit 
une  :  «  Il  n’est  beau  de  s'arrêter  au  beau  mitan  de  la  carrière; 

«  mais  il  la  faut  achever,  et  aller  jusques  au  bout.  »  Je  m’estonne 
que  ces  femmes,  qui  sont  si  chaudes  et  promptes  à  se  remarier, 
et  mesme  si  surannées,  n'usent  pour  leur  honneur  de  quelques 
remèdes  refrigératifs  et  potions  tempérées,  pour  expeller  toutes 
ces  chaleurs;  mais  tant  s’en  faut  qu’elles  en  veulent  user,  qu’elles 
s’en  aident  du  tout  de  leur  contraire.  J’ai  veu  et  leu  un  petit 
livret  d’autrefois,  en  italien,  sot  pourtant,  qui  s’est  voulu 
mesler  de  donner  des  receptes  contre  la  luxure,  et  en  met 
trente-deux;  mais  elles  sont  si  sottes  que  je  ne  conseille  point 
aux  femmes  d’en  user,  pour  ne  mettre  leur  corps  à  trop  fas- 
cheuse  subjection.  Voilà  pourquoy  je  ne  les  ay  mises  icy  par 
escrit.  Pline  en  allègue  une,  de  laquelle  usoient  le  temps  passé 
les  vestales;  et  les  dames  d’Athènes  s’en  servaient  aussi  du¬ 
rant  les  fêtes  de  la  déesse  Gérés,  dites  Tliemopimria  (1),  pour 
se  refroidir  et  ester  tout  appétit  chaud  de  l’amour,  et  par  ce 
vouloient  celebrer  celte  feste  en  plus  grande  chasleté,  qu’es- 
toient  des  paillasses  de  feuilles  d’arbre  dit  agnus  caslus.  Mais 


(1)  Tkcsmophoria, 

pensez  que  durant  la  feste  elles  se  chastroient  de  cette  façon,  et 
puis  après  elles  jettoient  bien  la  paillasse  au  vent.  J'ay  veu  un 
pareil  arbre  en  une  maison  en  Guyenne,  d’une  grande,  honneste 
et  très-belle  dame,  et  qui  le  monstroit  souvent  aux  estrangers 
qui  la  venoient  voir,  par  grande  spéciauté,  et  leur  en  disoit  la 
propriété  :  mais  au  diable  si  j’ay  jamais  veu  ny  ouy  dire  que 
femme  ou  dame  en  ait  encore  osé  cueillir  une  seule  branche,  ny 
fait  pas  seulement  un  petit  recoin  de  paillasse,  non  pas  même  la 
dame  propriétaire  de  l’arbre  et  du  lieu,  qui  en  eust  pu  disposer 
comme  il  luy  eust  pieu.  Ce  fust  esté  aussi  dommage,  car  son  mary 
ne  s’en  fust  pas  mieux  trouvé  :  aussi  qu’elle  valoit  bien  que  l’on 
laissas!  se  régler  au  cours  de  la  nature,  tant  elle  estait  belle  et 
agréable,  et  aussi  qu’elle  a  fait  une  très-belle  lignée.  Et  pour 
dire  vray,  il  faut  laisser  et  ordonner  telles  receptes  austères  et 
froides  aux  pauvres  religieuses,  lesquelles,  encore  qu’elles  jeus- 
nent  et  macèrent  leurs  corps,  si  sont-elles  souvent  assaillies,  les 
pauvrettes  des  tentations  de  la  chair;  et  si  elles  avoient  liberté 
au  moins  aucunes,  elles  se  voudroient  rafraischir  comme  les 
mondaines;  et  bien  souvent  pour  s’estre  repenties  se  repentent, 
ainsi  qu’on  voit  les  courtisannes  de  Rome,  dont  j’en  allégueray 
un  plaisant  conte  d’une,  laquelle  s’estant  vouée  au  voile,  avant 
qu’aller  au  monastère,  un  sieur  ami,  gentilhomme  français,  la 
vint  voir  pour  luy  dire  adieu  puisqu’elle  s’en  alloit  estre  recluse  ; 
et  avant  que  s’en  aller,  la  pria  d’amour  ;  et  la  prenant,  elle  luy 
dit  :  Fale  dunque  presto;  ch’adesso  mi  verrano  cercar  per  far 
mi  monaca,  e  menare  al  monaslerio  (1).  Pensez  qu’elle  voulut 
faire  ce  coup  pour  prendre  sa  dernière  main,  et  dire  :  Tandem 
hœc  oUm  meminisse  juvabit;  c’est-à-dire  «  Encore  me  fait-il 
«  grand  bien  de  m’en  ressouvenir  pour  la  dernière  fois.  »  Quelle 
repentance  et  quelle  intrade  de  religion  !  Et  quand  une  fois  elles 
y  ont  esté  professes,  au  moins  les  belles,  je  dis  aucunes,  je  croy 
qu’elles  vivent  plus  de  repentance  que  de  viandes  corporelles  ny 
spirituelles.  Dont  aucunes  y  a  qui  sçavent  y  remédier,  ou  par  dis¬ 
penses  et  par  pleines  libertez  qu’elles  prennent  d’elles-mesmes;  car 
on  ne  les  traite  icy  comme  les  Romains  le  temps  passé  traitoient 
cruellement  leurs  vestales  quand  elles  avoient  forfait;  ce  qui 
estait  une  chose  horrible  et  abominable  :  aussi  estoient-ils 
payons,  et  pleins  d’horreurs  et  de  çruautez;  nous  autres  chres- 

(1)  Dépêchez-vous  donc,  car  ils  vont  me  venir  chercher  pour  me  faire  reli¬ 
gieuse,  et  m’emmener  au  couvent. 

tiens,  qui  en  suivons  la  douceur  de  nostre  Christ,  devons  estre 
bénins  comme  luy  ;  et  comme  il  nous  pardonne,  il  faut  que  nous 
pardonnions.  Je  mettrois  icy  par  escrit  la  façon  de  laquelle  ils 
les  traitoient  ;  mais  je  la  laisse  au  bout  de  la  plume.  Or  laissons 
ces  pauvres  âmes,  que,  ma  foy,  quand  elles  sont- là  une  fois  ren¬ 
fermées,  elles  endurent  assez  de  mal  ;  ainsi  que  dit  une  fois  une 
.  dame  d’Espagne,  voyant  mettre  en  religion  une  fort  belle  et  hon- 
neste  damoiselle  :  O  Irislezüla.y  en  que  pecasle,  que  lum  presto 
vienes  à  penitenlia,  y  seys  melida  en  sepultura  viva!  c’est-à- 
dire  :  «  O  pauvre  misérable,  en  quoi  avez-vous  tant  péché,  que 
«  si  prestement  vous  venez  à  pénitence,  et  e.stes  mise  toute  vive 
«  en  sépulture!  »  Et  voyant  que  les  religieuses  luy  faisoient 
toutes  les  bonnes  cheres,  recueils  et  honneurs  du  monde,  elle 
dit  que  lodo  le  hedia,  hasla  el  encienso  de  la  yglesia;  c’est-à- 
dire,  «  que  tout  luy  puoit,  jusques  à  l'encens  de  l’église.  » 

—  Une  question  y  a-t-il  que  je  voudrdis  qui  me  fust  dissolue, 
en  toute  vérité  et  sans  dissimulation,  par  aucunes  dames  qui  ont 
fait  le  voyage;  à  sçavoir,  quand  elles  sont  remariées,  comment 
elles  se  comportent  à  l’endroit  de  la  mémoire  des  premiers  ma- 
rys.  En  cela  il  y  a  une  maxime  :  que  les  dernieres  amitiez  et 
inimitiez  font  oublier  les  premières;  aussi  les  secondes  nopces 
ensevelissent  les  premières.  Sur  quoy  j’allégueray  un  exemple 
plaisant,  non  pour  tant  qu’il  doive  estre  fort  authorisable  ;  si 
est-ce  qu’on  dit  que  sous  un  lieu  obscur  et  vil  encore  la  sapience 
et  science  s’y  cache.  Une  grande  dame  de  Poictou  demandant 
une  fois  à  une  paysanne,  sienne  tenancière,  combien  de  marys 
elle  avuit  eus,  et  comment  elle  s’en  estoit  trouvée,  elle,  faisant  sa 
petite  révérence  à  la  pitaude,  luy  respondit  de  sang  froid  :  «  Je 
<i  vous  dirai,  madame,  j’ay  eu  deux  marys,  grâce  à  Dieu.  L’un 
«  s’appeloit  Guillaume,  qui  estoit  le  premier;  et  le  second  s’ap- 
«  pelüit  Colas.  Guillaume  estoit  bon  homme,  aisé  de  moyens,  et 
«  me  traitoit  fort  bien  ;  mais  Dieu  pardonne  à  Colas,  car  Colas 
«  me  le  faisait  bien.  »  Mais  elle  disoit  tout  à  trac  ce  qui  se  com¬ 
mence  par  f.,  sans  le  déguiser  ou  farder  comme  je  le  déguise. 
Voyez,  s’il  vous  plaist,  comme  cette  maraude  prioit  Dieu  pour 
l’ame  du  trépassé  bon  compagnon,  et,  s’il  vous  plaist,  sur  quel 
sujet,  et  du  premier  mérite.  Je  penserois  que  de  mesmesen  font 
plusieurs  dames  convolantes  et  revolantes;  car,  puisqu’elles  en 
viennent  là,  c’est  pour  ce  grand  point;  et,  pour  ce,  qui  le  jolie 
le  mieux  est  le  plus  aimé.  Et  volontiers  croyent  que  le  second 
doit  faire  rage;  mais  bien  souvent  aucunes  sont  trompées,  car 

elles  ne  trouvent  en  leurs  boutiques  l’assortiment  qu’elles  y  pen- 
soient  trouver,  ou  bien  à  d’aucunes,  s’il  y  en  a,  il  est  si  chétif  et 
usé  et  gasté,  flasque  et  foulé  et  lasche,  qu’on  se  repend  d’y  avoir 
mis  son  denier  ;  comme  j’en  ay  veu  force  exemples  que  je  ne 
veux  alléguer,  car  il  est  temps,  ce  me  semble,  de  faire  fin  ou 
jamais  non. 

—  D’autres  dames  y  a-t-il  qui  disent  qu’elles  aiment  mieux  . 
leurs  derniers  marys  de  beaucoup  que  les  premiers  :  «  D’autant, 

«  m’ont  dit  aucunes,  que  les  premiers  que  nous  espousons,  le 
«  plus  souvent  nous  les  prenons  par  le  commandement  de  nos 
n  roys  et  reynes  maistresses,  par  la  contrainte  de  nos  peres  et 
«  meres,  parents,  tuteurs,  non  par  la  volonté  pure  de  nous  au- 
«  très  ;  au  lieu  qu’en  nos  viduitez,  comme  très-bien  émancipées, 

«  nous  en  faisons  telle  élection  qui  nous  plaist,  et  ne  les  prenons 
«  que  pour  nos  beaux  et  bons  plaisirs,  et  par  amourettes,  et  à 
«  nostre  gentil  contentement.  »  Certainement  il  peut  y  avoir  de 
la  raison,  si  ce  n’estoit  que  bien  souvent  les  amours  qui  s'ac- 
commencent  par  anneaux  se  finissent  par  couteaux,  ce  dit  un 
vieux  proverbe,  ainsi  que  tous  les  jours  nous  en  voyons  les  expé¬ 
riences  et  exemples  d’aucunes,  qui,  pensants  estre  bien  traitées 
de  leurs  hommes,  qu’elles  avoient  tirez  de  la  justice  et  du  gibet, 
de  la  pauvreté,  de  la  cbeliverie  du  bordel,  et  eslevez,  les  bat- 
toient,  rossoient,  les  traitoient  fort  mal,  et  bien  souvent  leur  os- 
toient  la  vie,  dont  en  cela  c’estoit  juste  punition  divine,  pour 
avoir  esté  par  trop  ingrates  à  leurs  premiers  marys,  qui  leur  es- 
toient  par  trop  bons  et  en  disoient  pis  que  pendre.  Et  ne  res- 
sembloient  pas  une  que  j’ay  ouy  raconter,  laquelle  la  première 
nuict  de  ses  nopces,  ainsi  que  son  mary  la  commençoit  à  assail¬ 
lir,  elle  se  mit  à  pleurer  et  souspirer  bien  fort,  si-bien  que  tout 
à  un  coup  elle  faisoit  deux  choses  fort  contraires.  Son  mary  luy 
demandait  ce  qu’elle  avoit  à  s’attrister,  et  s’il  ne  s’acquittoit  pas 
bien  de  son  devoir.  Elle  luy  respondit  ;  «  Hélas  prou  :  mais 
<t  je  me  ressouviens  de  mon  mary,  qui  m’avoit  tant  priée  et 
«  repriée  de  ne  me  remarier  jamais  après  sa  mort,  et  que  j’eusse 

souvenance  et  pitié  de  ses  petits  enfants.  Hélas!  je  voy  bien 
<i  que  j’en  auray  encor  tant  de  vous.  Hé,  que  feray-je!  Je  croy 
«  que  s’il  me  peut  voir  du  lieu  où  il  est  maintenant,  il  me  mau- 
«  dit  bien,  »  Quelle  humeur  de  n’avoir  point  songé  à  telles  con¬ 
sidérations,  ny  avoir  esté  sage,  si-non  après  le  coup  !  Mais  le 
mary,  l’ayant  appaisée  et  fait  souvent  passer  cette  fantaisie  par 
le  trou  du  milieu,  le  lendemain  matin,  ouvrant  la  fenestre  de  la 

chambre,  envoya  deliors  toute  la  mémoire  du  mary  premier; 
car  se  disoit  un  grand  proverbe  ancien,  que  femme  qui  enterre 
un  mary  ne  se  soucie  plus  d’en  enterrer  un  autre;- cl  aussi  un 
autre  qui  dit  :  Plus  de  mine  en  une  femme  perdant  son  mary, 
que  de  mélancolie. 

—  J'ay  cogneu  une  autre  veufve,  grande  dame,  bien  contraire 
à  cette-cy,  qui  ne  pleura  ainsi  ;  car,  la  première  nuict  et  seconde 
de  ses  nopces,  elle  se  conjoignit  tellement  avec  son  mary  second, 
qu’ils  enfoncèrent  et  rompirent  le  chaslis,  encore  qu’elle  eust 
une  espèce  de  cancre  à  un  tetin  ;  et  nonobstant  son  mal,  ne  laissa 
d’un  seul  point  son  amoureux  plaisir,  l’entretenant  par  après 
souvent  de  la  sottise  et  inhabilité  de  son  premier  mary.  Aussi,  à 
ce  que  j’ay  ouy  dire  à  aucuns  et  aucunes,  c’est  la  chose  que  les 
seconds  marys  veulent  le  moins  de  leurs  femmes,  qu’elles  les 
entretiennent  de  la  vertu  et  valeur  de  leurs  premiers  marys, 
comme  estants  jaloux  des  pauvres  trépassez,  qui  y  songent  au¬ 
tant  comme  de  revenir  en  ce  monde  :  d’en  dire  mal  tant  que 
l’on  voudra.  Si  en  a-t-il  force  pourtant  qui  leur  en  demandent 
des  nouvelles  ;  mais,  comme  se  sentant  fort  vigoureux  et  forts,  et 
faisans  comparaisons,  les  interrogent  de  leurs  forces  et  vigueurs 
en  ces  douces  charges,  comme  j’ay  ouy  dire  à  aucuns  et  aucunes, 
lesquelles,  pour  leur  faire  trouver  meilleur,  leur  font  accroire 
que  les  autres  n’estoient  qu’apprentifs,  dont  bien  souvent  elles 
s’en  trouvent  mieux.  Autres  disoient  le  contraire,  et  que  les  pre¬ 
miers  faisoient  rage,  afin  de  faire  etîorcer  les  derniers  à  faire  les 
asnes  desbatez.  Telles  femmes  veufves  seroient  bonnes  à  l’isle  de 
Chio,  la  plus  belle  isle  et  gentille  et  plaisante  du  Levant,  jadis 
possédée  des  Gennois,  et  depuis  trente-cinq  ans  usurpée  par  les 
Turcs,  dont  c’est  un  grand  dommage  et  perte  pour  la  chres- 
tienté.  En  ceste  isle  donc,  comme  je  tiens  d’aucuns  marchands 
gennois,  la  coustume  est  que  si  une  femme  veut  demeurer  en  vi¬ 
duité,  sans  aucun  propos  de  se  remarier,  le  seigneur  la  contraint 
de  payer  un  certain  prix  d’argent,  qu’ils  appellent  argomonia- 
lique,  qui  vaut  autant  dire  (sauf  l’honneur  des  dames)  c..  repose 
et  inutile.  Je  leur  ay  demandé  sur  quoy  cette  coutume  pouvoit 
estre  fondée  :  ils  me  respondirent  que  pour  tousjours  mieux  re¬ 
peupler  l’isle.  Je  vous  assure  que  nostre  France  ne  demeurera 
donc  indeserte  ny  infertile  par  faute  de  nos  veufves  qui  ne  se 
remarient  point;  car  je  pense  qu’il  y  en  a  plus  qui  se  remarient 
que  d’autres,  et  par  ce  ne  payeront  do  tribut  du  c..  inutile  et 
reposé  ;  que  si  ce  n’est  par  le  mariage,  pour  le  moins  autrement 

qu’ils  le  font  travailler  et  fructifier,  comme  j’espère  de  dire.  Non 
plus  ne  payeront  aussi  aucunes  de  nos  filles  de  France  que  celles 
de  Chio,  lesquelles,  soit  des  champs  ou  de  ville,  si  elles  laissent 
perdre  leur  pucelage  avant  que  d’estre  mariées,  et  qu’elles  veu¬ 
lent  continuer  le  mestier,  sont  tenues  de  bailler  pour  une  fois 
un  ducat  (dont  c’est  un  très-bon  marché  pour  faire  cela  toute 
leur  vie)  au  capitaine  de  la  nuict,  afin  de  le  pouvoir  faire  à  leur 
plaisir,  sans  aucune  crainte  et  danger;  et  en  cela  gist  le  plus 
grand  et  asseuié  gain  qu’ait  le  gentil  capitaine  en  son  Estât. 

—  Il  ne  fut  jamais  que  les  Grecs  n’eussent  toujours  quelques 
inventions  tendantes  à  la  paillardise  ;  comme  le  temps  passé 
nous  lisons  de  la  coustume  de  l’isle  de  Cypre,  qu’on  dit  que 
la  bonne  dame  Vénus,  patronne  de-là,  introduisit  une  loy  que 
les  filles  de-là  faloit  qu’elles  allassent  se  pourmenants  le  long 
des  rivages,  costes  et  orées  de  la  mer,  pour  gagner  leur  ma¬ 
riage  par  la  libéralité  de  leurs  corps  aux  mariniers,  passants 
et  navigeants,  qui  descendoient  exprès,  voire  bien  souvent 
se  destournoient  de  leur  chemin  droit  de  la  boussole  pour  pren¬ 
dre  la  terre,  et  là,  prenants  leurs  petits  rafraischissements  avec 
elles,  les  payaient  très-bien,  et  puis  s’en  alloient  les  uns  à  re¬ 
gret  pour  laisser  telles  beautez  ;  et  par  ainsi  ces  belles  filles  ga¬ 
gnaient  leurs  mariages,  qui  plus  qui  moins,  qui  bas  qui  haut, 
qui  grand  qui  petit,  selon  les  beautez,  qualitez  et  tentations  des 
fillaudes. 

—  Aujourd’huy  aucunes  de  nos  filles  de  nos  nations  chres- 
tiennes  ne  vont  point  se  pourmener,  s’exposer  ainsi  aux  vents, 
aux  pluyes,  aux  froids,  au  soleil,  aux  chaleurs,  car  la  peine  est 
trop  laborieuse  et  trop  dure  pour  leurs  tendres  et  délicates  peaux 
et  blanches  charnures;  mais  elles  se  font  venir  trouver  sous  de 
riches  pavillons  et  dans  de  pompeuses  courtines,  et  là  tirent  leur 
solde  amoureuse  et  maritale  de  leurs  amoureux,  sans  payer  au¬ 
cun  tribut.  Je  ne  parle  pas  des  courtisannes  de  Rome  qui  en 
payent,  mais  de  plus  grandes  qu’elles  :  si  bien  qu’à  aucunes,  la 
plus  part  du  temps,  leurs  peres,  meres  et  freres  n’ont  pas  grande 
peine  de  chercher  argent  ny  leur  en  donner  pour  les  marier; 
ains,  au  contraire,  bien  souvent  aucunes  y  a-t-il  qui  en  baillent 
aux  leurs,  et  les  advancent  en  biens  et  charges,  en  grades  et  di- 
gnitez,  ainsi  que  j’en  ay  veu  plusieurs.  Aussi  Lycurgus  ordonna 
que  les  filles  vierges  fussent  mariées  sans  douaire  d’argent,  à  ce 
que  les  hommes  les  espousasseiiL  pour  leurs  vertus,  non  pour 
l’avarice.  Mais  quelles  vertus  estoit-ce,  qu’aux  bonnes  festes  so- 

lemnelles  elles  chantoient,  dansoient  publiquement  toutes  nues 
avec  les  garçons,  voire  luitoient  en  belle  place  marchande  ;  ce 
qui  se  faisoit  pourtant  avec  toute  honnesteté,  dit  l’histoire  :  c’est 
à  sçavoir,  et  quelle  honnesteté  en  tel  estât  estoit-ce,  les  belles 
filles  voir  publiquement?  D’honnesleté  n’y  en  avoit-il  point, 
mais  ouy  bien  un  plaisir  pour  la  veuë,  et  mesme  en  leur  mou¬ 
vement  de  corps  à  danser,  et  encore  plus  à  luiter  ;  et  puis  quand 
ils  venoient  à  tomber  l’un  sur  l’autre,  et,  comme  dit  le  latin, 
Ilia  sub,  ille  super,  et  ille  sub,  ilia  super,  c’est-à-dire,  «  elle 
«  dessous,  luy  dessus,  et  elle  dessus,  luy  dessous.  »  Et  comment 
me  pourroit-on  desguiser  cela,  qu’il  y  eust  là  toute  honnesteté? 
Je  croy  qu’il  n’y  a  chasteté  qui  ne  s’en  esbranlast,  et,  que,  se 
faisant  là  en  public  et  de  jour  les  petites  attaques,  qu’à  couvert 
et  de  nuict  et  du  rendez-vous  les  grands  combats  et  camisades 
s’en  ensuivissent.  Tout  cela  se  pouvoit  faire  sans  aucun  doute, 
veu  que  ledit  Lycurgus  permit  à  ceux  quiestoient  beaux  et  dis¬ 
pos  d’emprunter  les  femmes  des  autres  pour  y  labourer  comme 
en  terre  grasse  :  et  si  n’estoit  chose  reprochable  à  un  vieil  et  lassé 
de  prester  sa  femme  belle  et  jeune  à  un  galant  jeune  homme  qu’il 
chüisissoit;  mais  il  vouloit  qu’il  fust  permis  à  la  femme  de  choi¬ 
sir  pour  secours  le  plus  proche  parent  de  son  mary,  tel  qu’il  luy 
plairoit,  pour  se  coupler  avec  luy,  à  ce  que  les  enfants  qu’ils 
pourroient  engendrer  fussent  au  moins  du  sang  et  de  la  race 
mesme  du  mary.  Les  Juifs  avoient  cette  loy  de  la  belle-sœur  au 
beau-frère;  mais  nostre  loy  cbrestienne  a  tout  rabillé  cela,  en¬ 
core  que  nostre  Saint  Pere  en  aye  baillé  plusieurs  dispenses  fon¬ 
dées  sur  plusieurs  raisons. 

—  Or,  parlons  un  peu,  et  le  plus  sobrement  que  nous  pour¬ 
rons,  d’aucunes  autres  veufves,  et  puis  nous  fuirons  la  lin.  Il  y  a 
une  autre  espèce  de  veufves  dont  il  y  en  a  qui  ne  se  remarient 
point,  mais  fuyent  le  mariage  comme  peste  ;  ainsi  que  me  dit 
une,  et  de  grande  maison,  et  bien  spirituelle,  à  laquelle  ayant 
demandé  si  elle  offriroit  encore  son  vœu  au  dieu  Hymenée,  elle 
me  respondit  :  «  Par  vostre  foy,  seroit-il  pas  fat  et  malhabile  le 
«  forçat  ou  l’esclave,  après  avoir  longuement  tiré  à  la  rame,  at- 
«  taché  à  la  cadene,  s’il  venoit  à  recouvrer  sa  liberté,  s’il  s’en 
<c  alloit  de  son  bon  gré  encore  s’assujettir  sous  les  loix  d’un  ora- 
«  geux  corsaire?  Pareillement  moy,  après  avoir  assez  esté  sous 
«  l’esclavage  d’un  mary,  et  en  reprendre  un  autre,  que  merite- 
«  rois-je,  puis  que  d’ailleurs,  sans  aucun  hazard,  je  me  puis 
«  donner  du  bon  temps?  »  Et  une  autre  dame  grande,  et  ma  pa- 

rente  (car  je  ne  veux  pas  prendre  le  Turc),  luy  ayant  demandé 
si  elle  n’avoit  point  envie  de  convoler,  «  nenny,  me  respondit- 
«  elle,  mon  cousin,  mais  bien  de  conjoüir  :  »  faisant  une  allu¬ 
sion  sur  ce  mot  de  conjoiHr,  comme  voulant  dire  qu’elle  voulait 
bien  faire  à  son  c..  joiiir  d’autre  chose  qu’à  un  second  mary, 
suivant  le  proverbe  ancien  qui  dit  qu’i7  vaut  mieux  voler  en 
amour  qu'en  mariage  :  aussi  que  les  femmes  sont  sottes  par-tout. 

—  .l’ay  ouy  parler  d’une  autre  à  qui  il  fut  demandé  par  un 
gentilhomme  qui  voulait  tenter  le  guay  pour  la  pourchasser,  et 
luy  demandant  si  elle  ne  vouloit  point  un  mary,  «  Hà  !  dit-elle, 
«  ne  me  parlez  point  de  mary,  je  n’en  auray  jamais  plus  :  mais 
«  avoir  un  amy,  c’est  une  autre  affaire.  —  Permettez  donc,  ma- 
<i  dame,  que  je  sois  cet  amy,  puisque  mary  je  ne  puis  estre.  » 
Elle  luy  répliqua  :  «  Servez  bien  et  perseverez;  possible  le  se- 
«  rez-vous.  » 

—  J’ay  cogneu  une  grande  dame  qui,  durant  qu’elle  estoit 
fille  et  mariée,  on  ne  parloit  que  de  son  embonpoint  :  elle  vint  à 
perdre  son  mary,  et  en  faire  un  regret  si  extrême  qu’elle  en  de¬ 
vint  seiche  comme  bois  (1);  pourtant  ne  délaissa  de  se  donner 
au  cœur  joye  d’ailleurs,  jusqu’à  emprunter  l’aide  d’un  sien  se¬ 
crétaire,  voire  de  son  cuisinier  ce  disoit-on;  mais  pour  cela  ne 
recouvroit  son  embonpoint,  encore  que  le  dit  cuisinier,  qui  es¬ 
toit  tout  gresseux  et  gras,  ce  me  semble,  la  devoit  rendre  grasse. 
Et  ainsi  en  prenait  et  de  l’un  et  de  l’autre  de  ses  valets,  faisant, 
avec  cela,  la  plus  prude  et  chaste  femme  de  la  Cour,  n’ayant 
que  la  vertu  en  la  bouche,  et  mal-disante  de  toutes  les  autres 
femmes,  et  y  trouvant  à  toutqs  à  redire.  Telle  estoit  cette  grande 
dame  de  Dauphiné,  dans  les  Cent  Nouvelles  de  la  Reyne  de  Na¬ 
varre,  qui  fut  trouvée  couchée  sur^belle  herbe  avec  son  palefre¬ 
nier  ou  muletier  dessus  elle,  par  un  gentilhomme  qui  en  estoit 
amoureux  à  se  perdre;  mais  par  ainsi  guérit  aisément  son  mal 
d’amour. 

—  J’ay  leu  dans  un  vieux  roman  de  Jean  de  Saintré,  qui  est 
imprimé  en  lettres  gothiques,  que  le  feu  roy  Jean  le  nourrit 
page.  Par  l'usance  du  temps  passé  les  grands  envoyoient  leurs 
pages  en  message,  comme  on  fait  bien  aujourd’huy;  mais  alors 
alloient  partout  et  par  pays  à  cheval  ;  mesme  que  j’ay  ouy  dire  à 


(1)  Ce  fut  à  elle  que  Henri  IV  dit  au  bal,  qu’elle  avoit  employé  le  verd  et 
le  sec  pour  divertir  la  compagnie.  Il  lui  fit  cette  raillerie,  dit  Le  Laboureur, 
parce  que  cette  femme  n’épargnoit  la  réputation  d’aucune  dame. 

nos  peres  qu’on  les  envoyoit  bien  souvent  en  petites  ambassades  ; 
car,  en  depeschant  un  page  avec  un  cheval  et  une  piece  d’ar¬ 
gent,  on  en  estoit  quitte,  et  autant  espargné.  Ce  petit  Jean  de 
Saintré  (car  ainsi  l’appeloit-on  long-temps)  estoit  fort  aimé  de 
son  maistre  le  roy  Jean,  car  il  estoit  tout  plein  d’esprit,  fut  en¬ 
voyé  souvent  porter  de  petits  messages  à  sa  sœur,  qui  estoit  pour 
lors  veufve  (le  livre  ne  dit  pas  de  qui).  Cette  dame  en  devint 
amoureuse  après  plusieurs  messages  par  luy  faits;  et  un  jour, 
le  trouvant  à  propos  et  hors  de  compagnie,  elle  l’arraisonna,  et 
se  mit  à  demander  s’il  aimoit  point  aucune  dame  de  la  Cour,  et 
laquelle  luy  revenoit  le  mieux;  ainsi  qu’est  la  coustume  de  plu¬ 
sieurs  dames  d’user  de  ces  propos  quand  elles  veulent  donner  à 
aucuns  la  première  pointe  ou  attaque  d’amour,  comme  j’ay  veu 
pratiquer.  Ce  petit  Jean  de  Saintré,  qui  n’avoit  jamais  songé 
rien  moins  qu’à  l’amour,  luy  dit  que  non  encore.  Elle  luy  en 
alla  descouvrir  plusieurs,  et  ce  qui  luy  en  sembloit.  «  Encore 
«  moins,  »  respondit-il,  après  luy  avoir  presché  des  vertus  et 
louanges  de  l’amour.  Car,  aussi  bien  de  ce  temps  vieux  comme 
aujourd’huy,  aucunes  grandes  dames  y  estoient  sujettes;  car  le 
monde  n’esloit  pas  fin  comme  il  est;  et  les  plus  fines  tant  mieux 
pour  elles,  qui  en  faisoient  passer  de  belles  aux  marys,  mais 
avec  leurs  hypocrisies  et  naïvetez.  Cette  dame  donc,  voyant  ce 
jeune  garçon  qui  estoit  de  bonne  prise,  luy  va  dire  qu’elle  luy 
vouloit  donner  une  maistresse  qui  l'aymeroit  bien,  mais  qu’il  la 
servis!  bien  ;  et  luy  fit  promettre,  avec  toutes  les  hontes  du 
monde  qu’il  eust  sur  ce  coup,  et  surtout  qu'il  fust  secret  :  enfin 
elle  se  déclara  à  luy  qu’elle  vouloit  estre  sa  dame  et  amoureuse  ; 
car  de  ce  temps  ce  mot  de  maistresse  ne  s’usoit.  Ce  jeune  page 
fut  fort  estonné,  pensant  qu’elle  se  moquast  ou  le  voulust  faire 
atrapper  ou  le  faire  fouetter.  Toutefois  elle  luy  monstra  aussitost 
tant  de  signes  de  feu  et  d’embrasement  d'amour,  qu’il  connut 
que  ce  n’estoit  pas  moquerie;  luy  disant  toujours  qu’elle  le  vou¬ 
loit  dresser  de  sa  main  et  le  faire  grand.  Tant  y  a  que  leurs 
amours  et  jouissances  durèrent  longuement,  et  estant  page  et 
hors  de  page,  jusques  à  ce  qu’il  luy  fallut  aller  à  un  lointain 
voyage,  qu'elle  le  changea  en  un  gros,  gras  abbé;  et  c’est  le 
conte  que  vous  voyez  en  les  Nouvelles  du  Monde  advantureux, 
d’un  valet  de  chambre  de  la  reyne  de  Navarre;  là  où  vous  voyez 
l’abbé  faire  un  affront  au  dit  Jean  de  Saintré,  qui  estoit  si  brave 
et  si  vaillant;  aussi  bien-tost  après  le  rendit-il  à  M.  l’abbé  par 
bon  cschange,  et  au  triple.  Ce  conte  est  très-beau,  et  est  pris 

de  là  où  je  vous  dis.  Voilà  comme  ce  n’est  d’aujourd’huy  que 
les  dames  aiment  les  pages,  et  mesmes  quand  ils  sont  maillés 
comme  perdreaux.  Quelles  humeurs  de  femmes,  qui  veulent 
avoir  des  amys  prou,  mais  des  marys  point!  Elles  font  cela 
pour  l’amour  de  la  liberté,  qui  est  une  si  douce  chose;  et  leur 
semble  que  quand  elles  sont  liors  de  la  domination  de  leurs  ma¬ 
rys,  qu’elles  sont  en  paradis;  car  elles  ont  leur  douaire  très- 
beau,  et  le  mesnagent;  ont  les  affaires  de  la  maison  en  manie¬ 
ment  ;  elles  touchent  les  deniers  ;  tout  passe  par  leurs  mains  ; 
au  lieu  qu’elles  estoient  servantes,  elles  sont  maistresses,  font 
eslection  de  leurs  plaisirs  et  de  ceux  qui  leur  en  donnent  à  leur 
souhait.  Aucunes  il  y  a  qui  se  faschent  certes  de  ne  rentrer  en  se¬ 
cond  mariage,  soit  pour  les  grandeurs,  dignitez,  biens  et  richesses, 
grades,  bons  et  doux  traitements,  comme  elles  faisoient  aux  au¬ 
tres;  ou  pensant  y  trouver  du  pire,  et  par  ce  se  contiennent  : 
ainsi  quej’ay  cogneu  et  ouy  parler  de  plusieurs  grandes  dames 
et  princesses,  lesquelles,  de  peur  de  ne  rencontrer  à  leur  souhait 
de  la  grandeur,  et  de  perdre  leurs  rangs,  n’ont  jamais  voulu  se 
marier;  mais  ne  laissent  pour  cela  à  faire  bien  l’amour,  et  le 
mettre  et  convertir  en  joüissance  ;  et  n’en  perdoient  pour  cela 
ny  leurs  rangs,  ny  leurs  tabourets,  ny  leurs  sièges  et  séances. 
N’estoient-elles  pas  bienheureuses  celles-là,  jouyr  de  la  gran¬ 
deur,  et  de  monter  haut  et  s’abaisser  bas  tout  ensemble?  De  leur 
en  dire  mot,  ou  leur  en  faire  la  remonstrance,  n’en  faloit  point 
parler;  autrement  il  y  avoit  plus  de  despits,  plus  de  desmentis, 
de  négatives,  de  contradictions  et  de  vengeances. 

—  J’ay  ouy  raconter  d’une  dame  veufve,  et  l’ay  cogneue,  qui 
s'estoit  fait  longuement  servir  à  un  honneste  gentilhomme,  sous 
prétexte  de  mariage;  mais  il  ne  se  meltoit  nullement  en  évi¬ 
dence.  Une  grande  princesse,  sa  maistresse,  luy  en  voulut  faire 
la  réprimandé.  Elle,  rusée  et  corrompue,  luy  respondit  :  «  Et 
«  quoy,  madame,  seroit  deffendu  de  n’aimer  d’amour  honneste? 
«  ce  seroit  par  trop  grande  cruauté.  »  Et  on  sçait  que  cet  amour 
honneste  s’appeloit  un  amour  bien  lascif,  et  composé  de  con¬ 
fitures  spermatiques  :  comme  certes  sont  toutes  amours,  qui 
naissent  toutes  pures,  chastes  et  honnestes;  mais  après  se  dé¬ 
pucellent,  et,  par  quelque  certain  attouchement  d’une  pierre 
philosophale,  se  convertissent  et  se  rendent  deshonnestes  et  lu¬ 
briques. 

—  Feu  M.  de  Bussy,  qui  estoit  l’homme  de  son  temps  qui  di¬ 
soit  des  mieux,  et  racontoit  aussi  plaisamment,  un  jour  à  la 

Cour,  voyant  une  dame  veufve,  grande,  qui  continuoit  toujours 
le  inestier  d’amour,  «  Et  quoy,  dit-il,  cette  jument  va-elle  encore 
«  à  l’estallon?  »  Cela  fut  rapporté  à  la  dame,  qui  luy  en  voulut 
mal  mortel  ;  ce  que  M.  de  Bussy  sceut  :  «  Et  bien,  dit-il,  je  sçay 
«  comme  je  feray  mon  accord  et  rabilleray  cela.  Dites-luy,  je 
i  vous  prie,  que  je  n'ay  pas  parlé  ainsi;  mais  bien  j’ay  dit: 
«  Cette  poultre  (1)  va-elle  encore  au  cheval?  Car  je  sçay  bien 
«  qu’elle  n’est  pas  marrye  de  quoy  je  la  tiens  pour  dame  de 
«  joye,  mais  pour  vieille;  et  lorsqu’elle  sçaura  que  je  l’ay  nom- 
«  mée  poultre,  qui  est  une  jeune  cavalle,  elle  pensera  que  je  l'ay 
«  encore  en  estime  d’une  jeune  dame.  »  Par  ainsi,  la  dame,  ayant 
sceu  cette  satisfaction  et  rabillement  de  paroles,  s’appaisa,  et  se 
remit  en  amitié  avec  M.  de  Bussy;  dont  nous  en  rismes  bien. 
Toutefois  elle  avoit  beau  faire,  car  on  la  tenoit  tousjours  pour 
une  jument  vieille  et  réparée,  qui,  toute  suragée  qu’elle  estoit, 
hannissoit  encore  aux  chevaux.  Cette  dame  ne  ressembloit  pas  à 
une  autre  dont  j’ay  ouy  parler,  laquelle,  ayant  esté  bonne  com¬ 
pagne  en  son  premier  temps,  et  se  jettant  fort  sur  Page,  se  mit 
à  servir  Dieu  en  jeusnes  et  oraisons.  Un  gentilhomme  honneste 
luy  remonstrant  pourquoy  elle  faisoit  tant  de  veilles  à  l’église, 
et  tant  de  jeusnes  à  la  table,  et  si  c’estoit  pour  vaincre  etmatter 
les  aiguillons  de  la  chair,  «  Hélas!  dit-elle,  ils  me  sont  tous  pas- 
«  sez  ;  »  proférant  ces  mots  aussi  piteusement  que  jamais  fit 
Milo  Crotoniates,  ce  fort  et  puissant  luiteur;  lequel  un  jour  estant 
descendu  dans  l’arene,  ou  le  champ  desluiteurs,  pour  y  voir  l’es- 
bat  seulement,  car  il  estoit  devenu  fort  vieux,  il  y  en  eut  un  de 
la  troupe  qui  luy  vient  dire  s’il  ne  vouloit  point  faire  encore  un 
coup  du  vieux  temps.  Luy,  se  rebrassant  et  retroussant  ses  bras 
fort  piteusement,  regardant  ses  nerfs  et  muscles,  il  dit  seule¬ 
ment  :  «  Hélas!  ils  sont  morts.  »  Si  cette  femme  en  eust  fait  do 
mesme  et  se  fust  retroussée,  le  trait  estoit  pareil  à  celuy  de  Milo  ; 
mais  on  n’y  eust  veu  grand  cas  qui  valust  ny  qui  tentast.  Un  au¬ 
tre  pareil  trait  et  mot  au  précédent  M.  de  Bussy  fit  un  gentil¬ 
homme  que  je  sçay.  Venant  à  la  Cour,  d’où  il  avoit  esté  absent 
six  mois,  il  vid  une  dame  qui  alloità  l’Académie,  qui  estoit  alors 
introduite  à  la  Cour  par  le  feu  Roy  :  «  Comment,  dit-il,  l’Aca- 
«  démie  dure  encore?  on  m’avoit  dit  qu’elle  estoit  abolie.  — 
«  En  doutez-vous,  luy  respondit  un,  si  elle  y  va?  son  magister 


(1)  Suivant  Rabelais,  on  appelle  pout^re  une  jument  non  encore  saillie.  Ainsi 
Bussy  parloil  incongrûment 

«  luy  apprend  la  philosophie,  qui  parle  et  traite  du  mouvement 
«  perpétuel  » 

—  Une  dame  de  par  le  monde  rencontra  bien  mieux  d’une 
autre  à  laquelle  on  loüoit  fort  scs  beautez,  fors  qu’elle  avoit  ses 
yeux  immobiles,  qu'elle  ne  remuoit  nullement.  «  Pensez,  dit- 
«  elle,  que  toute  sa  curiosité  est  à  mettre  son  mouvement  au 
«  reste  de  son  corps,  et  mesme  à  celuy  du  mitan,  sans  le  ren- 
«  voyer  à  ses  yeux.  »  Or,  si  je  voulois  mettre  par  escrit  et  tous 
les  bons  mots  et  bons  contes  que  je  sçay  pour  bien  amplifier 
ce  sujet,  je  n’aurois  jamais  fait,  et  d’autant  que  j’ay  d’autres 
pas  à  faire  je  m’en  désiste,  et  concluray  avec  Bocace,  cy-des- 
sus  allégué,  que,  et  filles,  et  mariées,  et  veufves,  au  moins  la 
plus  grande  part,  tendent  toutes  à  l’amour. 

Je  ne  veux  point  parler  des  personnes  viles,  ny  des  champs  ny 
de  ville,  car  telle  n’a  point  esté  mon  intention  d’en  escrire,  mais 
des  grandes,  pour  lesquelles  ma  plume  vole.  Toutefois,  si  au 
vray  on  me  demandoit  mon  opinion,  je  dirois  volontiers  qu’il 
n’y  a  que  les  mariées,  tout  hazard  et  danger  des  marys  à  part, 
pour  estre  propres  à  l’amour  et  en  tirer  prestement  l’essence  ; 
car  les  marys  les  eschauffent  tant,  que,  comme  une  fournaise 
qui  est  souvent  bien  embrasée,  elles  ne  demandent  que  de  la 
matière  et  du  bois  pour  entretenir  toujours  leur  chaleur;  et  aussi 
qui  se  veut  bien  servir  de  la  lampe,  il  y  faut  mettre  souvent  de 
l’huile;  mais  aussi  garde  le  jarret,  et  les  embusches  de  ces  marys 
jaloux,  où  les  plus  habiles  bien  souvent  y  sont  atrappez!  Toute¬ 
fois  il  y  faut  allur  le  plus  sagement  que  l’on  peut  et  le  plus  har¬ 
diment,  et  faire  comme  uii  Roy,  lequel,  comme  il  estoit  fort 
sujet  à  l’amour,  et  fort  aussi  respectueux  aux  dames,  et  discret, 
et  par  conséquent  bien-aimé  et  receu  d’elles,  quand  quelquefois 
il  changeoit  de  lict  et  s’alloit  coucher  en  celuy  d’une  autre  dame 
qui  l’attendoit,  ainsi  que  je  tiens  de  bon  lieu,  jamais  il  n’y  alloit, 
et  fust-ce  en  ses  galeries  cachées  de  Saint  Germain,  Bloys  et 
Fontainebleau,  et  petits  dégrés  eschapatoires,  et  recoins,  et  gal- 
letas  de  ses  chasteaux,  qu’il  n’eust  son  valet-de-chambre  favory, 
dit  Griffon,  qui  portoit  son  espieu  devant  luy  avec  le  flambeau, 
et  luy  après,  son  grand  manteau  devant  les  yeux  ou  sa  robe  de 
nuict,  et  son  espée  sous  le  bras;  et  estant  couché  avec  la  dame, 
se  faisoit  mettre  son  espieu  et  son  espée  auprès  de  son  chevet, 
et  Griffon  à  la  porte  bien  fermée,  qui  quelquefois  faisoit  le  guet 
et  quelquefois  dormoit.  .le  vous  laisse  à  penser,  si  un  grand 
roy  prenait  si  bien  garde  à  soy  (car  il  y  en  a  eu  d’atrappez,  et 

des  roys  et  de  grands  princes),  ce  que  les  petits  compagnons 
auprès  de  ce  grand  doivent  faire.  Mais  il  y  a  de  certains  pré¬ 
somptueux  qui  desdaignent  tout;  aussi  sont -ils  bien  atrappez 
souvent. 

—  J’ay  ouy  conter  que  le  roy  François,  ayant  en  main  une 
fort  belle  dame  qui  luy  a  longtemps  duré  allant  un  jour  inopiné 
à  ladite  dame,  et  en  heure  inopinée  coucher  avec  elle,  vint  à 
frapper  h  la  porte  rudement,  ainsi  qu’il  devoit  et  avoit  pouvoir, 
car  il  estoit  maistre,  Elle,  qui  estoit  pour  lors  accompagnée  du 
sieur  de  Bonnivet,  n’osa  pas  dire  le  mot  des  courlisannes  de 
Rome  :  JVon  si  parla,  la  sigaora  è  accompagnata  (1).  Ce  fut  à 
s’adviser  là  où  son  galand  se  cacheroit  pour  plus  grande  seu- 
reté.  Par  cas,  c’estoit  en  esté,  où  l’on  avoit  mis  des  branches  et 
feuilles  dans  la  cheminée,  ainsi  qu’est  la  coustume  de  France. 
Parquoy  elle  luy  conseille  et  l’advisa  aussitost  de  se  jetter  dans 
la  cheminée,  et  se  cacher  dans  ces  feuillages  tout  en  chemise, 
que  bien  luy  servit  de  quoy  ce  n’estoit  en  hyver.  Après  que  le 
Roy  eut  fait  sa  besogne  avec  la  dame,  il  voulut  faire  de  l’eau; 
et  se  levant,  la  vint  faire  dans  la  cheminée,  par  faute  d’autre 
commodité;  dont  il  en  eust  si  grande  envie,  qu’il  en  arrosa  le 
pauvre  amoureux  plus  que  si  l’on  luy  eust  jetté  un  sceau  d’eau, 
car  il  l’en  arrousa,  en  forme  de  chantepleure  de  jardin,  de  tous 
costez,  voire  et  sur  le  visage,  par  les  yeux,  par  le  nez,  la  bou¬ 
che,  et  par  tout;  possible  en  eschappa-t-il  quelque  goutte  dans 
la  bouche.  Je  vous  laisse  à  penser  en  quelle  peine  estoit  ce  gen¬ 
tilhomme,  car  il  n’osoit  se  remuer,  et  quelle  patience  et  con¬ 
stance  tout  ensemble!  Le  Roy,  ayant  fait,  s’en  alla,  prit  congé 
de  la  dame  et  sortit  de  la  chambre.  La  dame  fit  fermer  par  der¬ 
rière,  et  appella  son  serviteur  dans  son  lit,  l’eschauffa  de  son 
feu,  et  lui  fit  prendre  chemise  blanche  ;  ce  ne  fust  pas  sans  rire 
après  la  grande  appréhension  ;  car  s’il  eust  esté  descouvert,  et 
luy  et  elle  estoient  en  très-grand  danger.  Cette  dame  est  celle-là 
mesme  laquelle,  estant  fort  amoureuse  de  M.  de  Bonnivet,  en 
voulant  monstrer  au  Roy  le  contraire,  qui  en  concevoit  quelque 
petite  jalousie,  elle  luy  disoit  :  «  Mais  il  est  bon.  Sire,  de  Bon- 
«  nivet,  qui  pense  estre  beau;  et  tant  plus  je  luy  dis  qu’il  l’est, 

«  tant  plus  il  se  voit;  et  je  me  moque  de  luy,  et  par  ainsi  j’en 
”  passe  mon  temps,  car  il  est  fort  plaisant  et  dit  de  très-bons 
”  mots;  si  bien  qu’on  ne  sçauroit  s’en  garder  de  rire  quand  on 


(1  )  Ou  ne  parle  point,  madame  est  en  compagnie. 

«  est  près  de  luy,  tant  il  raconte  bien.  »  Elle  vouloit  par  là 
monstrer  au  Roy  que  sa  conversation  ordinaire  qu’elle  avoit 
avec  luy  n’estoit  point  l’aimer  et  en  joüir,  ny  pour  fausser  com¬ 
pagnie  au  Roy.  Hal  qu’il  y  a  plusieurs  dames  qui  usent  de  ces 
ruses  pour  couvrir  leurs  amours  qu’elles  ont  avec  quelques-uns  ; 
elles  en  disent  du  mal,  s’en  moquent  devant  le  monde,  et  der¬ 
rière  n’en  font  pas  ce  beau  semblant,  et  cela  s’appelle  ruses  et 
astuces  d’amour. 

—  J’ay  cogneu  une  très-grande  dame,  laquelle,  ayant  veu  un 
jour  sa  fille,  qui  estoit  l’une  des  belles  du  monde,  estre  en  peine 
à  cause  de  l’amour  d’un  gentilhomme  dont  son  frère  estoit  esto¬ 
maqué,  entr’autres  discours  que  la  mère  luy  dit  :  «  Hé!  ma  fille, 
«  n’aimez  plus  cet  homme-là  ;  il  a  si  mauvaise  grâce  et  façon  !  il 
«  est  si  laid  !  il  ressemble  à  un  vray  pastissier  de  village.  »  La 
fille  s’en  mit  à  rire  et  moquer,  et  applaudir  au  dire  de  sa  mère, 
et  l’advoüer  pour  semblance  de  pastissier  de  village;  mais  qu’il 
eust  un  bonnet  rouge,  toutefois  elle  l’aimoit.  Mais,  quelque 
temps  après,  qui  fut  environ  six  mois,  elle  le  quitta  pour  en 
avoir  un  autre.  J’ay  connu  plusieurs  dames  qui  ont  dit  pis  que 
pendre  des  femmes  qui  aimoient  en  lieux  bas,  comme  leurs  se¬ 
crétaires,  valets  de  chambre  et  autres  personnes  basses,  et  dé- 
testoienl  devant  le  monde  cet  amour  plus  que  poison;  et  toute¬ 
fois  elles  s’y  abandonnoient  autant,  ou  plus  qu'à  d’autres.  Et  ce 
sont  les  finesses  des  dames,  jusque-là  que,  devant  le  monde, 
elles  se  courroucent  contre  eux,  les  menacent,  les  injurient;  mais 
derrière  elles  s’en  accommodent  gallamment.  Ces  femmes  ont 
tant  de  ruses!  car,  comme  dit  l’Espagnol,  mucho  sabe  lazorra; 
pero  sabe  mas  la  dama  enamorada  ;  c’est-à-dire  ;  «  Le  renard 
«  sait  beaucoup,  mais  une  dame  amoureuse  sait  bien  davan- 
«  tage.  »  Quoyque  fist  cette  dame  précédente  pour  oster  martel 
au  roy  François,  si  ne  peut-elle  tant  faire  qu’il  ne  luy  en  restast 
quelques  grains  en  teste  :  car,  comme  j’ay  sceu,  et  sur  quoy  il 
me  souvient,  qu’une  fois  m’estant  allé  pourmener  à  Chambord, 
un  vieux  concierge  qui  estoit  céans,  et  avoit  esté  valet  de  cham¬ 
bre  du  Roy  François  m’y  reçut  fort  honnestement;  car  il  avoit 
dès  ce  temps-là  connu  les  miens  à  la  Cour  et  aux  guerres,  et 
luy-mesme  me  voulut  monstrer  tout;  et  m’ayant  mené  à  la 
chambre  du  Roy,  il  me  monstra  un  escrit  au  costé  de  la  fenes- 
tre  :  «  Tenez,  dit-il,  lisez  cela,  monsieur  ;  si  vous  n’avez  veu  de 
«  l’escriture  du  Roy  mon  maistre,  en  voilà.  »  Et,  l’ayant  leu  en 
grandes  lettres,  il  y  avoit  ce  mot  :  «  Toute  femme  varie.  »  J’a- 

vois  avec  moy  un  fort  honneste  gentilhomme  de  Périgord,  mon 
amy,  qui  s’appeloit  M.  de  Roche,  qui  me  dit  soudain  :  «  Pensez 
«  que  quelques-unes  de  ces  dames  qu’il  aimoit  le  plus,  et  de  la 
«  fidelité  desquelles  il  s’assuroit  le  plus,  il  les  avoit  trouvées  va- 
«  rier  et  luy  faire  faux-bons,  et  en  elles  avoit  découvert  quelque 
«  changement  dont  il  n’estoit  guères  content,  et,  de  despit,  en 
«  avoit  escrit  ce  mot.  »  Le  concierge,  qui  nous  ouyt,  dit  :  «C’est 
«  mon,  vrayment,  ne  vous  en  pensez  pas  moquer  :  car,  de  toutes 
«  celles  que  je  luy  ay  jamais  veues  et  cogneues,  je  n’en  ay  veu 
«  aucune  qui  n’allast  au  change  plus  que  ses  chiens  de  la  meute 
«  à  la  chasse  du  cerf;  mais  c’estoit  avec  une  voix  fort  basse,  car 
«  s’il  s’en  fust  apperçu,  il  les  eust  bien  relevées.  »  Voyez,  s’il 
vous  plaist,  de  ces  femmes  qui  ne  se  contentent  ny  de  leurs  ma- 
rys,  ny  de  leurs  serviteurs,  grands  roys  et  princes  et  grands 
seigneurs  ;  mais  il  faut  qu’elles  aillent  au  change  et  que  ce  grand 
roy  les  avoit  bien  connues  et  expérimentées  pour  telles,  et 
pour  les  avoir  desbauchées  et  tirées  des  mains  de  leurs  marys, 
de  leurs  mères  et  de  leurs  libertez  et  viduitez. 

—  J’ay  cogneu  une  bien  grand  dame,  veufve,  qui  en  a  fait  de 
mesme  ;  car,  encore  qu’elle  fust  quasi  adorée  d’un  très-grand, 
si  falloit-il  avoir  quelques  menus  autres  serviteurs,  afin  de  ne 
pas  perdre  toutes  les  heures  du  temps  et  demeurer  en  oisiveté; 
car  un  seul  ne  peut  pas  en  ces  choses  y  vaquer  ny  fournir  tou¬ 
jours:  aussi  que  telle  est  la  règle  de  l’amour,  que  la  dame  d’a¬ 
mour  n’est  pas  pour  un  temps  préfix,  ny  aussi  pour  une  personne 
préfixe,  ny  seule  arrestée.  Je  m’en  rapporte  à  cette  dame  des 
Cent  Nouvelles  de  la  Reyne  de  Navarre,  qui  avoit  trois  servi¬ 
teurs  au  coup,  et  estoit  si  habile  qu’elle  les  sçavoit  tous  trois 
fort  accortement  entretenir. 

—  J’ay  cogneu  une  dame,  laquelle  ayant  esté  servie  d’un  fort 
honneste  gentilhomme,  et  puis  en  ayant  esté  quittée  au  bout  de 
quelque  temps,  se  vinrent  à  raconter  de  leurs  amours  passez.  Le 
gentilhomme,  qui  voulut  faire  du  galant,  lui  dit  :  «  Et  quoy  ! 
«  penseriez-vous  que  vous  seule  fussiez  de  ce  temps  ma  mais- 
«  tresse?  vous  seriez  bien  estonnée  si,  avec  vous,  j’en  avois  eu 
«  deux  autres?  »  Elle  luy  respondit  aussi- tost  :  «  Vous  seriez 
«  bien  plus  eslonné  si  vous  eussiez  pensé  estre  le  seul  mon  ser- 
«  viteur,  car  j’en  avois  bien  trois  autres  pour  réserve.  «  Voilà 
comment  un  bon  navire  veutavoir  tousjours  deux  ou  trois  ancres 
pour  bien  s’affermir.  Pour  faire  fin,  vive  l’amour  pour  les  fem¬ 
mes!  et,  comme  j’ay  trouvé  une  fois  dans  les  tablettes  d’une 

23 


266 


VIES  DES  DAMES  GALANTES, 
très-belle  ethonneste  dame  qui  habloit  un  peu  l’espagnol  et  l’en- 
tendoit  très-bien,  ce  petit  refrain  escrit  de  sa  propre  main,  car  je 
la  connais  très-bien  ;  Hemhra  o  dama  sin  campagnero,  espe- 
rança  sin  trabajo,  y  navio  sine  timon,  nunca  pueden  baser  casa 
que  sea  buena;  c’est-à-dire  :  «  Jamais  femme  ou  dame  sans 
«  compagnon,  ny  espérance  sans  travail,  ny  navire  sans  gouver- 
«  nail,  ne  pourroient  faire  chose  qui  vaille.  »  Ce  refrain  peut 
estre  bon  et  pour  la  femme  et  pour  la  veufve,  et  pour  la  fille-, 
car  et  l’une  et  l’autre  ne  peuvent  rien  faire  de  bon  sans  la  com¬ 
pagnie  de  l’homme,  ny  l’espérance  que  l’on  a  de  les  avoir  n’est 
point  tant  agréable  à  les  attrapper  aisément,  comme  avec  un  peu 
de  peine  et  travail,  rudesse  et  rigueur.  Toutefois  la  femme  et  la 
veufve  n’en  donnent  pas  tant  que  la  fille,  d’autant  que  l’on  dit 
qu’il  est  plus  aisé  et  facile  de  vaincre  et  abattre  une  personne  qui 
a  esté  vaincue,  abattue  et  renversée,  que  celle  qui  ne  le  fust  ja¬ 
mais  ;  et  qu’on  ne  prend  point  tant  de  travail  et  peine  à  marcher 
par  un  chemin  desjà  bien  frayé  et  battu,  que  par  celuy  qui  n'a 
jamais  esté  fait  ny  tracé  ;  et  de  ces  deux  comparaisons  je  m’en 
rapporte  aux  voyageurs  et  guerriers.  Ainsi  est-il  des  filles;  car 
mesme  il  y  en  a  aucunes  si  capricieuses,  qui  jamais  n’ont  voulu 
se  marier,  ains  vivre  tousjoursen  condition  filiale;  et  si  on  leur 
demandoit  pourquoy,  «  C’est  ainsi,  et  telle  est  mon  humeur,  » 
disent-elles.  Aussi  que  Cybele,  Junon,  Vénus,  Thétis,  Gérés  et 
autres  déesses  du  ciel,  ont  toutes  méprisé  ce  nom  de  vierge,  fors 
Pallas,  qui  prit  du  cerveau  de  Jupiter  sa  naissance,  faisant  voir 
par-là  que  la  virginité  n’est  qu’une  opinion  conçue  en  la  cer¬ 
velle.  Aussi  demandez  à  nos  filles  qui  ne  se  marient  jamais,  ou, 
si  elles  se  marient,  c’est  le  plus  tard  qu’elles  peuvent,  et  fort 
surannées,  pourquoy  elles  ne  se  marient.  «  Parce,  disent-elles, 
«  que  je  ne  le  veux,  et  telle  est  mon  humeur  et  mon  opinion.  » 
Nous  en  avons  veu  aux  Cours  de  nos  roys  aucunes  du  temps  du 
roy  François.  Madame  la  régente  avoit  une  fille  belle  ethonneste, 
qui  s’appeloit  Poupincourt,  qui  ne  se  maria  jamais,  et  mourut 
vierge  de  l’âge  de  soixante  ans,  comme  elle  nasquit,  car  elle 
fut  très-sage.  La  Brelaudière  est  morte  fille  et  pucelle  en  l’âge 
de  quatre-vingts  ans,  laquelle  on  a  veu  gouvernante  de  madame 
d’Angoulesme  estant  fille.  Mademoiselle  de  Gharansonne  de  Sa- 
voye  mourut  à  Tours  dernièrement  fille,  et  fut  enterrée  avec 
son  chapeau  et  son  habit  blanc  virginal,  très-solemnellement, 
en  grande  pompe,  solemnité  et  compagnie,  en  l’age  de  quarante- 
cinq  ans  ou  plus  :  et  ne  faut  point  mettre  en  doute  si  c’estoit  à 

faute  de  party,  car,  estant  l’une  des  belles  et  honnestes  fdles  et 
sages  de  la  Cour,  je  luy  en  ay  veu  refuser  de  très-bons  et  très- 
grands.  Ma  sœur  de  Bourdeille,  qui  est  à  la  Cour  tille  de  la 
Reyne,  a  refusé  de  mesme  de  fort  bons  partis,  et  jamais  n’a 
voulu  se  marier  ny  ne  le  fera,  tant  elle  est  résolue  et  opi- 
niastre  de  vivre  et  mourir  fille  et  bien  âgée;  et  s’est  jusques  ici 
laissée  vaincre  à  cette  opinion,  et  a  un  bon  âge.  .l’ai  veu  l’in  ¬ 
fante  de  Portugal,  fille  de  la  feue  reyne  Eleonor,  en  mesme  ré¬ 
solution,  et  est  morte  fille  et  vierge  en  l’âge  de  soixante  ans  ou 
plus.  Ce  n’est  pas  faute  de  grandeur,  car  elle  estoit  grande  en 
tout,  ny  par  faute  de  biens,  car  elle  en  avoit  force,  et  mesme  en 
France,  où  M.  le  général  Gourgues  a  bien  fait  ses  affaires;  ny 
pour  faute  de  dons  de  nature,  car  je  l’ay  veüe  à  Lisbonne,  en 
Page  de  quarante-cinq  ans,  une  très-belle  et  agréable  fille,  de 
bonne  grâce,  de  belle  apparence,  douce,  agréable,  et  qui  méri- 
toit  bien  un  mary  pareil  à  elle  en  tout,  courtoise,  et  mesme  à 
nous  autres  Français.  Je  le  peux  dire,  pour  avoir  eu  cet  honneur 
d’avoir  parlé  à  elle  souvent  et  privement.  Feu  M.  le  grand  prieur 
de  Lorraine,  lorsqu’il  mena  ses  galères  du  levant  en  ponant 
pour  aller  en  Ecosse,  du  temps  du  petit  roy  François,  passant  et 
séjournant  à  Lisbonne  quelques  jours,  la  visita  et  vid  tous  les 
jours  :  elle  le  receut  fort  courtoisement  et  se  pleust  fort  en  sa 
compagnie,  et  luy  fit  tout  plein  de  beaux  présents.  Entre  autres, 
elle  luy  bailla  une  chaisne  pour  pendre  sa  croix,  toute  de  dia¬ 
mants  et  rubis,  et  perles  grosses  proprement  et  richement  éla- 
bourées;  et  pouvoit  valoir  de  quatre  à  cinq  mille  escus,  et  luy 
faisoit  trois  tours;  car  je  croy  qu’elle  pouvoit  bien  valoir 
cela  :  aussi  l’engageoit-il  toujours  pour  trois  mille  escus,  ainsi 
qu’il  fit  une  fois  à  Londres,  lorsque  nous  tournions  d'Ecosse-, 
mais  aussi-tost  en  France  il  l’envoya  desengager,  car  il  l’aimoit 
pour  l’amour  de  la  dame  de  laquelle  il  estoit  encapricié  et  fort 
pris  ;  et  croy  qu’elle  ne  l’aimoit  pas  moins;  et  que  volontiers 
elle  eust  rompu  son  nœud  virginal  pour  luy  ;  cela  s’appelle  par 
mariage,  car  c’estoit  une  très-sage  et  vertueuse  princesse  :  et  si 
diray-je  bien  plus,  que,  sans  les  troubles  qui  commencèrent  en 
France,  messieurs  ses  frères  l’attiroient  et  l’y  tenoient.  Il  vouloit 
luy-mesme  retourner  avec  ses  galères  et  reprendre  mesme  route, 
et  revoir  cette  prince.sse,  et  luy  parler  de  nopces  :  et  croy  qu’il 
n’en  fust  point  esté  csconduit,  car  il  estoit  d’aussi  bonne  maison 
qu’elle,  et  extrait  de  grands  roys  comme  elle,  et  surtout  l’un 
des  beaux,  des  agréables,  des  honnestes  et  des  meilleurs  de  la 

chrestienté  ;  messieurs  ses  frères,  principalement  les  deux  aisnez, 
car  ils  cstoient  les  oracles  de  tous  et  conduisoient  la  barque  ;  je 
vis  un  jour  qu’il  leur  en  parloit,  leur  racontant  son  voyage  et 
les  plaisirs  qu’il  avoit  receus  là,  et  les  faveurs  ;  ils  vouloient 
fort  qu’il  refist  le  voyage  et  y  retournast  encore,  et  luy  conseil- 
loient  de  donner  là,  car  le  Pape  en  eust  aussi-tost  donné  la  dis¬ 
pense  de  la  croix  ;  et,  sans  ces  maudits  troubles,  il  y  alloit  et  en 
fust  sorty,  à  mon  advis,  à  son  honneur  et  contentement.  La  dite 
princesse  l’aimoit  fort,  et  m’en  parla  en  très-bonne  part,  et  le 
regretta  beaucoup,  m’interrogeant  de  sa  mort,  et  comme  esprise, 
ainsi  qu’il  est  aisé,  en  telle  chose,  à  un  homme  un  peu  clair¬ 
voyant  le  connoistre. 

—  J’ay  ouy  dire  une  autre  raison  encore  à  une  personne  fort 
habile,  je  ne  dis  fille  ou  femme,  et  possible  avoit-elle  expéri¬ 
menté,  pourquoy  aucunes  filles  sont  si  tardives  de  se  marier. 
Elles  disent  que  c  est propler  moUiliem;  et  ce  mot  mollüies  s'in¬ 
terprète  qu’elles  sont  si  molles,  c’est-à-dire  tant  amatrices  d’elles- 
mesmes  et  tant  soucieuses  de  se  délicater  et  se  plaire  seules  en 
elles-mesmes,  ou  bien  avec  d’aucunes  de  leur  compagnie,  à  la 
mode  lesbienne,  et  y  prennent  tel  plaisir  à  part  elles,  qu’elles 
pensent  et  croyent  fermement  qu’avec  les  hommes  elles  n’en 
sçauroient  jamais  tant  tirer  de  plaisir  :  et,  pour  ce,  se  conten¬ 
tent-elles  en  leur  joye  et  savoureux  plaisirs,  sans  se  soucier  des 
hommes,  ny  de  leurs  accointances,  ny  du  mariage.  Ces  filles 
ainsi  vierges  et  pucelles  eussent  esté  à  Rome  fort  honorées  et 
fort  privilégiées,  jusques-là  que  la  justice  n’avoit  pouvoir  sur 
elles  à  les  sentencier  à  la  mort  :  si  bien  que  nous  lisons  que,  du 
temps  du  triumvirat,  il  y  eut  un  sénateur  romain  parmy  les  pro¬ 
scrits,  qui  fut  condamné  à  mourir,  non  luy  seulement,  mais 
toute  sa  lignée  de  luy  procréée  ;  et  estant  sur  l’eschaffaut  repré¬ 
sentée  une  sienne  fille  fort  belle  et  gentille,  d’age  pourtant  non 
meure  et  encore  trouvée  pucelle,  il  fallut  que  le  bourreau  la 
dépucelast  et  la  dévirginisastluy-mesme  sur  l’eschaffaut;  et  puis 
ainsi  pollue  la  repassa  par  le  Cousteau  :  cruauté  certes  fort  vi¬ 
laine.  Les  vestales  de  mesme  estoient  très-honorées  et  respec¬ 
tées,  autant  pour  leur  virginité  que  pour  leur  religion  :  car  si 
elles  venaient  le  moins  du  monde  à  faillir  de  leurs  corps,  elles 
estoient  cent  fois  plus  punies  rigoureusement  que  quand  elles 
n’avoient  pas  bien  gardé  le  feu  sacré;  car  on  les  enterroit  toutes 
vives  avec  des  pitiés  effroyables.  11  se  lit  d’un  Albinus,  Romain, 
qui,  ayant  rencontré  hors  de  Rome  quelques  vestales  qui  s’en 

alloient  à  pied  en  quelque  part,  il  commanda  à  sa  femme  de 
descendre  avec  ses  enfants  de  son  chariot,  pour  les  y  monter  à 
parfaire  leur  chemin.  Elles  avoient  aussi  telle  authorité,  que  bien 
souvent  ont-elles  esté  crues  et  moyenneresses  à  faire  l’accord 
entre  le  peuple  de  Rome  et  les  chevaliers,  quand  quelquefois  ils 
avoient  rumeur  ensemble.  L’empereur  Théodose  les  chassa  de 
Rome  par  le  conseil  des  chrestiens,  envers  lequel  empereur  les 
Romains  députèrent  un  Symmachus,  pour  le  prier  de  les  re¬ 
mettre  avec  leurs  biens,  rentes  et  facultez  qu'elles  avoient 
grandes,  et  telles,  que  tous  les  jours  elles  donnoient  si  grande 
quantité  d’aumosnes,  qu’elles  n’ont  jamais  permis  à  nul  Romain 
ny  estranger,  passant  ou  venant,  de  demander  l’aumosne,  tant 
leur  pie  charité  s’estcndoit  sur  les  pauvres  :  et  toutefois  Théo¬ 
dose  ne  les  y  voulut  jamais  remettre.  Elles  s’appeloient  vestales, 
de  ce  mot  de  Vesla,  qui  signifie  feu,  lequel  a  beau  tourner,  virer, 
mouvoir,  flamber,  jamais  ne  jette  semence  ny  n’en  reçoit  :  de 
mcsme  la  vierge.  Elles  duroient  trente  ans  ainsi  vierges,  au  bout 
desquels  se  pouvoient  marier  ;  desquelles  peu  sortant  de  là  se 
trouvoient  plus  heureuses,  ny  plus  ny  moins  que  nos  religieuses 
qui  se  sont  dévoilées  et  ont  quitté  leurs  habits.  Elles  estoient 
fort  pompeuses  et  superbement  habillées,  lesquelles  le  poète 
Prudence  descrit  gentiment,  telles  comme  peuvent  estre  les  cha- 
noinesses  d’aujourd’huy  de  Mons  en  Hainault,  et  de  Remiremont 
en  Lorraine,  qui  se  marient.  Aussi  ce  poète  Prudence  lesblasme 
fort  qu’elles  alloient  parmy  la  ville  dans  des  coebes  fort  super¬ 
bes,  et  ainsi  si  bien  vestues  aux  amphithéâtres,  voir  les  jeux  des 
gladiateurs  et  combattants  à  outrance  entre  eux  et  des  bestes 
sauva.ges,  comme  prenant  grand  plaisir  à  voir  ainsi  les  hommes 
s’entre  tuer  et  répandre  le  sang;  et  pour  ce  il  supplie  l'Enqie- 
reur  d’abolir  ces  sanguinaires  combats  et  si  pitoyables  spectacles. 
Ces  vestales,  certes,  ne  dévoient  voir  tels  jeux  ;  mais  pouvoient- 
elles  dire  aussi  :  «  Par  faute  d’autres  jeux  plus  plaisants,  que 
»  les  autres  dames  voyent  et  pratiquent,  nous  pouvons  nous 
«  contenter  en  ceux  cy.  » 

—  Quant  à  la  condition  de  plusieurs  veufves,  il  y  en  a  aussi 
plusieurs  qui  font  l’amour  de  mesme  que  ces  filles,  ainsi  que 
j’en  ay  cogneu  aucunes,  et  autres  qui  aiment  mieux  s’esbattre 
avec  les  hommes  en  cachette,  et  en  toute  leur  pleiniere  volonté, 
que  leur  estant  sujettes  par  mariage  :  pour  ce,  quand  on  en  voit 
aucunes  garder  longuement  leurs  viduïtez,  il  ne  les  en  faut  pas 
tant  louer,  comme  l’on  diroit,  jusqu’à  ce  que  l’on  sçache  leur 

vie.  C’est  après,  selon  que  l’on  la  descouvre,  qu’il  les  en  faut 
loUer  ou  mespriser;  car  une  femme,  quand  elle  veut  desplier  ses 
esprits,  comme  on  dit,  est  terriblement  fine,  et  mene  l’homme 
vendre  au  marché  sans  qu’il  s’en  prenne  garde  ;  et,  estant  ainsi 
fine,  elle  sçait  si  bien  ensorceller  et  esbloiier  les  yeux  et  les  pen¬ 
sées  des  hommes,  qu’ils  ne  peuvent  jamais  guères  bien  connois- 
tre  leur  bien;  car  telle  prendra-t-on  pour  une  prude  femme  et 
confite  en  sapience,  qui  sera  une  bonne  putain,  et  joüera  son 
jeu  si  bien  à  point,  et  si  à  couvert,  qu’on  n’y  connoistra  rien. 
Je  sçay  bien  que  plusieurs  me  pourroient  dire  que  j’ay  obmis 
plusieurs  bons  mots  et  contes  qui  eussent  mieux  encore  embelly 
et  annobly  ce  sujet.  Je  le  vois;  mais,  d’ici  au  bout  du  monde, 
je  n’en  eusse  veu  la  fin  ;  et,  qui  en  voudra  prendre  la  peine  de 
fajre  mieux,  l’on  luy  aura  grande  obligation. 

Or,  mes  dames,  je  fais  fin,  et  m’excusez  si  j’ay  dit  quelque 
chose  qui  vous  offense.  Je  ne  fus  jamais  né  ny  dressé  pour  vous 
offenser  ni  desplaire.  Si  je  parle  d’aucunes,  je  ne  parle  pas  de 
toutes;  et  de  ces  aucunes,  je  n’en  parle  que  par  noms  couverts 
et  point  divulgués.  Je  les  cache  si  bien,  qu’on  ne  s’en  peut  aper¬ 
cevoir,  et  le  scandale  n’en  peut  tomber  sur  elles  que  par  doutes 
et  soupçons,  et  non  par  vraye  apparence. 


DISCOURS  V. 

Sur  aucunes  dames  vieilles  qui  aiment  autant  à  faire  l’amour  comme 
les  jeunes. 


Puis(jue  j’ay  parlé  cy-devant  des  vieilles  dames  qui  aiment  à 
roussiner,  je  me  suis  mis  à  faire  ce  discours.  Par  quoy  j’accom- 
meiice,  et  dis  qu’un  jour  moy,  estant  à  la  Cour  d’Espagne,  de¬ 
visant  avec  une  fort  honneste  et  belle  dame,  mais  pourtant  un 
peu  aagée,  me  dit  ces  mots  :  Que  ningunas  damas  lindas,  o 
allô  menas  pocas,  se  hazen  vîejas  de  la  cinla  hasla  a  haxo; 
«  que  nulles  dames  belles,  ou  au  moins  peu,  se  font  vieilles  de 
«  la  ceinture  jusques  en  bas.  »  Sur  quoy  je  luy  demanday  com¬ 
ment  elle  l’entendoit,  si  c’estoit  ou  pour  la  beauté  du  corps  de 
cette  ceinture  en  bas,  qu’elle  n’en  diminuast  aucunement  par  la 
vieillesse,  ou  pour  l’envie  et  l’appetit  de  la  concupiscence  qui 
vinssent  à  ne  s’en  estreindre  ny  s’en  refroidir  par  le  bas  aucu¬ 
nement.  Elle  respondit  qu’elle  l’entendoit  et  pour  l’un  et  pour 
l’autre;  «  car,  quant  à  la  picqueure  de  la  chair,  disoit-elle,  ne 
«  faut  pas  penser  que  l’on  s’en  guérisse  que  par  la  mort,  quoi 
«  qu’il  semble  que  l’aage  y  vueille  répugner;  d’autant  que  toute 
«  femme  belle  s’aime  extresmement,  et  en  s’aimant  ce  n’est 
«  point  pour  elle,  mais  pour  autruy;  et  nullement  ressemble  à 
«  Narcisus,  qui,  fat  qu’il  estoit,  aimé  de  soy  et  de  soy-mesme 
«  amoureux,  abhorroit  toutes  autres  amours.  »  La  belle  femme 
ne  tient  rien  de  cette  humeur  ;  ainsi  que  j’ay  ouy  raconter  d'une 
très-belle  dame,  laquelle,  s’aimant  et  se  plaisant  fort  bien  sou¬ 
vent  seule  et  à  part  soy,  dans  son  lit  se  mettoit  toute  nuë,  et  en 
toutes  postures  se  contemploit,  s’admiroit  et  s’arregardoit  lasci¬ 
vement,  en  se  maudissant  d’estre  voilée  à  un  seul  qui  n’estoit 
digne  d’un  si  beau  corps,  entendant  son  mary  nullement  égal  à 
elle.  Enfin  elle  s’enflamma  tellement  par  telles  contemplations  et 
visions  qu’elle  dit  adieu  à  sa  chasteté  et  à  son  sot  vœu  marital, 
et  fit  amour  et  serviteur  nouveau.  Voilà  donc  comme  la  beauté 
allume  le  feu  et  la  flamme  d’une  dame,  qui  la  transporte  à  ceux 


272 


VIES  DES  DAMES  GALANTES, 
qu’elle  veut  puis  après,  soit  aux  marys  ou  aux  serviteurs,  pour 
les  mettre  en  usage;  aussi  qu’un  amour  en  amene  un  autre.  De 
plus,  estant  ainsi  belle  et  recherchée  de  quelqu'un,  et  qu’elle  ne 
dédaigné  de  respondre,  la  voilà  troussée;  ainsi  que  Lays  disoit 
que  toute  femme  qui  ouvre  la  bouche  pour  dire  quelque  response 
douce  à  son  aniy,  le  cœur  s'y  en  va  et  s’ouvre  de  mesme.  Da¬ 
vantage,  toute  belle  et  honneste  femme  ne  refuse  jamais  loüange 
qu’on  luy  donne;  et  si  une  fois  elle  se  plaist  ou  permette  d’estre 
loüée  en  sa  beauté,  bonnes  grâces  et  gentilles  façons,  ainsi  que 
nous  autres  courtisans  avons  accoustumé  de  faire  pour  le  pre¬ 
mier  assaut  de  l’amour,  quoyqu’il  tarde,  avec  la  continue  nous 
l’emportons.  Or  est-il  que  toute  belle  femme  s’estant  une  fois 
essayée  au  jeu  d’amour  ne  le  desapprend  jamais,  et  la  continue 
luy  est  toujours  très-douce  et  agréable;  ny  plus  ny  moins  que, 
quand  l’on  a  accoustumé  une  bonne  viande,  on  se  fasche  fort  de 
la  laisser;  et  tant  plus  on  va  sur  l’aage,  tant  meilleure  est-elle 
pour  la  personne,  ce  disent  les  médecins  ;  aussi,  tant  plus  la 
femme  va  sur  l’aage,  tant  plus  est  friande  d’une  bonne  chair 
qu’elle  a  accoustumé  ;  et  si  sa  bouche  d’en  haut  y  prend  de  la 
saveur,  sa  bouche  d’en  bas  aussi  en  prend  bien  autant;  et  la 
friandise  ne  s’en  oublie  jamais  ny  ne  se  lasse  par  la  charge  des 
ans,  oui  plustost  bien  par  une  longue  maladie,  ce  disent  les  mé¬ 
decins,  ou  autres  accidents  :  que  si  l’on  s’en  fasche  pour  quelque 
temps,  pourtant  on  la  reprend  bien. 

L’on  dit  aussi  que  tous  exercices  décroissent  et  diminuent  par 
i’aage,  qui  este  la  force  aux  personnes  pour  les  faire  valoir,  fors 
celui  de  Vénus,  qui  se  pratique  très-doucement,  sans  peine  et 
sans  travail,  dans  un  mol  et  beau  lit,  et  très-bien  à  l’aise.  Je 
parle  pour  la  femme  et  non  pour  l’homme,  à  qui  pour  cela  tout 
le  travail  et  corvée  eschoit  en  partage.  Luy  donc,  privé  de  ce 
plaisir,  s’en  abstient  de  bonne  heure,  encor  que  ce  soit  en  dépit 
de  luy;  mais  la  femme,  en  quelque  aage  quelle  soit,  reçoit  en 
soy,  comme  une  fournaise,  tout  feu  et  toute  matière;  j’entends 
si  on  lui  en  veut  donner  :  mais  il  n’y  a  si  vieille  monture,  si  elle 
a  désir  d’aller  et  veuille  estre  picquée,  qui  ne  trouve  quelque 
chevaucheur  malaulru;  et  quand  bien  une  dame  aagée  n’en 
sçauroit  chevir  bonnement,  et  n’en  trouveroit  à  point  comme  en 
ses  jeunes  ans,  elle  a  de  l’argent  et  des  moyens  pour  en  avoir  au 
prix  du  marché,  et  de  bons,  comme  j’ai  ouy  dire.  Toutes  mar¬ 
chandises  qui  coustent  faschent  fort  à  la  bourse,  contre  l’opinion 
d’IIeliogabale,  qui,  tant  plus  il  acheptoit  les  viandes  cheres,  tant 

meilleures  les  trouvoit-il  ;  fors  la  marchandise  de  Vénus,  laquelle 
tant  plus  couste,  tant  plus  plaist,  pour  le  grand  désir  que  l’on  a 
de  bien  faire  valloir  la  besogne  et  denrée  que  l’on  aura  bien 
acheptée;  et  le  tallent  que  l’on  a  en  main,  on  le  fait  valloir  au 
triple,  voir  au  centuple,  si  l’on  peut.  Ce  fust  ce  que  dist  une 
courtisanne  espagnole  à  deux  braves  cavaliers  espagnols  qui 
prindrent  querelle  pour  elle,  et  sorlants  de  son  logis  mirent  les 
espées  aux  mains  et  se  commencèrent  à  battre  :  elle  mit  la  tête 
à  la  fenestre,  et  s’escria  à  eux  :  Senores,  mis  amorcs  sc  gagnan 
con  oro  rj  plala,  non  con  hierro  ;  c’est-à-dire  :  «  Messieurs,  mes 
«  amours  se  gagnent  avec  l’or  et  l’argent,  et  non  avec  le  fer.  » 
Voilà  comme  tout  amour  bien  achepté  est  bon.  Force  dames  et 
cavaliers  qui  ont  trafiqué  tels  marchés  en  sçavent  bien  que  dire  ; 
d’alléguer  des  exemples  de  plusieurs  dames  qui  ont  bruslé  en 
leur  vieillesse  aussi  bien  qu’en  jeunesse,  ou  qui  ont  passé,  ou, 
pour  mieux  dire,  entretenu  leurs  feux  par  seconds  et  nouveaux 
marys  et  serviteurs,  ce  seroit  à  moy  maintenant  chose  supertluë, 
puis  qu’ailleurs  j’en  ay  allégué  plusieurs;  ci  en  rapporteray-je 
icy  aucuns,  car  la  chose  le  requiert  et  sert  à  cette  cause. 

—  J’ai  ouy  parler  d  une  grande  dame,  qui  rencontroit  le  mot 
aussi  bien  que  dame  de  son  temps,  laquelle,  voyant  un  jour  un 
jeune  gentilhomme  qui  avoit  les  mains  très-blanches,  elle  luy 
demanda  ce  qu’il  faisoit  pour  les  avoir  telles  :  ils  respondit  en 
riant  et  gaussant,  (jue  le  plus  souvent  qu’il  pouvoit  il  les  frot- 
toit  de  sperme.  «  Voilà,  dit-elle  donc,  un  malheur  pour  moy, 
«  car  il  y  a  plus  de  soixante  ans  que  j’en  lave  mon  cas  (le  nom- 
«  mant  tout  à  trac),  il  est  aussi  noir  que  le  premier  jour;  et  si 
«  je  l’en  lave  encore  tous  les  jours.  • 

—  J’ai  ouy  parler  d’une  dame  d’assez  bonnes  années,  laquelle 
se  voulant  remarier,  en  demanda  un  jour  l’advis  à  un  médecin, 
fondant  ses  raisons  sur  ce  qu’elle  estoit  très-humide  et  remplie 
de  toutes  mauvaises  humeurs,  qui  luy  estoient  venues  et  l’avoient 
entretenue  depuis  qu'elle  estoit  veufve,  ce  qui  ne  luy  estoit  ar¬ 
rivé  du  temps  de  son  mary,  d’autant  que,  par  les  assidus  exer¬ 
cices  qu’ils  faisoient  ensemble,  ces  humeurs  s’asséchoient  et 
consommoient.  Le  médecin,  qui  estoit  bon  compagnon,  et  qui 
luy  voulut  en  cola  complaire,  luy  conseilla  de  se  remarier  et  de 
chasser  les  humeurs  de  son  corps  de  cette  façon,  et  qu’il  valloit 
mieux  estre  sèche  qu’humide.  La  dame  pratiqua  ce  conseil,  et 
l’approuva  très-bien,  toute  surannée  qu’elle  estoit;  mais  je  dis 
avec  un  mary  et  un  amoureux  nouveau,  qui  l’aimoit  bien  au- 

tanl  pour  l’amour  du  bon  argent  que  du  plaisir  qu’il  liroit 
d’elle  ;  encore  qu'il  y  ait  plusieurs  dames  aagées  avec  lesquelles 
on  prend  bien  autant  de  plaisir,  et  y  fuit  aussi  bon  et  meilleur 
qu'avec  les  plus  jeunes,  pour  en  sçavoir  mieux  l’art  et  la  façon, 
et  en  donner  le  goust  aux  amants.  Les  courlisannes  de  Rome  et 
d’Italie,  quand  elles  sont  sur  l’aage,  tiennent  cette  maxime,  que 
una  galina  vecchia  fà  miglîor  hrodo  che  un’altra  (1).  Horace 
fait  mention  d’une  vieille,  laquelle  s’agitoit  et  se  mouvoit,  quand 
elle  venoit  là,  de  telle  façon  et  si  rudement  et  inquiélement, 
qu’elle  faisoit  trembler  non-seulement  le  lit,  mais  toute  la  mai¬ 
son.  Voilà  une  gente  vieille!  Les  Latins  appellent  s’agiter  ainsi 
ets’esmouvoir,  subare  à  sue,  qu’est  à  dire  une  porque,  ou  truye. 
Nous  lisons  de  l’empereur  Caligula,  de  toutes  ses  femmes  qu'il 
eut  il  aima  Cezonnia,  non  tant  par  sa  beauté  qu’elle  eut,  ni 
d’aage  florissant,  car  elle  y  estoit  desja  fort  avancée,  mais  à 
cause  de  sa  grande  lascivité  et  paillardise  qui  estoit  en  elle,  et 
la  grande  industrie  quelle  avoit  pour  l’exercer,  que  la  vieille 
saison  et  pratique  luy  avoit  apportée,  laissant  toutes  les  autres 
femmes,  encor  qu’elles  fussent  plus  belles  et  jeunes  que  celle- 
là  ;  et  la  menoit  ordinairement  aux  armées  avec  luy,  habillée  et 
armée  en  garçon,  et  chevauchant  de  mesme  costé  à  costé  de  luy, 
jusques  à  la  montrer  souventes  fois  à  ses  amys  toute  nuë,  et 
leur  faire  voir  ses  tours  de  souplesse  et  de  paillardise.  Il  falloit 
bien  dire  que  l’aage  n’eust  rien  diminué  en  cette  femme  de  beau 
et  de  lascif,  puis  qu’il  l’aimoit  tant.  Neantmoins,  avec  tout  ce 
grand  amour  qu’il  lui  portoit,  bien  souvent,  quand  il  l’embras- 
soit  et  touschoit  à  sa  belle  gorge,  il  ne  se  pouvoit  empesclier  de 
luy  dire,  tant  il  estoit  sanglant  :  a  Voilà  une  belle  gorge,  mais 
«  aussi  il  est  bien  en  mon  pouvoir  de  la  faire  couper.  »  Hélas! 
la  pauvre  femme  fut  de  mesme  avec  lui  occise  d’un  coup  d’es- 
pée  à  travers  le  corps  par  un  centenier,  et  sa  fille  brisée  et  ac- 
cravantée  contre  une  muraille,  qui  ne  pouvoit  mais  de  la  mé¬ 
chanceté  de  son  père. 

— 11  se  lit  encore  de  Julia,  marastre  de  Caracalla,  empereur, 
estant  un  jour  quasi  par  négligence  nue  de  la  moitié  du  corps, 
et  Caracalla  ia  voyant,  il  ne  dit  que  ces  mots  :  «  Ha  !  que  j’en 
«  voudrois  bien,  s’il  m’estoit  permis!  »  Elle  soudain  respondit  : 
«  S'il  vous  plaist,  ne  savez-vous  pas  que  vous  estes  empereur, 
«  et  que  vous  donnez  des  loix  et  non  pas  les  recevez?  »  Sur  ce 


(1)  Que  d’une  vieille  poule  on  fait  un  meilleur  bouillon  que  d’une  autre. 

bon  mot  et  bonne  volonté,  il  l’espoiisa  et  se  coupla  avec  elle.  Pa¬ 
reilles  quasi  paroles  furent  données  à  l’un  de  nos  trois  roys  der¬ 
niers,  que  je  ne  nonimeray  point.  Estant  espris  et  devenu  amou¬ 
reux  d’une  fort  belle  et  honneste  dame,  après  lui  avoir  jetté  des 
premières  pointes  et  paroles  d’amour,  luy  en  fit  un  jour  entendre 
sa  volonté  plus  au  long,  par  un  honneste  et  très-habile  gentil¬ 
homme  que  !je  sçay,  qui,  luy  portant  le  petit  poulet,  se  mit  en 
son  mieux  dire  pour  la  persuader  de  venir-là.  Elle,  qui  n’estoit 
point  sotte,  se  défendit  le  mieux  qu’elle  put,  par  force  belles  rai¬ 
sons  qu’elle  sceut  bien  alléguer,  sans  oublier  sur-tout  le  grand, 
ou,  pour  mieux  dire  le  petit  point  d’honneur.  Somme,  le  gentil¬ 
homme,  après  force  contestations,  luy  demanda,  pour  fin,  ce 
qu’elle  vouloit  qu’il  dist  au  Roy?  Elle,  ayant  un  peu  songé,  tout 
à  coup,  comme  d’une  désespérade,  proféra  ces  mots  :  «  Que  vous 
«  luy  direz?  dit-elle  ;  autre  chose,  si-non  que  je  sçay  bien  qu’un 
«  refus  ne  fut  jamais  profitable  à  celuy  ou  à  celle  qui  le  fait  à 
«  son  Roy  ou  à  son  souverain,  et  que  bien  souvent,  usant  de  sa 
«  puissance,  il  sçait  plustost  prendre  et  commander  que  requérir 
«  et  prier.  »  Le  gentilhomme,  se  contentant  de  cette  response,  la 
porte  aussilost  au  Roy,  qui  prit  l’occasion  par  le  poil  et  va 
trouver  la  dame  en  sa  chambre,  laquelle,  sans  trop  grand  effort 
de  lutte,  fut  abattue.  Cette  respon.se  fut  d’esprit  et  d’envie  d’a¬ 
voir  affaire  à  son  Roy,  encore  qu’on  die  qu’il  ne  fait  pas  bon  se 
jouer  ni  avoir  affaire  avec  son  Roy  :  il  s’en  faut  ce  point,  dont 
on  ne  s’en  trouve  jamais  mal  si  la  femme  s’y  conduit  sagement 
et  constamment.  Pour  reprendre  cette  Julia ,  marastre  de  cet 
empereur,  il  falloit  bien  qu’elle  fust  putain,  d’aimer  et  prendre 
à  mary  celui  sur  le  sein  de  laquelle,  quelque  temps  avant,  il  luy 
avoit  tué  son  propre  fils;  elle  estoit  bien  putain  celle-là  et  de 
bas  cœur.  Toutesfois  c’estoit  grande  chose  que  d’estre  impéra¬ 
trice,  et  pour  tel  honneur  tout  s’oublie.  Cette  Julia  fut  fort  ai¬ 
mée  de  son  mary,  encore  qu’elle  fust  bien  fort  en  l’aage,  n’ayant 
pourtant  rien  abattu  de  sa  beauté;  car  elle  estoit  très-belle  et 
très-accorte,  témoins  ses  paroles,  qui  lui  haussèrent  bien  le  che¬ 
vet  de  sa  grandeur. 

—  Philippes-Maria,  duc  troisiesme  de  Milan,  espousa  en  se¬ 
condes  nopces  Beatricine,  veufve  de  feu  Facin  Cane,  estant  fort 
vieille  ;  mais  elle  luy  porta  en  mariage  quatre  cents  mille  escus, 
sans  les  autres  meubles,  bagues  et  joyaux,  qui  montoient  à  un 
haut  prix,  et  qui  effaçoient  sa  vieilles.se;  nonobstant  laquelle  fut 
soupçonnée  de  son  mary  d’aller  ribauder  ailleurs,  et  pour  tel 

soupçon  la  fit  mourir.  Vous  voyez  si  la  vieillesse  luy  fit  perdre 
le  goust  du  jeu  d’amour  ;  pensez  que  le  grand  usage  qu’elle  en 
avoit  luy  en  donnoit  encore  l'envie. 

—  Constance,  reyne  de  Sicile,  qui,  dès  sa  jeunesse,  et  toute 
sa  vie,  n’avoit  bougé  vestale  du  cul  d’un  cloistre  en  chasteté, 
venant  à  s’émanciper  au  monde  en  l'aage  de  cinquante  ans,  qui 
n’estoit  pas  belle  pourtant  et  toute  décrépite,  voulut  taster  de  la 
douceur  de  la  chair  et  se  marier,  et  engrossa  d’un  enfant  en 
l’aage  de  cinquante  deux  ans,  duquel  elle  voulut  enfanter  pu¬ 
bliquement  dans  les  prairies  de  Païenne,  y  ayant  fait  dresser 
une  tente  et  un  pavillon  exprès,  afin  que  le  monde  n’entrast 
en  doute  que  son  fruit  fut  apposté  ;  qui  fust  un  des  grands  mi¬ 
racles  que  jamais  on  ait  veu  depuis  sainte  Elisabeth.  L’histoire 
de  Naples  pourtant  dit  qu’on  le  reputa  supposé.  Si  fut-il  pour¬ 
tant  un  grand  personnage;  mais  ce  sont-ils  ceux-là,  la  pluspart, 
des  braves,  que  les  bastards,  ainsi  que  me  dit  un  jour  un  grand. 

—  J’ay  cogneu  une  abbesse  de  Tarascon,  soeur  de  madame 
d’üsez,  de  la  maison  de  Tallard,  qui  se  deffroqua  et  sortit  de 
religion  en  l’aage  de  plus  de  cinquante  ans,  et  se  maria  avec  le 
grand  Chanay,  qu’on  a  veu  grand  joüeur  à  la  Cour.  Force  autres 
religieuses  ont  fait  de  tels  tours,  soit  en  mariage  ou  autrement, 
pour  taster  de  la  chair  en  leur  aage  très-meur.  Si  telles  font  cela, 
que  doivent  donc  faire  nos  dames,  qui  y  sont  accoutumées  dès 
leurs  tendres  ans?  la  vieillesse  les  doit-elle  empescher  qu'elles 
ne  tastent  ou  mangent  quelquefois  de  bons  morceaux,  dont  elles 
en  ont  pratiqué  l’usance  si  long-temps?  Et  que  deviendroient 
tant  de  bons  potages  restaurants,  bouillons  composez,  tant 
d’ambres -gris ,  et  autres  drogues  escaldatives  et  confortatives 
pour  eschaulîer  et  conforter  leur  estomach,  vieil  et  froid?  Dont 
ne  faut  douter  que  telles  compositions,  en  remettant  et  entrete¬ 
nant  leur  débile  estomach,  ne  fassent  encore  autre  seconde  opé¬ 
ration  sous  bourre,  qui  les  eschauffent  dans  le  corps  et  leur 
causent  quelques  chaleurs  vénériennes;  qu’il  faut  par  après  ex¬ 
pulser  par  la  cohabitation  et  copulation,  qui  est  le  plus  souve¬ 
rain  remede  qui  soit,  et  le  plus  ordinaire,  sans  y  appeler  autre¬ 
ment  l’advis  des  médecins,  dont  je  m’en  rapporte  à  eux.  Et  qui 
meilleur  est  pour  elles,  est,  qu’estant  aagées  et  venues  sur  les 
Cinquante  ans,  n’ont  plus  de  crainte  d'engrosser,  et  lors  ont  plei- 
niere  et  toute  ample  liberté  de  se  joüer  et  recueillir  les  arrerages 
des  plaisirs,  que  possible  aucunes  n’ont  osé  prendre  de  peur  de 
l’enlieure  de  leur  traistre  ventre  ;  de  sorte  que  plusieurs  y  en 


DISCOURS  V.  277 

a-t-il  qui  se  donnent  plus  de  bon  temps  en  leurs  amours  depuis 
cinquante  ans  en  bas,  que  de  cinquante  ans  en  avant.  De  plu¬ 
sieurs  grandes  et  moyennes  dames  en  ay-je  ouy  parler  en  telles 
complexions,  jusques-là  que  plusieurs  en  ay-je  cogneu  et  ouy 
parler,  qui  ont  souhaité  plusieurs  fois  les  cinquante  ans  chargés 
sur  elles  pour  les  empescher  de  la  groisse,  et  pour  le  faire  mieux 
sans  aucune  crainte  ny  escandale.  Mais  pourquoy  s’en  engarde- 
roient-elles  sur  l’aage?  vous  diriez  qu’après  la  mort  aucunes  ont 
quelque  mouvement  et  sentiment  de  chair.  Si  faut-il  que  Je  fasse 
un  conte  que  je  vais  faire. 

—  .l’ay  eu  d’autres  fois  un  frere  puisné  qu’on  appeloit  le  capi¬ 
taine  Bourdeille,  l’un  des  braves  et  vaillants  capitaines  de  son 
temps.  Il  faut  que  je  die  cela  de  luy,  encore  qu’il  fust  mon  frère, 
sans  offenser  la  louange  que  je  luy  donne  :  les  combats  qu'il  a 
faits  aux  guerres  et  aux  estaquades  en  font  foy;  car  c’estoit  le 
gentilhomme  de  France  qui  avoit  les  armes  mieux  en  la  main  : 
aussi  l’appeloit-on  en  Piedmont  l’un  desRodomonts  de-là.  Il  fut 
tué  à  l’assaut  de  Hesdin,  à  la  derniere  reprise.  11  fut  dédié  par 
-ses  pere  et  mere  aux  lettres,  et  pour  ce  il  fut  envoyé  à  l’aage  de 
dix-huit  ans  en  Italie  pour  estudier,  et  s’arresta  à  Ferrare,  pour 
ce  que  madame  Renée  de  France,  duchesse  de  Ferrare,  aimoit 
fort  ma  mere,  et  pour  ce  le  retint  là  pour  vaquer  à  ses  études, 
car  il  y  avoit  université.  Or,  d’autant  qu’il  n’y  estoit  nay  ny 
propre,  il  n’y  va(|uoit  gueres,  ains  plutost  s’amusa  à  faire  la  cour 
et  l’amour  :  si  bien  qu’il  s’amouracha  fort  d’une  damoiselle  fran¬ 
çaise  veufve,  qui  estoit  à  madame  de  Ferrare,  qu’on  appeloit 
mademoiselle  de  la  Roche  (1),  et  en  tira  de  la  jouissance,  s’en¬ 
tr’aimant  si  fort  l’un  et  l’autre,  que  mon  frere,  ayant  esté  rap¬ 
pelé  de  son  pere,  le  voyant  mal  propre  pour  les  lettres,  fallust 
qu'il  s’en  retournast.  Elle  qui  l’aimoit,  et  qui  craignoit  qu’il  ne 
luy  mesadvint,  par.ce  qu’elle  sentoit  fort  de  Luther,  qui  voguoit 
pour  lors,  pria  mon  frere  de  l’emmener  avec  luy  en  France,  et 
en  la  Cour  de  la  reyne  de  Navarre,  Marguerite,  à  qui  elle  avoit 
esté,  et  l’avoit  donnée  à  madame  Renée  lorsqu’elle  fut  mariée,  et 
s’en  alla  en  Italie.  Mon  frere,  qui  estoit  jeune  et  sans  aucune 
considération,  estant  bien-aise  de  cette  bonne  compagnie,  la 
conduisit  jusques  à  Paris,  où  estoit  pour  lors  la  Reyne,  qui  fut 
fort  aise  de  la  voir,  car  c’estoit  la  femme  qui  avoit  le  plus  d’es¬ 
prit  et  disoit  des  mieux,  et  estoit  une  veufve  belle  et  accomplie 


(1)  L:i  Mothe. 

en  tout.  Mon  frere,  après  avoir  demeuré  quelques  jours  avec  ma 
grand-mere  et  ma  mere,  qui  estoient  lors  en  sa  Cour,  s’en  re¬ 
tourna  voir  son-pere.  Au  bout  de  quelque  temps,  sé  dégoustant 
fort  des  lettres,  et  ne  s’y  voyant  propre,  les  quitte  tout  à  plat,  et 
s’en  va  aux  guerres  de  Piedmont  et  de  Parme,  où  il  acquit  beau¬ 
coup  d’honneur,  et  les  pratiqua  l’espace  de  cinq  à  six  mois  sans 
venir  à  sa  maison  ;  au  bout  desquels  il  vint  voir  sa  mere,  qui 
estoit  lors  à  la  Cour  avec  la  reyne  de  Navarre,  qui  se  tenoit  lors 
à  Pau,  à  laquelle  il  fit  la  révérence  ainsi  qu’elle  tournoit  de 
vespres.  Elle,  qui  estoit  la  meilleure  princesse  du  monde,  luy  fit 
une  fort  bonne  chere,  et,  le  prenant  par  la  main,  le  pourmena 
par  l’église  environ  une  heure  ou  deux,  luy  demandant  force 
nouvelles  des  guerres  de  Piedmont  et  d’Italie,  et  plusieurs  autres 
particularitez  auxquelles  mon  frere  respondit  si  bien,  qu’elle  en 
fut  satisfaite  (car  il  disoit  des  mieux),  tant  de  son  esprit  que  de 
son  corps,  car  il  estoit  très-beau  gentilhomme,  et  de  l’aage  de 
vingt-quatre  ans.  Enfin,  après  l’avoir  entretenu  assez  de  temps, 
et  ainsi  que  la  nature  et  la  complexion  de  cette  honorable  prin¬ 
cesse  estoit  de  ne  dédaigner  les  belles  conversations  et  entretiens 
des  honnestes  gens,  de  propos  en  propos,  tousjours  en  se  pour- 
menant,  vint  précisément  arrester  coy  mon  frere  sur  la  tombe 
de  mademoiselle  de  La  Roche,  qui  estoit  morte  il  y  avoit  trois 
mois  ;  puis  le  prit  par  ta  main  et  luy  dit  :  «  Mon  cousin  (car 
«  ainsi  l’appeloit-elle,  d’autant  qu’une  fille  d’Albret  avoit  esté 
«  mariée  en  notre  maison  de  Bourdeille-,  mais  pour  cela  je  n’en 
»  mets  pas  plus  grand  pot  au  feu,  n’y  n’en  augmente  davantage 
«  mon  ambition),  ne  sentez-vous  point  rien  mouvoir  sous  vous 
«  et  sous  vos  pieds? — Non,  madame,  respondit-il.  —  Mais  son- 
«  gez-y  bien,  mon  cousin,  lui  répliqua-elle.  »  Mon  frere  lui  res¬ 
pondit:  «  Madame,  j’y  ay  bien  songé,  mais  je  ne  sens  rien  mou- 
«  voir;  car  je  marche  sur  une  pierre  bien  ferme.  —  Or,  je  vous 
«  advise,  dit  lors  la  Reyne,  sans  le  tenir  plus  en  suspens,  que 
«  vous  estes  sur  la  tombe  et  le  corps  de  la  pauvre  mademoiselle 
«  de  La  Roche,  qui  est  ici  dessous  vous  enterrée,  que  vous  avez 
«  tant  aimée;  et  puis  que  les  âmes  ont  du  sentiment  après  nostre 
»  mort,  il  ne  faut  pas  douter  que  cette  honneste  créature,  morte 
«  de  frais,  ne  se  soit  esmue  aussi-tost  que  vous  avez  esté  sur 
«  elle;  et  si  vous  ne  l’avez  senty  à  cause  de  l’espaisseur  de  la 
*  tombe,  ne  faut  douter  qu’en  soy  ne  se  soit  esmue  et  ressentie; 
«  et  d’autant  que  c’est  un  pieux  office  d’avoir  souvenance  des 
«  trespassés,  et  mesme  de  ceux  que  l’on  a  aimez,  je  vous  prie 


DISCOURS  V. 


279 


«  luy  donner  un  Paler  nosler  et  un  Ave  Maria,  et  un  De  pro- 
1  fundis,  et  l’arrousez  d’eau  bénite;  et  vous  acquerrez  le  nom 
<■  de  très-fidèle  amant  et  d’un  bon  chrestien.  Je  vous  lairray 
•  donc  pour  cela,  et  pars.  »  Et  s’en  va.  Feu  mon  frere  ne  faillit 
à  ce  qu’elle  avoit  dit,  et  puis  l’alla  trouver,  qui  luy  en  fit  un 
peu  la  guerre,  car  elle  estoit  commune  en  tout  bon  propos  et  y 
avoit  bonne  grâce.  Voilà  l’opinion  de  cette  bonne  princesse,  la¬ 
quelle  la  tenoit  plus  par  gentillesse  et  par  forme  de  devis  que 
par  créance,  à  mon  advis.  Ces  propos  gentils  me  font  souvenir 
d’une  épitapbe  d’une  courtisanne  qui  est  enterrée  à  Rome  à 
Nostre-Dame  del  Populo,  où  il  y  a  ces  mots  :  Qtiœso,  vialor,  ne 
me  diulius  calcalam,  amplius  calces  :  «  Passant,  m’ayant  tant 
«  de  fois  foulée  et  trépée,  je  te  prie  ne  me  tréper  ny  ne  me 
«  fouler  plus.  »  Le  mot  latin  a  plus  de  grâce.  Je  mets  tout  cecy 
plus  pour  risée  que  pour  autre  chose.  Or,  pour  faire  fin,  ne  se 
faut  esbahir  si  cette  dame  espagnole  tenoit  cette  maxime  des 
belles  dames  qui  se  sont  fort  aimées,  et  ont  aimé  et  aiment,  et 
se  plaisent  à  estre  louées,  bien  qu’elles  ne  tiennent  guières  du 
passé;  mais  pourtant  c’est  le  plus  grand  plaisir  que  vous  leur 
pouvez  donner,  et  qu’elles  aiment  plus,  quand  vous  leur  dites 
que  ce  sont  tousjours  elles,  et  qu’elles  ne  sont  nullement  chan¬ 
gées  ny  envieillies,  et  sur-tout  qui  ne  deviennent  point  vieilles 
de  la  ceinture  jusqu’au  bas. 

J’ay  ouy  parler  d’une  fort  belle  et  honneste  dame  qui  disoit 
un  jour  à  son  serviteur  :  «  Je  ne  sais  que  désormais  la  vieillesse 
«  m’apportera  plus  grande  incommodité  (car  elle  avoit  cin- 
«  quante-cinq  ans);  mais  Dieu  merci,  je  ne  le  fis  jamais  si  bien 
«  comme  je  le  fais,  et  n’y  pris  jamais  tant  de  plaisir  ;  que  si  cecy 
«  dure  et  continue  jusqu’à  mon  extreme  vieillesse,  je  ne  m’en 
«  soucie  d’elle  autrement,  ny  ne  plains  point  le  passé.  »  Or, 
touchant  l’amour  et  la  concupiscence,  j’ay  allégué  ici  et  ailleurs 
assez  d’exemples,  sans  en  tirer  davantage  sur  ce  sujet.  Venons 
maintenant  à  l’autre  maxime,  touchant  cette  beauté  des  belles 
femmes  qui  ne  se  diminue  par  vieillesse  de  la  ceinture  jusques 
en  bas.  Certes,  sur  cela,  cette  dame  espagnole  allégua  plusieurs 
belles  raisons  et  gentilles  comparaisons,  accomparant  ces  belles 
dames  à  ces  beaux,  vieux  et  superbes  édifices  qui  ont  esté,  des¬ 
quels  la  ruine  en  demeure  encor  belle;  ain.si  que  l’on  voit  à 
Rome,  en  ces  orgueilleuses  antiquitez,  les  ruines  de  ces  beaux 
palais,  ces  superbes  colissées  et  grands  termes,  qui  monstrent 
bien  encore  quels  ont  esté,  donnent  encore  admiration  et  terreur 

à  tout  le  monde,  et  la  ruine  en  demeure  admirable  et  espou- 
vantable;  si-bien  que  sur  ces  ruines  ont  y  bastit  encore  de  très- 
beaux  édifices,  monstrant  que  les  fondements  en  sont  meilleurs 
et  plus  beaux  que  sur  d’autres  nouveaux  :  ainsi  que  l’on  voit 
souvent  aux  massonneries  que  nos  bons  architectes  et  massons 
entreprennent  ;  et  s’ils  trouvent  quelques  vieilles  ruines  et  fon¬ 
dements,  ils  bastissent  aussi-tost  dessus,  et  plus-tost  que  sur  de 
nouveaux.  J’ay  bien  veu  aussi  souvent  de  belles  galleres  et  na¬ 
vires  se  bastir  et  se  refaire  sur  de  vieux  corps  et  vieilles  carcn- 
nes,  lesquelles  avoient  demeuré  long-temps  dans  un  port  sans 
rien  faire,  qui  valloient  bien  autant  que  celles  que  l’on  bastis- 
soit  et  charpentoit  tout  à  neuf,  et  de  bois  neuf  venant  de  la  fo- 
rest.  Davantage,  disoit  cette  dame  espagnole,  ne  void-on  pas 
souvent  les  sommets  des  hautes  tours  par  les  vents,  les  orages, 
les  tonnerres  estre  emportez,  défraudez  et  gastez,  et  le  bas  de¬ 
meurer  sain  et  entier?  car  tousjours  à  telles  hauteurs  telles  tem- 
pestes  s’adressent;  mesmesles  vents  marins  minent  et  mangent 
les  pierres  d’en  haut,  etles’concavent  plustost  que  celles  du  bas, 
pour  n’y  estre  si  exposées  que  celles  d’enhaut.  De  mesme,  plu¬ 
sieurs  belles  dames  perdent  le  lustre  et  la  beauté  de  leurs  beaux 
visages  par  plusieurs  accidents,  ou  de  froid  ou  de  chaud,  ou  de 
soleil  ou  de  lune,  et  autres,  et,  qui  pis  est,  de  plusieurs  fards 
qu’elles  y  applicquent,  pensans  se  rendre  plus  belles,  et  gastent 
tout;  au  lieu  qu’aux  partis  d’enbas  n’y  applicquent  autre  fard 
que  le  naturel  spermatic,  n’y  sentant  ny  froid,  ny  pluye,  ny 
vent,  ny  soleil  ny  lune,  qui  n’y  touchent  point.  Si  la  chaleur 
les  importune,  elles  s’en  sçavent  bien  garantir  et  se  raffraischir; 
de  mesmes  remédient  au  froid  en  plusieurs  façons  :  tant  d’in- 
commoditez  et  peines  y  a-t-il  à  garder  la  beauté  d’enhaut,  et 
peu  à  garder  celle  d’enbas  :  si-bien  qu’encore  qu’on  ayt  veu  une 
belle  femme  se  perdre  par  le  visage,  ne  faut  présumer  qu’elle 
soit  perdue  par  le  bas,  et  qu’il  n’y  reste  encor  quelque  chose 
de  beau  et  de  bon,  et  qu’il  n’y  fait  point  mauvais  bastir. 

—  J’ay  ouy  conter  d’une  grande  dame  qui  avoit  esté  très- 
belle  et  bien  adonnée  à  l’amour  ;  un  de  ses  serviteurs  anciens 
l’ayant  perdue  de  veuë  l’espace  de  quatre  ans,  pour  quelque 
voyage  qu’il  entreprit,  duquel  retournant,  et  la  trouvant  fort 
changée  de  ce  beau  visage  qu’il  luy  avoit  veu  autres  fois,  et  par 
ce  en  devint  fort  dégousté  et  reffroidy,  qu’il  ne  la  voulut  plus 
attaquer,  ny  renouveller  avec  elle  le  plaisir  passé.  Elle  le  reco- 
gneut  bien,  et  fit  tant  qu’elle  trouva  moyen  qu’il  la  vint  voir 

dans  son  lict;  et,  pour  ce,  un  jour  elle  contrefit  de  ta  malade, 
et  luy  Testant  venue  voir  sur  jour,  elle  luy  dit  :  «  Je  sçay  bien, 
«  monsieur,  que  vous  me  desdaignez  à  cause  de  mon  visage 
«  changé  par  mon  aage;  mais  tenez,  voyez  (et  sur  ce  elle  luy 
«  descouvrit  toute  la  moitié  du  corps  nud  en  bas)  s'il  y  a  rien 
«  de  changé  là  ;  si  mon  visage  vous  a  trompé,  cela  ne  vous 
«  trompe  pas.  »  Le  gentilhomme  la  contemplant,  et  la  trouvant 
par-là  aussi  belle  et  nette  que  jamais,  entra  aussitost  en  appé¬ 
tit,  et  mangea  de  la  chair  qu’il  pensoit  estre  pourrie  et  gastée. 
«  Et  voilà,  dit  la  dame,  monsieur,  voilà  comme  vous  autres 
«  estes  trompez.  Une  autre  fois,  n’adjoustez  plus  de  foy  aux 
•  menteries  de  nos  faux  visages;  car  le  reste  de  nos  corps  ne 
«  les  ressemble  pas  toujours.  Je  vous  apprens  cela.  »  Une  dame 
comme  celle-là,  estant  ainsi  devenue  changée  de  beau  visage, 
fut  en  si  grand  colère  et  despit  contre  luy,  qu’elle  ne  le  voulut 
oncques  plus  jamais  mirer  dans  son  miroir,  disant  qu'il  en  es- 
toit  indigne  ;  et  se  faisoit  coiffer  à  ses  femmes,  et,  pour  récom¬ 
pense,  se  miroit  et  s’arregardoit  par  les  parties  d’en-bas,  y 
prenant  autant  de  délectation  comme  elle  avoit  fait  par  le  visage 
autresfois. 

—  J’ay  ouy  parler  d’une  autre  dame,  qui,  tant  qu’elle  cou- 
choit  sur  jour  avec  son  amy,  elle  couvroit  son  visage  d’un  beau 
mouchoir  blanc  d’une  fine  toile  d’Hollande,  de  peur  que,  la 
voyant  au  visage,  le  haut  ne  refroidist  et  empeschast  la  batte¬ 
rie  du  bas,  et  ne  s’en  degoustast;  car  il  n’y  avoit  rien  à  dire  au 
bas  du  beau  passé.  Sur  quoy  il  y  eut  une  fort  honneste  dame, 
dont  j’ay  ouy  parler,  qui  rencontra  plaisamment,  à  laquelle  un 
jour  son  mary  luy  demandant  «  pourquoy  son  poil  d’en-bas 
«  n’estoit  devenu  blanc  et  chenu  comme  celuy  de  la  teste  :  Hà, 
«  dit-elle,  le  meschant  traistre  qu’il  est,  qui  a  fait  la  folie,  ne 
«  s’en  ressent  point,  ny  ne  la  huit  point.  Il  la  fait  sentir  et  boire 
«  à  autres  de  mes  membres  et  à  ma  teste;  d’autant  (ju’il  de- 
«  meure  toujours,  sans  changer,  et  en  mesme  estât  et  vigueur, 
«  en  mesme  disposition,  et  sur-tout  en  mesme  chaud  naturel,  et 
«  a  mesme  appétit  et  .santé,  et  non  des  autres  membres,  qui  en 
«  ont  pour  luy  des  maux  et  des  douleurs,  et  mes  cheveux  qui 
«  en  sont  devenus  blancs  et  chenus.  »  Elle  avoit  raison  de  par¬ 
ler  ainsi  ;  car  cette  partie  leur  engendre  bien  des  douleurs, 
des  gouttes  et  des  maux,  sans  que  leur  gallant  du  mitan  s’en 
sente  ;  et,  pour  trop  estre  chaudes  à  cela,  ce  disent  les  [mé¬ 
decins,  deviennent  ainsi  chenuës.  Voilà  pourquoy  les  belles 

(lames  ne  vieillissent  jamais  par-là  en  toutes  les  deux  façons. 

—  .l'ay  ouy  raconter  à  aucuns  qui  les  ont  pratiquées,  jusques 
aux  courtisannes,  qui  m’ont  asseuré  n’en  avoir  veu  guéres  de 
belles  estres  venues  vieilles  par-là  ;  car  tout  le  bas  et  mitan,  et 
cuisses  et  jambes,  avoient  le  tout  beau,  et  la  volonté  et  la  dis¬ 
position  pareille  au  passé.  Mesmes  j’en  ay  ouy  parler  à  plusieurs 
marys  qui  trouvoient  leurs  vieilles  (ainsi  les  appeloient-ils)  aussi 
belles  par  le  bas  comme  jamais,  en  vouloir,  en  gaillardise,  en 
beauté,  et  aussi  volontaires,  et  n’y  trouvoient  rien  de  changé 
que  le  visage,  et  aimoient  autant  coucher  avec  elles  qu’en  leurs 
jeunes  ans.  Au  reste,  combien  y  a-t-il  d’hommes  qui  aiment  au¬ 
tant  de  vieilles  dames  pour  monter  dessus  plustost  que  sur  des 
jeunes;  tout  ainsi  comme  plusieurs  qui  aiment  mieux  des  vieux 
chevaux,  soit  pour  le  jour  d’un  bon  affaire,  soit  pour  le  manege 
et  pour  le  plaisir,  qui  ont  esté  si  bien  appris  en  leur  jeunesse, 
qu’en  leur  vieillesse  vous  n’y  trouverez  rien  à  dire,  tant  ils  ont 
esté  bien  dressés,  et  ont  continué  leur  gentille  addresse. 

—  J’ay  veu  à  l’escurie  de  nos  roys  le  cheval  qu’on  appelloit 
le  Quadraganl,  dressé  du  temps  du  roy  Henry.  Il  avoit  plus  de 
vingt-deux  ans;  mais  encore,  tout  vieux  qu’il  estoit,  il  faisoit 
très-bien  et  n’avoit  rien  oublié  ;  si  bien  qu’il  donnoit  encore  à 
son  roy,  et  à  tous  ceux  qui  le  voyoient  manier,  du  plaisir  bien 
grand.  J’en  ay  veu  faire  de  mesmes  à  un  grand  coursier  qu’on 
appeloit  le  Gonzague,  du  haras  de  Mantouë,  et  estoit  contempo¬ 
rain  du  Quadragant.  J’ay  veu  le  Moreau  superbe,  qui  avoit 
esté  mis  pour  estalon.  Le  seigneur  M.  Antonio,  qui  avoit  la 
charge  du  haras  du  Roy,  me  le  monstra  à  Mun,  un  jour  que  je 
passay  par-là,  aller  à  deux  pas  et  un  sault,  et  à  voltes,  aussi 
bien  que  lorsque  M.  de  Carnavallet  l’eut  dressé,  car  il  estoit  à 
luy;  et  feu  M.  de  Longueville  luy  en  voulut  donner  trois  mille 
livres  de  rente;  mais  le  roy  Charles  ne  le  voulut  pas,  qui  le  prit 
pour  luy,  et  le  récompensa  d’ailleurs.  Une  infinité  d’autres  en 
nommerois-je,  mais  je  n’aurois  jamais  fait,  m’en  remettant  aux 
braves  escuyers,  qui  en  ont  prou  veu.  Le  feu  roy  Henry,  au 
camp  d’Amiens,  avoit  choisi  pour  son  jour  de  bataille  le  Bay  de 
la  Paix,  un  très-beau  et  fort  courcier  et  vieux;  et  mourut  de  la 
fièvre,  par  le  dire  des  plus  experts  mareschaux,  au  camp  d’A¬ 
miens;  ce  qu’on  trouva  estrange.  Feu  M.  de  Guise  envoya  qué¬ 
rir  en  son  haras  d’Esclairon  le  Bay  Samson,  qui  servoit  là 
d’estalon,  pour  le  servir  en  la  bataille  de  Dreux,  où  il  le  servit 
très-bien.  Aux  premières  guerres,  feu  M.  le  prince  prit  dans  Mun 

vingt-deux  chevaux  qui  servoient-là  d'estalons,  pour  s’en  ser¬ 
vir  en  ses  guerres,  et  les  départit  aux  uns  et  aux  autres  des  sei¬ 
gneurs  qui  estoient  avec  luy,  s’en  estant  réservé  sa  part;  dont 
le  brave  Avaret  eut  un  courcier  que  M.  le  connestable  avoit 
donné  au  roy  Henry,  et  l’appeloit-on  le  Compere:  tout  vieux 
qu’il  estoit,  jamais  n’en  fut  veu  un  meilleur,  et  son  maistre  le  fit 
trouver  en  de  bons  combats,  qui  luy  servit  très-bien.  Le  capi¬ 
taine  Bourdet  eut  le  Turc,  sur  lequel  le  feu  roy  Henry  fut  blessé 
et  tué,  que  feu  M.  de  Savoye  luy  avoit  donné,  et  l’appelloit-on 
le  Malheureux  :  et  s’appelloit  ainsi  quand  il  fut  donné  au  Roy, 
ce  qui  fut  un  très-mauvais  présage  pour  le  Roy.  Jamais  il  ne 
fut  si  bon  en  sa  jeunesse  comme  il  fut  en  sa  vieillesse  :  aussi 
son  maistre,  qui  estoit  un  des  vaillants  gentilshommes  de  France, 
le  faisoit  bien  valloir.  Bref,  tout  tant  qu’il  en  eust  de  ces  esta- 
lons,  jamais  l’aage  n’empescha  qu’ils  ne  servissent  bien  à  leurs 
maistres,  à  leur  prince  et  à  leur  cause.  Ainsi  sont  plusieurs  che¬ 
vaux  vieux  qui  ne  se  rendent  jamais  :  aussi  dit-on  que  jamais 
bon  cheval  ne  devint  rosse.  De  mesme  sont  plusieurs  dames,  qui 
en  leur  vieillesse  valent  bien  autant  que  d’autres  en  leur  jeu¬ 
nesse,  et  donnent  bien  autant  de  plaisir,  pour  avoir  esté  en  leur 
temps  très-bien  apprises  et  dressées;  et  volontiers  telles  leçons 
mal-aisément  s’oublient  :  et  ce  qui  est  le  meilleur,  c’est  qu’elles 
sont  fort  libérales  et  larges  à  donner  pour  entretenir  leurs  che¬ 
valiers  et  cavalcadours,  qui  prennent  plus  d’argent  et  veulent 
plus  grand  entretien  pour  monter  sur  une  vieille  monture  que 
sur  une  jeune  ;  qui  est  au  contraire  des  escuyers,  qui  n’en  pren¬ 
nent  tant  des  chevaux  dressés  que  des  jeunes  et  à  dresser  : 
ainsi  la  raison  en  cela  le  veut. 

Une  question  sut  le  sujet  des  dames  aagées  ay-je  veu  faire,  à 
savoir  quelle  gloire  plus  grande  y  a-t-il  à  desbaucher  une  dame 
aagée  et  en  jouir,  ou  une  jeune.  A  aucuns  ay-je  ouy  dire  que 
c’est  pour  la  vieille,  et  disoient  que  la  folie  et  la  chaleur  qui  est 
en  la  jeunesse,  sont  de  soy  assez  toutes  desbauchées  et  aisées  à 
perdre  ;  mais  la  sagesse  et  la  froideur  qui  semblent  estre  en  la 
vieillesse,  malaisément  se  peuvent-elles  corrompre-,  et  qui  les 
corrompt  en  est  en  plus  belle  réputation.  Aussi  cette  fameuse 
courtisanne  Lays  se  vantoit  et  se  glorifioit  fort  de  quoy  les  phi¬ 
losophes  alloient  si  souvent  la  voir  et  apprendre  à  son  eschole, 
plus  que  de  tous  autres  jeunes  gens  et  fols  qui  allassent.  De 
mesme  Flora  se  glorifioit  de  voir  venir  à  sa  porte  de  grands  sé¬ 
nateurs  romains,  plustost  que  de  jeunes  fols  chevaliers.  Ainsi  me 

semble-t-il  que  c’est  grand  gloire  de  vaincre  la  sagesse  qui  pour- 
roil  estre  aux  vieilles  personnes,  pour  le  plaisir  et  contentement. 
Je  m’en  rapporte  à  ceux  qui  l’ont  expérimenté,  dont  aucuns  ont 
dit  qu’une  monture  dressée  est  plus  plaisante  qu’une  farouche  et 
qui  ne  sçait  pas  seulement  trotter.  Davantage,  quel  plaisir  et 
quel  plus  grand  aise  peut-on  avoir  en  l’ame  quand  on  voit  en¬ 
trer  dans  une  salle  du  bal,  dans  des  chambres  de  la  Reyne,  ou 
dans  une  église,  ou  une  autre  grande  assemblée,  une  dameaagée 
de  grande  qualité  et  à' alla  guisa  (1),  comme  dit  l’Italien,  et 
mesmes  une  dame  d’honneur  de  la  Reyne  ou  d’une  princesse, 
ou  une  gouvernante  d’une  fille  d’un  roi,  reyne  ou  grande  prin¬ 
cesse,  ou  une  gouvernante  des  damoiselles  ou  filles  de  la  Cour, 
que  l’on  prend,  et  l’on  met  en  cette  digne  charge  pour  la  tenir 
sage?  On  la  verra  qui  fait  la  mine  de  la  prude,  de  la  chaste,  de 
la  vertueuse,  et  que  tout  le  monde  la  tient  ainsi  pour  telle,  à 
cause  de  son  aage,  et,  quand  on  songe  en  soy,  et  qu’on  le  dit  à 
quelque  sien  fidele  compagnon  et  confident  :  «  La  voyez-vous- 
«  là  en  sa  façon  grave,  sa  mine  sage  et  dédaigneuse  et  froide, 
«  qu’on  diroit  qu'elle  ne  feroit  pas  mouvoir  une  seule  goutte 
«  d’eau?  Hélas!  quand  je  la  tiens  couchée  en  son  lict,  il  n’y  a 
«  giroüette  au  monde  qui  se  remué  et  se  revire  si  souvent  et  si 
«  agilement  que  font  ses  reins  et  ses  fesses.  »  Quant  à  moi,  je 
croy  que  celuy  qui  a  passé  par-là  et  le  peut  dire,  qu’il  est  très- 
content  en  soy.  Ha!  que  j’en  ay  cogneu  plusieurs  de  ces  dames 
en  ce  monde,  qui  contrefaisoient  leurs  dames  sages,  prudes  et 
censoriennes,  qui  estaient  très-débordées  et  vénériennes  quand 
venoient-là,  et  que  bien  souvent  on  abattait  plustost  qu’aucunes 
jeunes,  qui,  par  trop  peu  rusées,  craignent  la  lutte!  Aussi  dit- 
on,  qu’il  n’y  a  chasse  que  de  vieilles  renardes  pourchasser  et 
porter  à  manger  à  leurs  petits. 

Nous  lisons  que  jadis  plusieurs  empereurs  romains  se  sont  fort 
délectez  à  débauscher  et  repasser  ainsi  ces  grandes  dames  d’hon¬ 
neur  et  de  réputation,  autant  pour  le  plaisir  et  contentement, 
comme  certes  il  y  en  a  plus  qu’en  des  inférieures,  que  pour  la 
gloire  et  honneur  qu’ils  s’attribuoient  de  les  avoir  desbauschées 
et  suppéditées  :  ainsi  que  j’en  ay  cogneu  de  mon  temps  plusieurs 
seigneurs,  princes  et  gentilshommes,  qui  s’en  sont  sentis  très- 
glorieux  et  très-contents  dans  leur  ame,  pour  avoir  fait  de 
mesme.  Jules  César  et  Octave  son  successeur  sont  esté  fort  ar- 

dents  à  telles  conquestes,  ainsi  que  j’ay  dit  cy-devant  ;  et  après 
eux  Calligula,  lequel,  conviantàses  festins  les  plus  illustres  dames 
romaines  avec  leurs  marys,  les  contemplant  et  considérant  fort 
fixement;  mesmes  avec  la  main  leur  levoit  la  face,  si  aucunes  de 
honte  la  baissoienl  pour  se  sentir  dames  d’honneur  et  de  répu¬ 
tation,  ou  bien  d’autres  qui  voulussent  les  contrefaire,  et  des 
fort  prudes  et  chastes,  comme  certainement  y  en  pouvait  avoir 
peu  ès  temps  de  ces  empereurs  dissolus;  mais  il  falloit  faire  la 
mine  et  en  estre  quitte  pour  cela,  autrement  le  jeu  ne  fust  esté 
bon,  comme  j’en  ay  veu  faire  de  mesmes  à  plusieurs  dames. 
Celles  après  qui  plaisaient  à  ce  monsieur  l’Empereur,  lesprenoit 
privémenl  et  publiquement  près  de  leurs  marys,  et,  les  sortant 
de  la  salle,  les  menoit  en  une  chambre,  où  il  en  tiroit  d’elles  son 
plaisir  ainsi  qu’il  luy  plaisoit  :  et  puis  les  retournoit  en  leur 
place  se  rasseoir,  et  devant  toute  l’assemblée  loüoit  leurs  beautez 
et  singularitez  qui  estoient  en  elles  cachées,  les  spécifiant  de 
part  en  part  ;  et  celles  qui  avoient  quelques  tares,  laideurs  et 
delfectuosilez,  ne  les  celoit  nullement,  ains  les  descrioit  et  les 
déclaroit,  sans  rien  déguiser  ni  cacher.  Néron  fut  aussi  curieux, 
qui  pis  est  encore,  de  voir  sa  mère  morte,  la  contempler  fixe¬ 
ment,  et  manier  tous  ses  membres,  louant  les  uns  et  vitupérant 
les  autres.  J’en  ay  ouy  compter  de  mesmes  d’aucuns  grands 
seigneurs  chrestiens,  qui  ont  bien  cette  mesme  curiosité  envers 
leurs  meres  mortes.  Ce  u’estoit  pas  tout  de  ce  Calligula;  car  il 
racontait  leurs  mouvements,  leurs  façons  lubriques,  leur  manie¬ 
ments  et  leurs  airs  qu’elles  observoient  en  leur  manège,  et  sur¬ 
tout  de  celles  qui  avoient  esté  sages  et  modestes,  ou  qui  les  con- 
trefaisoient  ainsi  à  table  :  car,  si  à  la  couche  elles  en  vouloient 
faire  de  mesme,  il  ne  faut  point  douter  si  le  cruel  ne  les  me- 
nassoit  de  mort  si  elles  ne  faisoient  tout  ce  qu’il  vouloit  pour  le 
contenter,  et  crainte  de  mourir;  et  puis  après  les  scandalisoit 
ainsi  qu’il  luy  plaisoit,  aux  dépens  et  risée  commune  de  ces  pau¬ 
vres  dames,  qui,  pensans  estre  tenues  fort  chastes  et  sages, 
comme  il  y  en  pouvoit  avoir,  ou  faire  des  hypocrites,  et  contre¬ 
faire  les  donne  da  ben,  estoient  tout  à  trac  divulguées  et  réputées 
bonnes  vesses  et  ribaudes  ;  ce  qui  n’estoit  pas  mal  employé,  de 
les  découvrir  pour  telles  qu’elles  ne  vouloient  qu’on  les  cogneust. 
Et  qui  estoit  le  meilleur,  c’estoient,  comme  j’ay  dit,  toutes 
grandes  dames,  comme  femmes  de  consuls,  dictateurs,  préteurs, 
questeurs,  sénateurs,  censeurs,  chevalliers,  et  d’autres  de  très- 
grands  estats  et  dignitez;  ainsi  que  nous  pouvons  dire  aujour- 

d’huy  en  noire  chrestienté  les  reynes,  qui  se  peuvent  comparer 
aux  femmes  des  consuls,  puis  qu’ils  commandoient  à  tout  le 
monde;  les  princesses  grandes  et  moyennes,  les  duchesses  grandes 
et  petites,  les  marquises  et  marquisottes,  les  comtesses  et  con- 
tines,  les  baronnesses  et  chevaleresses,  et  autres  dames  de  grand 
rang  et  riche  étoffe  :  sur  quoy  il  ne  faut  douter  que,  si  plusieurs 
empereurs  et  roys  en  pouvoient  faire  de  mesme  envers  telles 
grandes  dames,  comme  cet  empereur  Calligula,  ne  le  fissent  ; 
mais  ils  sont  chrestiens,  qui  ont  la  crainte  de  Dieu  devant  les 
yeux,  ses  saints  commandements,  leur  conscience,  leur  honneur, 
le  diffame  des  hommes,  et  leurs  marys;  car  la  tyrannie  serait 
insupportable  à  des  cœurs  généreux.  En  quoy  certes  les  roys 
chrestiens  sont  fort  à  estimer  et  loiier,  de  gaigner  l’amour  des 
belles  dames  plus  par  douceur  et  amitié  que  par  force  et  rigueur; 
et  la  conqueste  en  est  beaucoup  plus  belle. 

J’ay  ouy  parler  de  deux  grands  princes  qui  se  sont  fort  pleus 
à  descouvrir  ainsi  les  beautez ,  gentillesses  et  singularitez  de 
leurs  dames,  aussi  leurs  difformitez,  tares  et  deffauts,  ensemble 
leurs  manèges,  mouvements  et  lascivetez,  non  en  public  pour¬ 
tant,  comme  Calligula,  mais  en  privé  avec  leurs  grands  amys 
particuliers.  Et  voilà  le  gentil  corps  de  ces  pauvres  dames  bien 
employé  ;  pensant  bien  faire  et  se  joiier  pour  complaire  à  leurs 
amants,  sont  décriées  et  brocardées. 

Or,  afin  de  reprendre  encore  nostre  comparaison,  tout  ainsi 
que  l’on  voit  de  beaux  édifices  bastis  sur  meilleurs  fondements 
et  de  meilleures  pierres  et  matière  les  uns  plus  que  les  autres, 
et  pour  ce  durer  plus  longuement  en  leur  beauté  et  gloire  ;  aussi 
y  a-t-il  des  corps  de  dames  si  bien  complexionnez  et  composez, 
et  empreints  en  beautez,  qu’on  void  volontiers  le  temps  ny  ga¬ 
gner  tant  comme  sur  d’autres,  ny  les  miner  aucunement. 

—  Il  se  fit  qu’Artaxerces,  entre  toutes  ses  femmes  qu’il  eut, 
celle  qu’il  aima  le  plus  fut  Astasia,  qui  estoit  fort  aagée,  et  tou- 
tesfois  très-belle,  qui  avoit  été  putain  de  son  feu  frère  Daire. 
Son  fils  en  devint  si  fort  amoureux,  tant  elle  estoit  belle  nonob¬ 
stant  l’aage,  qu’il  la  demanda  à  son  père  en  partage,  aussi-bien 
que  la  part  du  royaume.  Le  père,  par  jalousie  qu’il  en  eut,  et 
qu’il  participast  avec  luy  ce  bon  boucon,  la  fit  prestresse  du  So¬ 
leil,  d’autant  qu’en  Perse  celles  qui  ont  tel  estât  se  voiient  du 
tout  à  la  chastet“. 

—  Nous  lisons  dans  l'histoire  de  Naples,  que  Ladislaüs  Hon¬ 
gre,  et  roy  de  Naples,  assiégea  dans  Tarento  la  duchesse  Marie, 

femme  de  feu  Rammondelo  de  Balzo,  et,  après  plusieurs  assauts 
et  faits  d’armes,  la  prit  par  composition  avec  ses  enfants,  et 
l’espousa,  bien  qu’elle  fust  aagée,  mais  très-belle,  eî,  l’emmena 
avec  soy  à  Naples;  et  fut  appelée  la  reyne  Marie,  foi  t  aimée  de 
luy  et  chérie. 

—  J’ay  veu  madame  la  duchesse  de  Valentinois,  en  l’aage  de 
soixante-dix  ans,  aussi  belle  de  face,  aussi  fraische  et  aussi  ai¬ 
mable  comme  en  l’aage  de  trente  ans  :  aussi  fut-elle  fort  aimée 
et  servie  d’un  des  grands  roys  et  valeureux  du  monde.  Je  le  peux 
dire  franchement,  sans  faire  tort  à  la  beauté  de  cette  dame,  car 
toute  dame  aimée  d’un  grand  roy,  c’est  signe  que  perfection  ha¬ 
bite  et  abonde  en  elle,  qui  la  fait  aimer  :  aussi  la  beauté  donnée 
des  deux  ne  doit  estre  espargnée  aux  demy-dieux.  Je  vis  cette 
dame,  six  mois  avant  qu’elle  mourust,  si  belle  encor,  que  je  ne 
sçache  cœur  de  rocher  qui  ne  s’en  fust  émeu,  encore  qu’aupa- 
ravant  elle  s’estoit  rompue  une  jambe  sur  le  pavé  d’Orléans, 
allant  et  se  tenant  à  cheval  aussi  dextrement  et  dispostement 
comme  elle  avoit  fait  jamais;  mais  le  cheval  tomba  et  glissa  sous 
elle.  Et,  pour  telle  rupture  et  maux  et  douleurs  qu’elle  endura, 
il  eust  semblé  que  sa  belle  face  s’en  fust  changée  ;  mais  rien 
moins  que  cela,  car  sa  beauté,  sa  grâce,  sa  majesté,  sa  belle  ap¬ 
parence,  estoient  toutes  pareilles  qu’elle  avoit  tousjours  eu  :  et 
surtout  elle  avoit  une  très-grande  blancheur,  et  sans  se  farder 
aucunement;  mais  on  dit  bien  que  tous  les  matins  elle  usoit  de 
quelques  bouillons  composez  d’or  potable  et  autres  drogues  que 
je  ne  sçay  pas  comme  les  bons  médecins  et  subtils  apoticaires. 
Je  crois  que  si  cette  dame  eust  encor  vescu  cent  ans,  qu’elle 
n’eust  jamais  vieilly,  fust  du  visage,  tant  il  estoit  bien  composé, 
fust  du  corps,  caché  et  couvert,  tant  il  estoit  de  bonne  trempe 
et  belle  habitude.  C’est  dommage  que  la  terre  couvre  ces  beaux 
corps!  J’ai  veu  madame  la  marquise  de  Rolhelin,  mere  ;à  ma¬ 
dame  la  douairière,  princesse  de  Condé  et  de  feu  M.  de  Longue¬ 
ville,  nullement  offensée  en  sa  beauté  ny  du  temps,  ny  de 
l’aage,  et  s’y  entretenir  en  aussi  belle  fleur  qu’en  la  première, 
fors  que  le  visage  luy  rougissoit  un  peu  sur  la  fin  ;  mais  pour¬ 
tant  ses  beaux  yeux,  qui  estoient  des  nompaieils  du  monde, 
dont  "madame  sa  fille  en  a  hérité,  ne  changèrent  oncques,  et 
aussi  prests  à  blesser  que  jamais.  J’ai  veu  madame  de  La  Bour- 
desiere,  depuis  en  secondes  nopces  mareschale  d’Aumont,  aussi 
belle  sur  ses  vieux  jours  que  l’on  eust  dit  qu’elle  estoit  en  ses 
plus  jeunes  ans  ;  si-bien  que  ses  cinq  filles,  qui  ont  esté  des  bel- 

les,  ne  l’effaçoient  en  rien  :  et  volontiers,  si  le  choix  fust  été  à 
faire,  eust-on  laissé  les  filles  pour  prendre  la  mère;  et  si  avoit 
eu  plusieurs  enfants  :  aussi  estoit-ce  la  dame  qui  se  contregar- 
doit  le  mieux,  car  elle  estoït  ennemie  mortelle  du  serain  et  de  la 
lune,  et  les  fuyoitle  plus  qu’elle  pouvoit;  le  fard  commun,  pra¬ 
tiqué  de  plusieurs  dames,  luy  estoit  incogneu.  J’ay  veu,  qui  est 
bien  plus,  madame  de  Mareuil,  mère  de  madame  la  marquise 
de  Mezieres,  et  grand-mère  de  la  princesse  Dauphin,  en  l’aage 
de  cent  ans,  auquel  mourut,  aussi  dispote,  fraische  et  belle  et 
saine  qu’en  l’aage  de  cinquante  ans  :  c’avoit  esté  une  très-belle 
femme  en  sa  jeune  saison.  Sa  fille,  madame  la  dite  marquise, 
avoit  esté  telle,  et  mourut  ainsi,  mais  non  si  aagée  de  vingt  ans, 
et  la  taille  lui  appetissa  un  peu.  Elle  estoit  tante  de  madame  de 
Bourdeille,  femme  à  mon  frère  aisné,  qui  lui  portait  pareille 
vertu  ;  car,  encore  qu’elle  eust  passé  cinquante-trois  ans  et  ait 
eu  quatorze  enfants,  on  diroit,  comme  ceux  qui  la  voyent  sont 
de  meilleur  jugement  que  moy  et  l’asseurent,  que  ces  quatre 
filles  qu’elle  a  auprès  d’elle  se  monstrent  ses  sœurs;  aussi  void- 
on  souvent  plusieurs  fruits  d’hyver  et  de  la  dernière  saison,  se 
parangonner  à  ceux  d’esté  et  se  garder,  et  estre  aussi  beaux  et 
savoureux,  voire  plus.  Madame  l’admiralle  deBrion,  et  sa -fille, 
madame  de  Barbezieux,  ont  esté  aussi  très-belles  en  vieillesse. 
L’on  me  dit  dernièrement  que  la  belle  Paule  de  Toulouse,  tant 
renommée  de  jadis,  est  aussi  belle  que  jamais,  bien  qu’elle  ait 
quatre-vingts  ans,  et  n’y  trouve-t-on  rien  changé,  ny  en  sa 
haute  taille  ny  en  son  beau  visage.  J’ai  veu  madame  la  prési¬ 
dente  Comte  de  Bordeaux,  tout  de  mesme  et  en  pareil  aage,  et 
très-aimable  et  désirable  :  aussi  avoit  elle  beaucoup  de  perfec¬ 
tions.  J’en  nommerois  tant  d’autres,  mais  je  n’en  pourrais  faire 
la  fin. 

—  Un  jeune  cavalier  espagnol  parlant  d’amour  à  une  dame 
nagée,  mais  pourtant  encore  belle,  elle  luy  respondit  :  À  mis 
complétas  desla  mariera  me  habla  V.  il/.  ?  «  Comment  à  mes 
«  compiles  me  parlez-vous  ainsi?  »  Voulant  signifier  par  les 
.compiles  son  aage  et  déclin  de  son  beau  jour,  et  l’approche  de 
sa  nuict.  Le  cavalier  luy  respondit  :  Sus  complétas  valen  mas, 
y  son  mas  graciosas,  que  las  lioras  de  prima  de  qualquier  olra 
dama.  «  Vos  complies  vallent  plus,  et  sont  plus  belles  et  gra- 
«  cieuses  que  les  heures  de  prime  de  quelque  autre  dame  qui 
«  soit.  »  Cette  allusion  est  gentille.  Un  autre  parlant  de  mesme 
d’amour  à  une  dame  aagée,  et  l’autre  luy  remonstrant  sa  beauté 


289 


DISCOURS  V. 

(lestrie,  qui  pourtant  ne  l’estoit  trop,  il  luy  respondit  :  Alas  vis- 
peras  se  cognosce  la  fiesta:  «  A  vespres  la  feste  se  connoist.  »  On 
voit  encore  aujourd’huy  madame  de  Nemours,  jadis  en  son  avril 
la  beauté  du  monde,  faire  airront  au  temps,  encore  qu’il  efface 
tout.  Je  la  puis  dire  telle,  et  ceux  qui  l’ont  veuë  avec  moy,  que 
ça  esté  la  plus  belle  femme,  en  ses  jours  verdoyants,  de  la  chres- 
tienté.  Je  la  vis  un  jour  danser,  comme  j’ay  dit  ailleurs,  avec  la 
reyne  d’Escosse,  elles  deux  toutes  seules  ensemble  et  sans  autres 
dames  de  compagnie,  et  par  ce  caprice,  que  tous  ceux  et  celles 
qui  les  advisoient  danser  ne  sceurent  juger  qui  l’emportoit  en 
beauté,  et  eust-on  dit,  ce  dit  quelqu’un,  que  c’estoienl  les  deux 
soleils  assemblez  qu’on  lit  dans  Pline  avoir  apparu  autrefois  pour 
faire  esbabir  le  monde.  Madame  de  Nemours,  pour  lors  madame 
(le  Guise,  monstroit  la  taille  la  plus  riche  ;  et,  s’il  m’est  loisible 
ainsi  le  dire  sans  offenser  la  reyne  d’Escosse,  elle  avoit  la  ma¬ 
jesté  plus  grave  et  apparente,  encor  qu’elle  ne  fust  reyne  comme 
l’autre;  mais  elle  estoit  petite-fille  de  ce  grand  roy  Pere  du 
peuple,  auquel  elle  ressembloifen  beaucoup  de  traits  du  visage, 
comme  je  l’ay  veu  pourtrait  dans  le  cabinet  de  la  reyne  de  Na¬ 
varre,  qui  monstroit  bien  en  tout  quel  roy  il  estoit.  Je  pense 
avoir  esté  le  premier  qui  l’ay  appelée  du  nom  de  petite-fille  du 
roy  Pere  du  peuple,  et  ce  fut  à  Lyon  quand  le  Roy  tourna  de 
Pologne,  et  bien  souvent  l’y  appelois-je  :  aussi  me  faisoit-elle 
cet  honneur  de  le  trouver  bon,  et  l’aimer  de  moy.  Elle  estoit 
certes  vraye  petite-fille  de  ce  grand  roy,  et  sur-tout  en  bonté  et 
beauté;  car  elle  a  esté  très-bonne,  et  peu  ou  nul  se  trouve  à  qui 
elle  ayt  fait  mal  ny  desplaisir,  et  si  en  a  eu  de  grands  moyens 
du  temps  de  sa  faveur,  c’est-à-dire  de  celle  de  feu  M.  de  Guise 
son  mary,  qui  a  eu  grand  crédit  en  France.  Ce  sont  donc  deux 
très-grandes  perfections  qui  ont  esté  en  cette  dame,  que  bonté 
et  beauté,  et  que  toutes  deux  elle  a  très-bien  entretenu  jusques 
icy,  et  pour  lesquelles  elle  a  espousé  deux  honnestes  marys,  et 
deux  que  peu  ou  point  en  eust-on  trouvé  de  pareils;  et  s’il  s’en 
trouvait  encore  un  pareil  et  digne  d’elle,  et  qu’elle  le  voulust 
pour  le  tiers,  elle  le  pourrait  encor  user,  tant  elle  est  encor  belle. 
Aussi  qu’en  Italie  l’on  tient  les  dames  ferraroises  pour  de  bons 
et  friands  morceaux,  dont  est  venu  le  proverbe,  pola  ferraresa, 
comme  l’on  dit  cazzo  manlouan.  Sur-quoy,  un  grand  seigneur 
de  ce  pays-là  pourchassant  une  fois  une  belle  et  grande  prin¬ 
cesse  de  nostre  France,  ainsi  qu’on  le  loüoit  à  la  Cour  de  ses 
belles  vertus,  valeurs  et  perfections  pour  la  mériter,  il  y  eut  feu 

M.  Dau,  capitaine  des  gardes  escossaises,  qui  rencontra  mieux 
que  tous,  en  disant  :  «  Vous  oubliez  le  meilleur,  cazzo  man- 
«  luan.  »  J’ay  ouy  dire  un  pareil  mot  une  fois,  c’est  que  le  duc 
de  Mantouë  qu’on  appeloit  le  Gobin  (1),  parce  qu’il  estoit  fort 
bossu,  vouloit  espouser  la  sœur  de  l’empereur  Maximilian,  il  fut 
dit  à  elle  qu'il  estoit  ainsi  fort  bossu.  Elle  respondit,  dit-on  ; 
Non  importa  pnrche  lu  campana  habbia  qualche  di/fetlo,  ma 
ch’  el  sonagiio  sia  buono  (2)  ;  -voulant  entendre  le  cazzo  man- 
tuan.  D’autres  disent  qu'elle  ne  profera  le  mot,  car  elle  estoit 
trop  sage  et  bien  apprise  ;  mais  d’autres  le  dirent  pour  elle.  Pour 
tourner  encore  à  cette  princesse  ferraroise,  je  la  vis,  aux  nopces  de 
feu  M.  de  Joyeuse,  parestre  vestue  d’une  mante  à  la  mode  d’Ita¬ 
lie,  et  retroussée  à  demy  sur  le  bras  à  la  mode  sienoise  ;  mais  il 
n’y  eut  point  encore  de  dame  qui  l’elfaçast,  et  ny  eut  aucun  qui 
ne  dist  :  «  Cette  belle  princesse  ne  se  peut  rendre  encor,  tant 
«  elle  est  belle;  et  est  bien  aisé  à  juger  que  ce  beau  visage 
«  couvre  et  cache  d’autres  grandes  beautez  et  parties  en  elle 
«  que  nous  ne  voyons  point  ;  tout  ainsi  qu’à  voir  le  beau  et  su- 
«  perbe  front  d’nn  beau  bastiment,  il  est  à  juger  qu’au  dedans  il 
«  y  a  de  belles  chambres,  anti-chambres,  garde-robbes,  beaux 
«  recoins  et  cabinets.  »  Eu  tant  de  lieux  encor  a-t-elle  fait  pa- 
roistre  sa  beauté  depuis  peu,  et  en  son  arrière-saison,  et  mesme 
en  Espagne  aux  nopces  de  M.  et  madame  de  Savoye,  que  l’admi¬ 
ration  d’elle  et  de  sa  beauté,  et  de  ses  vertus,  y  en  demeurera 
gravée  pour  tout  jamais.  Si  les  aisles  de  ma  plume  estaient  assez 
fortes  et  amples  pour  la  porter  dedans  le  ciel,  je  le  ferois  ;  mais 
elles  sont  trop  foibles,  si  en  parleray-je  encore  ailleurs;  tant  il 
y  a  que  c’a  esté  une  très-belle  femme  en  son  printemps,  son  esté 
et  son  automne,  et  son  hyver  encore,  quoy  qu’elle  ait  eu  grande 
quantité  d’ennuys  et  d’enfants.  Qui  pis  est,  les  Italiens,  mépri¬ 
sants  une  femme  qui  a  eu  plusieurs  enfants,  l’appellent  scrofa, 
qui  est  à  dire  une  truye,  mais  celles  qui  en  produisent  de  beaux, 
braves  et  généreux,  comme  cette  princesse  a  fait,  sont  à  louer., 
et  sont  indignes  de  ce  nom,  mais  de  celuy  des  benistes  de  Dieu. 
Je  puis  faire  cette  exclamation  :  Quelle  mondaine  et  merveilleuse 
inconstance,  que  la  chose  qui  est  la  plus  legere  et  inconstante 


fl)  De  euhinus,  diminutif  de  euhus,  comme  qui  diroit  à  quatre  pointes  ou 
bosses. 

(2)  Il  n’importe  pas  que  la  cloche  ait  quelque  défaut,  pourvu  que  son  bat¬ 
tant  soit  bon. 

fait  la  résistance  au  temps,  qu’est  la  belle  femme!  Ce  n’est  pas 
moy  qui  le  dit;  j’en  serois  bien  marry,  car  j'estime  fort  la  con¬ 
stance  d'aucunes  femmes,  et  toutes  ne  sont  inconstantes  :  c’est 
d'un  autre  de  qui  je  tiens  cette  exclamation.  J’alléguerois  encore 
volontiers  des  dames  esirangeres,  aussi  bien  que  de  nos  Fran- 
çoises,  belles  en  leur  automne  et  hyver,  mais  pour  ce  coup  je 
ne  mettray  en  ce  rang  que  deux.  L’une,  la  reyne  Elisabeth  d’An¬ 
gleterre  qui  régné  aujourd’huy,  qu’on  m’a  dit  estre  encor  aussi 
belle  que  jamais.  Que  si  elle  est  telle,  je  la  tiens,  pour  une  belle 
princesse  ;  car  je  l’ay  veuë  en  son  esté  et  en  son  automne  :  quant 
à  son  hyver,  elle  y  approche  fort  ;  si  elle  n'y  est  ;  car  il  y  a  long¬ 
temps  que  je  ne  l’ay  veuë.  La  première  fois  que  je  la  vis,  je  sçay 
l'aage  qu’on  luy  donnoit  alors.  Je  crois  que  ce  qui  l’a  maintenuë 
si  long-temps  en  sa  beauté,  c’est  qu’elle  n’a  jamais  esté  mariée, 
ny  a  supporté  le  faix  du  mariage,  qui  est  fort  onéreux,  et 
mesmes  quand  l’on  porte  plusieurs  enfants.  Cette  reyne  est  à 
loiier  en  toutes  sortes  de  loüanges,  n’estoit  la  mort  de  cette 
brave,  belle  et  rare  reyne  d’Ecosse,  qui  a  fort  souillé  ses  vertus. 
L’autre  princesse  et  dame  estrangere  est  madame  la  marquise 
de  Gouast,  donne  Marie  d’Arragon,  laquelle  j’ay  veue  une  très- 
belle  dame  sur  sa  derniere  saison  ;  et  je  vous  le  vais  dire  par  un 
discours  que  j’abregeray  le  plus  que  je  pourray.  Lors  que  le  roy 
Henry  mourut,  un  mois  après  mourut  le  pape  Paul  quatriesme, 
Carafl’e,  et  pour  l’élection  d’un  nouveau  fallut  que  tous  les  car¬ 
dinaux  s’assemblassent.  Entr'autres  partit  de  France  le  cardi¬ 
nal  de  Guise,  et  alla  à  Rome  par  mer  avec  les  galeres  du  Roy, 
desquelles  estoit  général  M.  le  grand-prieur  de  France,  frère  du¬ 
dit  cardinal,  lequel,  comme  bon  frère,  le  conduisit  avec  seize 
galleres;  et  firent  si  bonne  diligence  et  avec  si  bon  vent  en 
poupe,  qu’ils  arrivèrent  en  deux  jours  et  deux  nuicts  à  Civita- 
Veccliia,  et  de-là  à  Rome  ;  où  estant,  M.  le  grand-prieur  voyant 
qu’on  n’estoit  pas  encor  prest  de  faire  nouvelle  élection  (comme 
(le  vray  elle  demeura  trois  mois  à  faire),  et  par  conséquent  son 
frère  ne  pouvoit  retourner,  et  que  ses  galleres  ne  faisaient 
rien  au  port,  il  s’advisa  d’aller  jusques  à  Naples  voir  la  ville  et 
y  passer  son  temps.  A  son  arrivée  donc,  le  vice-roy,  qui  estoit 
lors  le  duc  d’.Alcala,  le  receut  comme  si  ce  fust  esté  un  roy  ; 
mais  avant  que  d’y  arriver  salua  la  ville  d’une  fort  belle  salüe 
qui  dura  long-temps,  et  la  mesme  luy  fut  rendue  de  la  ville  et 
des  cbasteaux,  qu’on  eust  dit  que  le  ciel  tonnoit  estrangement 
durant  cette  salüe  ;  et  tenant  ses  galleres  en  batailles  et  en  loly, 

el  a.ssezloin,  il  envoya  dans  un  esquif  M.  de  l’Eslrange,  de  Lan¬ 
guedoc,  fort  habile  et  honneste  gentilhomme,  qui  parloit  fort 
bien,  vers  le  vice-roy,  pour  ne  luy  donner  l’allarme,  et  lui  de¬ 
mander  permission  (encore  que  nous  fussions  en  bonne  paix, 
mais  pourtant  nous  ne  venions  que  de  frais  de  la  guerre)  d’en¬ 
trer  dans  le  port  pour  voir  la  ville  et  visiter  les  sépulchres  de 
.ses  prédécesseurs  qui  estaient  là  enterrez,  et  leur  jetter  de  l’eau 
beniste  et  prier  Dieu  sur  eux.  Le  vice-roy  l’accorda  très-libre¬ 
ment.  M.  le  grand-prieur  donc  s’advança  et  recommença  la  salue 
aussi  belle  et  aussi  furieuse  que  devant,  tant  des  canons  de  cour- 
cie  des  seize  galleres,  que  des  autres  pièces  et  d’harquebusades, 
tellement  que  tout  estoit  en  feu;  et  puis  entra  dans  le  mole  fort 
superbement,  avec  plus  d’estendarts,  de  banderolles,  de  flam¬ 
bants  de  taffetas  cramoisi,  et  la  sienne  de  dartias,  et  tous  les  for¬ 
çats  vestus  de  velours  cramoisi,  et  les  soldats  de  sa  garde  de 
mesme,  avec  mandilles  couvertes  de  passement  d’argent,  des¬ 
quels  estoit  capitaine  le  capitaine  Geoffroy,  Provençal,  brave  et 
vaillant  capitaine  :  et  bien  que  l'on  trouvast  nos  galleres  fran¬ 
çaises  très-belles,  lestes  et  bien  espalverades,  et  sur-tout  la 
Réaile,  à  laquelle  n’y  avoit  rien  à  redire;  car  ce  prince  estoit  en 
tout  très-magnifique  et  libéral.  Estant  donc  entré  dans  le  monde 
en  un  si  bel  arroy,  il  prit  terre,  et  tous  nous  autres  avec  luy, 
où  le  vice-roy  avoit  commandé  de  tenir  prests  des  chevaux  et 
des  coches  pour  nous  recueillir  et  nous  conduire  en  la  ville, 
comme  de  vray  nous  y  trouvasmes  cent  chevaux,  coursiers,  ge¬ 
nêts,  chevaux  d’Espagne,  barbes  et  autres,  les  uns  plus  beaux 
que  les  autres,  avec  des  housses  de  velours  toutes  en  broderies, 
les  unes  d’or,  les  autres  d’argent.  Qui  vouloit  montait  à  cheval, 
montait  qui  en  coche  vouloit,  car  il  y  en  avoit  une  vingtaine 
des  plus  belles  et  riches  et  des  mieux  attelées,  et  traisnées  par 
des  coursiers  des  plus  beaux  qu’on  eust  sceu  voir.  Là  se  trou¬ 
vèrent  aussi  force  grands  princes  et  seigneurs,  tant  du  régné 
qu’espagnols,  qui  receurent  M.  le  grand-prieur,  de  la  part  du 
vice-roy,  Irès-honnorablement.  Il  monta  sur  un  cheval  d’Es¬ 
pagne,  le  plus  beau  que  j’aye  veu  il  a  long-temps,  que  depuis 
le  vice-roy  luy  donna,  et  se  manioit  très-bien,  et  faisoit  de  très- 
belles  courbettes,  ainsi  qu’on  parloit  de  ce  temps.  Luy,  qui  es¬ 
toit  un  très- bon  homme  de  cheval,  et  aussi  bon  que  de  mer,  il  le 
fit  très-beau  voir  là-dessus;  et  il  le  faisoit  très-bien  valloir  et 
aller,  et  de  fort  bonne  grâce,  car  il  estoit  l’un  des  plus  beaux 
princes  qui  fust  de  ce  temps-là  et  des  plus  agréables,  des  plus 

accomplis,  et  de  fort  haute  et  belle  taille  et  bien  dénoüée  ;  ce 
qui  n’advient  guieres  à  ces  grands  hommes.  Ainsi  il  fut  conduit 
par  tous  ces  seigneurs  et  tant  d’autres  gentilshommes  chez  le 
vice-roy,  lequel  l’altendoit ,  et  luy  fit  tous  les  honneurs  du 
monde,  et  logea  en  son  palais,  et  le  festoya  fort  sumptueuse- 
ment,  et  luy  et  sa  troupe  :  il  lè  pouvoit  bien  faire,  car  il  luy 
gaigna  vingt  mille  escus  à  ce  voyage. 

Nous  pouvions  bien  estre  avec  lui  deux  cents  gentilshommes, 
que  capitaines  des  galleres  et  autres;  nous  fusmes  logés  chez  la 
pluspart  des  grands  seigneurs  de  la  ville,  et  très-magnifique¬ 
ment.  Dès  le  matin,  sortant  de  nos  chambres,  nous  rencontrions 
des  estaffiers  si  bien  créez  qui  se  venoient  présenter  aussi-lost 
et  demander  ce  que  nous  voulions  faire  et  où  voulions  aller  et 
pourmener,  et  si  nous  voulions  chevaux  ou  coches.  Soudain, 
aussi-tost  nostre  volonté  dite  aussi-tost  accomplie,  et  alloient 
quérir  les  montures  que  voulions,  si  belles,  si  riches  et  si  su¬ 
perbes,  qu’un  roy  s’en  fust  contenté;  et  puis  accommencions  et 
accomplissions  nostre  journée  ainsi  qu’il  plaisoil  à  chacun.  Enfin 
nous  n’estions  guieres  gastez  d’avoir  faute  de  plaisirs  et  délices 
en  cette  ville  :  ne  faut  dire  qu'il  n’y  en  eust,  car  je  n’ai  jamais 
veu  ville  qui  en  fust  plus  remplie  en  toute  sorte.  11  n’y  manque 
que  la  familière,  libre  et  franche  conversation  d’avec  les  dames 
d’honneur  et  réputation,  car  d'autres  il  y  en  a  assez  :  à  quoi 
pour  ce  coup  sceut  très-bien  remédier  madame  la  marquise  de 
Gouast,  pour  l’amour  de  laquelle  ce  discours  se  fait;  car,  toute 
courtoise  et  pleine  de  toute  honnesteté,  et  pour  la  grandeur  de 
sa  maison,  ayant  ouy  renommer  M.  le  grand-prieur  des  perfec¬ 
tions  qui  estoient  en  luy,  et  l’ayant  veu  passer  par  la  ville  à 
cheval  et  recogneu,  comme  de  grand  à  grand,  cela  est  deu  com¬ 
munément,  elle  qui  estoit  toute  grande  en  tout,  l’envoya  visiter 
un  jour  par  un  gentilhomme  fort  honneste  et  bien  créé,  qt  lui 
manda  que,  si  son  sexe  et  la  coustume  du  pays  lui  eussent  per¬ 
mis  de  le  visiter,  volontiers  elle  y  fust  venue  fort  librement  pour 
luy  offrir  sa  puissance,  comme  avoient  fait  tous  les  grands  sei¬ 
gneurs  du  royaume;  mais  le  pria  de  prendre  ses  excuses  en  gré, 
en  luy  offrant  et  ses  maisons,  et  ses  chasteaux,  et  sa  puissance. 
M.  le  grand-prieur,  qui  estoit  la  mesme  courtoisie,  la  remercia 
fort  comme  il  devoit,  et  luy  manda  qu’il  luy  iroit  baiser  les 
mains  incontinent  après  disner;  à  quoi  il  ne  faillit  avec  sa  suite 
de  tous  nous  autres  qui  estions  avec  luy.  Nous  trouvasmes  la 
marquise  dans  sa  salle  avec  ses  deux  filles,  donne  Antonine,  et 

l’autre  donne  Hieronyme  ou  donne  Joanne  (je  ne  sçaurois  bien 
le  dire,  car  il  ne  m’en  souvient  plus),  avec  force  belles  dames 
et  damoiselles,  tant  bien  en  point  et  de  si  belle  et  bonne  grâce, 
que,  borsmis  nos  cours  de  France  et  d’Espagne,  volontiers  ail¬ 
leurs  n’ay-je  point  veu  plus  belle  troupe  de  dames.  Madame  la 
marquise  salua  îi  la  française  et  receut  M.  le  grand-prieur  avec 
un  très-grand  honneur  ;  et  luy  en  fit  de  mesmes,  encore  plus 
humble,  con  mas  gran  sossiego,  comme  dit  l’Espagnol.  Leurs 
devis  furent  pour  ce  coup  de  propos  communs.  Aucuns  de  nous 
autres,  qui  sçavions  parler  italien  et  espagnol,  accostâmes  les 
autres  dames,  que  nous  trouvasmes  fort  honnestes  et  gallantes, 
et  de  fort  bon  entretien.  Au  départir,  madame  la  marquise, 
ayant  sceu  de  M.  le  grand-prieur  le  séjour  d’un  quinze  jours 
qu'il  vouloit  faire-là,  lui  dit  :  «  Monsieur,  quand  vous  ne  saurez 
«  que  faire  et  qu’aurez  faute  de  passetemps,  lorsqu’il  vous  plaira 
«  venir  céans  vous  me  ferez  beaucoup  d’honneur,  et  y  serez  le 
«  très-bien  venu  comme  en  la  maison  de  madame  vostre  mère  ; 
«  vous  priant  de  disposer  de  cette-cy  de  mesme  et  ainsi  que  de 
«  la  sienne,  et  y  faire  ny  plus  ny  moins.  J’ay  ce  bonheur  d’estre 
a  aimée  et  visitée  d’honnestes  et  belles  dames  de  ce  royaume  et 
«  de  cette  ville,  autant  que  dame  qui  soit;  et  d’autant  que  vos- 
«  tre  jeunesse  et  vertu  porte  que  vous  aimez  la  conversation  des 
«  honnestes  dames,  je  les  prieray  de  se  rendre  icy  plus  souvent 
«  que  de  coustume,  pour  vous  tenir  compagnie  et  à  toute  cette 
«  belle  noblesse  qui  est  avec  vous.  Voilà  mes  deux  filles,  aux- 
«  quelles  je  cornmanderay,  encores  qu’elles  ne  soient  si  accom- 
«  plies  qu’on  diroit  bien,  de  vous  tenir  compagnie  à  la  française, 
«  comme  de  rire,  danser,  joüer,  causer  librement,  et  modeste- 
«  ment,  honnestement,  coinme  vous  faites  à  la  Cour  de  France, 
«  à  quoy  je  m’offrirois  volontiers  ;  mais  il  fascheroit  fort  à  un 
«  prince  jeune,  beau  ethonneste  comme  vous  estes,  d’entretenir 
«  une  vieille  surannée,  fascheuse  et  peu  aimable  comme  moy  ; 
«  car  volontiers  vieillesse  et  jeunesse  ne  s’accordent  guieres 
«  bien  ensemble.  » 

M.  le  grand-prieur  luy  releva  aussi-tosf  ces  mots,  en  luy  fai¬ 
sant  entendre  que  la  vieillesse  n’avoit  rien  gaigné  sur  elle,  et 
que  mal-aisément  il  ne  passeroit  pas  celuy-là,  et  que  son  au¬ 
tomne  surpassoit  tous  les  printemps  et  estez  qui  esloient  en  cette 
salle.  Comme  de  vray,  elle  se  monstroit  encor  une  très-belle 
dame  et  fort  aimable,  voire  plus  que  ses  deux  filles,  toutes  belles 
et  jeunes  qu’elles  estoient  ;  si  avoit-elle  bien  alors  près  de 

soixante  bonnes  années.  Ces  deux  petits  mots  que  M.  le  grand- 
prieur  donna  à  madame  la  marquise  luy  plurent  fort,  selon  que 
nous  pusmes  cognoistre  à  son  xisage  riant,  à  sa  parole  et  à  sa 
façon.  Nous  partismes  de-là  extresmement  bien  édifiés  de  cette 
belle  dame  et  surtout  M.  le  grand-prieur,  qui  en  fust  aussi-tost 
espris,  ainsi  qu’il  nous  le  dit.  Il  ne  faut  donc  douter  si  cette 
belle  dame  et  honneste,  et  sa  belle  troupe  de  dames,  convia 
M.  le  grand-prieur  tous  les  jours  d'aller  à  son  logis;  car  si  on 
n’y  alloit  l’après-dinée  on  y  alloit  le  soir.  M.  le  grand-prieur 
prit  pour  sa  maistresse  sa  fille  aisnée ,  encore  qu’il  aimast 
mieux  la  mère;  mais  ce  fut  per  adumbrar  la  cosa  (I). 

Il  se  fit  force  courements  de  bague,  où  M.  le  grand-prieur 
emporta  le  prix,  force  ballets  et  danses.  Bref,  cette  belle  com¬ 
pagnie  fut  cause  que,  luy  ne  pensant  séjourner  que  quinze  jours, 
nous  y  fusmes  pour  nos  six  sepmaines,  sans  nous  y  fascher  nul¬ 
lement,  car  nous  y  avions  nous  autres  aussi  bien  fait  des  mais- 
tresses  comme  nostre  général.  Encore  y  eussions  demeuré  da¬ 
vantage,  sans  qu'un  courrier  vint  du  Boy  son  maistre,  qui  lui 
porta  nouvelles  de  la  guerre  eslevée  en  Escosse  ;  et  pour  ce 
falloit  mener  et  faire  passer  ses  galleres  de  levant  en  ponant,  qui 
pourtant  ne  passèrent  de  huict  mois  après.  Ce  fut  à  ce  départir 
de  ces  plaisirs  délicieux,  et  de  laisser  la  bonne  et  gentille  ville 
de  Naples  :  et  ne  fut  à  M.  nostre  général  et  à  tous  nous  autres 
sans  grandes  tristesses  et  regrets,  mais  nous  faschant  fort  de 
quitter  un  lieu  où  nous  nous  trouvions  si  bien. 

Au  bout  de  six  ans,  ou  plus,  nous  allasines  au  secours  de 
Malte.  Moy  estant  à  Naples,  je  m’emiuis  si  madite  dame  la  mar¬ 
quise  estoit  encor  vivante  ;  on  me  dit  qu’ouy,  et  qu’elle  estoit 
en  la  ville.  Soudain  je  ne  faillis  de  l’aller  voir,  et  fus  aussi-tost 
recogneu  par  un  vieux  maistre  d’hostel  de  céans,  qui  l’alla  dire 
à  madite  dame  que  je  luy  voulois  baiser  les  mains.  Elle,  qui  se 
ressouvint  de  mon  nom  de  Bourdeille,  me  fit  monter  en  sa 
chambre  et  la  voir,  .le  la  trouvay  qui  gardoit  le  lict,  à  cause  d’un 
petit  feu  voilage  qu'elle  avoit  d’un  coslé  de  joué.  Elle  me  fit,  je 
vous  jure,  une  très-bonne  cbere  ;  je  ne  la  trouvay  que  fort  peu 
changée,  et  encore  si  belle,  qu’elle  eust  bien  fait  commettre  un 
péché  mortel,  fust  de  fait  ou  de  volonté.  Elle  s’enquit  fort  à 
moy  des  nouvelles  de  M.  le  grand-prieur,  et  d'affection  ,  et 
comme  il  estoit  mort,  et  qu’on  lui  avoit  dit  ([u’il  avoit  esté  em- 

poisonné,  maudissant  cent  fois  le  malheureux  qui  avoit  fait  le 
coup.  Je  luy  dis  que  non,  et  qu’elle  olast  cela  de  sa  fantaisie, 
et  qu’il  estoit  mort  d’un  purisy  faux  et  sourd  qu’il  avoit  gaigné 
à  la  bataille  de  Dreux,  où  il  avoit  combattu  comme  un  César 
tout  le  jour  ;  et  le  soir  à  la  dernière  charge,  s’estant  fort  échauffé 
au  combat,  et  suant,  se  retirant  le  soir  qu'il  geloit  à  pierre 
fendre,  se  morfondit,  et  se  couva  sa  maladie,  dont  il  mourut 
un  mois  ou  six  semaines  après.  Elle  monstroit,  par  sa  parole  et 
sa  façon,  de  le  regretter  fort  :  et  notez  que,  deux  ou  trois  ans 
auparavant,  il  avoit  envoyé  deux  galleres  en  cours  sous  la 
charge  du  capitaine  Beaulieu,  l’un  de  ses  lieutenants  de  galleres. 
Il  avoit  pris  la  bandiere  de  la  reyne  d’Escosse,  qu’on  n’avoit 
jamais  veue  vers  les  mers  de  levant,  ny  cogneuë,  dont  on  estoit 
fort  esbahy  ;  car,  de  prendre  celle  de  France,  n’en  falloit  point 
parler,  pour  l’alliance  entre  le  Turc. 

M.  le  grand-prieur  avoit  donné  charge  au  dit  capitaine  Beau- 
lieu  (le  prendre  terre  à  Naples,  et  de  visiter  de  sa  part  madame 
la  marquise  et  ses  filles,  auxquelles  trois  il  envoyoit  force  pré¬ 
sents  de  toutes  les  petites  singularitez  qui  estoient  lors  à  la  Cour 
et  au  palais,  à  Paris  et  en  France;  car  ledit  sieur  grand- prieur 
estoit  la  libéralité  et  magnificence  mesme  ;  à  quoy  ne  faillit  le 
capitaine  Beaulieu,  et  de  présenter  le  tout,  qui  fut  très-bien  re- 
ceu,  et  pour  ce  fut  récompensé  d’un  beau  présent.  Madame  la 
niarquise  se  ressentoit  si  fort  obligée  de  ce  présent,  et  de  la 
souvenance  qu’il  avoit  encor  d’elle,  qu’elle  me  le  réitéra  plu¬ 
sieurs  fois,  dont  elle  l’en  aima  encore  plus.  Pour  l’amour  de 
luy  elle  fit  encore  une  courtoisie  à  un  gentilhomme  gascon,  qui 
estoit  lors  aux  galleres  de  M.  le  grand-prieur,  lequel,  quand 
nous  partismes,  demeura  dans  la  ville,  malade  jusqu’à  la  mort. 
La  fortune  fut  si  bonne  pour  luy,  que,  s’addressant  à  la  dite 
dame  en  son  adversité,  elle  le  fit  si  bien  secourir  qu’il  eschappa, 
et  le  prit  en  sa  maison,  et  s’en  servit,  que,  venant  à  vacquer  une 
capitainerie  en  un  de  ses  chasteaux,  elle  la  luy  donna,  et  luy 
fit  espouser  une  femme  riche.  Aucuns  de  nous  autres  ne 
sceusmes  qu’estoit  devenu  le  gentilhomme,  et  le  pensions 
mort,  si  non  lors  que  nous  fismes  ce  voyage  de  Malte  il  se 
trouva  un  gentilhomme  qui  estoit  cadet  de  celuy  dont  j’ay 
parlé,  qui  un  jour,  sans  y  penser,  parlant  à  moy  de  la  princi¬ 
pale  occasion  de  son  voyage  qui  estoit  pour  chercher  nouvelles 
d’un  sien  frère  qui  avoit  esté  à  M.  le  grand-prieur,  et  estoit 
resté  malade  à  Naples  il  y  avoit  plus  de  six  ans,  et  que  depuis 

il  n’en  avoit  jamais  sceu  nouvelles,  il  m’en  alla  souvenir,  et  de¬ 
puis  m’enquis  de  ses  nouvelles  aux  gens  de  madame  la  mar¬ 
quise,  qui  m’en  contèrent,  et  de  sa  bonne  fortune  :  soudain  je 
le  rapportay  à  son  cadet,  qui  m’en  remercia  fort,  et  vint  avec 
moi  chez  ma  dite  dame  qui  en  prit  encor  plus  de  langue,  et 
l’alla  voir  où  il  estoit. 

Voilà  une  belle  obligation  pour  une  souvenance  d’amitié 
qu’elle  avoit  encore,  comme  j’ay  dit;  car  elle  m’en  fit  encore 
meilleure  chere,  et  m’entretint  fort  du  bon  temps  passé,  et  de 
force  autres  choses  qui  faisoient  trouver  sa  compagnie  très-belle 
et  très-aimable  ;  car  elle  estoit  de  très-beau  et  bon  devis,  et  très- 
bien  parlante.  Elle  me  pria  cent  fois  ne  prendre  autre  logis  ny 
repas  que  le  sien,  mais  je  ne  le  voulus  jamais,  n’ayant  esté  mon 
naturel  d’estre  importun  ny  coquin.  Je  l’allois  voir  tous  les  jours, 
pour  sept  ou  huict  jours  que  nous  demeurasmes,  et  y  estois  très- 
bien  venu,  et  sa  chambre  m’estoit  toujours  ouverte  sans  diffi¬ 
culté.  Quand  je  luy  dis  adieu,  elle  me  donna  des  lettres  de  fa¬ 
veur  à  son  fils  M.  le  marquis  de  Pescaire,  général  pour  lors  en 
l’armée  espagnole  :  outre  ce,  elle  me  fit  promettre  qu’au  retour 
je  passerois  pour  la  revoir,  et  de  ne  prendre  autre  logis  que  le 
sien.  Le  malheur  fut  tant  pour  moy,  que  les  galleres  qui  nous 
tournèrent  ne  nous  mirent  à  terre  qu’à  Terracine,  d’où  nous  al- 
lasmes  à  Rome,  et  ne  pus  tourner  en  arriéré  ;  et  aussi  que  je 
m’en  voulois  aller  à  la  guerre  d’Hongrie;  mais,  estans  à  Venise, 
nous  sceusmes  la  mort  du  grand  Soliman.  Ce  fut-là  où  je  mau¬ 
dis  cent  fois  mon  malheur  que  je  ne  fusse  retourné  aussi  bien  à 
Naples,  où  j’eusse  bien  passé  mon  temps,  et  possible,  par  le 
moyen  de  ma  dite  dame  la  marquise,  j’y  eusse  rencontré  une 
bonne  fortune,  fust  par  mariage  ou  autrement;  car  elle  me  fai¬ 
sait  ce  bien  de  m’aimer.  Je  croy  que  ma  malheureuse  destinée 
ne  le  voulut,  et  me  voulut  encore  ramener  en  France  pour  y  es- 
tre  à  jamais  malheureux,  et  où  jamais  la  bonne  fortune  ne  m’a 
monstré  bon  visage,  si-non  par  apparence  et  beau  semblant; 
d’estre  estimé  gallant  homme  de  bien  et  d’honneur  prou,  mais  des 
moyens  et  des  grades  point,  comme  aucuns  de  mes  compagnons, 
voire  d’autres  plus  bas,  lesquels  j’ay  veu  qu’ils  se  fussent  esti¬ 
mez  heureux  que  j’eusse  parlé  à  eux  dans  une  Cour,  dans  une 
chambre  de  roy  ou  de  reyne,  ou  une  salle,  encore  à  costé  ou  sur 
l’espaule,  qu’aujourd’huy  je  les  vois  advancés  comme  potirons, 
et  fort  aggrandis,  bien  que  je  n’aye  affaire  d’eux  et  ne  les  tienne 
plus  grands  que  moy,  ny  que  je  leur  voulusse  déférer  en  rien  de 

la  longueur  d’un  ongle.  Or  bien  pour  moy  je  peux  en  cela  pra¬ 
tiquer  le  proverbe  que  nostre  rédempteur  .lésus-Christ  a  prolTéré 
de  sa  propre  bouche,  que  nul  ne  peut  cslrc  prophète  en  son 
pays.  Possible,  si  j’eusse  servi  des  princes  estrangers,  aussi  bien 
que  les  miens,  et  cherché  l’advenlure  parmy  eux  comme  j’ay  fait 
parmy  les  nostres,  je  serois  maintenant  plus  chargé  de  biens  et 
dignitez  que  ne  suis  de  douleurs  et  d’années.  Patience  ;  si  ma 
parque  m’a  ainsi  filé,  je  la  maudis;  s’il  tient  à  mes  princes,  je 
les  donne  à  tous  les  diables,  s’ils  n’y  sont. 

Voilà  mon  conte  achevé  de  cette  honnorable  dame.  Elle  est 
morte  en  une  très-grande  réputation  d’avoir  esté  une  très-belle 
et  honneste  dame,  et  d’avoir  laissé  après  elle  une  belle  et  géné¬ 
reuse  lignée,  comme  M.  le  marquis  son  aisné,  don  Juan,  don 
Carlos,  don  Cesare  d’Avalos,  que  j’ay  tous  veus  et  desquels  j’en 
ay  parlé  ailleurs  :  les  filles  de  mesme  ont  ensuivy  les  frères. 

Or,  je  fais  fin  à  mon  principal  discours. 

DISCOURS  SIXIÈME. 


Sur  ce  que  les  belles  et  hounestes  dames  aiment  les  vaillants  hommes, 
et  les  braves  hommes  aiment  les  dames  courageuses. 


Il  ne  fut  jamais  que  les  belles  et  honnestes  dames  n’aimassent 
les  gens  braves  et  vaillants,  encore  que  de  leur  nature  elles 
soyent  poltrones  et  timides;  mais  la  vaillance  a  telle  vertu  à 
l’endroit  d'elles,  qu’elles  l’aiment.  Que  c’est  que  de  se  faire  ai¬ 
mer  de  son  contraice,  maugré  son  naturel!  Et,  qu’il  ne  soit 
vray,  Vénus,  qui  fut  jadis  la  déesse  de  beauté,  de  toute  gentil¬ 
lesse  et  honnesteté,  estant  à  mesme,  dans  les  deux  et  en  la  cour 
de  Jupiter,  pour  choisir  quelque  amoureux  gentil  et  beau,  et 
pour  faire  cocu  son  bon-homme  de  mary  Vulcain,  n’en  alla  au¬ 
cun  choisir  des  plus  mignons,  des  plus  fringants  ny  des  plus  fri¬ 
sés,  de  tant  qu’il  y  en  avoit,  mais  choisit  et  s’amouracha  du 
dieu  Mars,  dieu  des  armées  et  des  vaillances,  encore  qu’il  fust 
tout  sallaud,  tout  suant  de  la  guerre  d’où  il  venoit,  et  tout  noircy 
de  poussière  et  mal  propre  ce  qu’il  se  peut,  sentant  mieux  son 
soldat  de  guerre  que  son  mignon  de  Cour  ;  et,  qui  pis  est  encore, 
bien  souvent,  possible,  tout  sanglant,  revenant  des  batailles, 
couchoit-il  avec  elle  sans  autrement  se  nettoyer  et  parfumer. 

—  La  généreuse  belle  reyne  Pantasilée,  la  renommée  luy 
ayant  fait  à  sçavoir  les  valeurs  et  vaillance  du  preux  Hector,  et 
ses  merveilleux  faits  d’armes  qu’il  faisait  devant  Troye  sur  les 
Grecs,  au  seul  bruit  s’amouracha  de  luy  tant,  que,  par  un  désir 
d’avoir  d’un  si  vaillant  chevalier  des  enfants,  c’esl-à-dira  filles 
qui  succédassent  à  son  royaume,  s’en  alla  le  trouver  à  Troye,  et, 
le  voyant,  le  contemplant  et  l’admirant,  lit  tout  ce  qu’elle  peut 
pour  se  mettre  en  grâce  avec  luy,  non  moins  par  les  armes  qu’elle 
faisoit,  que  par  sa  beauté,  qui  estoit  très-rare;  et  jamais  Hector 
ne  faisoit  saillie  sur  ses  ennemis  qu’elle  ne  l’y  accompagnast,  et 
ne  se  meslast  aussi  avant  que  Hector  là  où  il  faisoit  le  plus  chaud; 
si  que  l’on  dit  que  plusieurs  fois,  faisant  de  si  grandes  proües- 
ses,  elle  en  faisoit  esmerveiller  Hector,  tellement  qu’il  s’arres- 
toit  tout  court  comme  ravy  souvent  au  milieu  des  combats  les 

plus  forts,  et  se  mettoit  un  peu  à  l'escart  pour  voir  et  contem¬ 
pler  mieux  à  son  aise  cette  brave  reyne  à  faire  de  si  beaux 
coups.  De-là  en  avant  il  est  à  penser  au  monde  ce  qu’ils  firent 
de  leurs  amours,  et  s’ils  les  mirent  à  exécution  :  le  jugement  en 
peut  estre  bientost  donné-,  mais  tant  y  a  que  leur  plaisir  ne 
peut  pas  durer  longuement;  car  elle,  pour  mieux  complaire  à 
son  amoureux,  se  précipitoit  si  ordinairement  aux  hasards, 
qu’elle  fut  tuée  à  la  fin  parmi  la  plus  forte  et  plus  cruelle  mes- 
lée.  Aucuns  disent  pourtant  qu’elle  ne  vid  pas  Hector,  et  qu’il 
estoit  mort  devant  qu’elle  arrivast,  dont  arrivant  et  sçachant  la 
mort,  entra  en  un  si  grand  dépit  et  tristesse,  pour  avoir  perdu 
le  bien  de  sa  veuë,  qu’elle  avoit  tant  désiré  et  pourchassé  de  si 
loingtain  pays,  qu’elle  s’alla  perdre  volontairement  dans  les  plus 
sanglantes  batailles,  et  mourut,  ne  voulant  plus  vivre  puisqu’elle 
n’avoit  peu  voir  l’objet  valeureux  qu’elle  avoit  le  mieux  choisi 
et  plus  aimé.  De  mesmes  en  fit  ’Tallestride,  autre  reyne  des 
Amazones,  laquelle  traversa  un  grand  pays,  et  fit  je  ne  sça  y  com¬ 
bien  de  lieues  pour  aller  trouver  Alexandre  le  Grand,  luy  de¬ 
mandant  par  mercy ,  ou  à  la  pareille,  de  ce  bon  temps  que  l’on  fai- 
soit,  etle  donnoit-on  pour  la  pareille;  coucha  avec  luy  pour  avoir 
de  la  lignée  d’un  si  grand  et  généreux  sang,  l’ayant  ouy  tant  esti¬ 
mer;  ce  que  volontiers  Alexandre  luy  accorda;  mais  biengastéet 
desgousté  s’il  eust  fait  autrement,  car  la  dite  reyne  estoit  bien 
aussi  belle  que  vaillante.  Quinte  Curce,  Oroze  et  Justin  l’asseu- 
rent,  et  quelle  vint  trouver  Alexandre  avec  trois  cents  dames 
à  sa  suite,  tant  bien  en  point  et  de  si  bonne  grâce,  portons  leurs 
armes,  que  rien  plus;  et  fit  ainsi  la  révérence  à  Alexandre,  qui 
la  recueillit  avec  un  très-grand  honneur,  et  demeura  l’espace  de 
treize  jours  et  treize  nuicts  avec  luy,  s’acommoda  du  tout  a  ses 
volontez  et  plaisirs,  luy  disant  pourtant  tousjours  que  si  elle  en 
avoit  une  fille,  quelle  la  garderoit  comme  un  très-précieux  tré¬ 
sor  :,si  elle  en  avoit  un  fils,  qu’elle  luy  envoyeroit,  pour  la  haine 
extreme  qu’elle  portoit  au  sexe  masculin,  en  matière  de  regner, 
et  avoir  aucun  commandement  parmy  elles,  selon  les  loix  intro¬ 
duites  en  leurs  compagnies  depuis  qu’elles  tuèrent  leurs  marys. 
Ne  faut  douter  là-dessus  que  les  autres  dames  et  sous-dames 
n’en  firent  de  mesme  et  ne  se  firent  couvrir  aux  autres  capitai¬ 
nes  et  gendarmes  du  dit  Alexandre;  car,  en  cela,  il  falloit  faire 
comme  la  dame. 

La  belle  vierge  Camille,  belle  et  généreuse,  et  qui  servoit  si 
fidellement  Diane,  sa  maistresse,  parmy  les  forests  et  les  bois,  en 

ses  chasses,  ayant  senty  le  vent  de  la  vaillance  de  Turnus,  et 
qu’il  avoit  à  faire  avec  un  vaillant  homme  aussi,  qui  estoit 
Enée,  et  qui  luy  donnoit  de  la  peine,  choisit  son  i)arti,  et  le  vint 
trouver  seulement  avec  trois -fort  honnestes  et  belles  dames  de 
ses  compagnes,  qu’elle  avoit  esleu  pour  ses  grandes  amies  et  fidè¬ 
les  confidentes,  et  tribades  pensez,  et  pour  friquarelle  ;  et  pour 
l’honneur  en  tous  lieux  s'en  servoit,  comme  dit  Virgile  en  ses 
Æneïdes,  et  s’appeloit  l’une  Armie  la  vierge  et  la  vaillante,  et 
l’autre  lulle,  et  la  troisiesme  Tarpée,  qui  sçavoit  bien  bransler 
la  pique  et  le  dard,  en  deux  façons  diverses  pensez,  et  toutes 
trois  filles  d'Italie.  Camille  donc  vint  ainsi  avec  sa  belle  petite 
bande  (aussi  dit-on  petit  et  beau  et  bon)  trouver  Turnus,  avec 
lequel  elle  fit  de  très-belles  armes,  et  s’advança  si  souvent  et  se 
mesla  parmy  les  vaillants  Troyens,  qu’elle  fut  tuée,  avec  très- 
grand  regret  de  Turnus,  qui  l'honnoroit  beaucoup,  tant  pour  sa 
beauté  que  pour  son  bon  secours.  Ainsi  ces  dames  belles  et  cou¬ 
rageuses  alloient  rechercher  les  braves  et  vaillants,  les  secou- 
rans  en  leurs  guerres  et  combats.  Qui  mit  le  feu  d’amour  si 
ardent  dans  la  poitrine  de  la  pauvre  Didon,  si-non  la  vaillance 
qu’elle  sentit  en  son  Enéas,  si  nous  voulons  croire  Virgile?  Car, 
après  qu’elle  l’eut  prié  de  luy  raconter  les  guerres,  désolations 
et  destruction  de  Troye,  et  qu’il  l’en  eut  contenté,  à  son  grand 
regret  pourtant  pour  renouveller  telles  douleurs,  et  qu’en  son 
discours  il  n’oublioit  pas  ses  vaillantises,  et  les  ayant  Didon 
très-bien  remarquées  et  considérées  en  soy,  lorsqu’elle  commença 
à  déclarer  à  sa  sœur  Anne  son  amour,  les  plus  prégnantes  et 
principales  paroles  qu’elle  luy  dit,  furent  :  «  Hà  !  ma  sœur, 
«  quel  hoste  est  cettuy-cy  qui  est  venu  chez  moy  !  la  belle  façon 
«  qu’il  a,  et  combien  se  monstre-t-il  en  grâce  d’estre  brave  et 
«  vaillant,  soit  en  armes  et  en  courage  !  et  croy  fermement  qu’il 
«  est  extraict  de  quelque  race  des  dieux;  car  les  cœurs  villains 
«  sont  couards  de  nature.  »  Telles  furent  ses  paroles.  Et  croy 
qu’elle  se  mit  à  l’aimer,  tant  aussi  parce  qu’elle  estoit  brave  et 
généreuse,  et  que  son  instinct  la  poussoit  d’aimer  son  semblable, 
aussi  pour  s’en  aider  et  servir  en  cas  de  nécessité.  Mais  le  mal¬ 
heureux  la  trompa  et  l’abandonna  misérablement;  ce  qu’il  ne 
devoit  faire  b  cette  honneste  dame  qui  luy  avoit  donné  son  cœur 
et  son  amour;  à  luy,  dis-je,  qui  estoit  un  estranger  et  un  for- 
banny  (1). 


(1)  Forbany. 


26 


302 


VIES  DES  DAMES  GALANTES. 

—  Bocace,  en  son  livre  des  Illustres  malheureux,  fait  un  conte 
d'une  duchesse  de  Furly,  nommée  Bomilde,  laquelle, ayant  perdu 
son  mary,  ses  terres  et  sou  bien,  que  Caucan,  roy  des  Avarois, 
luy  avoit  tout  pris,  et  réduite  à  se  retirer  avec  ses  enfants  dans 
son  chasteau  de  Furly,  là  où  il  l’assiégea.  Mais  un  jour  qu’il 
s’en  approchoit  pour  le  recognoislre,  Romilde,  qui  estoit  sur  le 
haut  d’une  tour,  le  vid,  et  se  mit  fort  à  le  contempler  et  longue¬ 
ment  ;  et  le  voyant  si  beau,  estant  à  la  fleur  de  son  aage,  monté 
sur  un  beau  cheval,  et  armé  d’un  harnois  très-superbe,  et  qu'il 
faisoit  tant  de  beaux  exploicts  d’armes,  et  ne  s’espargnoit  non 
plus  que  le  moindre  soldat  des  siens,  en  devint  incontinent  pas¬ 
sionnément  amoureuse  ;  et,  laissant  arrière  le  deuil  de  son  mary 
et  les  affaires  de  son  chasteau  et  de  son  siège,  luy  manda  par 
un  messager  que,  s’il  la  vouloit  prendre  en  mariage,  qu’elle  luy 
rendroit  la  place  dès  le  jour  que  les  nopces  seroient  célébrées. 
Le  roy  Caucan  la  prit  au  mot.  Le  jour  donc  compromis  venu, 
elle  s’habille  pompeusement  de  ses  plus  beaux  et  superbes 
habits  de  duchesse,  qui  la  rendirent  d’autant  plus  belle,  car 
elle  l’estoil  très-fort  ;  et  estant  venue  au  camp  du  Roy  pour 
consommer  le  mariage,  afin  qu’on  ne  le  pust  blasmer  qu’il  n’eust 
tenu  sa  foy,  se  mit  toute  ta  nuicl  à  contenter  la  duchesse 
eschauffée.  Puis  lendemain  au  matin,  estant  levé,  fit  appeler 
douze  soldats  avarois  des  siens,  qu’il  estimoit  les  plus  forts  et 
roides  compagnons,  et  mit  Romilde  entre  leurs  mains  pour 
en  faire  leur  plaisir  l’un  après  l’autre;  laquelle  repassèrent  tout 
une  nuict  tant  qu’ils  purent  :  et  le  jour  venu,  Caucan,  l’ayant  fait 
appeller,  luy  ayant  fait  forces  reproches  de  sa  lubricité  et  dit  force 
injures,  la  fit  empaler  par  sa  nature,  dont  elle  en  mourut.  Acte 
cruel  et  barbare  certes,  de  traitter  ainsi  une  si  belle  et  honneste 
dame,  au  lieu  de  la  reconnoistre,  la  récompenser  et  traitter  en 
toute  sorte  de  courtoisie,  pour  la  bonne  opinion  qu’elle  avoit  eue 
de  sa  générosité,  de  sa  valeur  et  de  son  noble  courage,  et  l’avoir 
pour  cela  aimé!  A  quoy  quelquefois  les  dames  doivent  bien  re¬ 
garder,  car  il  y  a  de  ces  vaillants  qui  ont  tant  accoustuiné  à 
tuer,  à  manier  et  à  battre  le  fer  si  rudement,  que  quelquefois 
il  leur  prend  des  humeurs  d’en  faire  de  mesme  sur  les  dames. 
Mais  tous  ne  sont  pas  de  ces  complexions  ;  car,  quand  quelques 
honnestes  dames  leur  font  cet  honneur  de  les  aimer  et  avoir  en 
bonne  opinion  de  leur  valeur,  laissent  dans  le  camp  leurs  furies 
et  leurs  rages,  et  dans  des  cours  et  dans  des  chambres  s’accom¬ 
modent  aux  douceurs  et  à  toutes  honnestetez  et  courtoisies. 

Bandel,  dans  ses  Hisloires  tragiques,  en  raconte  une,  qui  est  la 
plus  belle  que  j’aye  jamais  leu,  d'une  duchesse  de  Savoye,  la- 
(|uelle  un  jour,  en  sortant  de  sa  ville  do  Tliurin,  et  ayant  ouy 
une  pcllerine  espagnole,  qui  alloil  à  Lorette  pour  certain  veu, 
s’escrier  et  admirer  sa  beauté,  et  dire  tout  haut  que  si  une  belle 
et  parfaite  dame  estoit  mariée  avec  son  frere  le  seigneur  Men- 
dozze,  qui  estoit  si  beau,  si  brave  et  si  vaillant,  qu’il  se  pourrait 
bien  dire  partout  que  les  deux  plus  beaux  pairs  du  monde 
estoient  couplez  ensemble.  La  duchesse,  qui  entendoit  très-bien 
la  langue  espagnole,  ayant  en  soy  très-bien  engravés  et  remar¬ 
qués  ces  mots,  et  dans  son  ame  s’y  mil  aussi  à  en  graver  l’amour, 
si  bien  que  par  un  tel  bruit  elle  devint  tant  passionnéedu  seigneur 
de  Mendozze,  ([u’elle  ne  cessa  jamais  jusques  à  ce  qu’elle  eust 
projette  un  feint  pellerinage  à  Saint  Jacques,  pour  voir  son 
amoureux  si-tost  conceu  ;  et,  s’estant  acheminée  en  Espagne,  et 
pris  le  chemin  par  la  maison  du  seigneur  de  Mendozze,  eut 
temps  et  loisir  de  contenter  et  rassasier  sa  veué  de  l’objet  beau 
qu’elle  avoit  esleu  ;  car  la  sœur  du  seigneur  de  Mendozze,  qui 
accompagnoit  la  duchesse,  avoit  adverty  son  frère  d’une  telle 
et  si  noble  et  belle  venue  :  à  quoy  il  ne  faillit  d’aller  au  devant 
d’elle  bien  en  point,  monté  sur  un  beau  cheval  d’Espagne,  avec 
une  si  belle  grâce  que  la  duchesse  eut  occasion  de  se  contenter 
de  la  renommée  qui  luy  avoit  esté  rapportée,  et  l’admira  fort, 
tant  pour  sa  beauté  que  pour  sa  belle  façon,  qui  monstroit  à 
plein  la  vaillance  qui  estoit  en  luy,  qu’elle  estimoit  bien  autant 
(jue  les  autres  vertus  et  accomplissements  et  perfections;  présa¬ 
geant  dès  lors  qu’un  jour  elle  en  aurait  bien  affaire,  ainsi  que 
par  après  il  luy  servit  grandement  en  l’accusation  fausse  que  le 
comte  Pancalier  fit  contre  sa  chasteté.  Toutes  fois,  encore 
qu’elle  le  tint  brave  et  courageux  pour  les  armes,  si  fut-il  pour 
ce  coup  coüard  en  amours;  car  il  se  monstra  si  froid  et  respec¬ 
tueux  envers  elle,  qu’il  ne  luy  fit  nul  assaut  de  paroles  amou¬ 
reuses  ;  ce  qu’elle  aimoit  le  plus,  et  pourquoy  elle  avoit  entre¬ 
pris  son  voyage  ;  et,  pour  ce,  dépitée  d’un  tel  froid  respect  ou 
plustost  de  telles  coüardises  d’amours,  s’en  partit  le  lendemain 
d’avec  luy,  non  si  contente  qu'elle  eust  voulu.  Voilà  comment 
les  dames  quelquefois  aiment  bien  autant  les  hommes  hardis 
pour  l’amour  comme  pour  les  armes,  non  qu’elles  veuillent 
qu  ils  soient  efl'rontez  et  hardis,  impudents  et  sots,  comme  j’en 
ay  cogneu;  mais  il  faut  en  cela  qu’ils  tiennent  le  medium.  J’ay 
cogneu  plusieurs  qui  ont  perdu  beaucoup  de  bonnes  fortunes 

pour  tels  respects,  dont  j’en  ferois  de  bons  contes  si  je  ne  crai- 
gnois  m’esgarer  trop  de  mon  discours;  mais  j’espere  les  faire  à 
part  ;  si  diray-je  cettuy-cy.  J’ay  ouy  conter  d’autres  fois  d’une 
dame,  et  des  très-belles  du  monde,  laquelle,  ayant  de  mesme 
ouy  renommer  un  prince  pour  brave  et  vaillant,  et  qu’il  avoit 
desjà  en  son  jeune  aage  fait  et  parfait  de  grands  exploicts 
d’armes,  et  surtout  gaignées  deux  grandes  et  signalées  batailles 
contre  ses  ennemis  (1),  eut  grand  désir  de  le  voir,  et  pour  ce  fit 
un  voyage  dans  la  province  où  pour  lors  il  y  faisoit  séjour, 
sous  quelque  autre  prétexte  que  je  ne  diray  point.  Enfin  elle 
s’achemina;  mais  et  qu’est-il  impossible  à  un  brave  cœur 
amoureux?  Elle  le  void  et  contemple  à  son  aise,  car  il  vint  fort 
loing  au-devant  d’elle,  et  la  reçoit  avec  tous  les  honneurs  et 
respects  du  monde,  ainsi  qu’il  devoit  à  une  si  grande,  belle  et 
magnanime  princesse,  et  trop,  comme  dit  l’autre,  car  il  luy 
arriva  de  mesme  comme  au  seigneur  de  Mendozze  et  à  la  du¬ 
chesse  de  Savoye  ;  et  tels  respects  engendrerent  pareils  mescon- 
tentements  et  dépits,  si  bien  qu’elle  partit  d’avec  luy  non  si 
bien  satisfaite  comme  elle  y  estoit  venue.  Possible  qu’il  y  eust 
perdu  son  temps  et  qu’elle  n’eust  obéy  à  ses  volontez  ;  mais 
pourtant  l’essay  n’en  fust  esté  mauvais,  ains  fort  honorable,  et 
l’en  eust-on  estimé  davantage.  De  quoy  sert  donc  un  courage 
hardy  et  généreux,  s’il  ne  se  monstre  en  toutes  choses,  et 
mesmes  en  amours  comme  aux  armes,  puisque  armes  et  amours 
sont  compagnes,  marchent  ensemble  et  ont  une  mesme  sympa¬ 
thie  :  ainsi  que  dit  le  poëte,  tout  amant  est  gendarme,  et  Cupi- 
don  a  son  camp  et  ses  armes  aussi-bien  que  Mars.  M.  de  Ron¬ 
sard  en  a  fait  un  beau  sonnet  dans  ses  premières  amours. 

Or,  pour  tourner  encore  aux  curiositez  qu’ont  les  dames  de 
voir  et  aimer  les  gens  généreux  et  vaillants,  j’ay  ouy  raconter  à 
la  Reyne  d’Angleterre  Élisabeth,  qui  régné  aujourd’huy,  un 
jour,  elle  estant  à  table,  faisant  souper  avec  elle  M.  le  grand- 
prieur  de  France,  de  la  maison  de  Lorraine,  et  M.  d’Anville,  au¬ 
jourd’huy  M.  de  Montmorency  et  connestable,  parmy  ce  devis  de 
table  et  s’estant  mis  sur  les  louanges  du  feu  roy  Henry  deuxiesme, 
le  loua  fort  de  ce  qu’il  estoit  brave,  vaillant  et  généreux,  et,  en 
usant  de  ce  mot,  fort  martial,  et  qu’il  l’avoit  bien  monstré  en 
toutes  ses  actions;  et  que  pour  ce,  s’il  ne  fust  mort  si  tost,  elle 
avoit  résolu  de  l’aller  voir  en  son  royaume,  et  avoit  fait  accom- 


(1)  Le  duc  d’Anjou,  depuis  Henri  III. 

moder  et  apprester  ses  galeres  pour  passer  en  France  et  toucher 
entre  leurs  deux  mains  la  foy  el  leur  paix.  «  Enfin  c’estoit  une 
«  de  mes  envies  de  le  voir;  je  crois  qu’il  ne  m’en  eust  refusée, 

«  car,  disoit-elle,  mon  humeur  est  d’aimer  les  gens  vaillants,  et 
«  veux  mal  à  la  mort  d’avoir  ravy  un  si  brave  roy,  au  moins 
«  avant  que  je  ne  l’aye  veu.  »  Celte  mesme  reyne,  quelque  temps 
après,  ayant  ouy  tant  renommer  M.  de  Nemours  des  perfections 
et  valleurs  qui  estoient  en  luy,  fut  curieuse  d’en  demander  des 
nouvelles  à  feu  M.  de  Rendan,  lorsque  le  roy  François  second 
l’envoya  en  Escosse  faire  la  paix  devant  le  petit  lict  qui  estoit 
assiégé  ;  et  ainsi  qu’il  luy  en  eust  conté  bien  au  long,  et  toutes 
les  especes  de  ses  grandes  et  belles  vertus  et  vaillances,  M.  de 
Rendan,  qui  s’entendoit  en  amours  aussi  bien  qu’en  armes, 
cognent  en  elle  et  son  visage  quelque  estincelle  d’amour  ou  d’af¬ 
fection,  et  puis  en  ses  paroles  une  grande  envie  de  le  voir.  Par 
quoy,  ne  se  voulant  arrester  en  si  beau  chemin,  fit  tant  envers 
elle  de  sçavoir,  s’il  la  venoit  voir,  s’il  seroitle  bien  venu  el  re- 
ceu  ;  ce  qu’elle  l’en  asseura,  et  par  là  présuma  qu’ils  pourroient 
venir  en  mariage.  Estant  donc  de  retour  de  son  ambassade  à  la 
Cour,  en  fit  au  Roy  et  à  M.  de  Nemours  tout  le  discours;  à  quoy 
le  Roy  recommanda  et  persuada  à  M.  de  Nemours  d’y  entendre  : 
ce  qu’il  fit  avec  une  très-grande  joye,  s’il  pouvoit  parvenir  à 
un  si  beau  royaume  par  le  moyen  d’une  si  belle,  si  vertueuse  et 
honneste  Reyne.  Pour  fin,  les  fers  se  mirent  au  feu;  par  les 
beaux  moyens  que  le  Roy  luy  donna,  il  fit  de  fort  grands  pré¬ 
paratifs,  et  très-superbes  et  beaux  appareils,  tant  d’habillement, 
chevaux,  armes,  bref,  de  toutes  choses  exquises,  sans  y  rien 
obmettre  (car  je  vis  tout  cela),  pour  aller  pareslre  devant  cette 
belle  princesse;  n’oubliant  surtout  d’y  mener  toute  la  fleur  de 
la  jeunesse  de  la  Cour;  si  bien  que  le  fol  Greflier,  rencontrant 
là-dessus,  disoit  que  c’estoit  la  fleur  des  febves,  par-là  brocar¬ 
dant  la  follastre  jeunesse  de  la  Cour.  Cependant  M.  de  Ligne- 
rolles,  très-habile  et  accort  gentilhomme,  et  lors  fort  favory  de 
M.  de  Nemours  son  maislre,  fut  depesché  vers  la  dite  Reyne, 
qui  s’en  retourna  avec  une  response  belle  et  très-digne  de  s’en 
contenter  et  de  presser  et  avancer  son  voyage;  et  me  souvient 
que  la  Cour  en  tenoit  le  mariage  quasi  pour  fait  ;  mais  nous 
nous  donnasmes  la  garde  que,  tout  à  coup,  ledit  voyage  se  rom¬ 
pit  et  demeura  court,  et  avec  une  très-grande  despense,  très- 
vaine  et  inutile  pourtant.  Je  dirois,  aussi  bien  qu’homme  de 
France,  à  quoy  il  tint  que  celte  rupture  se  fit,  si-non  qu’en  pas- 

sant  ce  seul  mot,  que  d’autres  amours,  possible,  luy  serroyent 
plus  le  cœur  et  le  tenoient  plus  captif  et  arresté;  car  il  esloit  si 
accomply  en  toutes  choses  et  si  adroit  aux  armes  et  autres  ver¬ 
tus,  que  les  dames  à  l’envy  volontiers  l’eussent  couru  à  force, 
ainsi  que  j’en  ai  vu  de  plus  fringantes  et  plus  chastes,  qui  rom- 
poient  bien  leur  jeusne  de  chasteté  pour  luy. 

—  Nous  avons,  dans  les  Cent  Nouvelles  de  la  reyne  de  Na¬ 
varre  Marguerite,  une  très-belle  histoire  de  cette  dame  de  Mi¬ 
lan,  qui,  ayant  donné  assignation  à  feu  M.  de  Bonnivet,  depuis 
amiral  de  France,  une  nuict  attira  ses  femmes  de  chambre  avec 
des  espées  nues  pour  faire  bruit  sur  le  degré  ainsi  qu’il  seroit 
prest  à  se  coucher:  ce  qu'elles  firent  très-bien,  suivant  en  cela 
le  commandement  do  leur  maistresse,  qui  de  son  côté,  fit  de 
l’effrayée  et  craintive,  disant  que  c’estoient  ses  beaux-frères  qui 
s’estoient  aperceus  de  quelque  chose,  et  qu’elle  estoit  perdue,  et 
qu’il  se  cachast  sous  le  lict  ou  derrière  la  tapisserie.  Mais  M.  de 
Bonnivet,  sans  .s’effrayer,  prenant,  sa  cape  à  l’entour  du  bras  et 
son  espée  en  l’autre,  il  dit  :  «  Et  où  sont-ils  ces  braves  freres  qui 
«  me  voudroient  faire  peur  ou  mal?  Quand  ils  me  verront,  ils 
«  n’oseront  regarder  seulement  la  pointe  de  mon  espée.  »  Et, 
ouvrant  la  porte  et  sortant,  ainsi  qu’il  voulait  commencer  à 
charger  sur  ce  dégré,  il  trouva  ces  femmes  avec  leur  tintamarre, 
qui  eurent  peur  et  se  mirent  à  crier  et  confesser  le  tout.  M.  de 
Bonnivet,  voyant  que  ce  n’estoit  que  cela,  les  laissa  et  les  re¬ 
commanda  au  diable;  et  se  rentra  en  la  chambre,  et  ferma  la 
porte  sur  luy,  et  vint  trouver  sa  dame,  qui  se  mil  à  rire  et  l’em¬ 
brasser,  et  luy  confesser  que  c’estoit  un  jeu  aposté  par  elle,  et 
l'asseurer  que,  s’il  eust  fait  du  poltron  et  n’eusl  monstré  en  cela 
sa  vaillance,  de  laquelle  il  avoit  le  bruit,  que  jamais  il  n’eust 
couché  avec  elle;  et  pour  s’estre  monstré  ainsi  généreux  et  as- 
seuré,  elle  l’embrassa  et  le  coucha  auprès  d’elle  ;  et  toute  la  nuict 
ne  faut  point  demander  ce  qu’ils  firent;  car  c’estoit  l’une  des 
belles  femmes  de  Milan,  et  après  laquelle  il  avoit  eu  beaucoup  de 
peine  à  la  gaigner. 

—  J’ay  cogneu  un  brave  gentilhomme,  qui  un  jour  estant  à 
Rome  couché  avec  une  gentille  dame  romaine,  son  mary  absent, 
luy  donna  une  pareille  allarme,  et  fit  venir  une  de  ses  femmes 
en  sursaut  l’advertir  que  le  mary  tournoit  des  champs.  La 
femme,  faisant  de  l’estonnée,  pria  le  gentilhomme  de  se  cacher 
dans  un  cabinet,  autrement  elle  estoit  perdue.  «  Non,  non,  dit 
«  le  gentilhomme,  pour  tout  le  bien  du  monde  je  ne  ferais  pas 

«  cela;  mais  s’il  vient,  je  le  tueray.  >  Ainsi  qu’il  avoit  sauté  à 
son  espée,  la  dame  se  mil  à  rire  et  confesser  avoir  fait  cela  à 
poste  pour  l'esprouver,  si  son  mary  luy  vouloit  faire  mal,  ce 
qu’il  feroit  et  la  défendroit  bien. 

—  J’ay  cogneu  une  très-belle  dame  qui  quitta  tout  h  trac  un 
serviteur  qu’elle  avoit,  pour  ne  le  tenir  vaillant,  et  le  changea 
en  un  autre  qui  ne  le  ressembloit,  mais  estoit  craint  et  redouté 
extresmement  de  son  espée,  qui  estoit  des  meilleures  qui  se 
trouvassent  pour  lors. 

—  J’ay  ouy  faire  un  conte  à  la  Cour  aux  anciens,  d’une  dame 
qui  estoit  à  la  Cour,  maistresse  de  feu  M.  de  Lorge,  le  bon¬ 
homme,  en  ses  jeunes  ans  l’un  des  vaillants  et  renommez  capi¬ 
taines  des  gens  de  pied  de  son  temps.  Elle,  en  ayant  ouy  dire 
tant  de  bien  de  sa  vaillance,  un  jour  que  le  roy  François  pre¬ 
mier  faisait  combattre  des  lions  en  sa  Cour,  voulut  faire  preuve 
s’il  estoit  tel  qu’on  luy  avoit  fait  entendre,  et  pour  ce  lais.sa 
tomber  un  de  ses  gands  dans  le  parc  des  lyons,  estants  en  leur 
plus  grande  furie,  et  là-de.ssus  pria  M.  de  Lorge  de  l'aller  qué¬ 
rir  s’il  l’aimoit  tant  comme  il  le  disoit.  Luy,  sans  s'estonner, 
met  sa  cape  au  poing  et  l’espée  à  l’autre  main,  et  s’en  va  assen- 
rément  parmy  ces  lyons  recouvrer  le  gand.  En  quoy  la  fortune 
luy  fut  si  favorable,  que,  faisant  toujours  bonne  mine,  et  mons- 
trant  d’une  belle  asseurance  la  pointe  de  son  espée  aux  lyons, 
ils  ne  l'osèrent  attaquer;  et  ayant  recouru  le  gand,  il  s’en  re¬ 
tourna  devers  .-^a  maistresse  et  luy  rendit;  en  quoy  elle  et  tous 
les  assistants  l’en  estimèrent  bien  fort.  Mais  on  dit  que,  de  beau 
dépit,  M.  de  Lorge  la  quitta  pour  avoir  voulu  tirer  son  passe- 
temps  de  luy  et  de  sa  valeur  de  celte  façon.  Encores  dit-on  qu’il 
luy  jeta  par  beau  dépit  le  gand  au  nez  ;  car  il  eust  mieux  voulu 
qu’elle  luy  eust  commande  cent  fois  d'aller  enfoncer  un  bataillon 
de  gens  de  pied,  où  il  s’estoit  bien  appris  d'v  aller,  que  non  de 
combattre  des  bestes,  dont  le  combat  n’en  est  guères  glorieux. 
Certes  tels  essais  ne  sont  ny  beaux  ny  honnestes,  et  les  person¬ 
nes  qui  s’en  aident  sont  fort  à  reprouver.  J  aimerois  autant  un 
tour  que  lit  une  dame  à  son  serviteur,  lequel,  ainsi  qu’il  luy 
présentüit  son  service,  et  l’asseuroit  qu’il  n’y  auroit  chose,  tant 
hazardeuse  fusl-elle,  qu’il  ne  la  list,  elle,  le  voulant  prendre  au 
mot,  luy  dit  :  «  Si  vous  m’aimez  tant,  et  que  vous  soyez  si  cou- 
«  rageux  que  vous  le  dites,  donnez-vous  de  vostre  dague  dans 
«  le  bras  pour  l’amour  de  moy.  »  L’autre,  qui  mouroit  pour  l’a¬ 
mour  d'elle,  la  tira  soudain,  s'en  voulant  donner  :  je  luy  tins  le 

bras  et  luy  oslay  la  dague,  luy  remonstrant  que  ce  seroit  un 
grand  fol  d’aller  faire  ainsi  et  de  telle  façon  preuve  de  son 
amour  et  de  sa  valeur.  .le  ne  nommeray  point  la  dame,  mais  le 
gentilhomme  esloit  feu  M.  de  Clermont-Tallard  l'aisné ,  qui 
mourut  à  la  bataille  de  Moncontoùr,  un  des  braves  et  vaillants 
gentilshommes  de  France,  ainsi  qu’il  le  monstra  à  sa  mort,  com¬ 
mandant  à  une  compagnie  de  gens-d’armes,  que  j’aimois  et  ho- 
norois  fort.  J’ay  ouy  dire  qu’il  en  arriva  tout  de  mesme  à  feu  de 
Genlis,  qui  mourut  en  Allemagne,  menant  les  troupes  hugue- 
nottes  aux  troisiesmes  troubles:  car,  passant  un  jour  la  rivière 
devant  le  Louvre  avec  sa  maistresse,  elle  laissa  tomber  son  mou¬ 
choir  dans  l’eau,  qui  esloit  beau  et  riche,  exprès,  et  luy  dit  qu’il 
se  jetast  dedans  pour  luy  recourre.  Luy,  qui  ne  sçavoit  nager 
que  comme  une  pierre,  se  voulut  excuser;  mais  elle,  luy  repro¬ 
chant  que  c’estoit  un  coüard  amy,  et  nullement  hardv,  sans 
dire  gare  se  jeta  à  corps  perdu  dedans,  et,  pensant  avoir  le  mou¬ 
choir,  se  fust  noyé  s’il  n’eust  esté  aussitost  secouru  d’un  autre 
batleau.  Je  crois  que  telles  femmes  se  veulent  défaire  par  tels 
essays  ainsi  gentiment  de  leurs  serviteurs,  qui  possible  les  en- 
nuyent.  Il  vaudroit  mieux  qu’elles  leur  donnassent  de  belles  fa¬ 
veurs,  et  les  prier,  pour  l’amour  d’elles,  les  porter  aux  lieux 
honorables  de  la  guerre,  et  faire  preuve  de  leur  valeur,  ou  les  y 
pousser  davantage,  que  non  pas  faire  de  ces  sottises  que  je  viens 
de  dire,  et  que  j’en  dirois  une  infinité. 

—  11  me  souvient  que,  lors  que  nousallasmes  assiéger Roüen 
aux  premiers  troubles,  mademoiselle  dePiennes,  l’une  des  hon- 
nestes  filles  de  la  Cour,  estant  en  doute  que  feu  M.  de  Gergeay 
ne  fust  esté  assez  vaillant  pour  avoir  tué  lui  seul,  et  d’homme  à 
homme, 'le  feu  baron  d’ingrande,  qui  estoit  un  des  vaillants  gen¬ 
tilshommes  de  la  Cour,  pour  esprouver  sa  valeur,  luy  donna  une 
faveur  d’une  escharpe  qu’il  mit  à  son  habillement  de  teste  ;  et, 
ainsi  qu’on  vint  pour  reconnoistre  le  fort  de  Sainte-Catherine,  il 
donna  si  courageusement  et  vaillamment  dans  une  troupe  de 
chevaux  qui  estoient  sorlis  hors  de  la  ville,  qu’en  bien  combat¬ 
tant  il  eut  un  coup  de  pistollet  dans  la  teste,  dont  il  mourut 
roide  mort  sur  la  place  ;  en  quoy  ladite  damoiselle  fut  satisfaite 
de  sa  valeur;  et  s’il  ne  fust  mort  ce  coup,  ayant  si  bien  fait,  elle 
l’eust  espousé;  mais,  doutant  un  peu  de  son  courage,  et  qu’il 
avoit  mal  tué  ledit  baron,  ce  luy  sembloit,  elle  voulut  voir  cette 
expérience,  ce  disoit-elle.  Et  certes,  encor  qu’il  y  ait  beaucoup 
d’hommes  vaillants  de  leur  nature,  les  dames  les  y  poussent  en- 

core  davantage;  et,  s’ils  sont  las  et  froids,  elles  les  esmeuvent 
et  eschauffent.  Nous  en  avons  un  très-bel  exemple  de  la  belle 
Agnès,  laquelle,  voyant  le  roy  Charles  VII  enamouraché  d’elle 
et  ne  se  soucier  que  de  luy  faire  l’amour,  et,  mol  et  lasche,  ne 
tenir  compte  de  son  royaume,  luy  dit  un  jour  que,  lorsqu’elle 
estoit  encores  jeune  fille,  un  astrologue  lui  avoit  prédit  qu’elle 
seroit  aimée  et  servie  de  l’un  des  plus  vaillants  et  courageux 
roys  delà  chrestienlé;  que,  quand  le  Roy  lui  fit  cet  honneur  de 
l’aimer,  elle  pensoit  que  ce  fust  ce  roy  valleureux  qui  luy  avoit 
esté  prédit;  mais  le  voyant  si  mol,  avec  si  peu  de  soin  de  ses 
affaires,  elle  voyoitbien  qu’elle  estoit  trompée,  et  que  ce  roy  si 
courageux  n’esloit  pas  luy,  mais  le  roy  d’Angleterre,  qui  faisoit 
de  si  belles  armes,  et  luy  prenoit  tant  de  belles  villes  à  sa  barbe  ; 

«  dont,  dit-elle  au  Roy,  je  m’en  vais  le  trouver,  car  c’est  celuy 
«  duquel  entendoit  l’astrologue.  »  Ces  paroles  picquèrent  si  fort 
le  cœur  du  Roy,  qu’il  se  mit  à  plorcr  ;  et  de-là  en  avant,  pre¬ 
nant  courage,  et  quittant  sa  chasse  et  ses  jardins,  prit  le  frein 
aux  dents;  si  bien  que  par  son  bonheur  çt  vaillance,  chassa  les 
Anglois  de  son  royaume. 

—  Bertrand  du  Guesclin,  ayant  cspousé  sa  femme,  madame 
Tiphanie,  se  mit  du  tout  à  la  contenter  et  laisser  le  train  de  la 
guerre,  luy  qui  l’avoit  tant  pratiquée  auparavant,  et  qui  avoit  ac¬ 
quis  tant  de  gloire  et  loüange,  mais  elle  luy  en  fit  une  répri- 
mende  et  remonstrance,  qu’avant  leur  mariage  on  ne  parloit  que 
(le  luy  et  de  ses  beaux  faits,  et  que  désormais  on  luy  pourroit 
reprocher  à  elle-mesme  une  telle  discontinnation  de  son  mary  ; 
qui  portoit  un  très-grand  préjudice  à  elle  et  à  son  mary,  d’estre 
devenu  un  si  grand  casannier,  dont  elle  ne  cessa  jamais  jusques 
à  ce  qu’elle  lui  eust  remis  son  premier  courage,  et  renvoyé  à  la 
guerre,  où  il  fit  encore  mieux  que  devant.  Voilà  comment  cette 
honneste  dame  n’aima  point  tant  son  plaisir  de  nuict  comme  elle 
faisoit  l’honneur  de  son  mary  ;  et  certes,  nos  femmes  mesmes, 
encor  qu’elles  nous  trouvent  près  de  leurs  costez,  si  nous  ne 
sommes  braves  et  vaillants,  ne  nous  sçauroient  aymer  ny  nous 
tenir  auprès  d’elles  de  bon  cœur;  mais,  quand  nous  retournons 
des  armées,  et  que  nous  avons  fait  quelque  chose  de  bien  et  de 
beau,  c’est  alors  qu’elles  nous  ayment  et  nous  embrassent  de 
bon  cœur,  et  qu’elles  le  trouvent  meilleur, 

—  La  qualriesme  fille  du  comte  de  Provence,  beau-pere  de 
saint  Louis,  et  femme  à  Charles,  comte  d’Anjou,  frère  dudit 
roy,  magnanime  et  ambitieuse  qu’elle  estoit,  se  faschant  de  n’es- 

tre  que  simple  comtesse  de  Provence  et  d’Anjou,  et  qu'elle  seule 
de  ses  trois  sœurs,  dont  les  deu.v  estoient  reynes  et  l'auti-e  im¬ 
pératrice,  ne  portoit  autre  tiltre  que  de  dame  et  comtesse,  ne 
cessa  jamais,  jusques  à  ce  qu’elle  eustprié,  pressé  et  importuné 
son  mary  d’avoir  et  de  conquester  quelque  royaume  ;  et  tirent  si 
bien  qu’ils  furent  cslus  par  le  pape  Urbain  roy  et  reyne  des 
Deux-Siciles  ;  et  allèrent  tous  deux  à  Rome  avec  trente  galleres 
se  faire  couronner  par  sa  Sainteté,  en  grande  magnificence,  roy 
et  reyne  de  Jérusalem  et  de  Naples,  qu’il  conquesta  après  tant 
par  ses  armes  valeureuses  que  par  les  moyens  que  sa  femme  luy 
donna,  vendant  toutes  ses  bagues  et  joyaux  pour  fournir  aux 
frais  de  la  guerre  :  et  puis  après  régnèrent  assez  paisiblement 
et  longuement  en  leurs  beaux  royaumes  conquis.  Longtemps 
après,  une  de  leurs  petites-filles,  descendue  d’eux  et  des  leurs, 
Isabeau  de  Lorraine,  fit,  sans  son  mary  René,  semblable  trait; 
car,  luy  estant  prisonnier  entre  les  mains  de  Charles,  duc  de 
Bourgogne,  elle  estant  princesse,  sage  et  de  grand  magnanimité 
et  courage,  de  Sicile  et  de  Naples  le  royaume  leur  estant  es- 
cheu  par  succession,  assembla  une  armée  de  trente  mille  hom¬ 
mes,  et  elle-mesme  la  mena  et  conquesta  le  royaume,  et  se  saisit 
de  Naples.  Je  nommerois  une  infinité  de  dames  qui  ont  servi 
de  telles  façons  beaucoup  à  leurs  marys,  et  qu’elles,  estant  hau¬ 
tes  de  cœur  et  d’ambition,  ont  poussé  et  encouragé  leurs  marys 
à  se  faire  grands,  acquérir  des  biens  et  des  grandeurs  et  ri¬ 
chesses  :  aussi  est-ce  le  plus  beau  et  le  plus  honorable  que  d’en 
avoir  par  la  pointe  de  l’es'pée.  J’en  ay  cogneu  beaucoup  en  nos- 
tre  France  et  en  nos  Cours,  qui,  plus  poussez  de  leurs  femmes, 
quasi  que  de  leurs  volontés,  ont  entrepris  et  parfait  de  belles 
choses.  Force  femmes  ay-je  cogneu  aussi,  qui  ne  songeans  qu’à 
leurs  bons  plaisirs,  les  ont  empeschez  et  tenus  toujours  auprès 
d’elles-,  les  empeschant  de  faire  de  beaux  faits,  ne  voulant  qu’ils 
s’amusassent  si-non  à  les  contenter  du  jeu  de  Vénus,  tant  elles 
y  estoient  aspres.  J’en  ferais  force  contes,  mais  je  m’extravague- 
rois  trop  démon  sujet,  qui  est  plus  beau  certes,  car  il  touche  la 
vertu,  que  l’autre  qui  touche  le  vice,  et  contente  plus  d’ouyr 
parler  de  ces  dames  qui  ont  poussé  les  hommes  à  de  beaux  ac¬ 
tes.  Je  ne  parle  pas  seulement  des  femmes  mariées,  mais  de  plu¬ 
sieurs  autres,  qui,  pour  une  seule  petite  faveur,  ont  fait  faire  à 
leurs  serviteurs  beaucoup  de  choses  qu’ils  n’eussent  pas  fait  ; 
cai*quel  contentement  leur  est-ce,  quelle  ambition  et  eschaulle- 
ment  de  cœur?  Est-il  plus  grand  que,  quand  on  est  en  guerre, 

que  l’on  songe  que  l’on  est  bien  aymé  de  sa  maistresse,  et  que 
si  l’on  fait  quelque  belle  chose  pour  l’amour  d’elle,  combien  de 
bons  visages,  de  beaux  attraits,  de  belles  œillades,  d’embras¬ 
sades,  de  plaisirs,  de  faveurs,  qu’on  espère  après  de  recevoir 
d’elles. 

—  Scipion,  entre  autres  réprimendes  qu’il  fit  à  Massinissa 
lorsque,  quasi  tout  sanglant,  ilespousa  Sophonisba,  luy  dit  qu’il 
n’estoit  bien  séant  de  .songer  aux  dames  et  à  l’amour  lors¬ 
qu’on  est  h  la  guerre.  Il  me  pardonnera  s’il  lui  plaist  ;  mais, 
quant  à  moy,  je  pense  qu’il  n’y  a  point  si  grand  contentement, 
ny  qui  donne  plus  de  courage  ny  d’ambition  pour  bien  faire, 
qu’elles.  J’en  ay  esté  logé-là  d’autresfois.  Quant  à  pour  moy,  je 
croy  que  tous  ceux  qui  se  trouvent  aux  combats  en  sont  de 
mesmes  :  je  m’en  rapporte  à  eux.  Je  crois  qu’ils  sont  de  mon 
opinion,  tant  qu’ils  sont,  et  que,  lorqu’ils  sont  en  quelque  beau 
voyage  de  guerre  et  qu’ils  sont  parmy  les  plus  chaudes  presses 
de  l’ennemy,  le  cœur  leur  double  et  accroist  quand  ils  songent  à 
leurs  dames,  à  leurs  faveurs  qu’ils  portent  sur  eux,  et  aux  ca¬ 
resses  et  beaux  recueils  qu’ils  recevront  d’elles  au  partir  de-là 
s’ils  en  eschapent,  et,  s’ils  viennent  à  mourir,  quels  regrets  elles 
feront  pour  l’amour  de  leurs  trespas.  Enfin,  pour  l’amour  de 
leurs  dames  et  pour  songer  en  elles,  toutes  entreprises  sont  faci¬ 
les  et  aisées,  tous  combats  leur  sont  des  tournois,  et  toute 
mort  leur  est  un  triomphe. 

—  Je  me  souviens  qu’à  la  bataille  de  Dreux  feu  M.  des  Bor¬ 
des,  brave  et  gentil  cavalier  s’il  en  fut  de  son  temps,  estant 
lieutenant  de  M.  de  Nevers,  dit  avant  comte  d’Eu,  prince  aussi 
très-accomply,  ainsi  qu’il  fallut  aller  à  la  charge  pour  enfoncer 
un  bataillon  de  gens  de  pied  qui  marrhoit  droit  à  l'avant-garde, 
où  commandoit  feu  M.  de  Guise  le  Grand,  et  que  le  signal  de 
la  charge  fut  donné,  ledict  des  Bordes,  monté  sur  un  turc  gris, 
part  tout  aussi-lost,  enrichyet  garny  d’une  fort  belle  faveur  que 
.sa  maistresse  luy  avoit  donnée  (je  ne  la  nommeray  point,  mais 
c’estoit  l’une  des  belles  et  honnestes  filles,  et  des  grandes  de  la 
Cour)  ;  et  en  parlant,  il  dit  :  «  Ilà!  je  m’en  vais  combattre  vail- 
«  lamment  pour  l^amourde  ma  maistresse,  ou  mourir  glorieuse- 
«  ment.  »  A.  ce  il  ne  faillit,  car,  ayant  percé  les  six  premiers 
rangs,  mourut  au  septiesme,  porté  par  terre.  A  vostre  advis,  si 
cette  dame  n’avoit  pas  bien  employé  sa  belle  faveur,  et  si  elle 
s’en  devoit  desdire  pour  luy  avoir  donnée'? 

—  M.  de  Bussy  a  esté  le  jeune  homme  qui  a  aussi  bien  fuit 

■s'aloir  les  faveurs  de  ses  maislresses  que  jeune  liomme  de  son 
temps,  etmesmes  de  quelques-unes  que  je  sçay,  qui  méritoient 
plus  de  combats,  d’exploits  de  guerre,  de  coups  d’espée,  que  ne 
fit  jamais  la  belle  Angélique  des  paladins  et  chevalliers  de  jadis, 
tant  chrestiens  que  sarrazins  ;  mais  je  luy  ay  ouy  dire  souvent 
qu’en  tant  de  combats  singuliers  et  guerres  et  rencontres  géné¬ 
rales  (car  il  en  a  fait  prou)  où  il  s’est  jamais  trouvé,  et  qu’il  a 
jamais  entrepris,  ce  n’estoit  point  tant  pour  le  service  de  son 
prince  ny  pour  ambition,  que  pour  la  seule  gloire  de  complaire 
à  sa  dame.  Il  avoit  certes  raison,  car  toutes  les  ambitions  du 
monde  ne  vallent  pas  tant  que  l’amonr  et  la  bienveillance  d’une 
belle  et  honneste  dame  et  maistresse.  Et  pourquoy  tant  de  bra¬ 
ves  chevalliers  errants  de  la  Table-Ronde,  et  de  tant  de  valleu- 
reux  paladins  de  France  du  temps  passé,  ont  entrepris  tant  de 
guerres,  tant  de  voyages  lointains,  tant  fait  de  belles  expédi¬ 
tions,  si-non  pour  l’amour  des  belles  dames  qu’ils  servoient  ou 
vouloient  servir?  Je  m’en  rapporte  à  nos  palladins  de  France, 
nos  Rollands,  nos  Renauds,  nos  Ogiers,  nos  Olliviers,  nos  Yvons, 
nos  Richards,  et  une  infinité  d’autres.  Aussi  c’estoit  un  bon 
temps  et  bien  fortuné;  car,  s'ils  faisoient  quelque  chose  de  beau 
pour  l’amour  de  leurs  dames,  leurs  dames,  nullement  ingrattes, 
les  en  sçavoient  bien  récompenser  quand  ils  se  venoient  ren¬ 
contrer,  ou  donner  des  rendez-vous  dans  des  forests,  dans  les 
bois,  auprès  des  fontaines  ou  en  quelques  belles  prairies.  Et 
voilà  le  guerdon  des  vaillantises  que  l’on  desire  des  dames.  Or 
il  y  a  une  demande  :  pour-quoi  les  femmes  aiment  tant  ces  vail¬ 
lants  hommes,  et,  comme  j’ay  dit  au  commencement,  la  vail¬ 
lance  a  cette  vertu  et  force  de  se  faire  aimer  à  son  contraire? 
Davantage,  c’est  une  certaine  inclination  naturelle  qui  pousse 
les  dames  pour  aimer  la  générosité,  qui  est  certainement  cent 
fois  plus  aimable  que  la  couardise  :  aussi  toute  vertu  se  fait  plus 
aimer  que  le  vice.  Il  y  a  aucunes  dames  qui  aiment  ces  gens 
ainsi  pourvus  de  valeur,  d’autant  qu’il  leur  semble  que,  tout 
ainsi  qu’ils  sont  braves  et  adroits  aux  armes  et  au  mestier  de 
Mars,  qu’ils  le  sont  de  mesmes  à  celuy  de  'Vénus.  Cette  réglé  ne 
faut  en  aucuns,  et  de  fait  ils  le  sont,  comme  fut  jadis  César,  le 
vaillant  du  monde,  et  force  autres  braves  que  j’ay  cogneus  que 
je  tais  ;  et  tels  y  ont  bien  toute  autre  force  et  grâce  que  des  ru¬ 
raux  et  autres  gens  d’autre  profession;  si-bien  qu’un  coup  de 
ces  gens-là  en  vaut  quatre  des  autres,  je  dis  envers  les  dames 
qui  sont  modestement  lubriques,  mais  non  pas  envers  celles  qui 

le  sont  sans  mesure,  car  le  nombre  leur  plaist.  Et  si  cette  réglé 
est  bonne  quelques  fois  en  aucuns  de  ces  gens,  et  selon  l’humeur 
d'aucunes  femmes,  elle  faut  en  d'autres;  car  il  se  trouve  de  ces 
vaillants  qui  sont  tant  rompus  de  l’harnois  et  des  grandes  cor¬ 
vées  de  la  guerre,  qu’ils  n’en  peuvent  plus  quand  il  faut  venir  à 
ce  doux  jeu,  de  sorte  qu’ils  ne  peuvent  contenter  leurs  dames; 
dont  aucunes,  et  plusieurs  y  en  a,  qui  aimeroient  mieux  un  bon 
artisan  de  Vénus,  frais  et  bien  émoulu,  que  quatre  de  ceux  de 
Mars,  ainsi  allebrenez.  J’en  ay  cogneu  force  de  ce  sexe  féminin 
et  de  cette  humeur;  car  enfin,  disent-elles,  il  n’y  a  que  de  bien 
passer  son  t  'mps  et  en  tirer  la  quintessence,  sans  avoir  accep¬ 
tion  de  personnes.  Un  bon  homme  de  guerre  est  bon,  et  le  fait 
beau  voir  à  la  guerre  ;  mais  s’il  ne  sçait  rien  faire  au  lict 
(disent-elles),  un  bon  gros  vallet  bien  à  séjour  vaut  bien  autant 
qu’un  beau  et  vaillant  gentilhomme  lassé.  Je  m’en  rapporte  à 
celles  qui  en  ont  fait  l’essay  et  le  font  tous  les  jours  ;  caries  reins 
du  gentilhomme,  tant  gallant  et  brave  soit-il,  estans  rompus  et 
froissés  de  l’harnois  qu’ils  ont  tant  porté  sur  eux,  ne  peuvent 
fournir  à  l’appointement  comme  les  autres  qui  n’ont  jamais  porté 
peine  ni  fatigue.  D’autres  dames  y  a-t-il  qui  aiment  les  vail¬ 
lants,  soient  pour  marys,  soient  pour  serviteurs,  afin  qu’ils  dé¬ 
battent  et  soustiennent  mieux  leurs  honneurs  et  leurs  chastetez, 
si  aucuns  médisants  il  y  en  a  qui  les  veulent  souiller  de  paro¬ 
les;  ainsi  que  j’en  ay  veu  plusieurs  à  la  Cour,  où  j’y  ay  cogneu 
d’autresfois  une  fort  belle  et  grande  dame,  que  je  ne  nommeray 
point,  estant  fort  sujette  aux  médisances,  quitta  un  serviteur 
fort  favory  qu’elle  avoit,  le  voyant  mol  à  départir  de  la  main  et 
ne  braver  et  ne  quereller,  pour  en  prendre  un  autre  qui  estoit 
un  escalabreux,  brave  et  vaillant,  qui  portoit  sur  la  pointe  de 
son  espée  l’honneur  de  sa  dame,  sans  qu’on  y  osast  aucunement 
toucher.  Force  dames  ay-je  cogneu  de  cette  humeur,  qui  ont 
voulu  tousjours  avoir  un  vaillant  pour  leur  escorte  et  deffense; 
ce  qui  leur  est  très-bon  et  très-utile  bien  souvent  :  mais  il  faut 
bien  qu’elles  se  donnent  garde  de  broncher  et  varier  devant  eux 
si  elles  se  sont  une  fois  soumises  sous  leur  domination;  car,  s’ils 
s’apperçoivent  le  moins  du  monde  de  leurs  fredaines  et  muta¬ 
tions,  ils  les  mainent  beau  et  les  gourmandent  terriblement,  et 
elles  et  leurs  gallants,  si  elles  changent;  ainsi  que  j’en  ay  veu 
plusieurs  exemples  en  ma  vie.  Voilà  donc,  telles  femmes  qui  sc 
voudront  mettre  en  possession  de  tels  braves  et  scalabreux,  faut 
qu’elles  soient  braves  et  très-constantes  envers  eux,  ou  bien 

qu’elles  soient  si  fort  sécrétés  en  leurs  affaires,  qu’elles  ne  se 
puissent  évanter  ;  si  ce  n’est  qu’elles  voulussent  faire  en  com¬ 
posant,  comme  les  courtisannes  d'Italie  et  de  Rome,  qui  veu¬ 
lent  avoir  un  brave  (ainsi  le  nomment-elles)  pour  les  defendre 
et  maintenir;  mais  elles  mettent  tousjours  par  le  marché  qu’el¬ 
les  auront  d’autres  concurrences,  et  que  le  brave  n’en  sonnera 
mot.  Cela  est  fort  bon  pour  les  courtisannes  de  Rome  et  pour 
leurs  braves,  non  pour  les  gallants  gentilshommes  de  nostre 
France  ou  d’ailleurs.  Mais  si  une  honneste  dame  se  veut  main¬ 
tenir  en  sa  fermeté  et  constance,  il  faut  que  son  serviteur  n’es- 
pargne  nullement  sa  vie  pour  la  maintenir  et  defendre  si  elle 
court  la  moindre  fortune  du  monde,  soit,  ou  de  sa  vie,  ou  de 
son  honneur,  ou  de  quelque  meschante  parole;  ainsi  que  j’en  ay 
veu  en  nostre  Cour  plusieurs  qui  ont  fait  taire  les  médisants 
tout  court,  quand  ils  sont  venus  à  détracter  de  leurs  maistresses 
et  dames;  auxquelles,  par  devoir  de  chevallerie  et  par  les  lois, 
nous  sommes  tenus  de  servir  de  champions  en  leurs  afflictions; 
ainsi  que  fit  ce  brave  Renaud  de  la  belle  Genevre  en  Escosse,  le 
seigneur  de  Mendozze  à  cette  belle  duchesse  que  j’ay  dit,  et  le 
seigneur  de  Carouge  à  sa  propre  femme  du  temps  du  roy  Char¬ 
les  sixiesme,  comme  nous  lisons  dans  nos  Croniques.  J’en  allé- 
guerois  une  infinité  d’autres,  et  du  vieux  et  du  nouveau  temps, 
ainsi  que  j’ay  veu  en  nostre  Cour;  mais  je  n’aurois  jamais  fait. 
D’autres  dames  ay-je  cogneues  qui  ont  quitté  des  hommes  pusila- 
nimes,  encores  qu’ils  fussent  bien  riches,  pour  aimer  et  espouser 
des  gentilshommes  qui  n’avoient  que  l’espée  et  la  cappe,  pour 
manière  de  dire;  mais  ils  estoient  valeureux  et  généreux,  et 
avaient  esperance,  par  leurs  valeurs  et  générositez,  de  parvenir 
aux  grandeurs  et  aux  estais,  encore  certes  que  ce  ne  soient  pas 
les  plus  vaillants  qui  le  plus  souvent  y  parviennent,  en  quoy  on 
leur  fait  tort  pourtant  ;  et  bien  souvent  voit-on  les  coüards  et  pu- 
silanimes  y  parvenir;  mais,  quoy  qu’il  soit,  telle  marchandise 
ne  paroist  point  sur  eux  comme  quand  elle  est  sur  les  vaillants. 
Or  je  n’aurois  jamais  fait  si  je  voulois  raconter  les  diverses  causes 
et  raisons  pourquoy  les  dames  aiment  ainsi  les  hommes  remplis 
de  générosité*  Je  sçay  bien  que  si  je  voulois  amplifier  ce  dis¬ 
cours  d’une  infinité  de  raisons  et  d’exemples,  j’en  pourrois  faire 
un  livre  entier;  mais,  ne  me  voulant  amuser  sur  un  seul  sujet, 
ains  en  varier  de  plusieurs  et  divers,  je  me  contenteray  d’en 
avoir  dit  ce  que  j’ay  dit,  encore  que  plusieurs  me  pourront  re¬ 
prendre  que  cestuy-cy  estoit  bien  assez  digne  pour  estre  enrichy 

de  plusieurs  exemples  et  prolixes  raisons,  qu’eux -mesmes  pour¬ 
ront  bien  :  «  U  a  oublié  cettuy-cy,  il  a  oublié  celtuy-là.  »  Je  le 
sçay  bien,  et  en  sçay  possible  plus  qu’ils  ne  pourront  alléguer, 
et  des  plus  sublins  et  secrets  ;  mais  je  veux  les  tous  publier  et 
nommer.  Voilà  pourquoy  je  me  tais.  Toutefois,  avant  que  faire 
pose,  je  dirai  ce  mot  en  passant,  que,  tout  ainsi  que  les  dames 
aiment  les  hommes  vaillants  et  hardis  aux  armes,  elles  aiment 
aussi  ceux  qui  le  sont  en  amours;  et  jamais  homme  coüard  et  par 
trop  respectueux  en  icelles  n’aura  bonne  fortune;  non  qu’elles 
les  veuillent  si  outrecuidez,  hardis  et  présomptueux,  que  de 
haute  lutte  les  vinssent  porter  par  terre;  mais  elles  désirent  en 
eux  une  certaine  modestie  hardie,  ou  hardiesse  modeste;  car 
d’elles-mesmes,  si  ce  ne  sont  des  louves,  ne  vont  pas  requérir  ni 
se  laisser  aller,  mais  elles  en  sçavent  si  bien  donner  les  appétits, 
les  envies,  et  attirent  si  gentiment  à  l’escarmouche,  que  qui  ne 
prend  le  temps  à  point  et  ne  vient  aux  prises,  sans  aucun  res¬ 
pect  de  majesté  et  de,  grandeur,  ou  de  scrupule,  ou  de  con¬ 
science,  ou  de  crainte,  ou  de  quelque  autre  sujet,  celuy  vraye- 
ment  est  un  sot  et  sans  cœur,  et  qui  mérite  à  jamais  estre 
abandonné  de  la  bonne  fortune. 

—  Je  sçay  deux  honnestes  gentilshommes  compagnons,  pour 
lesquels  deux  fort  honnestes  dames,  et  non  certes  de  petite 
qualité,  ayant  fait  pour  eux  une  partie  un  jour  à  Paris,  et 
s’aller  pourmener  en  un  jardin,  chacune,  y  estant,  se  sépara  à 
l’escart  l’une  de  l’autre,  avec  un  chacun  son  serviteur,  en  cha¬ 
cune  son  allée,  qui  estoit  si  couverte  de  belles  treilles  que  le 
jour  quasi  ne  s’y  pouvoit  voir,  et  la  fraischeur  y  estoit  gra¬ 
cieuse.  Il  y  eut  un  des  deux  hardy,  qui,  cognoissant  cette  partie 
n’avoir  esté  faitte  pour  se  pourmener  et  prendre  le  frais,  et 
selon  la  contenance  de  sa  dame  qu’il  voyoit  brusler  en  feu,  et 
d’autre  envie  que  de  manger  des  muscats  qui  estaient  en  la 
treille,  et  selon  aussi  les  paroles  eschauffées,  affettées  et  folastres, 
ne  perdit  si  belle  occasion  ;  mais,  la  prenant  sans  aucun  respect, 
la  mit  sur  un  petit  lict  qui  estoit  fait  de  gazons  et  de  mottes  de 
terre  ;  il  en  joüit  fort  doucement,  sans  qu’elle  dist  autre  chose, 
si-non  :  «  Mon  Dieu  !  que  voulez-vous  faire?  N’êtes-vous  pas  le 
«  plus  grand  fol  et  estrange  du  monde?  et  si  quelqu’un  vient, 
«  que  dira-t-on  ?  Mon  Dieu,  estez- vous.  »  Mais  le  gentilhomme, 
sans  s’estonner,  continua  si  bien,  qu’il  en  partit  si  content,  et 
elle  et  tout,  qu’ayant  fai  t  encor  trois  ou  quatre  tours  d’allée,  ils  re¬ 
commencèrent  encore  une  seconde  charge.  Puis,  sortant  de-là  en 

autre  allée  ouverte,  ils  virent  d’autre  costé  l’autre  gentilhomme 
et  l’autre  dame,  qui  se  pourmenoient  ainsi  qu’ils  les  y  avaient 
laissez  auparavant.  A  quoy  la  dame  contente  dit  au  gentilhomme 
content  ;  «  Je  croy  qu’un  tel  aura  fait  du  sot,  et  qu’il  n’aura 
«  fait  à  sa  dame  autre  entretien  que  de  paroles,  de  discours  et 
«  de  pourmenades.  »  Donc,  tous  quatre  s’assemblans,  les  deux 
dames  se  vindrent  à  demander  de  leurs  fortunes.  La  contente 
respondit  qu’elle  se  portoit  fort  bien  elle,  et  que  pour  le  coup 
elle  ne  se  saurait  pas  mieux  porter.  La  mécontente  de  son  costé 
dit  qu’elle  avoit  eu  affaire  avec  le  plus  grand  sot  et  le  plus  couard 
amant  qui  s’estoit  jamais  veu.  Et  surtout  les  deux  gentilshommes 
les  virent  rire  et  crier  entre  elles  deux  en  se  pourmenant.  «  O  le 
sot  t  ô  le  coüard  !  ô  monsieur  le  respectueux!  »  Sur  quoy  le  gen-. 
tilhomme  content  dit  à  son  compagnon  :  «  Voilà  nos  dames  qui 
«  parlent  bien  à  vous,  elles  vous  fouettent:  vous  trouverez  que 
«  vous  avez  fait  trop  du  respectueux  et  du  badin.  »  Ce  qu’il 
advoua  :  mais  il  n’estoit  plus  temps,  car  l’occasion  n’avoit  plus 
de  poil  pour  la  prendre.  Toutesfois,  ayant  cogneu  sa  faute,  au 
bout  de  quelque  temps  il  la  repara  par  quelque  certain  autre 
moyen  que  je  dirois  bien. 

—  J’ay  cogneu  deux  grands  seigneurs  et  frères,  et  tous  deux 
bien  parfaits  et  bien  accomplis,  qui,  aymans  deux  dames,  mais 
il  y  en  avoit  une  plus  grande  que  l’autre  en  tout,  et  estant  en¬ 
trez  en  la  chambre  de  cette  grande  qui  gardoit  pour  lors  le  lict, 
chacun  se  mit  à  part  pour  entretenir  sa  dame.  L’un  entretient 
la  grande  avec  tous  les  respects  et  tous  les  baisements  humbles 
qu’il  put,  et  paroles  d’honneur  et  respectueuses,  sans  faire  jamais 
aucun  semblant  des’approcher  deprèsny  vouloir  forcer  la  roque. 
L’autre  frère,  sans  cérémonie  d’honneur  ny  de  paroles,  prit  la 
dame  à  un  coing  de  fenestre,  et  luy  ayant  tout  d’un  coup  essarté 
ses  caleçons  qui  estoient  bridez  (car  il  estoit  bien  fort),  luy  fit 
sentir  qu’il  n’aimoit  point  à  l’espagnole,  par  les  yeux,  ny  par 
les  gestes  de  visage,  ny  par  paroles,  mais  par  le  vray  et  propre 
point  et  effet  qu’un  vray  amant  doit  souhaiter:  et  ayant  achevé 
son  prix-fait,  s’en  part  de  la  chambre,  et  en  partant  dit  à  son 
frere,  assez  haut  que  sa  dame  l’ouyt  :  «  Mon  frere,  si  vous  ne  faites 
«  comme  moy  vous  ne  faites  rien,  et  vous  dis  que  vous  pouvez 
«  estre  tant  brave  et  hardy  ailleurs  que  vous  voudrez  -,  mais  si 
«  en  ce  lieu  vous  ne  monstrez  vostre  hardiesse,  vous  estes  des- 
«  honoré;  car  vous  n’estes  ici  en  lieu  de  respect,  mais  en  lieu 
«  où  vous  voyez  votre  dame  qui  vous  attend.  •  Et  par  ainsi  laissa 

son  frere,  qui  pourtant  pour  l’heure  retint  son  coup  et  le  remit 
à  une  autre  fois  :  ce  ne  fut  pourtant  que  la  dame  l’en  estimast 
davantage,  ou  qu’elle  luy  attribuast  une  trop  grande  froideur 
d’amour,  ou  faute  de  courage,  ou  inhabileté  de  corps;  si  l’avoit 
monstré  assez  ailleurs,  soit  en  guerre,  soit  en  amours. 

—  La  feu  reyne-mére  fît  une  fois  joüer  une  fort  belle  comédie 
en  italien,  pour  un  mardy  gras,  à  Paris,  à  l’hostel  de  Reims,  que 
Cornelio  Fiasco,  capitaine  des  galleres,  avoit  inventée.  Toute  la 
Cour  s’y  trouva,  tant  hommes  que  dames,  et  force  autres  de  la 
ville.  Entre  autres  choses,  il  fut  représenté  un  jeune  homme  qui 
avoit  demeuré  caché  tout  une  nuict  dans  la  chambre  d’une  très- 
belle  dame  et  ne  l’avoit  nullement  touchée  ;  et  ayant  raconté  cette 
,  fortune  à  son  compagnon,  il  luy  demanda  :  Ch’avelc  falto  (1)? 
L’autre  respondit  :  Nienle  (2).  Sur  cela  .son  compagnon  lui  dit  : 
Ah!  pollronazzo,  senza  cuore!  non  havele  fallo  nienle!  Che 
maldila  sia  la  tua  pollronneria  (3)  1  Après  que  la  dite  comédie 
fut  joiiée,  le  soir,  ainsi  que  nous  estions  en  la  chambre  de  la 
Reyne,  et  que  nous  discourions  de  cette  comédie,  je  demanday 
à  une  fort  belle  et  honneste  dame,  que  je  ne  nommeray  point, 
quels  plus  beaux  traits  elle  revoit  observés  et  remarqués  en  la 
comédie,  qui  luy  eussent  pieu  le  plus.  Elle  me  dit  tout  naïve¬ 
ment  ;  «  Le  plus  beau  trait  que  j’ay  trouvé,  c’est  que  l’autre  a 
«  respondu  au  jeune  homme  qui  s’appeloit  Lucio,  qui  luy  avoit 
«  dit  che  non  haveva  fallo  nienle  :  Ah  pollronazzo!  non  havele 

fallo  nienle!  Che  maldila  sia  la  lua  pollronneria!  »  Voilà 
comme  cette  dame  qui  me  parloit  estoit  de  consente  avec  l’autre 
qui  luy  reprochoit  sa  poltronnerie,  et  qu’elle  ne  l’estimoit  nul¬ 
lement  d’avoir  esté  si  mol  et  lasche;  ainsi  comme  plus  à  plain 
elle  et  moy  nous  discourusmes  des  fautes  que  l’on  fait  sur  le  sujet 
de  ne  prendre  le  temps  et  le  vent  quand  il  vient  à  point,  comme 
fait  le  bon  marinier.  Si  faut-il  que  je  fasse  encore  ce  conte,  et 
le  mesle,  tout  plaisant  et  boutfon  qu’il  est,  parmy  les  autre.s 
sérieux. 

—  J’ay  donc  ouy  conter  à  un  honneste  gentilhomme  mien 
amy,  qu’une  dame  de  son  pays,  ayant  plusieurs  fois  monstré  de 
grandes  familiaritez  et  privautez  à  un  sien  vallet-de-chambre. 


(1)  Qu’avez-vous  fait! 

(2)  Rien. 

(3)  AhI  poltron,  sans  cœur!  vous  n'avez  rien  faitl  Que  maudite  soit  votre 
poltronnerie! 

(jui  ne  tiMuloient  foules  qu’à  venir  à  ce  point,  ledit  vallet,  point 
fat  et  sot,  un  jour  d’eslé  trouvant  sa  maistresse  par  un  matin  à 
demi  endormye  dans  son  lict  toute  nue,  tournée  de  l'autre  costé 
de  la  ruelle,  tenté  d’une  si  grande  beauté,  et  d’une  fort  propre 
posture,  et  aisée  pour  l’investir  et  s’en  accommoder,  estant  elle 
sur  le  bord  du  lict,  vint  doucement  et  investit  la  dame,  qui,  se 
tournant,  vid  que  c’estoit  son  vallet  qu’elle  desiroit;  et,  toute 
investie  qu’elle  estoit,  sans  autrement  se  desinvestir  ny  remüer, 
ny  se  défaire,  ny  depestrer  de  sa  prise  tant  soit  peu,  ne  fit  que 
dire,  tournant  la  teste,  et  se  tenant  ferme  de  peur  de  ne  rien 
perdre  :  «  Monsieur  le  sot,  qui  est-ce  qui  vous  a  fait  si  hardy 
«  de  le  mettre-là?  )»  Le  vallet  luy  respondit  en  toute  révérence  : 

«  Madame,  l’osteray-je? — Ce  n’est  pas  ce  que  je  vous  dis,  mon- 
«  sieur  le  sot,  lui  respondit  la  dame.  Je  vous  dis  ;  Qui  vous  a 
<1  fait  si  hardy  de  le  mettre-là  ?  »  L’autre  retournoit  toujours  à 
dire  :  «  Madame,  l’osleray-je?  et  si  vous  voulez,  je  l’osteray  :  » 
et  elle  à  redire  ;  «  Ce  n’est  pas  ce  que  je  vous  dis  encore,  mon- 
«  sieur  le  sot.  »  Enfin,  et  l’un  et  l’autre  firent  ces  mesmes  ré¬ 
pliqués  et  dupliques  par  trois  ou  quatre  fois,  sans  se  desbauscher 
autrement  de  leur  besogne,  jusques  à  ce  qu’elle  fut  achevée; 
dont  la  dame  s’en  trouva  mieux  que  si  elle  eust  commandé  à 
son  galland  de  l’oster,  ainsi  qu’il  luy  demandoit.  Et  bien  servit 
à  elle  de  persister  en  sa  première  demande  sans  varier,  et  au 
gallant  en  sa  répliqué  et  duplique  ;  et  par  ainsi  continuèrent 
leurs  coups  et  celte  rubrique  long-temps  après  ensemble  ;  car 
il  n’y  a  que  la  première  fournée  ou  la  première  pinte  chere,  ce 
dit-on.  Voilà  un  beau  vallet  et  hardy!  et  à  tels  hardis,  comme 
dit  l’italien,  il  faut  dire  :  A  bravo  cazzo  mai  non  rnanca  favor. 
Or,  par  ainsi  vous  voyez  qu’il  y  en  a  plusieurs  qui  sont  braves, 
hardis  et  vaillants,  aussi  bien  pour  les  armes  que  pour  les  amours; 
d’autres  qui  le  sont  en  armes  et  non  en  amours;  d’autres  qui 
le  sont  en  amours  et  non  aux  armes,  comme  estoit  ce  marault 
de  Pàris,  qui  eut  bien  la  hardiesse  et  vaillance  de  ravir  Heleine 
à  son  pauvre  cocu  de  mary  Menelaüs,  et  coucher  avec  elle,  et 
non  de  se  battre  avec  luy  devant  Troyes.  Voilà  aussi  pourquoy 
les  dames  n’aiment  les  vieillards  ny  ceux  qui  sont  trop  avancés 
sur  l’aage,  d’autant  qu’ils  sont  fort  timides  en  amours  et  vergo- 
gneux  à  demander;  non  qu’ils  n’ayent  des  concupiscences  aussi 
grandes  que  les  jeunes,  voire  plus,  mais  non  pas  les  puissances  ; 
et  c’est  ce  que  dit  une  fois  une  dame  espagnole,  que  les  vieil¬ 
lards  ressembloient  beaucoup  de  personnes  que,  quand  elles 

voient  les  roys  en  leurs  grandeurs,  dominations  et  autoritez,  ils 
souhaiteroient  fort  d’estre  comme  eux,  non  pas  qu’ils  osassent 
rien  attenter  contre  eux  pour  les  déposséder  de  leurs  royaumes 
et  prendre  leurs  places;  et  disoit-elle  :  Y  a  pends  es  nascido  el 
desseo,  quando  se  muere  luego;  c’est-à-dire  «  qu’à  peine  le  désir 
«  est  né  qu’il  meurt  aussi- tost  :  »  aussi  les  vieillards,  quand  ils 
voyent  de  beaux  objets,  ils  les  désirent  fort,  mais  il  ne  les  osent 
attaquer,  por  que  los  viejos  naluralmenle  son  lemerosos;  y  amor 
y  temor  no  se  caben  en  un  saco;  «  car  les  vieillards  sont  crain- 
«  tifs  fort  naturellement;  et  l’amour  et  la  crainte  ne  se  trouvent 
«  jamais  bien  dans  un  sac.  »  Aussi  ont-ils  raison  ;  car  ils  n’ont 
armes  ny  pour  offencer  ny  pour  défendre,  comme  des  jeunes 
gens,  qui  ont  la  jeunesse  et  beauté  ;  et  aussi,  comme  dit  le  poète, 
rien  n’est  mal  séant  à  la  jeunesse,  quelque  chose  qu’elle  fasse; 
aussi,  dit  un  autre,  il  n’est  point  beau  de  voir  un  vieil  gendarme 
ny  un  vieil  amoureux.  Or  c’est  assez  parlé  sur  ce  sujet;  parquoy 
je  fais  fin  et  n’en  dis  plus,  si-non  que  j’adjousteray  un  autre 
nouveau  sujet  faisant  et  approchant  quasi  à  ce  sujet,  qui  est  que, 
tout  ainsi  que  les  dames  aiment  les  hommes  braves,  vaillants  et 
généreux,  les  hommes  aiment  pareillement  les  dames  braves,  de 
cœur  et  généreuses.  Et  comme  tout  homme  généreux  et  coura¬ 
geux  est  plus  aimable  et  admirable  qu’un  autre,  aussi  de  mesme 
en  est  toute  dame  illustre,  généreuse  et  courageuse;  non  que  je 
veuille  que  cette  dame  fasse  les  actes  d’un  homme,  ny  qu’elle 
s’agendarme  comme  un  homme,  ainsi  que  j’en  ay  veu,  cogneu 
et  ouy  parler  d’aucunes  qui  montoient  à  cheval  comme  un 
homme,  portoient  le  pistolet  à  l’arçon  de  la  selle,  et  le  tiroient, 
et  faisoient  la  guerre  comme  un  homme.  J’en  nommerois  bien 
une  qui  durant  ces  guerres  de  la  Ligue  en  a  fait  de  mesme.  Ce 
desguisement  est  démentir  le  sexe;  outre  qu’il  n’est  beau  et 
bien  séant,  il  n’est  permis,  et  porte  plus  grand  préjudice  qu’on 
ne  pense  :  ainsi  que  mal  en  prit  à  cette  gente  pucelle  d’Orléans, 
laquelle  en  son  procès  fut  calomniée  de  cela,  et  en  partie  cause 
de  son  sort  et  sa  mort.  Voilà  pourquoi  je  ne  veux  ny  estime  trop 
tel  garçonnement;  mais  je  veux  et  aime  une  dame  qui  monstre 
son  brave  et  valleureux  courage,  estant  en  adversité  et  en  bon 
besoin,  par  de  beaux  actes  féminins,  qui  approschent  fort  d’un 
cœur  masle.  Sans  emprunter  les  exemples  des  généreuses  dames 
de  Rome  et  de  Sparte  de  jadis,  qui  ont  en  cela  excedé  toutes 
autres,  ils  sont  assez  manifestes  et  exposez  à  nos  yeux,  j’en  veux 
escrire  de  nouveaux  et  de  nos  temps.  Pour  le  premier,  et  à  mon 

gré  le  plus  beau  que  je  sçache,  ce  fut  celuy  de  ces  belles,  hon- 
nestes  et  courageuses  dames  de  Sienne,  alors  de  la  révolte  de 
leur  ville  contre  le  joug  insuportable  des  Impériaux  :  car,  après 
que  l’ordre  y  fut  estably  pour  la  garde,  les  dames,  en  estant 
mises  à  part  pour  n’estre  propres  à  la  guerre  comme  les  hommes, 
voulurent  monstrer  un  par-dessus,  et  qu’elles  sçavoient  faire 
autre  chose  que  besogner  à  leurs  ouvrages  du  jour  et  de  la  nuict; 
et,  pour  porter  leur  part  du  travail,  se  départirent  d’elles-mesmes 
en  trois  bandes  ;  et,  un  jour  de  Saint  Anthoine,  au  mois  de  jan¬ 
vier,  comparurent  en  public  trois  des  plus  belles,  grandes  et 
principales  de  la  ville,  en  la  grande  place  (  qui  est  certes  très- 
belle),  avec  leurs  tambours  et  enseignes.  La  première  estoit  la 
signera  Forteguerra,  vestuë  de  violet,  son  enseigne  et  sa  bande 
de  mesme  parure  avec  une  devise  de  ces  mots  :  Purche  sia  il 
vero.  Et  estoient  toutes  ces  dames  vestues  à  la  nymphale,  d’un 
court  accoustrement  qui  en  descouvroit  et  monstroit  mieux  ta 
belle  greve.  La  seconde  estoit  la  signora  Piccolomini,  vestuë 
d’incarnat,  avec  sa  bande  et  enseigne  de  mesme,  avec  la 
croix  blanche,  et  la  devise  en  ces  mots  :  Purche  no  l'habbia 
luUo.  La  troisiesme  estoit  la  signora  Livia  Fausta,  vestuë  toute 
à  blanc,  avec  sa  bande  et  enseigne  blanche,  en  laquelle  estoit 
une  palme,  et  la  devise  en  ces  mots  :  Purche  l'habbia.  A  l'en¬ 
tour  et  à  la  suite  de  ces  trois  dames,  qui  sembloient  trois  déesses, 
il  y  avoit  bien  trois  mille  dames,  que  gentilles-femmes,  bour¬ 
geoises  qu’autres,  d’apparence  toutes  belles,  ainsi  bien  parées 
de  leurs  robbes  et  livrées,  toutes  ou  de  satin  ou  de  taffetas,  de 
damas  ou  autres  draps  de  soye,  et  toutes  résoluës  de  vivre  ou 
mourir  pour  la  liberté;  et  chacune  portoit  une  fascine  sur  l’es- 
paule  à  un  fort  que  l’on  faisoit,  criants:  France!  France! 
Dont  M.  le  cardinal  de  Ferrare  et  M.  de  Termes,  lieutenants  du 
Roy,  en  furent  si  ravis  d’une  chose  si  rare  et  belle,  qu’ils  ne 
s’amusèrent  à  antre  chose  qu’à  voir,  admirer,  contempler  et 
loiier  ces  belles  et  honnestes  dames  :  comme  de  vray  j’ay  ouy 
dire  à  aucunes  et  aucuns  qui  y  estoient,  que  jamais  rien  ne  fut 
si  beau;, et  Dieu  sçait  si  les  belles  dames  manquent  en  cette 
ville,  et  en  abondance,  sans  spéciauté. 

Les  hommes,  qui,  de  leur  bonne  volonté,  estoient  fort  enclins 
à  leur  liberté,  en  furent  davantage  poussez  par  ce  beau  trait,  ne 
voulans  en  rien  céder  à  leurs  dames  pour  cela  :  tellement  que 
tous  à  l’envy,  gentilshommes,  seigneurs,  bourgeois,  marchands, 
artisans,  riches  et  pauvres,  tous  accoururent  au  fort  à  en  faire 

de  mesme  que  ces  belles,  vertueuses  et  honnestes  dames  ;  et  en 
grande  émulation,  non-seulement  les  séculiers,  mais  les  gens 
d’église  poussèrent  tous  à  cet  œuvre,  et  au  retour  du  fort,  les 
hommes  à  part,  et  les  femmes  aussi  rangées  en  bataille  en  la  place 
auprès  du  palais  de  la  Seigneurie,  allèrent  l’un  après  l’autre,  de 
main  en  main,  saluer  l’image  de  la  Vierge  Marie,  patronne  de  la 
ville,  en  chantant  quelques  hymnes  et  cantiques  à  son  honneur, 
par  un  si  doux  air  et  agréable  armonie,  que,  partie  d’aise,  partie 
de  pitié,  les  larmes  tomboient  des  yeux  à  tout  le  peuple;  lequel, 
après  avoir  receu  la  bénédiction  de  M.  le  révérendissime  cardi¬ 
nal  de  Ferraro,  chacun  se  retira  en  son  logis,  tous  et  toutes  en 
résolution  de  faire  mieux  à  l'advenir.  Cette  cérémonie  sainte  de 
dames  me  fait  ressouvenir  (sans  comparaison)  d’une  profane, 
mais  belle  pourtant,  qui  fut  faite  à  Rome  du  temps  de  la  guerre 
punique,  qu’on  trouve  dans  Tite-Live.  Ce  fut  une  pompe  et  une 
procession  qui  s’y  fit  de  trois  fois  neuf,  qui  sont  vingt-sept  jeunes 
belles  filles  romaines,  et  toutes  pucelles,  vestues  de  robettes  assez 
longuettes  (l’histoire  n’en  dit  point  les  couleurs)  ;  lesquelles, 
après  leur  pompe  et  procession  achevée,  s’arreslèrent  en  une 
place,  où  elles  dansèrent  devant  le  peuple  une  danse  en  s’entre- 
donnans  une  cordelette,  rangées  l’une  après  l’autre,  faisant  un 
tour  de  danse,  et  accommodant  le  mouvement  et  frétillement  de 
leurs  pieds  à  la  cadence  de  l’air  et  de  la  chanson  qu’elles  disoient  : 
ce  qui  fut  une  chose  très-belle  à  voir,  autant  pour  la  beauté  de 
ces  belles  filles  que  pour  leur  bonne  grâce,  leur  belle  façon  à  la 
danse,  et  pour  leur  affetté  mouvement  de  pieds,  qui  certes  l'est 
d’une  belle  pucelle,  quand  elle  les  sçait  gentiment  et  mignarde- 
ment  conduire  et  mener,  .le  me  suis  imaginé  en  moy  cette  forme 
de  danse,  et  m’a  fait  souvenir  d’une  que  j’ay  veu  de  mon  jeune 
temps  danser  les  filles  de  mon  pays,  qu’on  appeloit  la  jarre- 
lierre;  lesquelles,  prenanset  s’entredonnans  la  jarretierre  par  la 
main,  les  passaient  et  repassoient  par-de.ssus  leur  teste,  puis  les 
mesloient  et  entrelassoient  entre  leurs  jambes  en  sautant  dispos- 
tement  par-dessus,  et  puis  s’en  desvelopoient  et  désengageaient 
si  gentiment  par  de  petits  sauts,  tousjours  s’entresuivans  les  uns 
après  les  autres,  sans  jamais  perdre  la  cadence  de  la  chanson  ou 
de  l’instrument  qui  les  guidoit;  si  que  la  chose  estoit  très-plai¬ 
sante  à  voir,  car  tes  sauts,  lesentrelassements,  les  desgagements, 
le  port  de  la  jarretierre  et  la  grâce  des  filles,  portaient  je  ne  sçay 
quelque  lasciveté  mignarde,  que  je  m’estonne  que  cette  danse 
n’a  esté  pratiquée  en  nos  cours  de  nostre  temps,  puis  que  les 

callcçons  y  sont  fort  propres,  et  qu’on  y  peut  voir  aisément  la 
belle  jambe,  et  qui  a  la  chausse  la  mieux  tirée,  et  qui  a  la  plus 
belle  disposition.  Cette  danse  se  peut  mieux  représenter  par  la 
veuë  que  par  l'escriture. 

Pour  retourner  à  nos  dames  siennoises  :  «  Hà  !  belles  et  braves 
«  dames,  vous  ne  deviez  jamais  mourir,  non  plus  que  vostre  los, 

«  qui  a  jamais  ira  de  conserve  avec  l’immortalité,  non  plus  aussi 
«  que  cette  belle  et  gentille  fille  de  vostre  ville,  laquelle,  en  vostre 
«  siège,  voyant  son  frere  un  soir  detenu  malade  en  son  lict,  et 
«  fort  mal  disposé  pour  aller  en  garde,  le  laissant  dans  le  lict, 

«  tout  coyment  se  desrobe  de  luy,  prend  ses  armes  et  ses  ha- 
«  billements,  et,  comme  la  vraye  effigie  de  son  frère,  paroist  en 
«  garde;  et  fut  prise  pour  son  frere,  ainsi  incogneue  par  la  fa- 
«  veur  de  la  nuict.  »  Gentil  trait,  certes;  car,  bien  qu’elle  se 
fust  garçonnée  et  gendarmée,  ce  n’estoit  pourtant  pour  en  faire 
une  continuelle  habitude,  que  pour  cette  fois  faire  un  bon  office 
à  son  frere.  Aussi  dit-on  que  nul  amour  est  égal  à  la  fraternelle, 
et  qu'aussi,  pour  un  bon  besoin,  il  ne  faut  rien  espargner  pour 
monstrer  une  gente  généro.sité  du  cœur,  en  quelque  endroit  que 
ce  soit.  .le  croy  que  le  corporal  qui  lors  commandoit  à  l’esquade 
où  estoit  cette  belle  fille,  quand  il  sceut  ce  trait,  fut  bien  marry 
qu’il  ne  l’cust  mieux  recogneue,  pour  mieux  publier  sa  loiiange 
sur  le  coup,  ou  bien  pour  l'exempter  de  la  sentinelle,  ou  du 
tout  pour  s’amuser  d’en  contempler  la  beauté,  sa  grâce  et  sa 
façon  militaire;  car  ne  faut  point  douter  qu’elle  ne  s’estudiast 
en  tout  ù  la  contrefaire.  Certes  on  ne  sçauroit  trop  louer  ce  beau 
trait,  et  mesme  sur  un  si  juste  sujet  pour  le  frere.  Tel  en  fit  ce 
gentil  Richardet,  mais  pour  divers  sujets,  quand,  après  avoir 
ouy  le  soir  sa  sœur  Bradamente  discourir  des  beautés  de  cette 
belle  princesse  d’Espagne,  et  de  ses  amours  et  désirs  vains,  après 
qu’elle  fut  couchée  il  prit  ses  armes  et  sa  belle  cotte,  et  s’en 
déguise  pour  paroistre  sa  sœur,  tant  ils  estoient  de  semblance 
de  visage  et  beauté  ;  et  après,  sous  telle  forme,  tira  de  cette  belle 
princesse  ce  qu’à  sa  sœur  son  sexe  luy  avoit  desnié;  dont  mal 
pourtant  très  -grand  luy  en  fust  arrivé  sans  la  faveur  de  Roger, 
qui,  le  prenant  pour  sa  maistres.se  Bradamente,  le  garantit  de 
mort.  Or  j’ay  ouy  dire  à  M.  de  La  Chapelle  des  Ursins,  qui  lors 
esloit  en  Italie,  et  qui  fille  rapport  de  si  beau  trait  de  ces  dames 
siennoises  au  feu  roy  Henry,  il  le  trouva  si  beau,  que  la  larme 
à  l’œil  il  jura  que,  si  Dieu  luy  donnoyt  un  jour  la  paix  ou  la 
trefve  avec  l’Empereur,  qu’il  iroit  par  ses  galleres  en  la  mer  de 

Toscane,  et  de  là  à  Sienne,  pour  voir  cette  ville  si  aiïectie  à  soy 
et  à  son  party,  et  la  remercier  de  cette  brave  et  bonne  volonté, 
et  sur-tout  pour  voir  ces  belles  et  honnestes  dames,  et  leur  en 
rendre  grâces  particulières.  Jecroy  qu’il  n’y  eust  pas  failly,  car 
il  honnoroit  fort  les  belles  et  honnestes  dames;  et  si  leur  escri- 
vit,  principalement  aux  trois  principales,  des  lettres  les  plus 
honnestes  du  monde  de  remerciements  et  d’offres,  qui  les  con¬ 
tentèrent  et  animèrent  davantage.  Hélas!  il  eut  bien  quelque 
temps  après  la  trefve;  mais,  l’attendant  à  venir,  la  ville  fut  pi  ise, 
comme j’ay  dit  ailleurs;  qui  fut  une  perte  inestimable  pour  la 
France,  d’avoir  perdu  une  si  noble  et  si  chere  alliance,  laquelle, 
se  ressouvenant  et  se  ressentant  de  son  ancienne  origine,  se  vou¬ 
lut  rejoindre  et  remettre  parmy  nous;  car  on  dit  que  ces  braves 
Siennois  sont  venus  des  peuples  de  France  qu’en  la  Gaule  ou 
appelait  jadis  Senonnes,  que  nous  tenons  aujourd’hui  ceux  de 
Sens  ;  aussi  en  tiennent-ils  encore  de  l’humeur  de  nous  autres 
François,  car  ils  ont  la  teste  près  du  bonnet,  et  sont  vifs,  sou¬ 
dains  et  prompts  comme  nous.  Les  dames,  pareillement  aussi,  se 
ressentent  de  ces  gentilles,  gracieuses  façons,  et  familiaritez  fran¬ 
çaises. 

—  J’ay  leu  dans  une  vieille  chronique  que  j’ay  allégué  ail¬ 
leurs,  que  leroy  Charles  huictiesme;  en  son  voyage  de  Naples, 
lorsqu’il  passa  à  Sienne,  il  y  fut  receu  par  une  entrée  si  triom¬ 
phante  et  si  superbe,  qu’elle  passa  toutes  les  autres  qu'il  fit  en 
toute  l’Italie  ;  jusques  à  là  que,  pour  plus  grand  respect  et  signe 
d’humilité,  toutes  les  portes  de  la  ville  furent  oslées  de  leurs 
gonds  et  portées  par  terre;  et  tant  qu’il  y  demeura  furent  ainsi 
ouvertes  et  abandonnées  à  tous  allants  et  venants,  et  puis  après, 
venant  son  départ,  remises.  Je  vous  laisse  à  penser  si  le  Roy, 
toute  sa  Cour  et  son  armée,  n’eurent  pas  grand  sujet  d’ayrner  et 
honorer  cette  ville  (comme  de  vray  il  fit  toujours),  et  en  dire 
tous  les  biens  du  monde  :  aussi  la  demeure  à  luy  et  à  tous  en 
fut  très-agréable,  et  sur  la  vie  fut  défendu  de  n’y  faire  aucune 
insolence,  comme  certes  la  moindre  du  monde  ne  s’ensuivit.  Ha  ! 
braves  Siennois,  vivez  pour  jamais  I  Que  pleust  à  Dieu  fussiés- 
vous  encore  nostres  en  tout,  comme  possible  vous  l’estes  en  cœur 
et  en  ame!  car  la  domination  d’un  roy  de  France  est  bien  plus 
douce  que  celle  d’un  duc  de  Florence;  et  puis  le  sang  ne  peut 
mentir.  Que  si  nous  estions  aussi  voisins  comme  nous  sommes 
reculez,  possible,  tous  ensemble  conformes  de  volonté,  eu  fe¬ 
rions-nous  dire. 


324  VIES  DES  DAMES  GALANTES. 

—  Les  principales  dames  de  Pavie,  en  leur  siège  du  roy  Fran¬ 
çois,  sous  la  conduitte  et  exemple  de  la  signera  contessa  Hipo- 
lita  de  Malespina,  leur  générale,  se  mirent  de  mesme  à  porter 
la  hotte,  remuer  terre  et  remparer  leur  bresches,  faisant  à  l’envy 
des  soldats.  Un  pareil  trait  que  ces  dames  siennoises  que  je  viens 
de  raconter  je  vis  faire  à  aucunes  dames  rocheloises  au  siège  de 
leur  ville,  dont  il  me  souvient  ;  que  le  premier  dimanche  de  ca- 
resme  que  le  siège  y  estoit,  Monsieur,  noslre  général,  manda 
sommer  M.  de  La  Noue  de  sa  parole,  et  venir  parler  à  luy  et 
luy  rendre  compte  de  sa  négociation  que  luy  avoit  chargé  pour 
cette  ville;  dont  le  discours  en  est  long  et  fort  bizarre,  que  j’es¬ 
père  ailleurs  descrire.  M.  de  La  Nouë  n’y  faillit  pas,  et  pour  ce 
M.  de  Strozze  fut  donné  en  ostage  dans  la  ville,  et  trefves  furent 
faites  pour  ce  jour  et  pour  le  lendemain.  Ces  trefves  ainsi  faittes, 
parurent  aussi-lost  comme  nous  hors  des  tranchées  force  gens 
de  la  ville  sur  les  remparts  et  sur  les  murailles  ;  et  sur-tout  pa¬ 
rurent  une  centaine  de  dames  et  bourgeoises  des  plus  grandes, 
plus  riches  et  des  plus  belles,  toutes  vestues  de  blanc,  tant  de 
la  teste  que  du  corps,  toutes  de  toile  de  Hollande  fine,  qu’il  fit 
très-beau  voir  ;  et  ainsi  s’estoient-elles  vestues  à  cause  des  for¬ 
tifications  des  rampars  où  elles  travailloient,  fut  ou  à  porter  la 
hotte  ou  à  remuer  la  terre  ;  et  d’autres  habillements  se  fussent 
ensalaudis,  et  ces  blancs  en  estoient  quittes  pour  les  mettre  à  la 
lessive  ;  et  aussi  qu’avec  cet  habit  blanc  se  fissent  mieux  remar¬ 
quer  parmy  les  autres.  Nous  autres  fusmes  fort  ravis  à  voir  ces 
belles  dames,  et  vous  asseure  que  plusieurs  s’y  amusèrent  plus 
qu'à  autre  chose  :  aussi  voulurent-elles  bien  se  monstrer  à  nous, 
et  ne  furent  à  nous  guières  chiches  de  leur  veuë,  car  elles  se 
planloient  sur  le  bord  du  rampart  d’une  fort  belle  grâce  et  de- 
marche,  qu’elles  valaient  bien  le  regarder  et  desirer.  Nous 
fusmes  curieux  de  demander  quelles  dames  c’estoient.  Iis  nous 
respondirent  que  c’estoit  une  bande  de  dames  ainsi  jurée,  asso¬ 
ciée  et  ainsi  parée  pour  le  travail  des  fortifications,  et  pour  faire 
de  tels  services  à  leur  ville;  comme  certes  de  vray  elles  en  firent 
de  bons,  jusques-là  que  les  plus  virilles  et  robustes  menoient  les 
armes  :  si  que  j’ay  ouy  conter  d’une,  pour  avoir  souvent  re¬ 
poussé  ses  ennemis  d’une  pique,  elle  la  garde  encor  si  soigneu¬ 
sement  comme  sacrée  relique,  qu’elle  ne  la  donneroit,  ny  ne 
voudroit  pour  beaucoup  d'argent  la  bailler,  tant  elle  la  tient 
chere  chez  soy. 

—  J’ay  ouy  raconter  à  aucuns  vieux  commandeurs  de  Rhodes, 

et  mesmes  je  l’ay  leu  en  un  vieux  livre,  que  lors  que  Rhodes 
fut  assiégé  par  le  sultan  Soliman,  les  belles  filles  et  dames  de  la 
ville  ne  pardonnèrent  à  leurs  beaux  visages  et  tendres  et  déli¬ 
cats  corps,  pour  porter  leur  bonne  part  des  peines  et  fatigues  du 
siège,  jusqu'à-là  que  bien  souvent  se  présentoient  aux  plus 
pressés  et  dangereux  assauts,  et  courageusement  secondoient  les 
chevaliers  et  soldats  à  les  soutenir.  Ah  !  belles  Rhodiennes!  vostre 
nom,  vostre  los  a  valu  de  tout  temps,  et  ne  mériteriez  d’estre 
sous  la  domination  des  bai  bares! 

—  Du  temps  du  roy  François  I,  la  ville  de  Saint-Riquier,  en 
Picardie,  fut  entreprise  et  assaillie  par  un  gentilhomme  flamand, 
nommé  Domrin,  enseigne  de  M.  du  Ru,  accompagné  de  cent 
hommes  d’armes  et  de  deux  mille  hommes  de  pied,  et  quelque 
artillerie.  Dedans  il  n’y  avoit  seulement  que  cent  hommes  de 
pied,  qui  estoit  fort  peu,  et  esloit  prise,  ne  fut  que  les  dames  de 
la  ville  se  présentèrent  à  la  muraille  avec  armes,  eau  et  huile 
bouillante  et  pierres,  et  repoussèrent  bravement  les  ennemis, 
bien  qu’ils  fissent  tous  les  efforts  pour  entrer.  Encore  deux  des¬ 
dites  dames  levèrent  deux  enseignes  des  mains  des  ennemis,  et 
les  tirèrent  de  la  muraille  dans  la  ville;  si  bien  que  les  assié¬ 
geants  furent  contraints  d’abandonner  la  bresche  qu’ils  avoient 
faite  et  les  murailles,  et  se  retirer  et  s’en  aller  :  dont  la  renom¬ 
mée  fut  par  toute  la  France,  la  Flandre  et  la  Bourgogne.  Au 
bout  de  quelque  temps  le  roy  François  passant  par-là,  en  vou¬ 
lut  voir  les  femmes,  les  loiia  et  les  remercia.  Les  dames  de 
Péronne  en  firent  de  mesme  quand  la  ville  fut  assiégée  du  comte 
de  Nassau,  et  assistèrent  aux  braves  gens  de  guerre  qui  estaient 
dedans  tout  de  mesme  façon;  qui  en  furent  estimées,  loiiées  et 
remerciées  de  leur  roy.  Les  femmes  de  Sancerre,  en  ces  gtierres 
civiles  et  leur  siège,  furent  recommandées  et  loiiées  des  beaux 
effets  qu’elles  y  firent  en  toutes  sortes.  Durant  cette  guerre  delà 
Ligue,  les  dames  de  Vitré  s’acquittèrent  de  mesme  en  leur  ville 
assiégée  par  M.  de  Mercœur.  Elles  y  sont  très-belles  et  tousjours 
fort  proprement  habillées  de  tout  temps;  et  pour  ce  n’espar- 
gnoient  leurs  beautez  à  se  monstrer  viriles  et  courageuses  : 
comme  certes  tous  actes  virils  et  généreux,  à  un  tel  besoin,  sont 
autant  à  estimer  en  les  femmes  qu’en  les  hommes.  Ainsi  que  de 
mesme  furent  jadis  les  gentiles  femmes  de  Carthage,  lesquelles, 
quand  elles  virent  leurs  marys,  leurs  freres,  leurs  peres,  leurs 
pat  ents  et  leurs  soldats  cesser  de  tirer  5  leurs  ennemis,  par  faute 
de  cordes  en  leurs  arcs,  qui  estoient  toutes  usées  de  force  de 

tirer  par  une  si  grande  longueur  de  siège;  et  par  ce,  ne  pouvans 
plus  chevir  de  chanvre,  de  lin,  ny  de  soie,  ny  d’autres  choses 
pour  faire  cordes,  s’advisérent  de  couper  leurs  belles  tresses  et 
blonds  cheveux,  et  ne  pardonner  à  ce  bel  honneur  de  leurs  testes 
et  parement  de  leurs  beaulez;  si  bien  qu’elles-mèmes,  de  léurs 
belles,  blanches  et  délicates  mains,  en  retorsèrent  et  en  firent 
des  cordes,  et  en  fournirent  à  leurs  gens  de  guerre  :  dont  je  vous 
laisse  à  penser  de  quels  courages  et  de  quels  nerfs  ils  pouvaient 
tendre  et  bander  leurs  arcs,  en  tirer  et  en  combattre,  portans  si 
belles  faveurs  des  dames. 

—  Nous  lisons  dans  l'histoire  de  Naples  que  ce  grand  capi¬ 
taine  Sforce,  sous  la  charge  de  la  reyne  Jeanne  seconde,  ayant 
esté  pris  par  le  mary  de  la  reyne,  Jacques,  mis  en  estroite  prison 
et  en  quelques  traits  de  corde,  sans  doute  il  avoit  la  teste  tran¬ 
chée,  sans  que  sa  sœur  Marguerite  se  mit  en  armes  et  aux 
champs,  et  fit  si  bien,  elle  en  personne,  qu’elle  prit  quatre  gen¬ 
tilshommes  napolitains  des  principaux,  et  manda  au  roy  que  tel 
traittement  il  feroit  à  son  frère,  tel  le  feroit-elle  à  ses  gens;  si 
bien  qu’il  fut  contraint  de  faire  accord  et  le  lascher  sain  et 
sauve.  Ah!  brave  et  généreuse  sœur!  ne  tenant  guiere  en  cela 
de  son  sexe.  Je  sçay  aucunes  sœurs  et  parentes  que,  si  elles  eus¬ 
sent  fait  trait  pareil  il  y  a  quelque  temps,  possible  eussent-elles 
sauvé  un  brave  frere  qu’elles  avoient,  qui  fut  perdu  pour  faute 
de  secours  et  d’assistance  pareille.  Maintenant  je  veux  laisser 
ces  dames  en  général  guerrières  et  genereuses  :  parlons  d’aucu¬ 
nes  particulières.  Et  pour  la  plus  belle  monstre  de  l’antiquité, 
je  n’allégueray  que  cette  seule  Zénobie  pour  toutes,  laquelle, 
après  la  mort  de  son  mary,  ne  s’amusa,  comme  plusieurs,  à  per¬ 
dre  le  temps  à  le  plorer  et  regretter,  mais  à  s’emparer  de  l’em¬ 
pire  au  nom  de  ses  enfants,  et  faire  la  guerre  aux  Romains  et  à 
l’empereur  Aurelian,  qui  en  estoit  lors  empereur,  en  leur  don¬ 
nant  de  la  peine  beaucoup  l’espace  de  huit  ans,  jusques  à  ce 
qu’estant  descendue  en  champ  de  bataille  contre  luy,  fut  vain¬ 
cue  et  prise  prisonnière,  et  menée  devant  l'Empereur;  lequel, 
après  luy  avoir  demandé  comment  elle  avoit  eu  la  hardiesse  de 
faire  la  guerre  aux  Empereurs,  elle  luy  respondit  seulement  ; 
«  Vrayment,  je  cognois  bien  que  vous  estes  Empereur,  puisque 
«  vous  m’avez  vaincue.  »  11  eut  si  grand  aise  de  l’avoir  vaincuë, 
et  en  tira  une  si  grande  ambition,  qu’il  en  voulut  triompher;  et 
avec  une  très-grande  pompe  et  magnificence  elle  marchoit  de¬ 
vant  son  char  triomphant,  fort  superbement  habillée  et  accom- 

niodée  d’une  grande  richesse  de  perles  et  pierreries,  de  grands 
joyaux  et  de  chaisnes  d'or,  dont  elle  estoit  enchaisriée  au  corps, 
aux  pieds  et  aux  mains,  en  signe  de  captive  et  d’esclave;  si  que, 
par  la  grande  pesanteur  de  ses  joyaux  et  chaisnes  qu’elle  portoit 
sur  elle,  fut  contrainte  de  faire  plusieurs  pauses  et  se  reposer 
souvent  en  ce  triomphe.  Grand  cas,  certes,  et  admirable,  que, 
toute  vaincue  et  prisonnière  qu’elle  estoit,  encore  donnoit-elle 
loy  au  vainqueur  triompheur,  et  le  faisoit  arrester  et  attendre 
jusques  à  ce  qu’elle  eust  repris  son  halleine!  Grande  aussi  et 
honneste  courtoisie  estoit-ce  à  l’Empereur  de  luy  permettre  son 
aise  et  repos  et  endurer  sa  débilité,  et  ne  la  contraindre  ny  pres¬ 
ser  de  se  haster  plus  qu’elle  ne  pouvoit  :  de  sorte  que  l’on  ne 
sçait  que  plus  louer,  ou  l’honnesleté  de  l’Empereur,  ou  la  façon 
de  faire  de  la  Reyne,  qui  possible  pouvoit-elle  joüer  ce  jeu  ex¬ 
près,  non  tant  pour  son  imbécililé  ou  lassitude,  que  pour  quel¬ 
que  ostentation  de  gloire,  etmonstrer  au  monde  qu’elle  en  vou- 
loit  recueillir  ce  petit  brin  sur  le  soir  de  sa  belle  fortune,  comme 
elle  avoit  fait  sur  le  matin,  et  que  monsieur  l'Empereur  luy  ce- 
doit  ce  coup-là  pour  l’attandre  en  ses  pas  lents  et  graves  mar- 
chers.  Elle  se  faisoit  fort  regarder  et  admirer  autant  des  hom¬ 
mes  que  des  dames,  desquelles  aucunes  eussent  fort  voulu 
ressembler  cette  belle  image;  car  elle  estoit  des  plus  belles,  se¬ 
lon  que  disent  ceux  qui  en  ont  escrit.  Elle  estoit  d’une  fort  belle, 
haute  et  riche  taille,  son  port  très-beau,  sa  grâce  et  sa  majesté 
de  mesmes,  par  conséquent  son  visage  très-beau  et  fort  agréable, 
les  yeux  noirs  et  fort  brillants.  Entre  autres  beautez,  il  luy  don- 
noit  les  dents  très-belles  et  fort  blanches,  l’esprit  vif,  fort  mo¬ 
deste,  sincere  et  clemente  au  besoin  ;  la  parole  fort  belle  et  pro¬ 
noncée  d’une  voix  claire  :  aussi  elle-mesme  faisoit  entendre 
toutes  ses  conceptions  et  volontez  à  ses  gens  de  guerre,  et  les 
haranguoit  souvent.  Je  pense  certes  qu’il  la  faisoit  bien  aussi 
beau  voir  ainsi  vestue  si  superbement  et  geniiment  en  habit  de 
femme,  que  quand  elle  estoit  armée  tout  à  blanc;  car  tousjours 
le  sexe  l’emporte  :  aussi  est-il  à  présumer  que  l’Empereur  ne  la 
voulut  exhiber  en  son  triomphe  qu’en  son  beau  sexe  féminin, 
qui  la  représenteroit  mieux  et  la  rendroit  au  peuple  plus  agréa¬ 
ble  en  ses  perfections  de  beauté.  De  plus,  il  est  à  présumer  aussi 
qu’estant  si  belle,  l’Empereur  en  avoit  tasté,  joüi  et  en  joüissoit 
encore;  et  que  s’il  l’avoit  vaincue  d’une  façon,  il  ou  elle  (les 
deux  se  peuvent  entendre)  l’avoit  vaincu  aussi  de  l’autre.  Je 
m’estonne  que,  puisque  cette  Zénobie  estoit  si  belle,  l’Empereur 

ne  la  prisl  et  entrelinst  pour  l’une  de  ses  garces,  ou  bien  qu’elle 
n’ouvrist  et  dressast  par  sa  permission,  ou  du  sénat,  boutique 
d’amour  et  de  putanisme,  comme  fit  Flora,  afin  de  s’enrichir  et 
accumuler  force  biens  et  bons  moyens  au  travail  de  son  corps  et 
branslement  de  son  lict;  à  laquelle  boutique  eussent  pu  venir  les 
plus  grands  de  Rome  à  l’envy  tous  les  uns  des  autres;  car  enfin 
il  n’y  a  tel  contentement  et  félicité  au  monde,  s’il  semble,  que 
se  ruer  sur  la  royauté  et  principauté,  et  de  joiiir  d’une  belle 
reync,  d’une  princesse  et  grande  dame.  Je  m’en  rapporte  à  ceux 
qui  ont  esté  en  ces  voyages,  et  y  fait  si  belles  factions.  Et  par 
ainsi  cette  reyne  Zénobie  se  fust  faite  tost  riche  parla  bourse  de 
ces  grands,  ainsi  que  fit  Flora,  qui  n’en  recevoit  point  d’autres 
en  sa  boutique.  N’eusl-il  pas  mieux  vallu  pour  elle  de  traitter 
cetle  vie  en  bombances,  magnificences,  chevances  et  honneurs, 
que  de  tomber  en  la  nécessité  et  extrémité  qu’elle  tomba,  à  gai- 
gner  sa  vie  à  filer  parmy  des  femmes  communes  et  mourir  de 
faim,  sans  que  le  sénat,  ayant  pitié  d’elle,  veu  sa  grandeur  pas¬ 
sée,  luy  ordonna  pour  son  vivre  quelque  pension,  et  quelques 
petites  terres  et  possessions,  qne  l’on  appela  long-temps  les  pos¬ 
sessions  zénobiennes;  car  enfin  c’est  un  grand  mal  que  la  pau¬ 
vreté,  et  qui  la  peut  éviter,  en  quelque  forme  qu’on  se  puisse 
transmuer,  fait  bien,  ce  disoit  quelqu’un  que  je  sçai.  Voilà  pour- 
(luüi  Zénobie  ne  mena  son  grand  courage  au  bout  de  la  carrière, 
comme  elle  devoit,  et  qu’il  faut  qu’on  la  persiste  tousjours  en 
toutes  actions.  On  dit  qu’elle  avoit  fait  faire  un  charriot  triom¬ 
phant,  le  plus  superbe  qui  fust  jamais  veu  dans  Rome,  et  ce,  di- 
soit-elle  souvent  durant  ses  grandes  prosperitez  et  vanteries,  pour 
triumpher  dans  Rome,  tant  elle  estoit  présumptueuse  de  conqué¬ 
rir  l’empire  romain  :  mais  tout  cela  au  rebours,  car  l’Empereur 
l’ayant  vaincue  le  prit  pour  luy,  et  en  triompha,  et  elle  alla  à 
pied,  en  faisant  d’elle  plus  grand  triomphe  et  pompe  que  s’il 
cust  vaincu  un  puissant  roy.  Et  dittes  que  la  victoire  qu’on  em¬ 
porte  sur  une  dame,  en  quelque  façon  que  ce  soit,  n’cst  pas 
grande  et  très-illustre!  Ainsi  désira  Auguste  de  triompher  de 
Cléopâtre;  mais  il  n’y  procéda  pas  bien.  Elle  y  pourveut  de 
bonne  heure,  et  de  la  façon  que  Paulus-Æmilius  le  dit  à  Perséus, 
qui,  le  priant  en  sa  captivité  d’avoir  pitié  de  luy,  il  luy  respon- 
dit  que  ç’avoit  esté  à  luy  à  y  mettre  ordre  auparavant,  voulant 
entendre  qu’il  sc  devoit  estre  tué. 

J'ay  ouy  dire  que  le  feu  roy  Henry  second  ne  désiroit  rien 
tant  que  de  faire  prisonnière  la  reync  de  Hongrie,  non  pour  la 

Iraitter  raal,  encore  qu’elle  luy  eust  donné  plusieurs  sujets  par 
ses  bruslements,  mais  pour  avoir  celte  gloire  de  tenir  celte 
grande  reyne  prisonnière,  et  voir  quelle  mine  et  contenance  elle 
tiendroit  en  sa  prison,  et  si  elle  y  seroit  si  brave  et  orgueilleuse 
qu’en  ses  armées  ;  car  enfin  il  n’y  a  rien  si  superbe  et  brave 
qu’une  belle,  brave  et  grande  dame,  quand  elle  veut  et  qu’elle 
a  du  courage,  comme  estoit  celle-là,  et  qui  se  plaisoit  fort  au 
nom  que  luy  avoient  donné  les  soldats  espagnols,  qui,  comme 
ils  appeloient  l’Kmpereur  son  fière  el  Padre  de  los  soldados  (1), 
eux  l’appeloient  la  Madré  (2)  :  ainsi  que  Vitloria,  ou  Vittorina, 
jadis  du  temps  des  Romains,  fut  appelée  en  ses  armées  la  mère 
du  camp.  Certes,  si  une  dame  grande  et  belle  entreprend  une 
charge  de  guerre,  elle  y  sert  de  beaucoup,  et  anime  fort  ses 
gens  :  comme  j’ay  veu  en  nos  guerres  civiles  la  Reyne-Mère,  qui 
bien  souvent  venoit  en  nos  armées  et  les  asseuroit  tout  plein  et 
encourageoit  fort;  et  comme  fait  aujourd’huy  l’infante  Isabelle, 
sa  petite-fille,  en  Flandies,  qui  préside  en  son  armée,  et  se  fait 
paroistre  à  ses  gens  de  guerre  toute  valeureuse,  si  que  sans  elle 
et  sa  belle  el  agréable  pi  ésence,  la  Flandre  n’auroit  moyen  de  te¬ 
nir,  ce  disent  tous  :  et  jamais  la  reyne  de  Hongrie,  sa  grande 
tante,  ne  parut  telle  en  beauté,  valeur  et  générosité  et  belle  grâce. 
Dans  nos  histoires  de  France,  nous  lisons  combien  servit  la  pré¬ 
sence  de  celle  généreuse  comtesse  de  Montfort,  estant  assiégée 
dans  Annebon  ;  car,  encore  que  ses  gens  de  guerre  fussent  bra¬ 
ves  et  vaillants,  et  qu’ils  eussent  combattu  et  soustenu  des  as¬ 
sauts  et  faits  aussi  bien  que  gens  du  monde,  ils  commencèrent  à 
perdre  cœur  et  vouloir  se  rendre;  mais  elle  les  harangua  si  bien, 
et  anima  do  si  belles  et  courageuses  paroles,  et  les  anima  si  beau 
et  si  bien,  qu’ils  attendirent  le  secours,  qui  leur  vint  à  propos, 
tant  désiré,  et  le  siège  fut  levé;  et  fit  bien  mieux,  car,  ainsi  que 
ses  ennemis  estoient  amusez  à  l’assaut,  et  que  tous  y  esloienl,  et 
vid  les  tentes  qui  en  estoient  toutes  vuides,  elle,  montée  sur  un 
bon  cheval,  et  avec  cinquante  bons  chevaux,  fil  une  saillie, 
donne  l’alarme,  met  le  feu  dans  le  camp;  si-bien  que  Charles 
de  Blois,  cuidant  estre  trahy,  fit  aussi-tost  cesser  l’assaut.  Sur 
ce  sujet  je  feray  ce  petit  conte.  Durant  ces  dernières  guerres  de 
la  Ligue,  feu  M.  le  prince  de  Condé,  dernier  mort,  estant  à  Saint- 
Jean,  envoya  demander  à  madame  de  Bourdeille,  veufve  de 


(t)  Le  père  des  soldats. 
(2j  La  mère. 

l’aage  de  quarante  ans,  et  très-belle,  six  ou  sept  des  gens  de  sa 
terre,  des  plus  riches,  et  qui  s’estoient  retirez  en  son  chasteau  de 
Malhas  près  elle.  Elle  les  luy  refusa  tout  à  trac,  et  que  jamais 
elle  ne  trahiroit  ny  ne  livreroit  ces  pauvres  gens,  qui  s’estoient 
allez  couvrir  et  sauver  sous  sa  foy.  Il  luy  manda  pour  la  derniere 
fois  que,  si  elle  ne  les  luy  envoyoit,  qu’il  luy  apprendroit  de  luy. 
obéyr.  Elle  luy  lit  response  (car  j’estois  avec  elle  pour  l’assister) 
que,  puisqu’il  ne  savoit  obéyr,  qu’elle  trouvoit  fort  estrange  de 
vouloir  faire  obéyr  les  autres,  et  lorsqu’il  auroit  obéy  à  son  Roy 
elle  luy  obéyroit;  au  reste  que,  pour  toutes  ses  menaces,  elle 
ne  craignoit  ny  son  canon,  ny  son  siège,  et  qu’elle  estoit  des¬ 
cendue  de  la  comtesse  de  Montfort,  de  laquelle  les  siens  avaient 
hérité  de  cette  place,  et  elle  et  tout  de  son  courage;  et  qu’elle 
estoit  résolue  de  la  garder  si-bien  qu’il  ne  la  prendroit  point; 
et  qu’elle  feroit  autant  parler  là  d'elle  léans  que  son  ayeule,  la¬ 
dite  comtesse,  avoit  fait  dans  Annebon.  M.  le  prince  songea 
long-temps  sur  cette  response,  et  temporisa  quelques  jours  sans 
la  plus  menacer.  Pourtant  s’il  ne  fust  mort  il  l’eust  assiégée; 
mais  elle  s’estoit  bien  préparée  de  cœur,  de  résolution,  d’hom¬ 
mes  et  de  tout,  pour  le  bien  recevoir  ;  et  croy  qu’il  y  eust  receu 
de  la  honte.  Machiavel,  en  son  livre  de  la  Guerre,  raconte  que 
Catherine,  comtesse  de  Furly,  fut  assiégée  dans  sa  dite  place  par 
César  Borgia,  assisté  de  l’armée  de  France,  qui  luy  résista  fort 
vallureusement,  mais  enfin  fut  prise.  La  cause  de  sa  perte  fut 
que  cette  place  estoit  trop  pleine  de  forteresses  et  lieux  forts, 
pour  se  retirer  d’un  lieu  à  l’autre;  si-bien  que,  César  ayant  fait 
ses  approches,  le  seigneur  Jean  de  Casale  (que  ladite  comtesse 
avoit  pris  pour  sa  garde  et  assistance)  abandonna  la  brèche  pour 
se  retirer  en  ses  forts  ;  et  par  cette  faute,  Borgia  faussa  et  prit  la 
place  ;  si-bien,  dit  l’auteur,  que  ces  fautes  firent  tort  au  courage 
généreux  et  à  la  réputation  de  cette  brave  comtesse,  laquelle 
avoit  attendu  une  armée  que  le  roy  de  Naples  et  le  duc  de  Mi¬ 
lan  n’avoient  osé  attendre.  Et  bien  que  son  issue  en  fust  mal¬ 
heureuse,  elle  emporta  l’honneur  que  sa  vertu  méritoit;  et  pour 
ce  en  Italie  se  firent  force  vers  et  rimes  en  sa  louange.  Ce  pas¬ 
sage  est  digne  de  lire  pour  ceux  qui  se  meslent  de  fortifier  des 
places  et  y  bastir  grande  quantité  de  forts,  chasteaux,  roques  et 
cittadelles.  Pour  retourner  à  nostre  propos,  nous  avons  eu  le 
temps  passé  force  princesses  et  grandes  dames  en  nostre  France, 
qui  ont  fait  de  belles  marques  de  leurs  proiiesses  :  comme  fit 
Paule,  fille  du  comte  de  Penthièvre,  laquelle  fut  assiégée  dans 

Roye  par  le  comte  de  Charoullois,  et  s’y  monstra  si  brave  et  si 
généreuse,  que,  la  ville  estant  prise,  le  comte  luy  fit  très-bonne 
guerre,  et  la  fit  conduire  à  Compiegne,  seurement,  ne  permet¬ 
tant  qu’ü  luy  fust  fait  aucun  tort;  et  l’honora  fort  pour  sa  vertu, 
encor  qu’il  voulust  grand  mal  à  son  mary,  qu’il  chargeoit  de  l’a¬ 
voir  voulu  faire  mourir  par  sortilleges  et  charmes  d’aucunes 
images  et  chandelles. 

—  Richilde,  fille  unique  et  héritière  de  Monts,  en  Ilainaiilt, 
femme  de  Beaudoüin  sixiesme,  comte  de  Flandres,  fit  tous  efforts 
contre  Robert  le  Frizon  son  beau  frere,  institué  tuteur  des  en¬ 
fants  de  F’iandres,  pour  luy  en  oster  la  connoissance  et  admi¬ 
nistration  et  se  l’attribuer  :  quoy  poursuivant  à  l’aide  de  Phi- 
lippes  roy  de  France,  luy  hasarda  deux  batailles  ;  en  la  première 
elle  fut  prise,  ce  que  fut  aussi  Robert  son  ennemy,  et  amprès 
furent  rendus  par  eschange  ;  luy  en  livra  la  seconde,  laquelle 
elle  perdit,  et  y  perdit  son  fils  Arnuphe,  et  chassée  jusques  à 
Monts. 

—  Isabelle  de  France,  fille  du  roy  Philippes  le  Bel,  et  femme 
du  roy  Édoüard  II,  duc  de  Guyenne,  fut  en  malle-grace  du  Roy 
son  mary,  par  de  meschants  rapports  de  Hue  le  despensier, 
dont  fut  contrainte  de  se  retirer  en  France  avec  son  fils  Edoüard  ; 
puis  s’en  retourna  en  Angleterre  avec  le  chevalier  de  Hainaut 
son  parent,  et  une  armée  qu’elle  y  mena,  au  moyen  de  laquelle 
elle  prit  son  mary  prisonnier,  lequel  elle  délivra  entre  les  mains 
de  ceux  avec  lesquels  il  lui  convint  finir  ses  jours;  ainsi  qu’à 
elle-mesme  il  luy  en  prit,  qui,  pour  traitter  l'amour  avec  un 
seigneur  de  Mortcmer,  fut  par  .‘on  fils  confinée  en  un  chasteau 
à  finir  ses  jours.  C’est  elle  qui  a  baillé  sujet  aux  Anglais  de  que¬ 
reller  à  tort  la  France.  Mais  voilà  une  mauvaise  reconnoissanco 
pourtant,  et  grande  ingratitude  de  fils,  qui,  oubliant  un  grand 
bienfait,  traita  ainsi  sa  mère  pour  un  si  petit  forfait;  petit  l’ap¬ 
pelle-je,  puisqu’il  est  naturel  et  que  mal-aisément  ayant  prati¬ 
qué  les  gens  de  guerre,  et  qu’elle  s’estoit  tant  accoustumée  à 
garçonner  avec  eux  parmi  les  armées  et  tentes  et  pavillons,  fal- 
loit  bien  qu’elle  garçonnast  aussi  entre  les  courtines,  comme 
cela  se  voit  souvent.  Je  m’en  rapporte  à  notre  reyne  Léonor, 
duchesse  de  Guyenne,  qui  accompagna  le  Roy  son  mary  outre 
mer  et  en  la  guerre  sainte.  Pour  pratiquer  si  souvent  la  gen¬ 
darmerie  et  la  soudardaille ,  elle  se  laissa  fort  aller  à  son  hon¬ 
neur,  jusqu'à-là  qu’elle  eut  affaire  avec  les  Sarrazins,  dont  pour 
ce  le  Roy  la  répudia;  ce  qui  nous  cousta  bon.  Pensez  qu'elle 

voulut  esprouver  si  ces  bons  compagnons  estoient  aussi  braves 
champions  b  couvert  comme  en  pleine  campagne,  et  que  pos¬ 
sible  son  humeur  estoit  d’aimer  les  gens  vaillants,  et  qu’une 
vaillance  attire  l’autre,  ainsi  que  la  vertu  ;  car  jamais  celuy  ne 
dit  mal  qui  dit  que  la  vertu  ressembloit  la  foudre  qui  perce 
tout.  Cette  royne  Léonor  ne  fut  pas  la  seule  qui  accompagna  en 
celte  guerre  sainte  le  roy  son  mary;  mais  avant  elle,  et  avec 
elle,  et  après,  plusieurs  autres  princesses  et  grandes  dames  avec 
leurs  marys  se  croisèrent,  mais  non  leurs  jambes,  qu’elles  ou¬ 
vrirent  et  eslargirent  à  bon  escient,  si  qu'aucunes  y  demeurè¬ 
rent,  et  les  autres  en  retournèrent  de  très-bonnes  vcsses  ;  et 
sous  la  couverture  de  visiter  le  saint  sépulcre,  parmi  tant 
d’armes,  faisoient  à  bon  escient  l’amour  ;  aussi,  comme  j’ay 
dit,  les  armes  et  l’amour  conviennent  bien  ensemble,  tant  la 
sympathie  en  est  bonne  et  bien  conjointe.  Encore  telles  dames 
sont-elles  à  estin'.er,  d’aimer  et  Iraitter  ainsi  les  hommes,  non 
comme  firent  jadis  les  amazones,  lesquelles,  encore  qu’elles  se 
disent  filles  de  Mars,  se  desfirent  de  leurs  marys,  disans  que  ce 
mariage  estoit  une  vraye  servitude  :  mais  prou  d’ambition 
avüient-elles  avec  d’autres  hommes  pour  en  avoir  des  filles,  et 
faire  mourir  les  enfants. 

Jonauclerus,  en  sa  Cosmographie,  récite  que,  l’an  de  Christ 
112.3,  après  la  mort  de  Tibussa,  reyne  des  Bohemes,  et  qui  fit 
renfermer  la  ville  de  Prague  de  murailles,  et  qui  abhorroit  fort 
la  domination  des  hommes,  il  y  eut  une  de  ses  damoiselles  de 
grand  courage,  nommée  Valasca,  qui  gaigna  si  bien  et  filles  et 
dames  du  pays,  et  leur  proposa  si  bien  et  beau  la  liberté,  et 
les  dégousta  si  fort  de  la  servitude  des  hommes,  qu’elles  tuerenl 
chacune,  qui  son  mary,  qui  son  frere,  qui  son  parent,  qui  son 
voisin,  qu’en  moins  d’un  rien  elles  furent  maistresses;  et  ayant 
jtris  les  armes  de  leurs  hommes,  s’en  aidèrent  si  bien  et  se  ren¬ 
dirent  si  braves  et  si  ade.xtres,  à  mode  d’amazones,  qu’elles  eu¬ 
rent  plusieurs  victoires.  Mais  après,  par  les  menées  et  finesses 
d’un  Primislaüs,  mary  de  Tibussa,  homme  quelle  avoit  pris  de 
vile  et  basse  condition,  furent  défaites  et  mises  à  mort.  Ce  fut 
par  permission  divine  de  l’acte  énorme  perpétré  pour  faire  ainsi 
perdre  le  genre  humain.  Ces  dames  pouvoient  bien  montrer 
leurs  beaux  courages  par  d’autres  actions  courageuses  et  viriles, 
que  par  telles  cruautez,  ainsi  que  nous  avons  veu  tant  d’impé- 
rieres,  de  reynes,  de  princesses  et  grandes  dames,  par  actes  no¬ 
bles,  et  aux  gouvernements  et  maniements  de  leurs  Estais,  et  au- 

très  sujets  dont  les  histoires  en  sont  assez  pleines  sans  que  je 
les  raconte;  car  l’ambition  de  dominer,  régner  et  impérier  loge 
dans  leurs  âmes  aussi  bien  que  des  hommes,  et  en  sont  aussi 
friandes.  Si  en  vays-je  nommer  une  qui  n’en  fut  tant  atteinte, 
qui  est  Victoria  Colonna,  femme  du  marquis  de  Pescayre,  de  la¬ 
quelle  j’ay  leu  dans  un  livre  espagnol  que,  lorsque  ledit  mar¬ 
quis  entendit  aux  belles  offres  que  luy  fit  Hieronimo  Mouron  de 
la  part  du  pape  (comme  j’ay  dit  cy-devant)  du  royaume  de  Na¬ 
ples,  s'il  vouloit  entrer  en  ligne  avec  luy,  elle,  en  estant  advertie 
par  son  mary  mesme,  qui  ne  luy  céloit  rien  de  ses  plus  privées 
affaires,  ny  grands  ny  petits,  lui  escrivit  (car  elle  disoit  des 
mieux),  et  luy  demanda  qu’il  se  souvinst  de  son  ancienne  va¬ 
leur  et  vertu,  qui  luy  avoit  donné  telle  louange  et  réputation 
qu’elle  excédoit  la  gloire  et  la  fortune  des  plus  grands  roys  de 
la  terre,  disant  que  no  con  grandezza  de  los  reynos,  de  Eslados 
ny  de  hermosos  lilulos  sino  eon  fé illustre  y  elara  virlud,  se  al- 
cançava  la  lionra,  la  quai  con  loor  siempre  vivo,  llegava  à  los 
descendienles;  y  quenohavianigungrado  (an  alto  que  no  fuesse 
vencido  de  una  trahicion  y  mala  fé,  que  por  esto  nigun  desseo 
lenia  de  ser  muguer  de  rey,  queriendo  antes  ser  muguer  de  tal 
capitan,  que  no  solamente  en  guerra  con  valorosa  mano,  mas  en 
pas  con  gran  honra  de  anima  no  vencido  avia  sabido  vencer 
rcyes,  y  grandissimos  principes,  y  capitanes,  y  darlos  a  trium- 
phos,  y  imperiarlos  ;  disant  «  que  non  avec  la  grandeur  des 
«  royaumes,  des  grands  Estais  ni  hauts  et  beaux  titres,  sinon 
«  avec  une  foy  illustre  et  claire  vertu,  l’honneur  s’acqueroit,  la- 
«  quelle  avec  une  louange  tousjours  vive  alloit  à  nos  descen- 
«  dants;  et  qu’il  n’y  avoit  nul  grade  si  haut  qui  ne  fust  vaincu 
•  ni  gasté  par  une  trahison  commise  et  foy  rompue;  et  que  pour 
«  l’amour  de  cela  elle  n’avoit  nul  désir  d’estre  femme  de  roy, 
«  mais  d’un  tel  capitaine,  lequel  non-seulement  en  guerre  avec 
«  sa  main  valeureuse,  mais  en  paix  avec  grand  honneur  d’un  es- 
«  prit  non  vaincu,  avoit  sceu  vaincre  les  roys,  les  grands  prin- 
«  ces  et  capitaines,  et  les  donner  aux  triomphes  et  les  imperier.» 
Cette  femme  parloit  d’un  grand  courage,  d’une  grande  vertu,  et 
de  vérité  et  tout  ;  car  de  regner  par  un  vice  est  fort  vilain,  et  de 
commander  aux  royaumes  et  aux  roys  par  la  vertu  est  très-beau, 
Fulvia,  femme  de  P.  Claudius,  et  en  secondes  nopces  de  Marc 
Antoine,  ne  s’amusant  guières  à  faire  les  affaires  de  sa  maison, 
se  mit  aux  choses  grandes,  à  traitter  les  affaires  d’Estat,  jus¬ 
que-là  qu’on  luy  donnas!  la  réputation  de  commander  aux  em- 

pereurs.  Aussi  Cleopatra  l’en  soeut  très-bien  remercier,  et  luy 
avoir  cette  obligation,  que  d’avoir  si  bien  instruit  et  discipliné 
Marc  Antoine  à  obéyr  et  ployer  sous  les  lois  de  submission.  Nous 
lisons  de  ce  grand  prince  françois  Charles  Martel,  qui  onc  ne 
voulut  prendre  et  porter  le  tiltre  de  roy,  qui  estoit  en  sa 
puissance,  mais  ayma  mieux  régenter  les  roys  et  leur  com¬ 
mander. 

—  Parlons  d’aucunes  de  nos  dames.  Nous  avons  eu  en  nostre 
guerre  de  la  Ligue  madame  de  Montpensier,  sœur  de  feu  M.  de 
Guise,  qui  a  esté  une  grande  femme  d’Estat,  et  qui  a  porté  sa 
bonne  part  de  matière,  d’inventions  de  son  gentil  esprit,  et  du 
travail  de  son  corps,  à  baslir  ladite  Ligue;  si  qu’après avoir  esté 
bien  bastie ,  joüant  aux  cartes  un  jour  et  à  la  prime  (car  elle 
aime  fort  ce  jeu),  ainsi  qu’on  lui  disoit  qu’elle  meslast  bien  les 
cartes,  elle  respondit  devant  beaucoup  de  gens  :  «  Je  les  ay  si 
«  bien  meslées  qu’elles  ne  se  sçauroient  mieux  mesler  ni  demes- 
<  1er.  »  Cela  fust  esté  bon  si  les  siens  ne  fussent  esté  morts  :  des¬ 
quels,  sans  perdre  cœur  d’une  telle  perte,  en  entreprit  la  ven¬ 
geance  -,  et  en  ayant  sceu  les  nouvelles  dans  Paris,  sans  se  tenir 
recluse  en  sa  chambre  à  en  faire  les  regrets  à  mode  d’autres 
femmes,  sort  de  son  hostel  avec  les  enfants  de  M.  son  frere,  les 
tenant  par  les  mains,  les  pourmeine  par  la  ville,  fait  sa  déplora¬ 
tion  devint  le  peuple,  l’animant  de  pleurs,  de  cris,  de  pitié  et 
de  paroles  qu’elle  fit  à  tous,  de  prendre  les  armes  et  s'élever  en 
furie,  et  faire  les  insolences  sur  la  maison  et  le  tableau  du  Roy, 
comme  l’on  a  veu,  et  que  j’espère  de  dire  en  sa  vie;  et  à  luy  de¬ 
nier  toute  fidélité,  ains  au  contraire  toute  rébellion  :  dont  puis 
après  son  meurtre  s’en  ensuivit;  duquel  est  à  sçavoir  qui  sont 
ceux  et  celles  qui  en  ont  donné  les  conseils  et  en  sont  coupables. 
Certainement  le  cœur  d’une  sœur  perdant  tels  freres  ne  pouvoit 
pas  digérer  tel  venin  sans  venger  ce  meurtre.  J’ay  ouy  conter 
qu’après  qu’elle  eut  ainsi  bien  mis  le  peuple  de  Paris  en  beso¬ 
gne  de  telles  animositez  et  insolences,  elle  partit  vers  le  prince 
de  Parme  à  luy  demander  secours  de  vengeance;  et  y  va  à  si 
grandes  et  longues  traittes,  qu’il  fallut  un  jourà  ses  chevaux  de 
coche  demeurer  si  las  et  recreus  au  beau  mitan  de  la  Picardie 
dans  les  fanges,  qu’ils  ne  pouvoient  aller  ny  en  avant,  ny  en  ar¬ 
riéré,  ny  mettre  un  pied  l’un  devant  l’autre.  Par  cas  passa  un  fort 
honneste  gentilhomme  de  ce  pays,  qui  estoit  de  la  religion,  qui, 
encore  qu’elle  fust  déguisée  et  de  nom  et  d’habit,  il  la  cognent; 
et,  estant  de  devant  les  yeux  les  menées  qu’elle  avoit  fait  con- 

tre  ceux  de  la  religion,  et  l’animosité  qu’elle  leur  portoit,  luy, 
tout  plein  de  courtoi.sie,  il  luy  dit  :  «Madame,  je  vous  connois 
«  bien  ;  je  vous  suis  serviteur  :  je  vous  vois  en  mauvais  estât; 
«  vous  viendrez,  s’il  vous  plaist,  en  ma  maison  que  voilà  près, 
«  pour  vous  seicher  et  vous  reposer.  Je  vous  accommoderay  de 
«  tout  ce  que  je  pourray  au  mieux  qu’il  me  sera  possible.  Ne  crai- 
«  gnez  point;  car  encore  que  je  sois  de  la  religion,  que  vous 
«  nous  ha’i'ssiez  fort,  je  ne  voudrois  me  départir  d’avec  vous 
«  sans  vous  offrir  une  courtoisie  qui  vous  est  très-nécessaire.  » 
A  telle  offre  elle  se  laissa  aller,  et  l’accepta  fort  librement  :  et, 
après  l’avoir  accommodée  de  ce  qui  lui  estoit  nécessaire,  re¬ 
prend  son  chemin  et  la  conduit  deux  lieües,  elle  pourtant  luy 
celant  son  voyage  ;  dont  depuis  cette  courtoisie,  à  ce  que  j’ay 
ouy  dire,  en  cette  guerre,  elle  s’en  acquitta  à  l’endroit  du  gen¬ 
tilhomme  par  force  autres  courtoisies.  Plusieurs  se  sontestonnez 
comment  elle  se  fia  à  luy,  estant  huguenot.  Mais  quoy  !  la  né¬ 
cessité  fait  faire  beaucoup  de  choses;  et  aussi  qu’elle  le  vid  si 
honneste,  et  parler  si  honnestement  et  franchement,  qu’elle  ju¬ 
gea  qu'il  estoit  enclin  à  faire  un  trait  honneste.  Madame  de  Ne¬ 
mours,  sa  mère,  ayant  esté  prisonnière  après  la  mort  de  mes¬ 
sieurs  ses  enfants,  ne  faut  point  douter  si  elle  demeura  désolée 
par  une  telle  perle  insupportable,  jusques  à  là  que  de  son  natu¬ 
rel  elle  est  dame  de  fort  douce  humeur  et  froide,  et  qui  ne  s’es- 
meut  que  bien  à  propos,  elle  vint  à  débagouller  mille  injures 
contre  le  Roy,  et  luy  jeter  autant  de  malédictions  et  d’exécra¬ 
tions  (car,  et  qui  n’est  la  chose,  la  parole  qu’on  ne  fit  et  ne  dit 
pour  une  telle  véhémence  de  perte  et  de  douleur?),  jusques  à 
ne  nommer  le  Roy  autrement  et  tousjours  que  ce  t^jran.  «  Non  ! 

«  je  ne  le  veux  plus  appeler  tel,  mais  roy  très-bon  et  clément, 

«  s’il  me  donne  la  mort  comme  à  mes  enfants,  pour  m’oster  de 
«  la  misère  où  je  suis,  et  me  colloque  en  la  béatitude  de  Dieu.  • 
Puis  après,  appaisant  ses  paroles  et  cris,  et  y  faisant  quelque 
surcéance,  elle  ne  disoit,  sinon  :  «  Ah  !  mes  enfants!  ah!  mes 
«  enfants!  »  réitérant  ordinairement  ces  paroles  avec  ses  belles 
larmes,  qui  eussent  amoly  un  cœur  de  rocher.  Ilélas!  elle  les 
pouvoit  ainsi  plorer  et  regretter,  estant  si  bons,  si  généreux,  si 
vertueux  et  valleureux,  mais  surtout  ce  grand  duc  de  Guise, 
vijiy  aisné  et  vray  parangon  de  toute  valeur  et  générosité.  Aussi 
qu’elle  aimoit  si  naturellement  ses  enfants,  qu'un  jour,  moy  dis¬ 
courant  avec  une  grande  dame  de  la  Cour  de  maditte  dame  de 
Nemours,  elle  me  dit  que  c’estoil  la  plus  heureuse  princesse  du 

monde,  pour  plusieurs  raisons  qu’elle  m’alléguoit,  fors  en  une 
chose,  qui  estoit  qu’elle  aimoit  messieurs  ses  enfants  par  trop  ; 
car  elle  les  aimoit  si  très-tant,  que  l’appréhension  ordinaire 
qu’elle  avoit  d’eux  troubloit  toute  sa  félicité,  vivant  ordinaire¬ 
ment  pour  eux  en  inquiétude  et  alarme.  Je  vous  laisse  donc  à 
penser  combien  elle  sentit  de  maux,  d’amertumes  et  de  picqueu- 
res  par  la  mort  de  ces  deux,  et  par  l’appréhension  de  l'autre, 
qui  estoit  vers  Lyon,  et  de  M.  de  Nemours  prisonnier  :  car  de 
sa  prison,  disoit-elle,  ne  s’en  soucioit  point,  ny  de  sa  mort  non 
plus,  ainsi  que  je  viens  de  dire.  Lorsqu’on  la  sortit  du  chasteau 
de  Blois  pour  la  mener  en  celuy  d’Amboise  en  plus  estroite  pri¬ 
son,  ainsi  qu’elle  eut  passé  la  porte  elle  haussa  et  tourna  la  teste 
en  haut  vers  le  portrait  du  roy  Louis  XII,  son  grand-pere,  qui 
est  là  engravé  en  pierre  au-dessus  sur  un  cheval  avec  une  fort 
belle  grâce  et  guerriere  façon.  Elle,  s’arrestant  là  un  peu  et  le 
contemplant,  dit  tout  haut  devant  force  monde  là  accouru,  d’une 
belle  et  asseurée  contenance,  dont  jamais  n’en  fut  espourveue  : 

«  Si  celuy  qui  est  là  représenté  estoit  en  vie,  il  ne  permettroit 
«  pas  qu’on  emmenast  sa  petite-fille  ainsi  prisonnière,  et  qu’on 
<  la  traittast  de  cette  sorte;  »  et  puis  suivit  son  chemin  sans 
plus  rien  dire.  Pensez  que  dans  son  ame  elle  imploroit  et  invo- 
quoit  les  mânes  de  ce  généreux  ayeul,  pour  estre  justes  ven¬ 
geurs  de  sa  prison  :  ny  plus  ny  moins  que  firent  jadis  aucuns 
des  conjurateurs  de  la  mort  de  César,  lesquels,  ainsi  qu’ils  al- 
loient  faire  leurs  coups,  se  tournèrent  vers  l’estatuë  de  Pompée, 
et  sourdement  implorèrent  et  invoquèrent  l’omhre  de  sa  main, 
jadis  si  valleureuse,  pour  conduire  leur  entreprise  à  faire  le 
coup  qu’ils  firent.  Possible  que  l’invocation  de  cette  princesse 
peut  servir  et  avancer  la  mort  du  Roy,  qui  l’avoit  ainsi  oustra- 
gée.  Une  dame  de  grand  cœur  qui  couve  une  vindicte  est  fort  à 
craindre.  Je  me  souviens  que,  quand  feu  monsieur  son  mary, 
M.  de  Guise,  eut  son  coup  dont  il  mourut,  elle  estoit  pour  alors 
au  camp,  qui  estoit  venue  là  pour  le  voir  quelques  jours  avant. 
Ainsi  qu’il  entra  en  son  logis  blessé,  elle  vint  à  l’endevant  de 
luy  jusqu’à  la  porte  de  son  logis  toute  esperdue  et  csplorée,  et 
l’ayant  salué  s’escria  soudain  :  «  E-t-il  possible  que  le  malheu- 
«  reux  qui  a  fait  le  coup  et  celuy  qui  l’a  fait  faire  (se  doutant  de 
«  M.  l’admirai)  en  demeurent  impunis?  Dieu!  si  tu  es  juste, 
«  comme  tu  le  dois  estre,  vange  cecy;  autrement . »  et  n’a¬ 

chevant  le  mot,  M.  son  mary  la  reprit,  et  luy  dit  :  «  Mamie, 
«  n’offensez  point  Dieu  en  vos  paroles.  Si  c’est  luy  qui  m’a  en- 

«  voyé  cecy  pour  mes  fautes,  sa  volonté  soit  faite,  et  louange  luy 
«  en  soit  donnée.  S'il  vient  d’ailleurs,  puisque  les  vengeances  luy 
«  sont  réservées,  il  fera  bien  cette-cy  sans  vous.  »  Mais,  luy 
mort,  elle  la  poursuivit  si  bien,  que  le  meurtrier  fut  tiré  à  qua¬ 
tre  chevaux,  et  l’auteur  prétendu  d’elle  fut  massacré  au  bout  de 
quelques  années,  comme  j’espere  dire  en  son  lieu,  par  les  in¬ 
structions  qu’elle  donna  à  M.  son  fils,  comme  je  l’ay  veu,  et  les 
conseils  et  persuasions  dont  elle  le  nourrit  dès  sa  tendre  jeu¬ 
nesse  jusques  après  que  la  vengeance  en  fut  faite  totale.  Les  ad- 
vis  et  exhortations  des  femmes  et  meres  généreuses  peuvent 
beaucoup  en  cela  :  dont  je  me  souviens  que  le  roy  Charles  IX, 
faisant  le  tour  de  son  royaume,  estant  à  Bourdeaux,  fut  mis  en 
prison  le  baron  de  Bournazel,  un  fort  brave  et  honneste  gentil¬ 
homme  de  Gascogne,  pour  avoir  tué  un  autre  gentilhomme  de 
son  pays  mesme,  qui  s’appeloit  La  Tour  :  on  disoit  que  c’estoit 
par  grande  supercherie.  La  veufve  en  poursuivit  si  vivement  la 
punition,  qu’on  se  donna  la  garde  que  les  nouvelles  vindrent 
en  la  chambre  du  Roy  et  de  la  Reyne,  qu’on  alloit  trancher  la 
teste  au  dit  baron.  Les  gentilshommes  et  dames  s’esmeurent 
soudain,  et  travailla-t-on  fort  pour  luy  sauver  la  vie.  On  en  pria 
par  deux  fois  le  Roy  et  la  Reyne  de  lui  donner  grâce.  M.  le 
chancelier  s’y  porta  fort,  disant  qu’il  falloit  que  justice  s’en  fist. 
Le  Roy  le  vouloit  fort,  qui  estoit  jeune  et  ne  demandoit  pas  mieux 
que  le  sauver;  car  il  estoit  des  gallants  de  la  Cour;  et  M.  de 
Cypierre  l’y  poussoit  aussi  fort.  Cependant  l’heure  de  l’exécu¬ 
tion  approchoit,  ce  qui  estonnoit  tout  le  monde.  Sur  quoy  sur¬ 
vient  M.  de  Nemours  (qui  aimoit  ce  pauvre  baron,  lequel  l’avoit 
suivy  en  de  bons  lieux  aux  guerres),  qui  s’alla  jeter  de  genoux 
aux  pieds  de  la  Reyne,  et  la  supplia  de  donner  la  vie  à  ce  pau¬ 
vre  gentilhomme,  et  la  pria  et  pressa  tant  de  paroles  qu’elle  luy 
fut  octroyée  ;  dont  sur  le  champ  fut  envoyé  un  capitaine  des  gar¬ 
des,  qui  l’alla  quérir  et  prendre  en  la  prison,  ainsi  qu’il  sortoit 
pour  le  mener  au  supplice.  Par  ainsi  fut-il  sauvé,  mais  avec  une 
telle  peur,  qu’à  jamais  elle  demeura  empreinte  sur  son  visage, 
et  oneques  puis  ne  peut  recouvrer  couleur,  comme  j’ay  veu  et 
comme  j’ay  ouy  dire  de  M.  de  Saint-Vallier,  qui  l’eschappa  belle 
à  cause  de  M.  de  Bourbon.  Cependant  la  veufve  ne  chauma  pas, 
et  vint  trouver  le  Roy  le  lendemain,  ainsi  qu’il  alloit  à  la  mes.se, 
et  se  jetia  à  ses  pieds.  Elle  luy  présenta  son  fils,  qui  pouvoit 
avoir  trois  ou  quatre  ans,  et  luy  dit  :  «  Sire,  au  moins  puis  que 
«  vous  avez  donné  la  grâce  au  meutrier  du  pere  de  cet  enfant, 

«  je  vous  supplie  de  la  luy  donner  aussi  dès  cette  heure,  pour 
«  quand  il  sera  grand,  il  aura  eu  sa  revenche  et  tué  ce  malheu- 
«  reux.  »  Du  depuis,  à  ce  que  j’ay  ouy  dire,  la  mere  tous  les 
matins  venoit  esveiller  son  enfant;  et,  en  luy  monslrant  la  che¬ 
mise  sanglante  qu’avoit  son  pere  lorsqu’il  fut  tué,  et  luy  disoit 
par  trois  fois  :  «  Advise-la  bien;  et  souviens-toi  bien,  quand 
«  tu  seras  grand,  de  venger  cecy  :  autrement  je  te  deshérite.  » 
Quelle  animosité  ! 

—  Moy  estant  en  Espagne,  j’ouys  conter  qu’Antonio  Roque, 
l’un  des  plus  braves,  vaillants,  fins,  cauts,  habiles,  fameux,  et 
des  plus  courtois  bandoulliers  avec  cela  qui  fut  jamais  en  Es¬ 
pagne  (ce  tient-on),  ayant  eu  envie  de  se  faire  prestre  dès  sa 
première  profession,  le  jour  venu  qu’il  lui  falloit  chanter  sa  pre¬ 
mière  messe,  ainsi  qu’il  sortoit  du  revestiaire  et  qu’il  s’en  aîloit 
avec  grande  cérémonie  au  grand  autel  de  sa  paroisse,  bien  re- 
vestu  et  accommodé  à  faire  son  office,  le  calice  à  la  main,  il 
ouyt  sa  mere  qui  lui  dit  ainsi  qu’il  passoit  :  Ah!  vellaco,  vel- 
laco,  mejor  séria  de  vengar  la  muerle  de  lu  padre,  que  de 
canlar  missa  :  «  Ah!  malheureux  et  meschant  que  tu  es!  il 
«  vaudroit  mieux  de  venger  la  mort  de  ton  pere  que  de  chan- 
«  ter  messe.  »  Cette  voix  lui  toucha  si  bien  au  cœur,  qu’il  re¬ 
tourne  froidement  du  my-chemin,  et  s’en  va  au  revestitoire  :  là 
se  dévestit,  faisant  acroire  que  le  cœur  lui  avoit  fait  mal  et  que 
ce  seroit  pour  une  autre  fois  :  et  s’en  va  aux  montagnes  parmy 
les  bandoulliers,  s’y  fit  si  fort  estimer  et  renommer,  qu’il  en  fut 
esleu  chef,  fait  force  maux  et  voleries,  venge  la  mort  de  son 
pere,  qu’on  disoit  avoir  esté  tué  d’un  autre  ;  d’autres  qu’il  avoit 
esté  exécuté  par  justice.  Ce  conte  me  fit  un  bandouillier  mesme, 
qui  avoit  esté  sous  sa  charge  autrefois,  et  me  le  loua  jusques  au 
tiers  ciel,  si  que  l’empereur  Charles  ne  lui  put  jamais  faire  mal. 
Pour  retourner  encore  à  madame  de  Nemours,  le  roy  ne  la  re¬ 
tint  guieres  en  prison,  et  M.  Descars  en  fut  cause  en  partie  ;  car 
il  la  fit  sortir  pour  l’envoyer  à  Paris  vers  MM.  du  Mayne  et 
de  Nemours,  et  autres  princes  ligués,  et  leur  porter  à  tous  pa¬ 
roles  de  paix  et  oubliance  de  tout  le  passé;  et  qui  estoit  mort, 
et  amys  comme  devant.  De  fait  le  Roy  tira  serment  d’elle  qu’elle 
feroit  cette  ambassade.  Estant  donc  arrivée,  au  premier  abord 
ce  ne  furent  que  pleurs,  lamentations  et  regrets  de  leur  perte; 
et  puis  fit  le  rapport  de  sa  charge.  M.  du  Maine  lui  fit  la  res- 
ponce  en  luy  demandant  si  elle  luy  conseilloit  cela.  Elle  luy  res- 
pondit  seulement  :  «  Mon  fils,  je  ne  suis  pas  venue  ici  pour 

«  vous  conseiller,  si-non  pour  vous  dire  ce  qu’on  m’a  dit  et 
«  chargé.  C’est  à  vous  à  songer  si  vous  avez  sujet  et  si  le  devez 
«  faire  ce  que  je  vous  dis.  Vosire  cœur  et  vostre  conscience 
<c  vous  en  doivent  donner  bon  conseil.  Quant  à  moy,  je  me  des- 
«  charge  de  ce  que  j’ay  promis.  «  Mais,  sous  main,  elle  en  sceut 
très-bien  attiser  le  feu,  qui  a  duré  longtemps.  Il  y  a  eu  plusieurs 
personnes  qui  se  sont  fort  estonnez  comment  le  Roy,  qui  estoit 
si  sage  et  des  habiles  de  son  royaume,  s’aidait  do  cette  dame 
pour  un  tel  ministère,  l'ayant  ainsi  offensée,  qu’elle  n’eust  eu 
cœur  ny  sentiment,  si  elle  s’y  fust  employée  le  moins  du  monde  : 
aus.si  se  mocqua-t-elle  bien  de  luy.  On  di.soitque  c’étoit  le  beau 
conseil  du  maréchal  de  Rhetz,  qui  en  donna  un  pareil  au  roy 
Charles,  pour  envoyer  M.  de  La  Noué  dans  La  Rochelle  à  per¬ 
suader  les  habitants  à  la  paix  et  à  leur  obéyssance  et  devoir; 
jusque-là  que,  pour  entrer  en  créance  avec  eux,  il  luy  permit 
de  faire  de  l’eschaulîé  et  de  l’animé  pour  eux  et  pour  son  party, 
à  faire  la  guerre  à  outrance,  et  leur  bailler  advis  et  conseil 
contre  le  Roy  ;  mais  pourtant  sous  condition  que,  quand  il  se- 
roit  commandé  et  sommé  par  le  Roy  ou  Monsieur,  son  lieute¬ 
nant-général,  de  sortir,  (ju’il  le  feroit.  Il  fit  et  l’un  et  l’autre,  et 
la  guerre,  et  sortit;  mais  cependant  il  asseura  si  bien  ses  gens 
et  les  aguerrit,  et  leur  fit  de  si  bonnes  leçons  et  les  anima  tel¬ 
lement,  qu’ils  nous  firent  ce  coup  la  barbe.  Force  gens  trou- 
voient  qu’il  n'y  avoit  là  nulle  finesse  ;  j’ay  vou  tout  cela,  j’es¬ 
père  en  faire  tout  le  discours  ailleurs.  Mais  ce  mareschal  valut 
cela  à  son  roy  et  à  la  France  :  lequel  mareschal  tenoit-on  mieux 
pour  charlatan  et  cajoleur,  que  pour  un  bon  conseiller  et  ma¬ 
reschal  de  France.  Je  diray  encor  ce  petit  mot  de  ma  susdite 
dame  de  Nemours.  J’ay  ouy  dire  qu’ainsi  qu’on  bastissoit  la 
Ligue,  et  ([u’elle  voyoit  les  cahiers  et  les  listes  des  villes  qui 
adheroient,  et  n’y  voyant  point  encore  Paris,  elle  disoit  toujours 
à  M.  son  fils  ;  «  Mon  fils,  cela  n’est  rien,  il  faut  encore  Paris, 
«  et  si  vous  ne  l’avez,  vous  n’avez  rien  fait  ;  pourquoy  ayez 
«  Paris.  »  Et  rien  que  Paris  ne  luy  sonnoit  à  la  bouche,  si  bien 
que  les  Barricades  par  après  s’en  ensuivirent.  Voilà  comme  un 
cœur  généreux  tend  tousjours  au  plus  haut  ;  ce  qui  me  fait  sou¬ 
venir  d’un  petit  conte  que  j’ay  lu  dans  un  roman  espagnol,  qui 
s’intitule  La  conquisla  di  Navarra.  Ce  royaume  ayant  esté  pris 
et  usurpé  sur  le  roy  Jean  par  le  roy  d’Aragon,  le  roy  Louis 
douziesme  y  envoya  une  armée,  sous  M.  de  La  Palice,  pour  le 
reconquérir.  Le  Roy  manda  à  la  reyne  donne  Catherine,  de  par 

M.  de  La  Palice,  qui  lui  en  porta  la  nouvelle,  qu'elle  s’en  vinst  à 
la  Cour  de  France  et  y  demeurer  avec  la  reyne  Anne  sa  femme, 
cependant  que  le  roy  son  mary  avec  M.  de  La  Palice  attente- 
roient  de  recouvrer  le  royaume.  La  Reyne  lui  respondit  géné¬ 
reusement  :  «  Et  comment,  monsieur!  je  pensois  que  le  roy 
«  vostre  maistre  vous  eust  ici  envoyé  pour  m’amener  avec  vous 
«  en  mon  royaume  et  me  remettre  clans  Pampelonne,  et  moy 
«  vous  y  accompagner,  ainsi  que  je  m’y  estois  résolue  et  pré- 
«  parée  ;  et  à  cette  heure  vous  me  conviez  de  m’aller  tenir  à  la 
«  Cour  de  France?  Voilà  un  mauvais  espoir  et  sinistre  augure 
«  pour  moi!  je  vois  bien  que  je  n’y  enlreray  jamais  plus.  »  Et 
ainsi  qu’elle  le  présagea,  ainsi  il  arriva. 

Il  fut  dit  et  commandé  à  madame  la  duchesse  de  Valentinois, 
sur  rapprochement  de  la  mort  du  roy  Henry  et  le  peu  d’ccspoir 
de  sa  santé,  de  se  retirer  en  son  hostel  de  Paris  et  n’entrer  plus 
en  sa  chambre,  autant  pour  ne  le  perturber  en  ses  cogitations  à 
Dieu,  que  pour  inimitié  qu’aucuns  lui  portoient.  Estant  donc- 
ques  retirée  on  luy  envoya  demander  quelques  bagues  et  joyaux 
qui  appartenaient  à  la  couronne,  et  les  eust  à  rendre.  Elle  de¬ 
manda  soudain  à  M.  l’harangueur  :  «  Comment!  le  Roy  est-il 
«  mort?  —  Non  madame,  respondit  l’autre,  mais  il  ne  peut 
«  guieres  tarder.  —  Tant  qu’il  luy  restera  un  doigt  de  vie  donc, 
«  dit-elle,  je  veux  que  mes  ennemys  sachent  que  je  ne  les  crains 
«  point,  et  que  je  ne  leur  obéyrai  tant  qu’il  sera  vivant.  Je  suis 
«  encore  invincible  de  courage,  mais  lorsqu’il  sera  mort  je  ne 
«  veux  plus  vivre  après  luy;  et  toutes  les  amertumes  qu’on  me 
«  saurait  donner  ne  me  seront  que  douceurs  au  prix  de  ma 
«  perte  ;  et  par  ainsi,  mon  roy  vif  ou  mort,  je  ne  crains  pas  mes 
«  ennemis.  »  Cette  dame  monstra-là  une  grande  générosité  de 
cœur.  Mais  elle  ne  mourut  pas,  ce  dira  quelqu’un,  comme  elle 
avoit  dit.  Elle  ne  laissa  pourtant  à  sentir  plusieurs  approches  de 
la  mort;  et  aussi  que  plustost  que  mourir,  elle  fit  mieux  de  vou¬ 
loir  vivre,  pour  monstrer  à  ses  ennemys  qu’elle  ne  le  craignoit 
point,  et  que,  les  ayant  veus  d’autresfois  bransler  et  s’humilier 
sous  elle,  n’en  vouloit  faire  de  mesme  en  leur  endroit,  et  leur 
monstrer  si  bien  teste  et  visage  qu’ils  n’osèrent  jamais  luy  faire 
desplaisir,  mais  bien  mieux,  dans  deux  ans  ils  la  recherchèrent 
plus  que  jamais  et  rentrèrent  en  amitié,  comme  je  vis  ;  ainsi 
qu’est  la  coutume  des  grands  et  grandes,  qui  ont  peu  de  tenue 
en  leurs  amitiés,  et  s’accordent  aisément  en  leurs  différends 
comme  larrons  en  foire,  et  s’aiment  et  se  hayssent  de  mesme  : 

ce  que  nous  autres  petits  ne  faisons  pas;  car,  ou  il  se  faut  battre, 
venger  et  mourir,  ou  en  sortir  par  des  accords  bien  pointillez, 
bien  tamisez  et  bien  solemnisez;  et  si  nous  en  trouvons  mieux. 
Il  faut  certes  admirer  cette  dame  de  ce  trait,  comme  coustu- 
mièrement  ces  grandes  qui  traitent  les  affaires  d’Estat,  font 
tousjours  quelque  chose  de  plus  que  l'ordinaire  des  autres.  Voilà 
pourquoy  le  feu  roy  Henry  Iroisiesme  dernier  et  la  reyne  sa 
mère  n’aimoient  nullement  les  dames  de  leur  Cour  qui  missent 
tant  leur  esprit  et  leur  nez  sur  les  affaires  d’Estat,  ny  s’en  mes- 
lassent  tant  d'en  parler,  ny  de  ce  qui  touchoit  de  près  en  fait 
du  royaume;  comme  (disoient  Leurs Majestez)  si  elles  y.avoient 
grand  part  et  qu’elles  en  dussent  être  héritières,  ou  du  tout  pour 
mieux  qu’elles  y  rapportassent  la  sueur  de  leur  corps  ou  y  me¬ 
nassent  les  mains,  comme  les  hommes,  à  le  maintenir  :  mais 
elles,  se  donnans  du  bon  temps,  causons  sous  la  cheminée,  bien 
aises  en  leurs  chaises,  ou  sur  leurs  oreillers,  ou  sur  leurs  cou¬ 
chettes,  devisoient  bien  à  leur  aise  du  monde  et  de  l'Estat  de  la 
France,  comme  si  elles  faisoient  tout.  Sur  quoy  repartit  une  fois 
une  dame  de  par  le  monde,  que  je  ne  nommeray  point,  qui,  Sv: 
meslant  d'en  dire  sa  râtelée  aux  premiers  estats  à  Blois,  Leurs 
Majestez  luy  en  firent  faire  la  petite  répriman.te,  et  qu’elle  se 
meslast  des  affaires  de  sa  maison  et  à  prier  Dieu.  Elle,  qui  estoit 
un  peu  trop  libre  en  paroles,  respondit  :  «  Du  temps  que  les 
«  roys,  princes  et  grands  seigneurs  se  croisoient  pour  aller  outre 
«  mer  et  faire  de  si  beaux  exploits  en  la  Terre  Sainte,  certaine- 
«  ment  il  n’estoit  permis  à  nous  autres  femmes  que  de  prier, 
«  orer,  faire  vœux  et  jeusnes,  afin  que  Dieu  leur  donnast  bon 
«  voyage  et  bon  retour,  mais  depuis  que  nous  les  voyons  au- 
«  jourd’huy  ne  faire  pas  plus  que  nous,  il  nous  est  permis  de 
«  parler  de  tout  ;  car,  prier  Dieu  pour  eux.  à  cause  de  quoy, 
«  puisqu'ils  ne  font  pas  mieux  que  nous?  »  Cette  parole,  certes, 
fut  par  trop  audacieuse,  aussi  luy  cuida-t-elle  couster  bon,  et 
eust  une  grande  peine  d’obtenir  réconciliation  et  pardon,  qu’il 
fallut  qu’elle  demandast;  et,  sans  un  sujet  que  je  dirois  bien, 
elle  recevoit  l’aflliction  et  punition  toute  entière,  et  bien  outra- 
geuse.  Il  ne  fait  pas  bon  quelquefois  dire  un  bon  mot  comme 
celuy,  quand  il  vient  à  la  bouche;  ainsi  que  j’ay  veu  plusieurs 
personnes  qui  ne  s’y  sçauroient  commander;  car  elles  sont  plus 
débordées  qu’un  cheval  de  Barbarie;  et,  trouvant  un  bon  bro¬ 
card  dans  leur  bouche,  il  faut  qu’ils  les  crachent,  sans  espargner 
ny  parents,  ny  amis,  ni  grands.  J’en  ay  cogneu  force  à  nostre 

Cour  de  telle  humeur,  et  les  appeloit-on  marquis  ou  marquises 
de  Belle-Bouche  ;  mais  aussi  bien  souvent  s’en  trouvoient  du  guet. 

—  Or,  comme  j'ay  déduit  la  générosité  d’aucunes  dames  en 
aucuns  beaux  faits  de  leurs  vies,  j’en  veux  descrire  aucunes 
qu’elles  ont  montré  en  leur  mort.  Et,  sans  emprunter  aucun 
exemple  de  l’antiquité,  je  ne  veux  alléguer  que  cetluy-cy  de 
feue  madame  la  Régente,  mere  du  grand  roy  François.  Ce  fut 
en  son  temps,  ainsi  que  j’ay  ouy  dire  à  aucuns  et  aucunes  qui 
l’ont  veue  et  cogneue,  une  très-belle  dame,  et  fort  mondaine 
aussi;  et  fut  cela  mesme  en  son  aage  décroissant,  et,  pour  ce, 
quand  on  luy  parloit  de  la  mort,  en  haissoit  fort  le  discours, 
jusques  aux  prescheurs  qui  en  parloient  en  leurs  sermons  : 
«  comme,  ce  disoit-elle,  qu’on  ne  sceust  pas  assez  qu’on  devoit 
«  tous  mourir  un  jour;  et  que  tels  prescheurs,  quand  ils  ne  sçau- 
«  roient  dire  autre  chose  en  leurs  sermons,  et  qu’ils  estaient  au 
«  bout  de  leurs  leçons,  comme  gens  ignares,  se  mesloient  sur 
«  cette  mort.  »  La  feue  royne  de  Navarre,  sa  fille,  n’aimoit  non 
plus  ces  chansons  et  prédications  mortuaires  que  sa  mere.  Estant 
donc  venue  la  fin  destinée,  et  gisant  dans  son  lict,  trois  jours 
avant  que  mourir,  elle  vid  la  nuict  sa  chambre  toute  en  clarté, 
qui  estoit  transpercée  par  la  vitre  :  elle  se  courrouça  à  ses 
femmes-de-chambre  qui  la  veilloient  pourquoy  elles  faisoient 
un  feu  si  ardent  et  esclairant.  Elles  luy  respondirent  qu’il  n’y 
avoit  qu’un  peu  de  feu,  et  que  c’estoit  la  lune  qui  ainsi  esclai- 
roit  et  donnoit  telle  lueur.  «  Comment,  dit-elle,  nous  en  sommes 
«  au  bas;  elle  n’a  garde  d’esclairer  à  cette  heure.  »  Et  soudain, 
faisant  ouvrir  son  rideau,  elle  vit  une  cornette  qui  esclairoit  ainsi 
droit  sur  son  lict.  «  Ha!  dit-elle,  voilà  un  signe  qui  ne  paroist 
«  pas  pour  personne  de  basse  qualité.  Dieu  le  fait  paroistre  pour 
«  nous  autres  grands  et  grandes.  Refermez  la  fenestre  :  c’est 
«  une  cornette  qui  m’annonce  la  mort  ;  il  se  faut  donc  .préparer.  » 
Et  le  lendemain  au  matin,  ayant  envoyé  quérir  son  confesseur, 
fit  tout  le  devoir  de  bonne  chrestienne,  encore  que  les  médecins 
l'asseurassent  qu’elle  n’estoit  pas-là.  «  Si  je  n’avois  veu,  dit-elle, 
«  le  signe  de  ma  mort,  je  le  croirois,  car  je  ne  me  sens  point  si 
«  bas;  »  et  leur  conta  à  tous  l’apparition  de  sa  cornette.  Et  puis, 
au  bout  de  trois  jours,  quittant  les  songes  du  monde,  trépassa. 
Je  ne  sçaurois  croire  autrement  que  les  grandes  dames,  et  celles 
qui  sont  belles,  jeunes  et  honnestes,  n’ayent  plus  de  grands  re¬ 
grets  de  laisser  le  monde  que  les  autres-,  et  toutesfois,  j’en  vois 
nommer  auoqnies  qui  ne  s’en  sont  point  souciées,  et  volontaire- 

ment  ont  receu  la  mort,  bien  que  sur  le  coup  l’annonciation  leur 
soit  fort  amere  et  odieuse. 

—  La  feuë  comtesse  de  La  Rochefoucault,  de  la  maison  de 
Roye  à  mon  gré  et  à  d’autres  une  des  belles  et  agréables  femmes 
de  France,  ainsi  que  son  ministre  (car  elle  estoit  de  la  religion 
comme  chacun  sçail)  luy  annoncea  qu’il  ne  falloit  plus  songer 
au  monde,  et  que  son  heure  estoit  venue,  et  qu’il  s’en  falloit 
aller  à  Dieu  qui  l’appeloit,  et  qu’il  falloit  quitter  les  mondanitez, 
qui  n'esloient  rien  au  prix  de  la  béatitude  du  ciel,  elle  lui  dit  ; 
«  Cela  est  bon,  monsieur  le  ministre,  à  dire  à  celles  'qui  n’ont 
«  pas  grand  contentement  et  plaisir  en  cettuy-cy,  et  qui  sont 
«  sur  le  bord  de  leur  fosse;  mais  à  moy,  qui  ne  suis  que  sur  la 
«  verdeur  de  mon  aage  et  de  mon  plaisir  en  cette-cy  et  de  ma 
«  beauté,  vostre  sentence  m’est  fort  amere;  d’autant  que  j’ay 
«  plus  de  sujet  de  m’aimer  en  ce  monde  qu’en  tout  autre,  et 
«  regretter  à  mourir,  je  vous  veux  monsirer  en  cela  ma  généro- 
«  sité,  et  vous  asseurer  que  je  prends  la  mort  à  gré,  comme  la 
«  plus  vile,  abjette,  basse,  laide  et  vieille  qui  fust  au  monde.  » 
Et  puis  s’estant  mis  à  chanter  des  pseaumes  de  grand  dévotion, 
elle  mourut. 

—  Madame  d’Espernon,  de  la  maison  de  Candale,  fut  assaillie 
d’une  maladie  si  soudaine  qu’en  moins  de  six  ou  sept  jours  elle 
fut  emportée.  Avant  que  mourir  elle  tenta  tous  les  moyens 
qu’elle  put  pour  se  guérir,  implorant  le  secours  de  Dieu  et  des 
hommes  par  ses  prières  très-dévotes,  et  de  tous  ses  amis,  servi¬ 
teurs  et  sei  vantes,  luy  faschant  fort  qu’elle  vinst  mourir  en  si 
jeune  aage;  mais,  après  qu’on  luy  eut  remonstré  qu’il  falloit  à 
bon  escient  s’en  aller  à  Dieu,  et  qu’il  n'y  avoit  plus  aucun  re- 
mede  :  «  Est-il  vray?  dit-elle,  laissez-moy  faire;  je  vais  donc 
«  bravement  me  résoudre.  »  Et  usa  de  ces  mesmes  et  propres 
mots;  et,  en  haussant  ses  beaux  bras  blancs,  et  en  touchant  ses 
deux  mains  l'une  contre  l’autre,  et  puis,  d’un  visage  franc  et 
d’un  cœur  asseuré,  se  présenta  à  prendre  la  mort  en  patience, 
et  de  quitter  le  monde,  qu’elle  commença  fort  à  abhorrer  par 
des  paroles  très-chrestiennes  ;  et  puis  mourut  en  lrès-dé\ote  et 
bonne  chrestienne,  en  l’aage  de  vingt-six  ans,  et  l'une  des  bel¬ 
les  et  agréables  dames  de  son  temps. 

—  On  dit  qu’il  n’est  pas  beau  de  loiier  les  siens,  mais  aussi 
une  belle  vérité  ne  se  doit  pas  celer;  et  c’est  pourquoi  je  veux 
ici  loiier  madame  d’Aubeterre,  ma  niepee,  fille  de  mon  frere 
aisné,  laquelle  ceux  qui  l’ont  veuë  à  la  Cour  ou  ailleurs,  diront 

bien  avec  moy  avoir  esté  i’une  des  belles  et  accomplies  dames 
qu’on  eust  sceu  voir,  autant  pour  le  corps  que  pour  l’ame.  Le 
corps  se  monstroit  fort  à  plain  et  extérieurement  ce  qu’il  esloit, 
par  son  beau  et  agréable  visage,  sa  taille,  sa  façon  et  sa  grâce; 
pour  l’esprit,  il  estoit  fort  divin  et  n’ignoroit  rien;  sa  parole  fort 
propre,  naïve,  sans  fard,  et  qui  couloit  de  sa  bouche  fort  agréa¬ 
blement,  fut  pour  la  cho.se  sérieuse,  fut  pour  la  rencontre  joyeuse. 
Je  n'ay  jamais  veu  femme,  selon  mon  opinion,  plus  ressemblante 
noslre  reyne  de  France  Marguerite,  et  d’air  et  de  ses  perfections, 
qu’elle;  aussi  l’ouis-je  dire  une  fois  à  la  Reyne-mere.  C’est  un 
mot  assez  suffisant  pour  ne  la  loiier  davantage;  aussi  je  n’en 
diray  pas  plus  ;  ceux  qui  l’ont  veuë  ne  me  donneront,  je  m’as- 
seure,  nul  démenty  sur  cette  loüange.  Elle  vint  à  estre  tout  à 
coup  assaillie  d’une  maladie  qui  ne  se  put  point  bien  congnois- 
tre  des  médecins,  qui  y  perdirent  leur  latin;  mais  pourtant  elle 
avoit  opinion  d’estre  empoisonnée,  je  ne  diray  point  de  quel 
endroit;  mais  Dieu  vengera  tout,  et  possible  les  hommes.  Elle  fit 
tout  ce  qu’elle  put  pour  se  faire  secourir,  non  qu’elle  se  sou- 
ciast,  disoit-elle,  de  mourir;  car  dès  la  perte  de  son  mary  elle 
en  avoit  perdu  toute  crainte,  encore  qu’il  ne  fust  certes  nulle¬ 
ment  égal  à  elle,  ny  ne  la  méritast,  ny  les  belles  larmes  non 
plus  qu’elle  jettoit  de  ses  beaux  yeux  après  sa  mort;  mais  eust- 
elle  fort  désiré  de  vivre  encore  un  peu  pour  l’amour  de  sa  fille, 
qu’elle  laissoit  tendrette,  tant  cette  occasion  estoit  belle  et  bonne: 
et  les  regrets  d’un  mary  sot,  fascheux,  sont  fort  vains  et  légers. 
Elle,  voyant  donc  qu’il  n’y  avoit  plus  de  remede,  et  sentant  son 
poulx,  qu’elle  mesme  tastoit  et  connoissoit  frigant  (car  elle  s’en- 
tendoit  à  tout),  deux  jours  avant  qu’elle  mourust  envoya  quérir 
sa  fille,  et  luy  fit  une  exhortation  très-belle  et  sainte,  et  telle 
que  possible  ne  sçay-je  mère  qui  la  pust  faire  plus  belle  ny 
mieux  représentée,  .autant  pour  l’instruire  à  bien  vivre  au 
monde,  que  pour  acquérir  la  grâce  de  Dieu;  et  puis  luy  donna 
sa  bénédiction,  luy  commandant  de  ne  troubler  plus  par  ses  lar¬ 
mes  son  aise  et  repos  qu’elle  alloit  prendre  avec  Dieu.  Puis  elle 
demanda  son  miroir,  et  s’y  arregardant  très-fixement  ;  «  Ah  I 
«  dit-elle,  traistre  visage  à  ma  maladie,  pour  laquelle  tu  n’as 
«  changé!  (car  elle  le  monstroit  aussi  beau  que  jamais)  mais 
«  bientost  la  mort  qui  s’approche  en  aura  raison,  qui  te  rendra 
«  pourry  et  mangé  des  vers.  »  Elle  avoit  aussi  mis  la  pluspart 
de  ses  bagues  en  ses  doigts,  et  les  regardant,  et  sa  main  et  tout 
qui  estoit  très-belle  ;  «  Voilà,  dit-elle,  une  mondanité  que  j’ay 

«  bien  aimée  d’autresfois;  mais  à  cotle  heure  de  bon  cœur  je  la 
«  laisse,  pour  me  parer  en  l’autre  monde  d’une  autre  plus  belle 
«  parure.  »  Et  voyant  ses  sœurs  qui  pleuroient  à  toute  outrance 
auprès  d’elle,  elle  les  consola  et  pria  de  vouloir  prendre  en  gré 
avec  elle  ce  qu’il  plaisoit  à  Dieu  de  luy  envoyer  ;  et  que,  s’es¬ 
tants  lousjours  si  fort  aimées,  elles  n’eussent  regret  à  ce  qui  luy 
apportoit  de  la  joie  et  contentement  ;  et  que  l’amitié  qu’elle  leur 
avoit  tousjours  portée  dureroit  éternellement  avec  elles  ;  les 
priant  d’en  faire  le  semblable,  et  mesme  à  l’endroit  de  sa  fille  : 
et  les  voyant  renforcer  leurs  pleurs,  elle  leur  dit  encore;  «  Mes 
«  sœurs,  si  vous  m’aimez,  pourquoy  ne  vous  réjouissez-vous 
«  avec  moy  de  l’eschange  que  je  fais  d’une  vie  misérable  avec 
«  avec  un  très-heureuse?  Mon  ame,  lassée  de  tant  de  travaux, 

«  desire  en  eslre  deliée,  et  estre  en  lieu  de  repos  avec  .lésus- 
«  Christ  mon  sauveur;  et  vous  la  souhaitez  encor  attachée  à  ce 
«  chétif  corps,  qui  n’est  que  sa  prison  et  non  son  domicile,  ,1c 

•  vous  supplie  donc,  mes  sœurs,  ne  vous  affliger  dasantage.  » 
Tant  d’autres  pareils  propos  beaux  et  chrestiens  dit-elle,  qu'il 
n'y  a  si  grand  docteur  qui  en  eust  pu  proférer  de  plus  beaux, 
lesquels  je  coule.  Sur-tout  elle  demandoit  à  voir  madame  de 
Bourdeille  .«a  mère,  qu’elle  avoit  prié  ses  sœurs  d’envoyer  qué¬ 
rir,  et  souvent  leur  disoit  :  «  Mon  Dieu  !  mes  sœurs,  madame  de 
«  Bourdeille  ne  vient-elle  point?  Ahl  que  vos  courriers  sont 
«  longs!  ils  no  sont  pas  giiieres  bons  pour  faire  diligences  gran- 

•  des  et  postes.  »  Elle  y  alla,  mais  ne  la  put  voir  en  vie,  car 
elle  estoit  morte  une  heure  devant.  Elle  me  demanda  fort  aussi, 
qu’elle  appelait  tousjours  son  cher  oncle,  et  nous  envoya  le  der¬ 
nier  adieu.  Elle  pria  de  faire  ouvrir  son  corps  après  sa  mort,  ce 
qu’elle  avoit  tousjours  foit  détesté,  afin,  dit-elle  à  ses  sœurs,  que 
la  cause  de  sa  mort  leur  estant  plus  à  plain  descouverte,  cela 
leur  fust  une  occasion,  et  à  sa  fille,  de  conserver  et  prendre 
garde  à  leurs  vies;  «  car,  dit-elle,  il  faut  que  j’advoue  que  je 
«  soupçonne  d’avoir  esté  empoisonnée  depuis  cinq  ans  avec 
«  mon  oncle  de  Branthome  et  ma  sœur  la  comtesse  de  Durtal; 
«  mais  je  pris  le  plus  gros  morceau  ;  non  toutesfois  que  je  veuille 
«  charger  personne,  craignant  que  ce  soit  à  faux,  et  que  mon 
«  ame  en  demeure  chargée,  laquelle  je  desire  estre  vuide  de  tout 
«  blasme,  rancune,  inimitié  et  péché,  pour  voler  droit  à  Dieu 
«  son  créateur.  » 

Je  n’aurois  jamais  fait  si  je  disois  tout;  car  ses  devis  furent 
grands  et  longs,  et  point  se  ressentant  d’un  corps  fany,  esprit 

foible  et  décadant.  Sur  ce,  il  y  eut  un  gentilhomme  son  voisin 
qui  disoit  bien  le  mot,  et  avoit  aimé  à  causer  et  boulTonner  avec 
luy,  qui  se  présenta.  Elle  luy  dit;  «  Ah!  mon  amy  !  il  se  faut 
«  rendre  à  ce  coup,  et  langue  et  dague,  et  tout  à  Dieu!  »  Son 
médecin  et  ses  sœurs  luy  vouloient  faire  prendre  quelque  re- 
mede  cordial  ;  elle  les  pria  de  ne  luy  en  donner  point  :  «  car 
«  ils  ne  serviroient  rien  plus,  dit-elle,  qu’à  prolonger  ma  vie  et 
«  retarder  mon  repos.  »  Et  pria  qu’on  la  laissas!  ;  et  souvent 
l’oyoit-on  dire  ;  «  Mon  Dieu,  que  la  mort  est  douce!  et  qui  l’eust 
«  jamais  pensé?  »  Et  puis,  peu  à  peu,  rendant  ses  esprits  fort 
doucement,  ferma  les  yeux,  sans  faire  aucuns  signes  hideux  et 
affreux  que  !a  mort  produit  sur  ce  poinct  à  plusieurs.  Madame 
de  Bourdeille,  sa  mere,  ne  tarda  guieres  à  la  suivre;  car  la  mé¬ 
lancolie  qu’elle  conceut  de  cette  honneste  fille  l’emporta  dans 
dix-huict  mois,  ayant  esté  malade  sept  mois,  ores  bien  en  espoir 
de  guérir  et  ores  en  désespoir  ;  et  dez  le  commencement  elle  dit 
qu’elle  n'en  reschapperoit  jamais,  n’appréhendant  nullement  la 
mort,  ne  priant  jamais  Dieu  de  luy  donner  vie  ne  santé,  mais 
patience  en  son  mal,  et  sur-tout  qu’il  luy  envoyast  une  mort 
douce  et  point  aspre  et  langoureuse;  ce  qui  fut,  car,  ainsi  que 
nous  ne  la  pensions  qu’esvanoüie,  elle  rendit  l’ame  si  doucement 
qu’on  ne  luy  vit  jamais  remüer  ny  pieds,  ny  bras,  ny  jambes,  ny 
faire  aucun  regard  affreux  ny  hideux  ;  mais,  contournant  ses 
yeux  aussi  beaux  que  jamais,  trespassa,  et  resta  morte  aussi 
belle  qu’elle  avoit  esté  vivante  en  sa  perfection.  Grand  dommage 
certes,  d’elle  et  de  ces  belles  dames  qui  meurent  ainsi  en  leurs 
beaux  ans!  si  ce  n’est  que  je  croy  que  le  ciel,  ne  se  contentant 
de  ses  beaux  flambeaux  qui  dès  la  création  du  monde  ornent  sa 
voûte,  veut  par  elles  avoir  outre  plus  des  astres  nouveaux  pour 
nous  illuminer,  comme  elles  ont  fait  estant  vives,  de  leurs  beaux 
yeux.  Cette-cy  et  non  plus. 

—  Vous  avez  eu  ces  jours  passez  madame  de  Balagny,  vraye 
sœur  en  tout  de  ce  brave  Bussy.  Quand  Cambray  fut  assiégé, 
elle  y  fit  tout  ce  qu’elle  put,  d’un  cœur  brave  et  généreux,  pour 
en  défendre  la  prise  :  mais  après  s’estre  en  vain  évertuée  par 
toutes  sortes  de  defenses  qu’elle]  y  put  apporter,  voyant  que 
c’estoit  fait,  et  que  la  ville  estoit  en  la  puissance  de  l’ennemy, 
et  la  citadelle  s’en  alloit  de  mesme;  ne  pouvant  supporter  ce 
grand  creve-cœur  de  desloger  de  sa  principauté  (car  son  mary 
et  elle  se  faisoient  appeler  prince  et  princesse  de  Cambray  et 
Cambresis;  titre  qu’on  trouvait  parmy  plusieurs  nations  odieux 

et  trop  audacieux,  veu  leurs  qualitez  de  simples  gentilshom¬ 
mes),  mourut  et  creva  de  tristesse  dans  la  place  d’honneur.  Au¬ 
cuns  disent  qu’elle  inesnie  se  donna  la  mort,  qu’on  trouvoit 
pourtant  estre  acte  plustost  payen  que  chrestien.  Tant  y  a  qu’il 
la  faut  louer  de  sa  grande  générosité  en  cela  et  de  la  remons¬ 
trance  quelle  fit  à  son  mary  à  l’heure  de  sa  mort,  quand  elle 
luy  dit  :  «  Que  te  reste-t-il,  Balagny,  déplus  vivre  après  ta  dé- 
«  soléo  infortune,  pour  servir  de  risée  et  de  spectacle  au  monde, 
«  qui  te  monslrera  au  doigt,  sortant  d’une  si  grande  gloire  où 
«  tu  t’es  veu  haut  eslevé,  en  une  basse  fortune  que  je  te  voy 
«  préparée  si  tu  ne  fais  comme  moy?  Apprens  donc  de  moy  à 
«  bien  mourir  et  ne  survivre  ton  malheur  et  ta  dérision.  »  C’est 
un  grand  cas  quand  une  femme  nous  apprend  à  vivre  et  mou¬ 
rir!  A  quoy  il  ne  voulut  obtempérer  ny  croire  :  car,  au  bout  de 
sept  ou  huict  mois,  oubliant  la  mémoire  prestement  de  celte 
brave  femme,  il  se  remaria  avec  la  sœur  de  madame  de  Mon¬ 
ceaux,  belle  certes  et  honneste  damoiselle;  monstrant  à  plu¬ 
sieurs  qu’enfin  il  n’y  a  que  vivre,  en  quelque  façon  que  ce  soit. 

—  Certes  la  vie  est  bonne  et  douce  ;  mais  aussi  une  mort  gé¬ 
néreuse  est  fort  à  louer,  comme  celte-cy  de  cette  dame,  la¬ 
quelle,  si  elle  est  morte  de  tristesse,  et  bien  contre  le  naturel 
d’aucunes  dames,  qu’on  dit  estre  contraire  au  naturel  des  hom¬ 
mes  ;  car  elles  meurent  de  joye  et  en  joye.  Je  n’en  alléguerai  que 
ce  seul  conte  de  mademoiselle  de  Limeuil  l’aisnée,  qui  mourut 
à  la  Cour  estant  l’une  des  filles  de  la  Reyne.  Durant  sa  maladie 
dont  elle  trespassa  jamais  le  bec  ne  luy  cessa,  ains  causa  tous- 
jours;  car  elle  estoit  fort  grand  parleuse,  brocardeuse  et  très- 
bien  et  fort  à  propos,  et  très-belle  avec  cela.  Quand  l’heure  de 
sa  mort  fut  venue,  elle  fit  venir  à  soy  son  vallet  (atnsi  que  tes 
filles  de  ta  Cour  en  ont  chacune  le  leur),  et  s’appeloit  Julien, 
(jui  jouoit  très-bien  du  violon  ;  «  Julien,  luy  dit-elle,  prenez 
■<  vostre  violon  et  sonnez-moy  tousjours,  jusques  à  ce  que 
«  me  voyez  morte  (car  je  m’y  en  vois),  la  defaitte  des  Suis- 
«  ses,  et  le  mieux  que  vous  pourrez  :  et  quand  vous  serez  sur 
«  le  mot,  tout  est  perdu,  sonnez-le  par  quatre  ou  cinq  fois,  le 
«  plus  piteusement  que  vous  pourrez;  »  ce  que  fit  l’autre,  et 
elle-mesme  luy  aidoit  de  la  voix  :  et  quand  ce  vint  à  tout  est 
perdu,  elle  le  récita  par  deux  fois;  et  se  tournant  de  l’autre 
costé  du  chevet,  elle  dit  à  ses  compagnes  :  «  Tout  est  perdu  à  ce 
«  coup,  et  à  bon  escient;  »  et  ainsi  décéda.  Voilà  une  mort 
joyeuse  et  plaisante.  Je  tiens  ce  conte  de  deux  de  ses  compagnes 

dignes  de  foy,  qui  virent  joiier  le  mystère.  S’il  y  a  ainsi  aucu¬ 
nes  femmes  qui  meurent  de  joye  ou  joyeusement,  il  se  trouve 
bien  des  hommes  qui  en  ont  fait  de  mesme;  comme  nous  lisons 
de  ce  grand  pape  Léon,  qui  mourut  de  joye  et  liesse,  quand  il 
vit  nous  autres  François  chassés  du  tout  hors  de  l’Estat  de  Mi¬ 
lan,  tant  il  nous  portoit  de  haine. 

—  Feu  M.  le  grand-prieur  de  Lorraine  prit  une  fois  envie  d’en¬ 
voyer  en  course  vers  le  Levant  deux  de  ses  galleres  sous  la  charge 
du  capitaine  Beaulieu,  l’un  de  ses  lieutenants,  dont  je  parle  ail¬ 
leurs.  Ce  Beaulieu  y  alla  fort  bien,  car  il  estoil  brave  et  vail¬ 
lant:  quand  il  fut  vers  l’Archipelage,  il  rencontra  une  grande 
nau  vénitienne  bien  armée  et  bien  riche  :  il  la  commença  à  la 
canonner;  mais  la  nau  luy  rendit  bien  sa  salue;  car  de  la  pre¬ 
mière  volée  elle  luy  emporta  deux  de  ses  bancs  avec  leurs  for¬ 
çats  tout  net,  et  son  lieutenant,  qui  s’appelait  le  capitaine  Pa¬ 
nier,  bon  compagnon,  qui  pourtant  eut  le  loisir  de  dire  ce  seul 
mot,  et  puis  mourir  :  «  Adieu  paniers,  vendanges  sont  faites.  » 
Sa  mort  fut  plaisante  par  ce  bon  mot.  Ce  fut  à  M.  de  Beaulieu 
à  se  retirer,  car  cette  nau  esloit  pour  luy  invincible. 

—  La  première  année  que  le  roy  Charles  neufiesme  fut  roy, 
lors  de  l’édit  de  juillet,  qui  se  tenoit  aux  faux  de  Saint  Ger¬ 
main,  nous  vismes  pendre  un  enfant  de  la  matte  là  mesme, 
qui  avoit  dérobé  six  vaisselles  d’argent  de  la  cuisine  de  M.  le 
prince  de  La  Roche-sur-Yon.  Quand  il  fut  sur  l’eschelle,  il 
pria  le  bourreau  de  luy  donner  un  peu  de  temps  de  parler,  et 
se  mit  sur  le  devis  en  remonstrant  au  peuple  qu’on  le  faisoit 
mourir  à  tort  :  «  car,  disoit-il,  je  n’ay  point  jamais  exercé  mes 
«  larcins  sur  des  pauvres  gens,  gueux  et  mallotrus,  mais  sur  les 
«  princes  et  les  grands,  qui  sont  plus  grands  larrons  que  nous  et 
“  qui  nous  pillent  tous  les  jours;  et  n’est  que  bien  fait  de  re- 
«  peter  d’eux  ce  qu’ils  nous  derrobent  et  nous  prennent.  »  Tant 
d’autres  sornettes  plaisantes,  dit-il,  qui  seroient  superflues  do 
raconter,  si-non  que  le  prestre  qui  estoit  monté  sur  le  haut  de 
l’eschelle  avec  luy,  et  s’estoit  tourné  vers  le  peuple,  comme  on 
void,  il  luy  escria  :  «  Messieurs,  ce  pauvre  patient  se  recom- 
«  mande  à  vos  bonnes  prières;  nous  dirons  tous  pour  luy  et  son 
«  ame  un  Paler  nosler  et  un  Ave  Maria,  et  chanterons  Salve,  » 
et  que  le  peuple  luy  respondoit,  ledit  patient  baissa  la  teste,  et 
regardant  ledit  prestre,  commença  à  brailler  comme  un  veau  et 
se  moqua  du  prestre  fort  plaisamment,  puis  luy  donna  du  pied 
et  l’envoya  du  haut  de  l’eschelle  en  bas,  si  grand  sault  qu’il 

s’en  rompit  une  jambe.  «  Ah:  monsieur  le  prestre,  par  Dieu, 
«  dit-il,  je  sçavois  bien  que  je  vous  deslogerois  de  là.  11  en  a, 
«  le  gallant,  »  l’oyant  plaindre,  et  se  mit  à  rire  à  belle  gorge 
déployée,  et  puis  luy-mesme  se  jetta  au  vent.  Je  vous  jure  qu'à 
la  Cour  on  rit  bien  de  ce  trait,  bien  que  le  pauvre  prestre  se 
fust  fait  grand  mal.  Voilà  une  mort  certes  non  guieres  triste. 
Feu  M.  d’Etampes  avoit  un  fou  qui  s’appeloit  Colin,  fort  plai¬ 
sant.  Quand  sa  murt  s’approcha,  M.  d’Estampes,  demanda  com¬ 
ment  se  portoit  Colin.  On  luy  dit;  «  Pauvrement,  monsieur; 
«  il  s’en  va  mourir,  car  il  ne  veut  rien  prendre. — Tenez,  dit 
«  M.  d’Estampes,  qui  lors  estoit  à  table,  portez-lui  ce  potage, 
«  et  dites-luy  que,  s’il  ne  prend  quelque  chose  pour  l’amour  de 
«  moy,  que  je  ne  l’ameray  jamais,  car  on  m’a  dit  qu’il  ne  veut 
«  rien  prendre.  »  L’on  fit  l’ambassade  à  Colin,  qui,  ayant  la  mort 
entre  les  dents,  fit  response  ;  «  Et  qui  sont-ils  ceux-là  qui  ont 
«  dit  à  Monsieur  que  je  ne  voulois  rien  prendre?  »  Et  estant  en- 
tourné  d’un  million  de  mouches  (car  c’estoiten  esté),  il  se  mit  à 
joüer  de  la  main  à  l’entour  d’elles,  comme  l’on  voit  les  pages  et 
laquais  et  autres  jeunes  enfants  après  elles  ;  et  en  ayant  pris 
deux  au  coup,  en  faisant  le  petit  tour  de  la  main  qu’on  se  peut 
mieux  représenter  que  l’escrire,  «  Dittes  à  Monsieur,  dit-il,  voilà 
«quej’ay  pris  pour  l’amour  de  luy,  et  que  je  m’en  vais  au 
«  royaume  des  mouches.  »  Et  se  tournant  de  l’autre  costé,  le 
gallant  trespassa.  Sur  ce  j’ay  ouy  dire  à  aucuns  philosophes, 
que  volontiers  aucunes  personnes  se  souviennent  à  leur  trespas 
des  choses  qu’ils  ont  plus  aimées,  et  les  recordent,  comme  les 
gentilhommes,  les  gens  de  guerre,  les  chasseurs  et  les  artisans, 
bref  de  tous  quasi  en  leur  profession  mourants  ils  en  causent 
quelque  mot  ;  cela  s’est  veu  et  se  voit  souvent.  Les  femmes  de 
mesmes  en  disent  aussi  quelque  rattellée,  jusques  aux  putains; 
ainsi  que  j’ay  ouy  parler  d’une  dame  d’assez  bonne  qualité,  qui 
à  sa  mort  triompha  de  débagouler  de  ses  amours,  paillardises  et 
gentillesses  passées  :  si-bien  qu’elle  en  dit  plus  que  le  monde  n’en 
sçavoit,  bien  qu’on  la  soupçonnast  fort  putain.  Possible  pouvoit- 
elle  faire  cette  découverte,  ou  en  resvant,  ou  que  la  vérité,  qui 
ne  se  peut  céler,  l’y  contraignist,  ou  qu’elle  voulust  eu  deschar¬ 
ger  sa  con.science,  comme  de  vray  en  saine  conscience  et  re¬ 
pentance.  Elle  en  confessa-  aucuns  en  demandant  pardon,  et  les 
espécifioil  et  cottoit  en  marge  que  l’on  y  voyoit  tout  à  clair. 
«  Vrayment,  ce  dit  quelqu’un,  elle  estoit  bien  à  loisir  d’aller  sur 

cette  heure  nettoyer  sa  conscience  d’un  tel  «  ballay  d’escandale, 
par  si  grande  spéciauté  !  » 

—  J’ay  ouy  parler  d'une  dame  qui,  fort  sujette  à  songer  et 
resver  toutes  les  nuicts,  qu’elle  disoit  la  nuict  tout  ce  qu’elle  fai- 
soit  le  jour;  si  bien  qu’elle-mesme  s’escandalisa  à  l’endroit  de 
son  mary,  qui  se  mit  à  l’ouyr  parler,  gazouiller  et  prendre  pied 
à  ses  songes  et  resveries,  dont  après  mal  en  prit  à  elle.  Il  n’y  a 
pas  longtemps  qu’un  gentilhomme  de  par  le  monde,  en  une  pro- 
■vince  que  je  ne  nommeray  point,  en  mourant  en  fist  de  mesme, 
et  publia  ses  amours  et  paillardises,  et  spécifia  les  dames  et  da- 
moiselles  avec  lesquelles  il  avoit  eu  à  faire,  et  en  quels  lieux  et 
rendez-vous,  et  de  quelles  façons,  dont  il  s’en  confessoit  tout 
haut,  et  en  demandait  pardon  à  Dieu  devant  tout  le  monde.  Cet- 
tuy-là  faisait  pis  que  la  femme,  car  elle  ne  faisoit  que  s’escan- 
daliser,  et  ledit  gentilhomme  escandalisoit  plusieurs  femmes. 
Voilà  de  bons  gallants  et  gallantes! 

—  On  dit  que  les  avaritieux  et  avaritieuses  ont  aussi  cette  hu¬ 
meur  de  songer  fort  à  leur  mort  en  leurs  trésors  d’escus,  les 
ayant  tousjours  en  la  bouche.  Il  y  a  environ  quarante  ans  qu’une 
dame  de  Mortemar,  l’une  des  plus  riches  dames  du  Poictou,  et 
des  plus  pécunieuses,  et  après  venant  à  mourir,  ne  songeant 
qu’à  ses  escus  qui  estaient  en  son  cabinet,  et  tant  qu’elle  fut 
malade  se  levoit  vingt  fois  le  jour  à  aller  voir  son  trésor.  Enfin, 
s’approchant  fort  de  la  mort,  et  que  le  prestre  l’exhortoit  fort  à 
la  vie  éternelle,  elle  ne  disait  autre  chose  et  ne  respondoit  que  : 
«  Donnez-moy  ma  cotte,  donnez-moy  ma  cotte  ;  les  méchants 
«  me  desrobbent;  »  ne  songeant  qu’à  se  lever  pour  aller  voir 
son  cabinet,  comme  elle  faisoit  les  efforts,  si  elle  eust  pu  la  bonne 
dame  ;  et  ainsi  elle  mourut. 

Je  me  suis  sur  la  fin  un  peu  entrelassé  de  mon  premier  dis¬ 
cours;  mais  prenez  le  cas  qu’après  la  moralité  et  la  tragédie 
vient  la  farce.  Sur  ce  je  fais  fin. 

Sur  ce  qu’il  ne  faut  jamais  parler  mal  des  dames,  et  de  la  conséquence 
qui  en  ■vient. 


Un  point  y  a-t-il  à  noter  en  ces  belles  et  honnestes  dames  qui 
font  l’amour,  et  qui,  quelques  esbats  qu’elles  se  donnent,  ne 
veulent  eslre  offensées  ny  escandalisées  des  paroles  de  personne  ; 
et  qui  les  offensent,  s’en  sçavent  bien  revancher,  ou  tost  ou 
tard  ;  bref,  elles  le  veulent  bien  faire,  mais  non  pas  qu’on  en 
parle.  Aussi  certes  n’est-il  pas  beau  d’escandaliser  une  honneste 
dame  ny  la  divulguer;  car  qu’ont  à  faire  plusieurs  personnes, 
si  elles  se  contentent  et  leurs  amoureux  aussi?  Nos  cours  de 
France,  aucunes,  et  mesme  les  dernieres,  ont  esté  fort  sujettes 
à  blasonner  de  ces  honnestes  dames;  et  ay  veu  le  temps  qu’il 
n’estoit  pas  gallant  homme  qui  ne  controuvast  quelque  faux 
dire  contre  ces  dames,  ou  bien  qui  n’en  rapportast  quelque  vray  : 
à  quoi  il  y  a  un  très-grand  blasme  ;  car  on  ne  doit  jamais  of¬ 
fenser  l’honneur  des  dames,  et  surtout  les  grandes.  Je  parle  au¬ 
tant  de  ceux  qui  en  reçoivent  des  joüissances,  comme  de  ceux 
qui  ne  peuvent  taster  de  la  venaison  et  la  descrient. 

Nos  cours  dernieres  de  nos  roys,  comme  j’ay  dit,  ont  esté  fort 
sujettes  à  ces  médisances  et  pasquins,  bien  différentes  à  celles 
de  nos  autres  roys  leurs  prédécesseurs,  fors  celle  du  roy 
Loiiis  XI,  ce  bon  rompu,  duquel  on  dit  que  la  pluspart  du  temps 
il  mangeoit  en  commun,  à  pleine  sale,  avec  force  gentilshommes 
de  ses  plus  privez,  et  autres  et  tout;  et  celuy  qui  luy  faisoit  le 
meilleur  et  plus  lascif  conte  des  dames  de  joye,  il  estoit  le  mieux 
venu  et  festoyé;  et  luy-mesme  ne  s’espargnoit  à  en  faire,  car  il 
s’en  enqueroit  fort,  et  en  vouloit  souvent  sçavoir,  et  puis  en 
faisoit  part  aux  autres,  et  publiquement  (1).  C’estoit  bien  un 


(1)  Louis  XI  passe  généralement,  non-seulement  pour  avoir  raconté  beau¬ 
coup  de  contes,  avec  tout  ce  qu’il  y  avoit  de  jeunes  seigneurs  à  la  Cour  de  Phi¬ 
lippe  le  Bon,  duc  de  Bourgogne,  où  il  s'éloit  réfugié  étant  Dauphin,  mais  même 

scandale  grand  que  celui-là.  11  avoit  très-mauvaise  opinion  des 
femmes,  et  ne  les  croyoit  toutes  chastes.  Quand  il  convia  le  roy 
d’Angleterre  de  venir  à  Paris  faire  bonne  chère,  et  qu’il  fut 
pris  au  mot,  il  s’en  repentit  aussitost  et  trouva  un  alibi  pour 
rompre  le  coup.  «  Ah!  pasque  Dieu!  ce  dit-il,  je  ne  veux  pas 
«  qu’il  y  vienne  ;  il  y  trouveroit  quelque  petite  affetee  et  saf- 
«  frette  de  laquelle  il  s’amouracheroit,  et  elle  Iny  feroit  venir 
-  le  goust  d’y  demeurer  plus  long-temps  et  d’y  venir  plus  sou- 
«  vent  que  je  ne  voudrois.  »  Il  eut  pourtant  très-bonne  opi¬ 
nion  de  sa  femme,  qui  estoit  sage  et  vertueuse  ;  aussi  la  luy  fal- 
loit-il  telle,  car,  estant  ombrageux  et  soubçonneux  prince  s’il 
en  fut  onc,  il  luy  eust  bientost  fait  passer  le  pas  des  autres  :  et 
quand  il  mourut,  il  commanda  à  son  tils  d’aimer  et  honorer  fort 
sa  mère,  mais  non  de  se  gouverner  par  elle;  «■  non  qu’elle  ne 
«  fust  fort  sage  et  chaste,  dit-il,  mais  qu’elle  estoit  plus  bour- 
«  guignone  que  françoise.  »  Aussi  ne  l’aima-t-il  jamais  que  pour 
en  avoir  lignée,  et,  quand  il  en  eust,  il  n’en  faisoit  guieres  de 
cas  :  il  la  tenoit  au  chasteau  d’Amboise  comme  une  simple 
dame,  portant  fort  petit  estât  et  aussi  mal  habillée  que  simple 
damoiselle;  et  la  laissait  là  avec  petite  cour  à  faire  ses  prières, 
et  luy  s’alloit  pourmener  et  donner  du  bon  temps.  D'ailleurs  je 
vous  laisse  à  penser,  puisque  le  Roy  avoit  opinion  telle  des 
dames  et  s'en  plaisoit  à  mal  dire,  comment  elles  estoient  repas¬ 
sées  parmy  toutes  les  bouches  de  la  Cour  ;  non  qu’il  leur  voulus! 
mal  autrement  pour  ainsy  s’esbattre,  ny  qu’il  les  voulus!  repri¬ 
mer  rien  de  leurs  jeux,  comme  j'ay  veu  aucuns;  mais  son  plus 
grand  plaisir  estoit  de  les  gaudir;  si  bien  que  ces  pauvres 


pour  avoir  pris  soin  de  faire  recueillir  et  de  publier  ensuite,  dans  le  même  ordre 
où  nous  l’avons,  le  recueil  intitulé  :  Cent  Nouvelles  nouvelles^  lequel  en  soy 
contient  cent  chapitres  ou  histoires,  composées  ou  récitées  par  nouvelles  gens 
depuis  nagueres  ;  et  cela  se  trouve  confirmé  par  ces  mots  de  l’ancienne  préface 
ou  avertissement,  qui  paroît  avoir  été  fait  de  son  temps  r  «  Et  notez  que  par 
«  toutes  les  Nouvelles  où  il  est  dit  par  monseigneur,  il  est  entendu  monsei- 
«  gneur  le  Dauphin,  lequel  depuis  a  succédé  à  la  couronne  et  est  le  roy 
«  Louis  XI  ;  car  il  estoit  lors  ès  pays  du  duc  de  Bourgogne.  »  Mais  comme  il 
est  bien  certain  que  ce  prince  ne  se  retira  en  Brabant  qu’à  la  fin  de  l’année 
1456,  et  ne  rentra  en  France  qu’en  août  1461,  il  est  absolument  impossible  que 
ce  recueil  ait  paru  en  France  vers  l’an  1455,  comme  on  le  débite  inconsidéré¬ 
ment  dans  la  préface  de  ses  nouvelles  éditions.  On  en  a  deux  anciennes  :  l’une 
de  Paris,  en  1486,  in-folio  ;  l’autre  encore  de  Paris,  chez  la  veuve  de  Johan 
Trepere,  sans  date,  aussi  in-îolio;  et  deux  nouvelles,  accompagnées  de  mau¬ 
vaises  figures,  et  imprimées  à  Cologne,  chez  Pierre  Gaillard,  en  1701  et  1736, 
en  deux  volumes  in-8. 

femmes,  pressées  de  tel  bast  de  médisances,  ne  pouvoient  bien 
si  souvent  hausser  la  croupière  si  librement  comme  elles  eussent 
voulu.  Et  toutesfois  le  pulanisme  régna  fort  de  son  temps,  car 
le  Roy  luy-mesme  aidoit  fort  à  le  faire  et  le  maintenir  avec  les 
gentilshommes  de  sa  Cour,  et  puis  c’estoit  à  qui  mieux  en  riroit, 
soit  en  public  ou  en  cachette,  et  qui  en  feroit  de  meilleurs  contes 
de  leurs  lascivitez  et  de  leurs  tordions  (ainsi  parloit-il)  et  de 
leur  gaillardise.  Il  est  vray  que  l’on  couvroit  le  nom  des  grandes, 
que  l’on  ne  jugeoit  que  par  apparences  et  conjectures;  je  croy 
qu’elles  avaient  meilleur  temps  que  plusieurs  que  j’ay  veu  du 
régné  du  feu  roy,  qui  les  tançoit  et  censuroit,  et  reprimoit  es- 
trangement.  Voilà  ce  que  j’ay  ouy  dire  de  ce  bon  roy  à  d’aucuns 
anciens.  Or  le  roy  Charles  huictiesme  son  fils,  qui  luy  succéda, 
ne  fut  de  cette  complexion  ;  car  on  dit  de  luy  que  c’a  esté  le 
plus  sobre  et  honneste  roy  en  paroles  que  l’on  vid  jamais,  et 
n’a  jamais  offensé  ny  homme  ny  femme  de  la  moindre  parole 
du  monde.  Je  vous  laisse  donc  à  penser  si  les  belles  dames  de  son 
régné,  et  qui  se  resjouissoient,  n’avoient  pas  bon  temps.  Aussi  les 
aima-t-il  fort  et  les  servit  bien ,  voire  trop  ;  car,  tournant  de  son 
voyage  de  Naples  très-victorieux  et  glorieux,  il  s’amusa  si  fort  à 
les  servir,  caresser,  et  leur  donner  tant  de  plaisirs  à  Lyon  parles 
beaux  combats  et  tournois  qu’il  fit  pour  l’amour  d’elles,  que, 
ne.se  souvenant  point  des  Siens  qu’il  avoit  laissés  en  ce  royaume, 
les  laissa  perdre,  et  villes  et  royaume  et  chasteaux  qui  tenoient 
encore  et  luy  tendoient  les  bras  pour  avoir  secours.  On  dit  aussi 
que  les  dames  furent  cause  de  sa  mort,  auxquelles,  pour  s’estre 
trop  abandonné,  luy  qui  estoit  de  fort  debile  complexion,  s’y 
énerva  et  débilita  tant  que  cela  luy  aida  à  mourir. 

—  Le  roy  Louis  douziesme  fut  fort  respectueux  aux  dames; 
car,  comme  j’ay  dit  ailleurs,  il  pardonnoit  à  tous  les  comédians 
de  son  royaume,  comme  escoliers  et  clercs  de  palais  en  leurs  ba¬ 
soches,  de  quiconque  ils  parleroient,  fors  de  la  reyne  sa  femme 
et  de  ses  dames  et  damoiselles,  encor  qu’il  fust  bon  compagnon 
en  son  temps  et  qu’il  aimast  bien  les  dames  autant  que  les  au¬ 
tres,  tenant  en  cela,  mais  non  de  la  mauvaise  langue,  ny  de  la 
grande  présomption ,  ny  vanterie  du  duc  Loiiis  d’Orléans,  son 
ayeul  ;  aussi  cela  lui  cousta-t-il  la  vie,  car  s’estant  une  fois 
vanté  tout  haut,  en  un  banquet  où  estoit  le  duc  Jean  de  Bour¬ 
gogne  son  cousin,  qu’il  avoit  en  son  cabinet  le  pourtrait  des 
plus  belles  dames  dont  il  avoit  joiiy,  par  cas  fortuit,  un  jour 
le  duc  Jean  entra  dans  ce  cabinet;  la  première  dame  qu’il  voit 

Iiourlniille  et  se  présente  du  pi'eniier  nspect  à  ses  yeux,  ce  fut 
sa  nuble  dame  espouse,  qu’on  tenoit  de  ce  temps-là  très-belle  : 
elle  s’appeloit  Margueritte,  fille  d’Albert  de  Bavière,  comte  de 
Haynaultet  de  Zelande.  Qui  fut  esbahy?  ce  fut  le  bon  espoux  : 
pensez  que  tout  bas  il  dit  ce  mot  :  «  Ah  !  j’en  ay.  »  Et  ne  faisant 
cas  de  la  puce  qui  le  piquoit  autrement,  dissimula  tout,  et,  en 
couvant  vengeance,  le  querella  pour  la  régence  et  administra¬ 
tion  du  royaume;  et  colorant  son  mal  sur  ce  sujet  et  non  sur  sa 
femme,  le  fit  assassiner  à  la  porte  Barbette  à  Paris,  et  sa  femme 
première  morte,  pensez  de  poison  :  et  après  la  vache  morte, 
espousa  en  secondes  noces  la  fille  de  Louis  troisiesme,  duc  de 
Bourbon.  Possible  qu’il  n’empira  le  marché;  car  à  tels  gens  su¬ 
jets  aux  cornes  ils  ont  beau  changer  de  chambres  et  de  repaires, 
ils  y  en  trouvent  toujours.  Ce  dlic  en  cela  fit  très-sagement  de 
se  ranger  de  son  adultère  sans  s’escandaliser  ny  lui  ny  sa 
femme  ;  qui  fut  à  luy  une  très-sage  dissimulation.  Aussi  ay-je 
ouy  dire  à  un  très-grand  capitaine  qu’il  y  a  trois  choses  les¬ 
quelles  l’homme  sage  ne  doit  jamais  publier  s’il  en  est  offensé, 
et  en  doit  taire  le  sujet,  et  plustost  en  inventer  un  autre  nou¬ 
veau  pour  en  avoir  le  combat  et  la  vengeance,  si  ce  n’est  que  la 
chose  fust  si  évidente  et  claire  devant  plusieurs,  qu’autrement 
il  ne  se  pust  desdire.  L’une  est  quand  on  reproche  à  un  autre 
qu’il  est  cocu  et  sa  femme  publique  ;  l’autre,  quand  on  le  taxe 

de  b .  et  sodomie;  la  troisiesme,  quand  on  luy  met  à  sus 

qu’il  est  un  poltron,  et  qu’il  a  fuy  vilainement  d’un  combat  ou 
d’une  bataille.  Ces  trois  choses,  disoit  ce  grand  capitaine,  sont 
fort  escandaleuses  quand  on  en  publie  le  sujet  de  laquelle  on 
combat,  et  pense-t-on  quelquefois  s’en  bien  nettoyer  que  l’on 
s’en  sallist  villainement;  et  le  sujet  en  estant  publié  scandalise 
fort,  et  tant  plus  il  est  remué,  tant  plus  mal  il  sent,  ny  plus  ny 
moins  qu’une  grande  puanteur  quand  plus  on  la  remue.  Voilà 
pourquoy  qui  peut  avoir  son  honneur  caler  c’est  le  meilleur,  et 
excogiter  et  tenter  un  nouveau  sujet  pour  avoir  raison  du  vieux  ; 
et  telles  offenses,  le  plus  tard  que  l’on  peut,  ne  se  doivent  ja¬ 
mais  mettre  en  cause,  contestation  ny  combat.  Force  exemples 
alléguerois-je  pour  ce  fait;  mais  il  m’incommoderoit  et  allonge- 
roit  par  trop  mon  discours.  Voilà  pourquoy  ce  duc  Jean  fut 
très-sage  de  dissimuler  et  cacher  ses  cornes,  et  se  revanger 
d’ailleurs  sur  son  cousin  qui  l’avoit  hony;  encor  s’en  mocquoit- 
il  et  le  faisoit  entendre  :  dont  il  ne  faut  point  douter  que  telle 
dérision  et  escandale  ne  luy  touchast  autant  au  cœur  que  son 

ambition,  et  luy  fit  faire  ce  coup  en  fort  habile  et  sage  mon¬ 
dain. 

—  Or,  pour  retourner  de-là  où  j’estois  demeuré,  le  roy  Fran¬ 
çois,  qui  a  bien  aimé  les  dames,  et  encore  qu’il  eust  opinion 
qu’elles  fussent  fort  inconstantes  et  variables,  comme  j’ay  dit 
ailleurs,  ne  voulut  point  qu’on  en  médist  en  sa  cour,  et  voulut 
qu’on  leur  portast  un  grand  honneur  et  respect.  J’ay  ouy  racon¬ 
ter  qu’une  fois,  luy  passant  son  caresme  à  Meudon  près  Paris,  il 
y  eut  un  sien  gentilhomme  servant,  qui  s’appelloit  Busembourg 
de  Xaintonge,  lequel  servant  le  Roy  de  la  viande,  dont  il  avoit 
dispense,  le  Roy  lui  commanda  de  porter  le  reste,  comme  l’on 
void  quelquefois  à  la  Cour,  aux  dames  de  la  petite  bande,  que 
je  ne  veux  nommer,  de  peur  d’escandale.  Ce  gentilhomme  se 
mit  à  dire,  parmy  ses  compagnons  et  autres  de  la  Cour,  que  ces 
dames  ne  se  contentoient  pas  de  manger  de  la  chair  crue  en  ca¬ 
resme,  mais  en  mangeoient  de  la  cuitte,  et  leur  benoist  saoul. 
Les  dames  le  sceurent,  qui  s’en  plaignirent  aussitost  au  Roy, 
qui  entra  en  si  grande  collere,  qu’à  l’instant  il  commanda  aux 
archers  de  la  garde  de  son  hoslel  de  l’aller  prendre  et  pendre 
sans  autre  delay.  Par  cas  ce  pauvre  gentilhomme  en  sceut  le  vent 
par  quelqu’un  d^  ses  amis,  qui  évada  et  se  sauva  bravement  :  que 
s’il  eust  été  pris,  pour  le  seur  il  estoit  pendu,  encor  qu’il  fust 
gentilhomme  de  bonne  part,  tant  on  vid  le  Roy  cette  fois  en  col¬ 
lere,  ny  faire  plus  de  jurement.  Je  tiens  ce  conte  d’une  personne 
d’honneur  qui  y  estoit,  et  lors  le  Roy  dit  tout  haut  que  qui¬ 
conque  toucheroit  à  l’honneur  des  dames,  sans  remissiou  il  seroit 
pendu. 

—  Un  peu  auparavant,  le  pape  Paul  Farnèse  estant  venu  à 
Nice,  le  Roy  le  visitant  en  toute  sa  Cour,  et  de  seigneurs  et 
dames,  il  y  en  eut  quelques-unes,  qui  n’étoient  pas  des  plus 
laides,  qui  lui  allèrent  baiser  la  pantoufle;  sur  quoy  un  gentil¬ 
homme  se  mit  à  dire  qu’elles  estoient  allées  demander  à  Sa 
Sainteté  dispense  de  taster  de  la  chair  crue  sans  escandale  tou- 
tesfois  et  quantes  qu’elles  voudroient.  Le  Roy  le  sceut;  et  bien 
servit  au  gentilhomme  de  se  sauver,  car  il  fust  esté  pendu,  tant 
pour  la  révérence  du  Pape  que  du  respect  des  dames.  Ces  gen¬ 
tilshommes  ne  furent  si  heureux  en  leurs  rencontres  et  cause¬ 
ries  comme  feu  M.  d’Albanie.  Lors  que  le  pape  Clément  vint  à 
Marseille  faire  les  nopces  de  sa  niepce  avec  M.  d’Orléans,  il  y 
eut  trois  dames,  belles  et  honnestes  veufves,  lesquelles,  pour  les 
douleurs,  ennuyset  tristesses  qu’elles  avoient  de  l’absence  et  des 

plaisirs  passez  de  leurs  marys,  vindrent  si  bas  et  si  fort  atté¬ 
nuées,  débiles  et  maladives,  qu’elles  prièrent  M.  d’Albanie,  son 
parent,  qui  avoit  bonne  part  aux  grâces  du  Pape,  de  lui  deman¬ 
der  dispense  pour  elles  trois  de  manger  de  la  chair  les  jours  def- 
fendus.  Le  duc  d’Albanie  leur  accorda,  et  les  fit  venir  un  jour 
fort  familièrement  au  logis  du  Pape;  et  pour  ce  en  advertit  le 
Roy,  et  qu’il  luy  en  donneroit  du  passe-temps,  et  luy  ayant  dé¬ 
couvert  la  baye.  Estant  toutes  trois  à  genoux  devant  Sa  Sainteté, 
M.  d’Albanie  commença  le  premier,  et  dit  assez  bas  en  italien, 
que  les  dames  ne  l’entendoient  point  :  «  Père  saint,  voilà  trois 
«  dames  veufves,  belles  et  bien  honnestes,  comme  vous  voyez, 
«  lesquelles,  pour  la  révérence  qu’elles  portent  à  leurs  marys 
»  trespassez,  et  à  l’amitié  des  enfants  qu’elles  ont  eu  d’eux,  ne 
«  veulent  pour  rien  du  monde  aller  aux  secondes  nopces,  pour 
«  faire  tort  à  leurs  marys  et  enfants  ;  et,  parce  que  quelquesfois 
«  elles  sont  tentées  des  aiguillons  de  la  chair,  elles  supplient 
«  très-humblement  VostreSaintetéde  pouvoir  avoir  approche  des 
«  hommes  hors  mariage,  si  et  quantes  fois  qu’elles  seroient  en 
«  cette  tentation. — Comment,  dit  le  Pape,  mon  cousin  !  ce  seroit 
«  contre  les  commandements  de  Dieu,  dontjenepuis  dispenser. 
«  Les  voilà,  pere  saint,  disoit  le  duc,  s’il  vous  plaist  les  ouyr 
<i  parler.  »  Alors  l’une  des  trois,  prenant  la  pSrole,  dit  «  Pere 
«  saint,  nous  avons  prié  M.  d’Albanie  de  vous  faire  unerequeste 
«  très-liumble  pour  nous  autres  trois,  et  vous  remonstrer  nos  fra- 
«  gilitez  et  débiles  complexions.  — Mes  filles,  dit  le  Pape,  la  re- 
«  queste  n’est  nullement  raisonnable,  car  ce  seioil  contre  les 
«  commandements  de  Dieu.  »  Les  dites  veufves,  ignorantes  de 
ce  que  lui  avoit  dit  M.  d’Albanie,  luy  répliquèrent  ;  «  Père 
«  saint,  au  moins  plaise  nous  en  donner  congé  trois  fois  de  la 
«  sepmaine,  et  sans  escandale.  —  Gomment!  dit  le  Pape,  de  vous 
«  permettre  il  peccato  di  lussaria  (1)?  je  me  damnerois;  aussi 
«  que  je  ne  le  puis  faire.  »  Les  dites  dames,  connoissant  alors 
qu’il  y  avoit  de  la  fourbe  et  raillerie,  et  que  M.  d’Albanie  leur 
en  avoit  donné  d’une,  dirent  :  «  Nous  ne  parlons  pas  de  cela, 
«  père  saint,  mais  nous  demandons  permission  de  manger  de  la 
«  chair  les  jours  prohibés.  »  Là-dessus  le  duc  d’Albanie  leur 
dit  ;  «  .le  pensois,  mes  dames,  que  ce  fust  de  la  chair  vive.  »  Le 
Pape  au.ssi-tost  entendit  la  raillerie,  et  se  prit  à  sourire,  disant  : 
«  Mon  cousin,  vous  avez  fait  rougir  ces  honnestes  dames;  la 


(1)  Le  péché  de  luxure. 


557 


DISCOURS  VU. 

<  reyne  s’en  faschera  quand  elle  le  sçaura  »  ;  laquelle  le  sceiit 
et  n’en  fit  autre  semblant,  mais  trouva  le  conte  bon  ;  et  le  Roy 
puis  après  en  rit  bien  fort  avec  le  Pape,  lequel,  après  leur  avoir 
donné  sa  bénédiction,  leur  octroya  le  congé  qu’elles  deman- 
doient,  et  s’en  allèrent  très-contentes.  L’on  m’a  nommé  les  trois 
dames  ;  madame  de  Chasteau-Briant  ou  madame  de  Canaples, 
madame  de  Chastillon,  et  madame  la  baillive  de  Caen,  très- 
honnestes  dames.  Je  tiens  ce  conte  des  anciens  de  la  Cour  (1). 

—  Madame  d’Uzez  fit  bien  mieux  du  temps  que  le  pape  Paul 
troisiesme  vint  à  Nice  voir  le  roy  l'rançois.  Elle  estant  madame 
du  Bellay,  et  qui  dès  sa  jeunesse  a  tousjours  eu  de  plaisants 
traits  et  dit  de  fort  bons  mots,  un  jour,  se  prosternant  devant  Sa 
Sainteté,  le  supplia  de  trois  choses  :  l’une,  qu'il  luy  donnast 
l’absolution,  d’autant  que,  petite  garce,  fille  à  madame  la  ré¬ 
gente,  et  qu’on  la  nommoit  Tallard,  elle  perdit  ses  ciseaux  en 
faisant  son  ouvrage;  elle  fit  vœu  à  saint  Alivergot  de  le  luy  ac¬ 
complir  si  elle  les  trouvoit,  ce  qu’elle  fit;  mais  elle  ne  l’accom¬ 
plit  ne  sçacbant  où  gisoit  son  corps  saint.  L’autre  requesto  fut 
qu’il  lui  donnast  pardon  de  quoy,  quand  le  pape  Clément  vint  à 
Marseille,  elle  estant  fille  Tallard  encore,  elle  prit  un  de  ses 
oreillers  en  sa  ruelle  de  lict,  et  s’en  torcha  le  devant  et  le  der¬ 
rière,  dont  après  Sa  Sainteté  reposa  dessus  son  digne  chef  et  vi¬ 
sage  et  bouche,  qui  le  baisa.  La  troisiesme,  qu’il  excommuniast 
le  sieur  de  Tays,  par  ce  qu  elle  l’aimoit  et  luy  ne  l’aimoit  point, 
et  qu’il  est  maudit  et  e-t  celuy  excommunié  (pii  n’aime  point 
s’il  est  aimé.  Le  Pape,  estonné  de  ses  demandes,  et  s’estant  en- 
quis  au  Roy  qui  elle  estoit,  sceut  ses  causeries  et  en  rit  son  saoul 
avec  le  Roy.  Je  ne  m’estonnc  pas  si  depuis  elle  a  esté  liugue- 
notle  et  s’est  bien  mocquée  des  papes,  puis  que  de  si  bonne 
heure  elle  commença  :  et  de  ce  temps,  toutes  fois,  tout  a  esté 
trouvé  bon  d’elle,  tant  elle  avoit  bonne  grâce  en  ses  traits  et 
bons  mots.  Or  ne  pensez  pas  que  ce  grand  roy  fustsi  abstraint 
et  si  réformé  au  respect  des  dames,  qu’il  n’en  aimast  de  bons 
contes  qu’on  luy  en  faisoit,  sans  aucun  escandale  pourtant  ny 
descriement,  et  qu’il  n’en  fist  aussi  ;  mais,  commegrand  roy  qu’il 
estoit  et  bien  privilégié,  il  ne  vouloit  pas  qu’un  chacun,  ny  le 
commun,  usast  de  pareil  privilège  que  luy. 

(l)  Ce  conte,  que  Brantôme  dit  tenir  des  anciens  de  la  Cour,  est  pris  pres¬ 
que  mot  pour  mot  de  J.  Bouchet,  dans  ses  Annales  d’Aquitaine,  édit,  de 
1641,  pag.  473,  au  nom  des  trois  dames  près,  qui  est  apparemment  ce  qu’il 
veut  dire  qu’il  tenoit  de  bon  lieu. 

J’ay  ouy  conter  à  aucuns  qu’il  vouloit  fort  que  les  honnestes 
gentilshommes  de  sa  cour  ne  fussent  jamais  des  sans  maistresses; 
et  s’ils  n’en  faisoient  il  les  estimoit  des  fats  et  des  sots  :  et  bien 
souvent  aux  uns  et  aux  autres  leur  en  demandoit  les  noms,  et 
promettoit  les  y  servir  et  leur  en  dire  du  bien,  tant  il  estoit  boa 
et  familier  :  et  souvent  aussi  quand  il  les  voyoit  en  grand  arrai¬ 
sonnement  avec  leurs  maistresses,  il  les  venoit  accoster  et  leur 
demander  quels  bons  propos  ils  avoient  avec  elles;  et  s’il  ne  les 
trouvoit  bons,  il  les  corrigeoit  et  leur  en  apprenoit  d’autres.  A 
ses  plus  familiers  il  n’estoit  point  avare  ny  chiche  de  leur  en  dire 
ny  départir  de  ses  contes,  dont  j’en  ay  ouy  faire  un  plaisant  qui 
luy  advint,  puis  après  le  récita,  d’une  belle  jeune  dame  venue  à 
la  Cour,  laquelle,  pour  n’y  estre  bien  rusée,  se  laissa  aller  fort 
doucement  aux  persuasions  des  grands,  et  sur-tout  de  ce  grand 
roy;  lequel  un  jour,  ainsi  qu’il  voulut  planter  son  estandart 
bien  arboré  dans  son  fort,  elle  qui  avoit  ouy  dire,  et  qui  com¬ 
mença  desjà  à  le  voir,  que  quand  on  donnoit  quelque  chose  au 
Roy,  ou  que  quand  on  le  prenoit  de  luy  et  qu’on  le  touchoit,  le 
faloit  premièrement  baiser,  ou  bien  la  main,  pour  le  prendre  et 
toucher;  elle  mesme,  sans  autre  cérémonie,  n’y  faillit  pas,  et 
baisant  très-humblement  la  main,  prist  l’estandart  du  Roy  et  le 
planta  dans  le  fort  avec  une  très-grande  humilité;  puis  luy  de¬ 
manda  de  sang  froid  comment  il  vouloit  qu’elle  le  servist,  ou  en 
femme  de  bien  et  chaste,  on  en  desbauchée.  11  ne  faut  point 
douter  qu’il  luy  en  demandast  la  desbauchée,  puisqu’en  cela  elle 
y  estoit  plus  agréable  que  la  modeste  :  en  quoy  il  trouva  qu’elle 
n’y  avoit  perdu  son  temps,  et  après  le  coup  et  avant,  et  tout; 
puis  luy  faisoit  une  grande  révérence  en  le  remerciant  humble¬ 
ment  de  l’honneur  qu’il  luy  avoit  fait,  dont  elle  n’estoit  pas 
digne,  en  luy  recommandant  souvent  quelque  avancement  pour 
son  mary,  .l’ai  ouy  nommer  la  dame,  laquelle  depuis  n’a  esté  si 
sotte  comme  alors,  mais  bien  habile  et  bien  rusée. 

Ce  roy  n’en  espargna  pas  le  conte,  qui  courut  à  plusieurs 
oreilles.  Il  estoit  fort  curieux  de  sçavoir  l’amour  et  des  uns  et 
des  autres,  et  surtout  des  combats  amoureux,  et  mesme  de 
quels  beaux  airs  se  manioient  les  dames  quand  elles  estoient  en 
leur  manège,  et  quelle  contenance  et  posture  elles  y  tenoient,  et 
de  quelles  paroles  elles  usoient  :  et  puis  en  rioit  à  pleine  gorge, 
et  après  en  défendoit  la  publication  et  l’escandale,  et  recomman- 
doit  le  secret  et  l’honneur.  Il  avoit  pour  son  bon  second  ce 
très-grand,  très-magnilique  et  très-libéral  cardinal  de  Lorraine: 

très-libéral  le  puis-je  appeler,  puis  qu’il  n’eut  son  pareil  de  son 
temps:  ses  despenses,  ses  dons,  graoieusetez,  en  ont  fait  foy,  et 
surtout  la  charité  envers  les  pauvres.  Il  portoit  ordinairement 
une  grande  gibeciere,  que  son  valet-de-chambre  qui  luy  ma- 
nioitson  argent  des  menus  plaisirs  ne  failoit  d’emplir,  tous  les 
matins,  de  trois  ou  quatre  cents  escus;  et  tant  de  pauvres  qu'il 
trouvoit  il  mettoit  la  main  à  la  gibeciere,  et  ce  qu’il  en  tiroit 
sans  considération  il  le  donnoit,  et  sans  rien  trier.  Ce  fut  de  lui 
que  dit  un  pauvre  aveugle,  ainsi  qu’il  passoit  dans  Rome  et  que 
l’aumosne  lui  fut  demandée  de  luy,  il  luy  jetta  à  son  accoustu- 
mée  une  grand  poignée  d’or,  et  en  s’escriant  tout  haut  en  ita¬ 
lien  :  O  lu  set  Christo,  à  veramenle  el  cardinal  di  Lorrena  ; 
c’est-à-dire:  «  Ou  tu  es  Christ,' ou  le  cardinal  de  Lorraine.  » 
S’il  estoit  aumosnier  et  charitable  en  cela,  il  estoit  bien  autant 
libéral  és  autres  personnes,  et  principalement  à  l'endroit  des  da¬ 
mes,  lesquelles  il  attrapait  aisément  par  cet  appât;  car  l’argent 
n’estoit  en  si  grande  abondance  de  ce  temps  comme  il  est  au- 
jourd’huy;  et  pour  ce  en  estoient-elles  plus  friandes,  et  des 
bombances  et  des  parures.  J’ay  ouy  conter  que  quand  il  arrivoit 
à  la  Cour  quelque  belle  fille  ou  dame  nouvelle  qui  fust  belle,  il 
la  venoit  aussitost  accoster,  et  l’arraisonnant,  d  disoit  qu’il  la 
vouloit  dresser  de  sa  main.  Quel  dresseur  !  Je  croy  que  la  peine 
n’estoit  pas  si  grande  comme  à  dresser  quelque  poulain  sauvage. 
Aussi  pour  lors  disoit-on  qu’il  n’y  avoit  guère  de  dames  ou 
filles  résidentes  à  la  Cour  ou  frai.schement  venues,  qui  ne  fus¬ 
sent  desbauchées  ou  attrappées  par  son  avarice  et  par  la  largesse 
dudit  M.  le  cardinal;  et  peu  ou  nulles  sont-elles  sorties  de  cette 
cour  femmes  et  filles  de  bien.  Aussi  voyoil-on  pour  lors  leurs 
coffres  et  grandes  garde-robbes  plus  pleines  de  robbes,  de  cot¬ 
tes,  et  d’or  et  d’argent  et  de  soye,  que  ne  sont  aujourd’huy 
celles  de  nos  reyncs  et  grandes  princesses  d’aujourd’huy.  J’en 
ay  fait  l’expérience  pour  l’avoir  veu  eu  deux  ou  trois  qui  avoient 
gagné  tout  cela  par  leur  devant;  car  leurs  peres,  meres  et  ma- 
rys  ne  leur  eussent  peu  donner  en  si  grande  quantité.  Je  me 
fus.se  bien  passé,  ce  dira  quelqu’un,  de  dire  cecy  de  ce  grand 
cardinal,  veu  son  honorable  habit  et  révérendissime  estât  ;  mais 
son  roy  le  vouloit  ainsi  et  y  prenoit  plaisir  ;  et  pour  complaire  à 
son  roy  l’on  est  dispensé  de  tout,  èt  pour  faire  l’amour  et  d’au¬ 
tres  choses,  mais  qu’elles  ne  soient  point  meschantes,  comme 
alors  d’aller  à  la  guerre,  à  la  chasse,  aux  danses,  aux  mascara¬ 
des  et  autres  exercices;  aussi  qu’il  estoit  un  homme  de  chair 


ÔCO  VIES  DES  DAMES  GALANTES. 

comme  un  autre,  et  qu’il  avoit  plusieurs  grandes  vertus  et  per¬ 
fections  qui  ofTusquoient  cette  petite  imperfection,  si  imperfec¬ 
tion  se  doit  appeller  faire  l’amour. 

J’ay  ouy  faire  un  conte  de  luy  à  propos  du  respect  deu  aux 
dames  :  il  leur  en  portoit  de  son  naturel  beaucoup  :  mais  il 
l’oublia,  et  non  sans  sujet,  à  l’endroit  de  madame  la  duchesse 
de  Savoye,  donne  Béatrix  de  Portugal.  Luy,  passant  une  fois 
par  le  Piedmont,  allant  à  Rome  pour  le  service  du  Roy  son 
maislre,  visita  le  duc  et  la  duchesse.  Après  avoir  assez  entretenu 
M.  le  duc,  il  s’en  alla  trouver  madame  la  duchesse  en  sa  cham¬ 
bre  pour  la  saluer,  et  s’approchant  d’elle,  elle,  qui  estoit  la 
mesme  arrogance  du  monde,  luy  présenta  la  main  pour  la  bai¬ 
ser.  M.  le  cardinal,  impatient  de  cet  affront,  s’approcha  pour  la 
baiser  h  la  bouche,  et  elle  de  se  reculer.  Luy,  perdant  patience 
et  s’approchant  de  plus  près  encore  d’elle,  la  prend  par  la  teste, 
et  en  dépit  d’elle  la  baisa  deux  ou  trois  fois.  Et  quoy  qu’elle  en 
fist  ses  cris  et  exclamations,  à  la  portugaise  et  espagnole,  si  fal¬ 
lut-il  qu’elle  passas!  par-là.  «  Comment,  dit-il,  est-ce  à  moi  à 
«  qui  il  faut  user  de  cette  mine  et  façon?  je  baise  bien  la  Reyne 
«  ma  maistresse,  qui  est  la  plus  grande  reyne  du  monde,  et 
«  vous  je  ne  vous  baiserois  pas,  qui  n’estes  qu’une  petite  du- 
«  chesse  crottée!  Et  si  veux  que  vous  sçachiés  que  j’ay  couché 
«  avec  des  dames  aussi  belles  et  d’aussi  bonne  ou  plus  grande 
«  maison  que  vous.  »  Possible  pouvoit-il  dire  vrai.  Cette  prin¬ 
cesse  eut  tort  de  tenir  cette  grandeur  à  l’endroit  d’un  tel  prince 
de  si  grande  maison,  et  mesme  cardinal,  car  il  n’y  a  cardinal, 
veu  ce  grand  rang  d’Église  qu’ils  tiennent,  qui  ne  s’accompare 
aux  plus  grands  princes  de  la  chrestienté.  M.  le  cardinal  aussi 
eut  tort  d’user  de  revanche  si  dure  -,  mais  il  est  bien  fascbeux  à 
un  noble  et  généreux  cœur,  de  quelque  profession  qu’il  soit, 
d’endurer  un  affront. 

Le  cardinal  de  Grandvelle  le  sceut  bien  faire  sentir  au  comte 
d’Egmont,  et  d’autres  que  je  laisse  au  bout  de  ma  plume,  car 
je  broliillerois  par  trop  mes  discours,  auxquels  je  retourne;  et 
le  reprens  au  feu  roy  Henry  II,  qui  a  esté  fort  respectueux  aux 
dames,  et  qu’il  servait  avec  de  grands  respects,  qui  detestoit  fort 
les  calomniateurs  de  l’honneur  des  dames  :  et  lorsqu’un  roy  sert 
telles  dames,  de  tel  poids,  et  de  telle  complexion,  mal-aisément 
la  suite  de  la  Cour  ose  ouvrir  la  bouche  pour  en  parler  mal.  De- 
plus  la  Reyne-mere  y  tenoit  fort  la  main  pour  soustenir  ses  da¬ 
mes  et  filles,  et  le  bien  faire  sentir  à  ces  détracteurs  et  pasqui- 


Ô64 


DISCOURS  YII. 

neurs,  quand  ils  esloient  une  fois  descouverts,  encore  qu’elle- 
mesme  n'y  ait  esté  espargnée  non  plus  que  ses  dames;  mais  ne 
s’en  soucioit  pas  tant  d’elle  c-omme  des  autres,  d’autant,  disoit- 
elle,  qu’elle  sentoit  son  ame  et  sa  conscience  pure  et  nette, 
qui  parloit  assez  pour  soy  ;  et  la  pluspart  du  temps  se  rioit 
et  se  mocquoit  de  ces  mesdisants  escrivains  et  pasquineurs. 
•  Laissez-les  tourmenter,  disoit-elle,  et  prendre  de  la  peine  pour 
rien;  «mais  quand  elle  les  descouvroit  elle  leur  faisoit  bien 
sentir.  Il  esclieut  à  l’aisnée  Limeuil,  à  son  commencement 
qu’elle  vint  à  la  Cour,  de  faire  un  pasquin  (car  elle  disoit  et  es- 
crivoit  bien)  de  toute  la  Cour,  mais  non  point  scandaleux  pour¬ 
tant,  si-non  plaisant;  mais  asseurez-vous  qu’elle  la  repassa  par 
le  foüet  à  bon  escient,  avec  deux  de  ses  compagnes  qui  en  es¬ 
taient  de  consente;  et  sans  qu’elle  avoit  cet  honneur  de  luy  ap¬ 
partenir,  à  cause  de  la  maison  de  Thurenne,  alliée  à  celle  de 
Boulogne,  elle  l’eust  chastiée  ignominieusement  par  le  com¬ 
mandement  exprès  du  Roy,  qui  détesloit  estrangement  tels 
escrits. 

—  Je  me  souviens  qu’une  fois  le  sieur  de  Matha,  qui  esfoit  un 
brave  et  vaillant  gentilhomme  que  le  Roy  aimoit,  et  estait  pa¬ 
rent  de  madame  de  Valentinois;  il  avoit  ordinairement  quelque 
plaisante  querelle  contre  les  dames  et  les  filles,  tant  il  estoit  fol. 
Un  jour,  s’estant  attaqué  à  une  de  la  Reyne,  il  y  en  avoit  une 
qu’on  nommait  la  grande  Meray,  qui  s’en  voulut  prendre  pour 
sa  compagne;  luy  ne  fit  que  simplement  respondre  :  «  Ha  !  je  ne 
«  m’attaque  pas  à  vous,  Meray,  car  vous  estes  une  grande  cour- 
«  siere  bardable.  »  Comme  de  vray  c’estoit  la  plus  grande  fille 
et  femme  que  je  vis  jamais.  Elle  s’en  plaignit  à  la  Reyne  que 
l'autre  l’avoit  appelée  jument  et  coursiere  bardable.  La  Reyne 
fut  en  telle  colere,  qu’il  fallust  que  Matha  vuidast  de  la  Cour 
pour  aucuns  jours,  quelque  faveur  qu’il  eust  de  madame  de  Va¬ 
lentinois  sa  parente;  et  d’un  mois  après  son  retour  n’entra  en  la 
chambre  de  la  Reyne  et  des  filles. 

Le  sieur  de  Gersay  fit  bien  pis  à  l’endroit  d’une  des  filles  de 
la  Reyne  à  qui  il  vouloit  mal  pour  s’en  venger,  encore  que  la 
parole  ne  luy  manquast  nullement;  car  il  disoit  et  rencontroit 
des  mieux,  mais  sur-tout  quand  il  mesdisoit,  dont  il  en  estoit  le 
maistre  ;  mais  la  mesdisance  estoit  lors  fort  défendue.  Un  jour 
qu’elle  estoit  à  l’après-dinée  en  la  chambre  de  la  Reyne  avec  ses 
compagnes  et  gentilshommes,  comme  alors  la  coustume  estoit 
qu’on  ne  s’assioit  autrement  qu’en  terre  quand  la  Reyne  y  es- 

toit,  le  dit  sieur,  ayant  pris  entre  les  mains  des  pages  et  laquais 

une  c . de  belier  dont  ils  s’en  joUoient  à  la  basse-court  (elle 

estoit  fort  grosse  et  enflée  tout  bellement),  estant  couché  près 
d’elle,  la  coula  entre  la  robbe  et  la  Juppé  de  cette  fille,  et  si 
doucement  qu’elle  ne  s’en  advisa  jamais,  si-non  que,  lors  que  la 
Reyne  se  vint  à  se  lever  de  sa  chaise  pour  aller  en  son  cabinet, 
cette  fille,  que  je  ne  nommeray,  se  vint  lever  aussi-tost,  et  en 
se  levant  tout  devant  la  Reyne,  pousse  si  fort  cette  balle  belli- 
niere,  pelue,  velue,  qu’elle  fit  six  ou  sept  bonds  joyeux,  que 
vous  eussiez  dit  qu’elle  vouloil  donner  de  soy-mesme  du  passe- 
temps  à  la  compagnie  sans  qu’il  lui  coustast  rien.  Qui  fut  eston- 
née?  ce  fut  la  fille  et  la  Reyne  aussi,  car  c’estoit  en  belle  place 
visible  sans  aucun  obstacle.  «  Nostre-Dame  !  s’écria  la  Reyne,  et 
«  qu’est  cela,  m’amie,  et  que  voulez-vous  faire  de  cela  ?  »  La 
pauvre  fille,  rougissant,  à  demy  esplorée,  se  mit  à  dire  qu’elle 
ne  sçavoit  que  c’estoit,  et  que  c'estoit  quelqu’un  qui  luy  vou- 
loit  mal  qui  luy  avoit  fait  ce  me.schant  trait,  et  qu’elle  pensoit 
que  ce  ne  fust  autre  que  Gersay.  Luy,  qui  en  avoit  veu  le  com¬ 
mencement  du  jeu  et  des  bonds,  avoit  passé  la  porte.  On  l’en¬ 
voya  quérir;  mais  il  ne  voulut  jamais  venir,  voyant  la  Reyne 
si  colere,  et  niant  pourtant  le  tout  fort  ferme.  Si  falut-il  que 
pour  quelques  jours  il  fuyt  sa  colere  et  du  Roy  aussi  :  et  sans 
qu’il  estoit  un  des  plus  grands  favoris  du  Roy-Dauphin  avec 
Fontaine-Guerrin,  il  eust  esté  en  peine,  encore  que  rien  ne  se 
prouvast  contre  luy  que  par  conjecture,  nonobstant  que  le  Roy 
et  ses  courtisans  et  plusieurs  dames  ne  s’en  peussent  engarder 
d’en  rire,  ne  l’osant  pourtant  manifester,  voyant  la  colère  de  la 
Reyne  ;  car  c’estoit  la  dame  du  monde  qui  sçavoit  le  mieux  ra¬ 
brouer  et  estonner  les  personnes. 

—  Un  bonneste  gentilhomme  et  une  damoiselle  de  la  Cour 
vindrent  une  fois,  de  bonne  amitié  qu’ils  avaient  ensemble,  à 
tomber  en  haine  et  querelle,  si-bien  que  la  damoiselle  luy  dit 
tout  haut  dans  la  chambre  de  la  Reyne  estant  sur  ce  différent  : 
«  Laissez-moi,  autrement  je  diray  ce  que  vous  m’avez  dit.  »  Le 
gentilhomme,  qui  luy  avoit  rapporté  quelque  chose  en  fidélité 
d’une  très-grande  dame,  et  craignant  que  mal  ne  luy  en  advinst, 
que  pour  le  moins  il  ne  fust  banny  de  la  Cour,  sans  s’estonner 
il  respondit  (car  il  disoit  très-bien  le  mot);  «  Si  vous  dites  ce 
«  que  je  vous  ay  dit,  je  diray  ce  que  je  vous  ay  fait.  »  Qui  fust 
estonnée?  ce  fust  la  fille;  toutesfois  elle  respondit  :  «  Que  m’a- 
vez-Yous  fait?  »  L’autre  respondit  :  «  Que  vous  ay-je  dit?  »  La 

fille  par  après  répliqué  :  «  Je  sçay  bien  ce  que  vous  m’avez 
«  dit;  »  l’autre  :  «  Je  sçay  bien  ce  que  je  vous  ay  fait.  »  La  fille 
du[)lique  :  «  Je  prouveray  fort  bien  ce  que  vous  m'avez  dit;  » 
l’autre  respondit  ;  «  Je  prouveray  encore  mieux  ce  que  je 
«  vous  ay  fait.  »  Enfin,  après  avoir  demeuré  assez  de  temps  en 
telles  contestations  par  dialogues  et  répliqués  et  dupliques,  et 
pareils  et  semblables  mots,  s’en  séparèrent  par  ceux  et  celles 
qui  se  trouvèrent  là,  encore  qu’ils  en  tirassent  du  plaisir. 

Tel  débat  parvint  aux  oredles  de  la  Reyne,  qui  en  fut  fort  en 
colère,  et  en  voulut  aussitost  sçavoir  les  paroles  de  l’un  et  les 
faits  de  l’autre,  et  les  envoya  quérir.  Mais  l’un  et  l'autre,  voyant 
que  cela  tireroit  à  .consé(]uence,  advisèrent  à  s’accorder  aussi¬ 
tost  ensemble,  et  comparoissant  devant  la  Reyne,  de  dire  que 
ce  n’estoit  qu’un  jeu  qu’ils  se  contestoient  ainsi,  et  que  le  gen¬ 
tilhomme  ne  luy  avoit  rien  dit,  ny  luy  rien  fait  à  elle.  Ainsi  ils 
payèrent  la  Reyne,  laquelle  pourtant  tança  et  blasma  fort  le 
gentilhomme,  d’autant  que  ses  paroles  estoient  trop  scandaleu¬ 
ses.  Le  gentilhomme  me  jura  vingt  fois  que,  s’ils  ne  se  fussent 
rapatriés  et  concertés  ensemble,  et  que  la  damoiselle  eust  des¬ 
couvert  les  paroles  qu’il  luy  avoit  dites,  qui  luy  tournoient  à 
grande  conséquence,  que  résolument  il  eust  maintenu  son  dire 
qu’il  luy  avoit  fait,  à  peine  qu’on  la  visitast,  et  qu’on  ne  la 
trouveroit  point  pucelle,  et  que  c’estoit  luy  qui  l’avoit  dépucel- 
lée.  «  Oui,  lui  respondis-je  :  mais  si  l’on  l’eust  visitée  et  qu’on 
«  l’eust  trouvée  pucelle,  car  elle  estoit  fille,  vous  fussiez  esté 
«  perdu,  et  vous  y  fust  allé  de  la  vie.  — Hà!  mort  Dieu!  me 
«  respondit-il,  c’est  ce  que  j’eusse  voulu  le  plus  qu’on  l’eust  vi- 
«  sitée  :  je  n’avois  point  peur  que  la  vie  y  eust  couru;  j’estois 
«  bien  asseuré  de  mon  baston  ;  car  je  sçavois  bien  qui  l’avoit  dé- 
«  pucellée,  et  qu’un  autre  y  avoit  bien  passé,  mais  non  pas 
«  nioy,  dont  j’en  suis  très-bien  marry  :  et  la  trouvant  entamée 
«  et  tracée,  elle  estoit  perdue  et  moy  vengé,  et  elle  scandalisée. 
«  Je  fusse  esté  quitte  pour  l’espouser,  et  puis  m’en  défaire  comme 
«  j’eusse  peu.  »  Voilà  comme  les  pauvres  filles  et  femmes  cou¬ 
rent  fortune,  aussi  bien  à  droit  comme  à  tort. 

—  J’en  ay  cogneu  une  de  très-grande  part,  laquelle  vint 
à  estre  grosse  d’un  très-brave  et  galland  prince  (1):  on  disoit 


(1)  Françoise  de  Rohan,  dame  de  La  Garnache,  si  nous  en  croyons  Bayle, 
Dict.  crit.,  pag.  1317  de  la  deuxième  édition.  Mais  je  doute  que  lui-même  eu 
lût  bien  persuadé,  puisque,  dans  la  citation  de  ce  passage  de  Brantôme,  il  n'a 

pourtant  que  c’estoit  en  nom  de  mariage,  mais  par  après  on  sceut 
le  contraire.  Le  roy  Henry  le  sceut  le  premier  qui  en  feust  extres- 
mement  fasché,  car  elle  luy  en  appartenoit  un  peu  :  toutesfois, 
sans  faire  plus  grand  bruit  ny  scandale,  le  soir  au  bal  la  voulut 
mener  danser  le  bransle  de  la  Torche  (1)  et  puis  la  fit  mener  dan¬ 
ser  à  un  autre  la  gaillarde  et  les  autres  bransles,  là  où  elle  mons- 
tra  sa  disposition  et  sa  dextérité  mieux  que  jamais,  avec  sa  taille 
qui  estoit  très-belle  et  qu’elle  accommodoit  si  bien  ce  jour-là, 
qu’il  n’y  avoit  aucune  apparence  de  grossesse  ;  de  sorte  que  le 
Roy,  qui  avoit  ses  yeux  toujours  fort  fixement  sur  elle,  ne  s’en 
apperceust  non  plus  que  si  elle  ne  fust  esté  grosse,  et  vint  à  dire 
à  un  très-grand  de  ses  plus  familiers  :  «  Ceux-là  sont  bien  mes- 
chants  et  malheureux  d’estre  allés  inventer  que  cette  pauvre  fille 
«  estoit  grosse;  jamais  je  ne  luy  ay  veu  meilleure  grâce.  Ces 
«  meschants  détracteurs  qui  en  ont  parlé  ont  menty  et  onttrès- 
«  grand  tort.  »  Et  ainsi  ce  bon  prince  excusa  cette  fille  et  hon- 
neste  damoiselle,  et  en  dit  de  mesme  à  la  Reyne  estant  couché  le 
soir  avec  elle.  Mais  la  Reyne,  ne  se  fiant  à  cela,  la  fit  visiter  le 
lendemain  au  matin,  elle  estant  présente,  et  se  trouva  grosse  de 
six  mois  ;  laquelle  luy  advoüa  et  confessa  le  tout  sous  la  cour¬ 
tine  de  mariage.  Pourtant  le  Roy,  qui  estoit  tout  bon,  fit  tenir 
le  mystère  le  plus  secret  qu’il  put  sans  escandaliser  la  fille,  en¬ 
core  que  la  Reyne  en  fust  fort  en  colere.  Toutefois  ils  l’envoyè¬ 
rent  tout  coy  chez  ses  plus  proches  parents,  où  elle  accoucha 
d’un  beau  fils,  qui  pourtant  fut  si  malheureux  qu’il  ne  put  ja¬ 
mais  estre  ad  voué  du  pere  putatif;  et  la  cause  en  traîna  longue¬ 
ment,  mais  la  mere  n’y  put  jamais  rien  gagner. 

—  Or  le  roy  Henry  aimoit  aussi-bien  les  bons  contes  que  ses 
prédécesseurs;  mais  il  ne  vouloit  point  que  les  dames  en  fus¬ 
sent  escandalisées  ny  divulguées  :  si  bien  que  luy,  qui  estoit 
d’assez  amoureuse  complexion,  quand  il  alloit  voir  les  dames,  y 
alloit  le  plus  caché  et  le  plus  couvert  qu’il  pouvoit,  afin  qu’elles 
fussent  hors  de  soupçon  et  diffame;  et  s’il  en  avoit  aucunes  qui 
fussent  descouvertes,  ce  n’estoit  pas  sa  faute  ny  de  son  consen¬ 
tement,  mais  plustost  de  la  dame  :  comme  une  que  j’ay  ouy  dire, 
de  bonne  maison,  nommée  madame  Flamin,  d’Escosse,  laquelle, 

jugé  à  propos  de  marquer  que  par  des  points  certaines  paroles  qui  ne  convien¬ 
nent  nullement  à  la  dame  de  La  Garnache  ;  savoir,  que  d'abord  on  disoit  que 
cette  dame  ne  s’étoit  laissé  engrosser  qu’en  nom  de  mariage,  et  qu’après  on 
sut  le  contraire. 

(1)  Danse  d’Allemagne;  les  Allemands  ap;  client  ce  branle  facheldanlz. 

ayant  été  enceinte  du  fait  du  Roy,  elle  n’en  faisoit  point  la  pe¬ 
tite  bouche,  mais  très-hardiment  disoit  en  son  escossiment  fran¬ 
cisé  :  «  J’ay  fait  tant  j’ay  pu,  que.  Dieu  mercy,  je  suis  enceinte 
«  du  Roy,  dont  je  m’en  sens  très-honorée  et  très-heureuse  ;  et  si 
«  je  veux  dire  que  le  sang  royal  a  je  ne  sais  quoy  de  plus  suave  et 
«  friande  liqueur  que  l’autre,  tant  que  je  m’en  trouve  bien,  sans 
«  conter  les  bons  brins  de  présents  que  l’on  en  tire.  »  Son  fils, 
qu’elle  en  eust  alors,  fut  le  feu  grand  prieur  de  France,  qui  fut 
tué  dernièrement  à  Marseille,  qui  fut  un  très-grand  dommage, 
car  c’estoit  un  très-honneste,  brave  et  vaillant  seigneur  :  il  le 
monstra  bien  à  sa  mort.  Et  si  estoit  homme  de  bien  et  le  moins 
tyran  gouverneur  de  son  temps  ny  depuis,  et  la  Provence  en 
sauroit  bien  que  dire,  et  encore  que  ce  fust  un  seigneur  fort 
splendide  et  de  grande  despense  ;  mais  il  estoit  homme  de  bien 
et  se  contentoit  de  raison.  Cette  dame,  avec  d’autres  que  j’ay  ouy 
dire,  estoit  en  cette  opinion,  que,  pour  coucher  avec  son  roy, 
ce  n’estoit  point  diffame,  et  que  putains  sont  celles  qui  s’adon¬ 
nent  aux  petits,  mais  non  pas  aux  grands  roys  et  galants  gentils¬ 
hommes;  comme  cette  reine  amazone  que  j’ai  dit,  qui  vint  de  trois 
cents  lieues  pour  se  faire  engrosser  à  Alexandre,  pour  en  avoir 
de  la  race  :  toutesfois  l’on  dit  qu’autant  vaut  l’un  que  de  l’autre. 

—  Après  le  roy  Henry  vint  le  roy  François  second,  duquel  le 
règne  fust  si  court  que  les  mesdisants  n’eurent  loisir  de  se  met¬ 
tre  en  place  pour  mesdire  des  dames  :  encore  que  s’il  eust  régné 
longtemps,  ne  faut  point  croire  qu’il  les  eust  permis  en  sa  Cour; 
car  c’estoit  un  roy  de  très-bon  et  très-franc  naturel,  et  qui  ne 
se  plaisoit  point  en  médisances;  outre  qu’il  estoit  fort  respec¬ 
tueux  à  l’endroit  des  dames  et  les  honoroit  fort  :  aussi  avoit-il 
la  reyne  sa  femme  et  la  reyne  sa  mère,  et  messieurs  ses  oncles, 
qui  rabrolioient  fort  ces  causeurs  et  picqueurs  de  la  langue.  11 
me  souvient  qu’une  fois,  luy  estant  à  Saint  Germain  en  Laye, 
sur  le  mois  d’aoust  et  de  septembre,  il  luy  prit  envie  d’aller  le  soir 
voir  les  cerfs  en  leurs  ruths,  en  cette  belle  forest  de  Saint  Ger¬ 
main,  et  menoit  des  princes  ses  plus  grands  familiers  et  aucunes 
grandes  dames  et  filles  que  je  dirois  bien.  Il  y  en  eut  quelqu’un 
qui  en  voulut  causer  et  dire  que  cela  ne  sentoit  point  sa  femme- 
de-bien,  ny  chaste,  d'aller  voir  de  tels  amours  et  tels  ruths  de 
Restes,  d’autant  que  l’appétit  de  Vénus  les  en  eschauffoit  da¬ 
vantage  à  telle  imitation  et  telle  vueue,  si  bien  que,  quand  elles 
s’en  voudroient  degouster,  l’eau  ou  la  salive  leur  en  viendroit 
à  la  bouche  du  mitan,  que  par  après  il  n’y  auroit  aucun  remede 

de  l’en  ester,  si-non  par  autre  cause  ou  salive  de  sperme.  Le 
Roy  le  sceut,  et  les  princes  et  dames  qui  l’y  avoient  accompa¬ 
gné.  Asseurez-vous  que  si  le  gentilhomme  n’eust  si-tost  escampé, 
il  estoit  très-mal;  et  ne  parut  à  la  Cour  qu’après  sa  mort  et  son 
régné.  Il  y  eut  force  libelles  diffamatoires  contre  ceux  qui  gou- 
vernoient  alors  le  royaume;  mais  il  n'y  eut  aucun  qui  piquast 
et  offensast  plus  qu’une  invective  intitulée  le  Tigre  (sur  l’imita¬ 
tion  de  la  première  invective  de  Cicéron  contre  Catilina),  d’au¬ 
tant  qu’elle  parloit  des  amours  d’une  très-grande  et  belle  dame, 
et  d'un  grand  son  proche.  Si  le  galant  auteur  fust  esté  ap¬ 
préhendé,  quand  il  eust  eu  cent  mille  vies  il  les  eust  toutes  per¬ 
dues;  car  et  le  grand  et  la  grande  en  furent  si  estommaqués 
qu’ils  en  Guidèrent  desespérer.  Ce  roy  François  ne  fut  point  su¬ 
jet  à  l’amour  comme  ses  prédécesseurs;  aussi  eust-il  eu  grand 
tort,  car  il  avoit  pour  espouse  la  plus  belle  femme  du  monde  et 
la  plus  aimable;  et  qui  l’a  telle  ne  va  point  au  pourchas  comme 
d’autres,  autrement  il  est  bien  misérable;  et  qui  n’y  va  peu  se 
soucie-t-il  de  dire  mal  des  dames,  ny  bien  et  tout,  si-non  que  de 
la  sienne.  C’est  une  maxime  que  j’ay  ouy  tenir  à  une,  honneste 
personne;  toutesfois  je  l’ay  vue  faillir  plusieurs  fois. 

Le  roy  Charles  IX  vint  après,  lequel,  pour  sa  tendresse  d’aage, 
ne  se  soucioit  du  commencement  des  dames,  ains  se  soucioit 
plustost  à  passer  son  temps  en  exercice  de  jeunesse.  Toutefois 
feu  M.  de  Sipierre,  son  gouverneur,  et  qui  estoit,  à  mon  gré  et 
de  chacun  aussi,  le  plus  honneste  et  le  plus  gentil  cavalier  de 
son  temps  et  le  plus  courtois  et  révérentieux  aux  dames,  en 
apprit  si  bien  la  leçon  au  Roy  son  maistre  et  disciple,  qu’il  a 
esté  autant  à  l’endroit  des  dames  qu’aucuns  roys  ses  prédéces¬ 
seurs;  car  jamais  et  petit  et  grand,  il  n’a  veu  dames,  fust-il  le 
plus  empesché  du  monde  ailleurs,  ou  qu’il  courust  ou  qu’il 
s’arreslast,  ou  à  pied  ou  à  cheval,  qu’aussitost  il  ne  la  saluast 
et  luy  otast  son  bonnet  fort  reverentieusement.  Quand  il  vint 
sur  l’aage  d’amour,  il  servit  quelques  honnestes  dames  et  filles 
que  je  sçay,  mais  avec  si  grand  honneur  et  respect  que  le  moin¬ 
dre  gentilhomme  de  sa  Cour  eust  sceu  faire.  De  son  régné  les 
grands  pasquineurs  commencèrent  pourtant  avoir. vogue,  et 
mesme  aucuns  gentilshommes  bien  gallants  de  la  Cour,  lesquels 
je  ne  nommeray  point,  qui  détractoient  estrangement  des  da¬ 
mes,  et  en  général  et  en  particulier,  voire  des  plus  grandes; 
dont  aucuns  en  ont  eu  des  querelles  à  bon  escient,  et  s’en  sont 
très-mal  trouvez  ;  non  pourtant  qu'ils  advoiiassent  le  fait,  car  ils 

nioient  tout;  aussi  s’en  fussent-ils  trouvez  de  l'escot  s’ils  l’eus¬ 
sent  advoiié,  et  le  Roy  leur  eust  bien  fait  sentir,  car  ils  s’atta- 
quoient  à  de  trop  grandes.  D'autres  faisaient  bonne  mine,  et 
enduraient  à  leur  barbe  mille  démentis  qu’on  disoit  conditionels 
et  en  l’air,  et  mille  injures  qu’ils  buvoient  doux  comme  laict, 
et  n’osoient  nullement  repartir;  autrement  il  leur  alloit  de  la 
vie  :  en  quoy  bien  souvent  me  suis-je  estonné  de  telles  gens  qui 
se  mettoient  ainsi  àmesdire  d’autruy,  et  permettre  qu’on  mesdist 
à  leur  nez  tant  et  tant  d’eux.  Si  avoient-ils  pourtant  la  réputa¬ 
tion  d’estre  vaillants;  mais  en  cela  ils  enduroient  le  petit  affront 
gallantement  sans  sonner  mot. 

—  Je  me  souviens  d’un  pasquin  qui  fust  fait  contre  une  très- 
grande  dame  veufve,  belle  et  bien  honneste,  qui  vouloit  con¬ 
voler  avec  un  très-grand  prince  jeune  et  beau.  11  y  eut  quelques- 
uns,  que  je  sçay  bien,  qui,  ne  voulants  ce  mariage,  pour  en 
destourner  le  prince,  firent  un  pasquin  d’elle,  le  plus  scanda¬ 
leux  que  j’aye  point  veu,  là  où  ils  l’accomparoient  à  cinq  ou  six 
grandes  putains  anciennes,  fameuses,  fort  lubriques,  et  qu’elles 
les  surpassüit  toutes.  Ceux-mesmes  qui  avoient  fait  le  pasquin  le 
luy  présentèrent,  disants  pourtant  qu’il  venoit  d'autres,  et  qu’on 
leuravoit  baillé.  Ce  prince,  l’ayant  veu,  donna  des  démentis  et 
dit  mille  injures  en  l’air  à  ceux  qui  l’avoient  fait;  eux  passèrent 
tout  sous  silence,  encor  qu’ils  fussent  des  braves  et  vaillants. 
Cela  donna  pourtant  pour  le  coup  à  songer  au  prince,  car  le 
pasquin  portoit  et  monstroit  au  doigt  plusieurs  particularitez, 
mais  au  bout  de  deux  ans  le  mariage  s’accomplit. 

Le  Roy  estoit  si  généreux  et  bon,  que  nullement  il  favorisoit 
tels  gens  d’avoir  de  petits  mots  joyeux  avec  eux  à  part.  Bien  les 
aimoit-il,  mais  ne  vouloit  que  le  vulgaire  en  fust  abreuvé,  di¬ 
sant  que  sa  Cour,  qui  estoit  la  plus  noble  et  la  plus  illustre  de 
grandes  et  belles  dames  de  tout  le  monde,  et  pour  telle  réputée, 
ne  vouloit  qu’elle  fust  villipendée  et  meseslimée  par  la  bouche 
de  tels  causeurs  et  galants  :  et  c’esloit  à  parler  ainsi  des  courti- 
sannes  de  Rome,  de  Venise  et  d’autres  lieux,  et  non  de  la  Cour 
de  France;  et  que,  s’il  estoit  permis  de  le  faire,  il  n’esloit  per¬ 
mis  de  le  dire.  Voilà  comment  ce  roy  estoit  respectueux  aux 
dames,  voire  tellement  qu’en  ses  derniers  jours  je  sçay  qu’on  luy 
voulut  donner  quelque  mauvaise  impression  de  quelques  très- 
grandes  et  très-belles  et  honnestes  dames,  pour  estre  broiiillées 
en  quelques  très-grandes  affaires  qui  luy  touchoient;  mais  il 
n'en  voulut  jamais  rien  croire,  ains  leur  fit  aussi  bonne  cbere 

que  jamais  et  mourut  avec  leurs  bonnes  grâces  et  grande  quan¬ 
tité  de  leurs  larmes  qu’elles  espandirent  sur  son  corps.  Et  le 
trouvèrent  .à  dire  puis  après  bien  quand  le  roy  Henry  troisiesme 
vint  à  luy  succéder,  lequel,  pour  aucuns  mauvais  rapports  qu’un 
luy  avoit  fait  d’elles  en  Pologne,  n’en  fit  à  son  retour  si  grand 
conte  comme  il  avoit  fait  auparavant,  et  d’icelle  et  d’autres  que 
je  sçay  s’en  fit  un  très-rigoureux  censeur,  dont  pour  cela  il  n’en 
fut  pas  plus  aimé;  si  que  je  croy  qu’en  partie  elles  ne  luy  ont 
point  peu  nuy,  ny  à  sa  malle  fortune  ny  à  sa  ruyne.  J’en  diray 
bien  quelques  particularitez,  mais  je  m’en  passeray  bien  :  si-non 
qu’il  faut  considérer  que  la  femme  est  fort  encline  à  la  ven¬ 
geance  ;  car,  quoy  qu’il  tarde,  elle  l’exécute  ;  au  contraire  du 
naturel  de  la  vengeance  d’aucuns,  laquelle  du  commencement 
est  fort  ardente  et  chaude  à  s’en  faire  accroire,  mais  par  letem- 
porisement  et  longueur  elle  s’attiédist  et  vient  à  néant.  Voilà 
pourquoy  il  s’en  faut  garder  du  premier  abord,  et  par  le  temps 
parer  aux  coups;  mais  la  furie,  l’abord  et  le  temporisement  du¬ 
rent  toujours  en  la  femme  jusqu’à  la  fin  ;  je  dis  d’aucunes,  mais 
peu.  Aucuns  ont  voulu  excuser  le  Roy  de  la  guerre  qu’il  faisait 
aux  dames  par  descriements,  que  c’estoit  pour  refréner  et  cor¬ 
riger  le  vice,  comme  si  la  correction  en  cela  luy  servoit  ;  veu  que 
la  femme  est  de  tel  naturel,  que  tant  plus  on  luy  défend  cela, 
tant  plus  y  est-elle  ardente,  et  a-t-on  beau  luy  faire  le  guet. 
Aussi,  par  expérience,  ay-je  veu  que  pour  luy  on  ne  se  détour- 
noit  de  son  grand  chemin.  Aucunes  dames  a-t-il  aimé,  que  je 
sçay  bien,  avec  de  très-grands  respects,  et  servy  avec  très-grand 
honneur,  et  mesme  une  très-grande  et  belle  princesse,  dont  il 
devint  tant  amoureux  avant  qu’aller  en  Poulogne,  qu’après  eslre 
roy  il  se  résolut  de  l’espouser,  encor  qu’elle  fust  mariée  à  un 
grand  ej;  brave  prince,  mais  il  estoit  à  luy  rebelle  et  réfugié  en 
pays  estrange  pour  amasser  gens  et  luy  faire  la  guerre;  mais  à 
son  retour  en  France  la  dame  mourut  en  ses  couches.  La  mort 
seule  empescha  ce  mariage,  car  il  y  estoit  résolu  :  par  la  faveur 
et  dispense  du  Pape  il  l’espousoit;  qui  ne  luy  eust  refusée,  estant 
un  si  grand  roy,  et  pour  plusieurs  autres  raisons  que  l’on  peut 
penser.  A  d’autres  aussi  a-t-il  fait  l’amour  pour  les  descrier. 

J’en  sçay  une  grande  que,  pour  des  desplaisirs  que  son  mary 
luy  avoit  faits,  et  ne  le  pouvant  atrapper,  s’en  vengea  sur  sa 
femme,  qu’il  divulgua  en  la  présence  de  plusieurs  :  encore  cette 
vengeance  estoit-elle  douce,  car,  au  lieu  de  la  faire  mourir,  il  la 
faisoit  vivre.  J’en  sçay  une  qui,  faisant  trop  de  la  galante,  et 

pour  un  desplaisir  qu’elle  luy  fit,  exprès  luy  fit  l’amour,  et  sans 
grand  peine  de  persuasion  luy  donna  un  rendez-vous  en  un  jar¬ 
din  où  ne  faillit  de  se  trouver;  mais  il  ne  la  voulut  toucher|au- 
trement  (ce  disent  aucuns,  mais  il  la  toucha  fort  bien),  ains  la 
faire  voir  en  place  de  marché,  et  puis  la  bannit  de  la  Cour  avec 
opprobre.  Il  desiroit  et  estoit  fort  curieux  de  sçavoir  la  vie  des 
unes  et  des  autres  et  en  sonder  leur  vouloir.  On  dit  qu’il  faisoit 
quelquefois  part  de  ses  bonnes-fortunes  à  aucuns  de  ses  plus 
privez.  Bienheureux  estoient-ils  ceux-là  ;  car  les  restes  de  ces 
grands  roys  ne  sçauroient  estre  que  très-bons.  Les  dames  le 
craignoient  fort,  comme  j’ay  veu,  et  leur  faisoit  luy-mesme  des 
réprimandes,  ou  en  prioit  la  Reyne  sa  mere,  qui  de  soy  en  es¬ 
toit  assez  prompte,  mais  non  pour  aimer  les  mesdisans,  ainsi 
qne  je  l’ay  monstré  cy-devant  par  ces  petits  exemples  que  j’ay 
allégués,  ausquels  y  prenant  pied  et  altération,  que  pouvoit-elle 
faire  aux  autres  quand  ils  touchoient  au  vif  et  à  l’honneur  des 
dames? 

Ce  roy  avoit  tant  accoustumé  dès  son  jeune  aage,  comme  j’ay 
veu,  de  sçavoir  des  contes  de  dames,  voire  moy-même  luy  en 
ay-je  fait  aussi  quelqu’un  :  et  en  disoit  aussi,  mais  fort  secrète¬ 
ment,  de  peur  que  la  Reyne  sa  mere  le  sceust,  car  elle  ne  vou- 
loit  qu’il  les  dist  à  d’autres  qu’à  elle,  pour  en  faire  la  correction  ; 
tellement  que,  venant  en  aage  et  en  liberté,  n’en  perdit  la  pos¬ 
session;  et  pour  ce,  sçavoit  aussi-bien  comme  elles  vivoient  en 
sa  cour  et  en  son  royaume,  au  moins  aucunes,  et  mesmes  les 
grandes,  que  s’il  les  eust  toutes  pratiquées  ;  et  si  aucunes  y  en 
avoit  qui  vinssent  à  la  Cour  nouvellement,  en  les  accostant  fort 
courtoisement  et  honnestement  pourtant,  leur  en  contoit  de  telle 
façon  qu’elles  en  demeuroient  estoiinées  en  leurs  âmes  d’où  il 
avoit  appris  toutes  ces  nouvelles,  luy  niant  et  désadvoüant  pour¬ 
tant  le  tout.  Et  s’il  s’amusoit  en  cela,  il  ne  laissoit  d’appliquer 
son  esprit  en  autres  et  plus  grandes  choses,  si  hautement,  qu’on 
l’a  tenu  pour  le  plus  grand  roy  que  de  cent  ans  il  y  a  eu  en 
France,  ainsi  que  j’en  ay  escrit  ailleurs  en  un  chapitre  de  luy 
fait  à  part  (1).  Je  n’en  parle  donc  plus,  encor  qu’on  me  pust 
dire  que  je  ne  suis  esté  assez  copieux  d’exemples  de  luy  pour  ce 
sujet,  et  que  j’en  devois  dire  davantage  si  j’en  sçavois.  Ouy,  j’en 
sçay  prou,  et  des  plus  sublins;  mais  je  ne  veux  pas  tout  à  coup 
dire  les  nouvelles  de  la  Cour  ny  du  reste  du  monde;  et  aussi 


(1)  On  n’a  point  ce  chapitre  ou  discours. 

que  je  pourrois  si  bien  pailler  et  couvrir  mes  contes,  que  l’on  n 
s’en  apperceust  sans  escandale. 

Or  il  y  a  de  ces  détracteurs  des  dames  de  diverses  sortes.  Les 
uns  en  medisént  d’aucunes  pour  quelque  desplaisir  qu’elles  leur 
auront, fait,  encor  qu'elles  soient  des  plus  chastes  du  monde,  et 
les  font,  d’un  ange  beau  et  pur  quelles  sont,  un  diable  tout  in¬ 
fect  de  meschanceté  :  comme  un  honneste  gentilhomme  quej’ay 
veu  et  cogncu,  lequel,  pour  un  leger  desplaisir  qu’une  très-hon- 
neste  et  sage  dame  luy  avoit  fait,  la  descria  fort  vilainement; 
dont  il  en  eut  bonne  querelle.  Et  disoit  :  «  Je  sçay  bien  quej’ay 
t  tort,  et  ne  nie  point  que  cette  dame  ne  soit  très-chaste  et  très- 
«  vertueuse  :  mais  quiconque  sera  telle,  celle-là  qui  m’aura  le 
«  moins  du  monde  oifensé,  quand  elle  seroit  aussi  chaste  et  pu- 
«  dique  que  la  vierge  Marie,  puis  qu’autrement  il  ne  m’est  per- 
«  mis  d’en  avoir  raison  comme  d’un  homme,  j’en  dirai  pis  que 
»  pendre.  »  Mais  Dieu  pourtant  s’en  peut  irriter.  D’autres  détrac¬ 
teurs  y  a-t-il  qui,  aimant  des  dames  et  ne  pouvant  rien  tirer  de 
leur  chasteté,  de  dépit  en  causent  comme  de  publiques;  et  si 
font  pis  :  ils  publient  et  disent  qu’ils  en  ont  tiré  ce  qu’ils  vou- 
loient,  mais,  les  ayant  connues  et  apperceues  par  trop  lubriques, 
les  ont  quittées.  J’en  ay  cogneu  force  en  nos  cours  de  ces  hu¬ 
meurs.  D’autres,  qui  à  bon  escient  quittent  leurs  mignons  et  fa¬ 
voris  de  couchettes,  et  puis,  suivant  leurs  légèretés  et  inconstan¬ 
ces,  s’en  sont  desgoustées  et  repris  d’autres  en  leur  place  :  sur 
ce,  ces  mignons,  despitez  et  desespérez,  vous  peignent  et  des¬ 
crient  ces  pauvres  femmes,  ne  faut  pas  dire  comment,  jusques  à 
raconter  particulièrement  leurs  lascivetez  et  paillardises  qu’ils 
ont  ensemble  exercées,  et  à  descouvrir  leurs  sis  qu’elles  portent 
sur  leur  corps  nud,  afin  que  mieux  on  les  croye.  D’autres  y  a- 
t-il  qui,  despitez  qu’elles  en  donnent  aux  autres  et  non  à  eux, 
en  mesdisent  à  toute  oustrance,  et  les  font  guetter,  espier  et 
veiller,  afin  qu’au  monde  ils  donnent  plus  grande  conjecture  de 
leurs  véritez.  D’autres  qui,  espris  de  belle  jalousie,  sans  aucun 
sujet  que  celuy-là,  maldisent  de  ceux  quelles  aiment  le  plus,  et 
qu’eux-mesmes  aiment  tant  qu’ils  ne  les  voyent  pas  à  demy. 
'Voilà  l’un  des  plus  grands  effets  de  la  jalousie  ;  et  tels  détrac¬ 
teurs  ne  sont  tant  à  blasmer  qu’on  le  diroit  bien  ;  car  il  faut  im¬ 
puter  cela  à  l’amour  et  à  la  jalousie,  deux  frère  et  sœur  d’une 
mesme  naissance.  D’autres  détracteurs  y  a-il  qui  sont  si  fort  nez 
et  accoutumez  à  la  mesdisance,  que  plustost  qu’ils  ne  mesdisent 
de  quelque  personne  ils  mesdiroient  d’eux-mesmes.  A  votre  ad~ 

vis,  si  l'honneur  des  dames  est  espargné  en  la  bouche  de  tels 
gens?  Plusieurs  en  nos  cours  en  ay-je  veu  tels  qui,  craignant 
de  parler  des  hommes  de  peur  de  la  touche,  se  mettoient  sur  la 
draperie  des  pauvres  dames,  qui  n’ont  autre  revanche  que  les 
larmes,  regrets  et  paroles.  Toutes-fois  en  ay-je  cogneu  plusieurs 
qui  s’en  sont  très-mal  trouvez;  car  il  y  a  eu  des  parents,  des 
freres,  des  amis  de  leurs  serviteurs,  voire  des  maris,  qui  en  ont 
fait  repentir  plusieurs,  et  remascher  et  avaller  leurs  paroles. 
Enfin,  si  je  voufois  raconter  toutes  les  diversitez  des  destracteurs 
des  dames  qu’il  y  en  a,  je  n’aurois  jamais  fait.  Une  opinion  en 
amour  ay-je  veu  tenir  à  plusieurs,  qu’un  amour  secret  ne  vaut 
rien  s’il  n’est  pas  un  peu  manifeste,  si-non  à  tous,  pour  le  moins 
à  ses  plus  privez  amis  :  et  si  à  tous  il  ne  se  peut  dire  pour  le 
moins  que  le  manifeste  s’en  fasse,  ou  par  monstre  ou  par  faveurs, 
ou  de  livrées  et  couleurs,  ou  actes  chevaleresques,  comme  cour- 
rements  de  bague,  tournois,  masquarades,  combats  à  la  bar¬ 
rière,  voire  à  ceux  de  bon  escient  quant  on  est  à  la  guerre;  cer¬ 
tes  le  contentement  en  est  très-grand  en  soy.  Comme  de  vray, 
de  quoy  serviroit  à  un  grand  capitaine  d’avoir  fait  un  beau  et 
signalé  exploit  de  guerre,  et  qu’il  fust  teu  et  nullement  sceu  ?  je 
croy  que  ce  luy  seroit  un  despit  mortel.  De  mesme  en  doivent 
estre  les  amoureux  qui  aiment  en  bon  lieu,  ce  disent  aucuns  :  et 
de  cette  opinion  en  a  esté  le  principal  chef  M.  de  Nemours,  le  pa¬ 
rangon  de  toute  chevalerie;  car,  si  jamais  prince,  seigneur  ou 
gentilhomme  a  esté  heureux  en  amours,  ça  esté  celuy-là.  Il  ne 
prenoitpas  plaisirs  à  les  cacher  à  ses  plus  privez  amis;  si  est-ce 
qu’à  plusieurs  il  les  a  tenues  si  secrettes  qu’on  ne  les  jugeoit 
que  mal  aisément.  Certes  pour  les  dames  mariées  la  descouverte 
en  est  fort  dangereuse  ;  mais  pour  les  filles  et  veufves  qui  sont 
à  marier,  n’importe;  car  la  couleur  et  prétexte  d’un  mariage 
futur  couvre  tout. 

—  J’ay  cogneu  un  gentilhomme  très-honneste  à  la  Cour,  qui, 
servant  une  très-grande  dame,  estant  parmy  ses  compagnons  un 
jour  en  devis  de  leurs  maistresses,  et  se  conjurans  tous  de  les 
descouvrir  enlr’eux  de  leur  faveur,  ce  gentilhomme  ne  voulut 
jamais  décéler  la  sienne,  ains  en  alla  controuver  une  autre  d’au¬ 
tre  part,  et  leur  donna  ainsi  le  bigu,  encore  qu’il  y  eust  un  grand 
prince  en  la  troupe  qui  l’en  conjuras!  et  se  doutas!  pourtant  de 
cet  amour  secret  ;  mais  luy  et  ses  compagnons  n’en  tirèrent  que 
cela  de  luy;  et  pourtant  à  part  soy  maudit  cent  fois  sa  destinée 
qui  l’avoit  là  contraint  de  ne  raconter,  comme  les  autres,  sa 

bonne  fortune,  qui  est  plus  gracieuse  à  dire  que  sa  male. 

•  ^  —  Un  autre  ay-je  cogneu,  bien  galant  cavalier,  lequel,  par  sa 
présomption  trop  libre  qu’il  prit  de  descouvrir  sa  maistresse 
qu’il  devoit  taire,  tant  par  signes  que  paroles  et  effets,  en  cuida 
estre  tué  par  un  assassinat  qu’il  faillit  :  mais  pour  un  autre  su¬ 
jet  il  n’en  faillit  un  autre,  dont  la  mort  s’ensuivit. 

—  J’estois  à  la  Cour  du  temps  du  roy  François  II,  que  le 
comte  de  Saint-Agnan  espousa  à  Fontainebleau  la  jeune  Bour- 
deziere.  Le  lendemain,  le  nouveau  marié  estant  venu  en  la 
chambre  du  Roy,  un  chacun  luy  commença  à  faire  la  guerre, 
selon  la  coustume;  dont  il  y  eut  un  grand  seigneur  très-brave 
qui  luy  demanda  combien  de  postes  il  avoit  couru.  Le  marié 
respondit  cinq.  Par  cas  il  y  eut  présent  un  honneste  gentil¬ 
homme,  secrétaire,  qui  estoit-là  fort  favory  d’une  très-grande 
princesse  que  je  ne  nommeray  point,  qui  dit  que  ce  n’estoit  guè- 
res  pour  le  beau  chemin  qu’il  avoit  battu  et  pour  le  beau  temps 
qu’il  faisoit,  car  c’estoit  en  esté.  Ce  grand  seigneur  lui  dit  :  «  Hà 
«  mordieu  !  il  vous  faudroit  des  perdriaux  à  vous  !  »  Le  secré¬ 
taire  répliqua:  «  Pourquoy  non?  Par  Dieu!  j’en  ay  pris  une 
«  douzaine  en  vingt-quatre  heures  sur  la  plus  belle  motte  qui 
«  soit  ici  à  l’entour,  ny  qui  soit  possible  en  France.  »  Qui  fust 
esbahy?  ce  fut  ce  seigneur;  car  par-là  il  apprit  ce  dont  il  se 
doutoit  il  y  avoit  long-temps  :  et  d’autant  qu’il  estoit  fort  amou¬ 
reux  de  cette  princesse,  fut  fort  marry  de  ce  qu’il  avoit  longue¬ 
ment  chassé  en  cet  endroit  et  n’avoit  jamais  rien  pris,  et  l’autre 
avoit  esté  si  heureux  en  rencontre  et  en  sa  prise.  Ce  que  le  sei¬ 
gneur  dissimula  pour  ce  coup;  mais  depuis,  en  temporisant  son 
martel,  la  luy  cuida  rendre  chaud  et  couvert,  sans  une  considé¬ 
ration  que  je  ne  diray  point  ;  mais  pourtant  il  luy  porta  tous- 
jours  quelque  haine  sourde;  et  si  le  secrétaire  fust  esté  bien  ad- 
visé,  i!  n’eust  vanté  ainsi  sa  chasse,  mais  l’eust  tenue  très-secrète, 
et  mesme  en  une  si  heureuse  adventure,  dont  il  en  cuida  arri¬ 
ver  de  la  broiiillerie  et  de  l’escandale.  Que  diroit-on  d’un  gen¬ 
tilhomme  de  par  le  monde,  que,  pour  quelque  desplaisir  que  luy 
avoit  fait  sa  maistresse,  alla  jouer  et  perdre  son  portrait  qu’elle 
luy  avoit  donné,  qu’il  portoit  au  col,  dont  le  mary  fut  fort  es- 
tonné  et  moins  aimant  sa  femme,  qui  en  sceut  colorer  le  fait 
ainsi  qu’elle  put?  Que  diroit-on  d’un  gentilhomme  de  par  le 
monde,  que,  pour  quelque  desplaisir  que  luy  avoit  fait  sa  mais¬ 
tresse,  alla  joüer  et  perdre  son  portrait  aux  dez  contre  un  de  ses 
soldats,  car  il  avoit  grande  charge  en  l’infanterie  ;  ce  qu’elle 

sceut,  et  en  cuida  crever  de  despit,  et  qui  s’en  fascha  fort.  La 
Reyne-mère  sceut,  qui  luy  en  fit  la  réprimende,  sur  ce  que  le 
desdain  en  estoit  par  trop  grand,  que  d’aller  ainsi  abandonner 
au  sort  de  dez  le  portrait  d’une  belle  et  honneste  dame.  Mais  ce 
seigneur  en  rabilla  le  fait,  disant  que  de  sa  couché  il  avoit  ré¬ 
servé  le  parchemin  du  dedans,  et  n’avoit  que  couché  la  boëte 
qui  l’enserroit,  qui  estoit  d’or  et  enrichie  de  pierreries.  J’en  ay 
veu  souvent  demener  le  conte  entre  la  dame  et  le  seigneur  bien 
plaisamment,  et  en  ay  ry  d’autrefois  mon  saoul.  Si  diray-jeune 
chose,  qu’il  y  a  des  dames,  dont  j’en  ay  veu  aucunes,  qui  veu¬ 
lent  estre  en  leurs  amours  bravées,  menacées,  voire  gourman- 
dées,  et  les  a-t-on  plustost  de  telle  sorte  que  par  douces  compo¬ 
sitions;  ny  plus  ny  moins  qu’aucunes  forteresses  qu’on  a  par 
force,  et  d’autres  par  douceur;  mais  pourtant  elles  ne  veulent 
estre  injuriées  ny  descriées  pour  putains;  car  bien  souvent  les 
paroles  offensent  plus  que  les  effects. 

—  Sylla  ne  voulut  jamais  pardonner  à  la  ville  d’Athenes  qu’il 
ne  la  ruinast  de  fond  en  comble,  non  pour  opiniastreté  d’avoir 
tenu  contre  luy,  mais  seulement  par  ce  que  dessus  les  murailles 
ceux  de  dedans  en  parlèrent  mal,  et  touchèrent  l’honneur  bien 
au  vif  de  Metella,  sa  femme. 

—  En  quelques  lieux  de  par  le  monde,  que  je  ne  nommeray 
point,  les  soldats  aux  escarmouches  et  aux  sièges  de  places  se 
reprochoient  les  uns  aux  autres  l’honneur  de  deux  de  leurs  prin¬ 
cesses  souveraines,  jusques-là  à  s’entredire  :  «  La  tienne  joue 
«  bien  aux  quilles;  —  la  tienne  rempelle  aussi.  »  Par  ces  bro¬ 
cards  .et  sobriquets,  les  princesses  animoient  bien  autant  les 
leurs  à  faire  du  mal  et  des  cruautez,  que  d’autres  sujets,  ainsi 
que  je  l’ay  veu. 

—  J'ay  ouy  raconter  que  la  principale  occasion  qui  anima  plus 
la  reyne  d’Hongrie  à  allumer  ses  beaux  feux  vers  la  Picardie  et 
autres  parts  de  France,  ce  fut  à  l’appétit  de  quelques  insolents 
bavards  et  causeurs,  qui  parloient  ordinairement  de  ses  amours, 
et  chantoient  tout  haut  et  par-tout  an  ;  Àu  Barhanson  et  la 
reyne  d’Hongrie,  chanson  grossière  pourtant,  et  sentant  à  pleine 
gorge  son  avanturier  ou  villageois. 

—  Caton  ne  peut  jamais  aimer  César,  depuis  qu’estatit  au  sé¬ 
nat,  qu’on  délibérait  contre  Catilina  et  sa  conjuration,  et  qu’on 
en  soupçonnoit  César  estant  au  conseil,  fut  apporté  audit  César, 
eu  cachette,  un  petit  billet,  ou,  pour  mieux  dire,  un  poulet,  que 
Servilia,  sœur  de  Caton,  luy  envoyoit,  qui  portoit  a.ssignation 

OU  rendez-vous  pour  coucher  ensemble.  Caton,  ne  s’en  doutant 
point,  ainsi  de  la  consente  dudit  César  avec  Catilina,  cria  tout 
haut  que  le  sénat  luy  fist  commandement  d’exhiber  ce  dont 
estoit  question.  César,  à  ce  contraint,  le  monstra,  où  l’honneur 
de  sa  sœur  se  trouva  fort  escandalisé  et  divulgué.  Je  vous  laisse 
à  penser  donc  si  Caton,  quelque  bonne  mine  qu’il  fist  d’haïr 
César  à  cause  de  la  république,  s’il  le  put  jamais  aimer,  veu  ce 
trait  scandaleux.  Ce  n’estoit  pas  pourtant  la  faute  de  César,  car 
il  falloit  nécessairement  qu’il  manifestast  ce  brevet;  autrement 
il  luy  alloit  de  la  vie.  Et  croy  que  Servilia  ne  luy  en  voulut  point 
de  mal  autrement  pour  cela  :  comme  de  fait  ne  laissèrent  à  con¬ 
tinuer  leurs  amours,  desquelles  vint  Brutns,  qu’on  disoit  César 
en  estre  pere  ;  mais  il  luy  rendit  mal  pour  l’avoir  mis  au  monde. 
Or  les  dames,  pour  s’abandonner  aux  grands,  courent  beaucoup 
de  fortune;  et  si  elles  en  tirent  des  faveurs,  des  grandeurs  et 
des  moyens,  elles  les  acheptent  bien.  J’ay  ouy  conter  d’une  dame 
belle,  honneste  et  de  bonne  maison,  mais  non  de  si  grande 
comme  d’un  grand  seigneur  qui  en  estoit  très-fort  amoureux  ; 
et  l’ayant  trouvée  un  jour  en  sa  chambre,  seule  avec  ses  fem¬ 
mes,  assise  sur  son  lit,  après  quelques  propos  et  devis  tenus 
d’amour,  ce  seigneur  vint  à  l’embrasser,  et  par  douce  force  la 
coucha  sur  son  lict;  puis,  venant  au  grand  assaut,  et  elle  l’en¬ 
durant  avec  une  petite  et  civile  opiniastreté,  elle  luy  dit  :  «  C’est 
«  un  grand  cas  que  vous  autres  grands  seigneurs  ne  vous  pou- 
«  vez  engardez  d’user  de  vos  autoritez  et  libertez  à  l’endroit  de 
«  nous  autres  inférieures.  Au  moins,  si  le  silence  vous  estoit 
«  commun  comme  la  liberté  de  parler,  vous  sériés  par  trop  dé- 
«  sirables  et  pardonnables.  Je  vous  prie  donc,  monsieur,  tenir 
«  secret  cecy  que  vous  faites,  et  garder  mon  honneur.  »  Ce  sont 
les  propos  coustumiers  dont  usent  les  dames  inférieures  à  leurs 
supérieurs  ;  «  Hàl  monsieur,  disent-elles,  advisez  au  moins  à 
«  mon  honneur!  »  D’autres  disent  :  «Ah!  monsieur,  si  vous 
«  dites  cecy,  je  suis  perdue;  gardez,  pour  Dieu,  mon  honneur.  » 
D’autres  disent  :  «  Monsieur,  mais  que  vous  n’en  sonniez  mot, 
«  et  mon  honneur  soit  sauvé,  je  ne  m’en  soucie  point.  »  Comme 
voulant  arguer  par-là  qu’on  en  peut  faire  tant  qu’on  voudra  en 
cachette,  et  mais  que  le  monde  n’en  sçache  rien,  elles  ne  pen¬ 
sent  point  estre  deshonorées.  Les  plus  grandes  et  superbes  dames 
disent  à  leurs  galands  inférieurs  :  «  Donnez-vous  bien  de  garde 
«  d’en  dire  un  mot,  tant  seul  soit-il  ;  autrement  il  vous  va  de  la 
«  vie  ;  je  vous  feray  jetter  en  sac  dans  l’eau ,  ou  je  vous  feray 

«  couper  les  jarrefz;  »  et  autres  tels  et  semblables  propos  pro¬ 
noncent-elles  :  si  bien  qu’il  n’y  a  dame,  de  quelque  qualité 
qui  soit,  qui  veuille  estre  scandalisée  ny  pourmenée  tant  soit 
peu  par  le  palais  de  la  bouche  des  hommes.  Si  en  a-t-il  au¬ 
cunes  qui  sont  si  mal-advisées,  ou  forcenées,  ou  transportées 
d’amour,  que,  sans  que  les  hommes  les  accusent,  d’elles-mesmes 
se  descrient,  comme  fut,  il  n’y  a  pas  long-temps,  une  très- 
belle  et  honneste  dame,  de  bonne  part,  de  laquelle  un  grand 
seigneur  en  estant  devenu  fort  amoureux,  et  puis  après  en 
joüissant,  et  luy  ayant  donné  un  très-beau  et  riche  bracelet,  où 
luy  et  elle  estoient  très-bien  pourtraits,  elle  fut  si  maladvisée 
de  le  porter  ordinairement  sur  son  bras  tout  nud  par-dessus 
le  coude;  mais  un  jour  son  mary,  estant  couché  avec  elle, 
par  cas  il  le  trouva  et  le  visita ,  et  là-dessus  trouva  sujet  de 
s’en  défaire  par  la  violence  de  la  mort.  Quelle  mal-advisée 
femme! 

—  J’ay  congneu  d’autres  fois  un  très-grand  prince  souverain, 
lequel,  ayant  gardé  une  maistresse  des  plus  belles  de  la  Cour 
l’espace  de  trois  ans,  au  bout  desquels  il  luy  fallut  faire  un 
voyage  pour  quelque  conqueste,  avant  qu’y  aller  vint  tout  à 
coup  très-amoureux  d’une  très-belle  et  honneste  princesse  s’il 
en  fut  oncques  :  et  pour  luy  monstrer  qu’il  avoit  quitté  son  an¬ 
cienne  maistresse  pour  elle,  et  la  vouloit  du  tout  honorer  et 
servir  sans  plus  se  soucier  de  la  mémoire  de  l’autre,  il  luy  donna 
avant  partir  toutes  les  faveurs,  joyaux,  bagues,  portraits,  bra¬ 
celets  et  toutes  gentillesses  que  l’ancienne  luy  avoit  données, 
dont  aucunes  estant  veues  et  apperceues  d’elle,  elle  en  cuida 
crever  de  despit,  non  pourtant  sans  le  taire;  mais  en  se  scanda¬ 
lisant  fut  contente  de  scandaliser  l’autre.  Je  croy  que,  si  cette 
princesse  ne  fust  morte  par  après,  le  prince,  au  retour  de  son 
voyage,  l’eust  espousée. 

—  J’ay  connu  un  autre  prince,  mais  non  si  grand,  lequel  du¬ 
rant  ses  premières  nopces  et  sa  viduité  vint  à  aimer  une  fort 
belle  et  honneste  damoiselle  de  par  le  monde,  à  qui  il  fit,  du¬ 
rant  leurs  amours  et  soûlas,  de  fort  beaux  présents  de  carcans, 
de  bagues,  de  pierreries  et  force  autres  belles  hardes,  dont  en- 
tr’autres  il  y  avoit  un  fort  beau  et  riche  miroir  où  estoit  sa  pein¬ 
ture.  Or  le  prince  vint  à  espouser  une  fort  belle  et  très-honneste 
princesse  de  par  le  monde,  qui  lui  fit  perdre  le  goust  de  sa  pre¬ 
mière  maistresse,  encore  qu’elles  ne  se  deussent  rien  l’une  à 
l’autre  de  la  beauté.  Cette  princesse  sollicita  et  persuada  tant 

M.  son  mary,  qu’il  envoya  demander  à  sa  première  maistresse 
tout  ce  qu’il  luy  avoit  jamais  donné  de  plus  exquis  et  de  plus 
beau.  Celle  dame  en  eut  un  grand  crévecœur,  mais  pourtant 
elle  avoit  le  cœur  si  grand  et  si  haut,  encore  quelle  ne  fust 
point  princesse,  mais  pourtant  d’une  des  meilleures  maisons  de 
France,  qu’elle  luy  renvoya  le  tout  du  plus  beau  et  du  plus  ex¬ 
quis,  où  estoit  un  beau  miroir  avec  la  peinture  dudit  prince; 
mais  avant,  pour  le  mieux  décorer,  elle  prit  une  plume  et  de 
l’encre,  et  luy  ficha  dedans  de  grandes  cornes  au  beau  mitan  du 
front;  et  délivrant  le  tout  au  gentilhomme,  luy  dit  :  «  Tenez, 

«  mon  amy,  portez  cela  à  vostre  maistre,  et  que  je  luy  envoyé 
<c  tout  ainsi  qu’il  me  le  donna,  et  que  je  ne  luy  en  ay  rien  osté 
«  ny  adjouté,  si  ce  n’est  que  de  luy-mesme  il  y  ait  adjousté 
«  quelque  chose  du  depuis;  et  dites  à  cette  belle  princesse  sa 
«  femme,  qui  l’a  tant  sollicité  à  me  demander  ce  qu’il  m’a  donné, 
«  que  si  un  seigneur  de  par  le  monde  (le  nommant  par  son  nom, 
«  comme  je  sçay)  en  eust  fait  de  mesme  à  sa  mere,  et  luy  eust 
«  répété  et  osté  ce  qu’il  luy  avoit  donné  pour  coucher  souvent 
«  avec  elle,  par  don  d’amourette  et  jouissance,  qu’elle  seroit 
«  aussi  pauvre  d’affiquets  et  pierreries  que  damoiselle  de  la 
«  Cour  ;  et  que  sa  teste,  qui  en  est  si  fort  chargée  aux  dépens 
«  d’un  tel  seigneur  et  du  devant  de  sa  mere,  que  maintenant 
«  elle  seroit  tous  les  matins  par  les  jardins  à  cueillir  des  fleurs 
«  pour  s’en  accommoder,  au  lieu  de  ces  pierreries  ;  or,  qu’elle 
«  en  fasse  des  pastez  et  des  chevilles,  je  les  luy  quitte.  »  Qui  a 
connu  cette  damoiselle  la  jugeroit  telle  pour  avoir  fait  ce  coup, 
et  ainsi  elle-mesme  me  l’a-t-elle  dit,  et  qui  estoit  très-libre  en 
paroles  :  mais  pourtant  elle  s’en  cuida  trouver  mal ,  tant  du 
mary  que  de  la  femme,  pour  se  sentir  ainsi  descriée;  à  quoy  on 
lui  donna  blasme,  disant  que  c’estoit  sa  faute,  pour  avoir  ainsi 
dépité  et  désespérée  cette  pauvre  dame,  qui  avoit  très-bien  gagné 
tels  présents  par  la  sueur  de  son  corps.  Cette  damoiselle,  pour 
être  l’une  des  belles  et  agréables  de  son  temps,  nonobstant  l’a¬ 
bandon  qu’elle  avoit  fait  de  son  corps  à  ce  prince,  ne  laissa  à 
trouver  party  d’un  très-riche  homme,  mais  non  semblable  de 
maison  ;  si  bien  que,  venant  un  jour  à  se  reprocher  l’un  à  l’autre 
les  honneurs  qu’ils  s’estoient  fait  de  s’estre  entre-mariez,  elle 
qui  estoit  d’un  si  grand  lieu,  de  l'avoir  espousé,  il  luy  fit  res- 
ponse  :  «  Et  moi,  j’ay  fait  plus  pour  vous  que  vous  n’avez  fait 
«  pour  moy  ;  car  je  me  suis  deshonnoré  pour  vous  remettre 
«  vostre  honneur.  »  Voulant  inférer  par-là  que,  puis  qu’elle 

l’avoit  perdu  estant  fille,  le  luy  avoit  remis  l'ayant  prise  pour 
femme. 

—  J’ay  ouy  conter,  et  le  tiens  de  bon  lieu,  que,  lorsque  le  roy 
François  premier  eut  laissé  madame  de  Chasteau-Briand,  sa 
maistresse  fort  favorite,  pour  prendre  madame  d’Estampes,  es¬ 
tant  fille  appellée  Helly,  que  madame  la  Régente  avoit  prise  avec 
elle  pour  l’une  de  ses  filles,  et  la  produisit  au  roy  François  à  son 
retour  d’Espagne  à  Bordeaux,  laquelle  il  prit  pour  sa  maistresse, 
et  laissa  ladite  mademoiselle  de  Chasteau-Briand,  ainsi  qu’un 
cloud  chasse  l’autre  ;  madame  d’Estampes  pria  le  Roy  de  retirer 
de  ladite  madame  de  Chasteau-Briand  tous  les  plus  beaux  joyaux 
qu’il  luy  avoit  donnez,  non  pour  le  prix  et  la  valeur,  car  pour 
lors  les  perles  et  pierreries  n’avoient  la  vogue  qu’elles  ont  eu 
depuis,  mais  pour  l’amour  des  belles  devises  qui  estoient  mises, 
engravées  efempreintes,  lesquelles  la  Reynede  Navarre,  sa  sœur, 
avoit  faites  et  composées;  car  elle  en  estoit  très-bonne  mais¬ 
tresse.  Le  roy  François  lui  accorda  sa  prière,  et  lui  promit  qu’il 
le  feroit;  ce  qu’il  fit  :  et,  pour  ce,  ayant  envoyé  un  gentilhomme 
vers  elle  pour  les  luy  demander,  elle  fit  de  la  malade  sur  le 
coup,  et  remit  le  gentilhomme  dans  trois  jours  <à  venir,  et  qu’il 
auroit  ce  qu’il  demandoit.  Cependant,  de  despit,  elle  envoya 
quérir  un  orfèvre,  et  luy  fit  fondre  tous  ses  joyaux,  sans  avoir 
respect  ni  acception  des  belles  devises  qui  y  estoient  engravées  ; 
et  après,  le  gentilhomme  tourné,  elle  luy  donna  tous  les  joyaux 
convertis  et  contournez  en  lingots  d’or.  «  Allez,  dit-elle,  portez 
«  cela  au  Roy,  et  dites-luy  que,  puis  qu’il  luy  a  pieu  me  révoquer 
«  ce  qu’il  m’avoit  donné  si  libéralement,  que  je  luy  rends  et  ren- 
«  voye  en  lingots  d’or.  Pour  quant  aux  devises,  je  les  ay  si  bien 
«  empreintes  et  colloquées  en  ma  pensée,  et  les  y  tiens  si  cheres, 
«  que  je  n’ay  peu  permettre  que  personne  en  disposast,  en  joüist 
«  et  en  eust  de  plaisir,  que  moy-mesme.  >■  Quand  le  Roy  eut 
receu  le  tout,  et  lingots  et  propos  de  cette  dame,  il  ne  dit  autre 
chose,  si-non  :  «  Retournez-luy  le  tout  ;  ce  que  j’en  faisois,  ce 
«  n’estoit  pour  la  valeur  (car  je  luy  eusse  rendu  deux  fois  plus), 
«  mais  pour  l’amour  des  devises  :  et  puis  qu’elle  les  a  fait  ainsi 
«  perdre,  je  ne  veux  point  de  l’or,  et  le  luy  renvoyé  :  elle  a 
«  monstré  en  cela  plus  de  courage  et  générosité  que  n’eusse  pensé 
«  pouvoir  provenir  d’une  femme.  «Un  cœur  de  femme  généreuse 
dépité,  et  ainsi  desdaigné,  fait  de  grandes  choses. 

—  Ces  princes  qui  font  ces  révocations  de  présents,  ne  font 
pas  comme  fit  une  fois  madame  de  Nevers,  de  la  maison  de 

Bourbon,  fille  de  M.  de  Montpensier,  qui  a  esté  en  son  temps 
une  très-sage,  très-vertueuse  et  belle  princesse,  et  pour  telle  te¬ 
nue  en  France  et  en  Espagne,  où  elle  avoit  esté  nourrie  quelque 
temps  avec  la  reyne  Elisabeth  de  France,  estant  sa  coupiere, 
luy  donnant  à  boire,  d’autant  que  la  reyne  estoit  servie  de  ses 
dames  et  filles,  et  chacunes  avoit  son  estât,  comme  nous  autres 
gentilshommes  à  l’entour  de  nos  roys.  Cette  princesse  fut  mariée 
avec  le  comte  d’Eu,  fils  aisné  de  M.  de  Nevers,  elle  digne  de  luy, 
et  luy  très-digne  d’elle,  car  c’estoit  un  des  beaux  et  agréables 
princes  de  son  temps,  et  pour  ce  il  fut  aimé  et  recherché  des 
belles  et  honnestes  de  la  Cour,  et  entr’autres  d’une  qui  estoit 
telle,  et  avec  ce  très-excorte  et  habile.  Advint  qu’il  prit  un  jour 
à  sa  femme  une  bague  dans  son  doigt  fort  belle,  d'un  diamant  de 
quinze  cents  à  deux  mille  escus,  que  la  reyne  d’Espagne  luy 
avoit  donnée  à  son  départ.  Ce  prince,  voyant  que  sa  maistresse 
la  luy  loüoit  fort  et  monstroit  envie  de  la  vouloir,  luy,  qui 
estoit  très-magnanime  et  libéral ,  la  luy  donna  librement,  luy 
faisant  accroire  qu’il  l'avoit  gagnée  à  la  paulme  :  elle  ne  la 
refusa  point,  et  la  prit  fort  privément,  et,  pour  l’amour  de  luy, 
la  portoit  toujours  au  doigt  ;  si  bien  que  madame  de  Nevers  (à 
qui  monsieur  son  mary  avoit  fait  accroire  qu'il  l’avoit  perdue  à 
la  paulme,  ou  bien  qu’elle  demeuroit  en  gage)  vint  à  voir  la  bague 
entre  les  mains  de  cette  damoiselle,  qu’elle  sçavoit  bien  estre  la 
maistresse  de  son  mary.  Elle  fut  si  sage  et  si  fort  commandante 
à  soy,  que,  changeant  seulement  de  couleur,  et  rongeant  tout 
doucement  son  despit,  sans  faire  autre  semblant,  tourna  la  teste 
de  l’autre  costé,  et  jamais  n’en  sonna  mot  à  son  mary  ni  à  sa 
maistresse.  En  quoy  elle  fut  fort  à  louer,  pour  ne  contrefaire 
de  l’accariastre,  et  se  courroucer,  et  escandaliser  la  damoiselle, 
comme  plusieurs  autres  que  je  sçay  qui  en  eusent  donné  plaisir 
à  la  compagnie,  et  occasion  d’en  causer  et  en  mesdire.  Voilà 
comment  la  modestie  en  telles  choses  y  est  fort  nécessaire  et 
très-bonne,  et  aussi  qu’il  y  a  là  de  l’heur  et  du  malheur  aussi- 
bien  qu’ailleurs;  car  telles  dames  y  a-t-il  qui  ne  sçauroient  mar¬ 
cher  ni  broncher  le  moins  du  monde  sur  leur  honneur,  et  en 
taster  seulement  du  petit  bout  du  doigt,  que  les  voilà  aussitost 
descriées,  divulguées  et  pasquinées  par-tout.  D’autres  y  a-t-il, 
qui  à  pleines  voiles  voguent  dans  la  mer  et  douces  eaux  de  Vé¬ 
nus,  et  à  corps  nuds  et  estendus  y  nagent  à  nages  estendues,  et 
y  folaslrent  leurs  corps,  et  voyagent  vers  Cypre  au  temple  de  Vé¬ 
nus  et  ses  jardins,  et  si  délectent  comme  il  leur  plaisl  ;  au  diable 

si  l’on  parle  d'elles,  ny  plus  ny  moins  que  si  jamais  ne  fussent 
esté  nées.  Ainsi  la  fortune  favorise  les  unes  et  défavorise  les 
autres  en  mesdisance;  comme  j’en  ay  veu  plusieurs  en  mon  temps, 
et  y  en  a  encore. 

—  Du  temps  du  roy  Charles  IX  fut  fait  un  pasquin  à  Fontai¬ 
nebleau,  fort  vilain  et  escandaleux,  où  il  n’espargnoit  les  prin¬ 
cesses  et  les  plus  grandes  dames,  ny  autres.  Que  si  l’on  en  eust 
sceu  au  vray  l’auteur,  il  s’en  fust  trouvé  très-mal.  A  Blois  aussi, 
lorsque  le  mariage  de  la  reyne  de  Navarre  fut  accordé  avec  le 
roy  son  mary,  il  s'en  fit  un  autre,  aussi  fort  escandaleux,  contre 
une  très-grande  dame,  dont  on  n’eh  peut  sçavoir  l’auteur;  mais 
bien  y  eut-il  de  braves  et  vaillants  gentilshommes  qui  y  estoient 
compris,  qui  bravèrent  fort  et  donnèrent  force  démentis  en  l’air. 
Tant  d’autres  se  sont  faits  qu’on  ne  voyoit  autre  chose,  ni  de  ce 
régné,  ni  de  celuy  du  roy  Henry  troisiesme;  dont  entr’autres  en 
fut  fait  un  fort  escandaleux  en  forme  d’une  chanson,  et  sur  le 
chant  d’une  courante  qui  se  dansoit  pour  lors  à  la  Cour,  et  pou 
ce  se  chanta  entre  les  pages  et  laquais  en  basse  et  haute  note. 
Du  temps  du  roy  Henry  111  fut  bien  pis  fait;  car  un  gentilhomme, 
que  j’ay  ouy  nommer  et  connu,  fit  un  jour  présent  à  sa  mais- 
tresse  d’un  livre  de  ])eintures  où  il  y  avoit  trente-deux  dames 
grandes  et  moyennes  de  la  Cour,  peintes  au  naturel,  couchées  et 
se  joùans  avec  leurs  serviteurs  peints  de  mesme  et  au  naïf.  Telles 
y  avoit-il  qui  avoient  deux  ou  trois  serviteurs,  telle  plus,  telle 
moins  :  et  ces  trente-deux  dames  représentoient  plus  de  sept- 
vingts  figures  de  celles  de  l’Aretin,  toutes  diverses.  Les  person¬ 
nages  estoient  si  bien  représentez  et  au  naturel,  qu’il  sembloit 
qu’ils  parlassent  et  le  fissent;  les  unes  déshabillées  et  nues,  les 
autres  vestues  avec  mesmes  robes,  coëffures,  parements  et  ha¬ 
billements  qu’elles  portoient  et  qu’on  les  voyoit  quelquefois. 
Les  hommes  tout  de  mesme.  Bref,  ce  livre  fut  si  curieusement 
peint  et  fait,  qu’il  n’y  avoit  rien  que  dire  :  aussi  avoit-il  cousté 
huit  à  neuf  cents  escus,  et  estoit  tout  enluminé.  Cette  dame  le 
presta  et  monstra  un  jour  à  une  autre  sienne  compagne  et  grande 
amie,  laquelle  estoit  fort  aimée  et  fort  familière  d’une  grande 
dame  qui  estoit  dans  le  livre,  et  des  plus  avant  et  au  plus  haut 
^degré;  ainsi  que  bien  luy  appartenait,  luy  en  fit  cas.  Elle,  qui 
estoit  curieuse  du  tout,  voulut  voir  avec  une  grande  dame  sa 
cousine,  qu’elle  aymoit  fort,  laquelle  l’avoit  conviée  au  festin  de 
cette  veuè',  et  qui  estoit  aussi  de  la  peinture  comme  d’autres.  La 
visite  en  fut  faite  curieusement  et  avec  grande  peine,  de  feuillet 

à  feuillet,  sans  en  passer  un  à  la  légère  :  si -bien  qu’elles  y  consu¬ 
mèrent  deux  bonnes  heures  de  l’après  disnée.  Elles,  au  lieu  de 
s’en  estomaquer  et  de  s’en  fascber,  ce  fut  à  elles  à  en  rire,  et  de 
les  admirer  et  de  les  fixement  considérer,  et  se  ravir  tellement 
en  leurs  sens  sensuels  et  lubriques,  quelles  s’entremirent  à 
s’entre-baiser  à  la  colombine,  et  à  s’entre-embrasser  et  passer 
plus  outre,  car  elles  avoient  entre  elles  deux  accoutumé  ce  jeu 
très-bien.  Ces  deux  dames  furent  plus  hardies  et  vaillantes  et 
constantes  qu’une  qu’on  m’a  dit,  qui,  voyant  un  jour  ce  mesme 
livre  avec  deux  autres  de  ses  aniyes,  elle  fut  si  ravie  et  entra  en 
telle  extase  d’amour  et  d’ardent  désir  à  l’imitation  de  ces  las¬ 
cives  peintures,  qu’elle  ne  peut  voir  qu’au  quatriesme  feuillet, 
et  au  cinquiesme  elle  tomba  esvanoüie.  Voilà  un  terrible  éva¬ 
nouissement!  bien  contraire  à  celuy  d’Octavia,  sœur  de  César 
Auguste,  laquelle,  oyant  un  jour  réciter  à  Virgile  les  trois  vers 
qu’il  avoit  faits  de  son  fils  Marcellus  mort  dont  elle  luy  en  donna 
trois  mille  escus  pour  les  trois  seulement,  s’esvanoüit  inconti¬ 
nent.  Que  c’est  que  d’amour,  et  d’une  autre  sorte! 
i,'  —  J’ay  ouy  conter,  et  lors  j’estois  à  la  Cour,  qu’un  grand 
prince  de  par  le  monde,  vieux  et  fort  âgé,  et  qui,  depuis  sa 
femme  perdue,  s’estoit  fort  continemment  porté  en  veufvage, 
comme  sa  grande  profession  de  sainteté  le  portoil,  il  voulut  re¬ 
voler  en  secondes  nopces  avec  une  très-belle,  vertueuse  et  jeune 
princesse.  Et,  d’autant  que  depuis  dix  ans  qu’il  avoit  esté  veuf 
n’avoit  touché  à  femme,  et  craignant  d’en  avoir  oublié  l’usage 
(comme  si  c’estoit  un  art  qui  s’oublie)  et  de  recevoir  un  affront 
la  première  nuict  de  ses  nopces,  et  ne  faire  rien  qui  vallust, 
pour  ce  il  se  voulut  essayer,  et  par  argent  fit  gagner  une  belle 
jeune  fille,  pucelle  comme  la  femme  qu’il  devoit  espouser  ;  en¬ 
core  dit-on  qu’il  la  fit  choisir  qu’elle  ressemblast  un  peu  des 
traicts  du  visage  de  sa  femme  future.  La  fortune  fut  si  bonne 
pour  luy,  qu’il  monstra  n’avoir  point  oublié  encore  ses  vieilles 
leçons,  et  son  essay  luy  fut  si  heureux  que,  hardi  et  joyeux,  il 
alla  à  l’assault  du  fort  de  sa  femme,  dont  il  en  rapporta  bonne 
victoire  et  réputation.  Cet  essay  fut  plus  heureux  que  celuy  d’un 
gentilhomme  que  j’ay  ouy  nommer,  lequel  estant  fort  jeune  et 
nigault,  pourtant  son  pere  le  voulut  marier.  Il  voulut  première¬ 
ment  faire  l’essay,  pour  sçavoir  s’il  seroit  gentil  compagnon 
avec  sa  femme;  et  pour  ce,  quelques  mois  avant,  il  recouvra 
quelque  fille  de  joye  belle,  qu’il  faisoit  venir  toutes  les  après- 
dinées  dans  la  garesne  de  son  père,  car  c’estoit  en  esté,  et  là  il 

s’esbaudissoit  et  se  rigouloit,  sous  la  fraischeur  des  arbres  verds 
et  d’une  fontaine,  avec  sa  damoiselle  qu’il  faisoit  rage  :  de  façon 
qu’il  ne  craignoit  nul  homme  pour  faire  cette  diantrerie  à  sa 
femme.  Mais  le  pis  fut  que,  le  soir  des  nopces,  venant  à  joindre 
sa  femme,  il  ne  peut  rien  faire.  Qui  fut  esbahy;  ce  fut  luy,  et 
maugréer  sa  maudite  pièce  traistresse,  qui  luy  avoit  failly  feu, 
ensemble  le  lieu  où  il  estoit;  puis,  prenant  courage,  il  dit  à  sa 
femme  :  «  Mamye,  je  ne  sçay  que  veut  dire  cecy,  car  tous  les 
«  jours  j’ay  fait  rage  à  la  garesne  à  mon  père;  »  et  lui  compta 
ses  vaillances.  «  Dormons,  et  j’en  suis  d’avis,  demain  après  dis- 
«  ner  je  vous  y  meneray,  et  vous  verrez  autre  jeu.  »  Ce  qu’il 
fit,  et  sa  femme  s’en  trouva  bien  ;  dont  depuis  à  la  Cour  courut 
le  proverbe.  «  Si  je  vous  tenois  à  la  garesne  à  mon  pere,  vous 
«  verriez  ce  que  je  sçaurois  faire.  »  Pensez  que  le  dieu  des  jar¬ 
dins,  messcr  Priapus,  les  faunes  et  les  satyres  paillards,  qui  pré¬ 
sident  aux  bois,  assistent-là  aux  bons  compagnons,  et  leur  fa¬ 
vorisent  leurs  faits  et  exécutions.  Tous  essais  pourtant  ne  sont 
pas  pareils,  ny  ne  portent  pas  coup  tousjours,  car,  pour  l’amour, 
j’y  en  ay  veu  et  ouy  dire  plusieurs  bons  champions  s’estre  fail¬ 
lis  à  recorder  leurs  leçons  et  recoller  leurs  tesmoins  quand  ils 
venoient  à  la  grande  escole.  Car  les  uns  ou  sont  trop  ardents  et 
froids,  ainsi  que  telles  humeurs  de  glace  et  de  chaud  les  y  sur¬ 
prennent  tout  à  coup  ;  les  autres  ou  sont  perdus  en  extases  d’un  si 
souverain  bien  entre  leurs  bras  ;  autres  viennent  appréhensifs  ; 
les  autres  tout  à  trac  viennent  flacqs,  qu’ils  ne  sçauroient  qu’en 
dire  la  cause;  autres  tout  de  vray  ont  l’esguillette  noiiée.  Bref, 
il  y  a  tant  d’inconvénients  inopinés  qui  là  dessus  arrivent  à  l’im- 
proviste,  que,  si  Je  les  voulais  raconter,  je  n’aurois  fait  de  long¬ 
temps.  .Je  m’en  rapporte  à  plusieurs  gens  mariés  et  autres  ad- 
venturiers  d’amour,  qui  en  sçauroient  plus  dire  cent  fois  que 
moy.  Tels  essais  sont  bons  pour  les  hommes,  mais  non  pour  les 
femmes;  ainsi  que  j’ay  ouy  conter  d’une  mère  et  dame  de  qua¬ 
lité,  laquelle,  tenant  une  fille  très-chère  qu’elle  avoit.  et  uni¬ 
que,  l’ayant  compromise  à  un  honneste  gentilhomme  en  ma¬ 
riage,  avant  que  de  l’y  faire  entrer,  et  craignant  qu’elle  ne 
peust  souffrir  ce  premier  et  dur  effort,  à  quoy  on  disoit  le  gen¬ 
tilhomme  estre  très-rude  et  fort  proportionné,  elle  la  fit  essayer 
premièrement  par  un  jeune  page  qu’elle  avoit,  assez  grandet, 
une  douzaine  de  fois,  disant  qu'il  n’y  avoit  que  la  première  ou¬ 
verture  fascheuse  à  faire,  et  que,  se  faisant  un  peu  douce  et 
petite  au  commencement,  qu’elle  endureroit  la  grande  plus  ai- 

sèment;  comme  il  advint,  et  qu’il  y  peut  avoir  de  l'apparence. 
Cet  essay  est  encore  bien  plus  honneste  et  moins  scandaleux 
qu’un  qui  me  fut  dit  une  fois  en  Italie,  d’un  pere  qui  avoit  ma¬ 
rié  son  fils,  qui  estoit  encore  un  jeune  sot,  avec  une  fort  belle 
fille,  à  laquelle,  tant  fat  qu’il  estoit,  il  n'avoit  rien  peu  faire  ny 
la  première  ny  la  seconde  nuit  de  ses  nopces;  et,  comme  il  eut 
demandé  et  au  fils  et  à  la  nore  comme  ils  se  trouvoient  en  ma¬ 
riage,  et  s’ils  avaient  triomphé,  ils  respondirent  l’un  et  l’autre  : 

«  Nienle.  —  A  quoi  a-t-il  tenu?  »  demanda  à  son  fils.  11  res- 
pondit  tout  follement  qu’il  ne  sçavoit  comment  il  faloit  faire.  Sur 
quoi  il  prit  son  fils  par  une  main  et  la  nore  par  une  autre,  et 
les  mena  tous  deux  en  une  chambre,  et  leur  dit  :  «  Or  je  vous 
«  veux  donc  monstrer  comme  il  faut  faire.  »  Et  fit  coucher  sa 
nore  sur  un  bout  du  lit,  et  lui  fit  bien  eslargir  les  jambes;  et 
puis  dit  à  son  fils  :  «  Or  voy  comment  je  fais  :  »  et  dit  à  sa 
nore  :  «  Ne  bougez,  non  importe,  il  n’y  a  point  de  mal.  »  El  en 
mettant  son  membre  bien  arboré  dedans,  dit  ;  «  Advise  bien 
«  comme  je  fais,  et  comme  je  dis:  Denlro  fuero,  denlro  fuero;  » 
et  répliqua  souvent  ces  deux  mots  en  s’advançant  dedans  et 
reculant,  non  pourtant  tout  dehors.  Et  ainsi,  après  ces  fréquen¬ 
tes  agitations  et  paroles,  denlro  et  fuero,  quand  ce  vint  à  la  con¬ 
sommation,  il  se  mit  à  dire  brusquement  et  viste  :  Denlro,  den¬ 
lro,  denlro,  denlro,  jusqu’à  ce  qu’il  eust  fait.  Au  diable  le  mot 
de  fuero.  Et  par  ainsi,  pensant  faire  du  magister,  il  fut  tout  à 
plat  adultéré  de  sa  nore,  laquelle,  ou  qu’elle  fist  de  la  niaise, 
ou,  pour  mieux  dire,  de  la  fine,  s’en  trouva  très-bien  pour  ce 
coup,  voire  pour  d’autres  que  luy  donna  le  fils  et  le  pere  et 
tout,  possible  pour  luy  mieux  apprendre  sa  leçon,  laquelle  il 
ne  luy  voulut  pas  apprendre  à  demy  ni  à  moitié,  mais  à  per¬ 
fection.  Aussi  toute  leçon  ne  vaut  rien  autrement.  J’ay  ouy  dire 
et  conter  à  plusieurs  amants  advanturiers  et  bien  fortunez , 
qu’ils  ont  veu  plusieurs  dames  demeurées  ainsi  esvanouyes  et 
pasmées  estans  dans  ces  doux  altérés  de  plaisir;  mais  assez  ai¬ 
sément  pourtant  retournoient  à  soy-mesrnes  :  que  plusieurs, 
quand  elles  sont  là,  elles  s’escrient  :  «  Hélas!  je  me  meurs!  » 
Je  croy  que  celte  mort  leur  est  très-douce.  Il  y  en  a  d’autres 
qui  contournent  les  yeux  en  la  teste  pour  telle  délectation; 
comme  si  elles  dévoient  mourir  de  la  grande  mort,  et  se  lais¬ 
sant  aller  comme  du  tout  immobiles  et  insensibles.  D’autres 
ay-je  ouy  dire  qui  roidissent  et  tendent  si  violemment  leurs 
nerfs,  arteres  et  membres,  qu’ils  engendrent  la  goutecrampe  ; 

comme  d’une  autre  que  j’ay  ouy  dire,  qui  estoit  si  sujette  qu’elle 
n’y  pouvoit  remédier. 

D’autres  font  peter  leurs  os,  comme  si  on  leur  rehabilloit  de 
quelque  rompure.  J’ay  ouy  parler  d’une,  à  propos  de  ces  éva¬ 
nouissements,  qu’ainsi  que  son  amoureux  la  manioit  dessus  un 
coffre,  que,  quand  ce  fut  à  la  douce  fin,  elle  se  pasma  de  telle 
façon  qu’elle  se  laissa  tomber  derrière  le  coffre  à  jambes  ribau- 
daines,  et  s’engagea  tellement  entre  le  coffre  et  la  tapisserie  de 
la  muraille,  qu’ainsi  qu’elle  s’efforçoit  à  s’en  dégager  et  que  son 
amy  luy  aidoit,  entra  quelque  compagnie  qui  la  surprit  faisant 
ainsi  l’arbre  fourchu,  qui  eut  le  loisir  de  voir  un  peu  de  ce 
qu’elle  portoit,  qui  estoit  tout  très-beau  pourtant;  et  fut  à  elle 
à  couvrir  le  fait,  en  disant  qu’un  tel  l’avoit  poussée  en  se  jouant 
ainsi  derrière  le  coffre,  et  dire  par  beau  semblant  que  jamais 
ne  l’aymeroit.  Cette  dame  courut  bien  plus  grande  fortune 
qu’une  que  j’ay  ouy  dire,  laquelle,  ainsi  que  son  amy  la  tenoit 
embrassée  et  investie  sur  le  bord  de  son  lit,  quand  ce  vint  sur  la 
douce  fin  qu’il  eut  achevé,  et  que  par  trop  il  s’estendoit,  il  avoit 
par  cas  des  escarpins  neufs  qui  avoient  la  semelle  glissante,  et 
s’appuyant  sur  des  quarreaux  plombez  dont  la  chambre  estoit 
pavée,  qui  sont  fort  sujets  à  faire  glisser,  il  vint  à  se  couler  et 
glisser  si  bien  sans  se  pouvoir  arrester,  que  du  pourpoint  qu’il 
avoit,  tout  recouvert  de  clinquant,  il  en  escorcha  de  telle  façon 
le  ventre,  la  motte,  le  cas  et  les  cuisses  de  sa  maistresse,  que 
vous  eussiez  dit  que  les  griffes  d’un  chat  y  avoient  passé;  ce  qui 
cuisoit  si  fort  la  dame  qu’elle  en  fit  un  grand  cri  et  ne  s’en  put 
engarder;  mais  le  meilleur  fut  que  la  dame,  parce  que  c’estoit 
en  esté  et  faisoit  grand  chaud,  s’estoit  mise  en  appareil  un  peu 
plus  lubrique  que  les  autres  fois,  car  elle  n’avoit  que  sa  chemise 
bien  blanche  et  un  manteau  de  satin  blanc  dessus,  et  les  calle- 
çons  à  part;  si  bien  que  le  gentilhomme,  après  avoir  fait  sa  glis¬ 
sade,  fit  précisément  l’arrest  du  nez,  de  la  bouche  et  du  men¬ 
ton,  sur  le  cas  de  sa  maistresse,  qui  venoit  fraischement  d’estro 
barbouillé  de  son  bouillon,  que  par  deux  fois  desja  il  luy  avoit 
versé  dedans,  et  emply  si  fort  qu’il  en  estoit  sorty  et  regorgé  la 
moitié  sur  les  bords,  dont  par  ainsi  se  barbouilla  et  nez,  et 
bouche,  et  moustache,  que  vous  eussiez  dit  qu'il  venoit  de  frais 
de  savoner  sa  barbe;  dont  la  dame,  oubliant  son  mal  et  son  es- 
gratigneure,  s’en  mit  si  fort  à  rire  qu’elle  luy  dit  :  «  Vous  estes 
«  un  beau  fils,  car  vous  avez  bien  lavé  et  nettoyé  vostre  barbe, 

«  d’autre  chose  pourtant  que  de  savon  de  Naples.  »  La  dame  en 

fit  le  conte  à  une  sienne  compagne,  et  le  gentilhomme  à  un  sien 
compagnon.  Voilà  comment  on  l’a  sceu,  pour  avoir  esté  redit  à 
d’autres;  car  le  conte  estoit  bon  et  propre  à  faire  rire.  Et  ne 
faut  point  douter  que  ces  dames,  quand  elles  sont  à  part,  parmy 
leurs  amies  plus  privées,  qu’elles  ne  s’en  fassent  des  contes 
aussi  bons  que  nous  autres  et  ne  s’entredisent  leurs  amours  et 
leurs  tours  les  plus  secrets,  et  puis  en  rient  à  pleine  bouche,  et 
se  mocquent  de  leurs  galands,  quand  ils  font  quelque  faute  ou 
quelque  action  de  risée  et  mocquerie.  Et  si  font  bien  mieux  ; 
car  elles  se  dérobent  les  unes  les  autres  leurs  serviteurs,  non 
tant  quelquefois  pour  l’amour,  mais  pour  en  tirer  d’eux  tous 
les  secrets,  menées  et  folies  qu’ils  ont  faites  avec  elles;  et  en 
font  leur  profit,  soit  pour  en  attiser  davantage  leurs  feux,  soit 
pour  vengeance,  soit  pour  s’entre-faire  la  guerre  les  unes  aux 
autres  en  leurs  privez  devis,  quand  elles  sont  ensemble.  Un  pa¬ 
reil  livre  de  figures  à  ce  précédent  que  je  viens  de  dire,  fut  fait 
à  Rome  du  temps  du  pape  Sixte  dernier  mort,  ainsi  que  j’ai  dit 
ailleurs.  Or  c’est  assez  sur  ce  sujet  parlé.  Je  voudrois  volontiers 
de  bon  cœur  que  plusieurs  langues  de  notre  France  se  fussent 
corrigées  de  ces  mal-dires,  et  se  comportassent  comme  celles 
d’Espagne;  lesquelles,  sur  la  vie,  n’oseroient  toucher  tant  soit 
peu  l’honneur  des  dames  de  grandeur  et  réputation;  voire  les 
honorent-ils  de  telle  façon,  que,  si  on  les  rencontre  en  quelque 
lieu  que  ce  soit,  et  que  l’on  crie  tant  soit  peu  lugar  a  las  da¬ 
mas  (4)  tout  le  monde  s’incline  et  leur  porte-t-on  tout  honneur 
et  révérence;  et  devant  elles  toutes  insolences  sont  défendues 
sur  la  vie. 

—  Quand  l’Impératrice,  femme  de  l’empereur  Charles,  fit  son 
entrée  à  Tolede,  j’ay  ouy  dire  que  le  marquis  de  Villane,  l’un 
des  grands  seigneurs  d’Espagne,  pour  avoir  menacé  un  argusil 
qui  l’avoit  pressé  de  marcher  et  de  s’advancer,  il  cuida  estre  en 
grande  peine,  parce  que  cette  menace  se  fit  en  la  présence  de 
la  dite  Impératrice;  et  si  ce  fust  esté  en  celle  de  l’Empereur, 
n'en  fust  esté  si  grand  bruit. 

—  Le  duc  de  Féria  estant  en  Flandres,  et  les  reynes  Eléonor 
et  Marie  marchans  par  pays,  et  leurs  dames  et  filles  après,  et 
luy  estant  près  de  sa  maistresse,  et  venant  à  prendre  question 
contre  un  autre  cavalier  espagnol,  tous  deux  cuidérent  perdre 
leurs  vies,  plus  pour  avoir  fait  tel  scandale  devant  les  Reynes  et 


(1)  C’est-è-dire  ;  Place  aux  dames, 


DISCOURS  VII. 


385 

Impératrices,  que  pour  tout  autre  sujet.  De  mesmes  don  Carlos 
d’Avalos  à  Madrid,  ainsi  que  la  reyne  Isabelle  de  France  mar- 
choit  par  la  ville,  s’il  ne  se  fust  soudain  jetté  dans  une  église 
qui  sert  là  de  refuge  aux  pauvres  malheureux,  il  fust  aussi-tost 
esté  exécuté  à  la  mort;  et  luy  fallut  eschapper  desguisé  et  s’en- 
fuyr  d’Espagne,  dont  il  en  a  esté  toute  sa  vie  banny  et  confiné 
en  la  plus  misérable  isle  de  toute  l’Italie,  qui  est  Lipary. 

—  Les  boufons  mesmes,  qui  ont  tout  privilège  de  parler,  s’ils 
touchent  les  dames,  en  pâtissent;  ainsi  qu’il  en  arriva  une  fois 
à  un  qui  s’appeloit  Légat,  que  j’ay  congneu.  Un  jour  nostre  reyne 
Elisabeth  de  France,  en  devisant  et  parlant  des  demeures  de 
Madrid  et  Valladolid,  combien  elles  étoient  plaisantes  et  délec¬ 
tables,  elle  dit  que  de  bon  cœur  elle  voudroit  que  ces  deux  places 
fussent  si  proches  quelle  en  pust  toucher  l’une  d’un  pied,  et 
l’autre  de  l’autre;  et  ce  disoit  en  eslargissant  fort  les  jambes.  Le 
dit  boufon,  qui  ouyt  cela,  dit  :  «  Et  moy  je  voudrois  être  au  beau 
«  mitan,  con  un  carrajo  de  bourrico,  para  encargar  y  planlar 
«  la  raya.  »  Il  en  fut  bien  fouetté  à  la  cuisine;  dont  pourtant  il 
n’avoit  tort  de  faire  ce  souhait,  car  cette  Reyne  estoit  l’une  des 
belles,  agréables  et  honnestes  qui  fust  jamais  en  Espagne,  et 
valoit  bien  eslre  désirée  de  cette  façon,  non  pas  de  luy,  mais  de 
plus  honnestes  gens  que  luy  cent  mille  fois.  Je  pense  que  ces 
messieurs  les  mesdisants  et  causeurs  des  dames  voudroient  bien 
avoir  et  jouir  du  privilège  de  liberté  qu’ont  les  vendangeurs  de 
la  campagne  de  Naples  au  temps  des  vendanges,  auxquels  il  est 
permis,  tant  qu’ils  vendangent,  de  dire  tous  les  mots,  pouilles  et 
injures  à  tous  les  passants  qui  vont  et  viennent  sur  les  chemins; 
si-bien  que  vous  les  verriez  crier,  hurler  après  eux,  et  les  arau- 
der  .sans  en  espargner  aucuns,  et  grands  et  moyens,  et  petits,  de 
quelque  estât  qu’ils  soyent;  et,  qui  est  le  plaisir,  n’en  espar- 
gnent  aussy  les  dames,  princesses  et  grandes  qu’elles  soyent; 
si-bien  que  de  mon  temps  j’ay  ouy  dire  et  vu  que  plusieurs 
d’entre  elles,  pour  en  avoir  le  plaisir,  se  donnoient  des  affaires 
et  allüient  exprès  aux  champs,  et  passoient  par  les  chemins  pour 
les  ouyr  gazouiller  et  entendre  d’eux  mille  sallauderies  et  pa¬ 
roles  lubriques  qu’ils  leur  disoient  et  débagouloient,  leur  faisant 
la  guerre  de  leurs  paillardises  et  lubricitez,  qu’elles  exerçoient 
envers  leur  maris  et  serviteurs,  jusques  à  leur  reprocher  leurs 
amours  et  habitations  avec  leurs  cochers,  pages,  laquais  et  es- 
talfiers  qui  les  conduisoient  ;  et,  qui  plus  est,  leur  demandoient 
librement  la  courtoisie  de  leur  compagnie,  et  qu’ils  les  assaille- 

roient  et  traiteroient  bien  mieux  que  tous  les  autres;  et  ce  di- 
soienl  en  franrhissant  naïfvement  et  natureüement  les  mots  sans 
autrement  les  déguiser.  Elles  en  estoient  quittes  pour  en  rire 
leur  saoul  et  en  passer  leur  temps,  et  leur  en  faire  rendre  res- 
ponse  à  leurs  gens  qui  les  accompagnoient,  ainsi  qu’il  est  permis 
d’en  rendre  le  change.  Les  vendanges  faites,  ils  se  font  treves 
de  tels  mots  jusques  à  l'autre  année,  autrement  en  seroient  re¬ 
cherchés  et  bien  punis.  On  m’a  dit  que  cette  coustume  dure 
encore,  que  beaucoup  de  gens  en  France  voudroient  bien  qu’elle 
fust  observée  en  quelque  saison  de  l’année,  pour  avoir  le  plaisir 
de  leurs  mesdisances  en  toute  seureté,  qu’ils  aiment  tant.  Or, 
pour  faire  fin ,  les  dames  doivent  estre  respectées  par  tout  le 
monde,  leurs  amours  et  leurs  faveurs  tenues  secrettes.  C’est 
pourquoy  l’Aretin  disoit  que,  quand  on  estoit  à  ce  point,  les 
langues,  que  les  amants  et  amantes  s’entredonnent  les  uns  aux 
autres,  n’estoient  desdiées  tant  pour  se  délecter,  ny  pour  le  plai¬ 
sir  qu’on  y  prenoit,  que  pour  s’entrelier  de  langues  ensemble  et 
s’entrefaire  le  signal  que  l’on  tienne  caché  le  secret  de  leurs  es- 
coles,  mesmes  qu’aucuns  lubriques  et  paillards  maris  imprudents 
se  trouvent  si  libres  et  desbordez  en  paroles,  que,  ne  se  conten¬ 
tant  des  paillardises  et  lascivetez  qu’ils  commettent  avec  leurs 
femmes,  les  déclarent  et  publient  à  leurs  compagnons  et  en  font 
leurs  contes;  si  bien  que  j’ay  congneu  aucunes  femmes  en  hayr 
leurs  maris  de  mal  mortel,  et  se  retirer  bien  souvent  des  plai¬ 
sirs  qu’elles  leur  donnoient,  pour  ce  sujet,  ne  voulant  estre 
scandalisées,  encore  que  ce  fust  un  fait  de  femme  à  mary.  M.  du 
Bellay,  le  poète,  en  ses  tombeaux  latins  qu’il  a  composez,  qui 
sont  très-beaux,  en  a  fait  un  d’un  chien,  qui  me  semble  qu’il 
est  digne  estre  mis  ici,  car  il  est  fait  à  notre  matière,  qui  dit 
ainsi  : 


Lalralu  fures  excepi,  mutus  amantes. 

Sic  plaçai  domino,  sic  plaçai  domines. 

C’est-à-dire  : 

Par  mon  japper,  j’ay  chassé  les  larrons,  et,  pour  me  tenir  muet,  j’ay  ac- 
cueilly  les  amants  :  ainsi  j’ay  pieu  à  mon  maistre,  ainsi  j’ai  pieu  à  ma  mais- 
tresse. 


Si  donc  on  doit  aimer  les  animaux  pour  estre  secrets,  que 
doit-on  faire  des  hommes  pour  se  taire?  Et  s’il  faut  prendre 

advis  pour  ce  sujet  d’une  courtisanne  qui  a  esté  des  plus  fa¬ 
meuses  du  temps  passé,  et  de  grande  clergesse  en  son  mestier, 
qui  estoit  Lamia,  faire  le  peut  on;  qui  disoit  de  quoy  une  femme 
se  contentoit  le  plus  de  son  amant,  c’estoit  quand  il  esloit  dis¬ 
cret  en  propos  et  secret  en  ce  qu’il  faisoit  ;  et  surtout  qu’elle 
hayssoit  un  vanteur  qui  se  vantoit  de  ce  qu’il  ne  faisoit  pas  et 
n’accomplissoit  ce  qu’il  promettoit.  Ce  dernier  s’entend  en  deux 
choses.  De  plus,  disoit  que  la  femme,  bien  qu’elle  fist,  ne  vou- 
loit  jamais  estre  appelée  putain  ny  pour  telle  divulguée.  Aussi 
dit-on  d’elle  que  jamais  elle  ne  se  niocqua  d’homme,  ny  homme 
oncques  se  mocqua  d’elle  ny  mesdit.  Telle  dame  savante  en 
amour  en  peut  bien  donner  leçons  aux  autres. 

Or,  c’est  assez  parlé  de  ce  sujet;  un  autre  mieux  disant  que 
moy  l’eust  pu  mieux  agrandir  et  embellir,  c’est  pourquoy  je  luy 
en  quitte  les  armes  et  la  plume. 


FIN. 

